
Paul Heyse. 


(Gesammelte Werke I—X B. Kinder der Welt I—II B. Der Jung- 
brunnen. Francesca von. Rimini. Italienisches Liederbuch. 
Spanisches Liederbuch.) 


Am ewig Gestrigen klebt der Philister. 
BOUET: 


»Hvori ligger det, spurgte jeg nylig en udmærket 
Portrætmaler, at De, som tidligere med Held har forsøgt 
Dem i flere andre Kunstfag, efterhaanden har indskrænket 
Dem til Portrætet alene?" 

»Jeg tror, svarte han, fordi det morer mig mest at 
studere og fastholde saadan en Ting, der aldrig har været 
før og aldrig vil komme igjen.” 

Det forekom mig som om han i disse Ord slaaende 
betegnede den Interesse, der drager En til den enkelte 
Individualitet, den indre som den ydre. Ogsaa for Kri- 
tikeren er Individet en særligt tillokkende Genstand; 
ogsaa for ham er det at gøre et Portræt en besynderligt 
fængslende Beskæftigelse. Desværre staa hans Midler 
kun altfor langt tilbage for Malerens. Hvad kan være 
vanskeligere og frugtesløsere end i Ord at ville udtrykke 
det rent Individuelle, der som saadant ikke lader sig 
ramme med Ord! Er Cirklens Kvadratur en mere umulig 
Opgave? Erikke Individualiteten i sin uafbrudte indre Strøm 
det sande perpetuum mobile, der ikke lader sig konstruere? 

Og dog pirre og friste disse uløselige Opgaver En 
bestandig paany. Naar man efterhaanden er bleven for- 

trolig med en Forfatter, bevæger sig frit i hans Skrifter, 
dunkelt føler, at visse Karaktermærker hos ham beherske 
de andre, og saa af Naturen har en kritisk Drift, lader 
det En ingen Ro, før man har gjort sig selv Rede for sit 
Indtryk og klaret sig det utydelige Billede af et fremmed 
Jeg, der har dannet sig i Ens Indre. Man hører eller 
læser Domme om en Skribent og finder dem dumme. 
Hvorfor ere de dumme? Andre Udtalelser om ham synes 
En halvsande. Hvad mangle de i at være virkeligt sande? 
Man bliver næsten nysgerrig efter at vide, hvorledes 
man selv vilde karakterisere hans Talent — og man 
tilfredsstiller sin Nysgerrighed. 


LL; 


Den, der kaster Blikket hen over den lange Række 
tættrykte Bind, der udgøre Paul Héyses.… samlede 
Værker, og som erindrer, at Forfatterens Fødselsdag 
falder i Aaret 1830, vil rimeligvis først udbryde: Hvilken 
Flid! Uvilkaarligt vil han tilbageføre denne store Pro- 
duktion til en sjældent udholdende Vilje. Ikke desmindre 
stammer den fra en sjældent lykkelig Natur. Denne 
Natur har i sig selv været. saa frodig, at den uden 
Viljesanspændelse" eller Kraftanstrængelse har givet sin 
Grøde; den har givet den saa mangefold, at man kunde 
tro den dyrket efter en Plan og med aarvaagen Vilje; den 
har imidlertid øjensynligt faaet Lov til at raade ganske frit. 

At lade Naturen raade (,,sich gehen zu lassen") har, 
som man føler, fra først af været Heyses Devise"), og 
det er da med Egenskaber, der pleje at føre til en spredt 
og knap og fragmentarisk Produktion, at han har faaet 
ethvert af sine Foretagender færdigt og afrundet, og 
skrevet lyriske og episke Digte, et større Epos (Thekla), 


+) Auf Schritt und Tritt sich aufzupassen 
Was soll es frommen? 

mere end en halv Snes Dramer, mere end et halvt 
Hundrede Noveller og et Par Romaner. Han begyndte 
tidligt, alt som Skoledreng begav han sig paa Vej. Og 
sorgløs som en Fodvandrer, fløjtende sin Vise, aldrig 
hastende, drikkende af alle Kilder, standsende foran 
Vejens Buske og plukkende baade Blomster og Bær, 
hvilende i Skyggen og vandrende i Skyggen er det, at 
han efterhaanden har gennemløbet en Bane, der synes 
at forudsætte Øjet hæftet paa Maalet under aandeløs 
Marche. Det Værk, hvis Indflydelse man tidligst sporer 
hos ham, er Eichendorffs ,,Taugenichts". Det synes 
næsten som om dette Fantom havde foresvævet ham. 
ved Begyndelsen af hans Vandring. 

Den Stemme, Heyse følger som Skribent, er da 
utvivlsomt INNER torE Intet er ham, skønt han er 
Nordtysker, fjernere end Instinktløshed og Forsætlighed. 
Skønt født i Berlin slaar han Rod i Minchen og finder 
i den fuldblodige sydtyske Race og i det saftrige, syd- 
tyske Liv de Omgivelser, der stemme med hans Ånlæg; 
skjøndt hjemme i Sydtyskland føler han sig stedse 
dragen til Italien som til det Land, hvor Menneskeplanten 
har naaet en af Refleksionen endnu mindre forstyrret, 
skønnere og yppigere Vækst, og hvor Blodets Røst er 
klarest og stærkest. Denne Stemme er Sirenestemmen, 
som lokker ham. Natur! Natur! lyder det i hans Øre. 
Tyskland har Skribenter, der næsten synes instinktløse 
og hvem en kraftig nordtysk Vilje alene har gjort til 
hvad de ere (som Karl Gutzkow f. Eks.), andre (som Fanny 
Lewald, hvis Værker fremfor Alt bære Præget af en 
kraftig nordtysk Forstand. Ikke villende eller over- 
vejende, men følgende sin Drift er det, at Heyse frem- 
bringer og former. 

Det er for mangen Digter en Fristelse at meddele 
Læseren et noget andet Billede af sig selv end det 
virkelige. Han fremstiller sig gærne som det hån 
ønskede at være, i gamle Dage enten som mere følsom 

eller mere melankolsk, i nyere Tid stundom som mere 
erfaren, eller mere kold eller mere barsk end han er. 
Mere end én udmærket Digter frygter som Mérimée eller 
Leconte de Lisle saa stærkt at stille sine Følelser til- 
skue, at han omvendt kommer til at lægge en Følelses- 
løshed for Dagen, der ikke er ham ganske naturlig. 
Man sætter en Ære i først at aande ret let og frit oppe 
over Snelinjen, hvor det Menneskelige ender, og af Foragt 
for dem, der lavt nede søge Mængdens Medlidenhed, 
fristes man til at drive sig selv i Vejret til en Højde, 
op til hvilken ikke Instinktet men Stoltheden byder En 
at stige. For Heyse eksisterer denne Fristelse ikke. Han 
har aldrig et Øjeblik kunnet eller villet skrive sig ind i 
en større Hede eller Kulde end den han følte. Han har 
aldrig forsøgt at lade som skrev han med sit Hjærteblod, 
naar han roligt formede som Kunstner, øg han har taal- 
modigt fundet sig i at Kritiken bebrejdede ham Mangel 
påa Varme. Han har paa den anden Side aldrig som 
saa mange af Frankrigs ypperste Forfattere kunnet med- 
dele en rædselsfuld eller oprørende Handling med den 
samme stoiske Ro og i den samme Tone, hvori man 
meddeler, hvor en Mand af Verden køber sine Cigarer 
eller hvor den bedste Champagne faas. Han stræber 
hverken efter de ildfulde Temperamenters Flammestil 
eller efter Verdensmandens Selvbeherskelse. I Sammen- 
ligning med Swinburne synes han kølig og i Sammen- 
ligning med Mérimée naiv. Men den smalle Vej, ad 
hvilken han gaar, er nøjagtigt den, som anvises ham af 
Instinktet i hans Indre, af det rent individuelle og dog 
saa sammensatte Væsen, der udgjør hans Natur. 


Il 


Den Magt, man selv som Kunstner lyder, bliver 
nødvendigvis den Magt, man i sine Værker hæver paa 
Højsædet og dyrker. Heri ligger det da, at hvad Heyse 
som Forfatter dyrker er Naturen. Ikke hvad Mennesket 

tænker eller vil, men hvad det af Naturen er, giver det 
Interesse for ham. Den højeste Pligt er for ham at ære 
Naturen og lytte til dens Røst, den sande Synd er Synd 
imod Naturen. Man lade den raade! 

Der gives derfor ikke mange Forfattere, der ere saa 
udprægede Determinister som Heyse. Paa den frie Vilje 
i Ordets traditionelle Forstand tror han ikke og staar 
øjensynligt ganske ligesaa skeptisk .ssom Helten i hans 
Roman (Kinder der Welt II, 17) overfor Kants kategoriske 
Imperativ. Men tror han end ikke paa medfødte Ideer, 
saa tror han paa det medfødte Instinkt, og det er dette 
Instinkt, som er ham helligt. Han har i sine Noveller 
skildret, hvor ulykkelig Sjælen føler sig, naar dette In- 
stinkt er blevet forstyrret eller gjort usikkert. I Novellen 
»Kend dig selv" er det Intelligensen, i ,,Rejsen efter 
Lykken" Moralen som er Fredsforstyrreren. 

I den første Novelle har Heyse fremstillet den Kval, 
som følger med en for tidlig eller forsætlig intellektuel 
Indgriben i Sjælens instinktive Liv. ,,Sjælen maa skaanes, 
siger han her, naar Åanden i Sandhed skal komme til 
sig selv. Him Ungdommens skønne Dumphed, hin drøm- 
meriske, ubevidste Fylde og hin rene Kraft til at nyde, 
som friske Sanser besidde, gik tabt for Frants under 
hans altfor tidlige Stræben mod Selvbevidsthed.” Han 
skildrer her den Åandens Søvnløshed, der er ligesaa 
farlig for Sjælens Sundhed, som virkelig Søvnløshed for 
Legemets Vel, og viser hvorledes den Refleksionssyge 
taber ,,hin hemmelige dunkle Kærne, der er vor Person- 
ligheds Spirepunkt.” ) 

I Novellen ,,Rejsen efter Lykken" er det den kon- 
ventionelle Moral der har splittet Sjælen ved at for- 
trænge Instinktet. En ung Pige har med Overvindelse 
af sit Hjærtes Drift paa Grund af indprentede Sædeligheds- 
hensyn en sildig Nat afvist sin Elskede og er derved 

uforskyldt bleven Aarsag i hans Død. Nu forfølger 
Erindringen om denne Ulykke hende bestandig. ,,Naar 
'Ens eget Hjærte, siger hun, ikke viser En Vej, løber 
man bestandig vild. Jeg er allerede én Gang bleven 
ulykkelig, fordi jeg ikke vilde høre, om mit Hjærte ogsaa 
skreg nok saa højt. Nu vil jeg passe paa, naar det 
ogsaa kun hvisker ne ag og ikke have Øre for noget 
Åndet ) 

I Instinktet er Naturen hel tilstede. Er den indre 
Splittethed og Delthed, der opstaar, hvor Instinktet 
har tabt sin vejledende Kraft, nu saaledes for Heyse 
den dybeste Ulykke, saa bestaar omvendt for de Karak- 
terer, han skildrer, Livsfølelsen, den dybeste Følelse af 
frykke 1 Nydelsen af deres Naturs Helhed og Harmoni. 
Det er selvfølgelig langt fra at Heyse uden videre skulde 
betragte Selvrefleksionen som et for den sunde Livsfølelse 
fjendtligt Princip. Det synes omtrent,at være hans egen 
Anskuelse, som den Syge i ,,Kend dig selvf udtaler med 
de Ord, at ligesaa behageligt som det er ham at vaagne 
op om Natten, tænke sig om og vide at han endnu kan 
sove videre, ligesaa herligt tænker han sig det maa være 
for Andre at rive sig ud af drømmeagtige Lykke- 
stemninger, samle sig, reflektere og da ligesom lægge 
sig om paa den anden Side og nyde videre. Idetmindste 
har han i sin Roman ,,Verdens Børn" ladet Balder, 
Bogens mest idealt mente Karakter, udføre denne sidste 
Tanke med mere Fylde. Melankolske Betragtninger over 
Livets Nød ere lige blevne udtalte, Betragtninger over 
Solen, der ligegyldigt skinner paa Retfærdige og Uret- 
færdige og belyser mere Elendighed end Lykke, over 
Ulykkernes ubegrænsede Frodighed, af hvilke en bryder 
ud, ligesaa hurtigt som en anden fordrives o.s.v. Franzel, 
den unge socialistiske Bogtrykker har udviklet, hvorledes 
den, der betænker Menneskenes almene Lod, først rigtigt 


x) G. W. V, 199. 

slet ikke kan komme til Ro, og har i sin Smerte kaldt 
Livet en Ulykke og en Løgn, da Balder forsøger at vise 
ham, hvorledes et Liv, hvori man kom til Ro, ikke mere 
vilde fortjene dette Navn. - Han forklarer ham da, hvori 
Livsnydelse for ham bestaar, nemlig deri paa éngang i 
Nuet at føle Fortid og Fremtid. Højst ejendommeligt 
fremhæver han, at han ikke kan nyde, med mindre han 
fornemmer sig helt, og at han i Betragtningens stille 
Øjeblikke samler alle sit Væsens spredte Elementer til 
en Samklang: ,,Saa ofte jeg havde Lyst 9: saa ofte jeg 
vilde have en rigtig Livsfest, har jeg saa at sige opvakt 
alle Livets Aldere i mig, min leende, legende Barndom, 
da jeg endnu -var ganske rask, saa de første Glimt af 
Tanker og Følelser, de første Ynglingekvaler, Anelsen 
om hvad et fuldt, sandt Mandsliv maatte være og endelig 
Resignationen, der ellers kun plejer at falde helt gamle 
Mennesker let.” For en saadan Livsopfattelse er Menneske- 
livet ikke udparcelleret i Øjeblikke, der forsvinde og hvis 
Forsvinden beklages, ikke heller adsplittet i hinanden 
modstaaende Drifters og Tankers Tjeneste; for en saadan 
i hvert Øjeblik Anker kastende Evne til at fornemme 
sit Væsens Helhed og Virkelighed kan Livet ikke rinde 
hen som en ond Drøm. ,, Tror Du, siger Balder, at den, 
der i ethvert Øjeblik formaar at fremkalde en saadan 
Fylde af Tilværelsesfølelse i sig, kan mene at det var 
bedre ikke at være født?””). Man mærke, at det er en 
dødssyg Krøbling som taler. Den ejendommelige Art af 
Nydelsesfilosofi der er udtalt i disse Ord og som ved en 
Årt synthetisk Refieksion samler hele Tiden i det evige 
Nu, er i Grunden Digterens endelige Livsbetragtning. 
Det er den harmonisk anlagte Naturs Lytten til sine 
egne Harmonier. Alt give de uendelige Guder jo deres 
Yndlinge helt, alle de uendelige Glæder og alle de 
uendelige Smerter helt. Denne Livsfilosofi optager selv 

den uendelige Smertes Misklang i sin indre Harmoni og 
formaar for sig selv at opløse den. Her er det Punkt, 
hvor Heyse skarpest skiller sig fra Turgénjew og Poesiens 
andre store moderne Pessimister. 
Umiddelbart er Instinktet Blodets Røst. Heri ligger 
at Individerne hos Heyse grunde dybt i Stamme og Race. 
De synes åt lære med Mose Lov, at, Sjælen er i Blodet”. 
De følge Blodets Stemme og appellere til den. De uud- 
viklede ere et kraftigt Udtryk for en Racetype, de ud- 
viklede iblandt dem kende deres Natur og respektere 
den, de tage den som givet i Følelsen af at den ikke 
lader sig ændre; de ledes ligesaa gennemgaaende af 
deres Naturinstinkt som Balzacs Karakterer af Egen- 
nytten. Jeg anfører for at tydeliggøre min Mening et 
Par Steder af Romanen ,, Verdens Børn": Da Edwin er 
brændende forelsket i Toinette, er hans Broder Balder 
uden hans Vidende gaaet til denne for at bønfalde hende 
om ikke af en Grille eller i Letsind at vise Broderen 
tilbage og kaste sig bort til en Fremmed. Hertil svarer 
hun, at hun nu først har erfaret og forstaaet, hvori det 
ligger, at hun ingen Lykke kan vinde i Livet. Hun har 
erfaret Hemmeligheden ved sin Herkomst, at hendes 
ulykkelige Moder nemlig kun tvungen er kommen i hendes 
Faders Magt, og heraf forklarer hun sig det nu, at hun, 
som hun tror, ikke kan elske. ,,Min Ven, siger hun, 
jeg tror De mener det godt med mig, baade De og 
Deres Broder. Men det var en Forbrydelse, hvis jeg 
indbildte mig, at De kunde hjælpe mig, nu da jeg klart 
indser Alt og véd min Skæbne, at den nu éngang 
ligger mig i Blodet"”) (udhævet i Romanen). Dette 
er for hende det sidste, absolut uimodsigelige Årgument. 
Og hos alle Bogens Personer kommer denne til Overtro 
grænsende Respekt for Naturen frem. Som den findes 
hos. Toinette, saaledes hos hendes Modpol Lea. De ere 

paa alle Punkter Kontraster, kun i denne ene Henseende 
stemme de overens. Da Lea som Edwins Hustru har 
erfaret, hvor megen Magt Erindringen om Toinette endnu 
har over hans Hjerte, og under sin Sorg et Øjeblik, 
læsende i en af Edwins Bøger, trøster sig ved, hvor godt 
hun forstaåer Meget af det han har skrevet, der vilde 
været mangen anden Kvinde for højt, kaster hun plud- 
selig Bogen tilside, thi det farer hende gennem Sindet, 
»hvor afmægtig enhver Åandernes Forstaaelse er imod 
Naturernes blinde, ufornuftige, elementære Tiltrækning 
til hinanden, der trælbinder al Frihed og endog bedaarer 
den Forstandigste.”" Hun er en tilsyneladende rent in- 
tellektuelt anlagt Kvinde. En levende Trang til Kundskab 
og aandelig Klarhed har ledet hende til Edwin, han har 
undervist hende i — Filosofi. Man kunde da troe, at 
hun nu påa sin Side vilde forsøge en Kamp imod hin 
Blodets magiske Magt ved en Appel til de Åandsmagter, 
der saa længe have sammenknyttet hende med Edwin. 
Lige omvendt! Langt fra at være karakteriseret som 
lutter Sjæl og Åand er hun først og fremmest en Natur. 
Hun har altid elsket ham glødende, men hun har frygtet 
for, at hans Kærlighed, mindre hed end hendes, skulde 
skræmmes tilbage ved hendes Lidenskabsudbrud og dog 
har hun — Filosofinden — i sin Ensomhed sagt til sig 
selv: ,,Elskov er Daarskab — saligt Vanvid — Latter 
og Graad uden Mening og Forstand. Saaledes har jeg 
altid elsket ham til Forgaaen og Forglemmen af al For- 
nuft.” Nu, da hendes Ægteskabs Lykke staar paa Spil, 
udbryder hun: ,,Naar han mærker, at jeg har min Moders 
Blod i mine Åarer, hedt gammeltestamentarisk Blod — 
saa opdager han maaske, at han højligt har forregnet 
sig, naar han troede at kunne slutte ,,et Fornuft- 
giftermaalf med saadant et Væsen. ..…. Maaske kommer 
den Dag, hvor jeg tør sige ham Alt, fordi han selv ikke 
mere er tilfreds med en beskeden Livslykke, hvor han 
forlanger noget Stoltere, Overmodigere — da kan jeg 

sige til ham: Du behøver ej at søge langt, de stille 
Vande ere dybe.”%) Alt er her karakteristisk, saavel 
" Tilbageførelsen til Afstamning og Race, som den hede, 
kraftige Naturs Protest mod Formuleringen af Natur og 
Lidenskab som abstrakt Fornuft. 

Den, der har gjort sig fortrolig med dette Grund- 
træk hos Heyse, vil ogsaa først ret forstaa og med 
Interesse læse et af hans Dramer, der ellers turde være 
det svageste, han har skrevet, og som af flere Grunde 
ikke synes mig ham ganske værdigt; jeg mener ,,Fornuft- 
gudinden”. Eller er det ikke højst ejendommeligt, at 
Heyse med den hele gigantiske franske Revolution ud- 
bredt for sit Øje i den tilskærer sig netop dette Stof, 
og behandler det netop saaledes? Mangen Digter vilde i 
Valget af et saadant Sujet søge sig et Organ for Revolu- 
tionens Pathos eller lade Fornuftgudindens rent ideelle 
Begejstring i det historiske Moment adle en uværdig og 
tankeløs Fortid, som dog hævner sig tragisk. En Digter 
som Hamerling vilde kunne gøre noget Tiltalende ud af 
denne Genstand. Heyse studser, overensstemmende med 
sit Naturanlæg, ved dette Fænomen: En Kvinde, et 
Stykke Natur med kvindeligt Instinkt og kvindelig Liden- 
skab udgivet for Fornuften, Fornuftgudinden, det vil sige 
det 18de Aarhundredes tørre, stive, døde, rationalistiske 
Fornuft! Og han digter då en Kvinde, der i Kraft af 
sin Naturs Dybde (forud for sin Tid i Grunden) føler, 
at det uhyre Alliv ikke lader sig føre tilbage til nogen 
Skoleformel, der elsker og frygter, lider og haaber, 
skælver for sin Faders og sin Elskedes Liv, fortvivler 
under Smerten over at miskendes af sm Elsker — og 
lader saa denne Kvinde, der som et ægte Barn af sin 
Digter har sagt: ,,Mig er det Højeste: Intet at gøre, 
der bringer mig i Splid med mig selv,” hende lader han 
med alle Fibrer sitrende af Lidenskab, i personlig For- 

tvivlelse, uden en Tanke for det Almene og Åbstrakte, 
for Republik eller Aandsfrihed, og medens hendes Fader 
dræbes foran Kirkedøren, nødtvungen fra Alteret for- 
kynde det nye. Evangelium, som hun selv spotvis har 
betegnet som den Verdenslov, at to Gange to er fire. 
Langt mere værdifuldt end i poetisk Henseende synes 
da dette Stykke mig som Bidrag til Digterens Psykologi. 

Man vilde gøre Heyse højlig Uret, ifald man af det 
nu Fremhævede vilde slutte, at han intet Højere erkendte 
end den elementære Natur og dens Drifter. Med Ordet 
Instinkt er her ment noget fra den enkelte Drift fuld- 
stændig forskelligt. Instinktet er Driften til at bevare 
sig hel. Derfor kan Heyse ogsaa ypperligt lade en fri 
Sympathi triumfere over Blodets Baand og selv over det 
næreste Slægtskabsforhold. I Novellen ,,Den fortabte 
Sønf skjuler og plejer en Moder uden at vide det sin 
egen Søns uskyldige Drabsmand, og da denne ved sin 
Elskværdighed vinder saavel Moderens som hendes Datters 
Hjærte, lader Digteren ham hjemføre Datteren som Brud. 
»Den fortabte Søn" blev fældet i ærligt Nødværge og 
hans Banemand har aldrig vidst hans Navn. Selv da 
Moderen erfarer Sammenhængen med Sønnens Drab, lægger 
hun derfor ikke Brylluppet nogen Hindring i Vejen, men 
bærer alene og uden at indvie Nogen i sin Hemmelighed 
den Ulykke, der har ramt hende. Her er da med Per- 
sonlighedens fulde Samtykke et rent aandigt Baand 
traadt i Stedét for Blodets; Moderen antager den til 
sin Søn, for hvis Haand hendes egen Søn er falden; men 
idet hun gør det, handler hun i Overensstemmelse med 
sin dybeste Natur og bevarer sin Sjæl udelt. Det Samme 
gælder i alle de Tilfælde, hvor hos Heyse Personligheden 
af Pligthensyn trænger en virkelig Lidenskab, en dyb 
Elskov tilbage. Hvor det sker (som i Dramet ,,Maria 
Moroni”, i Novellen ,,Die Pfadfinderin” eller i Romanen 
»Verdens Børn”), der sker det netop for at bevare Tro- 
skaben mod sig selv, for ikke at tilsætte sit eget Væsens 

Helhed og Sundhed, og Pligten ses som udstrømmende 
af Naturens eget Væld, idet den højeste og afgørende 
Regel for Pligten er den ej at komme i Splid med sit 
eget Jeg. Saa langt er det fra at Heyse skulde opfatte 
Naturen som fjendtlig mod Aand og Pligt. 

For ham er den Alt: Alt, hvad der staar i vor 
Magt, hvad vi udføre eller frembringe, bærer, forsaavidt 
det duer Noget, usvigeligt dens Stempel og over Alt, 
hvad der ikke staar i vor Magt, over hele vor medfødte 
Skæbne raader den direkte, umiddelbart, almægtig og 
enevældig. Selv den ulykkeligste Karakter han har 
skildret finder, saa ilde behandlet hun end er bleven af 
Skæbnen, en Trøst deri, at hun er Naturens Barn, det 
vil sige, at hun ikke er bleven forurettet. ,,Naar mit 
Væsens Elementer, der udelukke mig fra Lykken, have 
fundet hverandre og forenet sig med hverandre i Kraft 
af en stor blind Foranstaltning af Verdensløbet og jeg maa 
gaa til Grunde ved denne Konstellation — saa er det 
fatalt, men ingen uudholdelig Tanke. En Gudfader der- 
imod, der enten af Ligegyldighed eller af pædagogisk 
Visdom lod mig usalige Skabning løbe saa sørgeligt om 
mellem Himmel og Jord — for senere engang i Evig- 
heden at lade mig tilfyde en Gratifikation for den for- 
fuskede Tid — nej min Ven, det kan al durchlauchtig 
og udurchlauchtig Theologi tilsammen ikke gøre mig 
plausibelt.” ”) 

Saaledes tyr hos Heyse selv den, hvis Liv er mest 
kvalfuldt forfejlet, til Naturbegrebet som den sidste be- 
roligende Tanke, og saaledes har han selv i sit Livs 
smerteligste Timer tyet dertil, og -de vidunderlige Digte 
»Marianne" og ,,Ernst”f, det Dybeste og mest Gribende 
han har skrevet, ere blevne tilbage som Vidnesbyrd 
derom. Naturen er hans Udgangspunkt og hans Maal, 
Kilden til hans Poesi og dens sidste Ord, hans Et og 
Alt, hans Trøst, hans Credo. 


+) K. d. W. II, 109. 

IT. 

Hvad han følger, dyrker, ærer og fremstiller, det 
er da i al Almindelighed udtrykt Naturen. Men som han 
følger sin egen Natur, saaledes fremstiller han ogsaa 
sin egen, og Grundtrækket i hans egen Natur er det, at 
den er oprindelig harmonisk. En saadan Betegnelse er 
meget vid og vag. Den henfører, ubestemt som den er, 
vel nærmest kun Heyse til Goethes Æt og passer lige 
saa godt paa den store Mester. Denne Harmoni er 
imidlertid nærmere bestemt ikke verdensomspændende, 
men forholdsvis snæver, det er en aristokratisk Harmoni. 
Der er Meget, den udelukker, Meget, den ej forsoner, 
ja ikke engang berører. Ikke som Naturforsker, men 
som Skønhedsdyrker betragter Heyse Livets brogede 
Færd. Det er tydeligt nok, at han ikke begriber, hvor- 
ledes man kan have Lyst til som Kunstner med For- 
kærlighed at skildre saadanne Skikkelser, som man i 
Livet vilde lukke sin Dør for”), ja han har selv med stor 
Aabenhed udtalt, at han aldrig har kunnet tegne nogen 
Figur, som ikke besad noget Elskværdigt, ingen kvindelig 
Karakter, i hvilken han ikke selv til en vis Grad var 
forelsket”). Derfor bestaaer da hans hele Persongalleri 
ogsaa med faa Undtagelser””f) af ensartede Figurer. 
De have ikke blot Race, men ædel Race, det vil sige 
medfødt Adel. Deres fælles Egenskab er hvad Heyse 
selv betegner som Fornemhed. Hvad forstaar han ved 
dette Ord? Fornemheden er hos alle hans Karakterer 
den medfødte Uformuenhed til at begaae noget Lavt eller 
Smudsigt, hos Naturbarnet betinget ved Sjælens enfoldige 


+) Se K. d. W. I, 111, hvor Edwin udtaler denne Sætning. 
+%)' Se Indledningen til ,,Enken i Pisa". G. W. VI, 206. 
+44) Lorinser i Romanen er en saadan Undtagelse. Heyse synes 
ved denne Figur at ville sige, at den officielle eller halv- 
officielle Hævden af forældede og absurde Lærdomme overalt 
hvor betydelige Aandsevner ere tilstede, maa føre til Neder- 
drægtighed. 

Godhed og Sundhed, hos Kulturmennesket forsat med 
Personlighedens bevidste Følelse af sit Menneskeværd, 
af et fuldt og kraftigt Menneskelivs Ret, der har sin 
Norm og sin Domstol i sig selv og gyser for Halvhed 
mere end for Vildfarelse. Heyse har selv etsteds defineret 
sin Yndlingsterminus. I ,Salamanderen””) hedder det: 


Ich habe meiner Tugenden und Fehler 
Mich nie geschåmt, mit jenen nie geprunkt 
Und meinen Sunden macht ich nie den Hebhler. 


Denn dies vor Allem, dunkt mich, ist der Punkt 
Wo Freigeborne sich vom Pobel scheiden, 
Der feig und heuchlerisch herumhallunkt. 


Den nenn” ich vornehm, der sich streng bescheiden 
Die eigne Ehre giebt und wenig fragt 
Ob ihn die Nachbarn låstern oder neiden. 


Og med næsten ganske lignende Ord udtaler Edwin 
denne Grundtanke til den af det aristokratiske Skin be- 
tagne Toinette: ,,Der gives kun én sand Fornemhed: at 
blive sig selv tro. . . . Gemene Mennesker bryde sig om, 
hvad Folk sige om dem og bede Ændre om Oplysninger 
om, hvorledes de egentlig skulle være. "Den, der har 
Adel i sig, lever og dør af sm egen Naade og er altsaa 
souveræn.”>%) . Denne Årt af Adel er da det Stempel; 
som hele den af denne Digterhjærne udsprungne Menneske- 
race bærer. De besidde den alle fra Bonden til Filo- 
sofen og fra Fiskerpigen til Grevinden. Den simple 
Opvartningspige i ,,Rejsen efter Lykken" udtaler en 
Livsanskuelse, der nøje falder sammen med den nys 
anførte), og Den, der overhovedet vil gøre sig den 
Ulejlighed at gennemblade Heyses Skrifter, vil finde, at 
det lille Ord fornem eller et af Ækvivalenterne derfor 


, 201. Side 175 anvendes Ordet , fornem" om. hende. 

altid er et af de første, han anbringer, naar det gælder 
om at karakterisere eller prise. Man se f. Eks. i et enkelt 
Bind af Novellerne Brugen af Ordet fornem for at be- 
tegne den ydre Tilsyneladelse, Blik og Holdning (i ,,Mutter 
und Kind" VIII, 44; i ,Am todten See" VIII, 246; i 
»Ein Abenteuer" VIII, 321). Eller man gennemblade 
for at overbevise sig om dette Karaktermærkes gennem- 
gribende Betydning Romanen ,,Verdens Børn". Alle de 
sympathetiske Personer betegne hverandre som adelige 
Aander: Franzelius kalder Edwin og Balder Menneske- 
hedens sande Åristokrater, Edwin finder i Lidenskabens 
Sværmeri ingen højere Ros for Toinette og Lea end den, 
at de bære Adelspræget”), og da Toinette efter Mødet 
med Lea anerkender hende som Edwins værdige Hustru, 
er det atter det samme Udtryk, der allerførst frembyder 
sig for hende; hun betegner i Brevet Lea som Edwins 
,»saa fornemme, kloge og huldsalige Hustruf 5). 

Ikke en eneste af de anførte Personer er i Ordets 
gængse Mening Åristokrat. Deres Herkomst er gennem- 
gaaende yderst uanselig og de have næsten alle yderst 
demokratiske Principer. Men Fornemheden ligger dem 
i Blodet, de høre til de Udkaarne, der handle godt og 
skønt og rigtigt ikke af Pligtfølelse eller ved møjsom 
Overvindelse af slette Drifter, men af Natur. Saaledes 
stilles af Toinette endog udtrykkeligt den naturlige Adel 
op som Kontrast til den paa kunstige Principer hvilende 
Noblesse: ,,Dengang vidste jeg endnu ikke, siger hun, at 
Intet er mere haabløst end hvad De kalder en Gentleman 
— selvfølgelig ikke som De tager Ordet og som De og 
Deres Venner ere det, hvor Uformuenheden til at begaa 
noget Uværdigt stammer fra Naturen og fra den redelige 


+) K. d. W. II, 333, II, 335: ,Dass du das besste, tiefste, hol- 
deste, adligste Menschenbild bist.” — ,,Das arme tapfre 
freigeborne Herz — es hat seinen Adel bewåhbrt. 

Vilje til ikke at gøre Menneskeheden Skam, men hvor 
det kun gælder om ikke at krænke en Standsbevidsthed” ). 

Faa Digtere have da skildret en saadan Række af. 
Karakterer uden Falsk og uden Lavhed som Heyse. 
Ingen har havt en bedre Tro til Menneskene. Det bedste 
Bevis for, hvor levende Trangen hos ham er til overalt 
at fremhæve det ædle Malm i Menneskenaturen, leverer 
den Omstændighed, at hvor hos ham et Omslag i den 
Handlendes Karakter bereder Læser eller Tilskuer en 
dramatisk Overraskelse, der beroer Desillusionen altid 
paa, at Forventningen overtræffes og den Paagældende 
viser sig langt bedre og dygtigere, langt mere ædelsindet 
end Nogen havde anet. Hos næsten alle andre Digtere 
er Skuffelsen den modsatte. I Novellerne, som f. Ex. i 
»Barbarossa” og i ,,Die Pfadfinderin", kommer Forsoningen 
istand ved at den slette Person i Fortællingen i sidste 
Instans gaar i sig selv, og da dette Selv oprindeligt er 
godt, og den Paagældende vel har mangen hidsig og slet, 
men ingen ond Blodsdraabe i sig, kommer en Slags 
Fredsslutning mellem ham og Læseren til den sidstes 
Forundring istand. Men af langt større Betydning end 
i Novellerne har denne karakteristiske Optimisme vist 
sig at være i Heyses Dramer. De skylde den uden 
Spørgsmaal deres bedste og virkningsfuldeste, maaske 
deres mest afgjort dramatiske Scener. Jeg vil anføre et 
Par Eksempler. I ,, Elisabeth Charlottef har Chevalieren 
af Lorraine benyttet alle Slags uædle Midler for at 
styrte Heltinden og fjerne Stykkets mandlige Hovedperson, 
den tydske Udsending Grev Wied fra Frankrig. Udfordret 
af Greven er han bleven haardt saaret, og da Greven 
omsnæret af politiske Intriguer er bleven sendt i Ba- 
stillen, optræder han i dte Akt 1 Kongens Audiensværelse. 
Hvad kan han ville? Anklage Greven yderligere? Fort- 
sætte den uhæderlige Færd, der har bragt hans Modstander 


+) K. d. W. III, 104. 

saa megen Ulykke og indbragt ham selv et Saar, som 
man maa vente, han vil hævne? Nej han kommer for 
højtideligt at erklære, at Greven har handlet som en 
ægte Adelsmand, og at han selv er Skyld i Duellen. 
Han udbeder sig endog at blive sendt til Bastillen for 
at hans Modstander ej skal tro, han æreløst har angivet 
en urigtig Anledning til Duellen; med andre Ord: selv 
i denne fordærvede Hofmand lever Æresfølelsen som 
Rest af den gammelfranske Ridderaand, erstatter til en 
vis Grad Samvittigheden og bringer i det afgørende 
Øjeblik sin Besidder til at rejse sig fra sit smertelige 
Sygeleje for at skride ind til Fordel for en Fjende, hvem 
han haardnakket og hensynsløst har forfulgt. — I det 
levende og smukke Theaterstykke ,,Hans Lange" er der 
en Scene, som ved Opførelsen holder Tilskuerne i aandeløs 
Spænding og hvis Udgang altid bringer Taarerne til at 
trille ned ad Manges Kinder: det er den, hvor den unge 
Junkers Liv staar paa Spil, ifald Rytterne ane, åt det er 
ham, der ligger paa Bænken forklædt som Jødens Søn. 
Da træder Avlskarlen Henning op, ført af Ryttere, der 
have hørt ham brumme Noget i Stalden om, at han vel 
véd, hvor Fyren stikker. Henning er bleven fortrængt 
af Junkeren; før denne kom til Lanzke var han som 
Barn i Huset; nu er han bleven Skumpelskud og han 
har altid baaret Nag til den Foretrukne. Med største 
Kunst er nu Scenen ført saaledes, at Henning trods alle 
de Indviedes Bønner og Forbandelser bestandig tydeligere 
lader forstaa, at han vil hævne sig paa Junkeren, at 
han véd, hvor han er og at ingen Magt i Verden skal 
afholde ham fra at forraade sin Fjende — indtil han, 
sankende glødende Kul paa de Åndres Hoved og tilfreds 
med den indjagne Skræk som Hævn, endelig taler rent 
ud af Posen for at lede Forfølgerne, der selvfølgelig nu tro 
ham blindt, fuldstændigt paa Vildspor. — Og nøjagtigt af 
samme Natur er endelig den smukkeste og afgørende 
Scene i det patriotiske Drama ,,Colbergf. Der holdes 
2 

Krigsraad, men ogsaa Borgerne ere tilkaldte; thi Øje- 
blikkets Vigtighed gør det ønskeligt at alle Stemmer 
høres. Alt Haab synes ude for den belejrede By... Den 
franske General har skrevet for at opfordre Gneisenau 
til en hæderlig Kapitulation. Det hele Officierskorps 
bestemmer straks, at der ej kan være Tale om Fæstningens 
Overgivelse, og Gneisenau forelægger da Borgerskabet. 
det Spørgsmaal, hvorvidt man bør udbede sig en Frist 
af Fjenden, for at Byens Borgere, Kvinder og Børn 
kunne forlade den til alle Rædsler prisgivne Stad. Da 
rejser den gamle pedantiske Pædagog Zipfel, en ægte 
gammeldags tysk Filolog, sig for at svare i Borger- 
skabets Navn. Med lange Omsvøb, med latinske Tale- 
maader spinder han under almindelig Utaalmodighed sin 
Tale ud. Man afbryder ham, man lader ham forstaa, 
at man vel véd, han kun tænker paa at overlade Kom- 
mandanten og Tropperne det farlige Hverv at forsvare 
Byen — indtil det endelig lykkes ham at faa den Mening 
udtrykt, som han har havt med sin lange Fortælling om 
Persiens store Konge og Leonidas med hans Spartanere, 
den Mening nemlig, at alle uden Forskel bør blive og 
dø. Denne Scene har Heyse skrevet con amore. Den 
indeholder saa at sige hele hans System. Thi naar 
triumferer vel i den Grad hans gode Tro til Menneske- 
naturen som naar han saaledes i Spidsborgeren kan af- 
sløre Helten, i den stakkels Pedant paavise den ubøjelige 
Mand, som ingen Ånden har tænkt at kunne finde i ham, 
uden Digteren alene, der véd at enhver af hans Skikkelser 
dybest inde i sin Sjæl har et uudsletteligt Adelsmærke. 


IV. 


De Skribenter, der som Spielhagen f. Eks. oftest 
dvæle ved Bevidsthedens og Viljens Kampe og som 
helst skildre de store sociale og politiske Konflikter, 
ville nødvendigvis have mere Held med sig i Mands- 
end i Kvindefigurerne. En Mandskarakter som Leos i 

»In Reih' und Gliedf søger sin Mage, men en ligesaa 
fortrinlig Kvindeskikkelse har Spielhagen ikke tegnet. 
Den derimod, hvis Aand søger den umiddelbare Natur- 
ligheds Adel og Ynde, den synlige og sjælelige Skønhed, 
vil nødvendigvis hellere og bedre skildre Kvinder end 
Mænd. Heri ligner Heyse sin Mester Goethe. I alle 
hans Produktioner næsten staar Kvindekarakteren i 
første Plan og de mandlige Skikkelser tjene mest til at 
fremhæve eller udvikle den. Da Kvindenaturen naar 
sin kraftigste Udfoldelse og sætter sin skønneste Blomst 
i Elskov, saa forherliger Heyse med Forkærlighed El- 
skoven hos Kvinden. I Elskoven er Naturen som Natur 
ved tusinde Illusioner adlet til Aand. Han lovpriser da 
Elskoven og han lovpriser Kvinden. Det er hans højeste 
Lyst og Glæde at fremstille disse to Stormagter i Kamp 
med hinanden. Thi idet Elskoven sejrer, idet den staaer 
som den Magt, hvis Bud forgæves trodses, ses den over- 
vældende Modstanden som en Almagt, og idet den har 
den Virkning, at Kvinden under dens Indflydelse, i Trods 
mod den, i Kamp med den, besjælet af den, samler sig 
i sit Køns hele Stolthed, meddeler den hende den ari- 
stokratiske Skønhed, som Heyse elsker og maler. 

Den medfødte Pigestolthed, det er for Heyse det 
skønneste i Naturen. En hel Gruppe af hans Noveller 
kunde til Overskrift have Ordet Pigetrods. Hos Kierke- 
gaard findes etsteds den Udtalelse, at Kvindens Væsen 
er en Hengivelse, hvis Form er Modstand. Det 
er talt ud af Heyses Hjerte, og det er denne ,,Modstand", 
der som den adelige Naturs Særkende interesserer og 
fortryller ham. Det er Kvinden som Fæstning, der 
fremfor Alt synes ham en værdig Genstand for Poesien, 
det er Kvinden som Sfinks, hvis Gaade han véd. Den 
søde Kærne er dobbelt saa sød i sin haarde Skal, den 
ildfulde Champagne dobbelt hed i sin Ringmur af Is. 
Der er om Kvinden, som Heyse skildrer hende (fra 
I”Arrabbiata til Toinette og Lea), en Isskorpe, der skjuler, 

afviser, vildleder — brister og smelter. Hun hævder sin 
Adel, idet hun saalænge som muligt vægrer sig ved at 
give sit Selv ud af sine Hænder, idet hun opsparer og 
opbevarer sin Kærligheds Skat. Hun bevarer sin Adel, 
idet hun eksklusivt lægger sit Selv i en Enestes Hænder 
og staar afvisende overfor den øvrige Verden. Hun er 
ikke en blind Magt underkastet. Er Pigestoltheden over- 
vunden og gennembrudt, finder hun sig selv paa den 
anden Side af Svælget og giver sig frit, naturfrit gad jeg 
sige. Aldrig forekommer hos Heyse en Forførelse; om- 
tales den. en eneste Gang som forbigangen Begivenhed 
(Moder og Barn), tjener den kun til at stille den stolte 
Selvhævdelse og stolte, bevidste Selvhengivelse i det 
skarpeste Lys. 

Denne Selvhævdelse og denne Modstandskraft (Rabbia) 
er i Skildringen paa det Mangfoldigste varieret: Atalanta 
i Dramet ,,Meleagerf har Amazonetypens hele friske 
Vildhed; hun foretrækker Livet og Legen i den friske 
Natur, Løb og Spydkamp og Jagtens Bedrift for blød- 
agtig Ømhed og Kælenskab, som hun ikke forstaar, 
Sejerskransen for Brudekransen. I Syritha er den 
allerførste Blufærdighed, der opskræmmet flyr for Bryl- 
luppet, skildret, i L'Arrabbiata Pigetrodsen, der véd hvor 
nær ved den frygtsomme Bøn i Mandens Sjæl den raa 
Fordring ligger, i Pigen fra Treppi Jomfruelighedens 
instinktive Vægring, i Marianne (Moder og Barn) Kvinde- 
stoltheden, der hos den saakaldte faldne Kvinde fordobler 
sig under den uforskyldte Skam, hos Madeleine (Rejsen 
efter Lykken) Pligtfølelsen mod det fra Barndommen 
indprægede Sædelighedsbegreb, hos Lore (Lorenz og Lore) 
Skamfølelsen over et Øjeblik med Døden for Øje at have 
ladet Tilstaaelsen komme over sine Læber, hos Lottka 
den melankolske Tilbageholdenhed i Følelsen af nedarvet 
Fornedrelse, hos den skønne Kåthchen den fortvivlede 
Uvilje over at behage Alle, der ønsker alle Beundrere 
og den egne Skønhed Pokker i Vold, hos Lea den ud- 

viklede og reserverte Kvindes Sky for at lade sin Svaghed 
ane, hos Toinette det indefrosne Hjærtes Afsky for at 
hykle en Lidenskab, det endnu ikke føler — indtil Øje- 
blikket kommer, da alle disse Baand blive sprængte, da 
alle disse Hjerter flamme, da Amazonens Mandshad og 
Pigebarnets Blu og Jomfruens Sky og Kvindens Stolthed 
og den Strengtopdragnes Pligt og den Fornedredes Tung- 
sind og Snedronningens Panser, Alt, Alt, Alt som Ved 
til et eneste uhyre Baal gaaer op i en sød Røg paa 
Elskovsgudens Alter. 

Thi ikke i Modstanden, der kun er Form og Slør, 
men i Hengivelsen ser Heyse Kvindens Væsen og hendes 
sande Natur, og Naturdyrker som han er priser han 
Eros som den Uimodstaaelige, der gennembryder " alle 
Skranker. Kvinden fortryder aldrig at have underkastet 
sig hans Magt, men hun kan fortryde at have trodset. 
Bettina siger etsteds i sine Breve omtrent som saa: ,,De 
Jordbær, jeg ranede, dem har jeg glemt, men de, jeg 
lod staa, brænde mig endnu paa Sjælen.” Heyse har 
givet mere end én Variation af dette Thema: Pigen fra 
Treppi har brugt syv Åar til at angre sin ungdommelige 
Knibskhed og overvinder, da den Elskede atter ved et 
Tilfælde kommer til hendes Landsby, i Kraft af en be- 
gejstret og overtroisk Overbevisning om sin Kærligheds 
Magt og Ret alle de ydre og indre Hindringer, der stille 
sig i Vejen for hendes Lykke, først og sidst den Elskedes 
Ligegyldighed og Kulde. Madeleine i ,,Rejsen efter Lykken" 
har som ovenfor berørt en Nat vist sin Elskede bort fra 
sin Dør og da han i Mulm og Mørke maa ride bort, er 
han styrtet med Hesten og død paa Stedet. Angeren 
over hendes Trods mod Kærligheden lader hende ingen 
Ro. ,Hvad hjælper min Dyd mig, siger hun; den er hel 
nok, og jeg kan vikle mig helt ind i den, men dog fryser 
jeg i den til mit inderste Hjærte.” Dog ikke nok med 
at hun fortryder at have fulgt den konventionelle Moral: 
Billedet af den Døde forfølger hende Aar efter Aar; 

skinsyg synes han at vaage over hende. Hver Gang hun 
i sit Liv tror at kunne glemme det Skete og finde Lykken 
paany, hører hun den Dødes Finger banke paa Døren, 
som han bankede den Nat, han blev afvist. Strængt 
straffer Eros den, der ikke ofrer paa hans Alter. Og 
Heyse udfører i andre Digtninge denne Tanke videre 
endnu. Her har den afviste Elsker dog kun fundet Døden 
som tilfældig Følge af den Strænghed, som Genstanden 
for hans Attraa har vist. Lad os sætte det,Tilfælde, at 
han ikke nærmer sig som Bedende, men som Voldsmand 
og at den stolte Kvindes Modstand istedenfor at bero 
paa en Pligtfølelse, der overvinder Fristelsen, kun er 
Nødværge mod en frygtet Overrumpling, hvad da? Ogsaa 
da straffer Eros som en nidkær Gud. Sit Drama 
»Sabinerinderne" har Heyse øjensynligt skrevet for en 
enkelt Karakters Skyld. Hvorledes" kunde han ellers 
falde paa at vælge sig det til tragisk Behandling mindst 
skikkede af alle for Tragedien umulige, rent burleske 
Sujetter! Denne Karakter er Tullia, den sabinske Konge- 
datter. Ranet af en romersk Kriger, indesluttet i hans 
Hus, dræber hun ham, da han i Brudenatten vover at 
nærme sig hende. At en tragisk Lidelse i Skikkelse af 
Romernes Hævn nu ramte den Dumdristige, vilde ikke 
undre Nogen; men den psykologiske Pointe viser sig i 
Overensstemmelse med Heyses hele Erotik at være den, 
at hun ved Drabet paa sin Mand har søgt at dræbe sit 
eget Hjærtes Drift og saaledes irreligiøst har sat sig op 
mod Eros. 


Er neigte 
Sein Angesicht herab zu meiner Stirn, 
Dass mich des Athems Hauch umrieselte 
Und seine leise Stimme mir wie Gift 
Schleichend durch alle Adern rann. 


Nu ræddes hun med søndersplittet Sjæl over sin dog 
saa ægte kvindelige, saa dybt berettigede Gerning. 
Overålt forfølger Synet af den dødeligt Saarede hende, 

men endnu mere end Synet af hans Lig Erindringen om 
hans Kærtegn. ,,Kun en Dag og en Nat, siger hun, er 
det siden hin Daad blev fuldbragt, og dog er det, som 
laa der bag mig tusinde Åar og tusinde Døde. Et kun 
er nærværende og jeg vil bestandig føle det som nu: 
Hans Kys paa mit Øjenlaag, hans Haand paa min Haand.” 
Henimod Slutningen udtaler hun da til sin Søster Stykkets 
Grundide 1 disse Ord: 


Flieh vor der Liebe nicht, 
Sie holt dich dennoch ein. Geh ihr entgegen 
Und beuge dich vor ibr. Denn tådtlich zurnt sie 
Dem, der ihr trotzt und saugt das Blut ihm aus. 
Hat nicht der grimme Gott die Jungfraun alle 
Sich unterworfen? Ich allein, o Schwester 
Entgelt” es, dass ich frei mich aufgelehnt. 


Selv paa Voldsmanden kan Jomfruen ikke vredes: 
Han brød Freden; men hvad gør Elskov Andet? Han 
overlistede; men Elskov er listig. Han haanede; men 
spotter ikke Elskov selv den Vældige og Frie? — Med 
andre Ord: er ikke Eros selv en Voldsmand uden Blu, 
en Forbryder, der sprænger alle vedtagne Love? 

Alle? det er for meget sagt. Heyse kan vel paa saadanne 
Punkter som de berørte føle en om Kleist utvetydigt 
mindende Tilbøjelighed til rent pathologiske erotiske Pro- 
blemer, men han er altfor harmonisk anlagt, altfor moden 
og altfor tysk-national til at han uden videre skulde skildre 
Lidenskaben som gennembrydende Samfundets Orden og 
Lov. Han.er udviklet nok til at indse, at Lidenskabens 
Love og Samfundets Love ere to højst uensartede Ting, 
der have saare lidet med hinanden at gøre, men han 
viser disse sidste den Respekt som de fortjene, det vil 
sige en betinget. Fra hans tidligste Ungdom af har det 
lokket og tiltrukket ham at fremstille disse Loves kun 
relative Sandhed og Værd, at digte Tilfælde, hvor de 
overtrædes paa en saadan Maade, at Undtagelsen synes 
at have Ret mod Reglen og selv den mest forhærdede 

Spidsborger vil betænke sig paa at fordømme. I sin 
Bekymrethed for at give Undtagelsen fuld uomstødelig 
Ret er han da undertiden gaaet til Opsøgen af rent 
barokke Undtagelser som i sit allerførste — i de samlede 
Værker ikke optagne — Drama ,, Francesca af Riminif ; 
men gennemgaaende er det hans Bestræbelse at omgærde 
Tilfældet saaledes med Palisader, at intet Stormløb af 
den almindelige gængse Moral kan føre til Overspringen 
af dette Værn. Naar Goethe sammenstiller Egmont og 
Clårchen, fremstiller han ikke Forholdet som om det 
trængte til Undskyldning; Forholdets Skønhed alene 
plæderer dets Sag. Heyse, den mindre storladne, ligesåa 
cirkumspekte som dristige Digternatur, har altid et Øje 
fæstet paa den konventionelle Moral og stræber stedse 
enten at forsone Moralen ved ligesom at give den Ret i 
alle andre Tilfælde end netop dette ene, han skildrer, 
hvor dens Overtrædelse var saa at sige uundgaaelig, eller 
at udsone Forseelsen imod Moralen, idet Individet med 
fuldt Forsæt køber den forbudne Lykke for saa høj 
en Pris, at den saa dyrekøbt ikke vilde lokke nogen 
Filister. 

I ,,Francesca af Rimini" er Tilfældet dette. Lanciotto 
er hæslig, raa og fordærvet, hans Broder Paolo ædel og 
smuk. Lanciotto bliver lidenskabeligt forelsket i Fran- 
cesca.  Forledet af Broderkærlighed til den aldeles 
uværdige Lanciotto har nu Paolo ladet sig misbruge til 
ej blot som Frier, men paa selve Bryllupsdagen i en 
Forklædning at forestille sin Broder, der frygter for, at 
hans egen Hæslighed aldrig vil kunne vinde Pigens Ja. 
Først i Brudekamrets Mørke vover da Brudgommen at 
tilegne sig sin Brud. Men ogsaa Paolo elsker Francesca 
som hun ham igjen. Hvad Under da, at den unge Brud, 
da hun opdager det plumpe Bedrageri, hvis Bytte hun 
er bleven, føler sig vanæret ved sin Ægtemands Kærtegn 
og langt fra at betragte sin Kærlighed til Paolo som 
Synd, anser den for berettiget og hellig. 

Der Kuss von deinem Mund war wie die Hostie 
Die den entehrten Mund mir neu gereinigt. 


(S. 93). 


For at faae sin Forskansning forsvarlig bygget har 
da Digteren i dette naive Ungdomsarbejde konstrueret 
sig det umuligste og mest haartrukne Tilfælde; thi hvad 
kan være urimeligere end at Paolo af pur Lammegodhed 
mod en foragtelig Broder prisgiver sin Elskede til det 
nedrigste Bedrag, der ovenikøbet tilintetgør hans egen 
Livslykke! men man finder i dette grelle Eksempel Typen, 
hvorefter i Heyses saa mange senere taktfulde og fine 
Arbejder den moralske Kollision er konstrueret. Jeg 
tager nogle Eksempler paa Slump. I ,, Beatrice" er det 
legitime Ægteskab, som Kærlighedshistorien gennembryder, 
et Tvangs-Ægteskab, ligesaa vanhelligt som Francescas, 
om end bedre motiveret. I ,,Cleopatraf værger den unge 
Tysker sig saa haardnakket mod den skønne Ægypterindes 
Kærlighed som Graf Wetter hos Kleist forsvarer sig mod 
Kåthchen von Heilbronn's. Først då Savnet af ham 
bringer. Cleopatra Døden nær, er det at han forbarmer 
sig over hende. Den stolte Gabriele i ,,Im Grafenschloss" 
lader sig først overtale til at indgaa sit ,,Samvittigheds- 
ægteskab" med Greven, da han har sat Livet paa Spil 
for hendes Skyld. Den unge Kvinde i ,,Rafael" tilkøber 
sig nogle Timers Samliv med den Elskede for Inde- 
spærring i Klosteret paa Livstid, Garcinde (Geoffroy og 
Garcinde) og Lottka erhverve sig Retten til et flygtigt 
Øjebliks Lykke ved Selvmord, og Hengivelsen adles, idet 
det udadtil bundne, inderligt frie Jeg ikke kan tænke 
sig,en Hengivelse, som Forholdene forbyde, paa andet 
Vilkaar end det, at den har Døden i Følge. Det Lykke- 
bæger, disse Personligheder tømme, har deres Skæbne 
krydret med Gift. Heyse hævder da disse heroiske 
Sjæle Retten til at løse en Strid mellem Pligter ander- 
ledes end den ængstelige af smaalige Vaner og Hensyn 
indsnævrede Filister plejer at gøre det, og i Indledningen 

til sin Novelle ,,Beatrice””) har han selv theoretisk udtalt 
sit ethiske Kætteri med de Ord: ,,Geniale Naturer, der 
have deres Støtte i sig selv, udvide ved deres Handlinger 
ligesaa sikkert det sædelige Omraades Grænser, som 
geniale Kunstnere gennembryde de overleverede Skranker 
for deres Kunst og rykke disse videre ud. Og hvad der 
i hine heroiske Sjæle kan røre sig som Selvfølelsens 
Overmod og Overmaal, bliver det ikke lutret og udsonet 
ved den tragiske Undergang?” — 

Ikke mindre end ved denne stedse redebonne Åsso- 
ciation med Død og Ophør adler Heyse endelig Elskoven, 
legitim eller illegitim, som allerede berørt, ved Hen- 
givelsens Art. Den er altid bevidst. Disse Kvinder lade 
sig aldrig rive hen, de skænke sig selv frit bort som en 
Gave — ifald de ellers skænke sig bort. Saaledes alle- 
rede i Arbejder fra Heyses tidligste Ungdom som f. Ex. 
»Kredsdommeren" ”), saaledes i ,,Rafaelf, i ,,Lottkaf og 
i saa mange andre Noveller i Prosa og Vers. Overalt 
er Individets Selvherredømme og Selvbestemmelsesret 
hævdet. Frit raader Kvinden i denne Poesi over sin 
Person og sit Liv. Frit giver hun sig hen til sin Elskede, 
frit gaaer hun Tilintetgørelsen imøde eller giver sig 
Døden med egen Haand, og hvor Elskovslykken ikke 
adles ved den Pris, den koster, der adles den idetmindste 
ved den Stolthed, hvormed den skænkes og nydes. Det 
er i Kraft af denne Stolthed, at Personligheden, endog 
behersket af den stærkeste Naturmagt, føler sig uafhængig 
i Hævdelsen af sin Souverænitet. Den er hos Heyse saa 
sikkert fri som Kongen er af Adel. 

G. Brandes. 


(Sluttes i næste Hæfte). 


BVYSGESENVERY FITS TBS: 

xx) G. W. VI, 71: Ich bin einmal in meinem Leben verkauft ge- 
worden. Wie wollen die Menschen mich nun schelten, wenn 
ich mich verschenke um jenen Schmach zu verschmerzen. 


Af Maria Grubbes Barndom. 
(Interieur fra det syttende Aarhundrede). 


I. 


Den Luft, der laa under Lindetræernes Kroner, havde 
vugget sig frem over den brune Hede og de tørstige 
Marker; den var bleven baget af Solen og støvet af 
Vejene, men nu var den renset af det tætte Løvhang, 
svalet af de kølige Lindeblade, og Duften af Lindens 
gule Bloster havde gjort den fugtig og givet den Fylde. 
Nu laa den og blinkede stille og -saligt op i det lyse- 
grønne Hvalv, kærtegnet af sagte dirrende Blade og af 
hvidgule Sommerfugles flimrende Vingeslag. 

De Menneskelæber, som aandede denne Luft, vare 
svulmende og friske, den Barm, den højnede, var ung 
og spæd. Barmen var spæd og Foden var spæd, Midjen 
smal, Væksten slank og der var en vis mager Styrke i 
den hele Skikkelse. Frodigt var kun det stærke dunkelt- 
gyldne Haar, der halvt var bundet og halvt hang løst; 
for den lille mørkeblaa Fløjelshue var gleden af og hang 
om Halsen i sine knyttede Hagebaand ned paa Ryggen 
som en lille Munkehætte. Ellers var der intet Klosterligt 
ved Dragten; en bred og ligeskaaren Lærredskrave slog 
ned over en lavendelblaa Hvergarnskjole med korte og 
vide, opskaarne Ærmer; ud af dem brusede et Par 
store Poseærmer af fint hollandsk Lin. En højrød Sløjfe 
sad paa Brystet og højrøde Sløjfer paa Skoene. 

Hun gik med Hænderne paa Ryggen og med forover- 
bøjet Hoved. Med legende, sirlige Skridt gik hun lang- 
somt op ad Gangen; men ikke ligefrem; hun gik i Bugter; 
snart var hun ved at støde imod et Træ paa den ene 
Side, snart var hun ved at komme ud mellem Træerne 
paa den anden Side. En Gang imellem standsede hun, 
rystede Haaret fra Kinderne og saa op mod Lyset. Det 
dæmpede Skær gav hendes barnehvide Ansigt en mat- 
gylden Lød, der gjorde de blaaladne Skygger under Øjnene 
mindre synlige; de røde Læber blev purpurbrune og de 
store blaa Øjne blev næsten sorte. Hun var nydelig var 
hun: lige Pande, svagt kroget Næse, kort, skarpskaaren 
Underlæbe og stærk, rund Hage og fint rundet Kind og 
ganske smaa Øren og rent og skarpt tegnede Bryn ... 
Hun gik og smilte, let og tankeløst, tænkte paa Ingenting 
og smilte i Harmoni med Alt omkring hende. Hun kom 
til Ende med Gangen, standsede og gav sig til at svinge 
rundt paa Hælen, halvt til Højre og halvt til Venstre, 
stadigt med Hænderne paa Ryggen, med Hovedet lige, 
Blikket opad og hun nynnede monotont og afbrudt i Takt 
med sin Svingen. 

Der laa to Graastensfliser og var Trappetrin ned til 
Haven, til Haven og det skarpe hvide Sollys. Den skyfri, 
blaahviste Himmel saa lige ned i den, og den Smule 
Skygge, der var, holdt sig tæt ind til Foden af de klip- 
pede Buksbomhække. Det skar i Øjnene, selv Hækken 
stod og gnistrede Lyset fra sine blanke Blade i skarpe, 
hvide Blink. Ambraen slæbte sig i hvide Snirkler ud og 
ind, frem og tilbage om tørstige Balsaminer, Boboreller, 
Gyldenlakker og Nelliker, der stod og stak Hovederne 
sammen ligesom Faar paa aaben: Mark. Ærterne og 
Bønnerne henne ved Lavendelhækken vare ved at falde 
fra Stængerne af Varme, Morgenfruerne havde opgivet 
det Hele og stod og saa Solen lige op i Ansigtet, men 
Valmuerne' havde kastet deres store røde Blomsterblade 
og stod i de bare Stilke. 


Re 

Barnet i Lindealleen sprang ned over Trinene, løb 
gennem den solhede Have, med bøjet Hoved, som man 
løber over en Gaard i Regnvejr. Hun styrede hen imod 
en Trekant af dunkle Takstræer, smuttede om bagved 
dem og gik saa ind i den store Løvstue, der var en 
Levning fra de Belowers Tid. En vid Rundkreds af 
Ælmetræer havde de flettet sammen foroven saavidt Grenene 
kunde naa og det runde Hul i Midten havde de gitret 
til med Lægter og Rafter. Slyngende Roser og valske 
Kaprifolier groede stærkt op i Ælmeløvet og tættede 
godt, men til den ene Side var de slaaet fejl, og Humlen, 
der var plantet efter med, havde forknyttet Ælmekvistene 
og magtede ikke selv at lukke for Hallet. 

For Indgangen til Stuen laa der to hvidmalede Hav- 
heste; derinde stod der en lang Træbænk og et Bord; 
Pladen til Bordet var af Sten; stor og oval havde den 
været, men det Meste af den laa paa Jorden i tre Stykker, 
kun et lille fjerde laa løst over det ene Hjørne af Bord- 
rammen. Ved det satte Barnet sig, tog Benene op paa 
Bænken, lænede sig tilbage og lagde Armene over Kors. 
Hun lukkede sine Øjne og sad ganske stille; der kom et 
Par smaa Rynker i Panden, en Gang imellem bevægede 
hun Øjenbrynene og smilte Jet: 

»I Stuen med de røde Purpurtæpper og den fon sylnte 
Alkove ligger Griseldis for Margrevens Fødder, men han 
støder hende bort; nys har han revet hende op fra det lune 
Leje, nu aabner han den smalle, rundbuede Dør og den 
kolde Luft strømmer ind paa den stakkels Griseldis, der 
ligger påa Gulvet og græder, og der er intet Andet mellem 
det kolde Nattepust og hendes varme, hvide Legeme end 
det tynde, tynde Lin. Men han jager hende ud og laaser 
Døren efter hende. Og hun trykker den nøgne Skulder 
op til den kolde, glatte Dør og hulker og hører ham 
gaa blødt inde paa Gulvets Tæpper, og gennem Nøgle- 
hullet kommer Lyset fra den duftende Kærte og sætter 
sig som en lille, rund Sol paa hendes blottede Bryst. 

Og hun lister sig bort og gaar ned ad den mørke 
Marmeltrappe og der er ganske stille, hun hører ikke 
andet end den bløde, klappende Lyd af sine nøgne Fødder 
påa de isnende Stentrin. Saa kommer hun udenfor. 
Sneen . .. nej, det regner, det skylregner og det tunge, 
kolde Vand plasker ned paa hendes Skuldre; Linet 
klæber fast til hender Legeme og Vandet driver ned. ad 
hendes bare Ben og hun træder med de skære Fødder 
i det bløde, kolde Dynd, der glider glat ud til Siden 


under Fodbladet. Og Vinden ... Buskene river hende 
og flænger hendes Kjole, nej, hun har jo ingen Kjole 
påa . ... som det flængede mit brune :Skørt! — der 


maa vist allerede være Nødder i Fastruplund, alle de 
Nødder der var paa Viborg Marked ... Gud véd om Åne 


har faaet Ro i sine Tænder .... Nej! Bruhnhylde! -— 
den vilde Hest sprænger afsted ... 8. Bruhnhylde og 
Grimmild — Dronning Grimmild vinker ad Mændene, 


vender sig og gaar bort. Og de slæber Dronning Bruhn- 
hylde frem og en låv, sort Karl med svære, lange Årme, 
En som Bertel i Bomhuset, tager i hendes Bælte og 
rykker det over og han smøger hendes Kittel og hendes 
Underkjortel af hende og med sine sorte Næver stryger 
han Guldringene af de hvide, myge Arme, og en stor, 
halvnøgen, brun og laadden Karl lægger sin haarede 
Årm om hendes Liv og med sine plumpe, brede Fødder 
træder han Sandalerne af hende og Bertel vikler hendes 
lange, sorte Lokker om sin Haand og trækker bort med 
hende og hun følger ham med foroverbøjet Krop og den 
Store lægger sine svedige Haandflader paa hendes nøgne 
Ryg og skubber hende fremad, fremad hen til den sorte, 
fnysende Hingst, og de slænger hende ned i det graa 
Støv paa Vejen og de knytter Hestens lange Hale om 
hendes Ankler ....f 

Saa kom Rynkerne igen og blev der længe, hun 
rystede paa Hovedet og saa mere og mere fortrædelig ud, 


31 


endelig slog hun Øjnene op, rejste sig halvt og saa sig 
træt og misfornøjet omkring. 

Myggene dansede henne for Aabningen mellem Humle- 
rankerne og det drev paa derude fra Haven stødvis med 
Duft af Mynte og Hjærtensfryd og imellem med Duft af 
Dild og Anniskaal. En lille, tummelumsk, gul Edderkop 
løb kildrende hen over hendes Haand og fik hende til 
at springe op fra Bænken. Hun gik hen mod Indgangen 
og rakte efter en Rose, der sad oppe i Løvet, men hun 
kunde ikke naåaa den. Saa gik hun udenfor og plukkede 
af Slyngroserne; jo mere hun plukkede, jo ivrigere blev 
hun, og snart havde hun Skørtet fuldt. Hun bar dem 
ind 1 Løvstuen og satte sig ved Bordet. En for en tog 
hun dem op af Skødet og lagde dem paa Stenpladen tæt 
op til hinanden, og snart var Stenen skjult under et 
blegrødt, duftende Svær. 

Den sidste Rose var tagen, hun glattede Skørtets 
Folder og de løse Blomsterblade og de grønne Blade, 
der havde sat sig fast i Kjolens Luv, strøg hun af, og 
blev saa siddende med Hænderne i Skødet og saa” paa 
Rosenfloret. 

Denne Blomsterlød, der krusede sig i Skær og Skygger, 
fra Hvidt, der rødmer, til Rødt, der blaaner, fra fugtig 
Rosa,'der næsten er tung, til et Lilla saa let, at det 
kommer og gaar som om det drev i Luften —. Hvert 
enkelt, rundet Blomsterblad, yndigt hvælvet, blødt i 
Skyggen, men i Lyset med tusinde næppe synlige Gnister 
og Blink; med alt sit favre Rosenblod samlet i Åarer 
og spredt i Huden .... og saa den tunge, søde Duft, 
den drivende Em af den røde Nektar, som koger i 
Blomsterets Bund. 

Hurtigt strøg hun sine Ærmer op og lagde de nøgne 
Årme ned i Rosernes milde, fugtige Kølighed. Hun vred 
dem rundt i Roserne, der med løste Blade flagrede mod 
Jorden, saa sprang hun op og fejede med ét Strøg Alt 
det bort, der var paa Bordet og gik ud i Haven, rettende 

paa sine Ærmer. Med blussende Kinder og hastige 
Skridt gik hun ned gennem Gangene og ud, og fulgte 
saa langsomt Havediget op mod Kørevejen. Paa den 
var der kort før Indkørslen til Gaarden et Læs Hø 
væltet; flere Læs holdt bagved og kunde ikke komme 
frem. Ladefogden pryglede Kusken med en brun Stok, 
hvis Politur glimtede i Solen. 

Lyden af Slagene gjorde et uhyggeligt Indtryk paa 
Barnet, hun holdt sig for Ørerne og gik hastigt op mod 
Gaarden. Kælderdøren ned til Bryggerset stod aaben; 
hun smuttede derned og slog Døren i efter sig. 

Det var den fjortenaarige Maria Grubbe, Datter af 
Hr. Erik Grubbe til Tjele Hovedgaard. 

Skumringens blaa Skær låa over Tjele. Duggen var 
falden og havde gjort Ende paa Høkørslen. Gaardens 
Piger var i Stalden og malkede; Karlene rumsterede 
omkring i Ågerum og Selekammer; Hovbønderne stode 
i Flok uden Porten og ventede paa at blive ringet til 
Nadyre. 

I det aabne Vindu stod Erik Grubbe og saa” ud over 
Gaardspladsen: langsomt og en for en kom Hestene helt 
fri for Seler og Grime udad Stalddøren og gik hen til 
Vandingstruget; midt i Gaarden stod en Dreng med rød 
Hue ved en af Bindestenéne og satte nye Tænder i sin 
Rive, og henne i et Hjørne legede to unge Mynder Tagfat 
mellem Træhesten og den store Slibesten. 

Som Tiden led kom Karlene tiere og tiere frem i 
Stalddørene, saa” sig om og trak sig fløjtende eller 
trallende tilbage, en Pige med fyldt Malkespand kom i 
hurtig, smaatrinet Trampen over Gaarden, og Hovbønderne 
begyndte at trække sig inden Porten som for at skynde 
paa Nadverklokken. Nede i Køkkenet blev der stærkere 
Tumlen og Raslen med Spande, Fade og Brikker, saa 

blev der taget. et Par stærke Tag i Klokken og den 
rystede to Hold rustne Toner af sig, der snart døde hen 
i Træskoklampren og Lyden af Døre, der skurede mod 
Fældingen. Saa var Gaarden tom, kun de to Hunde stod 
og gøede om Kap ud ad Porten. 

Erik Grubbe trak Vinduet til og satte sig betænksomt 
ned. Det var i Vinterstuen han sad. De brugte den 
baade Vinter og Sommer, baade til Dagligstue og Spise- 
stue, de opholdt sig næsten aldrig i andre Stuer end den. 
Det var et rummeligt tofags Værelse med højt Brystpanel 
af mørkt Egetræ, Væggene vare beklædte med et Tavl 
af hollandske Stentøjsfliser, de vare glasserede, hvide i 
Bunden og malede med store blaa Roser. Kaminen var 
sat med brændte Mursten, en Dragkiste var stillet foran 
Aabningen, ellers vilde det trække naar der blev gaaet 
med Dørene. Et poleret Egetræsbord med to store, 
halvrunde Klapper, der næsten hang ned til Jorden, 
nogle højryggede Stole med Sæder af haårdt, blankslidt 
Læder og et lille, grønmalet Skab, der hang højt oppe 

påa Væggen, andet var der ikke derinde. 
| Som Erik Grubbe nu sidder der i Mørkningen kommer 
hans Husholderske, Ane Jensdatter, ind med et Lys i 
den ene Haand og et Stob pattevarm Mælk i den anden. 
Stoben sætter hun for ham, selv sætter hun sig ved 
Bordet og Lyset foran sig, dog giver hun ikke Slip paa 
Stagen, men sidder og drejer den rundt med sin store 
røde Haand, der glimter af mange Ringe og store Stene. 

»Åaja saamænd ja!f sagde hun som hun satte sig. 

»Hvad er det?” spurgte Erik Grubbe og saa hen 
paa hende. 

»Åa, En kan da nok give sig, naar En har støjet 
om til En hverken aarker eller sanser!" 

,Ja! — travle Tider! — Folk faar de Sommerdage 
rende den Varme op, de om Vinteren skal sidde i.” 

»Ja! — I snakker! — der er Maade med Alting, 
men Hyvl i Grob og Hamler i Gras det er en lied 

Kongkyren”). Jenne er En om Alting; de indenoms Piger 
er Trallier tilhobe, Kærrestsladder og Byssens Nyt, det 
kan de nok kom” igennem; gør de Nøj, saa gø' di et 
skidt, aa gyres skal ed aa det te Gavns; men hvem der 
kommer te ed, de æ misæl A. Wulborg æ syg aa Stine 
aa Buel, de Malosier””), de staar og bødler te di sveder 
ve et, men li vidt kommer de. En ku' da osse ha” nøj 
Hjælp a' Mari naar I vild” tar henne te, men hun fo' 
da hverken Lov te' aa rør' sæ te” de” jen heller de aant.” 

»Naa, naa! du snakker dig jo baade fra Vejr og 
ÅAande og fra Landsens Maal tillige. Klag ikke mig 
Noget paa, forklag dig selv; havde du havt Taalmod med 
Maria i Vinter og lært hende lempelig op og vist hende 
ret Haandelag paa Ålting, saa havde du nu havt Gavn 
af hende; men du havde intet Taalmod, du var hidsig 
og hun blev trodsig, I var jo ved at -splitte hinanden 
levende ad. Det er saamænd mere end Tak værd, at 
det blev forbi.” 

,Ja vist saa! værg I kuns Mari, I er saa nærmest 
til det; men værger I Jeres, saa værger Å min, og enten 
I tager til Fortrydelse eller hvad I gør, saa faar I vide, 
at der er mere Sind i Mari end hun kan komme gennem 
Verden med. Men det fik nu være den Fejler det er, 
men hun er ond — ja! I siger nej, men hun er ond; 
aldrig kan hun lade bitte Ane gaa i Fred, aldrig! hun 
ligger over hende med Pluk og Nap og lede Ord saa 
lang Dagen er; det sølle Barn maatte ønske det aldrig 
var bleven til og det maa Å og, og Å ønsker det saa 
travrig som det er. Åa! Gud inderlig se i Naade til os! 
I er ikke ens Fader for de to Børn; men det forstaar 
sig, det er som ret er, Fædrenes Synder skulle hjemsøges 
paa Børnene i tredje, ja i fjerde Led, og Moderens Synd 
ligesaadan, og bitte Ane er kuns en Horeunge, — jo! 


+) Det er en daarlig Kongekørsel at køre Hjulene i Grøften og 
Vognhamlerne itu. i: 
xx) Malosie — stort, klodset Fruentimmer. 


3D 


jeg siger det rent ud, hun er en Horeunge, en Horeunge 
baade for Gud og Mennesker; — men I! I, hendes Fader! 
I maatte skamme Jer, maatte I, — ja! det siger Å om 
I saa lægger Haand paa mig for det, som den Mikkels- 
dagsaften for-to Aar siden, I maatte skamme Jer, æ tvi 
maatte I saa! for at lade Jert eget Barn mærke, at det 
er undfangen udi Synd, og I lader hende formærke det, 
baade I og Mari lader hende og mig mærke det, ja, om 
I saa slaar mig lader I hende det mærke ....” 

Erik Grubbe sprang op og trampede haardt i Gulvet. 

»Stejler og Hjul! siger jeg, er du da spitalstosset 
Kvind? — du er drukken er du, ind og læg dig paa din 
Seng og sov dig Rusen og Galden væk! dy fortjente jeg 
slog dig under dine Øren, galsindede Kvind! — nej, ikke 
et Ord til! — Maria skal bort, hun skal herfra den Dag 
imorgen, — Fred vil jeg have i Fredsens Tid.” 

Ane hulkede højt. 

,»Åa Gud, aa Gud! at det skulde times! — en Ver- 
dens Skam!”"—" lægge'"mig ”ud” for" Drik! — har” jeg 
nogentid den Tid vi har kendt til hinanden og al den 
Tid der forved, gaaet i Stegers med en ruset Pande? har 
I hørt mig snakke over mig? hvor er den Plet I har set 
mig ligge mendrukken? Det er den Tak, En faar! — 
Sove min Rus væk! — ja, give til Gud Å maatte sove 
hen, give til Gud A maatte synke død ned for Jer, som 
I bær Spot og Spe ind paa mig . Ås 

Hundene glammede op åbruds. i Gaarden og der lød 
Hovslag under Vinduerne. 

Ane tørrede hastigt sine Øjne, og Erik Grubbe 
aabnede Vinduet og spurgte hvem det var. 

»Ridende Bud fra Fovsing,” svarede en af Husets Karle. 

»Saa tag hans Hest og lad ham komme herind," og 
" dermed blev Vinduet lukket. 

Åne satte sig til Rette i Stolen og skyggede med 
Haanden for de rødgrædte Øjne. 

Saa kom Budet ind og bragte Hilsen og Venskab 

fra Stiftsbefalingsmand Christian Skeel til Fovsing og 
Odden, som lod formelde, at han i Dag havde faaet 
Stafet om at Krigen var erklæret under første Juni; af 
den Grund var det nødvendigt at han for flere Aarsagers 
Skyld tog til Aars og derfra mulig til København og 
lod nu derfor spørge, om Erik Grubbe vilde slaa Følge, 
saalangt Omstændighederne vilde Vejen gøre, de kunde 
da i alt Fald faa endt den Sag, de havde sammen med 
somme Åarhusfolk, og anlangende København saa vidste 
Stiftsbefalingsmanden, at Erik Grubbe didhen havde mere 
Ærinde énd nok var. I alle Fald vilde Christian Skeel 
være paa Tjele henad fire Slæt over Middag, 

Erik Grubbe sagde dertil, at han skulde være rede 
til Rejsen. É 

Med den Besked red saa Budet hjem. 

Nu talte Ane og Erik Grubbe længe om hvad der 
skulde gøres medens han var borte, og det blev da ogsaa 
bestemt, at Maria skulde rejse med til København og 
blive hos sin Faster Rigitze et Åarstid eller to. 

Den nær forestaaende Afsked havde gjort dem begge 
roligere, men den gamle Tvist var nærved at flamme op 
igen, da de kom til at tale om, hvilke af sin salig Moders 
Smykker og Klæder Maria skulde føre med; det blev 
… dog afgjort i Mindelighed og Ane gik for at lægge sig 

tidligt, da det nok kunde behøves, at den Dag imorgen 
blev gjort saa lang som muligt var. 

Lidt efter meldte Hundene nye Fremmede. 

Denne Gang var det dog ikke andre end Sogne- 
præsten for Tjele og Vinge, Hr. Jens Jensen Paludan. 

Med et: ,,God Kvæld i Stuen!" traadte han ind. 

Det var en bredskuldret, knokkelstærk Mand med lange 
Lemmer og ludende Hoved; rundrygget var han ogsaa, 
og hans Haar var stort som en Kragerede, graasprængt 
og filtret, og hans Ansigt havde en underlig stærk, jævn 
og tillige ren, blegrød Farve, der ikke passede godt til 
de grove, knortede Ansigtstræk og de buskede Bryn. 

Erik Grubbe bad ham sidde ned og spurgte ham, 
hvordan det gik med hans Høbjergning. Talen drejede 
sig saa en Stund om Åarstidens vigtigste Markarbejder 
og døde hen i Suk over det forgangne Aars daarlige 
Kornpriser. 

Præsten sad og skelede paaskøns over til Stoben og 
sagde saa: ,, Velbyrdighed altid synderlig måaadeholden ! 
holder sig altid til naturlig Drikke. — Det er og det 
sundeste; nysmalket Mælk er en Himmerigs velsignet 
Ting, det er det, baade for ond Mave og æng Bryst.” 

»Jamænd! Guds Gaver er alle gode saa enten de 
malkes eller tappes os til. — I faar nu sætte Smag paa 
en Tønde ægte Mumme, vi forgangen fik hentet hjem 
fra Viborrig; hun er baade god og tysk endda jeg ikke 
kan skønne at Tolderen har mærket hende.” 

Ølkruse og en stor Tudekande af Ibentræ og siret 
med Sølvringe blev sat frem. 

Saa drak de hinanden til. | 

»Heydenkamper! ægte, adelig Heydenkamper!" ud- 
brød Præsten med en Stemme, der skjalv af Begejstring 
og Rørelse, og da han salig lagde sig tilbage i Stolen, 
havde han næsten Taarer i Øjnene. 

»I er en Kendere, Hr. Jens!f smiskede Erik Grubbe. 

»Ak, hvad Kendere! vi ere fra igaar og vide Intet,” 
mumlede Præsten aandsfraværende, ,,ellers tænker jeg 
paa,” fortsatte han med hævet Røst, ,,om det skulde 
have sin Rigtighed med det, jeg har ladet mig fortælle 
om de Heydenkampers Bryghus. — Det var en Frimestere, 
der fortalte mig det, en Gang deroppe i Hannover, den 
Tid, jeg rejste med Junker Jørgen. — Se! han sagde, at 
de begyndte altid deres Brygning en Fredag Nat, men 
inden Nogen fik Lov at røre sin Haand til Nogenting, 
maatte han gaa hen til Oldgesellen og lægge sine 
Hænder paa den store Vægt og sværge ved Ild og Blod 
og Vand, at han ingen hadske og onde Tanker gik og 
bar paa, for det vilde gøre Øllet Skade. Han fortalte 

ogsaa, at Søndag Morgen naar Kirkeklokkerne begyndte 
at gaa, saa slog de alle Døre og Vinduer og Lemme op 
for at det kunde ringe ind over Øllet; men det Fornemste 
det blev gjort naar Øllet var sat hen for at gæres, saa 
kom Mesteren selv med' en prægtig Lade, deden op han 
drog baade svære Guldringe og Kæder og kostelige Stene, 
som der var sære Tegn paa, og det blev tilhobe lagt 
ned i Øllet, og det.kan En da nok tænke, at saadan 
ædle Rigdomme maa give Drikken Lod og Andel i de 
hemmelige Krafter, der er i dem fra Naturen af.” 

»Ja, det er ikke godt at vide Noget om,” mente 
Erik Grubbe, ,jeg har nu mere Tro til den Brunsviger- 
Humle og den anden Urtesaad, de sætter til.” 

»Jo!f sagde Præsten alvorligt og rystede paa Ho- 
vedet, ,det maa vi ikke sige, der er meget Fordækt i 
Naturens Rige, det er sikkert nok. Hver en Ting baade 
død og levendes har sit Miraculum i sig, det er kuns om 
at gøre at have Taalmod til at søge og opladte Øjne til 
at finde, — ak, i gamle Dage, der det ikke var saa 
lange Tider siden at Gud Herren havde taget sine 
Hænder af Jorden, da var hver en Ting saa bespændt 
med Guds Kraft, at der sprang ud af dem Lægedom og 
alt Godt, evigt og timeligt, men nu Jorderig hverken er 
fin eller ny længer og vanhelliget af mangfoldige Slægters 
Synder, nu er det kuns ved besynderlige Lejligheder at 
de lade sig formærke, til visse Timer og paa visse Steder, 
naar mærkelige Himmeltegn ere oppe; — det sagde jeg 
nyssens nu til Smeden, vi stod og taltes ved om det 
gruelig flammendes Skær, der i de sidste Nætter har været 
at se den halve Himmel rundt. — Ellers kom der den 
Gang en ridendes Stafet forbi os — herop til, jeg troer?” 

»Det-var saa Hr. Jens.” 

»Han red vel intet med Andet end som godt var?” 

»Han red med det at Krigen er nu erklæret.” 

»Herre Jesus, nej da! — ja, ja en Gang maatte det 
jo komme.” 

»Ja, men har de biet saa længe, skulde de biet til 
Folk havde deres Avl inde.” 

»Det er de Skaaninger, der har drevet det frem, 
sagtens; de formærke endnu den sure Svie af sidste 
Krig og venter at komme efter den søde Kløe i denne.” 

»AÅa! det er intet Skaaningerne ene, Sælandsfarerne 
vil altid Krig, de véd jo vel, at dem gaar den immer 
udenom, — ja, det er gode Tider for Nøvter og Tosser, 
naar Rigens Raader ere galne tilhobe ...f 

De siger ellers, at Marsken vilde nok nødig til det.” 

»Ja, Fanden tro det! — kan jo dog nok være, men det 
kendes kun lidtagtig at prædike Rolighed i en Myretue, 
— naåaa, Krig hår vi, og nu gælder det om at hver 
hytter sit. Der er nok at tage sig til i alle Maader.” 

Talen faldt saa paa den forestaaende Rejse og gik 
nu en Tid om de slette Veje, vendte tilbage til Tjele, 
til Fedekvæg og Staldfodring og gik igen paa Rejse. 
De havde imens ingenlunde forsømt Kanden, Øllet var 
steget dem svært til Hovedet og Erik Grubbe, der just 
fortalte om sin Rejse til Ceylon og Ostindien med ,,Perlen”, 
havde ondt ved at komme frem igennem sin egen Latter, 
hver Gang en ny Pudserlighed randt ham i Minde. 

Præsten blev jo længer jo alvorligere; han laa 
sammensunken ned i Stolen, men en Gang imellem 
virrede han med Hovedet, saa” bistert ud for sig og be- 
vægede Læberne som om han talte; gestikulerede derhos 
med den ene Haand, ivrigere og ivrigere, indtil han kom 
til at trumfe i Bordet; saa faldt han sammen igen med 
et forskrækket Blik over paa Erik Grubbe. Endelig da 
denne var kørt aldeles fast i Skildringen af en over al 
Maade enfoldig Kokkedreng, fik Præsten sig rejst op og 
tog paa at tale med en dump, højtidelig Røst. 

»Sandelig,”" sagde han, ,sandelig! jeg skal vidne 
med min Mund — med min Mund — at I er en For- 
argelse og en Forargelsens Genstand — det var Jer 
bedre I blev kastet i Havet — sandelig! med en Møllesten 

og to Tønder Malt, — to Tønder Malt dem skylder I 
mig, det vidner jeg højtideligen og med min Mund, — 
to topfulde Tønder Malt i mine egne ny Sække, — for 
det var ikke mine Sække — åldrig i Evighedens Rige 
— det var jeres egne gamle Sække og mine ny dem 
beholdt I — og det var bedærvet Malt, — sandelig! 
se Ødelæggelsens Vederstyggelighed og Sækkene hører 
mig til og jeg vil betale — Dommen hører mig til, siger 
jeg. — Skælver I ikke i Eders gamle Ben — I gamle 
Skørlevnere! — kristeligen skulde I leve — er det 
kristelig at leve med Åne Jensdatter og lade hende snyde 
en kristelig Sognepræst? — I er en — I er en — 
kristelig Skørlevnere — ja —." 

Erik Grubbe havde ved Begyndelsen af Præstens 
Tale smilet over hele Ansigtet og venskabeligt rakt sin 
Haand ud imod ham over Bordet, senere stødte han ud 
med Albuen som for at puffe en usynlig Tilhører i Siden, 
at han skulde se hvor ubetalelig drukken Præsten var, 
men omsider maa han have faaet et Slags Forstaaelse 
af Talen; thi han blev med Et kridhvid i Ansigtet og 
tog Tudekanden og slængte mod Præsten, der tumlede 
baglæns over i Stolen og fra den gled ned paa Gulvet. 
Det var dog kun af Forskrækkelse han faldt, thi Kanden 
naaede ham ikke, den blev liggende ved Randen af 
Bordpladen; Indholdet drev over hele Bordet og randt 
i smaa Strømme ned paa Gulvet og paa Præsten. 

Lyset var brændt ned i Stagen og flakkede saa der 
snart var lyst i Værelset, snart saa mørkt, at den blaa 
Dagning saa” ind igennem Vinduerne. 

Endnu talte Præsten. Det ene Øjeblik var hans 
Røst dyb og truende, det andet pibende og næsten 
klynkende. 

»Der sidder I i Guld og Purpur og jeg ligger her 
og Hundene slikke mine Saar — og hvad lagde I i 
Abrahams Skød? — hvad Offer gav I? — I lagde ikke 
en Sølvotteskilling i den kristelige Abrahams Skød. — 

Og nu pines I svarligen — men Ingen skal dyppe sin 
Finger i Vand for Jer,” og han slog med Haanden i det 
spildte Øl, ,,;men jeg vasker mine Hænder — begge to — 
jeg har advaret Jer, — hi, — der gaar I — ja, der gaar 
I i Sæk og Aske — i mine to nye Sække — Malt...” 
Han mumlede endnu en Stund, saa faldt han i Søvn, 
men Erik Grubbe gjorde imens Forsøg paa at komme 
til at hævne sig; han tog haardt fast i Stolearmen, 
gjorde sig lang og anstrængte sig med at sparke Bord- 
benet eftertrykkeligt i det Haab at det var Præsten. 
Snart rørte sig Intet mere, der hørtes kun de to 
gamle Herrers Snorken og den ensformige Plasken af 
Øllet, der blev ved at dryppe ned fra Bordpladen. 

Sal. Hans Ulrik Gyldenløves Enke Fru Rigitze Grubbe 
havde sin Gaard liggende paa Hjørnet af Østergade og 
Pilestræde. 

Paa den Tid var Østergade et temmelig aristokratisk 
Opholdssted; her boede Medlemmer af Familierne Trolle, 
Sehested, Rosenkrantz og Krag; Joachim Gersdorff boede 
ved Siden af Fru Rigitze, og i Carl van Manderns nye 
røde Gaard logerede som oftest to eller flere udenlandske 
Residenter. Dog var det kun den ene Side af Gaden, 
der var saa fint befolket; paa Nikolaj-Siden vare Husene 
lave og her boede mest Haandværkere, Kræmmere og 
Skipperfolk. Et Par Værtshuse var der ogsaa. 

Det var en Søndag Formiddag i Begyndelsen af 
September. 

I Kvistvinduet paa Fru Rigitzes Gaard stod Maria 
Grubbe og saa ud: ikke en Vogn. Ingen Travlhed, 
lutter adstadige Fodtrin og en enkelt Østersraabers 
drævende Sang.  Solskinnet sitrede ned over Tage og 
Brosten, og alle Skygger stode skarpt og kraftigt, vare 

næsten firskaarne. Alt Fjærnt laa i en let, røgblaa 
Varmedis. . 

»Passt au....f,f raabtes der bagved hende med en 
Kvindestemme, der heldigt efterlignede et af megen Kom- 
manderen hæst Organ. 

Maria vendte sig om. 

Det var Kammerpigen Lucie, der raabte. Hun havde 
en Tidlang siddet stille oppe paa et Bord og betragtet 
sine temmelig velformede Ben med et kritisk Blik. Om- 
sider var hun bleven ked deraf og havde raabt, og nu 
sad hun og lo af alle Kræfter og svingede overgivent 
frem og tilbage med Benene. 

Maria trak paa Skuldrene og vilde med et halvt 
gnavent Smil vende sig om til Vinduet igen, men Lucie 
sprang ned fra Bordet, tog hende om Livet og tvang 
hende til at sætte sig paa en lille Halmstol, der stod 
derhos. 

»Hør Jomfru!” sagde hun, ,,véd hun Noget?” 

Na 

»Hun glemmer at faa sit Brevskab skrevet og halv- 
gaaen to har vi de Fremmede, saa hun har knappe fire 
Timer. Véd hun hvad de skal have?  Gyldensuppe, 
Flyndere og saadan anden bred Fisk, stegte Høns udi 
Trisanet og Mansfelder Kage med sød Spillinge-Moes. 
Fint er det, fedt er det sku ikke. Jomfruens Kæreste 
kommer da ogsaa!” 

»Åa Snak om en Ting," udbrød Maria ærgerligt. 

»Gud Fader bevar os! det er da hverken Lysning 
eller Trolovelse fordi jeg siger det. — Jeg kan nu ikke 
forstaa, Jomfru, at hun ikke gør mere udad sin Fætter ! 
Det er det dej—ligste, lysteligste Mandfolk jeg véd. De' 
Fødder hån har! — Og kongeligt Blod er der i ham; 
En kan se det påa hans Hænder alene, saa bitte smaa 
de er! — aa, og saa ligesom de var støbte — bare hans 
Negle, de er ikke større end Halvsyslinger og saa røde 
og runde. — Hvad! han kan mønstre et Par Ben? det 


, 

er ligesom Staalfjedre, naar han kommer gaåaaendes — 
hu hej! og hans Øjne de blistrer og blinker .... 

Hun slog Armene om Maria og kyssede hende paa 
Halsen saa hæftigt og sugende stærkt, at Barnet rødmede 
og vred sig ud af hendes Favntag. 

Lucie kastede sig paa Sengen og lo som en Besat. 

»Som du gør dig til idag!" udbrød Maria, , farer du 
fort med det, saa gaar jeg nedenunder.” 

»Men hvad i Alverden? En faar da have Lov til 
lidt Lystighed iblandt. Der er saamænd Bedrøvelse nok 
her i Verden. Jeg har da mere end jeg kan komme 
afsted med. Er nu intet min Kæreste i Krigen og ligger 
og døjer baade ondt og værre? Det er den rene Ynk 
at tænke paa. Om de nu har skudt ham enten død 
eller gebræklig! Gud naade mig arme Pige, jeg blev 
da aldrig til Menneske mere.” 

Hun skjulte sit Ansigt i Sengeklæderne og hulkede: 


»a% nej, nej, nej, min egen, egen Lorens — jeg skal 
være dig saa tro, saa tro, bare Vorherre vil lade mig 
faa dig hjem hel -—— aa, Jomfru, Jomfru! det er aldrig 


til at udholde!" 

Maria søgte at berolige hende med Ord og med 
Kærtegn. Omsider kom hun saa vidt, at Lucie satte sig 
op og tørrede sine Øjne. 

»Ja, Jomfru,” sagde hun, ,Ingen véd hvad jeg har 
det slemt med mig selv. En kan jo umuligen immer 
være som En skulde. Og det hjælper intet at jeg sætter 
mig for at bryde mig fejl om alle unge Karle; kommer 
de med Lystighed og Komplimenter, om det såa var mit 
Liv om at gøre, kunde jeg ikke bide dem af og sippe 
fra dem; det klør mig paa Tungen for at svare dem 
igen og saa bliver det jo let til mere Ganteras end jeg 
strængeligen kan forsvare for Lorens. Men naar jeg saa 
tænker paa, hvor farligt han er stedt, aa! saa fortryder 
jeg det mere end tænkelig er for nogen levende Sjæl. 
For jeg elsker ham, Jomfru, og ingen andre end ham, 

det maa hun tro. Åa! naar jeg er kommen i Seng og 
Maanen skinner ret der ind paa Gulvet, saa bliver jeg 
et helt andet Menneske; det kommer mig saa sørgelig 
for og saa græder jeg og græder og det trykker her 
oppe i Halsen som jeg skulde kvæles — aa, det er saa 
pinagtig; jeg ligger og slænger mig i Sengen og beder 
til Vorherre og véd knap hvad det er jeg beder om, og 
sommetider er jeg helt fra mig selv og saa sætter jeg 
mig op i Sengen og holder paa mit Hoved og bliver saa 
forskrækkelig bange for at jeg skal gaa fra min Forstand 
af at længes. — Men Herre Gud, Jomfru! hun græder 
jo; hun gaar da intet hemmelig og længes efter Nogen, 
saa ung hun er?" 

Maria rødmede og smilte svagt; der var noget 
Smigrende for hende i den Tanke, at hun kunde være 
forelsket og gaa og længes. å 

»Nej, nej!f sagde hun, , men det er saa sørgeligt 
det du siger, det er ligesom Alting var ene Kummerlighed 
og Fortræd.” 

»Vist ikke saa! der er Andet iblandt,” sagde Lucie 
og rejste sig, da de kaldte paa hende dernede, og saa 
gik hun med et skælmsk Nik til Maria. 

Maria sukkede, gik hen til Vinduet og saa” ud, ned 
paa St. Nikolaj grønne, kølige Kirkegaard, paa Kirkens 
røde Mure, henimod Slottet med det irrede Kobbertag, 
udover Holmen og Reberbanen, rundt til Østerport med 
det spidse Spir og til Hallandsaas med dens Haver og 
Træskure og med det blaalige Sund udenfor, der gik i 
Et med den blaa Himmel, henunder hvilken hvide, 
blødtformede Skymasser langsomt drev over mod den 
skaanske Kyst. 

Tre Maaneder havde hun nu været i København. 
Dengang hun rejste hjemmefra havde hun trot, at det 
at leve i Residensstaden var Noget vidt forskelligt fra 
det, hun nu vidste det var. Det var aldrig faldet 
hende ind, at der kunde være mere ensomt der end 

paa Tjele Hovedgaard, hvor hun dog havde havt det 
ensomt nok. 

Sin Fader havde hun intet Selskab af, han var 
altid saa ganske sig selv, at han aldrig kunde være 
noget for Andre; han blev ikke fjorten Aar naar han 
talte med en Fjortenaarig og han blev ikke Kvinde, 
fordi han talte med en lille Pige; han var altid paa 
den anden Side de Halvtreds og han var altid Erik Grubbe. 

Faderens Frille, der herskede, som var hun Hjem- 
mets Frue, kunde Maria ikke se uden at Alt, hvad der 
var i hende af Stolt og Besk, straks blev vakt. Dette 
grove, magtglade Bondefruentimmer havde saaret og pint 
hende såa ofte, at Maria end ikke kunde høre Lyden 
af hendes Trin, uden at hun straks og næsten ubevidst 
gjorde sig haard, blev trodsig og hadsk.  Halvsøsteren 
den lille Ane var sygelig og forkælet, Omstændigheder, 
der ingenlunde gjorde hende omgængelig, og nu kom 
hertil, at Moderen overfor Erik Grubbe altid søgte at 
komme Maria tillivs igennem hende. 

Hvad Selskab hun da havde? 

Ja, hun kendte hver en Sti og Vej i Bigum Skov, 
hver en Ko, der græssede i Engen, hver en Fugl i Hønse- 
gaarden. Og i Tjenestefolkenes og Bøndernes venlige 
Hilsen, naar hun gik forbi dem, blev der sagt: Jomfruen 
lider Uskæl og vi ser det, vi er bedrøvede over det og 
vi har det samme Sind til Kvinden deroppe som I. 

Men i København ? 

Her havde hun Lucie og hun holdt meget af Lucie, 
men det var jo dog et Tyende; hun havde Lucies hele 
Fortrolighed eg var glad ved den og taknemmelig for 
den, men Lucie havde ikke hendes Fortrolighed. Hun 
kunde ikke give sine Klager Luft overfor hende, hun 
vilde ikke have det sagt til sig at det var sørgeligt 
saadan som hun var stillet, og hun kunde ingenlunde 
taale at et Tyende talte om hendes ulykkelige Familie- 
forhold; end ikke om Fasteren vilde hun høre et Ord. 

Og dog holdt hun slet ikke ad Fasteren, havde heller 
ingen Grund til det. 

Rigitze Grubbe havde Tidens meget strænge Ån- 
skuelser om det Gavnlige ved en haard og lidet læmpelig 
Optugtelse, og hun tog sig for at opdrage Maria derefter. 
Hun havde ingen Børn, havde heller ingen havt, hun var 
derfor en yderst utaalmodig Plejemoder, dertil meget 
ubehjælpsom, da Moderkærligheden aldrig havde lært 
hende de smaa og saare nyttige Kunstgreb, der gør det 
saa meget lettere for Barn og Læremester at komme 
Vejen frem. Og dog — en saadan barsk Opdragelse 
havde maaske været Maria mest tjenlig. Hun, hvis Sind 
og Tanke, paa den ene Side, næsten var bleven forvokset 
af Mangel paa aarvaagent og fast Tilsyn og, paa den 
anden Side, halvvejs lemlæstet af urimelig og lunefuld 
Grusomhed, maatte næsten have følt det som Fred og 
Lindring at blive styret støt og haardhændet den Vej, 
hun skulde, af En, der fornuftigvis ikke kunde ville hende 
andet end Godt. 

Men hun blev ikke styret paa denne Maade. 

Fru Rigitze havde saa meget at tage Vare i Politik 
og Intriger, levede saa meget sammen med Hofkredsene, 
at hun i hele og halve Dage var hjemmefra, eller hjemme 
var saa beskæftiget, at Maria kunde gøre med sig.selv 
og sin Tid hvad hun vilde. — Fik Fru Rigitze saa 
endelig et Øjeblik tilovers for Barnet, saa gjorde hendes 
egen Forsømmelighed hende dobbelt utaalmodig og dobbelt 
skrap. Det hele Forhold maatte derfor for Maria komme 
til at tage sig ud som den rene, skære Urimelighed og 
var nærved at bibringe hende den Forestilling, at hun 
var et Skumpelskud, som Alle hadede og Ingen elskede. 

Som hun nu stod der ved Vinduet og saa” ud over 
Byen, kom denne Følelse af Forladthed og Ensomhed 
over hende; hun lænede sit Hoved mod Vinduskarmen 
og stirrede fortabt op paa de langsomt glidende 
Skyer. 

Hun forstod saa godt det Sørgelige Lucie havde 
sagt om at længes; det var ligesom det brændte inden 
i En, og der var ikke Andet at gøre end at lade det 
brænde som det vilde, — hun kendte det saa godt. — 
Hvad skulde det blive til? — den ene Dag ligesom den 
anden — Ingenting, ingenting, — aldrig Noget at glæde 
sig til; kunde det blive ved? — Ja! længe endnu; — 
ogsaa naar En var bleven seksten Åar? — Det blev da 
ikke saadan ved for alle Mennesker; — det var da 
umuligt hun kunde blive ved at gaa med Barnehue naar 
hun var seksten Aar! — Det havde Søster Ane Marie 
da ikke gjort; — hun var nu gift. -— Hun kunde saa 
tydelig huske al den Larm og Lystighed, der var ved 
Bryllupet, længe efter at hun var bleven sendt i Seng, 
— og Musiken. — Hun kunde da ogsaa gærne blive gift. 
— Med hvem det skulde være? maaske med sin Svogers 
Broder. — Han var jo rigtignok forfærdelig grim; men 
naar det skulde være . ...… Det kunde hun. umulig 
glæde sig til. Hvad var der egenlig at glæde sig til her 
i Verden? Var der Noget? — ikke det hun kunde se. 

Hun gik fra Vinduet, satte sig betænksomt ved 
Bordet og gav sig til at skrive: 

»Min ganske venlig Hilsen altid forsendt med 
Vorherre, kære Åne Marie, gode Søster og Ven, Gud 
bevare dig al Tid og have megen Tak for alt Godt. 
Jeg haver taget til at skrive pour vous congratuler, 
saasom din Nedkomst haver været lykkelig og du 
nu er frisk og ved godt Helsen. Kære Søster, jeg 
haver det godt og er baade frisk og rask. Faster 
lever jo i megen Storhed og er her tidt mange 
Gæster, de fieste ere Cavaliers fra Hove og foruden 
nogle gamle Fruer kommer her ikkuns Mands- 
personer. Der er mange af dem, som have kendt 
vor sal. Moder og berømme hende for hendes Dej- 
lighed og mere. Jeg sidder al Tid tilbords med de 
Fremmede, men Ingen taler mig noget til uden Ulrik 

Frederik, det jeg helst var uden, eftersom han immer 
er mere for Chicane og Raillerie end for fornumftig 
Konversation. Han er kuns meget ung og haver 
ikke det bedste Lov paa sig og ganger nok baade 
påa Herberger og Ølstuer og disligeste. Nu véd 
jeg knap andet Nyt end at vi idag have Forsamling 
og at han er deri. Hver Gang jeg tal' Franzøsisk 
da ler han meget og siger det er hundrede Aar 
gammel, som jo nok kan hænde, saasom Hr. Jens 
var pur ung den Tid han var paa Rejser, ellers 
giver han mig godt Lov formedelst jeg kan såa vel 
sætte det sammen, han siger ingen Hofdame kan 
det bedre, men det tror jeg er Komplimenter og 
bryder mig intet om. Paa nogen Tid haver jeg fra 
Tjele Intet fornummet. Faster sværger og lader ilde 
hver den Gang hun taler om den Enormitåt det er vor 
kære Fader lever den han lever med et Fruentimmer 
af saa nedrig Ekstraktion. Jeg sørger tidt derover, 
som dog Intet baader.. Du lade nu intet Stycho se 
dette Brev, men hilse ham af Hjærte. September 
1657. Din kære Søster 
Maria Grubbe. 

Velbyrdige Frue, Fru Ane Marie Grubbe, Stycho 
Høeghs til Gjordslev, min gode Ven og Søster 
venligen tilskreven.” 


>k >K 

Man havde rejst sig fra Bordet og var gaaet ind i 
Storstuen, hvor Lucie bød Gyldenvandet omkring. Maria 
var tyet hen i en Vindusfordybning og skjultes halvt af 
det folderige Gardin. Ulrik Frederik gik hen til hende, 
bukkede overdreven ærbødigt for hende og sagde med 
et yderst alvorligt Ansigt, at det gjorde ham ondt at 
han ved Bordet havde siddet saa langt fra Mademoiselle. 
Som han saaledes talte lagde han sin lille, brune Haand 

i Vinduskarmen. Maria saa' paa den og blev rød som 
et dryppende Blod. | 

»Pardon Mademoiselle! jeg ser I bliver ganske rød 
af Vrede, at jeg tillader mig at gøre Eder min skyldigst 
underdanige Reverens. Det er nu vel og for dristigen 
at spørge, hvormed jeg har været saa jammerlig at for- 
tørne Eder?" 

»Jeg er saavist hverken vred eller rød.” 

»Det gefaller Eder at kalde den Kulør for hvid? 
Bien! Det skulde kun forlange mig at vide, hvorlunde 
I benævner den Kulør, den sogenannte røde Rose har?” 

»Men kan I da aldrigen sige et fornumftigt Ord?" 

»Ja — lad mig se! — jo, jeg maa bekende, at -det 
virkeligen er hændtes mig — men ikkuns sjældent — 

Doch Chloé, Chloé zurne nicht! 
Toll brennet deiner Augen Licht 
Mich wie das Hundsgestirn die Hunde 


Und Worte schåumen mir aus Munde 


Dem Geifer gleich der Wasserscheu . . .f 


»Ja, det maa I nok sige!" 

»ÅAch Mademoiselle, I kender kuns lidet til Amorns 
Magt! — Skulde I tro det? der gives Nætter, da jeg 
elskovskrank sniger mig ned til Silkegaarden, svinger 
mig over Ramperterne til Christen Skeel sin Have og da 
stander jeg som en Statu mellem duftige Roser og Filitter 
og stirrer til Vindvet i Jert Kammers til den smægtige 
Aurora løber sine rosige Fingre gennem mine Lokker.” 

»Ah, Monsieur! jeg formener I greb fejl af Navnet, 
der I nævnte Amor; Evan skulde I visseligen sagt — og 
maa hænde En let gaar vilse, naar En støjer om ved 
Nattetider, for intet har I staaet i Skeels Have, I har 
været hos ,,Mogens i Cappadocia" mellem Rømere og 
Bouteiller, og har I intet kunnet røre Jer og været 
stille som en Statu, da har det aldrig været Elskovs- 
tanker, der har udvirket, at I intet kunde flytte Jeres 


Ben.” 
Å. 

»I gør mig storligen Uret; falder det sig saa ibland 
at jeg kommer i Vinkyperes Huse, då er det intet for 
Plaser eller Lystighed, det er aleneste at forgætte den 
nagendes Kummer, der kvæler mig.” 

»Aa!f 

»I lider intet paa mig, I har ingen Tro til min 
Amours Bestandighed — Himmel! ser I det østre Glamhul 
paa St. Nikolaj? trende Dage tilende har jeg siddet der 
og stirret paa Eders yndelige Åasyn, som I sad ved Jer 
Syramme.” 

»Hvad I dog er uheldig! I kan fast aldrig lukke 
Jer Mund op, En kan jo gribe Jer i løs Tale; aldrig har 
jeg siddet ved min Syramme ud til Nikolaj. — Kender 
I den Ramse: 

»Det var svart Nat, 

Mand fik i Trold fat, 

Mand så” til Trold: 

»Vil du ud af min Vold, 

Vil du hjem i Nat, 

Saa lær mig brat 

Uden List eller Svige 

Det Sandeste du véd af at ligge 

»Hør!f sagde Trold og mælte ej Ord. 
Mand slap og Trold for, 
Ingen påa Jord 

Sige Trold paa, han med Løgn for. 


Ulrik Frederik bukkede ærbødigt for hende og 
uden at sige et Ord. 

Hun saa efter ham som han gik hen over Gulvet; 
den var smuk hans Gang; hans Silkestrømper var saa 
skinnende hvide og de sad saa stramt, der var hverken 
Læg eller Fold påa dem; det var saa kønt det dernede 
ved Anklen! og den lange, smalle Sko — det var saa 
morsomt at se paa ham — hun havde aldrig før lagt 
Mærke til, at han havde et lille rosenrødt Ar i Panden. 

Hun kigede stjaalent ned paa sine Hænder, trak lidt 
paa Munden, — hun syntes de var for korte i Fingrene. 

J. P. Jacobsen. 


ie 


Syndflodssagnet i en .oldbabylonsk Indskrift. 


Francois Lenormant: Les premiéres civilisations. 
Daily Telegraph. 


For en tolv, tretten Aar siden var der en ung 
Kobberstikker i London ved Navn George Smith, der 
hørte til de flittigst Besøgende i British Museums assyriske 
Sale. Hver Time han kunde raade over, alle sine Fri- 
dage anvendte han til at studere de nysankomne Billed- 
værker fra Ninive, gjorde paa egen Haand Optegnelser, 
anstillede Samménligninger, kopierede Indskrifter og er- 
hvervede sig tilsidst en saadan Kundskab, at han paa 
egen Haand kunde gennemgaa de då af den store Lærde 
Sir Henry Rawlinson udgivne arkæologiske Værker, som 
han med megen Møje havde købt for sine opsparede 
Skillinger. Hans sejge, engelske Flid gjorde ham det en 
Dag muligt at overraske selve denne Lærde i højeste 
Grad ved flydende at læse Tidsangivelsen for en Indskrift 
paa Bugen af Salmanasars store -Tyr, der meldte, at 
»Jahua, Søn af Kumri, betalte Skat til mig, Salmanasar". 
Paa den Dag naaede man at bestemme kronologisk Tiden 
for Israels Konge, Jehus Regering, og den historiske 
Bibelkritik kom i Besiddelse af et afgørende Holdepunkt; 
samtidig blev ogsaa den unge Åutodidakt vundet for den 
Gren af British Museum, hvor han havde erhvervet sine 
første Lavrbær, og der overgaves ham til fri Raadighed 
dets hele Rigdom paa Tavler, Tyre, Cylindre og itubrukne 

Teglsten. Imellem alle disse Ruiner fra en svunden 
Kultur opslog han fra nu af sit Bo og søgte paa Grundlag 
af disse at genopføre den Bygning af Digtning, Religion 
og Videnskab, som i Åartusinder havde henligget upaa- 
agtet skjult i Jordens Skød. 

Allerede længe velbekendt i Fagmændenes snævre 
Kreds trængte pludselig for et Aarstid siden George 
Smiths Navn ud i det store Publikum, da de engelske 
Blade bragte den Efterretning, at den flittige Embeds- 
mand i British Museum iblandt dettes Mindesmærker i 
Kileskrift havde opdaget en ældgammel babylonsk Beret- 
ning om Syndfloden. Med ét Slag blev George Smith 
Dagens Løve. Det var da ikke lang Tid siden, at det 
amerikanske Blad New-York Herald havde udsendt 
Stanley til Afrikas vilde Stammer for at udforske Living- 
stones tabte Spor, nu kom Øjeblikket til at vise, at den 
engelske Presse med Hensyn til Interesse for Nutidens 
store videnskabelige Problemer ikke behøvede at taale 
nogen OQOvermand. Den rige londonske Journal ,,Daily 
Telegraph" forkyndte, at dens Ejere havde organiseret 
en videnskabelig Ekspedition til Åssyrien under George 
Smiths personlige Ledelse. Toget skulde vare seks 
Maaneder og alle Omkostninger bestrides af ,,Daily 
Telegraph” alene, hvorimod alle Indskrifter eller andre 
Genstande af historisk Værd, der maatte blive fundne, 
vilde blive skænkede til Museet. Som Leder af dette 
storartede Foretagende berejste George Smith virkelig 
senere Egnene omkring Tigris og Evfrat og havde en 
rig Høst af interessante Fund. 

Med Rette var Englændernes Opmærksomhed bleven 
vakt ved Efterretningen om den nye Opdagelse, hvis 
Betydning for den gammeltestamentariske Beretning om 
Syndfloden”) var iøjnefaldende, idet den fastslog, at 


+) Jeg bruger overalt dette gængse Ord for at betegne Vand- 
floden, men erindrer om, at Forstavelsen ,,;synd" skriver sig 

dette Sagn allerede i den fjærneste Oldtid var kendt af 
den semitiske Stamme. Herved rykker man Besvarelsen 
af Spørgsmaalet om dets første Hjemstavn nærmere — 
thi ogsaa Inderne og andre Folk af den jafetiske Stamme 
besad dette Sagn — og saaledes vil der kunne ventes 
en Afgørelse af, hvilke mythiske Anskuelser og Natur- 
fænomener det skylder sin Oprindelse. 

At Babylonerne skulde have besiddet en Overlevering 
om Syndfloden, der frembød mange, slaaende Ligheds- 
punkter med den bibelske Beretning, var dog Noget, de 
Lærde forlængst troede at vide gennem opbevarede Frag- 
menter af et antikt Værk. En kaldæisk Præst ved Bels 
Tempel i Babylon, der hed Berosos, havde i Tiden mellem 
280—270 før vor Tidsregning forfattet sit Lands Historie 
i tre Bøger paa det græske Sprog, og af dette Arbejde 
havde Kirkefaderen Eusebius fra Cæsarea, dog kun paa 
anden Haand, anført adskillige Brudstykker i den Hensigt 
at støtte den hellige Overlevering ved Hjælp af hedenske 
ligeartede Fortællinger, blandt hvilke ogsaa nedenstaaende 
lige siden Renaissancen bestandig omtalte og kommen- 
terede Beretning om Syndfloden fandtes. Efterat Berosos 
har omtalt de ældste Konger og er naaet til Sisithrus, 
imellem hvis Regering og den første Hyrdekonges der 
var forløbet 432,000 Aar, fortsætter han saaledes: 


»Gud Bel aabenbarede for Sisithrus i Drømme, at der den 
femtende i Maaneden Dæsius (Solhverv) skulde komme store Regn- 
skyl og alle Mennesker omkomme i Vandfloden, og befalede ham 
at nedgrave alle Skrifter, de gamle, de mellemste saavel som de 
nye, i Solens Stad Sippara, dernæst bygge et Skib og indskibe sig 
sammen med. sin Slægt og kæreste Venner. Ogsaa Spise og Drikke 
skulde han bringe i Skibet og tage baade flyvende og firføddede 
Dyr med. Sisithrus gjorde som der var ham befalet og byggede 
et Skib 9000 Fod langt og 1200 Fod bredt og bragte Kone og 


fra det oldtyske Adjektiv ,sint", der betyder ,,;storf og ikke 
staar i nogensomhelst Sammenhæng med Substantivet ,,Synd”. 
Syndflod er altsaa kun ,den store Flod". 

Barn, Slægtninge og Venner ombord. Oversvømmelsen kom. Da 
Regnen ophørte, udsendte Sisithrus nogle Fugle, men da disse 
hverken fandt Føde eller Hvilested, vendte de tilbage til Skibet. 
Nogle Dage senere sendte han andre Fugle ud, som ogsaa vendte 
tilbage, dog de havde Dynd om Fødderne. Endelig lod han tredje 
Gang Fuglene flyve ud, og da disse ikke kom igen, erkendte han, 
at Jorden atter var kommen tilsyne, gjorde en Aabning i Skibets 
Tag, og opdagede, at det var standset paa et Bjerg. Han gik saa 
ud med sin Kone, sin Datter og Lodsen, tilbad Jorden, oprettede 
et Alter og bragte Guderne et Offer; derpaa forsvandt han med 
sine Ledsagere. Da de, som vare blevne tilbage i Skibet, nu gave 
sig til at søge ham, lød hans Stemme til dem fra Luften, at Guderne 
til Løn for hans Fromhed havde bortført ham, og at han for Frem- 
tiden sammen med sin Kone og Skibets Lods boede hos Guderne; 
de andre skulde nu fra Armeniens Land, hvor de befandt sig, vende 
tilbage til Babylon, opgrave de skjulte Bøger og give dem til 
Menneskene. Disse adlød, vendte tilbage og opbyggede Babylon 
paany.” 

Paa Eusebius' Tid eksisterede allerede ikke mere 
selve Berosos' Værk, man besad kun to Uddrag af det, 
foretagne af senere Forfattere, fra hvilke Biskoppen i 
Cæsarea hentede sine Citater. Spørgsmaalet var altsaa, 
hvor megen Lid man kunde fæste dels til den i Forhold 
til Sagnenes Ælde saa sent levende Berosos” Troværdighed, 
dels til de Skribenters Paalidelighed, der støttede sig til 
hans "Værk, og dels endelig til den fromme Faders 
Upartiskhed og Tendensløshed i hans Citater. Imidlertid 
havde allerede paa andre Punkter de assyriske Kile- 
indskrifter bragt Berosos” Nøjagtighed til en høj Grad 
af Evidens, og det nye Fund har, som vi nu ville se; 
påa en glimrende Maade fastslaaet denne overfor Synd- 
flodssagnet. 

I det kongelige Palads i Ninive, der er bygget under 
den sidste assyriske Erobrer Assurbanipals Regering, var 
Layard saa heldig at finde den Sal, hvor Arkiverne og 
Kongens Bibliothek" gemtes. Dette Bibliothek bestod 
udelukkende af flade firkantede Tavler af brændt Ler, 
beskrevne paa begge Sider med en yderst fin kursiv 
Kileskrift. Hver Tavle var numereret og dannede saa- 

ledes ligesom et Blad i en Bog, der bestod af en Række 
saadanne Tavler, som laa opstablede i Orden over hver- 
andre. Layard fandt henved titusende Fragmenter af 
disse Tavler, hvis Tekster omhandlede de mest forskel- 
lige Emner, Grammatik, Historie, Retsvidenskab, Mytho- 
logi, Naturhistorie, Astronomi og Astrologi, og bragte 
Størstedelen til British Museum; desværre bleve alle disse 
Brudstykker ved Overflytningen uden mindste Orden 
pakkede sammen af Årbejderne i Kasser og dannede ved 
Ankomsten et uoverskueligt Kaos, hvor det kun ved 
aarelang Flid og Skarpsindighed lykkedes atter at samle, 
hvad der oprindeligt hørte sammen. Saaledes har George 
Smith benyttet 84 Brudstykker henhørende til tre for- 
skellige Eksemplarer — thi Hofbibliotheket i Ninive 
besad hyppigt flere Kopier af det samme Værk — for 
at konstruere den Tekst, hvis Indhold han har bragt 
for Dagen, og som oprindeligt læstes paa tolv Tavler, der 
hver indeholdt mer end 280 Skriftlinjer. Fortællingen 
om Syndfloden, der kun er en Episode i et større Sagn, 
optog den ellevte Tavle, saaledes som Afskriverne af 
Originalen omhyggeligt have noteret. Selve de Kopier, 
man opbevarer i London, bleve i det syvende Aarhundrede 
før vor Tidsregning paa ÅAÅssurbanipals Befaling tagne 
efter et meget gammelt Eksemplar, der fandtes i Byen 
Uruk i Kaldæa (Erech i tiende Kapitel af Genesis), der 
sammen med Sippara ,,Bøgernes By" var det Sted, i 
hvilken de tidligere kaldæiske Konger håvde grundet de 
ældste Bibliotheker og de mest blomstrende Præsteskoler. . 

Hvor gammel den oprindelige, saaledes afskrevne 
Tekst var, kan vanskeligt afgøres med Bestemthed, vist 
er det, at dens Alder naar op til det første kaldæiske 
Monarkis Tid, i det Mindste sytten Aarhundreder 
før vor Tidsregning, og rimeligvis er den ældre. 
Heller ikke er det for Tiden muligt at fastslaa, hvorvidt 
den har været affattet i det for Ninive og Babylon fælles 
semitiske Sprog eller om den har været oversat fra 

Accadisk, det er det turanske Tungemaal, som Kaldæas 
ældste Beboere talte. Det Eksemplar, hvorefter de tre 
Kopier paa Åssurbanipals Tid toges, var skrevet med 
den hieratiske Skrift, der allerede dengang var forældet 
og læstes med Vanskelighed af Afskriverne, som derfor 
undertiden have indskrænket sig til blot at afbilde de 
Skrifttegn, hvis Betydning de ikke forstod. Flere Kende- 
tegn endelig sikre os, at selve dette Haandskrift fra 
Uruk kun var en Kopi af et endnu ældre Aktstykke. 

Syndflodsberetningen hører, som allerede anført, ind 
under en større episk Fremstilling af en mythisk Persons 
Liv og Eventyr, hvis Navns Tydning desværre endnu er 
umulig, men som man foreløbig har benævnet ,,Izdubar", 
der er den fonetiske Læsning af de Tegn, der som Ideo- 
grammer betegne Navnet.  AÅssyrerne og Bæabylonerne 
læste det sikkert anderledes, og sandsynligvis ville vi 
engang deri finde en Lighed med ,,den vældige Jæger" 
Nimrods Navn, som i hvert Fald hører ind under den 
assyrisk-babylonske Sagnkreds”). Denne Izdubar, der i 
andre Tekster omtales som en Gud, er her i den episke 
Digtning forvandlet til en Helt,-der gennemgaar talrige 
Eventyr og Prøvelser, indtil han tilsidst vinder Udøde- 
lighed. Denne Gudernes Heroisering møde vi i alle 
Mythologier paa Jorden, fra Herakles i Grækenland til 
Jima i Persien, fra Stærkodder i.Norden til Krishna i 
Indien. 

Indtil nu er der kun fundet løsrevne Brudstykker, 
som kunne henføres til de fem første Tavler, der dannede 
Heltedigtets Begyndelse. Et af dem fortæller om 


+) Assurbanipal kalder i sine historiske Indskrifter Resen, hvilken 
By Nimrod efter Genesis skal have bygget, for ,,Jægerens By", 
og Izdubar siges paa de fundne Tavler at herske over Babylon, 
Erech, Surippak og Nipur, hvortil Genesis tilsvarende angiver, 
at , Babel var Nimrods Riges Begyndelse og Erech, Accad 
(Folket, der beboede Surippak) og Calne (efter Talmudisterne 
lig Nipur). 

Erobringen af en bevinget Tyr, som det lykkedes Izdubar 
at fange levende ved sin trofaste Tjener Nuahbanis 
Hjælp, der ledsager ham paa alle hans Eventyr. Paa et 
andet læser man om et Søuhyre ved Navn Bul (For- 
tæreren), der Tid efter anden hævede sig op af Bølgerne 
for at hærge Landet og fortære de unge Piger, der bleve 
udsatte som Bytte for det. Izdubar optræder som Befrier 
sammen med sin Jæger: 

»Izdubar talte saaledes til sm Jæger: ,,Gaa, min 
Jæger, med Pigen Hakirtu og Pigen Upasamra, og naar 
Uhyret nærmer sig, lad saa begge Piger aftage deres 
Klædning, saa deres Skønhed kommer tilsyne; da vil 
Uhyret styrte sig over dem og Du skal dræbe det.” 
Jægeren drog afsted, med ham Hakirtu og Upasamra og 
kom paa den tredje Dag til en Ørken, her ventede de 
en Dag og en anden Dag, indtil Uhyret kom .... Det 
styrtede sig over hende .... han dræbte det. ..." 

Slutningen er i en yderst daarlig Forfatning, men 
tydeligt nok have vi her den samme mythiske Hændelse 
som i Sagnet om Perseus og Andromeda og i de mange 
lignende Ridderbefrielseseventyr. 

Den næste Tavle, den sjette, der fremstiller Izdubar 
som Høvding for en Angrebshær, der bekriger Belesu, 
Konge i Erech, begynder saaledes: 

»Han nedslog Belesu. Som en Tyr rodede han 
Landet op; han ødelagde ham og Erindringen om ham 
svandt. Landet blev undertvunget og han tog Kronen. 
Dronning Istar vendte sine Øjne med Venlighed mod 
Izdubar og talte saaledes: Izdubar, bliv min Mand! Dit Ord 
skal lægge mig i Baand, Du skal være min Mand og jeg 
din Hustru. Du skal føres i en Vogn af kostbare Stene 
og begive Dig til ,,Bit-Anif (9: ,,Himlens Hus", det store 
Tempel i Erech) og til dets' hellige Granlund. Der ville 
Konger, Prinser og Fyrster underkaste sig og bringe Dig 
Gaver fra Bjergene, Gaver fra Sletterne, Hyldingsgaver. 
Ingen vil være din Ligemand." 

Izdubar ægter saaledes Gudinden Istar, den kaldæo- 
babylonske Venus, Enke efter en første guddommelig 
Æsgtefælle, hvis Navn paa Assyrisk betyder ,,Livets Søn”, 
og som næppe er nogen anden end Tammuz, den baby- 
lonske Adonis, hvis Kultus herskede i Jerusalem paa 
Ezechiels Tid; dennes Syner viste ham endog Kvinderne 
begrædende Tammuz i selve Jehovahs Tempel. Izdubars 
Ægteskab med Istar fører ham tilbage til Gudekredsen 
og fastslaar tydeligt hans væsentlige og oprindelige Gud- 
dommelighed. 

Efter denne Tavle mangler der flere; naar Teksten 
atter begynder at blive sammenhængende, har Helten 
allerede længe hersket, er bleven syg og ,frygter Døden, 
Menneskets sidste Fjende”, I sim Nød bestemmer han 
sig til at opsøge Sisithrus, hvem Guderne efter hans 
Frelse fra Syndfloden tilstod Udødelighed i levende Live, 
for at denne kan fortælle, hvordan han selv blev 
udødelig, og hvorledes Izdubar kan opnaa den samme 
Naade: 

»Izdubar beklagede sig bittert til sin Tjener Nuah- 
bani og laa udstrakt paa Jorden: Svaghed har bemægtiget 
sig min Sjæl, jeg frygter Døden og jeg sukker her paa 
Jorden. Jeg har begivet mig paa Vej for at finde Sisi- 
thrus, Ubaratutus Søn, og jeg er gladelig ankommet til 
Bjergenes Skygge, som jeg har naaet i Nat. Jeg frygter, 
jeg har bedt til Sin (Maanens Gud) og min Bøn er 
stegen op til Guderne. De have givet mig Fred og 
sendt mig en Drøm.” 

Desværre findes Drømmen kun i ulæselige Brud- 
stykker og lige saa daarligt er Beretningen om Izdubars 
Rejse opbevaret, saa at det ikke er muligt at bestemme 
dens enkelte Eventyr. Efter længe at have flakket om- 
kring træffer Izdubar endelig en Sømand, hvis Navn 
sandsynligst læses Ur-Bel (9: Gud Bels Lys); denne 
hjælper ham med at bygge et Skib, paa hvilket de 
sammen besejle Evfrat og komme efter en Sejlads paa 


59 


en Maaned og femten Dage til et Land liggende ved 
Mundingen af en Flod midt imellem Sumpe. Her finde 
de Sisithrus 1 sovende Tilstand, og det synes at fremgaa 
af den ødelagte Tekst, at Sisithrus med sin Hustru be- 
finder sig i en vis Afstand fra de to Helte hinsides et 
Vand, der uoverskridelig adskiller de Dødelige fra de 
Udødelige, hvorfor Izdubar fra det Fjærne paakalder 
Sisithrus og forelægger ham det afgørende Spørgsmaal 
om Dødens og Livets Grænser. Af hans Svar haves kun 
Slutningen, der erklærer Døden for Menneskenes fælles 
Lod: ,, Gudinden Mamit, Skæbnens Skaberske, har bestemt 
Menneskenes skæbnesvangre Lod, hun har fastsat Døden 
og Livet, men Dødens Dag er ukendt." Hermed ender 
den tiende Tavle. . 

Den ellevte begynder med Izdubars nye Spørgsmaal 
til Sisithrus, om hvorledes han blev udødelig, hvorpaa 
denne i sit Svar fortæller Historien om Syndfloden og 
erklærer, at kun hans Fromhed frelste ham fra Over- 
svømmelsen. Det er denne Tavle, af hvilken George 
Smith har givet en saa vidt mulig fuldstændig Over- 
sættelse, hvis Tekst her følger i en noget forkortet 
Skikkelse. 

»Izdubar talte saaledes til Sisithrus fra det Fjærne: 
»Fortæl mig Fortællingen, sig, hvordan har Du baaret 
Dig ad og vundet Liv iblandt Guderne. ”Sisithrus talte 
saaledes til Izdubar: ,,Jeg skal aabenbare Dig den skjulte 
Historie og lære Dig at kende Gudernes Visdom. Byen 
Surippak, den By Du har befæstet, var i fordums Dage, 
og Guderne boede i den. Et Uvejr rejste sig. Midt i 
Natten aabenbarede Anu (Himlens Gud), Bel (Jordens 
Gud), Ådar (Gud for Planeten Saturn) og Underverdnens 
Herre deres Vilje, og jeg hørte Gud Nuah”) tale til 


+) Andre læse dette Navn ,,Nisruk". Nuah vilde erindre mere 
om Biblens Fortælling, om end her den frelsende Gud havde 
faaet den Beskyitedes Navn. 

mig: Mand fra Surippak, Søn af Ubaratutu, byg et stort 
Skib for Dig. Jeg vil ødelægge Synderne og Livet. 
Indskib alle Væsners Livssæd for at bevare dem. Skibet, 
som Du bygger, .... Favne skal være dets Længde, 
.……. … Favne skal være dets Bredde og Højde. Sæt det 
ud i Afgrunden." Jeg forstod og jeg sagde til Nuabh, 
min Herre: ,,Nuah, hvad Du har befalet, vil jeg gøre.” 

Her mangle omtrent femten Linjer aldeles, og det 
nærmest Paafølgende er yderst usammenhængengende. 

»Paa den femte Dag var dets Omkreds fjorten Maal 
— jeg satte Taget ovenpaa — jeg prøvede det — paa 
Afgrunden uden Hvile — dets Planker lod Vandene 
trænge ind i det Indre, jeg saa” Sprækker og Hul — tre 
Maal Beg udbredte jeg i det Indre, tre Maal Beg over 
det Ydre, tre Maal gemte Mændene i deres Spande. — 
De byggede et Alter — Pazzir, Lodsen, ofrede Okser — 
og Samas (Solguden) fuldstændiggjorde Skibets Dele — 
jeg bredte Siv foroven og forneden.” 

»Alt hvad jeg besad, samlede jeg, alt hvad jeg besad 
af Sølv, samlede jeg, alt hvad jeg besad af Guld, samlede 
jeg, alt hvad jeg besad af Livssæd samlede jeg, alt bragte 
jeg ind i Skibet. Alle mime mandlige og kvindelige 
Tjenere, Husdyrene fra Markerne og de vilde Dyr fra 
Markerne og de unge Mænd fra Hæren, indskibede jeg. 
— Samas gjorde en Oversvømmelse og talte om Natten: 
»Jeg vil lade regne i Strømme fra Himlen.” Den Dag, 
hvor jeg højtideligholdt hans Fest, den Dag han havde 
bestemt, blev jeg -bange, gik imd i Skibets Indre og luk- 
kede Døren. For at føre Skibet hen til de høje util- 
gængelige Steder, betroede jeg Boligen i Lodsens Haand." 

»En rasende Storm hævede sig om Morgenen, stræk- 
kende sig fra Horisonten over hele Himlen. Bin (Luft- 
guden) tordnede midt i Himlen, Nebo (Gud for Planeten 
Merkur) og Saru (en Undergud) rykkede frem, de hærgende 
AÅander gik over Bjergene og Sletterne, Ødelæggeren 
Nergal (Gud for Planeten Mars) omstyrtede, ÅAanderne 

bragte Fordærvelse, i deres Glans fejede de Jorden. Bins 
Oversvømmelse naaede indtil Himlen, den straalende Jord 
blev forvandlet til en Ørken. Vandfloden fejede Jordens 
Overflade, ødelagde alt Liv og Stormen naaede indtil 
Himlen. Broder saa' ikke Broder.” 

»I Himlen frygtede Guderne Uvejret og søgte Ly; de 
stege op til Anus Himmel og krøbe sammen som Hundene, 
naar de skjule deres Haler. Da holdt Istar en Tale, 
den største af Gudinderne talte saaledes: Verden har 
syndet og derfor har jeg i Gudernes Nærværelse forkyndt 
Ulykken, forkyndt, at alt mit Folk skulde komme i 
Ulykke; men jeg har ladet Menneskene fødes og vil ikke, 
, at de skulle fylde Havet som Fiskenes Unger." Da græd 
Guderne og Åanderne med hende og sade sukkende paa 
deres Sæder; men deres Læber vare lukkede paa Grund 
af Ulykken, der var kommet.” 

»Seks Dage og seks Nætter gik; Tordnen, Stormen 
og Uvejret rasede. Paa den syvende Dag lagde Stormen 
sig og Uvejret, der havde ødelagt lig et Jordskælv, tog 
af... Havet tørredes. Blæsten hørte op. Jeg sejlede 
gennem Havet. Alle de Onde, den hele Menneskehed, 
der havde givet sig hen til Synden, deres Lig svømmede 
som Siv paa Vandene. Jeg aabnede Vinduet, og Lyset 
kom ind i min Tilflugt, og jeg satte mig rolig, der var 
Fred i min Tilflugt. Jeg sejlede over Strømmen til 
Havets Grænse og Bjerget Nizir standsede Skibet, over 
det kunde det ikke sejle. Seks Dage dvælede det der. 
Den syvende Dag udsendte jeg en Due og den fløj og 
søgte, men fandt intet Hvilested og kom tilbage. Derpaa 
udsendte jeg en Svale og den fløj og søgte, men fandt 
intet Hvilested og kom tilbage. Derpaa udsendte jeg en 
Ravn og den saa” Ligene paa Vandene og spiste af dem; 
den flakkede vidt om og kom ikke tilbage. Da udsendte 
jeg Dyrene mod alle fire Vinde, udgød et Drikoffer og 
byggede et Alter paa Bjergets Top. Jeg skar syv Urter 
af og da Offeret brændte godt, kom Guderne til og 

samlede sig over Offeret, og fra det Fjærne lod den høje 
Gud Himlens store Lys straale, da kunde jeg ikke ud- 
holde disse Guders Glans, lig en straalende Perle. Paa 
den Dag bad jeg, at jeg ikke altid maatte lide: ,,;Gid 
Guderne maa komme til mit Alter, gid Bel ikke komme 
til mit Alter, thi han har ikke overlagt og fremkaldt et 
Uvejr og givet alt mit Folk hen til Afgrunden.” 

Fra det Fjerne saa” da Bel i sit Løb Skibet og gik 
fuld af Vrede til Guderne og Aanderne: ,,Ingen maa 
komme levende ud, ingen Mand maa frelses fra Afgrunden.” 
Adar aabnede sin Mund og sagde til Krigeren Bel: ,,Hvem 
skal da frelses?f Nuah udtrykte sin Vilje — og Nuah 
vidste alle Ting —, Nuah aabnede sin Mund og sagde 
til Krigeren Bel: ,,Gudernes Fyrste, da Du var vred, har 
Du fremkaldt en Storm. Synderen har syndet, den Onde 
har gjort Ondt. Lad for Fremtiden istedenfor en Storm 
Løvernes Tal forstørres og Menneskenes formindskes, 
Leopardernes forøges og Menneskenes formindskes, lad 
Hungersnøden komme og Landet blive ødelagt, lad Pesten 
tage til og Menneskene ødelægges.” Jeg udforskede ikke 
Gudernes Visdom af Ærbødighed, men da Bels Beslutning 
var taget, steg han ind i Midten af Skibet, tog min 
Haand og førte mig udenfor og lod min Hustru bringe til 
min Side. Han rensede Landet og gjorde en Pagt og bort- 
førte Sisithrus og Folket for at blive Guderne lig. Saa 
boede Sisithrus paa et afsides Sted ved Flodernes Munding." 

Læseren vil let have dannet sig en Mening om den 
Overensstemmelse, som denne poetiske og livfulde Beret- 
ning frembyder med det tørre og skeletagtige Uddrag, 
Berosos forfattede for Grækerne; der er ikke længer 
nogen Mulighed for at tvivle om, at Syndflodssagnet var 
oprindeligt hjemme i Babylon, og al Antagelse om, at 
det kunde skyldes en senere Indflydelse af jødiske An- 
skuelser, falder bort. Paa den anden Side, da Sagnets 
Ælde i Babylon langt overgaar den jødiske Overleverings, 
og da deres indbyrdes Lighed dog er saa iøjnefaldende 

for enhver med første Mosebog Fortrolig, kunde man lige 
modsat fristes til at slutte, at den bibelske Fortælling var 
en Slags rettet og renset Udgave af den babylonske, hvor 
hele det mythologiske og polytheistiske Apparat var ud- 
visket for at paatrykke Sagnet et Præg af en absolut og 
udadlelig Monotheisme, og at følgelig Abrahams Æt, der 
drog ud fra Byen Ur i Kaldæa, ikke oprindelig havde 
medbragt det, men senere erholdt det fra Grænselandene. 
Herimod tale imidlertid atter Ulighedspunkterne mellem 
de to Beretninger, hvis Natur netop synes at forudsætte 
to sideløbende Strømme, begge udspringende fra det 
samme semitiske Oldsagn som Kilde, men uden at nogen 
af dem fører det med i den ældste Form. 

Derfor er det interessant at betragte disse Uligheds- 
punkter nærmere. Bortset fra den hele det monotheistiske 
Princips Modsætning til den rige Polytheisme i den baby- 
lonske Version, skyldes først den gammeltestamentariske 
Fortælling et Folk, der lever paa Landjorden uden 
. mindste Forbindelse med Sø og Hav og følgelig 1 Ukendt- 
skab med Søfartens enkelte Dele. I Genesis betyder 
»tebah”, Arkens Navn, ,,Kasse" og ikke ,,Skib”, her er 
ikke Tale om AÅrkens Sætten i Vandet, om Havet, om 
Sejladsen, om Lodsen. 

Paa den babylonske Tavle derimod henleder Alt 
Tanken paa et søfarende Folk, naar Sisithrus bestiger 
et virkeligt, tydeligt betegnet Skib, naar dette Skib 
sættes i Vandet, naar det prøves ved en Forsøgssejlads, 
naar alle dets Sprækker tættes med Beg, naar det over- 
gives til en Lods, saa klinger gennem hver Omstændighed 
Ekkoet fra Kystbeboernes Sæder og Skikke ved den 
persiske Havbugt. Endvidere fremstiller ligesom Berosos 
den assyrisk-babylonske Tavle Sisithrus som en Konge, 
der stiger ombord omgivet af Følge og Soldater, i Biblen 
frelses kun Noahs Familie sammen med Patriarken, fra 
hvis tre Sønner alene den nye Menneskehed stammer. 
Hvad de medtagne Dyr angaar, saa fattes i Indskriften 

Adskillelsen, mellem rene og urene. Naar der mellem 
alle tre Versioner findes nogen Uenighed med Hensyn 
til Arkens Dimensioner, naar der endvidere er en ringe 
Uoverensstemmelse med Hensyn til Fuglenes Udsendelse 
mellem de to Tekster, saaledes at Kileindskriften tilføjer 
Svalen foruden Duen og Ravnen og vender disse to 
Dyrs Rolle om, såa maa der ikke lægges for stor Vægt 
herpaa, derimod er det af yderste Vigtighed for de to 
Redaktioners indbyrdes Uafhængighed, at de afvige fra 
hinanden angaaende Vandflodens Varighed og det Tidsrum 
i Aaret, paa hvilket den opstod. I Biblen bestemmes 
dens Afsnit efter Maanederne beregnede efter deres fort- 
løbende Orden i et Aar, der begynder med den første 
Tishri (Efteraarsjevndøgn). Regnen begynder at falde 
og Noah gaar ind i Årken den syttende Dag i den anden 
Maaned (9: Marchesvan), 40 Dage efter ved Vinter- 
solhverv, da Solen træder ind i Stenbukkens Tegn, faar 
Oversvømmelsen Overhaand og Arken begynder at flyde. 
Vandenes høje Stand varer 150 Dage, og den syvende Dag 
i den syvende Maaned (Nisan) standser Årken paa Årarat. 
Bjergtoppene komme tilsyne den første Dag i den tiende 
Maaned (Tammuz), som netop er den Dag, da Evfrats 
og Tigris' Vande trække sig tilbage fra de Egne, de have 
overskyllet, og 40 Dage efter i Maaneden ,,ab”" (som 
Babylonerne kalde ,,IIdmaaned”) midt i den største 
Hundedagshede opdager Noah, at Jorden begynder at 
blive tør og udsender Fuglene, indtil han endelig paa 
den første Dag i det følgende Aars første Maaned (tishri) 
forlader Arken. 

Om alt dette véd den babylonske Tavle intet. Flodens 
Varighed er langt ringere, idet dens Tiltagen kun strækker 
sig over syv Dage, atter syv andre forløbe inden Stormen 
lægger sig og Sisithrus” Skib standser paa Bjerget ,,Nizir”. 
Hvad Tid paa Aaret den indtraf, angiver Indskriften 
ikke umiddelbart, imidlertid synes det af Grunde, der 
fremgaa af det hele Heltedigt om Izdubar, som om den 

i Almindelighed sattes i Forbindelse med Maaneden 
»shebat"”". 

Endelig findes den sidste betydelige Uoverensstem- 
melse, hvor det gælder om at bestemme, hvorledes det 
gik den Retfærdige, der frelstes fra Døden, thi Noah 
lever endnu 350 Aar iblandt sine Efterkommere og dør i en 
Alder af 950 Aar. Sisithrus modtager derimod Udødelig- 
hedsgaven og bortføres , for at blive Guderne lig" til et 
afsides Sted, hvor Izdubar besøger ham. Om Noahs 
Stamfader Enoch fortæller imidlertid Genesis noget lig- 
nende: ,,Enochs hele Alder blev 165 Aar og Enoch 
vandrede med Gud, og han var ikke mere, thi Gud tog 
ham. Her mærke man, at Sisithrus' Faders Navn ,,Uba- 
ratatu" betyder ,,den nedgaaende Sols Rødglans" og 
Enochs Faders Navn ,liradf betyder paa Hebraisk 
»nedgaaende". 

Det er i denne Sammenhæng værd at erindre om, 
at de Kapitler af Genesis, der indeholde Beretningen om 
Syndfloden, høre til ,dem, hvor man tydeligst kan kon- 
statere flere Grundskrifters Tilstedeværelse, forskellige 
sideordnede Fortællinger eller Fortællere, der ved den 
endelige Redaktion af første Mosebog bleve ordnede til 
et kunstigt Hele. Det er umuligt at læse Syndflodssagnet 
i den hebraiske Tekst uden at skelne mindst to forskellige 
Beretninger, hver for sig fuldstændig tilstrækkelig, og 
begge berettende samme Begivenheder, skønt de ere 
sammenkombinerede med megen Takt af den endelige 
Redaktør. For bedre at sammenligne, kaste man Blikket 
påa nedenstaaende Oversigt over de enkelte Verssteder: 

Ældre Grundskrift. Yngre Grundskrift. 


Kaps VIL 125 DD" 520 Gud Kap. VI. 5. Og.Herren saa”, 
Jorden og se, den var fordærvet, | at Menneskets Ondskab var stor 
thi alt Kød havde fordærvet sin | paa Jorden, og at alt hans 


Vej paa Jorden. Hjærtes Tankers Paafund var 
ikkun ondt hver Dag. 
13. Da sagde Gud til Noah: 7. Og Herren sagde: jeg vil 


alt Køds Ende er kommen for | udslette Mennesket, som jeg har 
; 5: 


mit Ansigt, thi Jorden er fuld 
af Vold af dem og se, jeg vil 
fordærve dem med Jorden. 

9. Disse ere Noahs Slægter. 
Noah en retfærdig Mand var 
ustraffelig i sin Tid; Noah van- 
drede med Gud. 

18. Med dig opretter jeg min 
Pagt, og du skal gaa i Arken, 
du og dine Sønner og din Hu- 
stru og dine Sønners Hustruer 
med dig. 

19. Og af alt det som lever, 
af alt Kød et Par af hver Slags 
skal du indføre i Arken at lade 
leve med dig; Han og Hun skal 
det være. 

20. Af Fuglene efter deres 
Slags og af Kvæget efter dets 
Slags, af allehaande Kryb paa 
Jorden efter deres Slags; et Par 
af hvert skal gaa til dig, at de 
maa leve. 

17. Og jeg, se, jeg lader 
komme en Vandflod over Jorden 
til at fordærve alt Kød, som har 
Livs Aande i sig under Himlen; 
alt det, som er paa Jorden, skal 
udaande. 

228. Og Noah gjorde det, 
efter alt det, som Gud havde 
befalet ham, saaledes gjorde han. 

VII. 11. I det Aar, da Noah 
var seks hundrede Aar gammel, 
i den anden Maaned, paa den 
syttende Dag i Maaneden paa 
den Dag opbrast alle Kilder i 
den store Afgrund og Himlens 
Sluser oplodes. 

13. Paa den selvsamme Dag 
gik Noah og Sem og Cham og 
Jafet, Noahs Sønner og Noahs 
Hustru og hans Sønners tre Hu- 
struer med dem i Arken; 

skabt, af Jorden, baade Menneske 
og Kvæg og Kryb og Fugle 
under Himlen, thi jeg angrer, at 
jeg gjorde dem. 


Kap. VII 1. Og Herren sagde 
til Noah: gak ind, du og dit 
ganske Hus, i Arken; thi dig har 
jeg set retfærdig for mig i denne 
Slægt. 


2. Tag dig af allehaande rent 
Kvæg syv og syv, Han og Hun, 
men af det, som er urent, et Par, 
Han og Hun; 


3. ogsaa af Fuglene under 
Himlen syv og syv, Han og Hun, 
at holde Sæd paa al Jorden 
i Live. 


4. Thi om syv Dage vil jeg 
lade regne paa Jorden 40 Dage 
og 40 Nætter og udslette af 
Jorden alle levende Væsner, som 
jeg har gjort. 


Nør Noah gjorde det, efter 
alt som Herren bød ham. 


6. Og da Noah var seks 
hundrede Aar gammel, da kom 
Floden med Vand over Jorden. 


7... Og Noah gik ind og hans 
Sønner og hans Hustru og hans 
Sønners Hustruer med ham i 
Arken for Flodens Vande. 

14. de og allehaande vilde 
Dyr efter deres Slags og alle- 
haande Fugle efter deres Slags, 
alt det som kunde flyve, alt det 
som havde Vinger. 

12. Og de gik ind i Arken 
til Noah, Par og Par af alt Kød, 
i hvilket der var Livs Aande. 

16. Og de som kom, kom 
Han og Hun af allehaande Kød, 
som Gud havde befalet ham; og 
Herren lukkede til efter ham. 

18. Og Vandet fik Overhaand 
og formeredes saare over Jorden, 
og - Arken flød ovenpaa Vandet. 


21. Saa udaandede alt Kød 
som rørte sig paa Jorden, af 
Fugle og af Kvæg og af vilde 
Dyr og af al den Vrimmel, som 
vrimlede paa Jorden, og hvert 
Menneske. 

22. Alt det som havde Livs- 
aande i sin Næse, alt det som 
var paa det Tørre døde. 


8. Af rent Kvæg og af det 
Kvæg som ikke er rent og af 
Fuglene og af alt det som kryber 
paa Jorden, 


9. "ik Par-og3Pår til«Noah 
til Arken, Han og Hun, ligesom 
Gud havde befalet Noah. 


17. Da kom Floden 40 Dage 
overJorden og Vandet formeredes 
og opløftede Arken og den hæ- 
vedes op over Jorden. 

23. Og hvert Væsen udslet- 
tedes som var paa Jorden, fra 
Mennesket indtil Kvæg, indtil 
Kryb og indtil Fugle under 
Himlen, og de bleve udslettede 
af Jorden; og Noah blev alene 
igen og hvad der var med ham 
i Arken. 


Mærkværdig nok bærer ogsaa Fortællingen paa 


Tavlen fra Babylon tydelige Spor af at være sammensat, 
om end med mindre Kunst, af Brudstykker fra forskellige 
tidligere Digtninge, thi ikke blot indeholder den Gen- 
tagelser i Indhold og Form, men endog slemme Mod- 
sigelser. Saaledes begynder efter den første Angivelse 
af Sisithrus” Udskibning en anden, der gentager de samme 
Kendsgerninger og desuden indeholder et vigtigt Skelne- 
mærke, idet her efter denne Redaktion Bel som Hævnens 
Gud i sm Vrede opvækker Vandfloden, imedens tidligere 
denne Rolle tildeles en anden Gud, nemlig Samas. 

Vore Undersøgelser have da nu fastslaaet som Re- 
sultat Tilstedeværelsen af et semitisk Oldsagn om en 
Vandflod, fra hvilken en hellig Mand med nogle faa 
Ledsagere frelstes af Guderne, og dette Sagn besidde vi 

nu i to forskellige Fremstillinger, en babylonsk, hvis 
ældste Form er den kilebeskrevne Tavles Beretning, og 
en jødisk, hvis ældste Form er den første Forfatters 
Fortælling i Genesis. Endnu staar som ovenfor berørt 
det Spørgsmaal tilbage, om Syndflodssagnet tilhører op- 
rindeligt den semitiske Stamme, og kun derfra, som 
nogle Lærde paastaa, er indvandret til den anden store 
Folkeæt, Jafeterne; thi den Kendsgerning er ubestridelig, 
at Jafeterne besad det, da vi i Indien (for ikke at tale 
om Thessalien og Årmenien) i en Mængde Skrifter baade 
fra Oldtiden og Middelalderen finde det fortalt i for- 
skellige Versioner, oftest knyttede til den mythiske Vismand 
Manu. Åt gennemgaa dem alle vilde føre for langt, jeg 
anfører kun til Sammenligning den ældste Beretning 
som den indeholdes i Catapatha-Brahmana, en Årt For- 
tolkningsværk til de oldindiske vediske Hymner, hvis 
Affattelsestid falder mange Aarhundreder før vor Tids- 
regning. I denne for Inderne hellige Bog fortælles: 
»Om Morgenen bragte de Manu Vaskevand saaledes som 


endnu bæres frem til at vaske Hænderne: da han vaskede sig, kom 
der en Fisk imellem hans Hænder. Den sagde til ham: ,,Plej mig, 


jeg vil frelse dig.” — ,,Hvorfra vil du frelse mig?” — ,,En Vandflod 
vil bortføre alle disse Skabninger; derfra vil jeg frelse dig.” — 
»Hvorledes skal jeg pleje dig?” — Den svarede: ,,Saalænge vi ere 


smaa, ere vi i stor Fare; thi den ene Fisk spiser den anden. Gem 
mig først i en Krukke! Naar jeg bliver for stor til den, grav saa 
et Bassin og sæt mig deri! Naar jeg bliver for stor igen, kan du 
slippe mig ud i Havet; da vil jeg være Faren voksen. — Snart 
blev den en stor Fisk, da sagde den: det og det Aar vil.Floden 
komme, tømr da et Skib, og naar Vandet hæver sig, stig da om- 
bord, og jeg vil frelse dig. — Han plejede den og slap den ud i 
Havet; i det Aar, den havde angivet, tømrede han et Skib, og da 
Floden kom, besteg han Skibet. Fisken svømmede hen til ham 
og ved dens Horn bandt Manu Skibets Tov, og Fisken satte med 
Skibet op til Nordbjerget. — Fisken sagde: Jeg har frelst dig; 
bind Skibet ved et Træ for at Vandet ikke skal skylle dig bort, 
mens du er paa Bjerget; naar Vandet falder, kan du lidt efter 
lidt stige ned.” Han steg lidt efter lidt ned, derfor hedder det 
nordlige Bjerg nu ,,Manus Nedstigning". Floden førte alle Skab- 

ninger bort, kun Manu blev tilbage. — Han levede, fastende og 
bedende, ønskende sig Efterkommere; da forrettede han Paka- 
Offeret, ofrede Smør, tyk Mælk, Valle og sammenløben Mælk i 
Vandet, deraf opstod en Kvinde efter et Aars Forløb. — Manu 


sagde til hende: ,,Hvem er Du?” — ,,Din Datter.” — Hvorledes 
det, Skønne?" — ,,Af dine Offergaver har Du avlet mig. Jeg er 
Mælkesaften!f — Med hende levede han og avlede med hende den 


Slægt, som nu hedder Manus Slægt.” 


Overensstemmelserne og Uoverensstemmelserne og de 
specielt indiske Ejendommeligheder i ovenstaaende For- 
tælling falde altfor let i Øjnene til at det er nødvendigt 
at dvæle ved dem (jeg tilføjer kun, at det senere indiske 
Heltedigt lader Manu indskibe al Sæd med sig), foreløbig 
kan man ogsaa kun henvise til en mulig Sammenhæng. 
Om under den stadige Handelsforbindelse mellem Indien 
og Babylon semitiske Søfolk have bragt Sagnet vestpaa 
eller Inderne have forplantet det til Babylon, eller om, 
hvad der næsten er sandsynligst, det alt har været fortalt 
hos Urfolket, de samboende Jafeter og Semiter, inden 
deres Veje skiltes, maa staa hen, saalænge man ikke kan 
afgøre, hvad der oprindeligt var dets egentlige Betydning, 
dets mythiske Kærne. Var det det babylonske Lands 
Natur med dets aarlige Oversvømmelser, der fremkaldte 
det, eller hører det ind under de ældste mythologiske 
Tanker: de første Mennesker forestillede sig jo Solen som 
en Baad eller Fisk, der sejlede gennem Lufthavet, og som, 
naar Uvejret overskyllede Jorden med Regnens Strømme, 
skjultes for en Stund, indtil Solguden førte den uskadt 
ud af Bølgerne? Alt er her endnu kun Hypothese, men 
hvordan end Fremtiden vil løse alle disse Spørgsmaal 
og Problemer, som vi have betragtet, staar det dog fast, 
at det uventede Fund af den babylonske Tavle har løftet 
det Slør en Smule højere, der hviler over den ældste 
jødiske Sagnkreds, og ført Videnskaben et godt Stykke 
frem i den rette gammeltestamentariske Kritik. 


E. Brandes. 


Det danske Nationaltheater og dets Bestyrelse. 


Man hører ofte paastaa, at Skuespilkunsten ingen ret- 
mæssig Plads indtager i Kunsternes Rangforordning, fordi den 
er ÅAndenhaandsgerning, hvad ingen virkelig Kunst er, og 
kun eksisterer betinget og inspireret af den dramatiske Poesi, 
medens al ægte Kunst netop er en evig første Begyndelse. 
Og man hører andre svare, at Skuespilkunsten tvertimod er 
selve Kunsternes Kunst, som i sig samler alle de andre, idet 
Arkitektur og Maleri udgøre dens smykkende Klædebon, 
Plastikens kolde Skønhed bliver dens levende Form og Musik 
og Poesi staa rede som dens tjenende Åander. Unyttigt vilde 
det forsaavidt være at mægle mellem de stridende Parter, 
som den formelle Afgørelse ene beror paa Bestemmelsen af 
Begrebet Kunst, lurede der ikke paa Bunden af denne Ord- 
strid en uhyggelig Uklarhed om den dramatiske Kunsts Væsen 
og Theatrets Opgave, som absolut maa fjærnes for at det 
skal være muligt saavel at spille Komedie og dirigere et 
Theater som at bedømme Skuespillerens Præstation. De 
samme Hovedanskuelser danne Grundlaget for Rollestudiet 
og Repertoirevalget og indlede enhver Kritik. 

Skuespillerens Opgave er kortelig den at fortolke Digter- 
værket. Den store Mængde er som et Barn, der ikke for- 
maar at læse et poetisk Arbejde paa egen Haand og enten 
trænger til en Forelæser, der forstaar at foredrage med den 
rette Betoning, eller til en Kommentator, der ved at forklare 
Meningen omsat i andre Ord lærer den at læse selv: den 
behøver snart en Skuespiller, snart en literær Kritiker. Thi 
disse Tvendes Opgave er ens, deres Virkemidler alene ere 
forskellige. Skuespillerens Indskrænkning overfor Kritikeren 
beror paa, at han kun tør benytte Digterens egne Ord til at 

belyse hans Tanker med, men da hans Overvægt er den 
Talendes overfor den Skrivendes, den nemlig at virke paa 
Anskuelsen paa samme Tid som paa Refleksionen, foretrækker 
Publikum i Almindelighed ham som sin poetiske Opdrager, 
ligesom Barnet lettere fatter Globussen end den geografiske 
Lærebog. Til sand Kunstner hæver han sig kun, naar hans 
Fremstilling er en individuel Gengivelse af Digterens Aand, 
og overfor de poetiske Fantasiskikkelser forholder sig som 
et Portrætmaleri, der i sin Afbildning af det levende Menne- 
skes ydre Form giver en fuld og sand Anskuelse af dets 
indre Væsen. Ellers bliver han som Fotografen, hvis Virk- 
somheds Maal staar i ingensomhelst Sammenhæng med den 
Virkendes sjælelige Personlighed, og derfor beror al Bedøm- 
melse af Skuespilleren paa det Spørgsmaal: har han forstaaet 
og gengivet Digterværkets Aand. 

Ved Hjælp af sine Kunstnere, disse talende Dramaturger, 
er da ethvert Theaters Opgave simpelthen den: at give en 
kritisk Fremstilling af den dramatiske Literatur i dens histo- 
riske Udvikling afpasset efter den Nations Sæder og psyko- 
logiske Ejendommeligheder, til hvilken det henvender sig. 
Et dansk Nationaltheaters fuldstændige Repertoire bør derfor 
indeholde og efterhaanden fremføre alle danske Stykker, der 
fra Holberg af og indtil Nutiden have bevist deres poetiske 
Livskraft, og dernæst af fremmed Literatur et Udvalg af 
saadanne Skuespil, gamle og nye, der staa paa den drama- 
tiske Kunsts Højde, tydeligst og skønnest bære det nationale 
Præg og i hvert givet Øjeblik lettest kunne nyde deltagende 
Forstaaelse hos det danske Folk. At nu vort Nationaltheater 
ikke fremfører en slig Række af vekslende literære Billeder, 
behøver vel næppe at bevises; imidlertid lad os tage den 
sidste Sæson til Eksempel. Der opførtes af reciterende 
Skuespil 21 nordiske Arbejder og 12 fremmede. Hvor ringe 
end Kvantiteten forekommer En i Sammenligning med uden- 
landske Skuepladse, saa staar det sig dog endnu daarligere 
med. Kvaliteten, thi af disse 33 fortjente mer end en halv 
Snes slet ikke at spilles, og de andre vare saa udspillede i 
de sidste Sæsoner, at de ingen frisk Næring tilbød det hun- 
grige Publikum iøvrigt alle gennemgaaende ukritisk 
besatte med Hensyn til Skuespillernes Tarv, og derfor uheldigt 
fremstillede. 

Ja, vil man sige, her er Knudepunktet. Der er Ingen, 
som ikke véd, hvorledes det kongelige Theater burde være, 

Ingen, som ikke mener, at det jo var herligt, om det spillede 
Oehlenschlåger og Shakspeare, Holberg og Moliére, Schiller 
og Hertz, Heiberg og Åugier 0. s. v. 0. s. v.; om hvad der 
skal spilles ere Alle enige, det kommer kun an paa, om det 
kan spilles, thi der findes nu yderst faa gode dramatiske 
Kræfter, og hvad man end vil fordre af en Theaterdirektion, 
stampe Skuespillere op af Jorden formaar den ligesaa lidt 
som opvække poetiske Genier i vor æsthetisk golde Tid. 
— Med Rette kan det ikke paastaas, at Theatret mangler 
Kræfter, naar det blandt sit Personale besidder en halv Snes 
dygtige tildels højst talentfulde Kunstnere, Ulykken er kun, at 
disse Begavelser, istedetfor at benyttes rigtig og udvikles, 
stadig misbruges og forvanskes. Et Theater kan lignes med 
et Skakspil: man har et vist Antal Brikker til at besætte et 
vist Antal Pladser med, kun maa man passe at anvende en- 
hver Brik efter dens Egenskaber, at lade det plumpe, men 
tilforladelige Taarn skride frem i lige afmaalte Linjer, Løberen 
bevæge sig let og graciøst, Springeren kun der gøre sine 
vovelige Vendinger, hvor Udfaldet er velberegnet. Alene 
Dronningen er alle Pladser voksen, men man kan gøre- Reg- 
ning påa en Mængde tro Bønder, der dække Eliten, ofre sig 
for den og undertiden svinge sig op til højere Poster. En 
saa slet Skakspiller er nu Theaterbestyrelsen, at hvert nyt 
Parti for den er ensbetydende med en ny ,,Mat" — tænk 
blot paa denne Sæsons Tragedie ,,Romeo og Julie" — og 
det fordi den aldrig anvender de kunstneriske Elementer, 
der staa til dens Raadighed, paa deres rette Plads. Behøves 
Eksempler, saa tag Hr. V. Wiehes Talent, der fyldigst har 
manifesteret sig i enkelte realistiske Roller som Ægtemandens 
i ,Et rigt Parti" eller den berejste Købmands i det af Kri- 
tiken saa uretfærdigt medtagne Lystspil ,,Helene", uden at 
man paa langt nær har forstaaet at lægge den Bane aaben 
for ham, ad hvilken han burde gaa. Og ligesom Bestyrelsen 
intet bringer ud af det forhaandenværende Stof, saaledes 
sørger man heller ikke for dets Fornyelse. Ad to Veje kan 
Skuespillertilgangen ventes: uøvede Begyndere kunne efter 
aflagt Prøve stedes til Debut og aabenbare Begavelser 
kunne fra mindre Theatre overflyttes til den højere Scene. 
Her er Fordringen for de Førstes Vedkommende, at Prøverne 
maa være af yderste Omhyggelighed, og. derom har man Lov 
at tvivle, naar man véd, at den unge Mand, der nu bog- 
stavelig bærer den Holbergske Komedie, efter aflagt Prøve i 

sin Tid blev forkastet og at kun fordi vor første komiske 
Skuespiller, der tilfældigvis hørte, at et ungt Menneske havde 
prøvet i Holberg, mod al Theaterkoutume forlangte personlig 
at se ham, og straks opdagede det umiskendelige Talent, 
denne Kraft ikke gik tabt. Dog, den unge Skuespiller kunde 
have forsøgt sin Lykke ved et Sekondtheater og derfra, hvis 
han viste Talent, vundet Fodfæste paa Nationalscenen — her 
staa vi ved det andet Punkt. 

Egentlig er det en ligefrem Umulighed, at det kongelige 
Theater med Held kan rekrutere sit Personale fra de ringere 
Skuepladse saalænge dets Repertoiremonopol bestaar. Kan 
der tænkes noget Ufornuftigere, end at man ved en Lov 
udelukker alle klassiske Sager, som det spiller, har spilt 
eller vil spille, fra disse Scener og derved tvinger dem ind 
påa en særlig lavkomisk eller lavtragisk Sfære og saa alligevel 
forlanger, at Skuespillere opdragne med saadanne Sager skulle 
kunne spille klassiske Arbejder, og undrer sig over deres 
Kejtethed og slette Vaner, naar engang imellem en Ulykkelig 
forvilder sig over paa de hellige Enemærker? Det er derfor 
en paatrængende Nødvendighed, at Theatret mister den latter- 
lige og for Forfatterne saa uretfærdige Forret, efter hvilken 
alle Stykker fra deres 25de Opførelse af tilhører det i al 
Evighed, og at den franske Ordning indføres, som bestemmer, 
at intet Theater har Ejendomsret over et Skuespil, der 
ikke er opført i Åar og Dag. Giver man vor - dramatiske 
Literatur og de beslaglagte fremmede Digtere fri, vil Folk 
forlange og Direktørerne nødes til at byde den gode Kost 
fremfor de nuværende vamle Sager, Smagen vil hæve sig og 
Skuespillerne kunne erhverve sig kunstnerisk Uddannelse 
ved Sékondtheatrene. Saa blive disse frugtbringende For- 
skoler til Nationaltheatret, hvad den naturlige Udvikling 
byder og som ellers overalt er Tilfældet, medens de nu ingen 
Understøttelse yde det. Nu taler endog den offentlige 
Mening mod ethvert herhenhørende Forsøg og Bestyrelsens 
Uforstand forsømmer selv de heldige Øjeblikke, naar trods 
alle Hindringer pludselig et Talent af første Rang dukker 
op, hvem alle Kunstforstandige spaa en stor Fremtid. 
Et saadant var nemlig Skuespilleren Frederik Madsen, 
men skønt hin ovenomtalte store Kunstner atter her stræbte 
at forskaffe Theatret sin eneste mulige Afløser, forspildte 
Bestyrelsens Kortsynethed denne Chance og synes at forspilde 
den endnu. 

Naar en Theaterbestyrelse ikke ved sin Virksomhed giver 
visse theoretiske Anskuelser praktisk Liv, såa er den, hvad 
økonomiske eller andre Fortrin den end kan have, aandelig dømt. 
Til Trods for vor rige dramatiske Literatur, vor gode Theater- 
tradition og mange enkelte Begavelser, er vor sceniske Kunst 
i et stadig synkende Forfald, og der er Ingen, selv ikke den 
mest sangvinske Theatergænger, der tror paa dens Fremtid. 
Uden at den lavere Komedielyst har tabt sig, er den fine 
Sans, den skelnende Kritik og enhver Indignation over det 
kunstneriske Lavmaal sporløst forsvunden fra vort tidligere 
saa æsthetiske Publikum, og det befinder sig nu i en indifferent 
Kviesceren blandet med en vis Nysgerrighed efter hvorledes 
det Hele vel vil gestalte sig, der i det Højeste bringer En og 
Anden til med Venlighed at foreslaa Hr. C. Price til Hakon Jarl 
og Hr. Rosenkilde til Kong Olaf. Og er det nu ikke som en 
blodig Ironi af Skæbnen, at samtidig med den uhyre kunst- 
neriske Tilbagegang rejses den smukke nye Bygning? Som 
i ,Syvsoverdag" synker de gamle Borgruiner i Jorden og af 
deres Grus opstaar et pragtfuldt romantisk Slot, værdigt til 
at huse Skønhedens og Kunstens Genier; dog ak, som i 
Dramet fremtræde de samme Skikkelser i de forandrede Om- 
givelser, kun med lidt tilpudset Dragt — den samme æthe- 
riske Digter, det samme spæde deklamerende Pigebarn og 
den samme kun efter Køkkenet og Økonomien seende Tjener- 
sjæl, og naar Taagerne lidt efter lidt fordele sig, og vi 
vaagne op af den korte Sommernatsdrøm, befinde vi os atter 
mellem Ruiner i den gamle Spidsborgerverden. 

Dog hvad nytte alle Indvendinger, Bladenes Kritik, 
Publikums Mismodighed, Skuespillernes Bønner og Forfatternes 
Klager; Alt preller af mod Bestyrelsens magtpansrede Tavshed. 
»Den gaar sin retlige, sin skæve Gang", som OQehlenschlåger 
siger, og bryder sig ikke om de magtløse Klagere. Den 
burde være Alt for Theatret: Hjærnen i dets Organisme, dets 
aandelige Sufflør, der tilhviskede alle Spillende deres Roller, 
den inkarnerede Kunstide, paa engang Begyndelse og Maal; 
den er Intet — undtagen faktisk bestaaende. Og det er for 
den selv nok. 

Men selv over Theaterbestyrelsen gives der her i Landet 
en Magt, og naar dennes Haandhæver engang betænker, at 
ikke alene Kirkens, men ogsaa Kunstens Kultus er ham 
underlagt; da maa han som en ny Herkules lede de lutrende 
Vande ind i Åugiasstalden. Alle de henfarne Digteraander, 

alle de Kunstens Ypperste, man har afbildet paa Balkonens 
Rand, ville anraabo om hans Hjælp. Og Holberg og Oehlen- 
schlåger, som man har stillet udenfor Døren, ville sidde tavse 
som Valhals Guder paa deres Stole, vende Theatret Ryggen 
og tale om gamle Dage, hvor man baåde kunde spille Ko- 
medie og Tragedie, medens nu! — 

Nu truer det nye Kunstens Tempel med ikke at blive 
et Hjem for de Muser, det er bestemt for, saavist som en 
Skuespiller, der ikke giver en fri aandelig Reproduktion af 
Digterens Tanke, ingen Kunstner er, og det Theater, der 
ikke ledes af en kunstdannet, kunstvillende Bestyrelse, ingen- 
somhelst Betydning har for Nationens Aandsliv. 


E. B. 


Literatur. 


Norsk Poesi. 


Henrik Ibsen: Kejser og Galilæer. Et verdenshistorisk 
— Bkuespil. 


Det hænder nu og da en af de gamle romerske Kejsere 
i hans Elysium, at det ringer forskrækkeligt for hans Øren. 
Uden at han aner hvorfor, er hans Navn paa éngang blevet 
Genstand for saa lidenskabelig en Omtale som ellers kun et 
levende Menneskes. Aldrig er August f. Eks. i sin Levetid 
eller efter sin Død blevet saaledes studeret og bedømt, saa 
systematisk forsvaret af Nogle, saaledes overvældet med Had 
og Haan af en hel Literatur som i Frankrig under Napoleon 
den Tredjes Regering. Ogsaa han var jo nemlig sin Onkels 
Neveu. Og aldrig er Julian, siden han fandt Døden i det 
parthiske Felttog, blevet. omtalt og omstridt, forklaret og 
skildret som i det 18de og 19%de Aarhundrede. Han er i 
den moderne Tid vekselvis bleven tegnet som Ideal og som 
Karrikatur, og det med Henblik paa to preussiske Konger: 
Voltaire har forherliget Frederik den Store og Strauss persi- 
fleret Fr. Wilhelm den Fjerde under hans Navn; for den Første 
var han et Eksempel til Efterfølgelse, for den Anden et 
Eksempel til Afskrækkelse; for begge var han en Type; for 
Ibsen er han et Individ. 

… For begge var han en Type; thi begge søgte hans Be- 
tydning i det, som han for os kunde betyde, og stemme 
Overens i den Anskuelse, at hans Stræben i hans egen Tid 
var frugtesløs, da det ikke i fjærneste Maade lykkedes ham 
at paavirke Kristendommens Udviklingsgang. Ibsen derimod 
fremstiller Julian, uden alt Hensyn til hans Betydning for os, 
som Kristendommens egentlige Skaber i hans Samtid, det vil 
sige som dens Genopvækker fra de Døde. Hans verdens- 

historiske Betydning bliver hos Ibsen den: ved at forvandle 
Kristendommen fra en Hof- og Statsreligion til en forfulgt 
og undertrykt Lære at have gengivet den dens oprindelige 
Aandspræg .og dens primitive Martyrlidenskab. Dette er da 
hans Gerning, man kunde i Ibsens Aand sige hans Kald. 
Ikke nok altsaa med at han som saa mangen anden tragisk 
Helt forgæves kæmper mod det Princip, han vil udrydde, nej 
han meddeler det ovenikøbet selv først Liv, gør det selv 
først til Livsprincip ved sin Kamp derimod — og indser for 
sent hvor selvmodsigende han har handlet. Saa ejendommeligt 
er Stykket anlagt og saaledes potentseret er her den tragiske 
Skæbne. — Lad os kaste et Blik ud over Dobbeltdramets Plan! 
Den fyrstelige Yngling vokser ved et saakaldt kristeligt 
Hof op i en Åtmosfære af Bloddamp og Løgn. Tronen hviler 
påa hans Nærmestes Lig; Kejseren ser i ham en mulig Hævner, 
hans Broder en Rival. Og han, som frygtes og mistænkes 
af de Andre, maa fremfor Alle frygte selv. Bag hver Busk 
kan han vente at finde en Lytter, i hver Mødende en lejet 
Morder, i hver Ven en underkøbt Forræder, i hvert Spørgs- 
maal en Snare, i hvert Favntag et Overfald,. i hver Læske- 
drik Gift. Og al denne Løgn og Uhumskhed, al denne For- 
stillelse og Fejghed, det er den Skikkelse, hvori Kristendommen 
først viser sig for ham. Hvor er den, spørger han.  ,,Hos 
Hoffets lystne Halvmænd, som folder Hænderne over den 
mætte Bug og piber: Mon Guds Søn er skabt af Intet?" 
Af Længsel efter en angstfri og skønnere Verden, af 
Videlyst, først og sidst af Æresyge, drages han til den 
hedenske Visdom. Det er ham spaaet, at han ,,skal brydes 
med Løverne", Han vil lære at bruge Ordets Vaaben for 
at vove en Dyst med Hedenskabets Store og overvinde dem. 
Saaledes bliver han Libanios” Discipel. Men hvilken Skuffelse! 
Løverne ere ikke her. Storheden findes ikke i denne Lejr. 
»Libanios har stor Lærdom, men han er ingen stor Mand". 
Hvor er Filosofien? I hans forfængelige, nidske, havesyge 
Liv? Nej i hans Lære. Og hvor er Kristendommen? " I 
Hoffets Urenhed, i Pøbelens Slagsmaal om Treenighedens 
Væsen? Nej, men i de hellige Skrifter. Altsaa fra begge 
Sider samme Svar: Bøger — og hvad han hungrer efter, 
er Liv (8. 95). Hvad er det Hele? System imod System 
(S. 222), Hjærnespind uden Forhold til Livet og uden Virke- 
lighed i Livet. Og det er Liv, han hungrer efter. Under 
dette Savn er det, at Rygtet om Mystikeren Maximos” magiske 
Undergerninger naar til Julian og Længselen drager ham bort 

fra Religionen, bort fra Videnskaben, blindt og uimodstaaeligt 
»didhen, hvor Fakler tændes og hvor Støtter smiler". 

Hos Maximos lærer han ikke mere, han ser; i et under- 
fuldt Syn ser han sig selv som Tredjemand sammen med Kain 
og Judas, og hører en Stemme, der varsler ham, at han 
»Skal grundfæste Riget". Maximos tyder dette Svar som en 
Spaadom om, at Julian skal forberede det ,, tredje" store 
Rige, der skal sammensmelte Hedenskab og Kristendom, 
grundlægges ,,paa Kundskabens og paa Korsets Træ tilsammen". 
Julian aner lidet, at det eneste Rige, han kommer til at 
grundfæste, er Galilæerriget. Hans umiddelbart paafølgende 
Udnævnelse til Cæsar bibringer ham den Overbevisning, at 
Riget er det romerske Verdensrige. 

Dette er det, han nu først og fremmest udvider og 
styrker, idet han som Feltherre i Gallien hævder Romer- 
herredømmet i det halvvilde Land — indtil han ved Om- 
stændighedernes Magt tvinges til paa én Gang at sige sig 
løs fra Kejseren og fra Kristus. Til Løn for alle de Tjenester, 
han har ydet Riget, vil dets skinsyge Hersker berøve ham 
først Æren, saa Livet — og samtidig opdager han, at hans 
Hustru til Løn for al den Ømhed, hvormed han har omfattet 
hende, i kristeligt Sværmeri og sanselig Mystik har hengivet 
sig til en kristen Præst, i hvem hun ser sin himmelske Brud- 
gom repræsenteret og inkarneret. Det harmfulde Udbrud 
»Galilæer!" i hans Mund antyder, at han fra nu af betragter 
Kristenguden som sin personlige, usynlige Fjende. 

Han bryder med ham først i sin Sjæl, saa offenligt som 
Kejser. Med Hjærtet fuldt af Begejstring for den gamle 
hedenske Kultus og af Længsel efter hellenisk Skønhed for- 
ordner og anfører han et Dionysostog; men de græske Guder 
ere glemte, deres Dyrkelse lader sig ikke mere føre tilbage, 
og ved en dyb tragisk Modsigelse drager Begejstringen i 
hans Sjæl kun Gøglere og Skøger efter ham som hans Følge. 
Hans aabenlyse Hedenskab ægger de kristelige Menigheder til 
Modstand, man vil ikke vide af den Tolerance, han prædiker; 
man nedriver de sidste græske Templer. Saaledes udæsket 
straffer han strængt, og hans Straffe have en af ham ikke 
anet Virkning: Hans gamle Studiekammerater, hin Gregor, 
der ikke havde Mod til nogen afgørende Handling, som havde 
»sin lille Kreds, sin Slægt at værne om" og som hverken 
havde Magt eller Evner til at udrette mere (8. 88)-og hin 
Basilios, der ,,granskede verdslig Visdom paa sit Landgodsf 

” (S. 226), de rejse sig nu stærke ved Forfølgelsen som Løver 

imod ham. Det er med disse Løver han maa brydes. Ja 
selv de sletteste Kristne, de hidtil svage som Biskop Maris 
og de hidtil foragtelige som Hekebolios, faa Indignationens 
Mod til at lide og trodse. Da indser Julian, at Galilæeren, 
hvem ,, Jøder og Romere indbildte sig at have dødet, endnu 
lever i Menneskenes opsætsige Sind, i deres Trods og Haan 
mod al synlig Magt" (S. 393). I Analogi med Skule i 
»Kongs-Emnerne" staar Helten da nu ogsaa her anende Stor- 
heden hos den Magt, han bekæmper, i det ulægeligt skæve 
Forhold til den store, sejerrige Ide. — Med Galilæeren er 
ethvert Forlig umuligt. Dualismen af Gud og Kejser kan 
ikke faa Lov at bestaa, hvis ikke Magtens Enhed skal splittes. 
Om at fornye de mislykkede Forsøg paa at genoprette den 
gamle Gudedyrkelse er ikke længere Tale. Julian beslutter 
da at lade sig selv dyrke som Guddom.  Svimmel griber 
ham: han vil være Gud; han er det; har ikke Plato sagt, 
at kun en Gud kan herske over Menneskene? Han brænder 
sine Skibe, fordi de besværliggøre hans Marche, og tilintetgør 
saaledes selv sit Redningsmiddel, han byder i sit Vanvid 
Vinden blæse hvorhen han vil og vorde Storm for at tjene 
hans Planer. Da rammes han af Fortvivlelsen og Døden. 

I såa præcis og sammentrængt Form, som det var mig 
muligt, har jeg her forsøgt med Fremhæven af alle Vende- 
punkter at skitsere Handlingens Gang i det storartede Ibsenske 
Skuespil. Man har da her Planen. Det staar tilbage at se, 
hvorledes den er udført. Det forekommer mig, som om den 
hist og her er bleven noget fordunklet under Udarbejdelsen. 
Jeg vælger et Hovedpunkt for at tydeliggøre min Mening. 
Julians Utaalmodighed over at blive afspist med Bøger synes 
mig af en afgørende Betydning. I Ordene: ,,Hvad var det vi 
syslede med? En Visdomsbygning, hverken mere eller mindre" 
ligger hele Karakteristiken af Ynglingens nysgerrige, vide- 
lystne Omtumlen mellem Systemer, af hvilke han ikke prøver 
noget i sit eget Liv, ligger videre den gammelgræske Ynglings 
Slægtskabsforhold til den moderne Tids Ungdom i Norden, 
for hvem Digtet er bestemt, ligger endelig Motiveringen af 
hans Spring ind i Mystiken og af den levende Daadstrang, 
der snart bringer ham til at forbavse Evropa ved Bedrifter. 
Men er det ikke som bemærkede man i Dramets Plan flere 
sammensmeltede Lag af Planer, naar det nu viser sig, at al 
Julians Lyst og Længsel straks efter Bruddet med Bøgerne 
staar netop til Bøger og naar den literære Forfængelighed 
ustridigt fremtræder som det dybeste Grundtræk i Karakteren? 


80 


Hvorfor fremdrager Ibsen saa stærkt dette Træk? Fordi det 
er historisk, vil man sige. Jeg paaskønner saa fuldt som 
Nogen den Iver, Digteren har lagt for Dagen for at give os 
et ret konkret Billede af Julian. Det er og bliver Ibsens 
Ære, at ingen tidligere Digter paa langt nær har givet et 
saa rigt, saa individuelt, saa alsidigt Billede af denne Karakter. 
Kun forekommer det mig som om Alsidigheden undertiden 
er saa stor, at nogen Ensidighed var bedre.  Ibsen' lader 
Julian bestandig føre Bøger i Munden, fordi Kristendommens 
kolossale Magt dobbelt fremhæves ved Kejserens afmægtige 
og taabelige Forsøg paa at gøre det af med den nye Verdens- 
religion ved Hjælp af. et Par Brochurer. Jeg sætter ogsaa, 
at den virkelige Julian omtrent har ment, at Saadant lod sig 
gøre. Men vel at mærke saa har den virkelige Julian heller 
ikke udraabt: ,Kom jeg til Libanios, saa lød det: Bøger! 
Bøger! Kommer jeg til Eder — Bøger, Bøger, Bøger!" 
levende Ord, ungdommelige Ord, letbegribelige og dog vægtige 
Ord, men Ord, som maa drage gennemført Handling efter sig, 
hvis Karakterløshed ej skal blive Heltens eneste Karakter. 
Har Julian som filosofisk Pedant da glemt sin gamle Foragt 
for Skriverierne? og har han glemt den, bør det da ikke 
siges os, hvorfor og hvorledes han har glemt den? Det synes 
mig utvivlsomt, at Ibsen ved den stærke Akcentueren af dette 
nve Træk: Kejseren som literær Pedant og Nar har skadet 
sin Plan som den oprindelig er anlagt, og ikke nok hermed 
har skadet sin Helt, idet han ved dette ene Træk berøver 
ham al Storhed. Men kun en stor Mands frugtesløse Kamp 
mod en historisk Magt har tragisk Interesse; en forfængelig 
Magthavers krampagtige Anstrængelser kan man kun misbillige, 
beklage, væmmes ved eller udle. Heri ligger det, at Julian 
i det første Drama, hvor han endnu er varm og klog og 
kraftig, fængsler Læseren saa uendelig langt mere end i det 
andet. Fra det Øjeblik af, da hans Forfængelighed vokser 
ham i den Grad over Hovedet, at den gør ham snart fra- 
stødende, snart næsten komisk og snart ynkværdig, har 
Læserens Interesse for ham faaet et Stød, som ikke forvindes. 
Hvo kan tro, at en Mand, der i den Grad bærer Præg af 
den literære Dilettant paa Tronen, tillige er en stor Felt- 
herre, en uforfærdet og raadsnar homme daction? Hvor 
meget vilde ikke det sidste Drama have vundet, om Ibsen, 
hvad han Planen ubeskadiget kunde gjort, havde fremhævet 
disse Egenskaber hos sin Helt istedenfor dem, der bringe ham 
til at synes lille! 

Det poetiske Middel, hvorved Ibsen har søgt at hæve 
Julian ud af denne Smaalighed, er næppe virksomt nok. Det 
er den ganske ejendommelige Metafysik, hvormed Stykket er 
gennemtrukket. Ved den mest gennemførte Determinisme ses 
Alt, hvad Helten gør, som udført med en absolut og fuld- 
stændig Nødvendighed, der tilintetgør Begrebet Ansvar og 
dermed til en vis Grad ogsaa Lidenhed og Storhed. Hed- 
ningen Maximos og Kristinden Makrina stemme overens i den 
Tro, at Julian maatte handle, som han har handlet, en 
Tro, .der finder sit kraftigste og mest paradokse Udtryk i 
Slutningsudbrudet: ,,Maatte Du fare vild, da skal det visselig 
regnes Dig til Gode paa hin yderste Dag o.s.v."” Dette vil 
jo nemlig sige: Individet faar sin Rolle tildelt af ,, Verdens- 
viljen", det spiller den ufrivilligt, ej som det vil, men som 
det maa, thi at ville er at maatte ville. Men den Skuespiller, 
hvem Skurkens eller Tyrannens Rolle (Judas” eller Julians) 
er tilfalden, og som derfor den hele Forestilling igennem har 
maattet lide under Publikums fjendtlige Stemning, bør billigvis 
nyde des rigeligere Løn af den, der har tildelt ham hans 
Hverv. — Er denne Tankegang nu sund? Uden at ville 
indlade mig paa altfor vidt førende Overvejelser om den frie 
Viljes Mulighed eller Grænser vil jeg blot i al Almindelighed 
bemærke, at kun Forsynstroen, ikke Videnskaben kan føre 
til en Determinisme af denne Natur. Den religiøse Forsynstro 
alene kan pumpe Individet i den Grad læns for Selvbestem- 
melse; den videnskabelige Lovantagelse derimod aabner Indi- 
vidualiteten et Spillerum. Videnskaben ser ganske vist Historien 
som underlagt almene Love, hvis Nødvendighed til enhver 
Tid gør sig gældende, men disse Love indgyde ingen Med- 
følelse med en Judas, det vil sige en Slyngel, der sælger sin 
Herre og Mester for 30 Sølvpenninge. De tvinge ikke saaledes 
statistisk det enkelte Menneske. Lad mig tydeliggøre min Mening 
med en Analogi: Et Par Jernbaneskinner ere kun brugelige, 
ifald de bestandig holde samme Afstand fra hverandre; men 
maaler man nøjagtigt et hvilketsomhelst Par, vil man ikke 
desmindre finde en Mængde Punkter, der fjærne sig mere, en 
Mængde andre, der fjærne sig mindre fra hinanden, end 
Regelen byder; og ligefuldt udslettes i det Hele og Store 
alle disse Afvigelser som intetbetydende. De opveje hverandre. 
Den herskende Lov er som den normerede nødvendige Af- 
stand, Individerne ere som de utallige afvigende Punkter, og 
Loven formaar at realisere sin Nødvendighed paa éngang 
gennem og trods alle disse uberegnelige og udenfor Loven 


6 


8BR 


faldende Afvigelser. At finde Nødvendigheden realiseret paa 
ethvert Punkt, den historiske Nødvendighed altsaa i Individets 
enkelte Viljeshandling, det er Forsynstroen forbeholdt. 

Den Omstændighed, om man kan gaa ind paa den i 
»Kejser og Galilæer" udviklede Determinisme, er lykkeligvis dog 
kun af ringe Vægt med Hensyn til Nydelsen af det Skønne 
og Dybe i Ibsens Bog. Hans Styrke og Originalitet ligger i 
det Psykologiske og ikke i Løsningen af metafysiske Pro- 
blemer. Stykkets psykologiske Grundanskuelse er den, at det 
er Modgang og Lidelse, der gør en Lære til en Aandsmagt 
og dens Disciple til Helte, at kun den Lære har indre Værdi, 
som er istand til at inspirere Martyrer, og at den Lære 
sikkert er uden Livskraft, for hvilken Ingen mere vil vove 
Noget... Stykket er gennemtrængt af den dybeste Respekt 
for det at ville lide for sin Tro eller sin Overbevisning og 
af en dyb Foragt for den ,,Visdomf, for hvilken Ingen vil 
sætte en Finger paa Spil. Det fremstiller den kæmpende 
Kirke under Julian som besjælet af en saadan levende Tro 
og den hedenske Filosofi paa hans Tid som en saadan død 
Visdom. 

Er nu end Martyrlidenskaben i og for sig ingenlunde 
noget afgørende Vidnesbyrd for Sandheden af den Sag, hvilken 
Offeret bringes — Mormonerne have i vore Dage vist den i 
højeste Grad — saa er det dog ganske vist et stort Vidnes- 
byrd om en Sags ringe historiske Kraft til en given Tid, 
hvis Ingen vil sætte sin Eksistens ind påa den. Ibsens 
psykologiske for den nordiske Tænkemaade saa ejendommelige 
Kraftmaaler for Sandheden har derfor en afgjort Berettigelse. 

Ved den Prøve, han anstiller, staar den hedenske , Visdom" 
sig meget slet. Vor dansk-norske Poesi har nu engang ikke noget 
godt Øje til græsk Visdom. Som i Paludan-Miillers ,,Kalanus" 
en Epoke, der frembringer en Aristoteles, kun er repræsenteret 
af filosofiske Svaghoveder og Snyltegæster, saaledes er i Ibsens 
»Kejser og Galilæer" en Tidsalder, der kulminerer i en Hypatia, 
repræsenteret ved filosofiske Frasemagere og Styverfængere af 
den laveste Årt. I Modsætning til den er saa til Gengæld 
Datidens Kristendom opfattet og tegnet med sandt Geni. 
Dens Lidenskab, dens vilde Begejstring, dens ' fanatiske og 
sekteriske Karakter, dens Livsforagt og glødende Mod, Alt 
dette staar skarpt og ægte historisk. Man ser den nye Reli- 
gion sprudle uimodstaaelig frem af uudgrundelige indre Kilder. 
Man føler at den maa sejre, at ingen Magt paa Jorden kan 
hæmme den eller forhindre den fra at bryde sig sin Vej. 

Hvorfor, fordi den er Sandheden? Fordi den da var Sand- 
heden svarer Ibsens Værk. At ogsaa dens Sandhed kun var 
relativ, er saa i Digtet let antydet ved Mystikerens Spaadom 
om det ,tredje" Rige, der vil sammensmelte den helleniske 
og den jødiske Aand. Dette tredje Rige staar her omtrent 
paa samme Maade utydeligt i Baggrunden som hin ,, Deus 
caritatis", der slutter ,,Brand". 

Det hele store Digt er skrevet i Prosa, Dialogen levende, 
bevæget, fuld af dramatisk Kraft og Ild. Det Maal, mod 
hvilket Ibsen her har styret, er øjensynlig det fuldkomment 
Livagtige. Han har villet, at man skal kunne tro, det 
har gaaet saaledes til. Dette Maal har han naaet. Alle 
Dialogens individuelle Forskelligheder beherskes af en Tids- 
farve, saa klar og sand, at Scenerne mangen Gang synes at 
foregaa for Ens Øjne. Hvor Kejseren bevæger sig henimod 
Kirken, hvor Helena røber sin Hemmelighed i Vanvid, hvor 
Julian lader sig kaare af Kejserens Tropper og fremfor Alt, 
hvor hån efter Ofringen i Slutningen af første Del stiger op 
i Dagslyset, og Fadervor som i en ophøjet Vekselsang mødes 
med hans og hans Venners Udbrud, paa saadanne Steder er 
det En, som saa” man Handlingen foregaa for sine Øjne, og 
Ibsen har aldrig naaet større Virkning, næppe nogensinde 
nogen saa stor. I den sidstnævnte Scene, hvor saa at sige 
Stykkets hele Pathos er sammentrængt med fuldendt Kunst, 
smelter det Sublime og det Effektfulde paa en saadan Maade 
sammen som næppe i noget andet Digterværk end Goethes 
Faust, i den Scene, hvor Korsangen i Kirken svarer paa 
Gretchens Hjærteangst og Bønner. Saadanne Scener som de 
nævnte i første Del eller i anden Del den mesterlige Scene, 
hvor Julian fortvivler over Dionysosfestens Udfald, grave sig 
for bestandig ind i Læserens Erindring, berige ham. direkte 
med aandeligt Indhold, levendegøre ham Verdenshistorien, 
aabne ham Menneskehjærtet og skænke ham samtidigt en ren 
æsthetisk Nydelse gennem Beundringen for den Maade, hvorpaa 
Digterens Kunst hos Ibsen giver alt Det umiddelbart gribende 
Magt, hvad han som psykologisk Historiker har set. 

Totalindtrykket af Ibsens nye store Værk synes mig da 
at være omtrent det samme som det af ,,Peer Gynt". Det 
er fuldt af ypperlige Ting, højst dybsindige, højst poetiske; 
men der findes noget før Værkets Slutning et Parti (svarende 
til 4de Akt af ,,Peer Gynt"), hvor Inspirationen ikke har 
formaaet at beherske Stoffet. Paa dette Sted er det, som om 
Digterens poetiske Spejl var uden Kviksølv, havde mistet 


GE 


84 


Evnen til med skarpe og rene Omrids at afspejle, hvad det 
laa i hans oprindelige Plan at give. Var første Del bleven 
udgiven først som et Hele for sig, vilde man enstemmig have 
hævet den til Skyerne. Et svagere Parti i anden Del har 
til en vis Grad skadet det mægtige Indtryk af det første helt 
igennem med Kæmpehaand formede Drama. Jo større Pris 
man sætter paa en Digter, og jo mere man allerede skylder 
ham, des mere gaar man i Rette med ham, naar det fore- 
kommer En, at han paa et afgørende Punkt har skadet sig 
selv. Kritiken kan ikke skade ham. Den,. der erindrer, 
hvilken beskeden og ubekendt Stilling Ibsen for en halv Snes 
Åar siden indtog i det danske Publikums Interesse og saa 
har været Vidne til, med hvilken sejerrig Hast han til Trods 
for Manges aabenbare og tilslørede Fjendskab har erobret 
sig den Plads, han nu indtager, ved en Række af storartede 
og betydningsfulde Værker, af hvilke hvert enkelt købte 
nogle nye Fortrin fremfor alle hans tidligere Frembringelser 
med enkelte svage og forfejlede Partier, vil i det nye Dobbelt- 
drama se Loven for hans Fremgang stadfæstet. I intet tid- 
ligere Værk har han forstaaet og gengivet Historien som her. 


G. B. 


Jonas Lie: Lodsen og hans Hustru. 


Dette er en Historie om en Lods, som med sikkert Øje 
og ufortrødent Mod formaar at frelse de i Havsnød stedte 
Skibe ud af den norske Kysts farligste Brændinger, men 
hverken véd at styre sig selv eller at føre sin ægteskabelige 
Snække uskadt over de Skær, der true dens lykkelige Fart. 

En ung Sømand ved Navn Salve Kristiansen elsker og 
tror sig elsket af et fattigt Pigebarn, Elisabeth, hvem det er 
hans Agt at lyksaliggøre med sin Haand ved Hjemkomsten 
fra de lange Rejser. Han køber allerede Bryllupsringen i 
Boston, dog da han kommer tilbage til Bergen har Elisabeth 
rakt den Finger, der skulde bære den, ja næsten den hele 
Haand til en smuk og rig Søofficer, med hvilken blændende 
Rival den ringe Matros ikke vover at tage Kampen op. Den 
unge Pige, hvis uerfarne Sjæl et Øjeblik ikke har kunnet 
modstaa den ydre Glans, der synes at vente hende som den 
højtstaaende Ynglings Hustru, har alt forlovet sig med denne, 

da hun næsten i samme Time angrer at have brudt sit Ord 
til Salve, aner at hun derved vil styrte ham i Fordærvelse 
og fuldstændig løser det nylig knyttede Forhold. Altfor sent; 
Salve, der atter er gaaet tilsøs, erfarer vel langt fra Hjemmet 
hendes Forlovelse, men ikke dens øjeblikkelige Ophævelse og 
styrter sig nu for at glemme ind i det vildeste Slagsbroderliv. 
Først mange Åar efter finde de to hinanden igen, og uden 
at hint korte sjælelige Omslag hos Elisabeth ret er blevet 
opklaret mellem dem, indgaa de et Ægteskab, over hvilket 
denne Uklarhed kommer til at tynge som en Forbandelse, 
der gør Salve mistroisk overfor sin Hustru og denne skjult 
imod ham, indtil den fra Begyndelsen af kun lidt forstyrrede 
Harmoni ender i en tydelig Disharmoni. Da efter ti (!) Aars 
Forløb kommer det imellem dem til en fuld Forklaring, 
Forsoning og gensidig Tilgivelse. 

Digteren gaar her ud fra, at den rette og sande Kær- 
lighed mellem Mand og Kvinde kun eksisterer som en gen- 
sidig ubetinget Hengivelse, og slaar fast, at den ringeste Tvivl 
eller Mistanke, den ubetydeligste Drift eller det svageste Ønske 
mod noget Udenforstaaende og Fremmedt, enhver partiel 
Sygelighed øjeblikkelig breder sig som en fortærende Gift ud 
over det hele Forhold. Eros maa ikke være blind, klart 
skal den Elskedes indre Væsen ligge for Elskerens Øje. 
De forenede Sjæle skulle paa ethvert Punkt gribe ind i hin- 
anden som to mekaniske Hjul, ved hvis mindste Forstyrrelse 
al Bevægelse standser. Denne Opfattelse af Elskoven som 
en saa enevældig og selvherskerisk Naturmagt, at den ingen- 
somhelst fremmed Følelse taaler ved Siden af sig og knækker 
enhver trodsende Længsel, der modsætter sig dens fuldstændige 
Besættelse af Sjælen, synes særlig norsk — man sammenligne 
. Bjørnsons ,,De Nygifte" og Lauras Forhold til sine Forældre 
med Elisabeths Stilling til Omverdenen; den bringer nogen 
Ensidighed ind i den psykiske Skildring, idet den ligesom 
udelukker alle de Afskygninger og Halvheder i Aandslivet, 
om hvilke saa at sige hele den nyere Romanliteratur drejer 
sig, men laaner til Gengæld Karaktererne en vis storladen 
Kraft. Naar Federigo etsteds med et iøvrigt stilistisk saa 
fortrinligt Udtryk siger om Paolina: ,,Hun var forresten saa 
mangfoldig", saa er det egentlig netop det, hun slet ikke er, 
den onde, glødende Spanierinde er vel meget absolut 
Djævel, ligesom Elisabeth har for stærk en Glorie om Hovedet 
til at ikke deris Straaler blænde det Øje, der ønsker at 
kunne se hendes Skikkelse ret levende for sig. 

Det givne Stof vilde maaske have egnet sig bedre for 
en Novelle end for en længere Fortælling, og Forfatteren 
synes selv at have følt det, naar han saa stærkt har bredet 
sig i Bogens forskellige Episoder — til Gengæld ere disse 
ganske mesterligt behandlede. De oprulle for Læserens Blik 
en Række Søbilleder, der svare til det fortrinligste, det 
norske Marinemaleri har frembragt: snart er det en stormfuld 
Nat ved Norges Kyst, hvor det mægtige Orlogsskib synes 
redningsløst fortabt, hvis ikke den gamle erfarne Chef sæt- 
tende Alt paa ét Kort overgiver Roret i den unge Lodses 
Hænder, snart en Stranding paa Jyllands Vestkyst, hvor det 
usle Koffardifartøj opsluges af Revlernes fraadende Bølger, 
medens Mandskabet i Redningsbaaden vugges til Land, snart 
en Carravaggiosk Scene mellem halvvilde Søfolk, hvor de 
blinkende Knive bestemme den Stærkeres Ret. Ligesom disse 
Billeder, fulde af et dramatisk Liv og en malerisk Virkning, 
der for bestandig slaar dem fast i Læserens Erindring, alle 
ere uhyggelige og malte graat i graat, saaledes hersker der 
i hele ,,Lodsen og hans Hustru" som i Jonas Lies tidligere 
Værker en mørk Grundtone, der er melankolsk uden at være 
pessimistisk. Forfatteren skriver under Indtrykket af,. at 
Menneskesjælen bestandig løber Fare for at strande paa 
utallige Skær, der styrte den i Afsind, Fortvivlelse "eller 
aandelig Død, og peger mod fuld Sandhed i alle Forhold 


som den eneste mulige Frelse. 
E. B. 


Frederiksborg. 


(Skrevet i December 1859). 


»E lascia pur grattar dov'é la rogna.” 
Dante: Parad. XVII. 129. 


Jeg ser en Aand højt over Tiden stande, 
Paa Fortids Grundsten har han fæstet Foden, 
Og op i Fremtids Skytag naar hans Pande. 


Han vejer Slægtens Daad, naar den er moden, 
Han véd den Brøst, som Herskerstammen dølger, 
Ham blænder Kronen ej, han kender Roden. 


Tilbunds han ser i Folkehavets Bølger, 
Og gennem Døgnets Vandfaldskum og Larmen 
Hans Øje roligt Hjærtestrømmen følger. 


Han river Purpurpjalterne fra Barmen, 
Han dømmer Brystets Guld, ej Stjærnens Straaler, 
Han vejer Spiret ej, men prøver Årmen. 


Kald ham Guds Aand, Bedrifterne han maaler, 
Og Herren har betroet ham Gengældssværdet 


Og laant ham forud Vægtens store Skaaler. 
i 7 


88 


Kald ham Erindrings Aand, han bygger Gærdet 
Om Graven, som de store Navne huser, 
Og rister Tegn, mod Storm og Vejrslag hærdet. 


Men kald ham ogsaa Glemsels Aand, han knuser 
Formastelsen og styrter den i Havet, 
En Boble stiger — fremad Bølgen bruser. 


Kald ham din Aand, du Folk, som nys begraved 
Med bitter Sorg et ædelt Fortidsminde, 
Og saa” din Skændsel bleg, men end ej avet' 


Kald ham din Aand; thi hvad der dybest inde 
Af Sorg og Harm har rørt sig i dit Hjærte, 
Det har han tordnet ud for alle Vinde. 


Haard er hans Røst og volder Øret Smerte; 
Det maa saa være — Åandens Ord er Flammer 
Og ulmer ikke som en døsig Kærte. 


De lave Hytter ej hans Vrede rammer; 
Men naar han slaar, da er det Magtens Tempel, 
Der synker under Vægten af hans Hammer. 


Hans Slag er Ærens eller Skammens Stempel, 
Det er ej nogen Leg af Barnehænder, 
Men Dommens Tegn, der præges til Eksempel. 


Nys har han talt et Ord af Ild, det brænder 
Endnu i Asken af de sjunkne Sale, 
Hvorhen hvert Blik i Danmark tungt sig vender. 


89 


Hvo tyder klart den stærke Hævners Tale? 
End skjules Flammeskriften halvt af Røgen, 
Men hvad jeg skuet har, det vil jeg male. 


Sneklædt i Vinternatten lyste Bøgen, 
Og som en Gravkrans laa de hvide Lunde, 
Og Alt var tyst, kun Ravnen skreg og Høgen. 


Tungsindig syntes Borgen selv at blunde, 
Mens om dens Taarn og Kobbertagets Plader 
De kolde Stjærner Dødninglinet spunde. 


Hvert Lys var slukket i de snævre Gader, 
Hvor Hus ved Hus om Slottets Fod laa sanket, 
Lig Børneflokken om den stærke Fader. 


En sildig Gæst endnu paa Porten banked, 
Han lodes ind, Alting blev atter stille, 
Og op og ned Drabanterne kun vanked. 


Da faldt med et, retsom det dages vilde, 
Et Lys fraoven paa den frosne Vove, 
Paa Tag og Taarn og Murens røde Pille. 


Høj stod han i de snebedækte Skove, 
Him Vældige, som Herren stundom sender 
Med Dommens Varselstegn til dem, der sove. 
+ box 

Han holdt et draget Sværd i sine Hænder, 
Et sælsomt Daggryskær udgik fra Staalet, 
Blegt, som en Stjærnes Lys, naar Natten ender. 


Tungsindigt, alvorsfuldt hans Øje straaled, 
Imens han læned sig til Sværdets Fæste, 
Ej mødig, men som Den, der staar ved Maalet. 


Alt stille var, kun Nattevinden blæste; 
Og Aandens Blik henover Slottet svæved, 
Som var dets Mur en gammel Skrift, han læste. 


Derpaa sin Røst i Stilheden han hæved, 
Da for et Skær lig Gysning over Borgen, 
Det var som blegned Stenene og bæved. 


»Jeg mindes, Kongeborg! din Fødselsmorgen, 
Da du steg nyfødt af de mørke Vande, 
Djærv som en Daad, der bryder gennem Sorgen. 


Jagthornet klang fra skovbedækte Strande, 
Mens Riddersalen fyldte sig med Gæster, 
Der strømmed hid fra Danmarks Ør og Lande. 


Men her paa Bakken, hvor min Fod sig fæster, 
Stod glad og gæv, med Øjet vendt mod Slottet, 
Foran sit Værk den kongelige Mester. 


Han ene var; kun Skovens Fugle skotted 
Til Herskeren, der stod, hvor Løvet skygged, 
Og talte højt, med Heltepanden blottet: 

»»Guds Fred med dig, mit Hus, som jeg har bygget! 
Stand i hans Våretægt og stærke Værge, 
Lig Danmarks Hus, forvaret og betrygget! 


Mod aabent Stormløb skal I vel Jer bjærge, 
Thi der er dygtigt Tømmer i Jer begge; 
Blot ingen: Fjender bagved Muren hærge. 


Guds Fred med dig, mit Hus! Som Mast i Snække, 
Jeg planted dig i Sø; Gud Herren unde 
Dig Styrismænd, forstandige og kække! 


Hold Danmarks Skjold, naar mine Øjne blunde, 
Rent i din Hal — jeg har, Gud være lovet! 
Kun plettet det med Blodet af min Vunde. 


Lad Ærens fejre Træ ej vorde skovet, 
Men vogt det som din Borggaards bedste Smykke, 
Da skal du stande fast, naar jeg har sovet 


Aarhundreder i Kongegravens Skygge, 
Og minde Folket om et ærligt Hjærte, 
Som slog for Danmarks Hæder og dets Lykke. 


Men kommer der en Dag — og Tankens Smerte 
Gik lig en Sky henover Kongens Miner — 
Da Løgn og Lavhed, som en sodet Kærte, 


Besudler frækt dit Skjold, og Skændslen triner, 
Vellystig nøgen under Purpurkaaben, 
Højt i din Hal — da synk, Slot, i Ruiner! 


BR 


Knus Lasten i dit Fald, drøn som en Raaben, 
Der vækker Søvnen og forfærder Brøden, 
Brænd Pletten ud af Danmarks Riges Vaaben — 


Da vier jeg dig selv til Flammedøden!ff 
Saa talte Kongen, harmfuldt Øjet lyned, 
Og paa hans Kinder brændte Vredesgløden. 


Han trykked fast Baretten over Brynet 
Og vendte sig til Gang, som for at bryde 
De mørke Drømmes Ring og Tankesynet. 


Da hørte han med et Slotsklokken lyde 
Til Aftensang, de dybe Toner svømmed 
Saa roligt over Sø, som Svaner flyde. 


Og milde Tanker til hans Hjærte strømmed ; 
Han skued vidt fra Bakken, hvor han dvæled, 
Udover Skovene, der Søen sømmed, 


Og over Mark og Eng, som fredbesjælet 
I Aftenvinden slumrende sig svaled; 
Og atter blotted Panden han og mæled: 


»»Min Herre og min Gud! hvad jeg har talet, 
Glem eller mindes det, som bedst dig tykkes, 
Lad kun mit Rige være dig befalet! 


Knus disse Hænders Værk, som du lod lykkes, 
Slet ud mit Navn, hvis det er saa din Vilje — 
Lad Danmarks Hus kun stærkt og varigt bygges! 

Velsign det, Gud! fra Højenloft til Tilje 
Med kække Mænd, lig Skud af Egestammen, 
Og Kvinder lig Blufærdighedens Lilje! 


Lad Folk og Konge trofast holde sammen, 
Lad ej den ene blues ved den anden, 
Men begge vorde Danmarks Hæder -— Amen!" 


Med denne Bøn gik Kongen bort fra Stranden; 
Men Lund og Sø og Slot har gemt i Tiden 
Den gamle Drots Velsignen og Forbanden. 


De mørke Mure have hvisket siden 
Hans Alvorsord til mangen Sjæl og rystet 
Slægt efter Slægt, som hviler nu fra Striden. 


Og Søen og den grønne Skov har trøstet 
Med Genlyd af hans Bøn i Aftnens Svale, 
Opløftet Tanken tidt og frigjort Brystet. 


Men endnu En har lyttet til hans Tale 
Og gemt hans Ord, de milde som de strænge, 
Lig Frøkorn hist i Evighedens Dale. 


Velsignelsen har baaret Frugter længe, 
Nu kommer Straffens Tid med Sorg og Sone, 
Nu ses der Frugt paa Vredestræet hænge. 


Saa taler Han, som klæder Magtens Trone: 
En Orm har hulet ud den stærke Stamme, 
En Rovfugls Yngel bygger i dens Krone. 

Men jeg vil hugge Træet om og ramme 
Formastelsen med Slaget af min Vrede; 
Thi hvo som Gnister saar, skal høste Flamme!" 


Og langsomt løfted Englen nu det brede, 
Isblanke Sværd mod Slottet op og mæled: 
»Den Mægtige har dømt dig, gør dig rede!" 


Da faldt igen, som Borgen var besjælet, 
Et Skær, lig Gysning, paa de røde Mure, 
Mens Åanden tavs, med Sværdet udstrakt, dvæled. 


Og ud fra Hjaltet, langs den blanke Skure, 
Før knitrende et Lyn henover Voven, 
Midt ind i Slottet, gennem Stenens Fure. 


Da løfted Englen tavs sit Blik modoven, 
Som for at sige: Gud, sket er din Vilje! 
Og vendte sig til Gang og svandt bag Skoven. 


Men Morgnen saa” Guds Vredes Flammelilje 
Udfolde sig paa Kongeborgens Tinde, 
Og Aftnen saa” det dømte Slot paa Tilje 


Forvandlet til en Grushob og et Minde. 


Chr. K. F. Molbech. 


Aabent Brev 
til 
Hr, Professor, Dr. H. N. Clausen. 


Højærværdige Hr. Professor ! 


I Deres nylig udkomne Skrift ,,Om teologiske Fakul- 
teter" viser De mig den Opmærksomhed at formode, at 
jeg maaske ikke vil være ,,upaavirkelig overfor en Alvors- 
stemme fra ældre Mænd, som have en Livserfaring at 
tage paa Raad med". Denne Formodning vilde uden 
Tvivl være bleven forvandlet til fuldstændig Vished, hvis 
det havde staaet klart for Dem, hvor gammel jeg er. 
Jeg hører ikke, som De antager, til de yngre akademiske 
Borgere. Snart tretten Åar ere henrundne, siden jeg tog 
den teologiske Eksamen, og jeg er nu omtrent to Åar 
ældre, end De var, da De som moden Mand optraadte 
som den rationaliserende Teologis officielle Repræsentant 
i Danmark. Mine Udtalelser faa derfor kun en lidet 
fyldestgørende Belysning, naar De i Anledning af dem taler 
om ,ungdommelig ustyrlige Reformere i Norden"; de ere 
nemlig Frugten af en mangeaarig Prøvelse, der netop paa 
Grund af mine ejendommelige Forhold nødvendigvis har 
maattet være af en særdeles omhyggelig Beskaffenhed. Da 
jeg for tre Åar siden begyndte at angribe Kirkens Lære, 
vidste jeg fuldt vel, at jeg derved vilde saare Mange, paa hvis 
velvillige Omdømme jeg sætter Pris; jeg vidste derhos, at, 

hvad jeg foretog mig, ikke betød Mindre, end at jeg for 
bestandig lukkede mig ude fra de Virksomheder, hvortil 
de teologiske Kandidater have Adgang. Skridt, der gribe 
saa dybt ind i de personlige Livsforhold, foretages sandelig 
ikke uden den modneste Overvejelse. De Hensyn, som 
bød mig at tie, vare saa mange, at jeg tilvisse havde 
undladt at tale, hvis jeg havde fundet det forsvarligt at 
beholde min Overbevisning for mig selv. 

Som sagt: jeg har prøvet, og jeg har prøvet længe. 
Men naar min alderstegne Lærer lægger mig paa Hjærte, 
at det Resultat, hvortil jeg er kommen, bærer Umoden- 
hedens Mærke, saa følger det af sig selv, at jeg skynder 
mig at prøve om igen. Jeg har gentagne Gange læst 
Deres Skrift; Punkt for Punkt har jeg overvejet de Ind- 
sigelser, som De fremfører. Men det er desværre bleven 
uden Frugt; min Overbevisning er endnu urokket den 
samme som tilforn. Thi hvor paavirkelig jeg end er 
overfor en Ålvorsstemme fra ældre Mænd, saa maa jeg 
dog tilstaa, at jeg er af en altfor protestantisk Natur 
til, at jeg uden videre kan bøje mig for de Ældre, fordi 
de ere ældre; jeg formaar kun at give dem min Sam- 
stemning under den Forudsætning, at de støtte deres 
Kendelse paa vægtige Grunde. Det være nu langt fra 
mig at nægte, at De fremfører Grunde; men det fore- 
kommer mig, at, naar De overhovedet vilde tage Hensyn 
til mig, saa havde jeg et billigt Krav paa en omstænde- 
ligere Imødegaaelse. Jeg har ikke indskrænket mig til 
i al Almindelighed at paastaa, at det, som læres i det 
teologiske Fakultet, forkastes af de øvrige; jeg har ved 
Belysning af de enkelte Punkter, hvor der kan være Tale 
om et Sammenstød, søgt at paavise, at der faktisk finder 
en uløselig Modsigelse Sted. Herimod stiller De den 
Forsikring, ,at just fordi disse Modsætninger kun ere 
forholdsvise, lade de sig ved ret Begrænsning udjævne og 
forlige.” Men i Stedet for nu, som jeg maatte vente, at 
gendrive min Bevisførelse ved i det Enkelte at godtgøre, 

at det virkelig er muligt ved en ret Begrænsning at til- 
vejebringe en Udjævning og Forligelse, nøjes De med at 
give en almindelig Skildring af den rette Begrænsning, 
hvorpaa Fakulteterne bør beflitte sig. Jeg kan ikke 
skønne rettere, end at De derved omgaåaar Sagens egent- 
lige Kærne. Almindelige Formler forslaa ikke, da Vanske- 
lighederne netop først vise sig, naar disse Formler skulle 
bringes til Anvendelse i enkelte bestemte Tilfælde. 
Ifølge Deres Anskuelse vil Freden mellem Fakul- 
teterne være vel betrygget, saafremt de profane Viden- 
skabsmænd anerkende Miraklets Mulighed, og saafremt 
man for Teologernes Vedkommende opgiver den Fore- 
stilling, ,at den evang. protest. Teologi skal være under- 
given de samme Vilkaar som den romersk-katolske, skal 
være bunden til Bogstavet i de symbolske Skrifter med 
samme Absoluthed, som det hist er Tilfældet med Triden- 
tiner-Konciliets Dekreter, med Pavebuller og økumeniske 
Konciliebestemmelser.” … Spørgsmaalet er nu, om disse 
Fredsbetingelser ere tilstrækkelige og mulige. Hvad 
Dyrkerne af de profane Videnskaber angaar, mener De, 
at der er stor, Grund til at tvivle om, at de. besindige 
blandt dem — saadanne, som skulde kunne gælde som 
virkelige Repræsentanter for Videnskaberne — skulle driste 
sig til ligefrem og ubetinget at nægte Underets Mulighed." 
Ja, hvis man fastholder, at — for at bruge en Udtalelse 
af Deres ,,Christelig Troslære" (S. 39): — , Underets 
Væsen, betragtet fra sin Naturside, i Forhold til Natur- 
livet og dets Love, ikke er Unatur, Modsætning til Natur- 
livets Grundlove, men Overnaturlighed, Naturlivet paa et 
højere Trin, hvor efter en fuldkomnere Verdensorganismes 
Love den hemmelighedsfulde Enhed af Aand og Legem, 
af det Ethiske og det Fysiske kommer til Syne paa et 
enkelt Punkt", — saa turde jeg være højlig tilbøjelig til 
at give Dem Ret. Thi saaledes forstaaet udtrykker 
Mirakeltroen, naar Alt kommer til Alt, ikke Andet end 
dette, at der gives højere Kræfter i Tilværelsen end de 

rent mekaniske og fysiske, at der bagved de fysiske Fæ- 
nomener ligger en højere Tingenes Orden, et intelligent 
Princip, som styrer og leder det Hele, og som gennem 
sin Ledelse ofte bevirker, at det bliver virkeligt, som i 
vore Øjne er det Usandsynligste. En saadan Betragtnings- 
maade kan kun ,lægefrem og ubetinget" protesteres af 
dem, som rent ud bekende sig til den materialistiske 
Livsanskuelse, og disse ere vistnok afgjort i Mindretal. 
Men hermed er Sagen ingenlunde klaret. I det teologiske 
Fakultet tales der nemlig ikke alene om mulige, men 
ogsaa om virkelige Undere; det gaar bestandig ud fra 
den Forudsætning, at de Undere, som omtales i det 
gamle og nye Testamente, — om ikke allesammen, saa 
dog de vigtigste af dem — ere at betragte som tilfor- 
ladelige, historiske Begivenheder. Naar denne Forud- 
sætning for Alvor gøres gældende, bryder Krigen ud. 
Det hjælper kun lidet, om man med Hensyn til de bibelske 
Mirakler indskærper, at der er flere Ting mellem Himmel 
og Jord, end vi drømme om, at det ikke er givet nogen 
Dødelig at beregne alle de guddommelige Muligheder. 
Thi om disse Mirakler gælder ikke alene, at de ligge 
udenfor al Erfaring, men at de ere diametralt modsatte 
den Erfaring, hvoraf vi ere i Besiddelse. Det er f. Eks. 
en Erfaringssag, at intet Menneske kommer til Verden, 
uden at han lige saa vel har en menneskelig Fader som 
en menneskelig Moder. Det er fremdeles en Kendsgerning, 
at hvis et Menneske giver sig til at vandre ud paa Havet, 
saa synker han til Bunds. Paa disse og lignende Kends- 
gerninger er det, at den hele Naturvidenskab hviler. Er 
det muligt, at der kan foregaa akkurat det Omvendte af 
disse Kendsgerninger, da styrter hele det System af 
videnskabelige Love, som vi derpaa have opført, sammen 
i Kaos, ganske paa samme Maade, som der vilde være 
slaaet en Streg over den hele Mathematik, hvis det for- 
holdt sig saa, at 2+32 engang imellem, om end kun 
yderst sjældent, kan være = 5. At forlange, at Natur- 

forskeren skal anerkende de bibelske Miraklers Mulighed, 
er derfor Et med at forlange, at han skal gøre en Til- 
staaelse, som knuser hele hans Stræben. Enhver sand 
Videnskabsmand indrømmer gærne, at hans Viden er 
saare begrænset, at, hvis han oversaa Tilværelsen fra et 
højere Standpunkt, saa vilde Meget, som nu tykkes ham 
højst usandsynligt, staa for ham som særdeles muligt. 
Men han kan aldrig indrømme, at den lavere Viden, som 
han har opnaaet, totalt kan omstyrtes, uden med det 
Samme at bringe en Tvivl ind i sin Sjæl, som gør al 
Videnskabelighed umulig. Hvem kan føle Drift til at 
forske, hvem kan glæde sig over Studiernes Gerning, 
hvis han hele Tiden skal sige til sig selv, at det er 
muligt, at de Love, som han efter den omhyggeligste 
Prøvelse har fundet mest .uforanderlige, ikke ere mere 
holdbare, end at der kan ske just de Begivenheder, som 
ifølge disse Love ere udelukkede? Og det er ikke blot 
Naturforskeren, som tager Anstød af de bibelske Mirakler. 
Det gaar den historiske Kritiker paa samme Maade. 
Hvis Vand kan forvandles til Vin, hvis flere tusinde 
Mennesker kunne bespises med nogle faa Brød, hvis et 
Menneske paa synlig Vis kan fare til Himmels, — hvad 
er da ikke muligt? hvorledes bærer Kritikeren sig da ad 
med at sætte Grænsen mellem de falske og de sande 
Muligheder? Naar Talen er om de buddhistiske Undere, 
om de katholske Helgenlegender eller om de Mirakler, 
som nu siges at foregaa i den katholske Kirke, saa finder 
Teologien det i sin Orden, at han ikke betragter dem 
med et skeptisk Blik, men rask og frejdigt forkaster dem. 
Men hvorfra henter han sin Berettigelse til denne For- 
kastelse, naar han antager Muligheden af andre Begiven- 
heder, som ere aldeles sideordnede med dem? Hvis 
Videnskaben i den ene Slags Tilfælde kan gøre tilforladelig 
Rede for, hvordan det gaar til, at slige Forestillinger 
opstaa og blive gangbare, uagtet de ingen solid Virke- 
lighed have at støtte sig til, med hvilken Ret kan man 

da undlade at gøre den selvsamme Metode gældende 
ligeoverfor de bibelske Mirakler? Imod Gyldigheden af 
den Udvikling, som jeg her har givet, imod Sandheden 
af den Paastand, at Modsætningen mellem 'Teologien 
og de andre Videnskaber ikke er relativ, men absolut, 
ligger det nær at indvende, at Fakulteterne ved vort 
Universitet tilsyneladende leve i den bedste Forstaaelse, 
at der i de øvrige Fakulteter kun er to Mænd, nemlig 
begge de filosofiske Professorer, som angribe Teologien, 
og at det med den ene af disse, Hr. Professor R. Nielsen, 
ovenikøbet forholder sig paa den besynderlige Maade, at 
han med Hensyn til Spørgsmaalet om Miraklerne er ganske 
enig med Teologerne. Denne Indvending taber allerede 
en Del af sit Værd, naar man fra Danmark ser hen til 
hele Evropa. Den Fred, som hersker her, synes at være 
ejendommelig for os; de fleste andre Steder er Forholdet 
mellem den officielle Teologi og de eksakte Videnskaber 
at bestemme som en aabenbar Krigstilstand. Rent bortset 
herfra vilde Indvendingen kun have Betydning, hvis man 
af hin Tavshed turde slutte, ,,at de øvrige Fakulteter vilde 
betragte Udskillelsen af det teologiske Fakultet som en 
Lemlæstelse af Universitetet." … Deres Højærværdighed 
nærer i saa Henseende ingen Tvivl. Men hvor stort end 
Deres Kendskab er til Universitetets Lærere, saa kan 
jeg, indtil Vedkommende selv ytre sig, ikke Andet end 
anse mig for højlig berettiget til at betvivle det. Tavs- 
heden kan have mange andre Aarsager. De kalder det 
i Slutningen af Deres Skrift for ,,et mærkeligt Tidstegn, 
at mit Foredrag om det teologiske Fakultet har kunnet 
udgives uden hos de, langt over et Antal af 1000, nu- 
værende og vordende Gejstlige at fremkalde nogen Ind- 
sigelse, hvortil det i: høj Grad opfordrer ved den selvtillids- 
fulde Tone, hvori Paastandene fremføres.” Lige saa lidt 
som jeg af den Omstændighed, at Gejstligheden paa 
ganske enkelte Undtagelser nær har undladt at tage til 
Genmæle, har anset mig for berettiget til at slutte, at 

den er enig med mig, lige saa lidt føler jeg mig forpligtet 
til i de eksakte Videnskabsmænds Tavshed at se et Vidnes- 
byrd om, at jeg befinder mig i Uenighed med dem. Saa- 
længe der ikke foreligger udtrykkelige Erklæringer i modsat 
Retning, foretrækker jeg at betragte det som et mærkeligt 
Tidstegn, at de ikke gøre Indsigelse mod det teologiske 
Fakultet, uagtet det i høj Grad opfordrer dertil ved den 
sikre Tone, hvori det fremfører sine Paastande. 

Men kunde det ikke tænkes, at det teologiske Fa- 
kultet maatte være villigt til at gøre saadanne Indrøm- 
melser, at de øvrige Fakulteter mistede al Anledning til 
at protestere mod dets Tilværelse? Man fristes et Øje- 
blik til at tro det, naar man ser, hvor varmt De'i Deres 
Skrift indskærper, at det vilde være en fuldkommen Løs-. 
sigelse fra Reformationens; Grundtanker, dersom Teolo- 
gien i den evangelisk-protestantiske Kirke blev under- 
kastet det samme Autoritetssystem som den romersk- 
katolske Teologi. Det er imidlertid en bekendt Ting, 
at Teori og Praksis ikke altid stemme overens; jeg kan 
ikke skønne rettere, end at der her foreligger et iøjne- 
faldende Eksempel paa en saadan Uoverensstemmelse. 
Hvad nytter det at berømme den teologiske Frihed, 
naar det alligevel staar fast, at Loven for denne Frihed 
har sat Skranker, som Ingen paa egen Haand har Ret 
til at bryde? Hvilke ere nemlig de Fordringer, som 
kunne stilles til teologiske Professorer? For at besvare 
dette Spørgsmaal skal jeg paaberaabe mig en Udtalelse 
af Dem selv. De erklærede i den sidste Kirkekommission”), 
»at det altid havde forekommet Dem, at det vilde være 
passende og sømmeligt, at de teologiske Professorer bleve 
ordinerede og derved betegnede som Kirkens betroede 
Tjenere.” De forlanger altsaa selv, at de teologiske 


+) Jvfr. Beretning om Forhandlingerne i den ved allerhøjeste Re- 
solution af 18. Juni 1868 til Overvejelse af de kirkelige Forhold 
nedsatte Kommission, S. 225. 


102 


Professorer i deres Forkyndelse skulle være de samme 
Vilkaar underkastede som Præsterne. Men om Præsterne 
vide vi jo, at de love, ,at de ville beflitte sig paa at 
forkynde Guds Ord rent og purt, saaledes som det 
findes 1 de profetiske og apostoliske Skrifter og 1 vor 
danske evangelisk-lutherske Folkekirkes symbolske Bøger.” 
Naturligvis vil intet rimeligt Menneske paastaa, at de 
derved bindes til ethvert Bogstav og enhver Sætning i 
de bibelske og symbolske Bøger. Der gives mangehaande 
enkelte Ting, med Hensyn til hvilke en Afvigelse maa 
erkendes for fuldstændig beføjet. Men skal der over- 
hovedet være Mening i hint Løfte, saa er det uomtviste- 
ligt, at de Intet tør lære, som staar i principiel Strid 
med den Kirke, hvis Tjenere de ere. Heraf følger f. Eks., 
at ingen Præst eller teologisk Professor tør betvivle 
den lutherske Nadverlære. Thi denne Lære er, som jeg 
i mit tidligere Skrift ,,Om kirkelig Frihed" har betonet, 
ikke en lejlighedsvis gjort Sidebemærkning i den augs- 
burgske Konfession, men et afgørende Hovedpunkt, det 
Punkt nemlig, hvori den lutherske Kirke adskiller sig fra 
den reformerte. Det er -— for at tage et andet Eksempel 
— fremdeles en Selvfølge, at ingen Præst eller teologisk 
Professor tør betvivle Jomfrufødslen; thi Troen herpaa 
anses af Kirken for saa væsenlig, at den gør Daaben 
afhængig af, at denne Tro udtrykkelig bekendes. Jeg 
føler fuldt vel, at jeg her staar ved et saare kildent 
Punkt. Thi det er en Kendsgerning, at De Slægt efter 
Slægt har lært os om Nadveren”), ,,at det synes umis- 
kendeligt, at der er en Forrykkelse af Synspunktet for 
Naademidlets Væsen og Virksomhed, maar ikke alene 
spekulativ Indtrængen i Naturforholdet af Vin og Brød 
til Herrens Legem og Blod gøres til kirkelig Hovedsag, 
men ogsaa Enhed i en vis dogmatisk Teori angaaende 
dette Forhold gøres til Betingelse for kirkeligt Samfund 

og sakramentligt Fællesskab," og at De fremdeles med 
Hensyn til Jomfrufødslen har lært os”), ,,at den evange- 
liske Fremstilling mindre er at betragte som egenlig For- 
tælling om det historisk Foregaaede end som Anskuelig- 
gørelse i historisk Form af den Trossandhed, at Kristus 
staar udenfor og ophøjet over den faldne Slægt, at saa- 
ledes Forestillingen om den jomfruelige Undfangelse ikke 
er den eneste Form, i hvilken den evangeliske Tro kan 
søge sit Udtryk.” Jeg fremdrager ikke dette for at be- 
brejde Dem, at De har lært mig saaledes. En saadan 
Bebrejdelse vil allermindst kunne komme fra mig, som 
nærer den Overbevisning, at den lutherske Nadverlære 
og Jomfrufødslen ikke have Noget med Kristendommen 
at bestille. Jeg har kun ønsket at minde Dem om, at 
Deres Forkyndelse har været af en saa ejendommelig 
Beskaffenhed, at man ikke derpaa tør bygge noget Haab 
om, at det teologiske Fakultet i Fremtiden vil gøre 
lignende eller maaske endnu videre gaaende Indrømmelser. 
Tiderne skifte, og med de vekslende Tider forandres som 
saa meget Andet ogsaa Opfattelsen af de Gejstliges For- 
pligtelser. Den Opfattelse af Præsteløftet, som De har 
fulgt i Deres Embedsvirksomhed, var i Samklang med 
den Tankegang, som var den herskende, dengang De blev 
Professor. Men — det være nu med Rette eller Urette — 
den deles ikke af den nuværende Slægt. Hvis nutildags 
en Præst eller teologisk Professor vil omsætte Deres 
Tvivl til aabenlys Fornægtelse, saa maa det anses for 
givet, at han vil blive nødt til at nedlægge sit Embede. 
Saalænge de nu gældende Kirkelove staa ved Magt, saa- 
længe maa en Begivenhed som den, der nys tildrog sig 
med Sydow i Berlin, regnes for en Umulighed i Danmark. 
Men er det ikke tilladt at benægte, saa kan det heller 
ikke være tilladt at udtale Tvivl, der ere af en såa al- 
vorlig Beskaffenhed, at de, ret beset, i Virkeligheden ere 

det første Trin paa Fornægtelsens Bane. Hvis jeg ikke 
staar ene med denne Anskuelse, hvis jeg — og derom 
er jeg fast forvisset — vil finde Medhold hos alle dem, 
der have en afgørende Stemme i de kirkelige Anliggender, 
saa kan den Fredstraktat, som De tilbyder, ikke blive 
Mere end et fromt Ønske fra Deres Side, saa maa den 
teologiske Frihed, for hvilken De fører Ordet, nødvendigvis 
faa en saa vældig Begrænsning, at den aldeles ikke vil 
kunne bidrage til at udjævne Modsætningen mellem det 
teologiske og de øvrige Fakulteter. Gid det var ander- 
ledes! Ingen ønsker mere end jeg, at det hierarkiske 
Aag, som hviler paa vort Fakultet, maatte blive hævet, 
saa at der til de teologiske Professorer kun stilledes 
den Fordring, at de i deres Tale om de guddommelige 
Ting strængt skulle følge deres Overbevisning.  Skete 
dette, saa vilde jeg sandelig aldrig andrage paa det 
teologiske Fakultets Ophævelse; jeg erkender, ligesom 
De, at et Fakultet, der bestaar af Mænd som Schleier- 
macher, Marheineke, Neander og de Wette, er til Gavn 
og Ære for Samfundet. Men da nu som sagt Mænd med 
en saa liberal Aandsretning, selv om vi ejede dem, for 
Tiden ikke vilde kunne taales i vort teologiske Fakultet, 
saa ser jeg ingen anden Udvej, end at Fakultetet ud- 
skilles fra Universitetet. De indvender rigtignok, ,,at alle 
Videnskaber uden Forskel staa i absolut, ubetinget Mod- 
sætning til Materialismens cyniske Plathed, og at de øvrige 
Fakulteter næppe ville miskende, at der mod denne Fjende 
kan og maa ventes den allerstærkeste Modstand fra det 
teologiske Fakultet.” Men jeg er bange for, at, hvis der 
ved Universitetet vedbliver at bestaa et paa orthodoks 
Grundlag hvilende teologisk Fakultet — og et Fakultet 
af en anden Natur er, det gentager jeg atter og atter, 
for Tiden en Umulighed her hjemme — saa ville de 
øvrige Fakulteter til Slutning blive nødte til at udraabe: 
Gud bevare os for vore Venner! Thi det er en Kends- 
gerning, at er der Noget, som bidrager til at drive Ad- 

skillige af den studerende Ungdom over til Materialismen, 
" saa er det netop den Omstændighed, at Universitetet 
under Navn af Videnskab og det af en Videnskab, der 
er sideordnet med, hvad der foredrages i de andre Lære- 
sale, byder dem Paastande, om hvis Uholdbarhed, i al 
Fald om hvis videnskabelige Uholdbarhed de nære den 
sikreste og urokkeligste Forvisning. Jeg tillader mig 
derfor at formene, at mit Forslag er såa langt fra at 
tjene Materialismens cyniske Plathed, at det tværtimod 
tør gøre Fordring paa at være udsprunget af en vel for- 
staaet Omsorg for de ideale Interesser. Med min bedste 
Vilje formaar jeg ej heller at skønne, at det strider mod 
den Kærlighed, som jeg er Danmark skyldig. Ogsaa 
gennem min Sjæl ,linger et lønligt Suk fra det for- 
urettede og mishandlede Fædreland". Men det forekommer 
mig, at vi kun vise Fædrelandet en ringe Tjeneste ved 
at dølge alvorlige Overbevisninger. Fædrelandet har 
Krav paa at faa det Bedste, som vi eje, og det yde vi 
kun, naar vi efter moden Prøvelse aabent og frejdigt 
udtale, hvad der uimodstaaeligt rører sig inden i os. 
Paa den sidste Side af Deres Skrift findes der et 
Udtryk, som jeg kunde ønske, at De ikke havde brugt. 
De beskylder mig for at have behandlet denne Sag med 
»en vis Brutalitet". En fornyet Gennemlæsning af mit 
Foredrag vil uden Tvivl være tilstrækkelig til at bevirke, 
at De selv indrømmer, at De har gjort mig Uret. Jeg 
elsker det Fine og Urbane for højt til, at jeg skulde 
tillade mig en Optræden, der paa nogen Maade kunde 
falde ind under den af Dem anvendte Betégnelse. Men 
skønt jeg anser hint Udtryk for uretfærdigt, såa forstaar 
jeg dog fuldt vel, hvorledes det er gaaet til, at De har 
kunnet bruge det. I over halvhundrede Aar har De forsøgt 
at mægle mellem Orthodoksien og Fornuften, eller med 
andre Ord: i over halvhundrede Aar har det været Deres 
Livsopgave at stifte Fred mellem Fakulteterne. Det er 
i sin Orden, at det har maattet saare Dem dybt, da De 
8% 

ved Deres Banes Afslutning saa” den Fred, for hvilken 
De har kæmpet, blive sat paa Spil ved en aabenlys " 
Krigserklæring. Men Tiderne skifte; hver Slægt har sin 
Opgave. Snart skal der mægles, snart skal der strides. 
Det vilde i mine Tanker være en besynderlig Miskendelse 
af denne Bevægelsens Lov, om de forskellige Slægter 
vægrede sig ved venligt at række hverandre Haanden. 
For mig, der helst vilde høre til en mæglende, men i 
hvis Lod det nu éngang er falden at høre til en stridende 
Slægt, for mig er det kun en naturlig Trang, jeg tilfreds- 
stiller, naar jeg — hvorvel det i og for sig er aldeles 
overflødigt, efterdi det saa ganske forstaar sig af sig 
selv — ender disse Linjer med udtrykkelig at udtale, at 
jeg af Hjærtet slutter mig til de Mange, som ønske Deres 
Højærværdighed Fred og Glæde i Deres Livs Aften. 


Deres ærbødige 


: A. €. Larsen. 


Paul Heyse. 
(Sluttet). 


NE 


Jeg har allerede sagt, at Heyse som Digter umiddel- 
bart er udgaaet fra Eichendorff. Som Helten i hans 
Novelle ,,Em Abenteuerf synes han at have valgt sig 
den romantiske Taugenichts til Ledsager under sine første 
Vandreaar. Hvor han i en af sine Noveller (Lottka) 
indfører sig selv som Yngling, synger han i den Eichen- 
dorffske Tonart, og det er tydeligt, at han meget tidligt 
har trallet de romantiske Vandremelodier efter med ' 
sjælden Volubilitet. I den Samling af romantiske Børne- ” 
Eventyr, han som Skoledreng udgav under Titlen ,,Der 
Jungbrunnen, Neue Måhrchen von einem fahbrenden 
Schilerf er Musje Morgenroth en kødelig Broder til den 
berømte Eichendorffske Helt. Bogen er Barneværk, men 
har dog som angivende Digterens første Standpunkt sin 
Interesse. Den viser ogsaa med hvilke Gaver han fra 
først af var udrustet: den barnagtige, men aldrig smag- 
løse Prosa flyder let, og Versene, der staa betydeligt 
højere, ere med al deres Efterklang uaffekterede, sikkert 
formede og friske. Han synger efter, men han synger 
rent; det er den almindelige romantiske Taktart, men 
anslaaet med ungdommelig Frihed og Ynde. At produ- 
cere naivt i Labansalderen, det er allerede at være et 
Fænomen, og det ualmindelige medfødte Herredømme 

over Sproget sikrer den digtende Skolediscipel imod For- 
certhed og Maner. Den som det synes fra Faderen, den 
bekendte Filolog, nedarvede Sprogsans udviklede sig hos 
Sønnen til en Sprogfærdighed, en Lethed til at tumle 
med Ord og Rytmer, der allerede i den første Ynglinge- 
alder ikke var langt fra Virtuositet. Denne næsten 
Riickertske Sprogfærdighed betingede som et Grund- 
element i Heyses Begavelse de øvrige Ejendommeligheder, 
som hans Talent efterhaanden har udviklet. Han sang fra 
først af ikke, fordi han havde mere paa Hjærte end de 
fleste andre, men fordi det faldt ham uendeligt naturligere 
og "lettere end Andre at udsynge det, han havde paa 
Hjærte. Da der ikke udfordredes stærke indre Om- 
væltninger eller indgribende ydre Hændelser for at aabne 
hans Læber som for at vække Frembringelseslysten hos 
dem, hvem Formningen falder vanskelig, og hvem det 
kun i Lidenskabens Øjeblikke lykkes at bringe Inderlig- 
hedens Skatte op i Dagslyset, saa saa han ikke indad, 
men udefter, grublede kun lidet over sit Selv, sit Kald 
og sine Evner, men sig vel bevidst, at han i sit Indre 
bar et klart Spejl, der opfangede alt det af Omverdenen, 
der tiltalte ham, kastede han med en bildende Kunstners 
Modtagelighed og Genfremstillelsesdrift Blikket til alle 
Sider. 

Med en bildende Kunstners, siger jeg; thi længe 
vedblev han ikke at istemme den romantiske Musik. 
Selv har han sagt: 

Schon ist romantische Poesie, 
Doch was man nennt beauté de nuit. 

De rette Mænd, mener Heyse, forstaa at fatte deres 
Tanker å jour, og han er i altfor høj Grad et Solbarn 
til at han kunde være bleven stikkende i det romantiske 
Tusmørke. Lyriker var han overhovedet ikke, og Roman- 
tiken havde naturligvis og nødvendigvis sin Styrke i Lyrik. 
Naturomgivelserne indgøde ham heller ikke nogen selv- 
stændig poetisk Interesse; en saadan Havets og Land- 

skabets Friskhed, som er udbredt over Blichers Noveller, 
maa man ej vente at finde i hans; han er ikke Landskabs- 
maler og har aldrig benyttet Landskabet uden som Bag- 
grund. Hvad der tidligst og først mødte hans Blik, 
saasnart han var udviklet nok til at se med egne Øjne, 
det var Mennesket og Mennesket vel at mærke ikke som 
en Intelligens betjent af Organer eller som en Vilje paa 
to Ben eller som psykologisk Mærkværdighed, men som 
plastisk Skikkelse. Allerførst har han efter min Op- 
fattelse ganske som Billedhuggeren eller Figurmaleren, 
naar han lukkede sine Øjne, set sin Synskreds befolket 
med Konturer og Profiler. Skønne ydre Former og. Be- 
vægelser, Holdningen af et yndefuldt Hoved, en indtagende 
Ejendommelighed i Stilling eller Gang har sysselsat ham 
ganske paa samme Maade som det sysselsætter den 
bildende Kunstner og er af ham gengivet med samme 
Forkærlighed, ja stundom næsten med tekniske Udtryk. 
Og ikke blot Fortælleren, men ogsaa de optrædende 
Personer opfatte ofte nok paa samme Maade. Saaledes 
siger f. Eks. Hovedpersonen i Novellen ,,Kredsdommeren” : 
»Ungdommen her er sund og det er den halve Skønhed. 
Desuden have de endnu Race. Vil De lægge Mærke til 
Hovedernes fine Form og Tindingernes sarte 
Bøjning og den naturlige Ynde i Gang og Dans og 
Sidden””). Et slaaende Eksempel paa denne Digterens 
Maade at se paa finder man i Novellen ,,Die Einsamen”, 
hvor hans Mismod over med sin Kunsts Midler kun saa 
ufuldkomment at kunne male er kommen til Orde: 

Kun Omridset! sagde Digteren i sin Lidenskab hen 
for sig, kun et Par Dusin Linjer! Hvor hun traver 
afsted paa det lille Æsel med det ene Ben hvilende fladt 


+) G. W. VI, 40. Die Jugend hier ist gesund und das ist in 
jungen Jahren die halbe Schonheit. Auch haben sie noch Race. 
Achten Sie auf die feine Form der Kåpfe und die zarte Bildung 
der Schlåfen und im Gang und Tanz und Sitzen die naturliche 
Anmuth. 

og sikkert over Dyrets Ryg, det andet næsten strejfende 
Jorden med Fodspidsen; og den højre Albu støttet paa 
det hvilende Knæ, Haanden let under Hagen, legende 
med Halsbaandet, Ansigtet vendt ud imod Havet; hvilken 
Byrde af sorte Fletninger i: Nakken! det lyser rødt deri, 
et Koralsmykke — nej friske Granatblomster. Vinden 
spiller med det løst omknyttede Tørklæde — hvor mørk 
brænder Kinden og hvor meget mørkere Øjet ...). 
Det er Billeder som disse, optegnede og fastholdte 
- Skitser som den sidste, med - hvilke Heyses Fantasi fra 
først af har opereret og som danne dens ene Udgangs- 
punkt. Og om man end nok saa meget føler, hvor langt 
fornuftigere det er at skildre en Digter end at rose ham, 
saa kan man dog ikke tilbageholde et Udbrud af Beun- 
dring over, hvor fortrinligt det overalt er lykkedes Heyse 
at fremstille sine Skikkelser, i Særdeleshed rigtignok 
Kvindeskikkelserne, for Øjet. Han hører ikke til den 
beskrivende Skole, han karakteriserer ikke vidtløftigt 
hverken som Balzac eller som Turgénjew, hos hvilke 
Digtere vi ofte endnu længe før Personen overhovedet 
har begyndt at interessere os, erfare kun altfor mange 
Enkeltheder om hans ydre Fremtræden, en Detail, der 
da ogsaa straks glemmes. Heyse skildrer med faa Træk; 
men hans Figurer blive ligefuldt i Erindringen, og af 
en meget simpel Grund: den nemlig, at de alle have Stil. 
En Bondepige fra Neapel eller Tyrol, en Tjenestepige 
eller en ung Frøken fra Tyskland huskes, malt af ham, 
fordi de alle ere adlede ved Fremstillingens strængt 
idealistiske Methode og Kunst. De ere formfuldkomne 
som Statuer, de bære sig som Dronninger. Ingen uden 
Maleren Leopold Robert, om hvem nogle af Heyses 
italienske Arbejder minde, har, mig bevidst, lagt saa stor 


+) G. W. VI, 5. Smilgn. det lille. Digt I, 43 ,,Nach der Natur”, 
der indeholder samme Desperation over ikke bedre at kunne 
beskrive et ganske lignende Skue. 

en Stil for Dagen i Tegningen af Fiskere og Bønder. — 
Og denne Plastik bliver ikke staaende ved den ydre 
Skikkelse, den strækker sig til Følelseslivet. Hvis Ud- 
trykket ikke er altfor vovet, vilde jeg sige, at Heyse 
skildrer Elskoven plastisk. Romantikerne opfattede den 
altid lyrisk. Og sammenligner man Heyses Kærligheds- 
noveller med Goldschmidts fortræffelige ,,Kærligheds- 
historier fra mange Lande", vil man finde, at medens 
Goldschmidt har sin Styrke i at analysere den romantiske 
Betagethed som saadan (se f. Eks. ,,Lureley”) og give de 
besynderligste ellers navnløse Stemninger Navn, afspejler 
hos Heyse ethvert psykologisk Moment sig i en Mine 
eller en Gestus; Alt bliver hos ham straks Anskuelse 
og synligt Liv. 

Jeg sagde, at Evnen til at fastholde og idealisere 
Skikkelser var det ene Udgangspunkt for Heyses Fantasi. 
Den har endnu et andet. Sikkert næsten ligesaa op- 
rindelig som den karakterdannende Evne hos ham er 
Lysten til at opleve eller digte ,,Eventyr”, det vil sige 
Begivenheder af ejendommelig, eventyrlig Art og som 
have — hvad virkelige Eventyr næsten aldrig have — 
en sikker Kontur, en bestemt Begyndelse, Midte og Slut- 
ning, såa at de for Fantasien staa som indesluttede i 
en Ramme paa et Kunstværks Vis. Af en hvilkensomhelst 
ydre eller indre Iagttagelse — et Fragment af en Drøm, 
en Stemning ved Synet af en gammel Bys middelalderlige 
Taarne i Solnedgangsbelysning, et Møde paa Gaden — 
er saa hos ham ved rivende hurtig Ideassociation en 
Historie udsprunget, en Begivenhedsrække, og da han 
er saa strængt kunstnerisk anlagt, har denne Begivenheds- 
følge altid antaget en rytmisk Form. Den bliver saa 
at sige ligesaa plastisk formet som Karaktererne. Den 
har sin Leddeling, sin Fylde, fremfor Alt sin tydelige 
og smalle Taille. Evnen til at meddele en Historie 

i knap og sluttet Form, til saa at sige at rytmisere 
den harmonisk, udspringer umiddelbart af Heyses gennem- 
harmoniske Natur. Novelleformen, som han har skaaret 
og ciseleret den, er en fuldstændigt original og selv- 
stændig Skabning, hans sande Ejendom. I Uddannelsen 
af denne Kunstform har hans Originalitet hidtil sat 
sig sit sikreste Vidnesbyrd. Derfor er det ogsaa, at 
han især ved Prosanovellen er bleven populær. " Hans 
Novelle har altid yderst faa og simple Faktorer, Per- 
sonernes Åntal er saa ringe som muligt, Handlingen 
sammentrængt og overskuelig med et eneste Blik. Men 
den er ikke blot til for Personernes Skyld som for det 
meste iden danske Novelle, hvur det psykologiske Element 
er Hovedsagen, den har sin særegne Udviklingsgang og 
sin selvstændige Interesse. En Novelle som Chr. Winthers 
ved Stilens gammeldags Ynde saa henrivende ,,En Aften- 
scene” har den Mangel, at der ikke sker Noget i den. 
Novellen er hos Heyse ikke et lille Tidsbillede eller 
Genrebillede; der sker Noget, og der sker altid noget 
Uventet. Handlingen er i Reglen saaledes anlagt, at 
der paa et vist givet Punkt indtræffer et uforudset Om- 
slag, en Overraskelse, der, naar Læseren saa tænker til- 
bage, altid viser sig at være overmaade grundigt og 
omhyggeligt motiveret i alt det Foregaaende. Det er 
påa dette Punkt, at Handlingen snævrer sig sammen til 
hvad jeg har kaldt dens Taille, dens slanke Midje, som 
giver det Hele Form og Sving. Læserens Nydelse beror 
påa den Kunst, hvormed det Maal, hvortil Handlingen 
stræber, gradvis dækkes og tilsløres stedse mere, indtil 
Dækket pludseligt falder. Læserens Overraskelse beror 
påa den Behændighed, hvormed han tilsyneladende fjærnes 
mere og mere fra det lige over Udgangspunktet liggende 
Endepunkt, indtil han sluttelig opdager, at han er bleven 
ført i en Spiral og befinder sig lige over det Punkt, hvor 
Fortællingen begyndte. 

Heyse har selv etsteds i Indledningen til sin ,,No0- 
vellenschatz" udtalt sig om det Princip, han i Novelle- 
compositionen hylder. Her, som i Indledningen til 
»Brodérpigen fra Treviso" gjør han overfor dem, der 
ville lægge hele Vægten paa Stil og Foredrag, opmærksom 
paa, at Fortællingen som Fortælling, hvad Børn kalde 
»Historien”, dog er og bliver den nødvendige Grundvold 
for Novellen og har sin egen særskilte Skønhed. Han 
betoner, at han efter sin Æsthetik giver den Novelle 
Fortrinet, hvis Grundmotiv afrunder sig tydeligst og som 
— hvad enten den nu har mere eller mindre Indholds- 
værd — forraader noget Særegent, Specifisk i selve An- 
læget. En stærk Silhouet, fortsætter han, burde ikke 
fattes det, vi i egentlig Forstand kalde Novelle"”). Ved 
Udtrykket Silhouet forstaar Heyse Historiens Grundrids 
som, en sammentrængt Indholdsangivelse udviser det. 
Med et slaaende Eksempel og en slaaende Betegnelse 
tydeliggør han sin Mening. Han anfører Indholdsangivelsen 
af en Novelle hos Boccacio: 

»Federigho degli Alberighi elsker uden at finde 
Genkærlighed. Under ridderlig Bejlen bortødsler han al 
sin Ejendom og beholder kun en eneste Falk tilbage. 
Da den af ham elskede Dame tilfældigt besøger hans 
Hus og han intet Andet har at byde hende end den, 
lader han den tilberede og sætter den for hende paa 
Bordet. Hun erfarer, hvad han har gjort, forandrer 
pludselig sit Sindelag og belønner hans Kærlighed, idet 
hun gør ham til Herre over sin Haand og sin Formue.” 

Heyse fremhæver, at der i disse faa Linjer ligge 
alle Elementerne til en rørende Novelle, i hvilken to 
Menneskers Skæbne ved et ydre Tilfælde, der imidlertid 
udvikler Karaktererne dybere, fuldender sig paa den 
smukkeste Maade, og han opfordrer derfor ogsaa den 


+) Deutscher Novellenschatz, herausgegeben von Paul Heyse und 
Hermann Kurz. B. I, 8. XIX. 

moderne Fortæller til selv ved det inderligste eller rigeste 
Stof først at spørge sig selv, hvor ,,Falken" er, det 
Specifiske, der adskiller denne Historie fra tusinde andre. 

Han har i den Fordring, han stiller til Novellen, 
nærmest karakteriseret den Fordring, han stiller til sig 
selv og som han har opfyldt. Overalt i hans Prosa- 
fortællinger kan man være ligesaa sikker paa at finde 
en ,,Falk”, som hin Undersøgelsesdommer var det paa 
at finde en Kvinde. (At Kvinden iøvrigt heller ikke 
mangler her — det forstaar sig af sig selv.) I ,,L'Arrab- 
biata” er Biddet i Haanden ,,Falken”, i ,,Moderens Billede" 
Bortførelsen, i ,,Fætter Gabriel" det af Brevbog for El- 
skende afskrevne Brev. I den danske og ægte danske 
Kærlighedshistorie i Goldschmidts Samling ,,Henrik og 
Rosalia” er Falken ,,den uromantiske Gris, der har faaet 
et Ben i Halsen". Læseren kan ved selv hos Heyse at 
søge efter den nævnte vilde Fugl skaffe sig et Indblik i 
Digterens Kompositionsmaade. Ikke altid er den saa let 
at fange som i de anførte Tilfælde. Med en Opfindsomhed, 
en behændig Gratie, der er saare sjælden hos en Ikke- 
Romaner, har Heyse forstaaet at slynge og atter opvikle 
den Begivenhedsknude, at stille og løse det psykologiske 
Problem, som han i Novellen isolerer. Med et sandt 
Mesterskab forstaar han at holde det enkelte ejendomme- 
lige Tilfælde rent og skarpt novellistisk ud' fra den al- 
mindelige Kultur- eller Samfundstilstand, hvori det er et 
Led, uden. dog nogensinde derved som de romantiske 
Novelleforfattere at berøve det sin Virkelighedskarakter 
og uden nogensinde at lade det løbe ud i en blot Pointe. 
Hans Noveller ere hverken korte Romaner eller lange 
Epigrammer. De have paa éngang Fylde og strængt 
sluttet Form. Og saa knap denne Form end er, saa har 
den dog vist sig smidig nok til at kunne optage det mest 
forskelligartede Stof.  Heyses Novelle anslaar mange 
Strenge, vel hyppigst de ømme og sjælfulde, men ogsaa 
de komiske (som i den morsomme Spøg ,,Enken fra Pisa"), 

de fantastiske (som i Hoffmanniaden ,,Cleopatra"”), ja en 
enkelt Gang de rædselsfulde (i det pinlige Natbillede 
»Børnenes Brøde Fædrenes Forbandelse”). Novellen, som 
han har behandlet den, grænser op mod Alfred de Mussets, 
Mérimées, Hoffmanns og Tiecks Gebeter, men har dog 
sin helt særegne Domæne ligesom sin helt ejendommelige 
»BSilhouet”". 
VIL. 

Saa redebon jeg nu imidlertid er til at anerkende 
denne skarpe Silhouets Betydning som individuelt Karakter- 
mærke for den Heyseske Novelle, saa gærne jeg ind- 
rømmer dens absolute Betydning for Novellens Værd 
som Novelle, saa vanskeligt falder det mig at tillægge 
den Gyldighed som afgørende Norm for en Værdsættelse 
af den enkelte Fortælling. 

Novellen er jo som ethvertsomhelst Kunstværk en 
Organisme, i hvilken skønne Forhold af højst forskellig 
Årt relativt uafhængige af hinanden bidrage til Total- 
indtrykket. Vi have talt om Karaktererne og om Hi- 
storien, Stilen er det tredie Element. Min Overbevisning 
er nu den, at disse tre Elementer ere hinanden ikke 
underordnede, men sideordnede, og at ethvert af dem, 
naar det er udviklet til Mesterskab, kan bibringe Læseren 
en lige fuldkommen Nydelse, ja sætte ham i sand Hen- 
rykkelse. 

Ganske vist kan, som Heyse hævder, Foredragets 
ensidige Udvikling føre til aandrige Kapriccio'er uden 
Tema, men kan man paa den anden Side ikke ved at 
lægge for megen Vægt paa ,,Historienf drives ud i den 
pure Underholdningsliteratur? 

Turgénjews ,,Foraarsbølgerf er en Novelle, hvor 


Handlingen er utilfredsstillende ført — om Stilen i 
strængere Forstand kan jeg ikke dømme, da jeg ikke 
kender Fortællingen i Origimalsproget -—— men betyder 


denne Mangel Stort ved et saadant Mesterværk af indi- 
viduel Karaktertegning? Opvejer ikke Skildringen af den 

italienske Familie i og for sig enhver Ufuldkommenhed 
i Begivenhedernes Motivering? Hvad gør det om Læseren 
maaske ikke læser den sidste Fjerdedel om, ifald han 
læser de tre første Fjerdedele atter og atter om igen? 

Blichers ,,En Landsbydegns Dagbog" er en Novelle, 
hvor Handlingen er intetsigende og desuden plat, Karak- 
tererne med Undtagelse af den Skrivendes frastødende 
ved den Raahed, de efterhaanden udfolde, men er den 
derfor mindre et Værk af det højeste Kunstværd, det 
største Kunstværk blandt alle Blichers Noveller, fordi 
dens Hovedstyrke ligger i Stilen, i den gamle Degns paa 
ethvert Punkt vedligeholdte næsten to hundrede Åar gamle 
Diktion? Denne Diktion er os en Borgen for Fortællin- 
gens skærende Sandhed, en Sandhed, hvortil man ikke 
let kommer ad Idealismens Vej, og som derfor hverken 
søges eller naas af Heyse, jeg mener den Sandhed, der 
af de Franske betegnes som ,la vérité vraie"”. 

Og kunde man ikke slaa Heyse med hans egne 
Vaaben? Jeg tror det. Han vil med sin Akcentueren 
af det, som er Novellen i Novellen, paa én Gang gøre 
Front mod Overvurderingen af Stilen og Overvurderingen 
af den ideelle Gehalt. Men af alle hans versificerede 
Noveller synes ,,Salamanderen” mig at staa højest, af 
alle hans Prosanoveller er ,,Den sidste Centaur" mig den 
kæreste, og hin bærer Prisen paa Grund af Foredraget, 
denne paa Grund af Ideen. 

I ,,Salamanderen skål man ikke gøre sig den Ulej- 
lighed at søge efter nogen ,,Falk"; der er ingen. Handling 
fmdes ikke, Karaktererne udvikle sig saa godt som slet 
ikke, og dog vil enhver poetisk modtagelig Læser under 
Indflydelsen af disse Terziners Trylleri føle en såa levende 
Nydelse, at det forekommer ham, som havde Digtet for- 
uden alle sine egne Fortrin tillige alle dem, det mangler. 
Af den episke Ro, af den objektive Stil, der er Heyses 
egentlige Ideal for Novellefaget, vil man her ikke finde 
Meget. Denne episke 'Ro passer maaske overhovedet 

mindre for vor Tids urolige Aand. Fuldstændigt er Heyse 
vel egentlig heller ikke naaet til at realisere dette Ideal 
uden i de Prosanoveller, der slet ikke berøre det moderne 
Kulturliv, som i de geniale Pasticher fra Fortiden: 
»Brodérpigen fra Treviso" og ,,Geoffroy og Garcinde", 
hvor den gammelt italienske eller provengcalske Fortælle- 
maades ædelt enfoldige Stil er idealiseret, og i de Su- 
jetter, der ere grebne ud af den italienske eller tyrolske 
" Almues Liv, thi Almuen er i disse Lande selv et naivt 
og helstøbt Stykke Middelalder. En Fortælling som den 
lille Juvel ,,L”Arrabbiata”, der grundlagde Heyses Berøm- 
melse, kommer først ved sin simple strænge Indfatning 
til sin Ret; udarbejdet med stilistiske Forsiringer eller 
med psykologisk tilslebne Facetter vilde den tabe sin 
hele Skønhed, eller rettere være umulig. Ligeledes er 
»Brodérpigen fra Treviso”, der vel næst efter den fore- 
gaaende er den af Heyses Noveller, der har gjort mest 
Lykke, i sin rørende Simpelhed og Storhed saaledes Et 
med sin Krønikeform, at den ikke kan tænkes udenfor 
den. Men -hvor rent moderne Kulturscener skildres, der 
kan Stilen næppe være for individuel og nervøs. Heyse 
selv kan ikke undlade i denne Henseende at rette sig 
efter sit Sujet; hvor febrilsk er ikke Fremstillingen i den 
smukke Sygehistorie i Breve ,,Unheilbar"! Dog er det 
øjensynligt kun. ligesom modstræbende eller ufrivilligt, 
at han lader sig henrive til en i den Grad lidenskabeligt 
bølgende og sitrende Stil som den i ,,Der Salamander". 
Det er lutter Foredrag om man vil; men dog er det 
visselig, som Svenskerne sige, ,icke snak, men sak”. 
Alt er her levende Liv, hvert Ord og hver stilistisk 
Vending er følt og gennemsigtig, man ser derigennem 
lige ned i den Skrivendes kæmpende Sjæl. Situationerne 
ere ubetydelige og hverdags, ingen bengalsk Belysning, 
end ikke i et Slutningstableau. Men disse mærkværdige, 
utroligt udmærkede,. naturstridigt lette, personligt liden- 
skabelige Terziner, der spørge og svare, spøge, synge og 

klage, gøre hver enkelt hverdags Situation des mere 
psykologisk indlysende, jo besynderligere den tager sig 
ud for en rolig bosat Fornuft. Til Afslutning udmunde 
disse herlige Terziner, der ved Behandlingen ere blevne 
et ganske nyt Versemaal, ligesaa overraskende som genialt 
og dristigt i tre naturfriske Ritornellers Akkorder. Trods 
alle Teorier hævder en Digtning som denne sin Plads. 
Det forekommer mig da overhovedet, at Heyse gør 
sig et urigtigt Begreb om den poetiske Stils Betydning. 
Teoretisk frygter han dens selvstændige Udvikling og 
ynder ikke Værker, der ere ,lutter Foredrag og Stilf. 
Ikke desmindre har han i Digte som ,, Das 'Feenkind" 
og endnu mere i et Digt som ,,Frauenemancipation”" selv 
leveret saadanne Produktioner. Det første af disse Digte 
er fint og gratiøst, men Spøgen noget vel lang; af Fløde- 
skum spiser man jo ikke gærne meget; det andet, hvis 
Tendens iøvrigt er meget fortræffelig, lider under en 
Snaksomhed uden Salt. Men en udarbejdet Stil er jo 
heller ikke Et med den formelle Virtuositet i Foredraget. 
Åt en Sprogkunstner som Heyse, Giusti's, Trubadurernes, 
de italienske og spanske Folkesanges Oversætter, besidder 
denne i allerfuldeste Maal, forstaar sig af sig selv. Men 
den i Sandhed kunstneriske Stil er ikke den formelle 
Ynde, der udbreder sig ligeligt over Alt: Stil i Ordets 
højeste Forstand er Gennemførthed, punktuel gennem- 
ført Form. Hvor Sprogfarve, Udtryk, Diktion, personlig 
Akcent endnu har en vis abstrakt Ensartethed, hvor det 
ikke er lykkedes paa ethvert Punkt at lade Karakteren 
afspejle sig i alle disse ydre Former, der hænger Sprog- 
drapperiet, af hvor let en Væv det end er, stivt og dødt 
om den Talendes Personlighed. Den fuldkomne moderne 
Stil derimod slutter om den, som Gevandtet om den 
græske Taler, fremhævende Legemets Holdning og enhver 
af dets Bevægelser. Den virtuosagtige Stil kan selv naar 
den er ,,glimrende" være traditionel og triviel; den ægte 
Stil aldrig. — Paa Stilen i Heyses Noveller har jeg 

Intet at udsætte; hans dramatiske Diktion derimod tiltaler 
mig mindre. 

Mangen vil maaske mene, at naar nogle af Heyses 
historiske Dramer ikke have vundet den Anerkendelse 
som hans Noveller, saa ligger det i, at de have for lidt 
Handling og for megen Stil. Hvis Ordet Stil tages som 
jeg her har bestemt det, maa man sikkert snarere sige, 
at deres Jambeform var opslidt, og at de ikke have Stil 
nok. Diktionen i ,, Elisabeth Charlotte" har hverken Farve 
nok af Tiden eller af Personen, som taler. Man sammen- 
ligne blot Prinsessens egne djærve Memoirer. Digteren 
har med sin formidable Færdighed til at gaa ind i enhver 
pvetisk Genre, til at bringe et Drama paa Benene lige 
saa let som han fortæller en Historie, taget sig Arbejdet 
noget for let. Den lille Tragedie ,,Maria Moroni”, det af 
Skuespillene, der nærmer sig mest til Heyses Noveller, 
kunde saavel ved sin Plan som ved sin Karaktertegning 
hævde sig Rang med Alfred de Mussets italienske Dramer, 
hvorom det minder, hvis det ikke var saa meget tørrere 
i Sprogfarven. Mussets Dialog er ikke blot tindrende af 
Vid, men blussende af Inderlighed og Liv. Heyse har 
ikke saa personligt og med hele sin Sjæl været tilstede 
påa ethvert Punkt i sine Dramer, medens han skrev dem. 
Men dette Paa-ethvert-Punkt er Stilen. 

Som jeg da nu paa Grund af Foredragets Ypperlighed 
maa sætte ,,Salamanderen” øverst blandt de versificerede 
Noveller, saaledes maa jeg' sætte ,,Centauren" højest af 
Prosafortællingerne, skønt den ligeledes hører til de No- 
veller, der staa Definitionen fjærnest, og det påa Grund 
af Ideen. Denne Novelle, til hvilken, jeg kommer tilbage, 
drejer sig nemlig ikke om en Begivenhed fra en enkelt 
Livskreds eller en enkelt Konfiikt, ikke om et særegent 
psykologisk Tilfælde, overhovedet ikke om et Stykke Liv, 
men om Livet selv; den giver det hele moderne Liv af- 
spejlet i en snæver Ramme. Et Skud i Centrum gør såa 
godt. Hvorfor nægte det? Den periferiske Karakter, 

som enkelte af Heyses andre Arbejder have, er Skyld i, 
at de interessere mindre. Naar man har gennemlæst en 
lang Række Noveller, kan man ikke godt lade være at 
længes efter Kunstformer, der give mere betydningsfulde, 
almengyldige Ideer og Problemer poetisk Form. 


VIII 


Heyse har skrevet et udmærket skønt, rationalistisk 
kristeligt Epos (,,Thekla”), han har allerede tidligt forsøgt 
sig som Dramatiker, og for faa Aar siden udgav han sin 
første Roman, der meget snart vil blive fulgt af en anden. 

Hans Dramer ere højst forskelligartede: borgerlige 
Tragedier, mythologiske, historisk-patriotiske Skuespil med 
meget forskellig Kunstretning; hans Talent er saa smidigt, 
at det tør vove sig ikast med enhver Opgave. En stærk 
Drift til det Historiske har Heyse ikke havt, de historiske 
Dramer ere alle udsprungne af en patriotisk Følelse og 
virke mest ved den. Den for Digteren mest karakteristiske 
af disse Dramagrupper er den, som drejer sig om antike 
Sujetter. I den Tid, da man overalt fordrede politisk, 
moderne Aktion af Digteren, har man i Tyskland dumt 
lamenteret eller spottet over denne Syslen med gammel- 
græske og romerske Sujetter. Man spurgte hvad i al 
Verden der kunde interessere os i Stoffer som Sabiner- 
indernes Rov, eller Meleager og Althæa eller Hadrian. 
For den, der læser med Kritik, er det, som jeg har 
påavist, tydeligt nok, hvad der har draget Heyse til de 
to første Sujetter. ,,Sabinerinderne" kunde efter Sagens 
Natur ikke blive til noget Helt, men Meleager er et 
dygtigt og følt Arbejde. Den, der vil sammenligne dette 
Stykke med Swinburnes ,,Atalanta”, som behandler samme 
Stof, vil derved faa Anledning til mange interessante 
Iagttagelser over de to Digteres Ejendommelighed. Med 
Hensyn til Hadrian har Kritiken maaske været mest i 
Vildrede. Hvad der kunde lokke Digteren til et såa 
fremmed og tilmed om Skyggesiderne ved det antike Liv 

erindrende Forhold som det mellem Hadrian og Antinous, 
syntes næsten ufatteligt. Jeg for min Part sætter Hadrian 
højest af Heyses Dramer, og det af den Aarsag, at dette 
Stykke er det mest personlige og derved det dybest følte. 
Det har været mig umuligt at læse denne Tragedie om 
den unge skønne Ægypter, der saa lidenskabeligt yndet 
af Verdensherskeren, omgiven af al Hoffets Herlighed og 
Glans, fri i alle Henseender undtagen i den, at han er 
bunden til sin -kejserlige Beundrer, længes og smægter 
efter fuldstændig Frihed — uden at tænke paa en vis 
ung Digter, der alt i sin tidligste Ungdom blev kaldet 
til et sydtysk Hof, blev en elskværdig og vennesæl Konges 
Yndling og levede misundt som et af Lykken forkælet 
Barn, medens han dog inderst inde i mangen en Stund 
maatte ønske sig langt bort fra Hoffet, og i mangen 
bunden Time føle, hvor lidet selv den bedste Herres 
Yndest vejer op mod den mest Ubeskyttedes, men helt 
Uafhængiges Frihed. 

Alt det Sceniske og Theatralske i dette Drama er af 
den højeste Effekt. Den egentlige Aarsag til at Heyse 
med sine store Evner for Scenen dog ikke er trængt 
afgjort igennem her, maa efter min Anskuelse søges i, at 
den egentlig tyske dramatiske Pathos (den Schillerske) ikke 
ligger for ham. Først naar en Pathos er brudt eller knækket, 
naar det Pathetiske er halvt pathologisk, formaar han at 
behandle det med fuld Originalitet. Den egentlige drama- 
tiske Pathos af fuldt Bryst bliver hos ham let ukunstnerisk- 
folkelig, fædrelandskærlig og en Smule hverdags. Hertil 
kommer, at Fremstillingen af den egentlig mandlige 
Aktion ikke er hans Sag. I hvor høj en Grad han end 
i sm Poesi er Herre over det Mandiges passive Egen- 
skaber som Værdighed, Alvor, Ro, Uforsagthed, fattes 
ham ligesom Goethe dog helt det aktive Moment. En 
kraftig direkte indgribende Handlen med et Maal for Øje 
udgør ligesaa lidt Kærnen i hans Dramer som i hans 
Noveller. Sker nu og da en energisk Handling, er den 

næsten altid desperat: Individet er drevet ind i en Snæv- 
ring, i hvilken det ej ser anden Udvej end at vove de 
yderste Midler. (Sammenlign den unge Forstmands 
Handling i ,,Moder og Barn”, da han raner sin Elskedes 
Søn). Alt i Alt ere imidlertid de Hindringer, der have 
stillet sig i Vejen for Heyses afgørende Held paa Theatret, 
maaske ikke betydeligere, end at han en skønne Dag vil 
overvinde dem og fejre en dramatisk Triumf. Foreløbig 
er han til Alles Forundring optraadt i en Digtart, der 
syntes at ligge ham ganske fjærn, men hvor han med ét 
Slag opnaaede et stort succés. 

Kun den, der da opholdt sig i Berlin, kan vide 
hvilken Opsigt det gjorde, da ,,Kinder der Welt” først 
udkom som Feuilleton i ,,Spenersche Zeitung" Man talte 
bogstaveligt i en Maanedstid næsten ikke om Andet; 
pludseligt havde den uskyldige, for Verdenslivet saa 
fremmede Novellist afsløret sig som en rent moderne 
Aand, der sluttede en filosofisk Roman med Hålderlins Ord: 

Forlad Du med dit Guddomsskjold, 


Forlad, o Du de Kækkes Genius 
Uskyldigheden aldrig! 


Man havde øjensynlig hidtil overset, at der gennem 
Heyses indsmigrende Poesi gik en heftig Frihedstrang, 
en fuldkommen Uafhængighed af Dogmer og konventio- 
nelle Baand. Derfor overraskedes man nu langt mere 
end tilbørligt. Digteren er af blandet Herkomst: fra sin 
Fader har han arvet det Positive i sit Væsen, Følelsens 
Fylde og Skønhed, fra Moderen, som var Jødinde, en 
kritisk Aare. For første Gang bleve begge Sider af 
hans Væsen aabenbare for det store Publikum. Det 
kunde ikke Andet end gøre en betydelig Virkning paa 
Sindene, at denne Fabius Cunctator, der saa længe havde 
holdt sig tilbage fra Tidens Problemer, denne Sagt- 
modigste blandt de Dristige, nu følte Øjeblikket kommet 
til at indtage sin Position iblandt dem, der fægte Tidens 
Kamp. Romanen er en værdig og fornem Protest, nedlagt 

mod dem, der endnu i vore Dage ville lægge Baand paa 
Tænke- og Lærefriheden. Den har al Polemik mod 
Dogmerne bag sig. Den fremstiller alle sine Hoved- 
personer som levende klart og bevidst i den Atmosfære af 
frie Ideer, der er den moderne Tids Livsluft. Det er et 
af de Værker, der have en længe tilbageholdt, langsomt 
modnet personlig Bekendelses Inderlighed og som derfor 
besidde en Levedygtighed, hvilken ingen formel Ubehændig- 
hed eller Mangel kan skade. Bogen mangler som et første 
Forsøg adskilligt i at være en ret Roman: Det skorter, 
som det var at vente, dens Helt paa Aktivitet, paa 
aktiv Mandskraft, Bogen samler sig ikke om en enkelt, 
absolut herskende, aandelig Interesse, den altopslugende 
Erotik lader ikke Ideen fremtræde saa klart og centralt 
som den er tænkt af Digteren. Den afgørende Vending 
i Bogen synes at forestaa, hvor Franzelius efter Balders 
Begravelse paa Lorinsers Denunciation er bleven kastet 
i Fængsel. Her siger Edwin udtrykkeligt”): ,,De ville 
den aabne Krig, de udfordre den selv, og der vil ikke 
blive Fred, før den ærligt er fægtet ud.” Men den 
aabne Krig udebliver, Edwin og Bogens hele lille Skare 
nøjes med Defensiven, og da Edwin endelig bliver færdig 
med sin epokegørende Bog, er Romanen tilende. — I 
nær Sammenhæng med denne Mangel paa krigerisk 
Temperament hos Helten staar den vel store Blødhed i 
Følelserne, som hersker i Partierne om hans Broder 
Balder. Os Nordboer vil det altid forekomme ligesaa 
besynderligt og fremmedt, åt Mænd uforbeholdent lægge 
deres varme Følelser for hinanden for Dagen, som den 
Idræt at krænge sit Hjærte falder mangen Sydbo naturlig. 
Den strænge Iagttagen af Maal og Grænse, der udmærker 
Heyses Noveller, savnes her. Men hvor var det muligt 
andet end at store Fortrin i et saa omfangsrigt Arbejde 
maatte købes med nogle Mangler? Ikke nok med at de 

ideale Kvindeskikkelser her have samme Fortrin som i 
Novellerne: Heyse har her i høj Grad udvidet sit Om- 
raade; netop de mindst ideale Figurer: Christiane, Mohr, 
Marquard ere uovertræffelige. Og hvilken Strøm af ægte 
Menneskelighed gaar ikke igennem denne Roman! hvilket 
Fond af ægte alsidig Dannelse rummer den ikke! Den 
er ikke blot en modig, men en opbyggelig Bog. 

Ved de gemene Angreb, for hvilke den har udsat 
sin Forfatter, vil jeg ikke dvæle. Et Par smaa tyske 
Smudsblades Denunciationer vare visselig ikke værd at 
nævne, hvis ikke en Indsender i den ansete norske Åvis- 
»Morgenbladet", der undertegner sig F. G., havde fundet 
det passende at aftrykke en af disse Smædeartikler med 
en Indledning, der gik ud påa at advare norske Familie- 
fædre mod at lade denne Bog komme over deres Tærskel. 
Artiklen resumerede i Sprogets raaeste Udtryk Bogen 
saaledes, som om den drejede sig om lutter dyrisk For- 
vorpenhed og Sanselighed. Man har sagt mig, at der under 
denne Indsenders Mærke skjuler sig en speciel Beundrer 
af Goethe's Faust. Ifald saa er, burde han skamme sig 
tidobbelt ved at anvende sin Pen til den Art Bedrifter”). 


+) Eller vilde maaske ikke i sin Tid en af Datidens Herrer F. G. 
kunne have forfattet en ,,Advarself mod Goethes Faust ganske 
i Stil med den ovennævnte saaledes: ,, Indholdet af dette usæde- 
lige Skrift er følgende: En allerede halvgammel Læge (Dr. med.) 
er træt af sine Studeringer og længes efter at styrte sig ind i 
kødelige Lyster. Til den Ende giver han sig Djævelen i Vold. 
Denne fører ham efter forskellige lave Forlystelser (som f. Eks. 
bestaa i at drikke halvdrukne Drankere endnu mere fulde) til 
en ung Borgerdatter, som Faust (Doktoren) straks prøver paa 
at forføre. Nogle Stævnemøder hos en gammel Rufferske bane 
Vejen. Men da Forførelsen ej lykkes hurtigt nok, giver Djævelen” 
Faust et Juvelskrin, som han kan forære Pigen. Ude af Stand 
til at modstaa denne Gave, altsaa ej engang forført, men. købt, 
hengiver Gretchen sig til Faust, og for at være des mere ufor- 
styrret med sin Galan, indgiver hun sin gamle Moder en Sove- 
drik, der dræber denne. Efter dernæst at være bleven Skyld 
i sin Broders Drab myrder hun det Barn, hun har undfanget 

En af Nationalhadet og Selvopholdelsesdriften dik- 
teret, højst uædel og indskrænket Artikel af Albert Réville 
i Revue des deux mondes" imødegaaes bedst ved disse 
Ord af Forfatteren til ,,Philosophie des Unbewussten": 
,De liberale Protestanters illiberale Intolerance mod mere 
frismdede Standpunkter i Almindelighed beror paa Fø- 
lelsen af deres Stillings Usikkerhed. Jo mindre Kristeligt, 
de have i deres Lære, desto kunstigere søge de at holde 
Illusionen angaaende deres Kristelighed oppe, desto ivrigere 
maa de naturligvis vaage over den smalle Grænse, 
der ogsaa i deres egne Øjne adskiller dem fra Ukriste- 
lighed. Kristne, der endnu have en positiv Religions 
hele Skatkammer at raade over, kunne til en vis Grad 
være tolerante; men hvor kun Haarkløveri og Æggedans 
kan holde Illusionen om Kristelighed vedlige, der er 
enhver Tolerance umulig" >), 

Paa et lille Hib fra Frankrig af burde Heyse være 
forberedt. Det vilde ikke været ufortjent; thi de i hans 
Roman forekommende Udtalelser om fransk Literatur og 
Aand ere ganske i den almindelige Germanismes Stil; 
men Hugget burde da have været ridderligere og bedre 
ført. Dog lad os vende os bort fra denne Bornerthedens 
stygge Krig mod det, som den ikke forstaar. Ubekymret 
om Ravnenes Skrig er ,,Verdens Børn" gaaet sin Gang 


i Utugt. I Fængslet synger hun smudsige Viser; en begynder 
med de Ord: ,,Meine Mutter, die Hur". At hendes Forfører 
lader hende aldeles i Stikken, kan ikke undre, naar man har hørt 
hans religiøse Principer. Han er, som Scenen, hvor hans Donna 
udspørger ham, tydeligt viser, ingen Kristen, ja synes ej engang 
at tro paa nogen Gud, om han end griber til en hel Del tomme 
Udflugter for at dække sin absolute Vantro. — Da denne mod- 
bydelige Bog nu ligefuldt, som vi til vor Forundring høre, 
finder Læsere, ja endog Læserinder og tilmed skal laanes ret 
flittigt ud fra vor Bys ,,Athenæum", opfordre vi alle Familie- 
fædre til at være paa deres Post.” 

+) Eduard v. Hartmann: Die Selbstzersetzung des Christenthums. 
1874 p. 67. 


126 


gennem Verden, har i kort Tid oplevet fire Oplag og er 
allerede nu oversat paa Hollandsk, Fransk, Italiensk, 
Russisk og Dansk. 


IX. 


Vi have gennemløbet Kredsen af de Ideer og de 
Former, i hvilke denne Digteraand har givet sig Udtryk, 
og vi have set, hvorledes de organisk udvikle sig af 
hinanden. Vi saa”, hvorledes Heyse tilsidst 1 Romanen 
kom i Kast med den moderne Tids bevægende Tanker, 
hvilke Novelleformen som saadan ikke kunde give Rum. 
Jeg udhævede imidlertid en enkelt Novelle, mig den 
.kæreste af dem alle, "der er ligesaa udmærket ved sin Ide, 
som ,Salamanderen" ved sin Stil: ,,Den sidste Centaur". 

Hver Gang Heyse har forsøgt at afvinde de gamle 
Myther en moderne Interesse, har han havt Lykken med 
sig. Det lille henrivende Ungdomsdigt ,,Furienf hører 
til det Bedste, han har skrevet. I et lille Drama ,, Per- 
seus” (ikke optaget i de Samlede Værker) har han givet 
en ny Fortolkning af Medusa-Mythen: han har følt Med- 
lidenhed med den stakkels skønne Medusa, hvem den 
grusomme Skæbne er bleven beskikket at virke forstenende 
påa Enhver, og lærer os, at det er avindsyge Gudinders 
Nid over hendes Kærlighed til Perseus, der er: Skyld 
deri. Hendes Hoved falder for hendes egen Elskedes 
Haand, medens hun begraver sit Ansigt i Sandet for ej 
at skade ham med Blikket. — Det er som sagt en meget 
sørgelig og original Historie. Men den om Centauren er 
dog endnu bedre. Man undres, naar man første Gang 
ser Titlen. Den sidste Centaur! det klinger jo som den 
sidste Mohikaner. Hvad i al Verden véd Heyse om den 
sidste Centaur? Hvor faar han den indført i en regulær 
Novelle? O, det sker med megen Kunst og dog paa den 
naturligste Maade af Verden. Han drager først saa at 
sige to Ringe inden i hinanden, saa en tredje Ring 
inderst, og i den maner han Centauren frem. Den første 

Ring er de Levendes, den anden de Dødes Verden, den 
tredje indeslutter let og naturligt det Overnaturliges Rige. 
Fortællingen begynder mod Heyses Sædvane rent selv- 
biografisk, altsaa med det stærkest mulige Virkeligheds- 
element: Forfatteren kommer en sildig Aften forbi en 
Vinstue, hvor han i sin Ungdom én Gang ugentlig plejede 
at træffe sine kæreste Kammerater og Venner, og nu 
lader han disse, alle afdøde, passere Revue i Erindringen. 
Saa træder han ind i Vinstuen, føler sig træt, og saa — 
med Et er det ham, som blev han opfordret til at ind- 
finde sig i den gamle Kreds, og da Døren aabnes, se! 
saa sidde de der alle. Men Ingen af dem rækker den 
Indtrædende Haanden; der er over dem et Træk af 
Fremmedhed, Alvor og Kummer. Nu og da drikke de 
en lang Slurk Vin, da gløde for et Øjeblik de blege 
Kinder og matte Øjne, men straks derpaa sidde de stive 
og stumme og stirre ned i deres Glas. Kun En iblandt 
dem er ubøjet af den Skæbne, der har ramt dem, og 
hvorom der efter stiltiende Overenskomst i Selskabet ikke 
tales. Det er Genelli, den udmærkede Maler, hvis Cen- 
taurer i Baron Schacks Samling i Miinchen alle Rejsende 
beundre. En af Selskabet bemærker, at disse Genelliske 
Hestemennesker se saa levende ud, at man næsten skulde 
tro, at Kunstneren selv havde sét saadan en. Og da han 
roligt svarer: ,,Det har jeg ogsaa”, glide vi umærkeligt 
fra de Dødes Rige ind i Fabelverdenen. Han har set 
Centauren — set ham med sine egne Øjne — som han 
en smuk Sommereftermiddag uden at tænke paa noget 
Ondt travede ind i en lille tyrolsk Landsby, hvor Genelli 
netop sad og drak sit Glas Vim. I gamle Dage havde 
han været Læge af Profession, havde paa en Tour i 
Praksis over Bjergene træt lagt sig til at sove i en 
Gletscherhule, var saa frosset inde — og nu først efter 
2000 Aars Forløb er Isen smeltet om ham og han kan 
med forundrede Øjne se sig om i den forvandlede Verden. 
Det er Søndag og lige i Kirketiden, da han med sin 

mægtige Krop — foroven en farnesisk Herkules, forneden 
en dejlig, heroisk Stridshingst — med vajende Manke 
og Hale og med en Rosengren i det tykke Haar bag 
Øret traver igennem de tomme Gader, kun nu og da 
forskrækkende en gammel Kærling, der med hæse Skrig 
flygter for Synet. Han ser Kirkedøren aaben, Bygningen 
fuld af Mennesker og en underskøn Kvinde med et Barn 
pan Årmen malt over Alteret. Nysgerrig uden at tænke 
paa noget Ondt traver han ind gennem Portalen hen 
over Stenfliserne, der drøne under hans mægtige Hovslag. 
Man begriber hvilket Spektakel der opstaar over dette 
direkte fra Helvede opstandne Uhyre. Præsten skraaler, 
stænker Vievand imod ham og raaber: ÅApage, Åpage'! 
(hvad han forstaar, fordi det er Græsk), Menigheden 
slaar Kors for sig; forundret traver han da ud af Kirken, 
og ledsaget af alle Byens gamle Koner og Børn, der 
forfærdes over ,,at se den høje Rejsende saa letklædt”, 
bevæger han sig ned til Landsbykroen, hvor Genelli 
sidder paa Altanen. Denne lærer da Centauren, at han 
er kommen et Par Hundrede Aar for sent eller for 
tidligt tillive igen. I Renaissancetiden vilde man rime- 
ligvis have taget vel imod ham. Men nutildags ,,i den 
trangbrystige, bredpandede, forskrædrede og forskaarne 
Pjaltebagage, der kalder sig den moderne Verden!” 
Genelli vover ikke at stille ham noget lystigt Horoskop: 
»Hvor I lader Jer se i Byer eller Landsbyer ville Gade- 
drengene løbe efter Jer og kaste raadne Æbler paa Jer, 
og de gamle Kærlinger raabe Ak og Ve over Jer, og 
Præsterne udgive Jer for den lede Satan i Person o.s.v.o.s.v.” 
Og det gaar, som han har spaaet det. Medens den ærlige 
Centaur, godmodig som Styrken er det, lader sig beglo 
og sit fløjelsagtige Skind beføle af Publikum, medens han 
i Mag tømmer en Flaske Tyrolervin efter den anden og 
rækker den tilbage til Husets Altan, hvor den smukke 
Værtshuspige staar, hvem han straks har foræret sin 
Rose, lurer Håd og Nid paa hans Fordærv. En hel 

Sammensværgelse har dannet sig imod ham. ,,1I Spidsen 
stod naturligvis den højærværdige Gejstlighed, der fandt 
det meget betænkeligt for dens Sognebørns Sjælefrelse, 
om de saaledes indlod sig nærmere med et rimeligvis 
udøbt, fuldkomment nøgent og formodentlig meget usæde- 
ligt Dyremenneske.” Ligesaa forbitret viser en Italiener 
sig, der paa Markedet foreviser en Kalv med to Hoveder 
og fem Ben. Centauren saa” man gratis, han var levende 
og drak og snakkede og vilde maaske endog lade sig 
bevæge til at gøre nogle Kunstberiderkunster. Kalven var 
et roligt Geni og til at gøre Beriderkunster viste den ingen 
Tilbøjelighed. I Konkurrencen kan Italieneren ikke finde 
sig. ,,Der er Forskel, udvikler han for Præsten, mellem 
en af Politiet approberet Naturmærkværdighed og en 
aldeles usandsynlig, aldrig forhen set Vanskabning, der 
uden Pas eller Vandrebog foruroliger Egnen og stjæler 
ærlige fembenede Kalve Brødet ud af Munden.” Men 
den lidenskabeligste Modstander af Centauren er dog 
den lille skævbenede Landsbyskrædder, den smukke 
Opvartningspiges Brudgom. Da han i sin Skinsyge har 
kaldt den Fremmede et nøgent Bæst, har den skønne 
Nanni ladet ham forstaa, at Andre kunde være glade, 
naar de behøvede at skamme sig lige saa lidt ved at 
vise sig nøgne. Ogsaa Skrædderen veklager da for 
Præsten: den nye Mode, den Ubekendte indfører, maa 
jo ruinere Skrædderhaandværket i Bund og Grund og 
gøre det af med al Moral og Velanstændighed. Medens 
Centauren da nu i sin muntre Stemning netop er ifærd 
med i Værtshusets Gaard at fornøje de Omstaaende med 
en højst gratiøs og ejendommelig Dans, som han opfører 
med den smukke Nanni siddende paa sin Ryg, komme 
alle de Sammensvorne med beredne Gensdarmer for at 
gribe ham. Uden at værdige dem mindste Opmærksomhed 
fortsætter han sin Dans, trykker den smukke Piges 
Hænder et Øjeblik fast mod sit Bryst og sætter saa i et 
pragtfuldt, kongeligt Spring bort over den hele Skares 

Hoved. Pistolkugler forfølge ham uden at ramme, og 
snart staar han fri paa den nærmeste Bjergryg. Da 
lader han, bevæget af Pigens Bønner og Graad, hende 
sagte glide ned til Jorden. Saa gærne hun havde taget 
imod den Ubekendtes Hylding og saa daarligt hendes 
Brudgom tog sig ud ved Siden af ham, ,,kunde hun dog 
ikke vente nogen Forsørgelse af denne ridende Udlænding.” 
Hendes praktiske Sans sejrer, og som en jaget Gemse 
»Springer hun fra Sten til Sten nedad Skraaningen i sin 
Skrædders Arme:” Et Udtryk af guddommelig Haan og 
Melankoli glider hen over Centaurens Åasyn, man ser 
ham fjærne sig og kort efter forsvinder han i Horisonten. 

Her standser Genelli, den stille Kreds bryder op — 
og Digteren vaagner i Vinhandlerens Forstue. 

Lutter Egenskaber, som gøre Læsningen af et Digter- 
værk til en Nydelse, synes mig forenede i denne Novelle: 
En høj Humor, der kaster et mildt Skær over alle Enkelt- 
heder, dé sarteste Halvtoner og det fineste Clair-Obskur, 
der lader Handlingen fra Dagens Lys glide over i en 
Drøm om lutter Døde for saa atter at lade Skygge- 
verdenens Tusmørke oplyses af en Solstraale fra det 
gamle Hellas. Man føje hertil en dyb Ide, aldeles ejen- 
dommelig for dens Digter. Thi denne Spøg er jo i fuldt 
Alvor en Hymne til Friheden i Kunsten som i Livet, og 
til Friheden, som Heyse altid har opfattet den. For 
ham bestaar Friheden ikke (som f. Eks. for Ibsen) i 
Kampen for Frihed, men er paa det religiøse Omraade 
Naturens Protest mod Dogmet, paa det sociale og sæde- 
lige Omraade Naturens Protest mod Konveniensen. Gennem 
Natur til Frihed! Det er hans Vej og hans Løsen. 
Saaledes bliver Centauren som halvt Naturvæsen, halv 
Guddom hans Fantasi et kært Symbol. Hvor skøn er 
ikke Centauren i sin stolte Kraft ved den Rest af 
gammelgræsk Blod, der er bevaret i dens Aarer! Hvor 
maa den ikke døje, Stakkel, for den Levning af Oldtids- 
hedenskab, der er genopstaaet i den, og som efter et 

Par tusinde Aar at have været frosset inde, først nu i 
". vore Dage, da Gletscherne begynde at smelte, er vaagnet 
og vover sig frem for Dagens Lys! Hvor meget lære- 
rigere, hvor meget mere satte og moralske finde ikke 
alle dens civiliserede Omgivelser dens interessante Rivaler, 
de udstoppede Kalve med to Tunger og fem aldeles ikke 
til Fremskriden bestemte, men højst konservative og 
deres Plads konserverende Ben! Disse ,,Mærkværdig- 
heder" overtræde aldrig nogen borgerlig Vedtægt, lade 
sig kun vise frem med Øvrighedens og Gejstlighedens 
Tilladelse og ere ikke mindre ualmindelige for det. De 
ville evigt vedblive at være Centaurens Rivaler, stillede 
jævnsides med den af Nogle, langt foretrukne for den 
af Mange. 

Og er ikke Digteren paa sin Vingehest midt i dette 
smaalige moderne Samfund virkelig den sande ,sidste 


Centaur"? 
G&G. Brandes. 


ÅAnmærkning. 


Forfatteren forbeholder sig Oversættelsesretten til denne Af- 
handling. 


To Digte. 


Af A. €. Swinburne: Songs before Sunrise. 


Oversatte af Ad. Hansen. 


Frihedens Pilgrimme. 


,Hvem er det, som I elske, o I, der drage 
syngende hen? Og gælder jer sælsomme Klage 

det, som forgik, eller Fremtidshaab, I har drømt? 
Thi Sangen har Toner baade af Sorg og Glæde.” — 
Hun, vi elske, kan ikke beskues af Eder: 


ej har hun Hænder og Læber og Guldhaar, der spreder 


bølgende sig, ej Form; men vi, der ømt 
elske, vi véd, hun er skønnest af Alt hernede. 


»Er hun en Dronning, med rige Gaver i Hænde?”" — 
Ja dem: at hvo der har set hende, ikke skal vende 
sig bort, men tjene hende med Kummer og Kval, 
Blod og bitre Taarer og Møje og Strid; 

byder hun dø, da maa han dø uden Klage; 

Alt, hvad han ejer paa Jord, skal han lade tilbage, 
nøgen i Hede og Regn han vandre skal, 

kæmpe og bie og vaage i al sin Tid. 


»Har hun ej Bolig og Hjem i Verdens Rige?” — 
Tiderne raabe, Nationerne kalde og skrige: 

»Hvor er hun henne?f — Ingen formaar det at sige. 
Thi hvis ikke hun er i Menneskets Tanker, 

hvis ikke inderst i Sjælen hun Bo kan finde, 
er det forgæves, de raabe og søge hende, 
er det forgæves, at Tungens Lovsange stige, 
Alt forgæves, til Hjærtet levende banker. 


»O I, som følge, angrer det Eder da ikke? 

Thi Dødsdom staar skrevet i Eders Pande og Blikke, 
et sælsomt Kummerens Tegn, et brændende Mærke: 
at ej I skal standse og hvile i Livets Larm, 

ej læskes af Kærlighed, ej Venner have, 

ej Tryghed, Livets Glæde og Søvnens Gave.” — 

Det har vi ikke; men Et vi har: hendes stærke, 
trofaste Blik, hendes Aasyn og nærende Barm. 


»Og I skal dø, før I har naaet, hvad I tror.” — 
Ja, og den gavmilde Sol og den genfødte Jord, 
mens vi er Støv, skal vandre skinnende Veje; 

0, men naar hun stadig hernede vil blive, 

og naar den gamle Verden, med Lænkerne sprængte, 
jubler sin Tak, vandt vi saa ej, hvad vi tænkte? 

Ja, det er snarere Liv end Død, vi skal eje: 

Livet er ringe, Døden er god at give. 


»Og I skal glemmes.” — Ja, men vi véd og tror, 
at vi skal være et Led af Luft og Jord 

og af den lutrende Ild og det kvægende Hav 

og alt det Gode; og intet Hjærte skal banke, 
hvor ikke nogle Draaber skal sitre og gløde 

af vort udgydte Blod, — som i os nu det døde 
Blod af de Slagne, det gamle higende Krav 
retter mod deres lysende Spor vor Tanke. 


»Men I, som kunde Jer svøbe i Lykkens Kaaber, 
hvi vrage I Nutidens bløde Lin, I Taaber, 

og hylle Jer ind i Fremtidens kolde Vinde, 

naar Moder og Fader og elskede Søster og Broder 

og al deres Kærlighed som I smuldrer hen, 

og ingen Kærligheds Livsfrugt bliver igen?” — 

Hun bliver, og mere Værd der ligger paa hende 

end baade paa Søster og Hustru og Fader og Moder. 


»Og sligt et Maal Eders Liv I ofre kunde? 

Se, mægtige, graanede Tiders døde Munde 

spotte og le, hvor yderst i Mørket de ligge, 

i Fortidens dybe, aldrig aabnede Fængsel, — 

de véd, hvor Manges Feltraab som Eders løde, 
og Alle er faldne, Alle er faldne og døde; — 
skal I da staa op igen, og de Andre: ikke?” — 
Ej vi, men hun, som ejer Bod for hver Trængsel. 


»Og trættes I ikke paa Vejen og føle Jer svage, 

naar Nætterne I se slugte af krybende Dage 

og Timerne brændte i søvnløse Flammers Stigen? 
Søvnløs, — og I, naar skal I slumre trygt?" — 

Vi er trætte i Hænder og Fødder, i Hoved og Hjærte, 
og Søvnen var det, vi helst af Alt begærte, 

ene undtagen hin ubønhørlige Higen; — 

hvo den fornemmer, kender ej Graad eller Frygt. 


»Er det da saa skønt, at selv I villig er mødt? . 
Er det saa sikkert, hvor Alles Haab er dødt, 

hin Drøm, at I gennem Kamp og Møje skal hele 
de knuste Hjærter, de bøjede Nakker rette?” — 
Ja, var end vor Død forgæves, vort Liv end rodløst, 
var Verdens Haab ikke derfor mat og blodløst: 

en Gang skulde Folkene broderlig Vilkaar dele 

og atter hint flammende Løsen paa Banneret sætte. 


,»Saa drag da hen og forbi os, lad os i Ro. 

Hvad Lys efter: Livet forjætter Jer Eders: Tro? 

Faar I at vide, om Verden bedre trives? 

Hvem skikker Jer Bud, hvis Mennesket Sejren vinder?” — 


135 


O, Lys nok er det paa Livets korte Vej, 

at alle Mennesker dø, men Slægten ej: 

vor Død som Livets Sæd i Natten skal gives, 

at Slægten kan høste og leve, naar Dagen skinner. 


Genesis. 


I Kaos, førend denne Jord blev avlet, 

før Rum og Form af Dybets Afgrund fødtes, 
før Tidens første Stund af Ægget kravled, 
før Nat med Maanelys og Daggry mødtes, 


Før nogen Verden blev af Lyset kvæget, 

før Noget, kaldet Gud og Mand, drog Aande, 
tungt Nattens svangre Sider sig bevæged, 

og Liv og Død sprang frem af Fødslens Vaande. 


Og Dybets Rædsel, formløs, lovløs, øde, 

— skønt Ålting slumred bag dets golde Flade, — 
hvor Kærlighed og Had endnu var døde, 

hvor ingen Rod skød ud i Blomst og Blade, 


Og Mørket, hvor endnu ej Tiden kendtes, 
hvor Gud og Menneske endnu sig dølger, 

i Former kløvedes, og Lyset tændtes, 

og der blev Nat, Ild, Jord og Luft og Bølger. 


Og Sol og Stjærner, Alt, hvad Farve bringer, 

hver Form sig om sit Væsens Kærne sanker: 

Død: Skyggen ud fra Livets brede Vinger, 

Gud: Skyggen ud fra Mandens Sjæl og Tanker. 
10 

Da opstod mellem Lys og Mørkets Dampe 
og mellem Stof og Skygge, Død og Fødsel 
hint Kæmpefavntag, hine Elskovskampe, 
der avler, føder, giver Næring ødsel 


Og dræber saa, hin Strid, som evig bruser 
i hvad vi kalde Arbejd, Liv og Grøde, 

de Samklangs-Toner, der hinanden knuser, 
de Modklangs-Toner, der i Kyssets Møde 


Dør sagte hen, — Alt samled sig til Vorden. 
Stærkest begyndte dog — i Stjærnens Indre, 

i Menneske og Dyr, hver Blomst paa Jorden — 
Livskræfterne i hellig Kamp at tindre. 


Én Lov dog Vækstens store Gæring følger, 
og Død og frodig Fødsel er det Samme, 

Et er den svangre Jord, de golde Bølger, — 
den blege Luft og Solens røde Flamme. 


I Slægtens Løb har denne Lære givet 

sig Præg og Udtryk i en evig Skiften: 
den skrives op med dybe Træk af Livet, 
og Døden sætter saa sit Segl for Skriften. 


Var Døden ej, saa var ej Livets Styrke, 
der Godt og Ondt imod hinanden stiller, 
saa var der intet Lys og intet Mørke, 
ej Vand fra søde og fra bitre Kilder. 


Thi hvert et Menneske og Aar hernede 

skjult disse Tvilling-Magters Frøkorn rummer: 
det hvide Frø til Frugtbarhed og Glæde, 

det sorte Frø til Goldhed og til Kummer. 

Og hvo det sorte Frøkorns Frugter nyder 
skal kvæges som af Honningsafter søde; 

og han, i hvem det hvide Rødder skyder, 
faar ikkun Sorg og Kval og Graad til Føde. 


Og hvem den søde Frugt med Sundhed næred, 
fra ham skal Verden sig med Afsky vende; 
og ham, som har den bitre Frugt fortæret, 
skal Verden for en Gud tilsidst erkende. 


Og ud fra disse tvende Frøkorn skyder 
alt det, som Slægten øver eller lider; 
Natten fra Dagens Modergemme bryder, 
og Solen avles under Nattens Sider. 


Hvert Menneske og Åar, til Jorden lænket, 
skal flagre hid og did og suge Føde; 

og som det var, før Fødsel blev os skænket, 
saa skal vi atter synke blandt de Døde. 


10% 


Ludvig Bødteher. 


Den, der blot én Gang i en selskabelig Kreds har hørt 
et Digt af Bødtcher forelæse, har sikkert, hvis han havde 
Sans for Poesi, næste Dag købt sig den lille Bog, der nu, da 
den elskværdige gamle Mand er død, er bleven tilbage som 
det levende Vidne om, hvor fintfølende og hvor poetisk begavet 
han var. Den, som skriver dette, husker endnu tydeligt det 
Indtryk, som det gjorde paa ham, da han en Vinteraften for 
15 Aar siden første Gang hørte ,,Mødet med Bakkusf. Ind- 
trykket var Henrykkelse. Man véd ej, hvad man mest skal 
beundre i dette Digt: den plastiske Klarhed eller den under- 
fulde og selvopfundne Rytme, hvortil man kun hos Sprog- 
kunstneren A. W. Schlegel finder en Art Pendant. Hvilket 
Tonefald : 

Han sænkede Pokalen — 
Der kom en Ildkaskade, 
En Brusen, som i Blade, 
Og saa en Duft af Vin, 


Der fyldte Klippesalen 
Med Roser og Jasmin. 


Hvor ofte man end har læst dette Digt, det taber ikke 
det Ringeste af sin fortryllende Friskhed og Harmoni. 

Bødtchers Digte ere meget ufuldstændigt daterede; men 
Samlingen synes fredeligt at have bragt Frugterne af Tyveaars- 
alderens og Firsindstyveaarsalderens poetiske Øjeblikke under 
samme Tag. Man træffer ikke 'paa Udviklingsstadier. Alt 
er modent og næsten Intet forældet. Kun et og andet enkelt 
Digt som f. Eks. ,,Turneringen" gør et pudserligt gammeldags 
Indtryk; det er en efter Opskriften lyrisk-episk behandlet Anek- 
dote. Iøvrigt Ensartethed. Digteren, der som 22aarig Yngling 
oplevede Slaget ved Waterloo og som endnu kraftig Mand 
Slaget ved Sedan, synes i hele Mellemtiden mellem disse to 


139 


Begivenheder at have bevaret samme idylliske Stemning i sin 
Sjæl og i sin Cither. Han har skrevet tre begejstrede og 
alle lige ærligt mente Digte respektive til Frederik den Sjette, 
Christian den Ottende og Frederik den Syvende. For en 
ægte Søn af Frederik den Sjettes Tid kunde Kejserriger opstaa 
og forsvinde, Evropas Kort omkalfatres en halv Snes Gange, 
Revolutioner og Opdagelser ryste en Verden og aabne en 
Verden, uden at det afsatte Spor i hans Indre eller i hang 
Kunst. Man opholdt sig i København og Rom, det vil sige 
man ombyttede en Tidlang af sit Liv en Regnvejrsidyl i 
Norden med en Solskinsidyl i Syden. 

Bødtcher har skrevet eller dog udgivet forbavsende lidt; 
kun en Del af dette lille Bind i Duodes har tilmed blivende 
Værd, og dog ville disse faa korte Digte have Livsessens nok 
i sig til at bevare hans Navn ene og alene ved den Trylle- 
kraft, en ægte Naturejendommelighed har. Disse Digte have 
beriget det danske Sprog med en ny Rytmegang og en ny 
Farvesammenstilling; de have en vis bestemt Klangfarve, 
som ingen andre danske Digte have; derfor kunne de aldrig 
gøres overflødige ved nogen senere Udvikling af vor Literatur, 
men ville blive staaende og overleve selv de nyttigste og 
lærerigeste tykke Bøger, selv de betydeligste videnskabelige 
Værker; thi disse ville ikke undgaa den Skæbne at fortrænges 
af bedre og mere tidssvarende Produktioner. 

Hvori bestaar nu hin Klangfarve? Ja det er lettere at 
spørge end at svare. Det er som skulde man definere, hvori 
Violens Duft bestaar. Men lad os forsøge! 

Enhver føler straks, at Bødtchers Poesi er i nært Slægt- 
skab med Chr. Winthers. Ikke desmindre fornemmer man 
uden at kunne gøre sig Rede for Indtrykket en betydelig 
Forskel saavel i Emner som i Diktion. Skulde det ikke 
kunne lykkes varsomt at bestemme denne Forskel? — Læser 
man de fire største Digte, Bødtcher har skrevet: det skønne 
sjælfulde Digt ,,Fuglenf, dernæst ,,Mundus og Paulina", ,,Den 
gamle Greve" og ,,Athenodorus" opmærksomt igennem, saa 
finder man, at de alle dreje sig om samme Genstand, om 
den Ulykke og Uret, som en ubehersket sanselig 
Lidenskab kan afstedkomme. I Modsætning til Liden- 
skaben og over den er stillet den gamle Annas strænge og 
milde Overbærenhed, Paulinas kyske Kærlighed til sin Mand, 
Grevindens ædle og verdenskloge Selvbeherskelse og Filosofens 
Mod og Renhed. Mere end den brændende Glød prises den 
svalende Mildhed og Klarhed, det rene og dæmpede Lys. — 

Bødtchers Samling indeholder ingen direkte erotiske Digte; 
man véd endog, at han med en sjælden Følelsens Blufærdighed 
har tilintetgjort hvad han af saadanne har skrevet for at 
forhindre deres Offentliggørelse: Hvad han har ladet trykke, 
er da skrevet efter eller udenfor Lidenskaben og har 
derved: sin sarte Kolorit og sin forsonede og beroligede Stem- 
ning, som allerede Samlingens første Digt ,,Fredensborg" 
indeholder og definerer. Bægret ,,skummer aldrig over Randen”. 
Medens da Chr. Winther staar i Centrum af vor nyere Poesi 
som dens store erotiske Digter, uopnaaet og uopnaaelig paa 
sit vidtstrakte Felt, og medens hos Aarestrup Winthers 
sommerlige Varme er steget til Hede, er hos Bødtcher den 
samme Varme tilstede, men mildnet og dæmpet, og Luften 
lun som paa en solklar Septemberdag. 

Lad Andre med bevæget Aand 

Besynge Maj din kælne Lyst 

Og Rosen ved dit unge Bryst 

Og Nattergalen i din Haand, 

Jeg fletter helst til Dig min Krans, 

Brunlige Høst i Aftenglans, 

Naar Leens Klang 

Fra fjærne Vang 

Blander sig mildt med Droslens Sang. 


Og hvilken nok saa stor poetisk Mester har vel som 
Bødtcher skildret den rene, forfriskende Efteraarsluft: 
Din Luft jeg drikker ren og sval, 
Den kvæger mig som kølig Vin, 
Der skænkes af en Haand saa fin 
Og rækkes i en Guldpokal. 
Sød er min Ro paa Markens Straa! 
Over mig Himlens dybe Blaa, 
Den lille Sky, 
Som purpurkry 
Sejler til fremmed Land og By. 
(Høstminde.) 


Til denne Grundstemning svarer Bødtchers poetiske Dik- 
tion. Den er paa én Gang varm og klår, det vil sige paa 
én Gang inderlig og logisk. Aldrig en Anslaaen af Folkevise- 
tonen, aldrig et Spring i Tanken eller Billedet, som f. Eks. 
uafladeligt hos Hauch, der formaar at forvandle sig til Folke- 
visedigter, saasnart han vil. Aldrig skjulte Antydninger, 
dunkle Lignelser som i Hauchs rørende ,,Dyvekes Sang". 
Bødtchers Haand sitrer aldrig, hans Tunge stammer ikke, han 
har ingen Pathos. Men han har en smeltende Melodi. Det 
er ikke saa meget Sang som Nynnen; han skyr det Sonore. 

Det er ikke et rigt harmoniseret Krescendo og Diminuendo, 
men et ganske ejendommeligt musikalsk Parlando, halv Tale, 
halv Sang, men med den fineste Velklang. Man læse f. Eks. 
disse to Strofer: 


Mod Aften samme Dag, da gik fornøjet 
Paa Solskins-Vejen fra en landlig Gaard 
Letklædte Jomfruer med blottet Haar 

Og spejdede med Haanden over Øjet. — 


Og der blev spøget kækt — man var jo ene — 

Og drillet lidt — Kusinerne var med — 

Men Ingen kunde blive rød derved, 

Thi Solen rødnede den hele Scene. (Fuglen.) 


Hvor er det fortalt! saa simpelt og dog saa sikkert. 
Eller man læse følgende Brudstykke: 


Hvor er Maria? er hun inde? — 

Ak, ti! jeg ser det Hele alt! 

Der staar den Lille jo og græder; 

Den arme Smaa 

Har alt sin Sørgekjole paa 

Af Moders gamle brune Klæder! 

Maria død! Hun vår mig kær, — 

Jeg hørte gærne hendes Stemme, 

Naar aarle hun ved Morgenskær 

Paa Klippen syslede herhjemme, 

Fik møjsomt Hønsene forenet, 

Bar travlt og kærligt Føden frem, 

Men holdt med Kosten borte dem, 

Der ikke bar den røde Lap om Benet. — 

Nu er dit lille: Dagværk endt! 

Du er hos ham, som kalder Alle sammen, 

Hvis Miskundhed har ingen Forskel kendt 

Og holder Ingen borte, — Amen! — — 
.(Genkomst til Nemi.) 


Disse Linjer kunde Ingen uden Bødtcher have skrevet. 
Den milde Humor forstærkes og fremhæves ved det tilsyne- 
ladende skødesløse recitativiske Tonefald, og dette Parlando 
findes i næsten alle hans Digte. Det er en Rislen som af 
en spæd og ren lille Kilde i Skoven, der mumler og nynner, 
plasker og synger sin Vise, ubekymret om Lynet slaar ned i 
de højeste og kraftigste Ege eller om en Orkan Dagen forud 
har revet Træer op med Rode. Hvor fortræffeligt har Bødtcher 
ikke følt og malt en saadan Kildes Skønhed: 


Jeg kommer i den stille Kvæld, 
Vil dvæle hos Dig ene, 

Jeg er forelsket i dit Væld, 

Tidt drømmer smilende min Sjæl 
At Du er Hippokrene! 

Visselig var saadan en lille Kilde netop Bødtchers 
Hippokrene. 
Først vil jeg under Træets Hang 
Betragte ret din Kilde, 
Saa nynner Du mig smukt en Sang, 
Tilsidt saa drikker jeg din Klang, 
Og saa — Farvel, Du Lille! 


Hvert Ord i dette herlige Digt (Farvel til Marthas Kilde) 
er ægte Guld. — Til denne fine Melodi svarer saa hos 
Bødtcher fine og skære Farver. Ingen af de store Digtere 
ser og anskueliggør bedre end han. Læs disse Linjer om 
Fundet af Kilden: 

Et Smil da Jørgens Læber brød, 
Man saa” de hvide Tænder, 
Han snildt et Rør i Gruset skød, 


Mens Vandet klart som Sølvet flød 
Over hans brune Hænder. 


Bødtchers Digte ligne med Hensyn paa deres Kolorit 
aandfulde Pastelmalerier. Ser man hen til den maleriske 
Side af hans Poesi, kunde man kalde ham vor Digtekunsts 
Ernst Meyer. Indeholde de følgende Par Linjer ikke et helt 
lille Genremaleri i denne ypperlige Kunstners Stil: 

Men selv den sidste Dæmringsscene 

Har landlig Ynde bag de dunkle Grene. 
Teresa alt sin Conca hævet har 

Og iler rank med Pigerne til Kilden. 

Hør hvilken Latter, Spøg og Drillen, 

Mens Vandet sprudler i det kolde Kobberkar. 
Den trivelige Franciskaner 

Gaar skottende forbi paa hellig Vis, 

Det hører til hans fromme Vaner 

At sagtne Gangen her og ta'e en Pris. — 


Ernst Meyer blev i Rom. Bødtcher bevarede Rom i sit 
Hjærte; Italien var og blev hans Sværmeri. Jeg husker, at 
de faa Samtaler, jeg har havt med den elskelige Gamle, 
næsten udelukkende drejede sig om Italien og hans Erindringer 
derfra. En Straale af Italiens Sol havde forgyldt Tilværelsen 


for ham. 
å G. B. 


Til Belysning af Holbergs og Heibergs 
Forbilleder. 


em 


I. 


I sit Værk over ,, Holberg som Komedieforfatter" — sikkert 
den fortrinligste Monografi over denne Digter, som den nor- 
diske Literatur besidder — skænker Hr. Olaf Skavlan de literære 
Laan udførlig Omtale, af hvilke Holbergs ,,danske Skueplads" 
vrimler. Han dvæler særlig ved Indflydelsen fra det franske 
og italienske Drama, betegner derimod de Ideer, Holberg har 
hentet fra England, som højst ubetydelige. Rahbek havde 
paapeget, at Holbergs Betragtninger hyppigt mindede om 
Tankegangen i Steeles og Addisons periodiske Skrifter; Hr. 
Skavlan indrømmer vel Sandheden af denne Paastand, men 
mener, at der dog herfra er et langt Spring til at opstille 
dem som bestemt Forbillede, og at der ingensomhelst Efter- 
ligning i Enkeltheder kan paavises, om end Addison hører til 
Holbergs nærmeste Slægtskab. At denne Anskuelse imidlertid 
ikke holder stik, tror jeg at kunne paavise overfor én af Ko- 
medierne idetmindste, den første nemlig: ,,Den politiske 
Kandestøber". 

»The Spectator" (udgivet af Steele og Addison fra 1711 
til 1713) tager ofte de ivrige og ukyndige Politikere til 
Genstand for sin Satire og sysselsætter sig særlig med de 
politiske Diskuteringer i Kaffehusene, der paa den Tid for- 
nemligt udgjorde Skuepladsen for det offentlige Liv. Enhver, 
der læser om ,,Kræmmeren Beaver, omgivet af et Hof af 
Venner og Beundrere, hver med sin Avis i Haanden, af hvilke 
dog ingen kan gætte de Forholdsregler, de forskellige evro- 
pæiske Hoffer ville tage, før Hr. Beaver kaster sin Pibe og 
forklarer dem, hvad de Allierede have at gøre paa Grund af 
Sagernes nye Stilling", kommer uvilkaarligt til at tænke paa 

» Collegium politicum". En bestemt udpræget, betydningsfuld 
Lighed indeholder derimod følgende Artikel, af hvilken den 
bekendte franske Forfatter Odysse Barot har givet en Over- 
sættelse, som jeg her benytter, da det ikke har været mig 
muligt at opspore den engelske Original. Dens Forfatter an- 
gives at være Addison, og den har til Overskrift: 


Den politiske Tapetmager. 


»For nogle Aar siden boede i mit Nabolag en meget 
alvorlig Mand, Tapetmager af Profession, der gjorde Indtryk 
af at være helt optaget af Forretninger. Han stod «tidligt op 
og gik ud to eller tre Timer før end nogen af sine Naboer. 
Han havde en ejendommelig Maade at rynke Brynene paa og 
en» Hastighed i alle sine Bevægelser, der tydelig betegnede, 
hvorledes han var opfyldt af mange Bekymringer. 

Men da jeg lærte hans Liv bedre at kende og kom til 
at tale med ham, opdagede jeg, at det var den største Nyheds- 
jæger i det hele Kvarter, at naar han stod op før Dag, var 
det kun for at læse Avisen, og at naar han allerede havde 
været to eller tre Gange henne i den anden Kant af Byen 
før hans Naboer endnu vare komne ud af Sengen, var det 
kun for at se, om der var kommet Post fra Fastlandet. 

Han havde Kone og flere Børn, men han var langt 
nysgerrigere efter at erfare, hvorledes det stod sig til i Polen 
end i hans egen Familje, og han plagede sig mere for Kong 
Augusts Vel end for sine Nærmestes. Aldeles fortvivlet var 
han, naar der var Dyrtid paa Nyheder . . . Et saadant Liv 
blev hans Forretnings Ruin, og paa samme Tid, som hans 
Yndlingsfyrste mistede Polens Trone, spillede han Fallit og 
forsvandt. 

Jeg havde forlængst slaaet denne Mand og hans Liv ud 
af Hovedet, da jeg for tre Dage siden paa en Spadseretur i 
St. Jamespark hørte En kalde paa mig — det var min gamle 
Nabo, Tapetmageren, Jeg saa”. straks i hvor høj Grad han 
var under Fattigdommens Tryk. Skønt det var kvælende 
varmt, bar han en lang pjaltet Kappe, som dækkede ham 
indtil over Hagen, uden Tvivl for dermed at skjule det 
manglende Linned. 

Da han nærmede sig til mig, vilde.jeg med en virkelig 
følt Interesse til at forhøre mig om hans nuværende Stilling, 
men han lod mig ikke faa Tid dertil, men spurgte mig hastigt, 
med dæmpet Stemme, om de sidste Korrespondancer havde 
bragt paalidelige Efterretninger om Benderaffæren og Karl den 

Tolvtes heltemodige Forsvar. +,Ikke det jeg véd," svarede 
jeg og spurgte ham, om han allerede havde giftet sin ældste 
Datter bort. 

— Nej, svarede han; men sig mig, gør mig den Tjeneste, 
sig mig ærligt, hvad De tænker om Kongen af Sverig? 

(Hans Kone og Børn vare nærved at dø af Sult, og 
hvad der bekymrede ham mest, det var den store Konges 
Handlinger og Bedrifter). 

— Jeg tænker, svarede jeg med en vis Forlegenhed, at 
han er den beundringsværdigste Helt i dette Aarhundrede. 
Apropos: Deres mindste Lille, der i gamle Dage var saa 
spinkel, har han taget noget til? 

— "Aa jo .J. svsaa temmelig 3=..….….… Men' gør »mig den 
Tjeneste, sig mig, tror De, der er noget sandt i Historien 
om hans Saar? 

—: Jeg tror ikke der er nogen Grund til at tvivle derom. 

— Men hvorfor -vmon i Hælen snarere end i en anden 
Del af Legemet? 

— Fordi sandsynligvis Tilfældet vilde, at Kuglen traf 
ham der. 

Ikke 'saasnart var denne løjerlige Meningsveksel forbi, 
før han udtømte sig i en lang Udvikling over Forholdene i 
Norden; derpaa tilstod han mig, at han var ganske forvirret 
over et Rygte, nogle Aviser havde meddelt angaaende en vis 
Fyrstes Planer og Intriger, hvis Navn man ikke nævnede, og 
som foruroligede Regeringen noget. ,,, Daily Courant" taler 
derom i forblommede Udtryk, ,,The Courier" er endnu 
hemmelighedsfuldere, og ,,The Postman", som sædvanligvis er 
meget klar, er denne Gang ligesaa forbeholden.” ....' Og 
derpaa tilføjede Tapetmageren, som en velunderrettet Person, 
hviskende — skønt der slet ingen var i Nærheden: 

,I Fortrolighed kan jeg sige Dem, at denne visse Prins, 
hvis Navn alle Aviserne ere bange for. at nævne, ingen anden 
er end Prætendenten Karl-Edvard." 

Vi vare komne til Enden af Parken, hvor der sad to, 
tre Mennesker paa en Bænk. Jeg vidste nok, at det var 
Politikere, som kom der regelmæssig hver Dag efter Middags- 
maden paa det samme Sted for at sole sig, og da jeg be- 
mærkede, at de saa” yderst originale ud og vare bekendte 
med min Ven Tapetmageren, tog jeg Plads imellem dem. 

Bænkpolitikernes Formand var ikke mindre pjaltet klædt 
end min gamle Nabo. Hans Kappe gabede paa begge Albuer, 
og da Gaben som bekendt er smitsom, gabede ogsaa den ene af 

hans Sko paa en usømmelig Maade, idet den lod Spidsen af 
hans Tommeltaa komme tilsyne. Han havde sikkert kendt 
bedre Dage at dømme efter den slidte Muffe, han holdt i 
venstre Haand for at give sig Mine af en Gentleman. Den 
højre Haand gestikulerede bestandig. Han underrettede os 
med synlig Urolighed om, at han efter de Nyheder fra 
Rusland, han lige havde læst, såa” at der over det sorte 
Hav dannede sig et stadig voksende mørkt Punkt, der nemt 
i et bestemt Øjeblik kunde give Landets Sømagt adskilligt 
at bestille. | 

— For min Del, tilføjede han, ønsker jeg ikke at se 
Tyrkerne udjagede af Evropa, hvad der efter min Mening 
kun vilde virke skadeligt ind paa vore Uldmanufakturer. 
Hvad de Farer angaar, der fra Orienten af true Evropas Fred, 
kan jeg fortælle Dem, at de alene skyldes to Personers Ind- 
flydelse, som man ikke noksom kan tage sig iagt for: Fyrst 
Mentschikoff og Hertuginden af Mirandola; men herom véd 
jeg mere, end jeg tør fortælle. 

Samtalen gik nu over til det religiøse Spørgsmaal, 
Pavens store Strid med de protestantiske Stater og de sidste 
militære Begivenheder. Den mest forbitrede mod Katolicismens 
Overhoved var en lille Olding, der ikke selv var nær saa 
medtaget som den bulede, uformelige, rødslidte trekantede 
Hat, han bar paa Hovedet; ingen Kludekræmmer fra Grafton- 
street vilde have taalt den i sm Butik. Derpaa trak Sel- 
skabets Geograf, der omtrent var klædt med samme Elegance 
som sine Kammerater, et fedtet og smudsigt Landkort op af 
Lommen og begyndte at udpege Hovedpunkterne paa Krigs- 
skuepladsen — med en Finger, der ikke havde været vasket 
i seks Maaneder. 

Min Ven Tapetmageren tager derpaa Ordet angaaende 
de nære og sandsynlige Fredsforhandlinger, der skulle aabnes 
i Utrecht — efter personlige Oplysninger. Han giver sig 
derpaa til at forflytte Fyrster, bestemme Kongerigers Grænser, 
bringe Ligevægt istand mellem Evropas Magter — alt med stor 
Retfærdighed og Upartiskhed. 

Jeg tager derpaa Afsked med Selskabet og gaar min Vej; 
men jeg er ikke kommet tredive Skridt bort, før Tapet- 
mageren løber efter. Jeg antager, at han har en eller anden 
politisk Hemmelighed at meddele mig, som han ikke har 
villet aabenbare for alle og enhver, men nej! Han indskrænker 
sig til at hviske mig i Øret: 

»Kunde De ikke laane mig tre Halvkroner?”"”" — 

I denne korte Skildring genkende vi den politiske Kande- 
støber med alle hans Hovedegenskaber: hans indbildte Vigtighed 
og Viden-alting-bedre, hans Ligegyldighed for Kone og Børn 
og Interesse for Konger og Stater, hans Dovenskab og paa- 
følgende Forarmethed. Her træffe vi ogsaa hans avislæsende 
Kammerater lige indtil Manden med det smudsige Landkort. 
"Ligheden er saa stor, at det er sandsynligt at antage, at 
Holberg har kendt og erindret denne Artikel, da han tilmed 
selv fortæller at være stødt sammen med ,,Spectator"s Udgiver 
i London. 


II. 


Alle ere enige om, at Åabningsscenen i ,, Valgerda" inde- 
holder en ligesaa sindrig som morsom Eksposition. Ved at 
fremstille hele Herregaardsfamilien sovende i landlig Ro paa 
Scenen og i denne Tilstand lade den præsenteres af Konrad 
for sin Ven og for Tilskuerne, slipper Digteren paa den 
nemmeste og naturligste Maade over den Vanskelighed, det 
altid har at faa Publikum beriget med de Forkundskaber, 
der nødvendigvis fordres til at forstaa Handlingens Gang. 
Den vilde være det første Mønster paa Heibergs ægte sceniske 
Begavelse, hvis den virkelig var hans eget Talents Skabning; 
desværre kan der næppe være Tvivl om, at han har laant 
Ideen til den fra en fransk Vaudeville ,la vie de chateauf" 
af du Mersan og Dumanoir, der opførtes for første Gang i 
Paris den 2Yde September 1838, altsaa ni Aar før ,, Valgerda” 
blev spillet; man kaste et Blik paa nedenstaaende Sammen- 
stilling. 


la vie de chateau 
(Herregaardsliv). 


Handlingen foregaar hos Blandureau 
paa hans Gaard. 


Første Scene. 


Alle Personerne sidde ,og sove. 
I Midten Blandureau, som endnu holder 
en Avis i Haanden. Ved Siden af 
ham Anais, ved hendes Fødder ligger 
en Bog, som hun har tabt ud af 
Haanden. Fru Blandureau i Bag- 
grunden. Jacquart og Goblot hver 
paa sin Side af et Bord, paa hvilket 
der staar et Dambrædt, Partiet er 
begyndt. Fru Jacquart foran Klaveret. 
Tjeneren Labrie sover paa en Have- 
stol udenfor Værelset. — Goupillon og 
Thomas komme ind. 


Goupillon. 
Kom dog, kære Ven! denne 


Valgerda. 


Handlingen foregaar paa en Herre- 
gaard i Sjælland. 


Første Scene. 


Fogel, Vilhelmine, Jomfru Blak, 
Bertelsen, Alle sovende, sidde om- 
kring det runde Bord. Fogel og Vil- 
helmine have hver en Avis i Haanden; 
ved Bertelsens Fod ligger en Bog, 
som man kan se, at han har tabt ud 
af Haanden. Mule med en Havesaks 
i Haanden ligger henstrakt paa det 
øverste af Trappestigen, ligeledes 
sovende. Konrad træder ind med 
Julius, 


Konrad. 
Her, her denne Vej. Her er 


tg 

Vej. Jeg'er em intim "Ven af 
Familien. Jeg skal. forestille 
Dem.... (Gaar hen i Forgrunden). 


Mine Herrer og Damer, jeg har 
den Æ ...' (standser) ah bah! 
Ons ron BAv. 


Goupillon. ; 
Tillad mig først at fremstille 
de Indfødte for Dem — lad os 


benytte os af deres Søvn. (Fø- 
rende ham hen foran Blandureau). 


Æres den, som æres bør. Maa 
jeg forestille Dem for Herren her. 
— Debehøver ikke at bukke. o. s.v. 

Hr. Goblot, gammel Rentier. 
meget tilbageholden i Selskab, 
taler selv lidt og hører opmærk- 
somt efter, hvad han vilde have 
megen Gavn af, hvis han ikke 
var fuldstændig døv .... 

Naa, men nu gælder det at 
vække dem. af denne letargiske 
Søvn .... (Han skyder en Pistol af 
i Luften; alle de Sovende vaagne op 


med Skrig, kun Goblot rører sig 
ikke) ven" 


Blandureau. 
Gid Fanden havde Dem! 


Fru Blandureau. 

Jeg troede det var en Røver- 
bande. 

Fru Jacquart. 

For mig lød det som en So- 
nate af Hertz. 

Goblot. 

Hvad er der paafærde? Har 
man sagt noget morsomt? For- 
tæl mig det! 

Goupillon. 
Det var min Ven, der nøs. 


Goblot. 
Gud velsigne Dem! 


hele Selskabet. Kom kun og lad 
som Duvar hjemme. (Fører Julius 
hen i Forgrunden). Tillad, kære 
Onkel, at jeg bringer en god Ven 
Hr. (standser). Ja det er en anden 
Sag 0.8. V. 0.8. V. 


Konrad. 

Lad mig præsentere Selskabet 
for Dig .'. .. Maa jeg gøre Dig 
bekendt med min OnkelHr. Fogel, 
Ejer af denne Herregaard. Naa, 
hvorfor bukker Du ikke? o. s. v. 


Hr. Bertelsen ,.… Candidatus 
Theologiæ, et grundærligt Men- 
neske, men såa døv, at man ikke 
kan tale med ham. 


Nu er det paa Tide at vække 
dem alle, de ere ellers istand til 


at sove til imorgen. (Han skyder 
sit Gevær af i Luften, alle de Sovende 
springe op med Skrig undtagen Ber- 
telsen, som vaagner', men bliver sid- 
dende og ser sig om.) ...…. 


Fogel. 
Men hvad var dog det? 


Jomfru Blak. 
Ih, Gud forbarme sig! 


Mule. 
Det var mig, som blev truffen. 


Bertelsen. 
Gud velsigne Dem, Hr. Ge- 
neral! 


Fogel. 
Hvorfor siger De ,,Gud vel- 
signe Dem"? 
Bertelsen. 
Det forekom mig, at De nøs. 


Videre end til: denne Scene strækker Laanet sig ikke; 


iøvrigt er ,,Valgerdas" hele Plan og Indhold paa alle Punkter 
forskellig fra den franske ,,comédie-vaudeville", men det er 
dog besynderligt, at Heiberg ikke har angivet sin Kilde. 
Endnu besynderligere er imidlertid denne hans Tavshed overfor 

et andet af hans Stykker, Vaudevillen ,,Kjøge Huskors", da 
der her lader sig paavise det bestemte Forbillede, der ligger 
til Grund for Stykkets simple Motiv: en Person, der udgiver 
den, han skal arve, for død, for ved Hjælp af dette Paafund 
at'franarre en Anden nogle Penge. I Aaret 1672 opførtes 
nemlig i Paris et Enaktsstykke af Hauteroche, skrevet i 
flydende Vers med ikke ringe Lune, ved Navn ,le deuilf 
(Sorgen), der ene og alene hviler paa dette Sujet. En kort 
Angivelse af dets Indhold vil bedst vise dets Sammenhæng 
med den Heibergske Vaudeville. 

Handlingen foregaar i en Landsby nær ved Sens. 
Timante og hans Tjener Crispin komme ind klædte i dyb 
Sorg.  SCrispin spørger med mange Vittigheder om, hvad 
denne Udstaffering skal nytte til, og faar til Svar, at Ti- 
mante ved Hjælp af den falske Sorg vil indbilde sin Faders 
Kommissionær Jaquemin, at Faderen for otte Dage siden er 
død af et apoplektisk Anfald, og dernæst indkræve en betydelig 
Pengesum, Jaquemin skylder den formentlig Afdøde. Jaque-. 
mins Datter Babet og hendes Pige Perrette træde til og erfare 
under megen Graad den sørgelige Efterretning; men da 
Perrette fjærner sig for at bringe Nyheden videre, aabenbarer 
Timante sin List for Babet og overtaler hende til at flygte 
bort med sig samme Åften. Crispin forbavses i høj Grad 
over hendes hurtige Indvilligelse, og endnu mere, da han 
derpaa erfarer, at Timante og Babet alt forlængst ere Mand 
og Kone, hemmeligt viede til hinanden. Dernæst narrer 
Timante under rigelige Taarestrømme Jaquemin Pengene fra, 
fortæller, at Faderen er død uden at sige et Ord, men senere 
er gaaet igen baade som en hvid Due og som en Pudelhund 
for at berette om sine Pengesager.  Tjenestepigen Perrette 
mener ogsaa straks at.have set ham i Køkkenet som en 
rødgraa Pudel. (Saaledes fortæller Ferdinand i ,,Kjøge Hus- 
kors", at Onklen har vist sig som en ,,Pudel sort med rødlig 
Blis", og Tjenestekarlen Niels frygter at have set ham som 
Kat). Perrette og Jaquemin blive alene tilbage, og mens hun 
indtrængende paaminder ham om tidligere Løfter mod hende 
og om at gifte Datteren bort, kommer pludselig Timantes 
Fader, Pirante, roligt 'gaaende, hvorpaa de forskrækkede flygte 
for Gengangeren. Den samme Scene gentager sig med Høst- 
karlen Nicodéme, der vender hjem fra Marken med sin Le, 
som han øjeblikkelig bruger som Vaaben mod Pirante (lige- 
som Niels saarer Grønmeyer i Benet med sin Le). Til Slutning 

opklares imidlertid det Puds, der er spillet, og Forældrene 
have saa intet bedre at gøre end tilgive det unge Par, der 
allerede er langt borte. 

Heiberg har forandret den for død udgivne Fader til 
en Onkel for at formilde noget af det Uskønne i Motivet, 
men iøvrigt holdt sig ganske til dette selv i Detailler. Mulig 
er det, at han har benyttet en nyere Bearbejdelse af Haute- 


- roches Komedie. 


E. Brandes. 


BILLET AE 


Victor Norfelt: Er det ikke paa Tide at ophæve 
Folkekirken og afskaffe Statsgejstligheden? 
En Nutidsbetragtning. København 1874. 


En betydelig og følgerig, ypperligt skreven, vel gennem- 
tænkt Produktion er denne i Foraaret udkomne Brochure. 
Forfattet med en Klarhed, der gør Tankegangen tydelig selv 
for den Tungnemmeste og mindst Udviklede, besidder dette 
lille pædagogiske Skrift en tvingende Konsekvens. Desværre 
lader dets skræmmende Titel ikke tydeligt nok forstaa, at 
Forf. påa ingen Maade vil Religion, Kirke og Gejstlighed, 
men kun Statsreligion, Folkekirke og Statsgejstlighed tillivs. 
Jeg véd ikke i mange Aar paa Dansk at have læst Noget, 
der forener saa stor en logisk Sikkerhed med en saa sand 
Humanitet, og kan derfor ikke andet end beklage, at dette 
Skrift endnu ikke har oplevet andet Oplag. Det, der gør 
denne Brochure enestaaende i sin Årt, er den Åandsro og 
Overlegenhed, hvorom den bærer Vidne; den er ikke skrevet 
fra noget Partistandpunkt, den henvender sig fredeligt til alle 
Partier og gaar Ingen for nær, nævner ikke et eneste Egen- 
navn, polemiserer ikke mod et eneste løsrevet Faktum, og 
selv udsprunget af en levende Overbevisning er den saa 
overbevisende forfattet, at” endog det Bestaaendes svorne 
Tilhængere næppe ville kunne stille Andet end Magtsprog og 
Udflugter mod Hovedpunkterne i dens Årgumentation. 

Forf. tilsigter at gøre den hele agtværdige Del af Gejst- 
ligheden til sin Forbundsfælle, han mener at godtgøre, at 
den Forandring, han kæmper for, endog er i Teologernes 
egen velforstaaede Interesse ikke mindre end i Menighedernes, 
de Indifferentes, de Anderledestænkendes, og Statens. . Forf.s 
eneste Vaaben er den Magnet, der bringer Alt, hvad der er 

Jern, alle Søm og Stifter til at springe ud af Modstanderens 
Rustning og falde over paa hans Side, saa al Strid bliver 
umulig — den klare, sympathetisk virkende, dragende og 
tiltrækkende Logik. 

Jeg forudsætter da Bogens Indhold bekendt og forud- 
sætter, at dens upartiske Ro, dens ægte nationale Godmodighed 
og dens Hensyntagen til enhver berettiget Interesse ikke har 
forfejlet sin Virkning. Ønskeligt var det, om vore Arbejder- 
førere og vore Bondeførere ret indtrængende vilde studere 
denne Bog, om hine særlig vilde tilegne sig dens ædelt hu- 
mane, disse særligt dens tolerante og frisindede Aand. Da 
vilde megen Uklarhed og mange Fordomme forsvinde. I høj 
Grad ønskeligt var det fremdeles, om den studerende Ungdom 
vilde overveje denne Bog; de unge og de kundskabsrige 
skulde synes mest skikkede til at være dens Talsmænd. 

Efter min Opfattelse burde den hele liberale Majoritet 
af den danske Læseverden føle, at den kan slutte sig sammen 
om denne Bog som om en Fane, tilegne sig og benytte dens 
Bevisførelse, der er saa omstændelig og saa uomstødelig, at 
den i lige Grad maa virke paa de Umyndige og de Myndige 
i Aanden. Kun naar de Tilhængere, Bogen har, stedse paany 
bringe dens Indhold paa Bane, diskutere det ved alle passende 
Lejligheder, hver i sin Kreds, bringe de Sløve og Usikre til 
at gøre sig bekendt dermed, tvinge Modstanderne til en alvorlig 
Diskussion derom, er der Haab om engang i Fremtiden at 
danne, hvad Forf. haaber at forefinde, et politisk Parti, der 
vil opstille Adskillelsen af Kirke og Stat som sin Agitations- 
parole og sin Fordring. 

Vigtige Punkter i et saadant Partis Program ville da blive: 

1) Ophævélse af Daabstvangen. 

2) Borgerligt Ægteskab som tvungen Sag (med 
fuldstændig Frihed til at lade den borgerlige Vielse følge af 
kirkelig, ifald det ønskes). Dette Punkt har det betydelige 
Fortrin, at Modstanderne ikke her kunne forsøge paa at kyse 
fra Fremskridtet med Henvisning til ,vor sydlige Nabo, der 
med spændt Opmærksomhed følger alle vore o. s. v.”,. eftersom 
tvungent borgerligt Ægteskab fra l1ste Oktober af er Lov i 
Preussen og snart vil være det i hele Tyskland”). 


+) Fra lste Oktober ophørte ogsaa Daabstvangen. ,, Berliner 
Burger-Zeit.” for 16de Oktober bemærker, at ,,Antallet af dem 
synes at ville blive temmelig stort, der for Fremtiden kun an- 
melde deres Børns Fødsel for Civiløvrigheden uden at ønske 
den kirkelige Daab. I enkelte Distrikter er det endog kun en 

3) Konfessionsløse Almueskoler. Dette Punkt er 
Hovedpunktet, thi heraf afhænger alt Andet. Den dogmatiske 
Religionsundervisnings absolute Fjærnelse fra Skolen, dens 
Afløsning af Realundervisning (deri indbefattet historisk 
Religionsundervisning) er den stærkeste Garanti for Kultur- 
udviklingen. 

Fremfor Alt maa den Stat, der alvorligt stiller sig højest 
mulig Kultur som sit Formaal, lægge Vægt paa en kraftig 
Udvikling af Almueskolen. Ingen Sum, den giver ud hertil, 
kan være for høj, thi den forrenter sig tusindfold. Men for 
at Almueskolen kan svare til sit Formaal, maa den være 
konfessionsløs. Som Religionen er Privatsag eller Menighedssag, 
saaledes ogsaa Religionsundervisningen. Giver Staten Kirken 
ud af sin Haand, saa maa den beholde Skolen. Den tør ikke 
lægge den i Kirkens Haand. Den tør lige saa lidt opgive 
Overopsynet over den ved fuldstændigt at give den i privat 
Entreprise. Thi det er gennem Skolen at den skal naa sit 
Formaal: den højest mulige Kultur. Man finder med Hensyn 
til dette Punkt hos os undertiden overraskende uklare Ud- 
talelser af ellers udprægede Demokrater. Jeg ser i et Digt 
af Bjørnstjerne Bjørnson følgende Linjer: 


Et Folk, som føler Kaldet, er Jordens største Kraft, 
For den maa Alting falde, det staa højt eller lavt. 
For Folkestyre 

Staa frem, staa frem. 

For Kirke, for Skole, 

for Frihed! 


Ja, det gælder virkelig om, hvorledes de tre sidste Ud- 
brud skulle forstaas. Skal Kirkens Sag fremmes gennem 
Skolen? Skal Frihedens Sag fremmes gennem Skolen? 
Den udmærkede norske Digter er her langtfra tydelig nok. 
I en Artikel af Folketingsmand Berg ser jeg fremdeles følgende 
Passus: ,,Mon dette Eksempel ikke kunde aabne Øjnene hos 
adskillige for Nødvendigheden af, at Skolen frigøres for Ståtens 
og Gejstlighedens Herredømme og overgives til Befolk- 
ningens Varetægt." Hvis Forf. ved Statens Herredømme kun 


lille Brøkdel, der erklære senere at ville forlange Daaben, 
medens Flertallet agter at give Afkald paa den. Navnlig er 
dette paa aldeles paafaldende Maade Tilfældet for de Arbejder- 
kredsene tilhørende Familiers Vedkommende. Paa samme 
Maade forholder det sig med Ønsket om kirkelig Vielse.” 
Selvfølgelig er der endnu gaaet for kort Tid, til at afgørende 
Slutninger kunne bygges paa Materialet. 

forstaar bureaukratisk Formynderskab, da er saadant visselig 
af det Onde, men ellers forekommer det mig, at Gejstlighedens 
. Herredømme i Skolen er ensbetydende med Statens Afmagt 
sammesteds og omvendt. 

Den Grund-Uret, som nu begaas, er den, at man istedetfor 
at anerkende, "at Kirken har ét Formaal: Tro, Skolen et 
fuldstændigt forskelligt Formaal: Dannelse, sammenblander 
disse uensartede Formaal og lader Skolen tjene en bestemt 
Konfession. Skolen gaar ud paa at vække og danne 
Tænkningen. Men det er en aandelig Voldsgerning, at man 
i selve Skolen indpræger et Barn Dogmer, og derved netop 
sætter det ud af Stand til Selvtænken og Selvvælgen. Eng- 
lænderne, der trods deres stive Orthodoksi dog ikke kunne 
fornægte deres praktiske Sans, have derfor samtidig med at 
de indførte tvungen Elementærundervisning, paa det Bestemteste 
hævdet, at Religionsundervisning blev udelukket fra Almue- 
skolen. I de forenede Stater er ligeledes Religionsunder- 
visningen næsten overalt taget ud af Lærerens Haand og 
overdraget til Gejstligheden. Et Religionssamfund, der ansaa 
det for nødvendigt at indpræge Børnene dets Lærdomme i 
en Alder, hvor de endnu ere ganske ude af Stand til at 
danne sig Begreber, og hvor man altsaa kan indplante dem 
enhversomhelst, selv den mest vildfarende og forældede Lære 
og gøre en saadan til en næsten uudryddelig Bestanddel af 
deres Væsen, vilde derved tilstaa, at det var det mere om 
Barnets Afrettelse end om dets Opdragelse at gøre og derved 
udstede sig selv et betænkeligt Testimonium paupertatis. 
Skolen har i ethvert Tilfælde ikke Afrettelse, men Opdrågelse 
til Formaal. 

Ganske vist bør Skolen ikke blot gaa ud paa at udvikle 
Forstanden, den bør som opdragende Magt ogsaa stræbe at 
lede Viljen. Dette gør den allerede indirekte ved den for- 
ædlende Virkning, som al sand Viden og Kunnen har, den 
gør det fremdeles indirekte, idet den gennem Historieunder- 
visningen fremstiller Disciplen store Forbilleder for al men- 
neskelig Stræben og idet den gennem Sprogundervisningen i 
Prosa og Poesi meddeler ham en Fylde af store Tanker, ud- 
talte af de forskelligste Landes betydeligste Aander. Den kan 
endelig, som Hr. Norfelt har tænkt sig det, direkte gøre 
det gennem Undervisning i Moral. 

Paa dette Punkt ere mange Fordomme at overvinde, 
især i Lande, hvor Stikord fra dette Aarhundredes Begyn- 
delse endnu have Virkekraft.  Dyds- og Moralprædikanterne 


155 


fra forrige Aarhundrede ere i Vanry. Men Ingen forbyder 
jo at undgaa deres Fejl og deres Filisterier. Man har anden- 
steds længst genoptaget deres Grundtanker og undgaaet deres 
Vildfarelser. Hvad Hr. Norfelt attraar som noget Frem- 
tidigt (en frisindet Lærebog i Moral, der tillige indbefatter 
Samfunds- og Statsmoral), det findes f. Eks. i Tyskland. Jeg 
har liggende for mig en ,Sittenlehre fir confessionslose 
Schulen", der trods Mangler, der selvfølgelig ikke fattes, 
synes mig et fortrinligt og fortjenstfuldt Værk. Jeg meddeler 
her for Kuriositetens Skyld en enkelt Paragraf, der netop 
drejer sig om saadanne Temaer, som Hr. Norfelt ønsker be- 
handlede i Skolen: . 


4927. 
Kommunen. 


a. Ved Kommune forstaar man et Samfund, der dannes 
af et Antal Mennesker, som have samme Opholds- 
sted (Bykommune, Landkommune). 

b. Ethvert Kommunemedlem har Rettigheder, altsaa ogsaa 
Pligter. 

c. Rettighederne bestaa fortrinsvis i Ret til at opholde 
sig paa Stedet, til at erhverve, og til at nyde Under- 
støttelse, Pligterne i Overtagelse af Æreshverv cg 
Betaling af Kommuneskatterne. 


Ordsprog:  sWie gross Du fur Dich seist, vor'”m Sense bist Du 
nichtig; 
Doch als des Ganzen Glied bist Du als kleinstes 
wichtig. 
(Ruckert.) 


Immer strebe zum Ganzen, und kannst Du selber 
kein Ganzes 

Werden, als dienendes Glied schliess:tan ein Ganzes 
Dich an. 


(Schiller.) 
Das Alte sturzt, es åndert sich die Zeit, 


Und neues Leben bluiht aus den Ruinen. 
(Schiller.) 


Eksempler: Spartanerne. Romerne. Kodrus. Fabrizius. Arnold 
v. Winkelried. Jahn. 


Enhver Familie sørger vel nærmest for sig og sin Ejendom ; 
men der gives Ting, som kun ved alle Familiers Forening 
kunne bringes tilveje, f. Eks. Broer, Gader, Alleer, Skoler, 
Hospitaler og Forsørgelsesanstalter, Fattigkasser, Beskyttelse 

af Ejendommen etc. Hvorledes vilde det se ud i den aller- 
mindste Landsby, naar Enhver kun bekymrede sig om sig selv! 
Ingen vilde da bo der. Derfor traadte i Begyndelsen gode 
uegennyttige Mennesker sammen, forbedrede paa deres egen 
Bekostning Vejene, byggede Broer, bevogtede Markerne o. s. v. 
Saa fordrede de med Rette, at enhver Beboer af Stedet skulde 
hjælpe med ved de fælles Arbejder, da alle havde lige stor 
Nytte deraf, og hvem der ikke selv kunde eller vilde arbejde, 
maatte da betale en passende Pengesum. Saaledes opstode 
Kommunerne og Kommuneafgifterne (Skatter). 

Uforstandige og slette Mennesker ere ofte opbragte over 
Kommuneafgifterne, kalde dem en Plage, en. Skændighed 0. s.v. 
og søge at omgaa dem, hvor de kunne. Men kommer det 
an paa at benytte Skolerne til Opdragelse af deres Børn, 
Hospitalet til Helbredelse af deres Syge, Markedshallen til 
Opbevaring af deres Varer o.s.v., saa trænge de sig hensyns- 
løst frem, og skænde endda tidt, naar disse Anstalter efter 
deres Mening ikke ere store, bekvemme, smukke nok. Ret- 
tænkende Mænd derimod give gærne de nødvendige Aføifter 
og vilde vægre sig, ifald man vilde befri dem derfor. Hvem 
der f. Eks. vil have sit Værelse oplyst, forlanger ikke, at 
Andre skulle betale Olien eller Lysene — og med Gade- 
belysningen forholder det sig dog ganske paa samme Maade. 
Hvem der benytter den, maa ogsaa bære Omkostningerne ved 
dens Vedligeholdelse. 

Fremdeles, ligesom En i en Husholdning beregner Ind- 
tægt og Udgift, fører Kassen, bestemmer hvad der skal an- 
skaffes, udbedres o. s. v., saaledes maa ogsaa i Kommunal- 
husholdningen En eller Anden sørge for alt dette (Regnskabs- 
fører, Foged, Forstander, Borgermester, Byraad). Er Kommunen 
lille, saa kan det fornødne Arbejde udrettes ved Siden af 
andet (Æreshverv), men er den stor, og optage de Forret- 
ninger, som ere nødvendige, en Mands hele Kraft, saa maa 
Embedsmanden holdes skadesløs derfor, og faar en passende 
Lønning. Åt være misundelig eller forbitret derover vilde 
være dumt; thi enhver Arbejder er sin Løn værd. Man maa 
ogsaa betænke, at ved unøjagtigt Opsyn vilde Kommunens 
Formue gaa tilgrunde, og at man altsaa ved Udgifter til en 
dygtig Embedsmand kun sparer Penge. 

Naturligvis har Enhver, der giver Pengebidrag til Kom- 
munens Formue, Ret til Medbestemmelse om, hvortil den skal 
bruges, og Ret til senere at blive bekendt med Regnskabet. 
Men hvor Kommunerne ere for store dertil, vælge Med- 

lemmerne Mænd, der besørge disse Forretninger for dem 
(Raadmænd, Borgerrepræsentanter), og tage saaledes middel- 
bart eller indirekte Del i Forvaltningen. Til saadanne Æres- 
poster maa man iøvrigt ikke vælge sin ,gode Ven”, sin 
Bord- eller Partifælle, sin Nabo eller Fætter, men den Mand, 
der besidder de fleste Kundskaber, klar Forstand og god 
Vilje. Det er forekommet, at man har valgt En eller Anden, 
blot fordi han var katolsk eller protestantisk, skønt han ikke 
forstod det Mindste af Sagen. Hvilken Taabelighed! Ingen 
beder dog Skrædderen komme, naar han trænger til et Par 
Sko, selv om Skrædderen var hans bedste Ven. 

En ikke mindre taabelig Tanke er den, at vælge den 
Sparsommeligste eller Den, der ikke holder af ,,Forandringer". 
Gælder det for Kommunen om Ansættelsen af en Lærer, om 
Opførelsen af en ny Skole, om Bygning af en Bro eller en 
Vandledning, saa er Den en slet Borger, der siger: ,, Det 
fordrer Omkostninger eller Byrder; eller — Vore Forfædre 
have hjulpet sig meget godt uden saadant Noget, hvad skal 
vi med det?" Den Fornuftige vil derimod spørge: ,,Gavner 
det Byen (Landsbyen)? eller — Hvordan skulle vi skaffe 
Midlerne dertil?" Endnu i Begyndelsen af dette Aarhundrede 
gaves der ingen Dampskibe eller Jernbaner, ingen Chausseer, 
ingen Gas eller Petroleum, ingen Telegrafer, ingen Svovl- 
stikker, ingen Frimærker o. s. v. Det er lutter nye Ting og 
dog gode Ting, som vi ikke kunde undvære. Men havde 
alle Kommuner sagt: ,,Det vil vi ikke have; det er for dyrt, 
og man har jo hidtil levet meget godt uden Jernbaner o.s.v., 
saa havde man endnu den Dag idag ikke disse nyttige Ting; 
thi i Begyndelsen kostede det mange Penge og stor Ulejlighed 
at faa dem. Under en Hungersnød skaffede Frederik den 
Store sig massevis Kartofler til Plantning og lod dem gratis 
uddele til Landkommunerne for at de for Fremtiden ikke 
mere skulde sulte; men da man i den hele Egn endnu aldrig 
havde dyrket Kartofler, saa modsatte Bønderne sig heftigt 
denne ,,Forandring" og kastede Kartoflerne paa Møddingen. 
Først ved Militærmagt kunde man bringe dem til at plante 
Kartofler, og nu vilde dog Ingen undvære dem. Det Gamle 
er altsaa ikke altid godt, og det Nye ikke altid 
daarligt. Hvem der hænger fast ved sine gamle Vaner og 
i en Forsamling skal stemme med om nye Indretninger, man 
vil indføre, bør derfor altid huske paa Historien om ,,Frederik 
den Store og Kartoflerne", 

Her har man da en Paragraf til Prøve. Efter enhver 
saadan Paragraf følger nu i Form af Bud de Moralregler, 
som af den kunne udledes, og disse Bud læres udenad efterat 
deres Betydning paa den her i det anførte Eksempel anvendte 
Maade er forklaret. Allerede af dette tilfældige Eksempel 
ses, hvor omhyggeligt denne Sædelære er forfattet, hvorledes 
Forf. i lige Grad gaar ud paa at indpræge og paa at be- 
grunde, og hvor alvorligt betænkt' han er paa ligehgt at 
bibringe Barnet Respekt for det bestaaende Fornuftige og 
vaagen Sans for det Fornuftige, som Barnet selv engang som 
Voxen skal give det Bestaaendes Ret. 

Tvivler man påa, at en Skole, hvor en saadan Moral 
bliver lært og forstaaet (og mange preussiske Børn opdrages 
efter den) udstyrer sine Disciple bedre for Livet end en, i 
hvilken de indøves i lille og stor Katekismus? 

Den tyske Forening ,for Skolens Frihed" har i et af 
sine kronede Prisskrifter formuleret sin Overbevisning saaledes: 

a. Almueskolen er den konfessionsløse By- eller Land- 
kommunes Ejendom, der har grundet den og vedligeholder 
den. Hvorledes den end i det Enkelte er beskaffen, 
måa den stræbe efter sine Disciples muligst mangesidige 
Uddannelse for Livet. 

b. Nødvendig for Livet er dogmatisk Religionsundervisning 
overhovedet ikke, næppe uskadelig, i ethvert Tilfælde 
ikke nyttig; men absolut fordærvelig bliver den i Skolen, 
der aldrig kan besøges af lutter nøjagtigt til samme 
Konfession hørende Disciple. Dobbelt skadelig bliver den 
der paa Grund af Bortødslingen af Tid og Kraft. I dens 
Sted maa fremfor Alt træde Undervisning i Forfatningen 
og Naturkundskab. 

c. Qveropsynet over alle Skoler tilkommer den højeste 
souveræne Åutoritet i det praktiske Liv: den herskende 
Statsmagt.  Forudsættes denne fornuftigt og folkeligt 
indrettet, kan dens Overopsyn over Skolen som over alle 
andre Livsomraader alene reguleres og modificeres ved 
den højeste aandelige Autoritet, nemlig den videnskabelige 
Verdensanskuelse, som Tidsalderen og Folket har naaet. 

d. Almueskolen, der efter sit Væsen er konfessionsløs som 
dens Beskytter Kommunen, som dens højeste Regent 
Statsmagten, som dens Regulator Videnskaben, tør ikke 
meddele Religionsundervisning. Den Lærer er Straf 
underkastet, der meddeler religiøse Anskuelser anderledes 
end historisk refererende. 

e. Forsaavidt Forældrene ønske Religionsundervisning for 
deres Børn, maa de henvende sig til de paagældende 
Gejstlige desangaaende, og hvad disse lære dem ved 
Eftermiddagsundervisning og paa Søn- og Festdage, det 
angaar ikke Skolen.  sLigesaa lidt angaar Skoleunder- 
visningen Gejstligheden. 

Derfor er det denne Forenings Maal at oprette konfessions- 
løse Almueskoler og i Forening dermed et Seminarium for 
Uddannelse af Almueskolelærere. 

Hensigten med disse Linjer var kun at gøre opmærksom 
paa en enkelt Konsekvens af det Program, som Victor Norfelts 
Brochure har opstillet, nemlig den konfessionsløse Skole. Den 
og tvungent borgerligt Ægteskab i Forening -med Ophævelse 
af Daabstvangen bør i social Henseende være enhver oprigtig 
frisindet Mands og Kvindes præterea censeo. 

Jeg vil slutte med det Ønske, at den dygtige lille Bogs 
pseudonyme Forfatter maa vise sig i Besiddelse af lige saa 
megen Udholdenhed som Humanitet og Logik. Thi uden sejg 
Udholdenhed kan han ikke vente at komme til at se nogen 
Frugt af sin Stræben. 

Det gaar nu engang i denne Verden saadan, at man 
overdøves hurtigt og glemmes let. Der er dem, som prin- 
cipielt ville søge at slaa enhver Bestræbelse for at skille Kirke 
fra Stat til Jorden. Og der er dem, som ligesaa principielt 
smile velvilligt og sige: Det har jo kun ingen Hast. Hr. 
Petersen giver Brochuren Medhold, men har uendelig god Tid, 
Hr. Jensen finder, at Forfatteren overdriver, men indrømmer, 
at det forøvrigt er meget muligt, at han er et Lys. Hr. 
Sørensen endelig ser maaske en Brandfakkel i dette Lys — 
og der gaar i Åandens Verden mange Lyseslukkere paa ethvert 


stort eller lille Lys. 
G. B. 


Det danske Nationaltheater og Rigsdagen. 


For den, der ved det kongelige Theaters- Aabningsfest 
betragtede den forsamlede Menneskemængde fra et ophøjet 
Standpunkt i anden Etage, frembød Parketternes Publikum 
et løjerligt og usædvanligt Skue. Ved Siden af de broderede 
Kjoler og elegante Silkedragter kom grove Kofter tilsyne, 
sunde rødmussede Bønderansigter smilede ved Siden af blege 
Hovedstadsfysiognomier, røde AÅrbejdsnæver bevægede Kik- 
kerterne ved Siden af fint behandskede Hænder. Rigsdags- 
mændene ere i Theatret — lød det rundt omkring med samme 
vekslende Udtryk som i den Andersenske Fortælling: Lygte- 
mændene ere i Byen.  Kunstforfølgerne indviede Kunstens 
Hjem, Billedstormerne højtideligholdt det nye Billedgalleris 
Aabning. Man skævede rigtignok lidt til dem, ja hvad mere 
er, man gav dem nogle for Lejligheden ganske upassende 
Stikpiller i Prologen — men man havde jo inviteret dem til 
Festen. Til Gengæld for denne Høflighed havde man saa 
kun, naar de atter vare vendte tilbage til deres politiske 
Dont, en lille Bøn til dem, om de ikke nok vilde være saa 
venlige at votere adskillige Tusinder af Dalere for at Theatret 
kunde vedblive i den Bane, som de havde været med til 
at aabne. 

Kultusministeren har i Folketinget forelagt et Lovforslag 
om, at der for det første Femaar skal tilstaas det kongelige 
Theater en aarlig Understøttelse af 40,000 -Daler. Han har 
vel indrømmet, at dengang der for faa Aar tilbage voteredes 
en lidt større Sum for samme Tid, var Hensigten dermed den, 
at der naar det nye Theater aabnedes skulde træffes endelig 
Bestemmelse med Hensyn til de indviklede Spørgsmaal om 
Theaterforholdenes Ordning, men Ministeren synes alligevel 

at mene, at Tidens Fylde ikke er kommen, og at Afgørelsen 
helst maa udskydes fem Aar endnu. Om Theatret skal ved- 
blive at være Statsinstitution eller om det skal overgives til 
privat Entreprise, om alle tre Kunstarter skulle opretholdes 
eller ikke, om Ansættelserne skulle være kongelige, pensions- 
berettigede 0. s. v., alle slige Undersøgelser overgives til 
fremtidige Kultusministres og fremtidige Rigsdagsmænds Ini- 
tiativ. Det er saa let at forstaa, at dette Forslag fremføres, 
thi det er som bekendt langt behageligere at slippe for An- 
svaret ved en Afgørelse end at paatage sig et saadant; 
Spørgsmaalet er blot, om det er rimeligt, at Tinget vil ved- 
tage Loven. = Foreløbig hviler Sagen i Finanskommissionens 
Skød, og imidlertid drøfte i al Stilhed de brave Rigsdags- 
mænd dens For og Imod, og slibe eller sløve, alt efter deres 
Anskuelser, det Damoklessværd, der hænger over den danske 
Skueplads” Hoved. 

Theaterbestyrelsen synes ingenlunde at formode nogen 
saadan Fare. Den har rolig og selvtillidsfuld trukket det 
fordums Repertoiremaskineri op igen og forbereder sig til 
Afliringen af de gamle velkendte Melodier. Vi have allerede 
faaet ,,Bagtalelse", ,Toreadoren" og ,,Skatten"; inden fjorten 
Dage ere gaaede, vil jeg vædde, at vi ere naaede til de ,,tre 
Dage i Padua" og ,,Abekatten". Én Forsigtighedsregel træffer 
den dog. Den låder meget fint udsprede det Rygte, at den 
arbejder under særdeles vanskelige, Forhold, trænger til Ro 
og maa behandles med megen Overbærenhed og Humanitet. 
Hvorfor vides ikke, da det i og for sig ikke synes slemmere 
at bebo et nyt og velindrettet Hus end en gammel for- 
falden Rønne, nok er det, at den ønsker en Prøvetid til at 
finde sig tilrette i, som absolut maa vare fem Aar, om saa 
alle Andre ville finde, at ét kunde være tilstrækkeligt. Kan 
den opnaa, hvad den vil, saa har den jo Ret i at forlange; 
blot nu Folketinget opfylder sin Skyldighed og voterer den 
fornødne Sum. Men er det rimeligt? Lad os et Øjeblik 
sætte os ind i en Rigsdagsmands Stilling, og overveje de 
Indtryk, efter hvilke han skal danne sin Dom. De maa være 
ham tilflydte gennem de tre Hovedkilder: Pressen, Publikum 
og selve Theaterforestillingerne. 

Han vil da i Bladene have fundet en Mængde af utrolig 
modstridende Domme: det Stykke, den Ene dadler, løfter 
den Anden til Skyerne, den Skuespillers Fremstilling, i 
hvilken Denne ser det mest lovende Talent, kalder Hin 

for rene Fjællebodsløjer; han vil desværre ikke kunne komme 
til andet Resultat end det sørgelige, at vi ikke for Tiden 
besidde nogen virkelig Autoritet, hvis Stemme har afgørende 
Vægt i æsthetiske Sager. Saa vil han maaske trøste sig. med, 
at der kun gives én fuldstændig og sand Kritik, den mund- 
lige nemlig, og han vil lytte efter, hvad Folk almindeligvis 
dømme om den omstridte Genstand. Havde han da ved 
ÅAabningsfesten f. Eks. begivet sig ud i Korridorerne og 
Foyeren og mærket sig de Spadserendes Tale, hvad vilde 
han da have hørt? Et samlet Kor: Adjektivet ,, kedelig" 
kompareret i alle tænkelige Grader, en Klagesang sunget i 
alle mulige Tonearter; thi saa stor Enighed der herskede om 
Skuepladsens Skønhed, saa fuld Samstemning fandtes der 
ogsaa om Fremstillingens Kunstforladthed, og saa vilde denne 
samvittighedsfulde Rigsdagsmand spørge sig selv: Men gaar 
det ogsaa rigtig til, at alle Andre, ligesom jeg selv, have 
kedet sig ved Opførelsen af en af den danske Skueplads 
klassiske Prydelser, et af vor første dramatiske Digters 
Mesterværker? — 

Hvad der gør Kunstværket til Kunstværk, er at dets 
Frembringer evner at vække harmoniske Stemninger ved sit 
Arbejde. Fabriksproduktet er stemningsløst. Derimod hvad 
enten Kunstneren som i Musik og Poesi former et Fantasi- 
stof efter sin Vilje, eller han som i de bildende Kunster 
giver sin individuelle Opfattelse af Naturen i en Genfremstilling, 
ligger Dommen over hans Værk.i den Stemnings Væsen, han 
fremkalder. Maleren med sine Linjer og Farver, Digteren 
med sine Ord og Rytmer stemme den Skuendes og Hørendes 
Sjæl i en bestemt Akkord, og hvad man kalder Teknik i 
Kunsten, er den forskellige Maade, hvorpaa en saadan Stem- 
ning forberedes. "Altid at have i Erindring, at Stemningen 
er Alt, er en Livssag for Musikeren og Skuespilleren, der 
umiddelbart henvender sig til sit Publikum og under selve 
Produktionen faar sin Dom fældet; en Orkesteranfører, der 
ikke har opfattet Musikstykket paa kunstnerisk Vis og ikke 
er sig bevidst, at han vil fremkalde en bestemt tilsvarende 
Stemning hos Tilhørerne, bringer intet Kunstværk istand, 
hvor gode Kræfter han end raader over, og et Skuespil, der 
ikke opføres med Hensyn paa et bestemt kunstnerisk Udslag, 
vil ingen anden Stemning forefinde hos Tilskuerne end en vis 
magisk Søvndyssethed, saaledes som ,,Det lykkelige Skibbrud" 
øjeblikkeligt fremtryllede. Man høster kun, hvad man saar. 

Stykket var sat i Scene uden Spor af en æsthetisk Opfattelse 
af Holbergs Kunst og af denne Komedies særegne Betydning, 
uden ringeste Syn paa de enkelte Sceners Indgriben i den 
hele Komposition (— paa denne beror det Tempo, i hvilket 
de bør spilles —), uden nogensomhelst Kendskab til Maaden, 
hvorpaa de forskellige Personer burde karakteriseres. Lad 
mig blot tage et Par Eksempler. 

Holberg har skrevet ,,Det lykkelige Skibbrud" halvt 
som en Livsbekendelse, halvt som en Apotheose af sig selv, 
han har fremstillet sin egen Person, Forfølgelserne mod de 
Ideer, han forfægtede, sit Haab om den retfærdige Sags 
endelige Sejr. Paa den Tid, da Stykket for første Gang op- 
førtes, var der Ingen, som kunde tvivle om dette, og Virke- 
lighedens og Tendensens hele Magt hvilede over Komedien 
og bødede paa dens Svagheder. Nu, da Holbergs Kamp ikke 
kæmpes' mer, ialfald ikke med de samme Vaaben, nu gælder 
det om at give Stykket et ligesaa bestemt historisk Præg 
som det i sin Tid bar Virkelighedens Stempel. Holbergs 
Figur maa være det tydelige Midtpunkt. Allersimplest vilde 
det historiske Indtryk naas, hvis Philemons Fremstiller gav 
Rollen med Holbergs Maske, i hvert Fald maa han udruste 
Figuren med en saadan Glorie af Alvor, Værdighed og Satire, 
som man véd Holberg personlig besad.  Istedetfor tillades 
det Theatrets intelligenteste Kunstner at fremstille Philemon 
saa flovt og fladt, at det er en Ynk at se, og dermed falder 
da Stykkets egentlige Virkning fuldstændig sammen. Og som 
der gribes fejl af det Centrale, saaledes forsømmes ogsaa 
Bipunkterne. Femte Akt, til hvilken hele Stykket bør stræbe 
hen som en næsten tragisk truende Afslutning, faar ved 
Iscenesættelsen Udseende af en ganske overflødig Tilsætning. 
Man maa holde -»for Spøg, hvad Holberg har ment som 
rammest Ålvor, naar man ser Dommeren stadig smile venligt 
hen til Philemon, som for at overbevise ham om, at der 
ingen Fare er paafærde. Hvor bliver her den stadig voksende 
Spænding af, i hvilken Digteren vilde holde Tilskuerne? 

Men lad os vende tilbage til vor Rigsdagsmand. Han 
har selv intet kunstnerisk Indtryk faaet i Theatret, han har 
af Venner og Bekendte erholdt Tilstaaelser, der gaa i samme 
Retning, han har ingen æsthetisk Autoritet at ty til, for at 
erfare, om hans ugunstige Dom har sin lovmæssige Beret- 
tigelse, overalt hører han atter og atter gentage, at det 
kongelige Theater repræsenterer den sceniske Kunsts fuld- 

komne Forfald, og nu forlanges der af ham, at han som 
Bestyrer af Statens Penge skal votere en meget stor Sum 
aarligt for at opretholde denne Skueplads som Statsinstitution. 
Maa han ikke nok studse og betænke sig. Staten skal af 
sin Formue yde Pengene ud fra den Betragtning, at det er 
en Samfundssag af højeste Vigtighed at understøtte Kunsten, 
men Ulykken er just, at Beviset mangler for, at den dra- 
matiske Fremstilling, saaledes som det kongelige Theater for 
Øjeblikket driver den, falder ind under Begrebet Kunst. Ja 
var dette bevist, var det virkelig Tilfældet, hvor kunde da 
nogen Rigsdagsmand med Hjærtet paa rette Sted tvivle paa, 
at den forlangte Sum burde voteres. Ja end meére, der burde 
blot spørges, om den ogsaa var tilstrækkelig til at betrygge 
et efter kunstneriske Principer styret Theaters Eksistens. Jeg 
skal her minde om, hvad Professor Høedt i sin Tid skrev, 
da man ligesom nu forlangte en Statsunderstøttelse til Thea- 
tret, der skulde gælde for fem Aar: ,,Naar man vil have en 
Kunstanstalt — og i andet Fald kan man jo spare sig alle 
Udgifter — nytter det ikke at tale om, hvor lille Danmark 
er, men hvor stort Tilskuddet maa være, for at Maalet kan 
onaas; og naar man ikke voterer det Tilstrækkelige, er det 
aldeles ligegyldigt, om man giver 10, 10,000 eller 50,000 Rd. ; 
thi naar et Theater ikke er Kunst, kan det for mig 
være, hvad det vil, det har da ikke den mindste Be- 
tydning for Staten, og fortjener ikke, at man ofrer det 
50 Skilling, endsige 50,000 Rigsdaler.”%) — Hvorfra, maa 
der da spørges, skal Rigsdagsmånden tage sin Vished om, 
at naar han voterer de forlangte 40,000 Daler, skaffer han 
Staten et Theater, ,,som er Kunst", hvem indestaar ham for, 
at han ikke vilde gavne Landet og Kunsten mere ,ved helt 
at nedlægge Theatret og løse de Baand, hvormed det konge- 
lige Theaters Privilegier tvinge ethvert betydeligt Talent heri 
Landet til enten at svigte Kunsten eller at optræde paa 
Kongens Nytorv og faa den Gage, man der behager at be- 
stemme" %f); ja hvem indestaar ham derfor? Ikke Kultus- 
ministeren, thi han tier ganske stille herom, han lover intet, 
han forlanger kun. Ja, hvis Ministeren havde sagt: hvis 
denne Lov voteres, da haves der betryggende Sikkerhed for, 
at Danmark vil besidde et kunstnerisk Theater; jeg har i 


+) F. L. Høedt: Den danske Skueplads og Kommissionen, S. 13. 
xx) Sammesteds, S. 30. 

Spidsen for det kongelige Theater stillet en Mand, den 
bedste, jeg kunde finde, hvis Dygtighed og Kunstforstand jeg 
ubetinget stoler paa, som er istand til at hæve den forfaldne 
Kunst og gengive vor Scene dens gamle Ry — da var det 
en anden Sag. Men, som sagt, Ministeren, der som Viden- 
skabsmand berømmes saa højt for sin geniale Kritik, lover 
intet saadant, han lader som om han ikke hører de mange 
Stemmer, der rejse Tvivl om det nuværende Theaters Kunst- 
værdi, og forlanger kun. 

Saa synes det mig ogsaa rimeligt, om den anden Part 
paa sin Side gav sig til at forlange, og fordrede" Garantier 
for, at Statens Penge ikke bortødsledes i ukunstneriske og 
følgelig unyttige Formaal. Naar den franske Regering aarlig 
udgiver store Summer til Understøttelse af forskellige Pariser- 
theatre, saa have disse til Gengæld fastsatte Forpligtelser til 
at opføre bestemte Repertoirer. ,,Théåtre Francais" f. Eks. 
skal opføre de klassiske Stykker, og hvis dets Direktør gav 
sig til at spille et Lystspil fra Palais-Royaltheatret, vilde 
han upaatvivlelig øjeblikkelig blive afsat. ,,0Odéon" har i 
noget ringere Grad den samme Pligt overfor Klassiciteten, 
og da for nylig dets Bestyrelse ikke syntes tilfulde. at have 
opfyldt sine Forpligtelser, var der alvorlig Tale om at und- 
drage den Regeringsunderstøttelsen, og Direktionen maatte 
hurtigst muligt give en Række klassiske Forestillinger for at 
afvæbne det truende Uvejr. Det nyoprettede ,,Théåtre Ly- 
rique" skal alene opføre unge Komponisters Arbejder, medens 
den store Opera fornemlig fremfører de nationale Mester- 
værker 0. s. v. — Har en Direktion et bestemt Hverv at 
røgte, forhindres den ikke alene fra Regeringens Side i et- 
hvert Overgreb, men ogsaa fra Publikums, der, naar det ved, 
hvad det tør fordre, kun sjældent er villigt til at slaa af 
påa sin Ret. Ulykken herhjemme er, at Enhver aner, men 
Ingen med Bestemthed véd, hvilke Forpligtelser det kongelige 
Theaters Direktion har. Man har set æsthetiske Gyseligheder 
opført, uden at Direktionen har faaet nogensomhelst ministeriel 
Tilrettevisning, og Skuespillere have manifesteret sig i de 
uhyggeligste Præstationer uden at Publikum er geraadet i 
Indignationens Harnisk derover. 

Rigsdagen vilde da i høj Grad tjene den dramatiske 
Kunst, hvis den vilde fordre, at det engang for alle fastsloges, 
hvilke Forpligtelser det kongelige Theater overtager til 
Gengæld for Statsunderstøttelsen. Det forstaar sig af sig 

selv, at der ingen Detailangivelser skulde forlanges, kun de 
store Grundtræk for Ordningen af Theatrets Virksomhed burde 
afsættes, et Program saa at sige udstedes. Saa fik vi da 
engang at vide, om det danske Nationaltheater skal være en 
Fornøjelsesanstalt regeret efter Himlen-véd-hvilke Anskuelser 
eller en Kunstanstalt styret efter kunstneriske Principer, og 
saa kunde Rigsdagen diskutere, om Regeringen tilbød saadanne 
Garantier for et Kunst-Theater, at det var retfærdigt at til- 
staa det en Statsunderstøttelse. 


E. B. 


Økonomiens Methode og nogle af dens 
Begreber. 


Økonomien er meget nær beslægtet med Natur- 
videnskaberne; man kunde kalde den Samfundets Mekanik, 
thi ligesom vi i Mekaniken undersøge den Ligevægts- 
tilstand eller de Bevægelser, som de virkende Kræfter 
maa fremkalde, saaledes søge vii Økonomien at bestemme 
de Tilstande eller Forandringer, som maa hidføres af de 
virkende økonomiske Kræfter. Vi genfinde i Økonomien 
den Tredeling, som i Naturvidenskaberne træder saa 
tydeligt frem. Der er først den beskrivende, den blot 
iagttagende Videnskab, der lægger det Stof frem for os, 
som vi ville .undersøge nærmere. Det er Statistiken, 
Samfundets Naturhistorie. Jeg giver her Ordet en videre 
Betydning, end det ellers tages med, idet jeg, hvad der 
synes mig mest naturligt, ikke alene kalder Videnskaben 
Statistik, naar den tæller, men vedbliver at give den 
dette Navn, saalænge den blot beskriver, meddeler Fakta, 
uden at ræsonnere.  Statistiken giver Oplysning om År- 
bejdernes Antal og Brugbarhed, om Jordens Frugtbarhed 
og Frembringelsernes Natur, om Indretningen af Banker 
og AÅrbejderassociationer, om ædelt Metal og Veksler, 
om Menneskenes Fornødenheder og den Rækkefølge, i 
hvilken de søges tilfredsstillede o. s. v. 

Den rationelle Økonomi, Videnskabens anden Hoved- 
afdeling, er en ren logisk Videnskab. Den tager Stoffet, 
som det er den forelagt og søger ved Fornuftslutninger 
at finde den indbyrdes Sammenhæng mellem dets for- 
skellige Dele. Medens Statistiken viser, hvad der er, 
viser denne, hvad der maa være. Men Stoffet er altfor 
rigt, de virkende Kræfter altfor mangfoldige til at man 
med noget Haab om Udbytte kan styrte sig hovedkulds 
ind i hele den givne, forvirrede, konkrete Tilstand. Sam- 
fundets Mekanik maa som den døde Naturs: Mekanik 
skære Alt, hvad der synes mindre væsentligt, bort og 
begynde med et ideelt Samfund, der kun i sine største 
og groveste Træk ligner det virkelige Samfund, og den 
maa derpaa møjsommeligt arbejde sig frem, idet den 
stedse trækker mere og mere med ind i Undersøgelsen 
og saaledes efterhaanden bringer sit, stadigt rent ab- 
strakte, ideelle Samfund, til i flere og flere Punkter at 
falde sammen med det virkelige. Paa samme Maade 
begynder man i Mekaniken med at betragte det lufttomme 
Rum for derpaa at gaa over til at tage Luftens Modstand 
med i Beregningen; man begynder med at undersøge 
Lovene for Bevægelsen paa fuldkommen glatte Flader, 
uagtet saadanne ikke findes i Virkeligheden, og først 
derefter tager man Hensyn til Gnidningsmodstanden. 

Den rationelle Økonomi bliver saaledes en ren logisk 
Videnskab, der kun beskæftiger sig med Abstraktioner; 
den støtter sig til Statistiken, idet den abstraherer ud 
af dennes Resultater, men paa den anden Side bliver 
den vejledende for Statistiken, idet den peger paa de 
faktiske Oplysninger, som den har Brug for. Uden den 
som ledende gaar Statistiken iblinde, og den skaber i 
sine umaadelige Talrækker en Armé, der er unyttig, ja 
ofte endog skadelig, idet man forledes til af disse Tal 
at ville uddrage de økonomiske Love; da denne Sæt- 
ning ligner en Paradoks, vil jeg forklare mig noget 
nærmere. g 

Det forekommer meget hyppigt i Naturvidenskaben, 
at man maa nøjes med Iagttagelser, hvor den logiske 
Forbindelse mellem Fænomenerne er saa sammensat, at 
man ikke kan finde den. Naar f. Eks. et Legemes Be- 
vægelse paa en ru Flade tildels afhænger af Gnidnings- 
modstanden, er man nødt til at tage sin Tilflugt til 
Forsøg, for at bestemme de Love, efter hvilke denne 
virker. Og dog er der her ikke ny Kræfter; dersom de 
optraadte enkeltvis, i det Store, kunde man meget godt 
ad rent logisk Vej udlede deres Virkning af, hvad man 
allerede kender, men de optræde her saa smaa og i saa 
stor Mængde, at man ikke kan følge dem, og man maa 
da nøjes med at iagttage det endelige Resultat istedetfor 
at beregne det. For at dette skal kunne gøres med 
Nytte, er det imidlertid nødvendigt, at man kan variere 
sine Eksperimenter paa saa mange Maader, at man er 
vis paa, at man i Resultatet kun faar det med, som man 
vil have, og ikke tillige en Mængde andre for den stillede 
Opgave fremmede Ting. Ved det enkelte Forsøg kan 
muligvis Temperaturen eller Luftens Modstand eller andre 
fremmede Åarsager have spillet en Rolle, og man maa 
derfor gøre sine Forsøg paa en saadan Maade, at man 
er sikker paa, at man netop faar de Virkninger med, 
som hidrøre fra Gnidningsmodstanden og ikke andre. 
Hvis man i Statistiken paa lignende Maade kunde variere 
sine Forsøg, kunde den gøre stor Nytte ved at give os 
Lovene åd empirisk Vej, hvor de ere saa sammensatte, 
at man ikke kan finde dem ad logisk Vej. Nu maa man 
imidlertid ved statistiske Undersøgelser næsten altid 
nøjes med at tage Forholdene som de ere; man kan ikke 
pludselig forøge Kapitalen eller Arbejdernes Antal eller 
Guldmængden for at finde de Virkninger, som saadanne 
Forøgelser vilde medføre. Og selv om man af og til 
kunde gribe saaledes ind, vilde man ikke kunne være 
sikker paa, at der ikke samtidig med disse Forøgelser 
var indtraadt andre Forandringer, som ogsaa havde Ind- 

flydelse paa Resultatet, og man vilde ikke kunne gøre 
sine Forsøg saa mangfoldige og saa forskellige, at man 
kunde stole paa i Resultatet kun at have det med, som 
man vilde have. Anderledes forholder det sig, naar man 
allerede har et temmelig nøjagtigt Kendskab til den 
logiske Forbindelse mellem Fænomenerne, såa at man véd, 
hvilke Indflydelser der kan være Tale om, selv om man 
end ikke kender deres Størrelse, thi saa blive Vanskelig- 
hederne.reducerede til et endeligt Antal, som man kan 
haabe at overvinde. Det er derfor at jeg siger, at de 
statistiske Resultater kun kunne faa Betydning, naar 
man allerede har den rationelle Økonomi; det er den, 
der skal vise mig, hvilke Erfaringer jeg kan stole paa; 
det er den, der viser mig de mange smaa Addender, 
som jeg ved den statistiske Optælling ikke ser, og som 
maaske tilsammen spille en langt vigtigere Rolle end de 
faa store, som jeg ser. Jeg ser, naar der paa ét Sted 
er tabt 1000 Rdl., men jeg ser ikke, at der paa 10,000 
Steder er vundet én Skilling; det lyder højere, naar En 
skriger, end naar hundrede tie stille. 

Jeg vil som et Eksempel minde om Striden mellem 
Frihandelsmænd og Beskyttelsesmænd. Det er her umuligt 
ved statistiske Undersøgelser at komme til en Afgørelse. 
Det kunde maaske nok lykkes at finde, hvormeget de 
Enkelte vinde ved Beskyttelse, men det er umuligt at 
tælle sammen, hvad de Mange tabe. Naar Beskyttelses- 
mændene henvise til det Tab, som det vil være for Sam- 
fundet, naar de ikke længere kunne lønne deres Arbejdere, 
er det ligesaa ensidigt, som naar Frihandelsmændene 
henvise til den store Udvikling, som England fik sam- 
tidig med Frihandelens Indførelse. Det er kun ad logisk 
Vej, at man kan behandle Spørgsmaalet; det nytter ikke 
at Statistiken viser, at de to Fænomener vare samtidige, 
naar ikke den rationelle Økonomi kan bevise, at det Ene 
er en nødvendig Følge af det Andet, og kan den dette, 
bliver den statistiske Eftervisning overflødig. 

Den tredje Hovedafdeling af Naturvidenskaberne 
dannes af de tekniske Videnskaber; man anvender der 
de Resultater, som de undersøgende Videnskaber have 
ført til; man benytter det vundne Kendskab til Naturen 
til at tvinge den til at arbejde hen mod et bestemt 
Maal. Paa samme Maade skal den undersøgende øko- 
nomiske Videnskab lære os at ordne Samfundsmekanismen 
påa den bedste Maade. Den anviser os Midlerne, medens 
Politiken eller Moralen bestemmer Maalet. 


Naar jeg stiller den Fordring til den rationelle 
Økonomi, at den skal være en ren Fornuftvidenskab, en 
ligesaa eksakt Videnskab som Mathematiken, vil man 
maaske indvende, at det er umuligt, fordi de økonomiske 
Forhold væsentlig betinges af den fri menneskelige Vilje, 
og at en Frihed, hvis Ytringer kunne beregnes, er en 
Selvmodsigelse. Jeg skal hertil bemærke, at vi netop i 
Økonomien forudsætte en bunden Vilje. Dersom Enhver 
forudsattes at handle efter Luner og Indfald, vilde en 
økonomisk Videnskab være en Umulighed, medmindre 
Erfaringen viste, at der i selve disse Luner og Indfald 
viste sig en vis Regelmæssighed, saa at vi kunde behandle 
dem, som vi i Forsikkringsvæsenet behandle Dødsfaldene. 
Jeg har imidlertid ovenfor sagt, at vi i Økonomien ikke 
behandle det virkelige Samfund, men et idealt Samfund, 
der ligner det saa meget som muligt. I dette ideale 
Samfund erstattes da den frie Vilje ved Selvinteressen. 
Vi forudsætte der, at Enhver altid vil. handle saaledes, 
som det er ham fordelagtigst. Vi forudsætte, at Enhver 
kan gøre det Regnestykke, som viser ham den Anvendelse 
af hans Penge og Kræfter, som giver ham den største 
Fordel. Vi forudsætte endvidere Konkurrencen, det vil 
sige Kamp om Fordelene mellem Forskellige, som kunne 
yde Samfundet de samme Tjenester, eller som ønske de 
samme Tjenester af det. Man ser let, at naar denne 

Forudsætning falder bort, falder ogsaa det Lovbestemte 
bort. Naar Konkurrencen falder bort, idet alle de, der 
kunne yde de samme Tjenester, handle i Forening 
(Skruerne), bliver Spørgsmaalet om, hvem Fordelen vil 
tilfalde, til et Spørgsmaal om, hvem der kan holde længst 
ud, og dette Spørgsmaals Besvarelse ligger udenfor 
Videnskabens Omraade. 

Dersom man f. Eks. kunde tænke sig Enighed mellem 
alle Jordejere, vilde det være umuligt at bestemme Love 
for Fødevarernes Pris. Dersom alle Jordejere blot ét 
Aar bleve enige om at lade Halvdelen af den dyrkede 
Jord ligge brak eller at ødelægge Halvdelen af det 
høstede Korn, vilde de opnaa en uhyre Fordel, thi ganske 
vist vilde Enhver kun faa Halvdelen af, hvad han plejer 
at faa, men Priserne vilde rimeligvis stige til over det 
Tidobbelte. Saalænge der her blot forudsættes Enighed, 
er Opgaven fuldstændig ubestemt; saasnart det er slaaet 
fast, hvad Jordejerne ere blevne enige om, er den atter 
bestemt, og Prisen kan beregnes. Jeg vil her vise, hvor- 
ledes en saadan Opgave maatte løses, idet jeg dog, for 
at gøre Forholdet simpelt, vil se bort fra alle mindre 
væsentlige Omstændigheder, saasom Transportomkost- 
ninger, Købernes forskellige Appetit o. s. v. 

Jeg antager da, at alle Køberne og alle Sælgerne 
ere paa Markedet med alt det Korn, som ikke er ødelagt, 
og at der er ødelagt saa meget, at der ikke er nok til 
Alle. Det er altsaa givet, at Nogle maa sulte ihjel, men 
Ingen vil sulte ihjel, som kan redde sig, om det end 
koster ham Alt, hvad han ejer. Deraf følger, at den 
Rigeste af dem, der sulte ihjel, ikke er rig nok til at 
købe det Nødvendige, og at den Fattigste, der ikke sulter 
ihjel, notop ejer saa meget, at han kan købe, thi dersom 
han fik Noget tilovers, maatte der være en Anden, lidt 
fattigere, der ogsaa kunde købe. Nu er der en given 
Mængde Korn, og dette maa være tilstrækkeligt til et 
givet Antal Mennesker. Tælle vi saa mange Mennesker 

fra, idet vi begynde med de Rigeste, faa vi alle dem, 
der kunne købe, og da den Fattigste af disse betaler 
det, han faar, med Alt, hvad han ejer, have vi her Prisen 
bestemt. Dersom han skal bruge en Tønde og ejer 50 
Rdl., maa Prisen blive 50 Rdl. for Tønden. Ingen kan 
faa det billigere paa Grund af Konkurrencen mellem 
Køberne, thi dersom Noget blev solgt billigere, vilde en 
af de Fattigere købe, og dersom han købte, maatte en 
af de Rigere sulte ihjel, hvilket er urimeligt. Paa den 
anden Side kommer Ingen til at betale Kornet dyrere 
påa Grund af Konkurrencen mellem Sælgerne; ingen af 
disse vil beholde sit Korn, og der er ikke Købere til det 
Hele til den højere Pris. De ville derfor undersælge 
hverandre, indtil den Pris naas, til hvilken de Alle 
kunne sælge. 

Det kan være lærerigt at betragte denne Opgaves 
Løsning noget nærmere. Vi kunne da først lægge Mærke 
til, hvorledes det her træder tydeligt frem, hvad der er 
Iagttagelse og hvad der er Ræsonnement. Vi kunne ikke 
løse Opgaven, uden at have Menneskene ordnede efter 
deres Evne til at købe, men dette kunne vi kun opnaa 
ved Iagttagelse. Det er Statistiken, der maa give os de 
herhen hørende Tal, ligesom det ogsaa er den, der maa 
angive os Fødemidlernes Mængde og det for hver Person 
nødvendige Forbrug. Maaske kan den ikke opgive os 
disse Størrelser, og saa kan Opgaven ikke løses, men fra 
det Øjeblik, hvor de ere fundne, er det en ren logisk 
Opgave, vi have tilbage. Man vil maaske gøre den 
Indvending, at selv om denne Opgave blev løst, var 
det uden Betydning for Virkeligheden, fordi vi have set 
bort fra mange Omstændigheder, der spille en stor Rolle. 
Den Fattige kan, uden at sulte ihjel, bruge noget mindre, 
end den Rige vil bruge; alt Korn kommer ikke straks 
paa Markedet, men noget holdes borte af Spekulationen 
0o.s.v. Det er meget rigtigt, at mange saadanne Mo- 
menter maa tages med, naar man skal have en praktisk 

brugbar Løsning; men det Væsentlige er, at derved 
ændres Grundtanken i Løsningen ikke; det kan blive 
nødvendigt at gøre mange flere Iagttagelser, men naar 
disse ere gjorte, vide vi, hvorledes den logiske Sammen- 
hæng er, som tjener til at stille Opgaven i Ligning. Vi 
kunne maaske ikke løse Opgaven, men vi vide da ialfald, 
hvad det er, vi mangle i at kunne løse den, vi vide, at 
ethvert Ræsonnement, som, uden at gaa ud fra disse 
Størrelser og uden at behandle dem paa denne Maade, 
prætenderer at give os en Løsning, er falsk, og næst 
efter at kende Sandheden er det vigtigste det, at 
vide, at man ikke kender den, og hvorfor man ikke 
kender den. 

Dersom vi paa samme Maade søge at bestemme 
Prisen for andre Varer, se vi, at der ved saadanne bliver 
endnu et Spørgsmaal at besvare for Statistiken, idet der 
bliver en væsentlig Forskel paa absolut nødvendige År- 
tikler og saadanne, som kunne undværes. Idet Føde- 
midlerne ere absolut nødvendige, faa vi en Bestemmelse 
med, som kun gælder for dette Tilfælde, nemlig den, at 
Enhver vil købe, som kan med Opbydelse af al sin Evne. 
Ved andre Varer, som kunne undværes, vil den højeste 
Pris, som Køberen vil gaa til, ikke alene. afhænge af 
hans Købeevne, men tillige af et personligt Skøn. Køberen 
vil sammenligne den Nytte, hans Penge paa denne Maade 
kunne gøre ham, med den Nytte, han ved anden An- 
vendelse vil kunne have af dem. Da vi her faa at gøre 
med Størrelser, som afhænge af de forskellige Menneskers 
forskellige Tilbøjeligheder, kommer der et nyt statistisk 
Element ind i Løsningen. Lad os f. Eks. antage, at hele 
Tobakshøsten er paa Markedet og se bort fra Spekula- 
tionen, saa at vi antage, at Alt skal sælges. Der er 
maaske mange Købere, der hellere vilde give 5 Rd. for 
et Pund, end de vilde undvære Tobak, men dersom der 
ikke er nok af saadanne Købere til at købe al Tobakken, 
vil Prisen blive lavere. Sælgerne maa gaa saa langt ned, 

til de have fundet Købere til den hele Høst, og Prisen 
vil bestemmes af den Køber, som vil give mindst af dem, 
som Sælgerne ere nødte til at tage med. 

Man slutter let af det Udviklede, at en Forandring 
i Udbuddet vil hidføre langt større Prisforandring i et 
Samfund, hvor der hersker stor Ulighed i Formues- 
forholdene end i et, hvor Formuen er jævnere fordelt. 
Nøjere Undersøgelser vilde maaske vise, at den ved 
Årbejdsstandsninger, forkortet Arbejdstid o. s. v. formind- 
skede Produktion har havt en større Indflydelse paa den 
almindelige Prisstigning, vi have været Vidne til i de 
sidste Aar, end de andre Momenter, som i Almindelighed 
anføres. 

Opgavens Løsning har endnu en Variant, idet der 
gives Varer, hvis Udbud kan forøges næsten uden Grænse 
i meget kort Tid, idet Produktionsomkostningerne dog i 
Almindelighed blive større jo større Udbuddet skal gøres, 
fordi man bliver nødt til efterhaanden at benytte daar- 
ligere Redskaber for Produktionen. Her fremkalde Udbud 
og Efterspørgsel gensidig hinanden, idet Efterspørgslen 
sker til en stadig lavere, Udbuddet til en stadig højere 
Pris, indtil de naa hinanden i den Pris, der bliver den 
gældende. Her forlanges til Opgavens Løsning ikke 
Varemængden, men den Lov, efter hvilken Produktions- 
omkostningerne vokse samtidig med Produktionens For- 
øgelse, men denne Lov kan kun Statistiken give. 

Begrebet ,,Værdif har voldt Økonomerne mange 
Vanskeligheder og har givet Anledning til megen Strid. 
En skelner mellem indre og ydre Værdi, en Anden mellem 
Brugsværdi og Bytteværdi; En udvikler, at Genstandene 
faa deres Værdi fra det Arbejde, de have kostet, en 
Anden, at Værdien hidrører fra den Glæde, Genstandene 
forskaffe os eller den Smerte, som de fri os for. Jeg 
anser alle de Ark, der ere fyldte med disse Afhandlinger, 
for ligesaa meget spildt Papir. Økonomien har kun at 
bestille med det Faktum, at ethvert Individ har Lyst til 

forskellige Ting i en af hans. Personlighed afhængig 
Rækkefølge, men har Intet at gøre med Grundene til 
denne Lyst. Å holder af Tobak, men drikker aldrig Vin, 
medens B- holder af Vin, men ikke for Betaling vilde 
ryge Tobak. Hvorfor de have disse Tilbøjeligheder, er 
et Spørgsmaal, der kan vedkomme Psykologien eller Fy- 
siologien, men aldrig Økonomien. Tobak er værdiløs for 
B; selv om han er Tobakshandler, har han (bortset fra 
Spekulationen) ingen Indflydelse paa Prisen, thi det er 
hans Kunders og ikke hans Tilbøjeligheder, der bestemme . 
denne. Der kunde være Grund til at søge Åarsagerne 
til de forskellige Tilbøjeligheder, dersom vi kunde vente 
derved at føre Spørgsmaalet tilbage til andre Spørgsmaal, 
hvor det var lettere at give den statistiske Bestemmelse; 
dersom man f. Eks. kunde vise, at det, Folk vilde betale 
for Snustobak, var i et bestemt Forhold til deres Næsers 
Længde, vilde en saadan Sætning kunne være nyttig ved, 
at disse Længder lettere. kunde observeres; men da der 
ikke kan være Tale om Eksistensen af saadanne Sæt- 
ninger, vil man dog aldrig kunne undgaa at gaa ud fra 
den Rækkefølge; i hvilken Individerne ønske de forskellige 
Varer, som given ved- simpel Iagttagelse, og Alt, hvad 
der søger at føre Spørgsmaalet længere tilbage, vil være 
spildt Arbejde. Hvis Økonomerne holdt strængt fast paa 
den Adskillelse mellem logiske og empiriske Undersøgelser, 
som jeg har pointeret saa skarpt, vilde saadanne Vanske- 
ligheder falde bort af sig selv. 

Et andet Begreb, som ogsaa har voldet en Del Be- 
svær, er Begrebet Formue, om hvis Begrænsning Økono- 
merne ere meget uenige. Hovedstridspunktet er det, om 
man til Formue kun skal regne materielle Genstande, 
eller om man ogsaa skal regne den personlige Dygtighed 
med. Begge de stridende Partier møde med gode Årgu- 
menter. En Malers Dygtighed kan ikke kaldes Formue, 
siger den Ene, thi han kan ikke sælge den; det er først 
de Malerier, han maler, som kunne sælges, og som derfor 

ere Formue: Han kan ganske vist ikke sælge sin Dyg- 
tighed, siger en Ånden, men det har ingen Betydning; 
han har ved sit Arbejde skaffet sine Øjne og sine Fingre 
en særlig Evne til at producere, ligesom en Anden ved 
sit Arbejde skaffer sig en Maskine, ved hvilken han for- 
øger sin Evne til at producere; der er ingen væsentlig 
økonomisk Forskel paa disse to Anvendelser af Arbejdet. 
Dersom vi ikke regne Dygtigheden med til Formuen, 
kunne vi komme til det Resultat, at et Land, som har 
anvendt meget paa Undervisning, er bleven fattigere, 
uagtet maaske dets Evne til at producere derved er 
bleven meget større, end om det havde anvendt den 
samme Kapital til Maskiner. 

Det gaar med denne Strid som med saa mangen 
anden, at den, nærmere betragtet, kun viser sig at være 
en Strid om Ord. Vi hente i Reglen vore Begreber fra 
visse simple Tilfælde, hvor de ere meget skarpt bestemte, 
og ere saa tilbøjelige til at udvide dem til langt mere 
sammensatte Tilfælde, uden at lægge Mærke til, at der 
ved denne Udvidelse er noget Vilkaarligt, som kræver 
en ny Definition, en ny Vedtægt. Vi bruge oprindeligt 
Ordet Formue for at bestemme en Mands Evne til at 
købe. Paa en given Tid kunne vi altid vurdere denne 
Evne ved en vis Pengesum; og der er ingen Vanskelighed 
ved her at bestemme Begrebet skarpt. Nu betragter 
man det som en given Ting, at det Samme, som gælder 
om den enkelte Mand, ogsaa maa gælde om det hele 
Samfund, medens vi i Virkeligheden her have et nyt 
Forhold, der kræver en ny Begrebsbestemmelse. Den 
enkelte Mand kan sælge, hvad han har, til de gængse 
Priser, men det kan det hele Samfund ikke. En Formue- 
forøgelse er for den Enkelte en Forbedring af hans 
materielle Stilling, medens den for det hele Samfund 
kan være det Modsatte. Dersom f. Eks. Vand blev saa 
sjældent, at det maatte betales, vilde Samfundets Stilling 
være forværret, medens dets Formue vilde være vokset, 

fordi Vand, der før var værdiløst, nu havde Værdi. 
Dersom man efter en meget daarlig Høst vilde vurdere 
al Formue paa Jorden, vilde man muligvis finde, at den 
var vokset betydeligt, uagtet den hele materielle Stilling 
var meget forværret. Jeg siger muligvis, thi vel kan det 
betragtes som sikkert, at en ringere Høst har en større 
Pengeværdi end en større, men da de dyrere Fødemidler 
vilde sluge saa meget af Folks Indkomster, vilde de 
medføre et ringere Begær efter andre Varer, og derved 
faa mange andre Priser til at falde, og man kan ikke 
forud angive, hvad der her vilde blive det Overvejende. 

Vi se saaledes, at selv om det lykkes at blive enige 
om, hvad man skal forstaa ved et Lands Formue, vil 
det Begreb, man paa denne Maade kommer til, blive af 
ringe Betydning, fordi Formuen ikke bliver nogen Maale- 
stok for Nationens materielle Velvære. Og selv om man 
bliver enige om, hvor meget man vil regne med til For- 
muen og formaar at vurdere Alt dette i Penge, maa man 
lægge Mærke til, at den Sum, man kommer til paa denne 
Maade, er en saadan, hvor Åddendernes Orden ikke er 
vilkaarlig. Dersom den samme Formue blev fordelt paa 
en anden Maade mellem de samme Individer, vilde 
Summen forandres, fordi, som vi have set, Priserne ere 
afhængige af Formuens Fordeling. 

Vi se saaledes de Vanskeligheder, der stille sig i 
Vejen for en Opsummering af Formuen, men det hele 
Spørgsmaal har saa liden Betydning for Økonomien, at 
man godt kan lade det staa hen. Det, som har Betyd- 
ning, er, at hvert Land har visse Hjælpemidler for Pro- 
duktionen. Disse ere dels gratis givne af Naturen, dels 
frembragte ved Arbejde, men selv denne Forskel er 
uvæsentlig, naar de først ere færdige. Et Sted har man 
med stor Bekostning slaaet en Bro eller gravet en Kanal, 
et andet Sted har Naturen givet os Broen eller Kanalen 
gratis. For Økonomien kommer det blot an paa, hvad 
der er, ikke paa, hvorledes det er kommet. Den har 

Intet med Fortiden at gøre; den spørger kun om, hvilke 
Tjenester de forskellige Genstande kunne yde, ikke om, 
hvad de have kostet. Vi betale f. Eks. Aktierne i en 
Sporvej efter det Overskud, Driften giver, og det Antal 
Aktier, der eksisterer; det er aldeles ligegyldigt for 
Køberne, hvad den har kostet at anlægge, eller hvad der 
er Aktiernes paalydende Værdi. Staa Aktierne f. Eks. 
i 150, er det ligegyldigt for Køberen, om de lyde paa 
100 eller 200; for Sælgeren repræsenterer Forskellen 
naturligvis hans Tab eller Gevinst, men dette Tab eller 
denne Gevinst er noget Afsluttet, som ikke mere har 
nogen Indflydelse paa Foretagendets Værdi. 

Medens det saaledes for Økonomien er uden Forskel, 
hvorfra Produktionens Hjælpemidler have deres Oprindelse, 
maa den derimod tage et andet Hensyn, idet det bliver 
af væsentlig Betydning, om disse Hjælpemidler ere saa- 
danne, som man med samme Lethed kan skaffe flere af, 
eller saadanne, til hvilke der er knyttet særlige Fordele. 
I det første Tilfælde vil nemlig Værdien bestemmes af, 
hvad Hjælpemidlet koster at frembringe. Dersom det 
nemlig 'gav et til en højere Værdi svarende Udbytte, 
vilde der skaffes flere tilveje, og det forøgede Udbud 
vilde bringe Udbyttet til at falde. Dersom derimod nye 
Hjælpemidler af samme Art og Godhed ikke kunne skaffes 
tilveje, faar Besidderen af disse Genstande et Monopol. 
Et Eksempel vil gøre Sagen tydeligere. Da man opfandt 
Vævemaskiner, maatte de Første, der fik saadanne Ma- 
skiner, faa en betydelig Fordel, fordi Prisen endnu rettede 
sig efter Haandvævernes Udbytte. Den store Fordel ved 
Maskinernes Anvendelse trak imidlertid snart megen 
Kapital til denne Forretning og bragte: derved snart 
langt flere vævede Tøjer paa Markedet. Prisen paa saa- 
danne maatte da falde, den lavere Pris fremlokkede nye 
Købere, og saaledes blev det ved, til Fordelen ved denne 
Kapitalanvendelse gik ned til den almindelige Fordel, 
det vil sige indtil Maskinens Værdi, vurderet efter det 

Udbytte, den gav, svarede til Omkostningerne ved at 
frembringe den, eller bedre ved at frembringe en ny af 
samme Slags. 

Noget forskelligt bliver Forholdet, naar vi betragte 
saadanne Redskaber, til hvilke der ere knyttede særlige 
Fordele, f. Eks. frugtbar Jord, patenterede Opfindelser, 
særlige menneskelige Evner. Der maa dyrkes saa megen 
Jord, at vi Alle faa Fødemidler, og da den Jord, som 
Ingen vil dyrke, ingen Værdi har, vil den daarligste Jord, 
der dyrkes, have en forsvindende Værdi. Den formaar 
kun at give det anvendte Arbejde og den anvendte 
Kapital den almindelige Betaling, men giver intet Over- 
skud for Benyttelsen af Jorden. De bedre Jorder give 
med den samme Anvendelse af Arbejde og Kapital et 
større Udbytte, og det Overskydende er da det, som 
Jordens Ejer faar, blot fordi han er Ejer; det er en 
Fordel, som er knyttet til det Monopol, som Ejeren har 
paa at dyrke den Jord, en Fordel, som faar sit Udtryk 
i den Pris, for hvilken han kan sælge Jorden. Det er 
dette Overskud, som man kalder Jordrente, og Jordens 
Værdi er altsaa den kapitaliserede Jordrente. 

Der er Forfattere, som tillægge Jordrenteteorien - 
stor Betydning, medens andre paastaa, at der ingen 
væsentlig Forskel er paa Jordrente og anden Rente. 
Disse sidste have til en vis Grad Ret. Jorden er Ejerens 
Redskab og forøger Udbyttet paa samme Maade som en 
Maskine forøger Udbyttet i en anden Produktion. Dersom 
jeg ikke regner Maskinen med i Mandens Kapital, bliver 
der ogsaa i hans Forretning et Overskud, analogt med 
Jordrenten. 

Forskellen ligger deri, at Maskiner som oftest ere 
byggede for ikke lang Tid siden og derfor maa give et 
Udbytte, som omtrent svarer til deres Pris. Dersom de 
gav et større Udbytte, vilde Andre lade bygge lignende 
Maskiner, til Konkurrencen bragte Udbyttet ned til det 
almindelige; paa den anden Side kan Udbyttet i Al- 

mindelighed ikke være usædvanligt lille, thi da havde 
Ejeren handlet mod sin egen Interesse ved at lade en 
saadan Maskine bygge. Ved Jorden derimod er det, som 
det har kostet at bringe den i dens nuværende Kultur- 
tilstand, efterhaanden glemt, fordi det er fordelt over 
en saa lang Tid. Det er muligt, at det er mindre end 
der svarer til Udbyttet, men det er ogsaa muligt, at en 
Mand har købt sin Maskine for lang Tid siden, da saa- 
danne Maskiner vare meget billigere end nu, og han vil 
da have en lignende Fordel fremfor sine Konkurrenter, 
som Manden med den gode Jord har for dem med daarlig 
Jord. Hans Maskine er nu mere værd, end da han købte 
den, han har faaet en Formueforøgelse paa samme Maade, 
som Jordejeren faar en Formueforøgelse, naar Kornet 
stiger i Værdi. En Mand, der nylig har købt sin Ma- 
skine, kan, naar Udviklingen gaar jævnt og ikke nye 
Opfindelser eller lignende foraarsager pludselige Pris- 
forandringer, ikke faa et usædvanligt stort eller lille 
Udbytte. 

Den væsentlige Forskel i økonomisk Henseende kunne 
vi derfor bestemme saaledes: Der er Produktionsmidler, 
som ofte maa fornyes, fordi de ikke have lang Varighed ; 
ved saadanne bliver Udbyttet i et temmelig fast Forhold 
til det, som det koster at frembringe disse Produktions- 
midler; der er andre Produktionsmidler, som vare meget 
lang Tid, og deres Ejere ere tvungne Spekulanter og 
maa som saadanne tage de Fordele eller de Tab, som 
følge med Forandringerne i Samfundsforholdene i den 
lange Tid. Det er saaledes mere en kvantitativ end en 
kvalitativ Forskel, som her er Tale om. 

Det er bleven sagt, at en Skat paa Indkomsten af 
Jord er retfærdigere end en Skat paa anden Indkomst. 
Skønt Spørgsmaalet om Retfærdighed ikke har noget med 
Økonomien at gøre, skal jeg dog her bemærke, at det 
ovenfor Udviklede ikke, som det ved første Øjekast kunde 
synes, taler herimod. Til Grund for Tanken om denne 

Skat ligger den Betragtning, at det er retfærdigere at 
tage det, som Konjunkturerne have givet en Mand, end 
det, som han har erhvervet sig ved sit Årbejde og sin 
Kapital. Jeg mener, at man her maa skælne mellem de 
Tilfælde, hvor den Spekulerende har ligestor Chance for 
Tab og Gevinst, og de Tilfælde, hvor der er en høj Grad 
af Sandsynlighed for, at Konjunkturerne maa medføre 
Gevinst. Ved Jorden er der nu stor Sandsynlighed for 
en stadig stigende Jordrente, naar man betragter lange 
Tidsrum, og denne Sandsynlighed har næppe nogen syn- 
derlig Indflydelse paa den øjeblikkelige Pris for Jorden, 
fordi Spekulationen ikke ser saa langt frem i Tiden, som 
her er Tale om. Der er derfor Noget, der taler for det 
Forslag, at den Fordel, som efter lang Tids: Forløb vil 
vise sig at være knyttet til Jordens Besiddelse, og som 
den tilfældige Ejer ikke har betalt eller arbejdet for, 
bør komme det hele Samfund til Gode. 


Julius Petersen. 


Cm Adskillelsen af Kirke og Stat. 


»Ved Flaadens Underofficiersskole kan til Oktober 
»nogle Elever blive antaget, og Adgangsprøve afholdes i 
»Slutningen af denne Maaned. De, som ønske at under- 
»kaste sig denne, maa være i en Alder af imellem 14 og 
»16 Aar samt have en sund, kraftig og fejlfri Legems- 
»beskaffenhed og maa inden den 23de dennes indsende 
»Skriftlig Begæring herom til Søtøjmesterens Kontor paa 
» Orlogsværftet, ledsaget af: 

»Daabs-, Vakcinations- og Konfirmationsattester, 
» Vidnesbyrd om Flid og Opførsel fra Skoletiden. Søfarts- 
»attest, forsaavidt saadan haves, samt Attest for at 
»kunne svømme 200 Alen uden Sele. 

»Fordringerne ved Adgangsprøven ere: 

»Åt kunne læse Prosa saavel med gotiske som la- 
»tinske Bogstaver samt at kunne skrive nogenlunde 
»læseligt og forstaaeligt efter Diktat. 

,»Åt kunne skrive en læselig Haandskrift saavel med 
»gotiske som latinske Bogstaver. 

» At kunne regne saavel med benævnte og ubenævnte 
»Tal som med Brøk.” 

Dette Avertissement i ,,Berlingske Tidende" for den 
14de September 1874, undertegnet af Statens Søtøjmester, 
interesserede det mig i høj Grad at træffe paa, dog ikke 
fordi jeg var Aspirant til Flaadens Underofficiersskole. 
Men i mit Skrift ,Er det ikke paa Tide at ophæve 
Folkekirken og afskaffe Statsgejstlighedenf havde jeg 

fremsat den Paastand, at der, uagtet Grundloven udtryk- 
keligt bestemmer, at Ingen paa Grund af sin Tros- 
bekendelse kan berøves Adgang til den fulde Nydelse af 
borgerlige og politiske Rettigheder, dog ikke er fuld 
Religionsfrihed i Danmark, fordi Tilværelsen af en officiel 
Kirke havde bevirket, at Grundlovens Tanke om at ind- 
føre Religionsfrihed hidtil var bleven staaende paa Pa- 
piret uden at have gennemtrængt Samfundet. Jeg havde 
sagt, at der tiltrods for den almindeligt udbredte Fore- 
stilling om, at der hersker Religionsfrihed her i Landet 
og at.der i saa Henseende ingen Tvang udøves, dog 
hvilede et tungt Aag af religiøs Intolerance over alle det 
sociale Livs Forhold, men jeg havde ikke tænkt paa, at 
Åutoriteterne paa nogen Maade direkte kunde være Skyld 
i dette Aag, og jeg havde endog udtrykkeligt udtalt, 
baade at ingen enkelt Person eller Samfundsklasse var 
Skyld deri, og at Ingen kunde beskylde Staten for at 
overtræde Grundlovens Bestemmelse. Og saa træffer jeg 
her uventet paa en Åutoritet, en Søtøjmester, altsaa en 
officiel Repræsentant for Staten, som paa den utvetydigste 
Maade af Verden og uden videre Omsvøb gør vitterligt 
for Befolkningen, at dens Sønner ikke kunne blive Under- 
officierer i Statens Flaade, medmindre de behørigt have 
modtaget Folkekirkens Daab og Konfirmation. Her fore- 
ligger altsaa Sort paa Hvidt for, ikke blot at det sociale 
Aag eksisterer, men at Staten direkte bidrager Sit til at 
gøre det tungere. En ung Baptist, som maaske netop 
er skabt til at være Underofficier i Flaaden, maa altsaa 
slaa denne sin kæreste Drøm af Hovedet, thi om han 
saa kan svømme 400 Ålen uden Sele og læse baade 
Dansk og Latinsk nok saa flydende: kan han ikke pro- 
ducere Døbeattesten, og den faar han jo først senere, 
saa hjælpe hans profane Færdigheder ham intet. Det 
er jo. nemlig aabenbart, at det paagældende Avertissement 
ikke indeholder tilfældige  vilkaarlige Bestemmelser af 
Søtøjmesteren, men denne citerer et ham af Staten over- 

leveret Reglement, og der er ingensomhelst Rimelighed 
for, at en Myndighed, tilmed en militær Myndighed, 
skulde gøre Undtagelser fra et lovbefalet Reglement af 
Hensyn til Baptisters eller andre ligesaa ureglementerede 
Dissenters Børn. Dersom der ved Udarbejdelsen af 
teglementet var tænkt paa, at ogsaa andre end folke- 
kirkelige Børn kunde blive Elever i Underofficiersskolen, 
saa maatte det jo fremgaa af Bekendtgørelsen, men Ud- 
trykkene i' denne vise tydeligt nok, at Meningen slet ikke 
har været at give andre Trosbekendelser Adgang. 

Det er muligt, at det paagældende Reglement er en 
tilfældig Forglemmelse fra Enevældens Tid. I et Mini- 
sterium, hvis Personale er saa uopmærksomt, at titusinde 
Tønder Kul sporløst blive borte mellem Hænderne paa 
en hel Række kontrollerende Betjente, vilde det ikke 
være saa forunderligt, om et Aktstykke, hvis Volumen 
er saa forsvindende i Forhold til hint sorte Bjerg, ganske 
undgik Opmærksomheden. Men det er dog rimeligere, 
at dette Reglement ikke er enestaaende, og at man ved 
nærmere Eftersyn vil finde en hel Mængde af dets Fæller, 
andre "Reglementer, som ligeledes kræve Daabs- og 
Konfirmationsattester foruden de Sagen direkte vedrørende 
Kvalifikationer. Og naar man nu opkaster det Svørgs- 
maal, hvortil disse Attester skulle tjene, saa fremgaar 
det jo af Bekendtgørelsen, at de slet ikke staa i nogen 


"organisk Forbindelse med Flaadens Underofficiersskole; 


for at kunne optages i den skal man blot kunne læse, 
skrive, regne og svømme 200 Alen uden Sele, men man 
bliver ikke overhørt i sin Daabspagt og Kristenlærdom. 
Daabs- og Konfirmationsattesten tjener altsaa blot som 
et Slags Adgangskort til Skolen, men det er jo netop 
dette, som er forkert; det er netop dette, som der skulde 
være gjort en Ende paa ved Grundlovens Bestemmelse 
om, at Ingen påa Grund af sin Trosbekendelse kan 
berøves Adgang til den fulde Nydelse af borgerlige og 
politiske Rettigheder, og omend senere Retsregler som 
FS 

L. 13 April 1851, L. 4 Marts 1857 til en vis Grad føre 
denne Grundlovens Tanke videre, hvad hjælper det saa, 
naar dog selve den administrerende Statsmagt vedblivende 
tror at kunne ignorere slige Love? Er Flaadens Under- 
officiersskole end ikke noget saa misundelsesværdigt Sted 
at blive anbragt i, at Udelukkelsen derfra vil gøre noget 
stort Skaar i Folks Velvære i Almindelighed, saa kan man 
paa den anden Side dog vanskeligt paastaa, at Nydelsen 
af de borgerlige Rettigheder er ,fuldf, saalænge man 
ikke kan blive Elev i denne Skole uden at høre -til en 
vis Trosbekendelse. Og som sagt, naar man gransker 
de forskellige ministerielle Reglementer nøjere igennem, 
vil man vistnok finde, at der er mange andre Steder, 
hvorfra man ligeledes er udelukket, naar man ikke er 
forsynet med den officielle Indgangsbillet. 

Saa uskyldig den omtalte Bekendtgørelse end staar 
der i den Berlingske Tidende mellem Dagens trivielle 
Falbydelser, saa vil man dog let forstaa, at den er af 
stor Interesse for det Spørgsmaal, vi her omhandle. 
Bekendtgørelsen har, sig selv uafvidende, ligefrem en 
videnskabelig, specielt en kulturhistorisk Betydning. Hvis 
en Historieforsker om nogle tusinde Åar under Studiet 
af Danmarks Historie var i Tvivl om, hvilken Stilling 
Religionen indtog i Samfundet i Aaret 1874, og han da 
ved et lykkeligt Træf fandt hin ,,Berlingske Tidendef af 
14de September, saa vilde han straks være paa det Rene 
med hele Situationen. Han vilde med videnskabelig 
Stringens og med videnskabelig Ret kunne godtgøre, at 
Danmark dengang sukkede under Trykket af en bestemt 
Statsreligion, som der endog blev vaaget saa strængt 
over, at ikke engang Statens Hær turde rekruteres uden 
med Personer, der gennem den da brugelige Daab og 
Konfirmation vare indlemmede i den herskende Kirke. 
Men han vilde tillige med sit kritiske Blik straks udfinde, 
at denne Religiøsitet kun var som en overfladisk Fernis, 
at Staten i Virkeligheden kun tog Hensyn til de positive 

Kvalifikationer, men ikke brød sig om Beskaffenheden af 
sine Rekruters Religiøsitet, naar de blot vare forsynede 
med det officielle religiøse Stempel. Og han vilde der- 
igennem paa en træffende Maade kunne skildre den 
religiøse Overgangsperiode, som karakteriseredes ved, at 
Staten bibeholdt den religiøse Skal, længe efter at Kærnen 
var forsvunden hos Folkets Flertal, denne Periode, som 
gik forud for den endelige og fuldstændige Adskillelse 
mellem Kirke og Stat, der som bekendt fandt Sted i 
Danmark ligesom i de fleste evropæiske Lande henimod 
Slutningen af det nittende Aarhundrede. — 

Jeg har anført denne Søtøjmesterens Bekendtgørelse 
og dvælet lidt ved den, fordi den forekommer mig at 
være betegnende for Situationen, og fordi den i al sin 
Magerhed dog afgiver en fyldig Illustration til flere af 
de Paastande, jeg har fremsat og nærmere begrundet i 
mit omtalte Skrift. Den, der angriber det Bestaaende, 
har saa sjældent den Tilfredsstillelse at faa en officiel 
Bekræftelse paa sine Udtalelser, at jeg ikke har kunnet 
nægte mig den Fornøjelse at tage denne Bekræftelse til 
Indtægt, skønt den ikke direkte er stilet til mig. Glæden 
derover er imidlertid blandet, thi Bekendtgørelsen er 
tillige et Vidnesbyrd om, hvor ringe en Virkning mit 
polemiske Skyts har havt; det har i ethvert Tilfælde 
ikke skudt nogen Breche i Marineministeriets sejge 
Pantserbeklædning. Men ogsaa i dens Egenskab af tavs 
Protest imod Ophævelsen af Folkekirken maatte jeg med- 
tage Bekendtgørelsen her, hvor jeg ønsker at gennemgaa 
de betydeligste af de Udtalelser, der i Pressen ere frem- 
komne imod denne Sag, og undersøge, hvorvidt der er 
kommet noget Udbytte frem igennem disse Udtalelser. 
Bekendtgørelsen er jo i visse Maader ogsaa en Udtalelse 
om Sagen og maatte som karakteristisk medtages, men. 
som et Væsen sui generis kunde den ikke behandles 
sammen med det øvrige Stof, og som et officielt Akt- 
stykke forekom det mig, at den havde Krav paa den 
Hæder at blive stillet i Spidsen foran det Øvrige. 

Hvad der er fremkommet i Pressen i Form af An- 
meldelser eller Udtalelser i Anledning af Forslaget om 
Folkekirkens Ophævelse, er i det Hele sparsomt. Man 
vil let indse, at da jeg ikke har skrevet om Folkekirkens 
Ophævelse for at aflægge en stilistisk Prøve, men for at 
fremkalde en Drøftelse af Spørgsmaalets Væsenhed, saa 
kan det ikke have synderlig Interesse, naar Anmeldelserne 
fornemligt holde sig til Bogens Form, medens blot nogle 
faa af Pressens Organer have indladt sig paa at belyse 
selve Sagen. 

Denne Tilbageholdenhed med Hensyn til Realiteten 
synes ved første Øjekast ikke at varsle godt for Sagens 
Fremme. Naar et Spørgsmaal af saa indgribende Be- 
tydning for Samfundet er bleven bragt frem i en Form, 
som efter Vidnesbyrd af Venner og Modstandere baade 
er sømmelig og forstaaelig, saa at det uden Overdrivelse 
kan siges at henvende sig til hele den oplyste Del af 
Folket, saa kunde man have ventet en livligere Drøftelse 
deraf, og man kunde fristes til at udlægge Tavsheden 
som Mangel paa Interesse. Jeg tror dog ikke, at dette 
er Tilfældet. Gejstlighedens enstemmige Tavshed f. Eks. 
er selvfølgelig ikke Mangel paa Interesse, den er meget 
mere af den Art, hvorom OQehlenschlåger siger: ,,Din 
Tavshed skriger mer end Fenris Hylf. Og noget lignende 
gælder. ogsaa om den Tilbageholdenhed, der er vist fra 
andre Sider, hvorfra man kunde have ventet, at Spørgs- 
maalet vilde være bleven taget op. Grundene til Tilbage- 
holdenheden ere naturligvis yderst forskellige, men i det 
Hele kunne de vel føres tilbage til det af Folkekirken 
frembragte moralske Aag. Alt tyder imidlertid paa, at 
dette Åag er stærkt i Færd med at brydes isønder. Det 
knager og brager deri ligesom i Søens Isdække, naar de 
fængslede Vandmasser ved Foraarets Nærmelse begynde 
at sætte sig i Bevægelse for at sprænge deres Lænker. 
Frihedens Venner kunne derfor med Fortrøstning se 
Fremtiden imøde og haabe, at det forstenende og golde 

Isdække, hvorunder Statskirken i AÅarhundreder, navnlig 
gennem Skolerne, har holdt Hovedmassen af Folket nede 
paa et aandeligt Lavmaal af Dannelse, at det snart vil 
løsnes og skørnes saa meget, at den første raske Foraars- 
storm vil feje det bort for bestandig. 


Blandt den Del af Pressen, som uden at være særlig 
religiøs, dog kun modstræbende har villet indlade sig paa 
Spørgsmaalet om Folkekirkens Ophævelse, indtager ,,Dag- 
bladet" en fremragende Plads. Jeg skal derfor blandt 
denne Gruppe af Modstandere fortrinsvis beskæftige mig 
med dets Udtalelser, saameget mere, som de ere for- 
holdsvis udførlige og tillige maa antages at deles af et 
betydeligt og i social Henseende indflydelsesrigt Publikum, 
hvis Livsanskuelse i det Hele taget ellers maatte synes 
at stemme det gunstigt for Sagen, og med hvem en Dis- 
kussion derfor kan ventes at ville bringe et virkeligt 
Udbytte. 

»Dagbladet"s Standpunkt er ikke saa enkelt, at det 
kan betegnes med faa Ord, og det vil derfor være nød- 
vendigt at tage det stykkevis for. I en vis Henseende 
er ,,Dagbladetf saaledes en bestemt Forkæmper for Ad- 
skillelsen af Kirke og Stat. I sin Anmeldelse (1l5åde Juli 
d. ÅA.) udtaler det uforbeholdent: ,,Vor Tid maa arbejde 
for en Overgang til den frie Kirke i den. frie Statf ; 
»Spørgsmaalet kan ikke skydes tilside, saa at man lader, 
som om det slet ikke var fremme"; ,,Kristendommen, der 
begyndte som Frimenighed, arbejder sig aabenbart atter 
hen mod sin første Samfundsskikkelse.f Det turde være 
tvivlsomt, om dette Sidste vil blive Tilfældet; det kunde 
vel være, at det fra sine kirkelige Lænker befriede Sam- 
fund vil arbejde sig hen til noget ganske andet end til 
en Genoprettelse af de første kristelige Tiders Tilstand, 
men derom er det ikke værdt for Øjeblikket at strides. 
Hovedsagen er at enes om det Væsentlige: at afryste den 
middelalderlige Rest af den officielle Kirke, der hviler 

over Land og Folk som en tung Mare, og hindrer dem 
i at trække Vejret frit. 

Det er imidlertid ikke med Glæde, at ,,Dagbladet" 
slutter sig til de reformatoriske Bestræbelser, der ville 
frigøre Stat og Kirke fra deres gensidige usunde Favntag. 
»Man kan beklage," siger det, ,,at den statskirkelige Ens- 
formigheds Idyl er i Færd med at svinde, at Jernveje og 
Telegrafer have rykket Landene nærmere til hinanden og 
blandet de forskellige religiøse Bekendelser, saa Rom nu 
er ligesaa ivrig for at gøre Propaganda i Protestantismens 
Hovedlande, som Protestantismen efter i Rom at vinde 
Tilhængere for Reformationens store Grundsætninger, — 
man kan beklage en saadan Tingenes Tilstand, men man 
maa ikke lukke Øjnene for den." Der ligger heri tydeligt 
nok udtalt et Ønske om, at vi kunde vedblive at leve i 
Ro og Fred med den glade Bevidsthed, at de af Staten 
eksaminerede og beskikkede Gejstlige ex officio sørgede 
for vort sjælelige Vel, saalænge vi som gode Borgere 
lode os døbe og konfirmere og begrave efter det officielle 
Ritual. Det er underligt at læse dette i ,,Dagbladet”, 
som for ikke lang Tid siden ansaas for meget radikalt; 
men Tidernes Omskiften er jo skæbnesvanger for os Alle: 
»Dagbladet" har været den almindelige menneskelige 
Regel underkastet at blive konservativ med Åarene. 
Desto større Betydning og Vægt har imidlertid dets Al- 
liance. En Modstander, der aabent erkender, at det ikke 
nytter at modsætte sig en Sag, fordi Tidsaanden vil have 
den frem, en saadan Modstander er en dobbelt Allieret. 
Selve dens Modstræben er et glædeligt Tegn paa, at 
Sagen i sig selv er sund og at Sejren er vis. Og jeg 
kan heller ikke tro andet, end at ,,Dagbladet" og det 
Publikum, det nærmest repræsenterer, den velhavende 
og dannede Middelklasse af Borgerstanden og Land- 
ejendomsbesidderne, ved at gøre sig mere fortrolig med 
Spørgsmaalet vil komme til at se paa det med ven- 
skabeligere Øjne. Thi Frihed paa det kirkelige og reli- 


191 


giøse Gebet er et saa nødvendigt Supplement til vor 
borgerlige og politiske Frihed, at man, naar man holder 
fast paa denne sidste, som ,,Dagbladet" formentlig be- 
standig vil, næsten uundgaaeligt synes at maatte medtage 
den første, saasnart Tiden er moden til at modtage den. 

Tiden er imidlertid efter ,,Dagbladet”s Mening ikke 
moden, og her fremtræder da en bestemt Meningsforskel. 
»Dagbladet" vil gaa langsomt tilværks: ,,Allevegne, hvor 
det liberale Parti helt udfolder sin Fane, findes Kirkens 
Adskillelse fra Staten indskreven mellem de Maal, hvorfor 
der kæmpes. Nogle Steder banes der Vej for Adskillelsen 
ved læmpelige Overgange, men andre Steder lyder Parolen: 
Alt eller Intet! Imorgen eller aldrig! For en sund og 
ædruelig Betragtning bliver det let klart, at dette Spørgs- 
maal er saa dybt indgribende, at det ikke kan løses i 
en Haandevending og mindst af alt er tjent med en 
Løsning som den gordiske Knudes.” Derfor skal man 
begynde smaat og først fjærne Udenværkerne: ,,Der er 
to meget nær liggende Maal, som der kunde arbejdes 
for; lad os blot nævne borgerlige Vielser og borgerlige 
Begravelser. Lad alle Ægteskaber, da de jo have en 
borgerlig Side, blive afsluttede for den borgerlige Øvrighed, 
saa kunne jo de, der tillægge Kirkens Indvielse nogen 
Betydning, straks efter tage til Kirken og faa deres 
Ægteskab velsignet der. Lad dem, der ønske dette, 
lettere end nu kunne slippe for kirkelige Begravelser; 
lad dem, der ikke have havt og ikke have villet have 
noget med Kirken at gøre, jordes saaledes, at Venner 
tale ved deres Grav og ikke kristne Præster. Den 
borgerlige Frihed kræver, at Religionen ikke paatvinges 
Nogen, og Kristendommens Højhed fordrer, at dens 
Tjenere ikke misbruges. Baade Kristne og Ikke-Kristne 
maa kunne mødes i alvorligt Arbejde for at værge Sam- 
vittighedsfriheden paa alle Punkter og at holde Religionen 
fri for at blive dragen ned i Støvet. Er man først enig 
om at arbejde paa det, vil, om kortere eller længere Tid, 

den Knude løses, som det vilde være ubesindigt nu at 
overhugge.” 

Denne Gaaen påa Akkord med en social Reform, 
som man selv erkender for nødvendig, er aabenbart et 
uholdbart Standpunkt. Det kan naturligvis aldrig skade 
at indføre borgerlig Vielse og borgerlig Begravelse, men 
det fører heller ikke Hovedspørgsmaalet et eneste Skridt 
videre. Borgerlig Vielse er jo desuden forlængst tilladt, 
men bliver kun sparsomt benyttet, navnlig fordi Folke- 
kirkens Medlemmer forinden maa udtræde af denne, 
hvorved de udsætte sig for at stilles i Gabestokken som 
Undtagelser fra Landets Skik og Brug; blev den paabudt 
som lovmæssig, saaledes som i Preussen, vilde man 
naturligvis snart vænne sig dertil, men den kirkelige 
Vielse vilde vedblive at være et af den almindelige 
Mening paatvunget Tillæg til den borgerlige. Og den 
borgerlige Begravelse, som for Tiden af Lovgivningen 
stilles i Klasse med og skal foretages med samme Cere- 
monier som den henrettede Forbryders, ogsaa den vilde 
jo aldrig kunne blive almindelig, medmindre det blev al- 
mindeligt, at Folk traadte ud af Folkekirken, og det er 
jo netop det, de ikke gør, saalænge Folkekirken bestaar. 
Man kan overhovedet gøre alle de Eksperimenter, man 
vil, med at lette Folk Udgangen fra Folkekirken: saalænge 
Staten anerkender en enkelt Kirke som den officielle, saalænge 
vil ogsaa det usunde sociale Aag vedblive at eksistere, som 
bestaar deri, at Opinionen ikke anerkender andre for nor- 
male Statsborgere end dem, der høre til den officielle Kirke. 

Jo nøjere man overvejer den Række Bemærkninger, 
hvoraf ,,Dagbladet"s Anmeldelse bestaar, desto mere 
iøjnefaldende bliver det, hvor uklar den Tankegang er, 
som danner Grundlaget for Bladets Standpunkt eller 
rettere for Bladets Ulyst til en hurtig Løsning af det 
uundgaaelige Spørgsmaal. Det vil forsøge paa at stille 
Frihedens Venner tiltaals ved at tilkaste dem et Par 
smaa Brokker i Form af borgerlig Vielse og en læmpe- 

ligere Begravelse, og udtaler i samme Aandedræt de ægte 
Frihedsprinciper med de Ord: ,,Den borgerlige - Frihed 
kræver, at Religionen ikke paatvinges Nogen, og Kristen- 
dommens Højhed fordrer, at dens Tjenere ikke misbruges.” 
Herom kunde vi snart blive enige, men det synes des- 
værre ikke at være Ålvor med disse Ord for ,,Dagbladet”s 
Vedkommende. Thi hvad den borgerlige Frihed da først 
og fremmest maatte kræve, det var Indførelsen af en 
udelukkende borgerlig Indregistrering af alle nyfødte 
Børn; saalænge der bestaar en officiel Kirke, saalænge 
paatvinges dennes Religion daglig Massen af Folket, som 
ufrivilligt er optaget deri. Og saalænge der bestaar en 
officiel Kirke, saalænge nedværdiges Kristendommens 
Højhed og dens Tjenere misbruges daglig til at udføre 
Religionens højtidelige Handlinger for Folk, som baade 
i deres Hjærte og aabenlyst drive Spot med dem og 
betragte dem som forældede Løjer. Derom synes det 
ikke, at man for Alvor kan være uenig. Og Konsekvensen 
deraf maa dog for Enhver, der anerkender disse Friheds- 
principer, være den, hurtigst mulig at faa en Ende paa 
denne forargelige Tingenes Tilstand ved at adskille Kirken 
fra Staten og ikke spilde Tid og Kræfter paa Smaa- 
forbedringer, der dog aldrig kunne rette det i sig selv 
Uforbederlige. 

Dog, der invendes, at Spørgsmaalet er saa dybt ind- 
gribende, at det for en sund og ædruelig Betragtning 
snart viser sig ikke at kunne løses i en Haandevending. 
For det Første er det næppe rigtigt at kalde det en 
Haandevending, thi det er femogtyve Aar siden Grund- 
loven nominelt indførte Religionsfrihed, og om den end 
ikke gennemførte denne, saa gennemførtes Frihedsprinci- 
perne dog paa saa mange andre Omraader, at Folket i 
det Hele taget næppe vilde blive overrasket af at se dem 
gennemførte ogsaa paa Kirkens Enemærker. Og Enhver 
véd ogsaa, at der er foregaaet ganske betydelige For- 
andringer indenfor disse Enemærker i det forløbne Tids- 

rum. Dette gælder baade for Menighedernes Vedkom- 
mende, i det sociale Samkvem mellem de fremmeligere 
og mere dannede Menighedslemmer, hvor mangt og meget, 
som man tidligere ikke turde berøre uden at udsætte 
sig for at blive henregnet til slet Selskab, nu frit og 
utvungent bliver drøftet. Og for Præsternes Vedkommende | 
er der nylig fremkommet et offenligt Vidnesbyrd om For- 
andringen i et Skrift af Kofoed-Hansen om Præstens 
Stilling og Uddannelse. Med en Cyniskhed, som man 
undrer sig over, at en Præst ikke er klog nok til at 
lægge Skjul paa, udtaler Forfatteren heri sin Bekymring 
for, at der snart vil blive Mangel paa Sjælesørgere, fordi 
der er Udsigt til, at Præsteembedernes Maksimum vil 
blive nedsat" fra deres nuværende efter vore Forhold 
enorme Størrelse til en Bagatel af 2400 Rdl. ,,Saalænge 
imidlertid Præsternes Stilling og Vilkaar,” skriver Hr. 
Kofoed-Hansen, ,,vare som hidtil, kunde Udsigterne friste 
og foranledige den Unge til at ofre sig for gejstlig Virk- 
somhed eller tilskynde hans Forældre til at opfordre og 
lede ham dertil, men som Stillingen og Vilkaarene nu 
begynde at udvikle sig og true med at blive, ville næppe 
Mange føle sig foranledigede eller fristede, saa at den 
Tid kan komme, da der vil blive Trang og Mangel paa 
Præster." Det forekommer mig, at den Tingenes Tilstand, 
som herved karakteriseres, dog maa kaldes en ganske 
læmpelig Overgang fra den tidligere rigoristiske Tid med 
dens loyale Menighedsmedlemmer og dens paa Piedestaler 
staaende Gejstlighed til en fuldstændig Opløsning af 
Baandet mellem disse nu ganske usammenhængende 
Elementer. Men selv om denne Overgangsperiode ikke 
havde eksisteret, selv om det virkelig var i en Haande- 
vending, uforberedt, at man vilde give Samfundet her i 
Landet et Stød fremefter ved at foretage den Adskillelse 
mellem Kirke og Stat, som man er enig om engang maa 
foretages, saa maa man dog, naar Ens Ord skal have 
Vægt, angive bestemte Grunde for sin Mening og ikke 

nøjes med ganske i Almindelighed at sige, at ,,ethvert 
fornuftigt Menneske kan indse”, at det ikke gaar an. 
Og endvidere ,,Dagbladet"s Tale om, at ,,Spørgs- 
maalet mindst af Alt er tjent med en Løsning som den 
gordiske Knudesf, at ,,om kortere eller længere Tid vil 
den Knude løses, som det vilde være ubesindigt nu at 
overhugge,” hvad betyder den egenlig? Gives der nogen 
anden Maade end Alexanders til at løse saadanne Spørgs- 
maal, hvis Natur er at være et aldeles bestemt Enten- 
Eller? En Knude betyder en Sammenbinding af to for- 
skellige Stykker, her af Stat og Kirke. Ethvert Forsøg, 
man nu vil gøre paa at løse Knuden ved at indføre 
borgerlig Vielse o. desl., vil man snart se vil være 
frugtesløst, thi saalænge den officielle Kirke bestaar, 
som Staten understøtter, saalænge eksisterer Knuden. 
Man kan løsne den, såa at den ikke strammer saa haardt, 
men man kan aldrig løse den ved en saadan Fremgangs- 
maade. Knuden vil vedblive at være til, indtil man ved- 
tager den Bestemmelse: nu adskiller vi Kirken fra Staten; 
men denne Løsning, den eneste mulige, er netop efter 
»Dagbladet"fs eget Udtryk at overhugge Knuden. Og selv 
om man venter nok saa meget ,,en kortere eller længere 
Tid", saa vil man dog aldrig rykke Løsningen nærmere paa 
Livet end man er den nu. Man kan tænke sig Trangen 
til en Løsning betydelig større og navnlig langt mere 
intensiv end den er nu, men man vil aldrig kunne bort- 
eskamotere Sagens Kærne paa nogensomhelst underfundig 
eller umærkelig Maade, man kan kun blive af med den 
ved en bestemt aktiv Handling, ved en bevidst Bort- 
fjærnelse, altsaa ved at overhugge Knuden. Jeg har i 
min Bog fremsat det Tankeeksperiment, at Folkekirkens 
Menigheder her i Landet svandt bort derved, at Med- 
lemmerne meldte sig ind i andre Trossamfund eller 
simpelthen meldte sig ud af Folkekirken, saa at Stats- 
gejstligheden stod alene tilbage i de tomme Kirker. Men 
selv i saadant et Tilfælde vilde Knuden ikke løses af sig 

selv; der er Intet til Hinder for at tænke sig det folke- 
kirkelige Liv fortsat ganske uforandret med alle dets 
Former, selv naar Menighederne våre indskrænkede til 
Præst, Klokker og Organist, og det vilde jo med absolut 
Nødvendighed vedblive at fortsætte sin Eksistens lige 
indtil Folkekirken blev ophævet ved en bestemt Viljesakt 
af Folkets Repræsentanter, altsaa lige indtil Knuden blev 
overhugget. Snarere maatte man tro, at Folkekirken 
vilde svinde bort mellem Hænderne paa Folk, naar Hr. 
Kofoed-Hansens mørke Anelser gik i Opfyldelse, altsaa 
naar Præstekaldene efterhaanden kom til at staa ledige, 
fordi Ingen mere følte noget indre Kald til en gejstlig 
Virksomhed, der blev lønnet saa miserabelt. Men ikke 
engang da kunde der komme en Ende paa det Miserable 
uden ved en lovmæssig Ihjelslaaen af den faktisk afdøde 
Folkekirke; det kunde blive en tvingende Nødvendighed 
at gøre det, fordi ellers Alt vilde gaa forkert, men 
Knuden maatte dog overhugges. Og selv om man tænkte 
sig ligesom i Eventyret, at hele Landet faldt i en for- 
tryllet Søvn, som varede i hundrede Aar, og at det ved 
sin Opvaagnen fandt den øvrige civiliserede Verden længst 
ude over alt hvad der hedder officiel Kirke og Gejstlighed, 
selv da maatte man, naar man vilde staa paa. lovlig 
Grund, begynde med det Uundgaaelige, med at overhugge 
Knuden. 

Man kan gøre sig Forholdet yderligere klart ved at 
se hen til det absolute Kongedømme. Ligesom Folket 
er trælbundet under dette, selv om det er saa mildt, at 
Ingen mærker det, saaledes er Folket ogsaa trælbundet 
under en officiel Kirke, selv om dens Baand ikke strammer 
Nogensomhelst. Og naar et Folk er blevet sig. selv 
saa bevidst, at det forlanger borgerlig og politisk Selv- 
styrelse, saa vil det ikke kunne hjælpe noget, at det 
har en nok saa liberal og human absolut Konge, thi 
Fordringen om en fri Forfatning lader sig ikke stille til- 
freds dermed. Og naar Modstanderne af denne Fordring 

vilde sige til Folk: Nu skal I nøjes med en raadgivende 
Stænderforsamling og med Trykkefrihed, saa kommer 
den konstitutionelle Konge nok af sig selv, — saa vil 
dog Ingen for Alvor tage det for gode Varer. Thi en 
absolut Konge bliver aldrig i Evighed saadan af sig selv, 
umærkeligt, til en konstitutionel; der maa en meget 
bestemt afgørende Handling til; Knuden maa overhugges. 
Og ganske paa samme Maade forholder det sig med den 
officielle Kirke. Raadgivelse og Trykkefrihed ere meget 
gode Ting, men højst usikre Goder under en absolut 
Konge; hvad den ene Konge har givet af højstegen Magt- 
fuldkommenhed, det kan den næste tage tilbage med 
samme Ret. Og ligeledes er det meget godt, naar en 
officiel Kirke er liberal og tillader sine Medlemmer al 
mulig Frihed til åt tro hvad de ville og endog til at 
kritisere selve Kirken, men der er ingen Garanti for, at 
dette vedbliver at være saaledes. Inden man véd et 
Ord deraf kan der komme en fanatisk Periode blandt 
Gejstligheden, og naar Præsterne da finde paa at op- 
træde revsende og rigoristisk ligeoverfor de dertil uvante 
Menighedslemmer, have disse kun Valget imellem at lade 
sig kujonere til at blive gode Kristne eller til at træde 
ud af Folkekirken, og begge Dele ere ubehagelige Alter- 
nativer, saalænge Folkekirken og den dermed forbundne 
hbornerede Opinion bestaar. Æn varig, garanteret Frihed 
paa det relzgiøse Omraade kan derfor aldrig opnaas uden 
ved at overhugge Knuden, altsaa ved at afskaffe enhver 
officiel Kirke. — Det er af største Vigtighed at se ,,Dag- 
bladet"s Ytringer om den læmpelige Overgang og den 
gordiske Knude, som man ofte hører fremsatte, i det 
rette Lys. Saadanne Meninger ere altid farlige, fordi de 
kun tjene til at tilsløre Spørgsmaalet og til at dysse 
Folk i Søvn med Hensyn til den virkelige Tingenes 
Tilstand. 

De. mere bestemt formulerede Indvendinger, som 
»Dagbladet" har at gøre, ikke imod selve Adskillelsen, 

men mod en for overilet Adskillelse af Kirke og Stat, 
ere udtrykte i følgende Sætninger: ,,Det skal tilsyneladende 
gaa saa let, at man bliver lidt betænkelig derved. — 
Forfatteren mener, at der, naar Adskillelsen gennemførtes, 
vilde skabes den herligste Fred; Enhver, der kender til 
den kristelige og den atheistiske Understrøm, der gaar 
under den fredelige Samfundsoverflade, vil let se, at 
Forf. tager fejl, naar han tror, at han er en Nattergal, 
medens han er en Stormfugl. — Han synes ikke at have 
nogen Forestilling om Kristendommens Betydning som 
Livsmagt, og han taler, som om Tilknytning til den eller 
Løsrivelse fra den var ligesaa let som Iførelse eller Af- 
tagelse af et i Grunden unødvendigt Klædningsstykke. 
Denne rent udvortes Stilling til Kristendommen misleder 
ham aldeles. Han tager sikkert fejl, naar han tror, at 
Størstedelen, ja det aldeles overvejende Flertal af det 
danske Folk kun finder sig i Kristendommen, skønt det 
helst vilde være fri for den. Hvis han kendte Land- 
befolkningen, ja selv den socialdemokratiske Del af Hoved- 
stadens Indbyggere, vilde han se, at det i Virkeligheden 
er et forsvindende Mindretal, som helt vil være fri for 
Kristendommen. Hr. Norfelt maa jo vide, hvilken Kamp 
selv fremmeligere Åander maa gennemkæmpe, forsaavidt 
de nogensinde dybt og alvorligt have været knyttede til 
en positiv Religion. Han har den samme Fejl som ad- 
skillige moderne Romanforfattere; han overser den ube- 
vidste Kristendoms Magt, og glemmer, at Kristendommen 
ikke blot har opfyldt Idioter og Hyklere, men ogsaa 
baaret de ædleste og største Aander i Tiderne. Det er 
derfor rimeligt, at en almindelig Afstemnings Resultat i 
høj Grad vilde skuffe ham.” 

Jeg maa her først rette en Misforstaaelse, som let 
kunde komme frem gennem ,,Dagbladet"s Udtryk. Jeg 
har aldrig foreslaaet at afskaffe Kristendommen her i 
Landet, men at afskaffe Kirken som Folkekirke og Gejst- 
ligheden som Statsgejstlighed. Selve den evangelisk- 

lutherske Kirke vilde blive staaende ganske uanfægtet, 
selv om mit Forslag gennemførtes imorgen. Jeg har 
betonet dette tilstrækkelig stærkt i min Bog til ikke at 
burde blive misforstaaet, men jeg nødes dog til at minde 
om det her for at holde Sagen paa det rette Standpunkt 
og for at orientere de Læsere, der ikke ere bekendte 
med min Bogs Udtryk. 

Hvad nu Afstemningen angaar, da ligger der jo ingen 
Vægt paa den. Skønt jeg er overbevist om, at den vilde 
falde ud til min Fordel, forudsat at de Stemmende vare 
sig klart bevidste, hvad det var, de stemte om, saa vilde 
det dog ikke undre mig, om den gik mig imod, hvis den 
virkelig blev udført. Det vilde jo næsten være utænkeligt 
under det eksisterende moralske folkekirkelige Aag, at 
den store Masse af Befolkningen skulde kunne bringes 
til virkelig at fatte Betydningen af det stillede Spørgs- 
maal. Dertil udkrævedes, at de først havde levet en 
halv Menneskealder udenfor Trykket, og naar det Tids- 
punkt først var naaet, saa vilde enhver Afstemning være 
overflødig, thi der vilde ingen Uenighed være om Sagen. 
Væsenlig set, om end ikke virkelig set, vilde jeg imidlertid 
faa Ret ved Afstemningen, nemlig naar man ser hen til, 
at de selvsamme Mennesker, som i deres aandeligt træl- 
bundne Tilstand vilde stemme imod, absolut maa antages 
at stemme for, saasnart de havde prøvet den virkelige 
Religionsfrihed. Det vilde gaa dermed, som man nu 
bagefter kan se det vilde være gaaet i 1848, hvis man 
havde foranstaltet en Afstemning om en fri Forfatning. 
Der er næppe Nogen, der vil paastaa, at en almindelig 
Afstemning dengang vilde have udvist en Majoritet til 
Fordel for en fri Forfatning og imod det absolute Konge- 
dømme. Bondestanden, Hovedmassen af Folket, var jo 
næppe begyndt at emanciperes. De Fleste vidste næppe 
hvad Talen var om; det var en forsvindende Minoritet, 
som forlangte Friheden paa de Andres Vegne. Men hvis 
man havde ladet de samme, dengang umyndige Mennesker 

stemme derom ti Åar senere, da de alle vidste hvad det 
gjaldt, saa vilde det have været en forsvindende Mino- 
ritet af uforbederlige Reaktionære, som havde stemt imod 
Friheden. Og den, der i 1848 havde paastaaet, at Største- 
parten af Folket ønskede en fri Forfatning, han havde 
dog i højere Forstand havt Ret, selv om en virkelig Af- 
stemning var gaaet ham imod. 

Og hvad den omtalte Fred angaar, da ligger der jo 
heller ingen Vægt paa den. Det anfægter slet ikke 
Spørgsmaalets Kærne, om Adskillelsen fører til Strid eller 
til Fred. Men jeg maa dog værge mig imod den Paa- 
stand, at jeg skulde have skildret en saa herlig Fred, 
som ,,Dagbladet" antyder, eller at jeg skulde være op- 
traadt forsætligt som Nattergal. Jeg har blot fremhævet, 
at en virkelig gennemført Religionsfrihed frembringer 
Tolerance, forudsat at den er grundet paa en sand Dan- 
nelse, og jeg tror, at Erfaringen vil bekræfte dette. Men 
at Løsningen af kirkelige Baand skulde tilbageføre den 
fredelige Ensformighedens Idyl, som ,,Dagbladet" beklager 
er i Færd med at forsvinde, det haaber jeg Ingen har 
mig mistænkt for at tro. Jeg bekender mig aabenhjærtigt 
til den Anskuelse, at der Intet er usundere for et Folk 
end den stillestaaende Dvaletilstand, som netop frem- 
kaldes ved alt hvad der hedder et officielt Regimente, 
og det gælder baade paa det politiske og det religiøse 
Omraade. Den trygge Søvn, som Størsteparten af det 
danske Folk har sovet under de absolute Kongers fader- 
lige Regering, kunde være fredelig og behagelig nok for 
Borgerne, da de engang vare vante dertil, men den var 
som enhver Stilstand en Tilbagegang. Og Søvnen er nu 
vel afbrudt paa det politiske Gebet, men den fortsættes 
uforstyrret paa det religiøse Omraade for Størsteparten 
af Folkets Vedkommende, og denne aandelige Søvn vil 
vedblive, saalænge Folkekirken bestaar, saalænge der 
officielt bliver sørget for Borgernes religiøse Tarv. Erik 
Bøgh har engang karakteriseret denne Tilstand saaledes: 

Skikkeligheden er deres Religion; forøvrigt bekende de 
sig til Statskirken og overlade Dogmatiken til Sogne- 
præsten, — og denne Tilstand finder endnu Sted hos 
Størsteparten af Landets Borgere, medens det fremme- 
ligere Mindretal dels er bevidst troende, dels bevidst 
fritænkerisk. Og saalænge der bestaar en officiel Kirke, 
saalænge vil derfor ogsaa det kunne ske, som ,,Dag- 
bladet" ikke tror, at Tilknytning til den eller. Løsrivelse 
fra den er ligesaa let (for den i religiøs Henseende 
skikkelige eller indifferente Størstepart) som Iførelse eller 
Aftagelse af et Klædningsstykke. Blev der f. Eks. 
oktroyeret en ny Statskirke med ganske nye Dogmer, 
ligegyldigt hvilke, saa vilde Folk fremdeles være skikke- 
lige, bekende sig til Statskirken og overlade Dogmatiken 
til deres Sognepræst, forudsat da at ingen fanatiske 
Præster opfordrede dem til Modstand. Enhver saakaldet 
Religionsforandring er jo foregaaet paa den Maade, at 
nogle Enkelte have fundet det rigtigt eller klogt at skifte 
Tro, og Resten er da fulgt efter ligesom en Flok Faar 
følger deres Anfører. Men havde Folket først prøvet, 
hvad det var at have virkelig Religionsfrihed, saa vilde 
saadanne Eksperimenter, ved Lovbestemmelser at om- 
skabe et helt Folk fra katolsk til protestantisk eller 
omvendt, for bestandig være skrinlagte. 

Ligger der nu ingen Vægt paa Afstemningen og paa 
Freden, saa ligger der desmere paa ,,Dagbladet"s Ytringer 
om ,Kristendommens Betydning som Livsmagt”, om ,, den 
ubevidste Kristendoms Magt", om Kristendommen som 
»Bærer af de ædleste Åander" o.s.fr. Man véd, at disse 
og lignende Sætninger ere yderst kurante og tages for 
gode Varer selv blandt Folk, der ikke saa let burde lade 
sig bedrage af Skinnet. 

Der har været en Tid i ethvert kristeligt Folks Hi- 
storie, hvor Kristendommen var en Livsmagt i den For- 
stand, at den var en civiliserende Magt, at den bibragte 
det raa og udannede Hedningefolk forholdsvis humanere 

Sæder og Skikke. Denne Civilisation var saa meget 
mere iøjnefaldende, som den i Reglen foregik i udvortes 
Henseende temmelig hurtigt; Omvendelsen skete en bloc 
ved Hjælp af Krigshære; de ti Bud bleve indførte og 
overholdte ved Hjælp af Soldater, saalænge indtil Folket 
havde vænnet sig til at lade være at slaa hverandre ihjel 
for et godt Ord eller at begære deres Næstes Hustru, 
Okse o.s.v. Det var selvfølgelig ikke Overbevisning om 
de kristelige Dogmers Rigtighed, der bevirkede Om- 
vendelsen, men den haandgribelige Kendsgerning, at de 
nye Guder vare stærkere end de gamle og at man maatte 
bøje sig for Magten. Men under Beskyttelse af denne 
»Livsmagt" kunde den ubevidste Kristendom, det vil sige 
den ædlere Moral og den humanere Tænkemaade, som 
laa til Grund for Kristendommen, uhindret faa Lov til 
at bearbejde Gemytterne og derved forberede Vejen 
for en kommende Oplysning og Dannelse. Denne Årt 
fysiske Livsmagt er der jo imidlertid ikke Tale om nu- 
tildags. Naar et kristent Folk undertvinger et. hedensk, 
naar Englænderne f. Eks. undertvinge Åshanteerne, saa 
raadspørger man ikke Kristendommen, men Humaniteten, 
og denne fordrer først og fremmest, at man respekterer 
de Overvundnes Guder og deres Religion, og den over- 
legne Nutidsdannelse ytrer sig altsaa ogsaa her som 
Respekt for Andres personlige Overbevisning. Af hvad 
Beskaffenhed Kristendommens Livsmagt iøvrigt er, naar 
den ikke som i gamle Dage støttes af en Hær, eller naar 
den ikke som i de moderne Samfund holdes oppe af 
Staten, ser man bedst af den tragikomiske Virksomhed, 
der udfoldes af det moderne Missionsvæsen. Med et 
umaadeligt Apparat og store Pengekræfter udretter det 
ikke andet end hist og her blandt de talløse Hedningefolk 
at overtale nogle enkelte Stakler til at lade sig døbe. 
Dette indberettes da som en stor Sejr og som Bevis paa 
Ordets Magt selv blandt Hedningerne, medens det i ni 
af ti Tilfælde er Forhaabninger om at tjene Noget, der 

bevirker Omvendelsen, og i intet Tilfælde har vedkom- 
mende Proselyt tilnærmelsesvis noget Begreb om, hvad 
det er der foregaar. I Stedet for at gaa den eneste 
fornuftige Vej: at oprette Skoler, hvor man bibragte de 
Vildes Børn Nutidens positive Kundskaber og derved 
gjorde dem til civiliserede Mennesker, vælger man den 
bagvendte Vej at fratage dem deres gamle Tro og bi- 
bringe dem de kristelige Dogmer, som for dem fuld- 
stændigt svæve i Luften; man berøver dem deres Fod- 
fæste her i Livet og giver dem til Gengæld en usikker 
Anvisning paa Erstatning i det andet Liv. Følgen er, 
at de stakkels Vilde, der ikke mere have Noget at staa 
imod med, blive et let Bytte for de Laster, som ufra- 
vigeligt fungerer som den evropæiske Civilisations For- 
tropper. At Kristendommen i denne sin missionerende 
Form er en Slags Livsmagt, vil Ingen nægte, men det 
er ingen levendegørende Magt; den medfører aandelig 
og legemlig Tilintetgørelse for de Folkeslag, hvor den 
sætter sig fast uden at have tilstrækkelig fysisk Rygstød 
til at gøre sin Åutoritet gældende. 

I de moderne civiliserede Samfund er Forholdet jo 
imidlertid et helt andet. Det Sande og Sunde i Kristen- 
dommen, den kristelige Morals almengyldige og ufor- 
gængelige Principer, er jo forlængst bearbejdet af disse 
Nationers Lovgivning og er engang for alle optaget i 
deres sædelige Bevidsthed. Denne ,,ubevidste Kristendom" 
er bleven Menneskehedens Eje og kan ikke berøves den, 
selv om den kristne Religion blev udryddet af Verden. 
Men dette ligger deri, at denne saakaldte kristelige Aand 
ikke har noget med det specifikt Kristelige, med de 
kristelige Dogmer, at bestille. Det er det almindelige 
Humane, det evigtgyldige Menneskelige, der er blevet 
optaget i sin Tid af den store Reformator, og som 
Menneskeheden har genkendt som sit eget og derfor vil 
holde fast paa, naar man længst har sluppet de oprinde- 
ligt dertil knyttede og dermed usammenhængende Dogmer. 

Navnet forvirrer imidlertid dem, der ikke se tilbunds i 
Tingen, og det vilde derfor være godt, om man kunde 
blive fri for den uklare Benævnelse. Men ,,Dagbladet” 
er næppe uklar i denne Sag; det taler jo med utvetydig 
Erfaring om den Kamp, som selv fremmeligere Åander 
maa gennemkæmpe for at arbejde sig ud af den positive 
Religion, hvortil de ved Vanens Magt have været knyttede 
fra spæde Børn af. Desto utilgiveligere er det derfor, 
naar det fremsætter saadanne Bevisgrunde, som det véd 
maa forvirre de Umyndige, og som det véd slet ikke 
vedkomme Sagen. Thi Forlangendet om Adskillelse af 
Kirke og Stat anfægter jo ikke i fjærneste Maade ,,den 
ubevidste Kristendom”, som vedbliver at udøve sin Magt 
gennem hele den moderne Dannelse og Opdragelse. 

Og paa lignende Maade forholder det sig med den 
Sætning, at Kristendommen ikke blot har opfyldt Idioter 
og Hyklere, men ogsaa har baaret de ædleste og største 
Aander i Tiderne. Det er aldrig faldet mig ind at be- 
nægte dette, og det vedkommer jo slet ikke Sagen. Det 
er en smuk Talemaade, som ingen Gavn gør og kun 
tjener til at tilsløre den egenlige Indvending. Men det 
er iøvrigt ogsaa en hul og. ensidig Sætning, naar den er 
formuleret saaledes, at den antyder det som et Særkende 
for Kristendommen at kunne begejstre Menneskene, og 
den bliver derved fuldkommen falsk. Thi det gælder 
ikke blot om Kristendommen og ikke blot om enhver 
Religion, men næsten om enhver Ide, som der er lidt 
Flugt i. Det er nemlig ikke den paagældende Ides 
absolute Sandhed, der betinger det Ædle og Store i 
Menneskesjælen, men Styrken af den Begejstring, hvormed 
man omfatter den, og hvormed man helliger sit Liv til 
den. Ædle og store Aander, virkelige Martyrer, naar 
det skulde gælde deres Livs Ide, finder man derfor lige 
saavel, indenfor Fritænkernes og Videnskabmændenes som 
indenfor Kristendommens og de andre positive Religioners 
Omraade. Det gaar med denne Sætning om Kristen- 

dommen som Bærer af de ædle Aander ligesom med den 
foregaaende om den ubevidste Kristendom, at man til- 
lægger Kristendommen langt mere end der tilkommer den, 
og heri ligger det, at disse Sætninger blive tendentiøse 
Urigtigheder. 

I det Hele taget vedkommer det slet ikke Spørgs- 
maalet om Adskillelsen af Kirke og Stat,. om Kristen- 
dommen er en Livsmagt for den enkelte Troende. Det 
vil jo efter Alles Vidnesbyrd altid være et ringe Mindretal, 
som virkelig er troende, og da den kristne Kirke vil 
vedblive at bestaa fuldstændig uforandret efter Op- 
hævelsen af Folkekirken, kun at den ikke længere under- 
støttes af Staten, saa er det aabenbart, at Kristendom- 
mens Betydning som Livsmagt i denne Henseende paa 
ingen Maade svækkes ved Forandringen. For de In- 
differente og Vantro er Kristendommens Lære heller ikke 
nu nogen Livsmagt; de nøjes med ,,den ubevidste Kristen- 
doms" Indflydelse. Men iøvrigt er det øjensynligt, at de 
ville have samme Adgang til at paavirkes af Livsmagten; 
ogsaa naar Folkekirken blev ophævet, da de ville være 
omgivne af kristne Præster og Menigheder paa alle Sider 
ganske som nu. Åt Kristendommen nu er officiel, kan 
dog vel næppe gøre dens Evne til at være en levende- 
gørende Livsmagt mere intensiv for denne Klasse af 
Befolkningen. 

Men der er ét Sted, hvor den dogmatiske Kristendom 
ogsaa i det moderne Samfund er en virkelig Livsmagt, 
og det for hele Folkets Masse og i en anderledes skæbne- 
svanger Betydning end hvor Talen er om de enkelte 
Troende. Det er i Almueskolerne. Vi komme her til 
Kærnen af ,,Dagbladet”s Indvending. Skal Ytringen om 
Kristendommen som Livsmagt have Noget at betyde, 
maa det være paa Skolernes Omraade, thi dette er det 
eneste Punkt, hvor Adskillelsen af Kirke og Stat virkelig 
vil berøre den kristne Kirkes Virksomhed og gøre Åf- 
bræk i dens Betydning som Livsmagt. For ret at for- 

staa, hvad Talen her er om, vil det være rigtigere at. 
opgive det højtidelige Sprog ,,Betydning som Livsmagt"” 
og udtrykke sig. paa simpelt, ligefremt Dansk. Spørgs- 
maalet bliver da dette: Er det sundt og godt for et Folk, 
at den ene Slægt efter den anden fra Barnsben af 
saagodtsom udelukkende uddannes ved Hjælp af en positiv 
Religions Læresætninger, som staa i bestemt Modstrid 
med Alt, hvad Børnene ellers lære i Skolen og med hvad 
de lære senere i Livet, og som enhver ,fremmeligere 
Aand" snarest mulig maa arbejde sig ud af for at 
blive til et helt og sandt Menneske? Er der sund Sans 
og Mening i, at Størsteparten af Folket, for hvem den 
officielle Kirkes Dogmer ingen virkelig Betydning have, 
finder sig i, at deres Børns væsenligste aandelige Føde 
bestaar netop i disse Dogmer? Nej og atter Nej! Tænk 
ret over, hvor forfærdeligt et Aag den officielle Kirke 
gennem den officielle Religionsundervisning lægger over 
Hovedmassen af Folket! Tænk paa, hvormegen virkelig 
Kundskab der kunde erhverves i den Tid, som nu i Almue- 
skolerne anvendes til en gold og aandløs Indbanken af 
Katekismus og Lærebog! Husk paa, at en fremmelig 
Dreng kan i en lærd Skole undertiden tage Årtium i sit 
sekstende Åar, og sammenlign hermed, hvad en Dreng 
bringes til at lære i en Almueskole til sit fjortende Aar! 
Hvad er Grunden til den uhyre Forskel, der vitterligt er 
mellem den aandelige Modenhed hos en Elev i en lærd 
Skole og en jævnaldrende Elev i en Almueskole? Væsen- 
ligt den, at hos den første anvendes Tiden paa en for- 
holdsvis fornuftig Maade, hos den sidste saagodtsom 
udelukkende til Religionsundervisning. Det har naturligvis 
meget at sige, at Almueskolen- har for faa Lærere, saa 
at disse ikke tilstrækkeligt kunne beskæftige sig med de 
enkelte Børn, men det er Uligheder, som kunne rettes 
og som snarest mulig bør rettes; Hovedsagen er og bliver 
dog, at gøre Almueskolerne fra en blot og bar Konfirmand- 
forberedelse til virkelige Skoler for Livet. 

Og ved alt dette maa man bestandig huske paa, at 
Fordringen om Ophævelsen af Folkekirken ikke i fjærneste 
Maade er noget Angreb paa selve Kristendommen. Dette 
maa atter og atter fremhæves, fordi Sagens Modstandere 
saa gærne ville give det Udseende deraf. Enhver kristelig 
Familie her i Landet vil vedblivende kunne lade sine 
Børn undervise saa meget den har Lyst i den kriste- 
lige Lære. Man kan ikke engang tvivle om, at den 
kristelige Undervisning vil faa langt større Værdi for 
Børnene, naar den bibringes gennem Præsten og først 
begynder i en senere Alder; Børnene ville da gennem 
den forbedrede Skoleundervisuing have naaet saa megen 
aandelig Modenhed, at det dog ikke bliver rent mekanisk, 
som Trylleformularer, at de lære at fremplapre de kriste- 
lige Dogmer. 

Saaledes forholder det sig altsaa, naar man ret ser 
til, med ,,Kristendommens Betydning som Livsmagt”. Naar 
Alt kommer til Alt, tror jeg derfor, at det nærmest er 
»Dagbladet”", som ikke har nogen rigtig Forestilling om 
denne Livsmagts Betydning. Eller vilde dets Redaktør 
maaske selv være glad ved at se sine Børns væsenligste 
aandelige Føde være Bibelhistorie og Katekismus? Og hvis 
han ikke vilde det, hvorfor da lægge en saa stor Betyd- 
ning i denne Livsmagt, naar Talen er om andre Folks, om 
Bøndernes og Almuens Børn? Jeg véd vel, at der gives 
Mange, som for deres eget Vedkommende ingen Respekt 
have for Religionen, men som holde fast paa den, navnlig 
påa dens officielle Form, fordi de anse den for et nyttigt 
Middel til at forhindre demokratiske Anskuelser fra at 
udbrede sig blandt Folket. Dette Parti forbeholder sig 
selv det fremmeligere Standpunkt, at arbejde sig ud af 
den positive Religions Dogmer, medens de af alle Kræfter 
holde paa den Tingenes Tilstand, som tvinger Hoved- 
massen af Folket til at give Afkald paa en frugtbar 
elementær Undervisning i den bedste Tid af deres Lære- 
aar. Men jeg antager ikke, at ,,Dagbladet" og det 

Publikum, det repræsenterer, for Alvor vil slutte sig til 
dette Parti. Jeg kan ikke tro andet, end at dets fremme- 
ligere Standpunkt ogsaa vil have ført det til en saadan 
Humanitet, at det vil støtte ethvert Forsøg paa at gøre 
hele Folkets Masse saavidt mulig delagtig 1 Dannelsens 
Goder, og det første uundgaaelige Skridt hertil er at 
ophæve Folkekirken. 

I ethvert Tilfælde vil Folkets Flertal, Bondestanden, 
ved Siden af hvilken de andre Samfundsklasser ere for- 
svindende Smaahobe, næppe kunne være i Tvivl om Sagen, 
naar det først faar besindet sig paa den. Bondestanden 
vil se, at Spørgsmaalet om Ophævelsen af Folkekirken 
hænger nøje sammen med hele den berettigede Fordring 
om en tidssvarende Undervisning i Landsbyskolerne; den 
vil faa Øjnene op for, at Valget mellem at beholde en 
officiel Kirke eller at afskaffe den fra denne Side set er 
ensbetydende med Valget mellem Fremskridt og Stille- 
staaen. Uden Ophævelse af Folkekirken kan der ikke 
iværksættes nogen grundig Forbedring af Landets Skole- 
væsen, og uden en grundig Forbedring af dette vil den 
Emancipation af Bondestanden, som der saa længe har 
været arbejdet paa, aldrig blive til en levende Virkelighed. 
"Thi et Folks Fremgang er betinget af dets Delagtiggørelse 
i den almindelige menneskelige, levende og frugtbar- 
gørende Dannelse og ikke af den Færdighed, hvormed 
det kan fremsige de gennem ÅAarhundreder ubevægelige 
og stillestaaende religiøse Dogmer. 


Hvad nu de egenlig kirkelige Organer og overhovedet 
den religiøse Del af Pressen angaar, da er det aabenbart, 
at den har manglet enten Evne eller Vilje til at sætte 
sig ind i Tankegangen i min Bog. Udtalelserne fra denne 
Side have gennemgaaende stillet sig i Opposition til en 
tidssvarende Løsning af Spørgsmaalet om Kirke og Stat. 
Der indrømmes vel, at der er Mangler ved den nuværende 
Ordning, men om nogen" rationel Adskillelse af det 

Kirkelige og det Borgerlige vil man ikke høre tale. 
Uenigheden er altsaa straks iøjnefaldende som principiel, 
og der er ikke videre derved at gøre, Hvad der er 
fremført som tilsyneladende grundede Indvendinger mod 
Fremskridtspartiets Fordringer, har efter min Formening 
allerede paa Forhaand fundet sin Besvaårelse i mit Skrift, 
og det vil derfor være ørkesløst Arbejde her at genoptage 
det. Der er vel fremkommen Indvendinger, som jeg ikke 
har besvaret, men Grunden har da været den, at Mulig- 
heden af, at saadanne Indvendinger for Alvor kunde 
komme til Orde, ikke et Øjeblik var falden mig ind. 
Hertil regner jeg f. Eks. en Udtalelse af en Landsbypræst 
(Dagstelegrafen, 2den November 1874) om. Religions- 
undervisningens OQverdragelse til Præsterne, hvilket jo 
vilde være en nødvendig Følge af dens Borttagelse fra 
Skolerne, at sige naar den overhovedet skulde fortsættes. 
Den stakkels Mand er bleven saa angst ved den Tanke 
at skulle bebyrdes med to Timers ugentlig Undervisning 
i Religion, at han i sin Kvide har opsat et meget langt 
og meget indviklet Regnestykke, hvis Facit er, at Præ- 
sterne paa ingen Maade kunne paatage sig en saa tryk- 
kende Byrde, thi Forberedelsen til deres Prædiken om 
Søndagen i Forbindelse med deres Konfirmander og 
Sygebesøg optager al deres Tid. Jeg har været saa 
naiv at gaa ud fra, at Præsterne vilde betragte det som 
" en absolut Vinding at faa Religionsundervisningen lagt i 
deres Hænder, da det er deres naturlige Virkekreds. 
Jeg har tænkt paa, at der paa Reformatorernes Tid om 
Søndagen blev holdt elleve og paa hver Dag i Ugen to 
Gudstjenester, ved hvilke der altid blev prædiket, at 
Præsternes Tid ved Siden deraf optoges af Ungdommens 
kateketiske Undervisning og af Fattigplejen, og at de 
dog alligevel havde Lejlighed til at holde ugentlige Kon- 
venter for ved gensidig Hjælp at bevare Renheden eg 
Enheden af Læren. Men jeg burde naturligvis have 
husket paa, at der er en himmelvid Forskel paa den 

begejstrede Reformationstid og paa den moderne ens- 
formige ,statskirkelige Idylf, og jeg burde ikke have 
glemt, at Landsbypræsterne nutildags have langt vigtigere 
Forretninger for i deres ugentlige Konventer end at be- 
vare Troens Renhed. 

En enkelt Sætning, der lejlighedsvis er fremkommen 
fra denne Side, maa jeg dog belyse lidt nærmere, fordi 
den, hvis den blev staaende uimodsagt, let kunde føre 
Diskussionen ind påa et urigtigt Spor. 

Dette gælder saaledes om den Betragtning, hvorfra 
»Fædrelandet”" i sin Anmeldelse (25de September 1874) 
gaar ud. Der udtales heri, at de, der ikke slutte sig til 
nogen positiv Religion, mangle moralsk Mod til at ved- 
kende sig dette; Folkekirken generer og ærgrer dem, 
derfor ville de have den bort, men Ophævelsen af Folke- 
kirken vil dog ikke hjælpe dem noget, da de verdslige 
Hensyn, af hvilke de ikke aabent tør fornægte Kristen- 
dommen, omtrent vilde forblive bestaaende uforandrede. 

Hvis jeg i en rettroende italiensk Landsby møder 
en af de bekendte katolske Processioner, der i Spidsen 
bærer en Afgud, til hvis Ære Folket synger Psalmer og 
knæler med blottede Hoveder, saa tager jeg ogsaa min 
Hat af, og om det er nødvendigt knæler jeg med. Det 
vilde jo nemlig under disse Omstændigheder være ganske 
urimeligt at protestere mod den barnagtige Overtro, og 
det vilde være et højst uheldigt og ufornuftigt Valg af 
Tid og Sted til at optræde som Oplysningens Forkæmper, 
da man selvfølgelig ikke vilde opnaa andet end at blive 
overdænget med Smuds af den uvidende Folkehob. Herom 
vil man formentlig let blive enig. Men ret beset er det 
dog ganske samme Årt af verdslige Hensyn, som ,,Fædre- 
landet" bebrejder dem, der arbejde for Fremskridt paa 
Aandens Gebet, at de ikke have moralsk Mod til at sætte 
sig ud over. Er der nemlig nogen væsenlig Forskel paa 
den protestantiske og den katolske Kirkes Ceremonier ? 
Og er der ikke det, saa er Situationen jo ganske den 


211 


samme, enten man møder Ceremonierne her i Landet eller 
i Italien. Man bliver sandelig ligesaa ublidt behandlet 
her i Landet af den almindelige Opinion, naar man ikke 
underkaster sig de middelalderlige Ceremonier, som 
Folkekirken endnu har Magt til at paatvinge det borger- 
lige Liv, og det vilde derfor være højst ufornuftigt og 
en yderst forkert Anvendelse af moralsk Mod, om man 
vilde begynde at reformere Samfundet ved at sætte sig 
ud over de nævnte Ceremonier. Man vilde kun skaffe 
sig selv Ulemper, og, hvad der er Hovedsagen, man vilde 
afskære sig Udsigten til at virke for den Sag, som man 
troede at tjene. Disse intetsigende Former lønner det 
sig slet ikke Umagen at gøre sig til Martyr for, da det 
sociale Uvæsen, hvorfra de have deres Udspring, ikke i 
mindste Maade anfægtes af et sligt Martyrium. Nej, 
Opgaven er at angribe selve dette Uvæsen i dets egne 
Forskansninger, belyse dets Forkertheder i Tale og 
Skrift og henvende sig om Hjælp til hele den, oplyste 
Del af Nationen, til Folkets Førere og Repræsentanter. 
Hertil behøves der virkelig moralsk Mod, og her er det 
påa sin Plads at vise det, og hvis det virkelig skortede 
herpaa, saa kunde ,,Fædrelandet"s: Bebrejdelser være 
rigtigt anvendte, men nu ramme de i Luften. 

Hele dette Spørgsmaal har imidlertid en anden og 
en ulige vigtigere Side. ,,Fædrelandet"f og dets Menings- 
fæller forudsætte ganske roligt, at Folkekirken kun er 
et religiøst Samfund, og give fra dette Standpunkt det 
velvillige Raad til de Ikke-Troende, at de kunne gaa ud, 
naar de ikke føle sig hjemme der. Dette er en Mis- 
kendelse af Stillingen. Folkekirken er væsentlig nutildags 
en borgerlig Institution, der benyttes af Staten som Skema 
for dens statistiske Notitser. Det er i social Henseende 
et Gode at være Medlem af Folkekirken; helt at staa 
udenfor det Religiøse, borgerlig talt, anses ialfald endnu, 
af Samfundsmeningen for uhæderligt. Hvorfor skulde nu 
vi, som ønske at befri det borgerlige Samfund for Stats- 

kirken, denne Bastard af Religiøsitet og Verdslighed, som 
Fortidens suveræne Kongemagt for at fremme sin egen 
og Adelens verdslige Fordel egenmægtigt satte paa den 
luneste Plads i det danske Folks Rede, og hvis Sprog 
og Tænkemaade gennem trehundrede Aar i Skolerne er 
bleven paatvungen Folkets Børn, saa at de nu anse dem 
for deres egne, hvorfor skulde vi give Afkald paa den 
borgerlige Ret, vi have som Medlemmer af den borgerlige 
Folkekirke, og saaledes overlade Modstanderne Marken? 
Tværtimod, vi ville netop stille os fast paa den borgerlige 
Retsgrund, Kirken har usurperet, og langtfra at finde os 
i at blive skubbede ud af Reden af den ubudne Gæst, 
ville vi kæmpe til det Yderste for at genindsætte det 
borgerlige Samfund i dets oprindelige, naturlige Rettig- 
heder og give det Plads til at røre sig og til at udvikle 
sig frit i Skolen og i Livet. Saaledes er Situationen, og 
det er derfor en Misforstaaelse af ,,Fædrelandet”" at ville 
have os ud, da det netop er vor Mening at ville blive 
inde, inde i det borgerlige Samfund, hvor vi føle os 
hjemme, og da det tværtimod er vor Mening at ville have 
vor Modstander ud. De Læsere, som erindre sig ,,Bleak 
House”, ville kunne orientere sig i Situationen ved at 
genkalde sig den Scene, hvor Mr. Guppy ledsaget af sin 
Moder tredje Gang kommer og frier til Esther, og hvor 
Mrs. Guppy, da Mr. Jarndyce paa Esthers Vegne giver 
et rent Afslag, indigneret vil have Mr. Jarndyce ud af 
hans egen Stue. ,,Why, get along with you,” siger hun 
til ham, ,what do you mean? Ain't my son good enough 
for you? You ought to be ashamed of yourself. Get 
out with you!f My good lady," svarer Mr. Jarndyce, 
»It is hardly reasonable to ask me to get out of my own 
room,” og denne velmotiverede Protest kunne vi ganske 
gøre til vor egen. 


Sluttelig kun et Par Ord om Gejstlighedens Forhold 
til hele denne Sag. Saavidt mig bekendt har ikke en 

eneste af Danmarks tusinde Præster, ialfald ikke nogen 
navngiven, fundet sig opfordret til at ytre sig desangaaende. 
Er det fordi Spørgsmaalet om Folkekirkens Ophævelse 
er dem for ringe, eller fordi det er dem for stort og 
vanskeligt at klare, fordi den hele Diskussion er dem 
ubehagelig? Det sidste er det rimeligste, baade fordi 
det er et almindeligt Karaktermærke hos Nutidens Kristne 
at ignorere hvad der er dem religiøst ubehageligt, dels 
fordi Gejstligheden aldrig har. yndet, at Kirkens Anlig- 
gender bleve behandlede populært, saa Alverden kunde 
fatte, hvad Talen var om; de have altid helst set kirke- 
lige Spørgsmaal drøftede i det filosofiske tekniske Sprog, 
som i ethvert Tilfælde er uforstaaeligt udenfor de teo- 
logiske Lærdes Kreds. Denne Gejstlighedens Tavshed er 
ikke noget Nyt, men har vist sig ved mange Lejligheder 
tidligere. Jeg skal blot her minde om, at Biskop Mar- 
tensen som teologisk Professor fandt Anledning til at 
bebrejde Gejstligheden dens Tilbageholdenhed overfor 
Datidens dels religiøse dels fritænkeriske Bevægelser 
(Heiberg, Intelligensblade, 1842, Nr. 3). Den lærde For- 
fatter udtaler dengang udtrykkeligt, at hvis ,,Religionen 
i Sandhed skal være den Magt, i hvilken alle Tidens 
Dannelsesmomenter finde deres Middelpunkt, i hvilken 
ikke blot Følelsen, men ogsaa den søgende Refleksion 
finder Hvile — og Religionen maa jo kunne være Alt 
for Alle —: saa maa ogsaa den kirkelige Intelligens kunne 
magte Tidsalderens Filosofi.” Maaske Gejstligheden har 
erindret sig denne Udtalelse og derfor har holdt sig til- 
bage for ikke at foregribe, hvad Kirkens Primas havde 
at sige? Men hvorfor har denne da ikke benyttet den 
gode Lejlighed, der nu frembød sig? Skulde det være, 
fordi Tidsalderens Filosofi er bleven for praktisk til at 
den kirkelige Intelligens mere kan magte den, eller er 
det fordi Forudsætningerne have forandret sig, saa at 
Religionen ikke mere i Sandhed er den Magt, i hvilken 
alle Tidens Dannelsesmomenter finde deres Midtpunkt? 

Hvorom Ålting er, saa burde Kirkens Intelligens for sin 
egen Skyld bryde denne ominøse Tavshed, thi ellers vil 
Folkets Intelligens, naar det faar betænkt sig lidt paa 
Sagen, drøfte denne paa egen Haand uden at tage Hensyn 
til Kirkens tause Protest. Er den folkelige Intelligens 
end ikke synderlig dreven i videnskabelige Spørgsmaal, 
saa megen praktisk Filosofi vil den dog snart erhverve 
sig, at den vil se, hvor nødvendig en fuldstændig og 
ærlig ment Gennemførelse af Kirkens Adskillelse fra 
Staten er for Landet. Uden denne Adskillelse vil Tiden 
forfejle sin Opgave, thi Adskillelsen er et af de Skridt, 
som det nittende Aarhundredes civiliserede Samfund nød- 
vendig maa foretage for at komme paa den rette Vej til 
det, som Menneskeheden maa stræbe hen til: en sund og 
sand Frihed og Lighed. 
Victor Norfelt. 


En mærkelig Historie. 


Den gamle Hr. Top — i en snævrere Kreds ogsaa 
kaldet Søren Top — havde saalænge jeg kunde huske 
bestandig set ens ud. Han levede meget ensomt, gik 
sjældent ud i Besøg, skiftede meget sjældent Dragt og 
smilede altid paa en egen halv sørgmodig, halv hemmelig- 
hedsfuld Maade, naar Nogen, det være sig for Spøg eller 
i Alvor, foreslog ham at gifte sig. Jeg maa bemærke, 
at Prædikatet ,,den gamle” ikke absolut tydede hen paa 
en saa høj Alder (han kunde vel være omkring de Fyrre), 
at han af den Grund ikke skulde kunne tænke paa en 
Forandring i sin Levevis. ,Jeg gifter mig aldrig,” sagde 
han selv, idet han efter Sædvane gned sin nederste 
Frakkeknap af med sit Ærme; ,ikke fordi jeg ikke er 
ung nok til at løbe en saadan Risiko, men fordi — naa 
ja, det kan nu være det samme. Jeg gør det ikke. 
Basta!" . 

Det var hans stadige Svar paa alle mulige Spørgs- 
maal og Forslag i denne Retning, og hans ligesom et 
svært Projektil udslyngede ,,Basta!f var saa affejende, 
at det nedslog enhver yderligere Spørgelyst og stand- 
sede enhver i Opmarche værende Diskussion paa dette 
Omraade. 

En Gang om Aaret tog han en blaa Livkjole med 
blanke Knapper ud af et gammelt Egetræsskab med For- 
siringer i Træværk og Messing. En Gang om Åaret 

anlagde han et sort Tørklæde af svært kinesisk Silketøj 
omkring sin Hals. Han kreppede da ved samme Lejlighed 
det brune, lidt graasprængte Haar op i en Hanekam 
over den alvorlige Pande, greb en tynd, mørk Fiskebens- 
stok med Sølvknap, og ,stutzeredef, som han selv kaldte 
det, afsted til den Familie, hvor jeg i Dagens Anledning 
plejede at. træffe sammen med ham, og hvor han da, 
naar Værtens og Fødselsdagsbarnets Skaal var bleven 
udbragt, regelmæssig plejede at udbede sig Ordet, og 
derpaa i en Tale, der var ligesaa forsiret med Snørkler 
som hans gamle Egetræsskab, lovpriste Husfruens Dyder 
og Fuldkommenheder i rigeste Maal. 

Naar dette var sket, og naar vi unge Mennesker 
efter god gammel Skik havde raabt ni Gange Hurra, 
henfaldt Hr. Top i blide Melankolier, som han da ifølge 
vore indtrængende Opfordringer søgte at jage paa Flugt 
ved en hyppig og varm Henvendelse til Flasken eller 
Flaskerne foran sig. 

Hans Sindsstemning ved Slutningen af Maaltidet var 
da regelmæssig hvad man kunde kalde ,erheitert”, og 
særlig ved det Maaltid, hvortil jeg her sigter, vare hans 
Øjne glansfulde, og hans lange, regelmæssige Næse var 
langs ned ad Kammen bedækket med en let Karmintone; 
og begge disse Ting i Forening gjorde, at den ,gamlef 
Søren Top saa” yngre og mere vindende ud end til 
Dagligbrug. 

Vi rejste os fra Bordet, og vi Mandfolk trak os 
derpaa ind i Husherrens Kabinet, der paa denne Dag 
var omdannet til en hyggelig Rygekoupé. 

Det var ud paa Eftersommeren, og det indtrædende 
Tusmørke begyndte at virke dominerende herinde i det 
mindre Værelse. Den sejrrige Majoritet, som havde for- 
hindret Anbringelsen af de vinterlige Lysestager paa 
Bordet i Spisesalen, hævede nu ogsaa her, og med samme 
Held, sin Stemme imod Indførelsen af Lys i Rygeværelset. 
Det var jo tidsnok at tænde Lys, naar Spillebordene 

bleve satte frem; Cigarerne kunde jo tændes med Svovl- 
stikker; der var jo Dagslys nok til at man kunde se 
Røgen og skælne mellem hverandres Ben. Og saaledes 
blev det da. Og saa sad vi rygende og passiarende i 
det halvmørke Værelse, medens Kaffen og Likøren blev 
budt om; og den, der passiarede mest, og den, der lod 
sig Likøren bedst smage, og den, der i det Hele taget 
var mest oprømt, var Hr. Top. 

Der blev talt løst og fast, og der blev da ogsaa talt 
om Forlovelser, som vare indtrufne i Familien i det for- 
løbne Aar. Herved fik da mangen ung Dame baade læst 
og paaskrevet, og .der faldt Udtryk som ,,en rigtig sød 
ung Pige, men en rædsom Gaas" etc. etc. 

Ledet af en vis konservativ chevaleresk Følelse, 
protesterede Hr. Top imod den Vending, som Samtalen 
havde taget overfor det smukke Køn. 

»AÅa Passiar, gamle Søren!” faldt Værten ham i 
Talen. ,,Vi kende Dig nok, Gavstrik. Du er selv en 
stor Kritiker overfor Damerne; ellers var der nok en 
eller anden, som var løbet af med Dig. Men nu skal 
Du Pinedød fortælle os Noget fra din Ungdom. Vi vil 
vide, hvorfor Du ikke er bleven smeddet i Hymens Lænker. 
I Amors Garn har Du da sikkerlig været.” 

Hr. Top vred sig som en Orm; men, hvadenten det 
nu skyldtes Vinflaskerne paa Bordet eller Likørflasken 
paa Kaffebakken, eller det maaske havde andre pludse- 
lige, ubestemmelige Grunde — 'saameget er da vist, at 
han omsider gav efter for Selskabets forenede Anmod- 
ninger, og lovede at fortælle os Noget. 

»Mine Tilhørere,f sagde han paa en egen højtidelig 
Maade, ligesom om han lavede sig til et videnskabeligt 
Foredrag. +, Mine Tilhørere! Jeg skal fortælle Dem 
noget meget Mærkeligt. Men saa maa De love mig først 
og fremmest ikke at afbryde mig med disse skeptiske 
Bemærkninger, som nu desværre er bleven Tiden ejen- 
dommelig. hvergang den hører Noget, som den tørre 

Forstand ikke straks kan begribe eller godkende. Og 
dernæst — ja dernæst maa jeg bede Dem om at laase 
Døren af. Thi jeg vil nødig have Damer herind, medens 
jeg fortæller.” 

»Er det saa slemt, Søren?” spurgte Værten, og en 
almindelig Munterhed paafulgte. 

»Du tager fejl,” lød Hr. Tops fuldkommen rolige 
Stemme. ,Jeg tager ikke Ting i min Mund, som jeg 
ikke med god Samvittighed kunde lade en hvilkensomhelst 
Dame høre paa. Men — jeg har andre Grunde, hvorfor 
jeg ikke gærne vil have Damerne til at overvære min 
Fortælling. Den kvindelige Natur er nu éngang barn- 
agtig, og Børn har ikke godt af at høre Spøgelse- 
historier.” 

Det var med Nød og Næppe at vi formaaede at holde 
den Latter tilbage, som næsten truede med at kvæle os. 

»Er det da en Spøgelsehistorie, Søren?f spurgte 
Værten drillende. 

»Kald det for hvad I vil,f svarede Hr. Top med 
uforstyrret Ro. ,,For mig har dette Spøgeri havt sin 
Virkelighed.” 

Og saa fortalte han: 

»De véd maaske, mine Herrer, at jeg tidlig kom ind 
i den Embedsvirksomhed, som jeg endnu, ganske vist i 
en noget højere Charge end dengang, nyder den Gunst 
at beklæde. Jeg havde endnu ikke naaet mit tredivte 
Aar, og jeg arbejdede allerede dengang i en ikke ganske 
lidet betroet Stilling, som fordrede hele min Paapassenhed 
og Ånspændelsen af alle mine Evner og hele min Flid. 

Jeg levede dengang omtrent som jeg lever nu. 
Udenfor mine Forretninger kom jeg kun meget lidt i 
Berøring med Omverdenen. Naar mit Arbejde i Departe- 
mentskontoret var endt, og naar jeg havde spist min 
Middagsmad ude i Byen, gik jeg hjem til min Bopæl og 
arbejdede da som oftest med Udenomsskriveri til sent 
påa Aftenen. 

Det var saaledes en Aften i det tidlige Foraar for 
en 13—14 Aar tilbage. Jeg havde spist til Middag og 
havde dernæst taget mig en lille Motion ud gennem 
Frederiksberghave og Søndermarken, for at se det Grønne 
komme frem hist og her, hvor Solen havde Magt. Jeg 
erindrer, at Foraarsluften havde gjort mig noget træt, 
og at jeg havde tænkt, som man jo saa ofte gør om 
Foraaret, paa at komme ud og rejse. Ellers véd jeg 
ikke, at der var hændt mig Noget, som kunde have bragt 
mig i Affekt paa nogensomhelst Maade. Jeg fandt mit 
Værelse maaske lidt snævert, da jeg kom hjem, og maaske 
fandt jeg Papirerne paa mit Skrivebord i de blaa Koncept- 
omslag lidt kedelige at se paa; men Herregud, hvem 
har ikke fundet det samme, naar han kom hjem fra en 
Spadseretur ! 

Da Tusmørket begyndte at indfinde sig, tændte jeg 
de to Lys foran mig paa Bordet, og jeg arbejdede nu 
til Kl. 9, da min Værtinde kom og bragte mig min The. 
Efter mit Aftensmaaltid, som jeg kan forsikre Dem, mine 
Herrer, var meget frugalt, satte jeg mig atter til Skrive- 
bordet, og der blev jeg siddende til Klokken omtrent var 
elleve. Jeg blev da meget søvnig, og efter endnu i 
nogen Tid at have stridt imod, rejste jeg mig, slukkede 
det ene Lys og gav mig til at klæde mig af. 

Min Seng stod henne i den bageste Krog af Værelset. 
Der var et tyndt Sengeomhæng, som hang ned fra en 
Ring i Loftet, saaledes at det dækkede over Hovedenden 
og Fodstykket af Sengen, men lod den midterste Del og 
derved Udsigten til Stuen fri. Jeg satte mig paa Senge- 
kanten, og da jeg var afklædt, skridtede jeg udover 
Gulvet, pustede Lyset ud, famlede mig tilbage til Sengen 
og krøb ned i den. 

Jeg havde som sagt fri Udsigt over Værelset, og 
jeg saa” da Lyset staa med en ulmende Tande, eller 
rettere sagt, jeg saa” kun den ulmende, røde Tande der- 
ude i Stuens Mørke, og ærgrede mig over, at jeg ikke 

havde klemt Fingrene om Tanden for at forebygge den 
ubehagelige Lugt, som trængte sig hen til min Næse. 
Jeg vilde just, med Blikket maaske lidt arrigt henvendt 
påa den rygende Glød der foran mig, springe ud for at 
fuldstændiggøre Slukningen, da det til min ubeskrivelige 
Forfærdelse forekom mig, at jeg i det svage Skær, som 
den ulmende Tande spredte i sin umiddelbare Nærhed, 
kunde skælne en Række hvide Tænder indesluttet af to 
Læber, som øjensynligt pustede paa den glødende Funke. 
Jeg fik dog ikke Tid til ret at gøre mig klart, hvad jeg 
egenlig tænkte herved, da Lyset i det samme flammede 
op og tændtes. Ikke saasnart blev der lyst i Værelset, 
førend min Angst var forbi, og jeg lo ad mig selv og 
min Forfærdelse over Noget, som jeg kunde sige mig 
selv var Nonsens. Mine Vinduer vare langtfra tætte nok 
til at kunne holde et Vindpust ude; Lyset var naturligvis 
bleven tændt paa en ganske naturlig Maade ved Luft- 
trækket. Jeg sprang ud af Sengen og hen til Bordet, 
pustede Lyset haardt ud, og klemte for en Sikkerheds 
Skyld mine to Fingre eftertrykkeligt om Tanden. Saa 
gik jeg tilbage igen til Sengen, puttede Benene ind under 
Dynen, og sad nogle Sekunder oprejst, for at iagttage 
Virkningerne af mit energiske Skridt. Der var fuld- 
stændig mørkt ude i Stuen, og jeg vilde just lade mig 
falde tilbage paa Puden med et hemmeligt: Gudskelov, 
da en lille, lysende Gnist ligesom nu en af Deres Cigarer, 
mine Herrer, brød frem af Mørket, og straks derpaa 
viste hele den røde ulmende Tande sig, og bag den — 
Tænderne og Læberne ligesom før. 

Jeg rejste mig op, næsten stiv af Rædsel. Det var 
umuligt at jeg kunde se fejl. Tænderne skinnede i det 
rødlige Skær, og Læberne bevægede sig, pustede og 
pustede; jeg syntes endogsaa at jeg kunde høre den 
blæsende Lyd. Med et Fortvivlelsens Mod greb jeg en 
Svovlstik paa Natbordet, der stod oppe ved mit Hoved- 
gærde, og rev den af. Det var en af de ægte gamle 

Svovlstikker, og jeg glemmer ikke den Evighed, det varede, 
inden dens spruttende og rygende Bestræbelser frembragte 
det forønskede Lys i Stuen, som det lod til, at de for- 
dømte Læber derhenne ikke kunde frembringe. Jeg 
hævede den tændte Svovlstik ivejret ligesom Hero sin 
Fakkel, og jeg spejdede ligesaa ivrigt som hun efter det 
Legeme, som det mørke Dyb gemte for mig. Der var 
imidlertid ikke Spor af Noget at se ude i Stuen. Jeg 
styrtede med den endnu brændende Svovlstik ud paa 
Gulvet og tændte atter Lyset. Derpaa bar jeg det hen 
til mit Natbord, krøb atter iseng, og laa nu og stirrede 
paa det fatale Lys, indtil jeg mærkede, at mine Øjne 
ikke længer vilde yde mig deres Tjeneste. Jeg turde 
imidlertid ikke lægge mig til at sove med det brændende 
Lys saa nær ved Sengen; men da for en snild Ide gennem 
mit Hoved. Jeg hentede min Hat henné i Skabet, 
stillede den ved Siden af Lyset, krøb atter tilkøjs, tog 
med bankende Hjærte Mod til mig, blæste Lyset ud og 
satte med en Taskenspillers Behændighed Hatten lynsnart 
nedover Lys og Lysestage. 

Saa. vendte jeg mig med et dybt Suk om imod 
Væggen og trak Dynen helt op over Ørerne; — og saa, 
mine Herrer; véd De hvad saa? — saa pikkede En 
læmpeligt ovenpaa Dynen, og jeg hørte en smuk, klang- 
fuld, men noget bydende Stemme sige disse Ord: ,,Kom; 
følg med!” 

Jeg bævede af Rædsel lige ind til mine dybeste 
Hjærterødder. Det kunde da umuligt være en Tyv; han 
vilde ikke have baaret sig saaledes ad. Men hvem kunde 
det være, som stod her udenfor min Seng og kaldte saa- 
ledes påa mig? Og kunde det i det Hele taget være 
Nogen? 

Mine Tanker begyndte at forvildes, og mit Hjærte 
blev som en sydende, ubevægelig Klump i Brystet. Da 
lød Stemmen atter, men mere bydende end sidst, og jeg 
rejste mig som en Åutomat og hviskede: ,,Hvem er det?” 

»Spørg ikke!" lød Stemmen, og som det forekom 
mig i den modsatte Ende af Stuen. ,,Kom; følg med; 

Jeg strakte Haanden skælvende ud for at finde 
Svovlstikkerne paa Natbordet; men i min Angst stødte 
jeg til det lille Bord og væltede det. 

»Skynd Dig!" raabte Stemmen, og denne Gang saa 
truende, at jeg famlende og rystende fik mine Klædnings- 
stykker fat, trak dem paa og stod nu ude paa Gulvet i 
en Spænding og Angst, som jeg kan tænke mig For- 
bryderen paa Skafottet. 

»Færdig?" lød Stemmen til mig i en Hør de og 
som det forekom mig noget formildet Tone. 

Jeg fremstammede et Ja, og pludselig hørte jeg et 
dumpt Slag; Gnister og Gløder dryssede ned foran mig, 
det blussede ligesom fra et Baal for mine Øjne, den hele 
Stue blev oplyst af et flammende Skær, og henne ved 
Døren stod en Skikkelse med en løftet Fakkel i den 
nøgne, udstrakte Årm. 

Jeg var som forstenet af Rædsel. Hvad skulde jeg 
gøre, og hvad skulde jeg tænke? Jeg tog om mit Hoved 
med begge Hænder, og medens jeg stod saaledes, stirrede . 
jeg med vidtopspilede Øjne paa Skikkelsen henne ved 
Døren. 

Det var en høj, rank, ungdommelig Skikkelse med 
en blinkende Hjælm påa Hovedet, et Skjold over den 
ene Årm, en Blouse af mørkt Klæde, der naaede til 
Knæerne, røde Benklæder, der med Remme vare snørede 
fast om Benene; foran paa Brystet en hvælvet Plade af 
skinnende Metal. Armene vare nøgne, kraftige, men 
smukt og slankt formede. Over den ene Skulder var 
kastet en Kappe af et eller andet svært Stof, og fra det 
metalbeslagne Bælte om Livet hang i en Lænke et bredt 
Sværd med et paafaldende kort Haandtag. 

Hvad kunde denne saa besynderligt kostumerede 
Skikkelse ville mig? Det var jo en Figur fra Balletten 
— og dog, nej, det var ingenlunde disse Theaterklæder 

og Theatervaaben, der gør, at vore nordiske Helte se ud 
som forklædte Spidsborgere paa en Maskerade. 

Enhver Ting, som Skikkelsen havde paa, var brugt, 
brugt eftertrykkeligt, og det paa en Scene, hvor ingen 
Balletmester raader. Jeg kunde ligesom føle, at Hjelmen 
maatte være tung at bære selv for dette kække Hoved ” 
paa den kraftige Hals.  Metalpladen paa Brystet var 
bulet og skrammet; Skjoldet var svært medtaget, og 
Blousen var fuld af Rifter og Flænger. Og da jeg nu 
vovede mig til at se ind i det store, aabne, smukke AÅn- 
sigt, belyst som det var af Fakkelskæret, og fremvisende 
kraftige Lysmasser og dybe Skygger, saa lynede der en 
saadan Bestemthed, Alvor og Styrke ud fra de klare 
Øjne, at jeg i en Fart tog mine egne Øjne til mig og 
sagde til mig selv: Dette er ingen Skuespiller, men 
en Helt! 

Skikkelsen havde forholdt sig ganske rolig medens 
jeg saaledes stirrede paa den. Nu sænkede den Årmen 
med Fakkelen og vinkede, at jeg skulde træde nærmere. 

Jeg adlød skælvende, og nærmede mig min mystiske 
Gæst paa tre Skridt. 

Skikkelsen søgte øjensynlig efter et Sted, hvor den 
kunde sætte Fakkelen fra sig. Min bløde, polstrede Sofa 
stod i Nærheden. Skikkelsen saa” lidt forbavset til den, 
stødte med Krnæet imod Hynden og huggede derpaa 
Fakkelens ene Ende voldsomt ned igennem Betræk og 
Underlag, og dér stod da den anden, brændende Ende 
lodret ivejret, sprudende sine Gnister og Gløder omkring 
paa det Pluches Betræk. 

Min stakkels Sofa! 

Da Skikkelsen nu havde faaet sin højre Arm fri, 
greb den Kappen fra Skulderen og kastede den over 
mig. Jeg følte, da min forunderlige Gæst: bøjede sig 
over mig, en varm, sund Åande glidende hen over mit 
Ansigt. Det var som om denne Ytring af organisk Liv 
satte Mod i mig. Noget Ulegemligt havde jeg da i 

ethvert Fald ikke at bestille med. Jeg samlede Kappen 
sammen om mig, Skikkelsen rykkede atter Fakkelen til 
sig, holdt Skjoldet foran mig, og med et højt: ,,Fremad'!" 
skred den bus påa Døren med mig mekanisk følgende 
efter sig. Dør, Vægge, Alt veg tilside. Det var som gik 
vi gennem en lang, hvælvet Gang, hvis Mørke Fakkel- 
skæret spredte; og da vi saaledes havde gaaet en rum 
Tid, stod vi pludselig ude under aaben Himmel og havde 
fladt, øde Land rundtomkring os og Søen i nogen Afstand 
ligefor os. 

Min Ledsager kastede Fakkelen fra sig, og vi styrede 
i den stjernelyse Nat ned imod Vandet, hvor et stærkt 
Blus af og til flammede ivejret. Vi kom ned til Strand- 
kanten og traf et Dusin mørke Skikkelser siddende: tavse 
omkring et Baal; et lille Stykke fra Land øjnede jeg de 
mørke Omrids af et Skib, som af og til blev oplyst af 
det røde Skær fra Baalet. 

Ved vor Ankomst sprang Mændene omkring Ilden 
op med et højt Raab, som jeg ikke forstod, men hvis 
Vildhed ikke indgød mig videre Tillid til deres fredelige 
Hensigter. 

De saa” ud Allesammen som de raaeste og stærkeste 
Udgaver af vore Bønder eller Fiskere. Haaret hang i 
uordenlige Tjavser ned fra de Jærn- eller Skindhuer, 
som bedækkede Hovederne. De Fleste bar stort og 
stridt Skæg. Vaaben havde de Alle, og Alle saa” de ud, 
som om de nok vidste at bruge dem. En af Mændene 
kom heén og gjorde en kluntet Bøjning for min Ledsager, 
der saa overrakte ham sit Skjold og gav ham en Ordre, 
idet han pegede hen paa mig. 

Manden løb straks ned bagom Baalet, stødte en 
lille, klodset Baad ud i Vandet, greb en Stang og stagede 
sig ud imod Skibet. 

Imidlertid havde min Ledsager og jeg nærmet os 
Ilden. Jeg følte Nattekulden, og strakte mine Arme ud 
for at varme mig. Ved denne Bevægelse gled Kappen, 

hvori jeg var indhyllet, tilside, og tilsyne kom da mine 
moderne Klæder, der ganske vist stak noget besynderligt 
af mod mine nye Omgivelser. 

Mændene saa' paa mig og laante mig et Blik, der 
ikke just var meget smigrende for mig. En af dem greb 
endogsaa fat i min Kappe, som om han vilde trække 
den af mig; men min Ledsager hævede advarende sin 
Årm, og Manden trak sig knurrende tilbage ligesom en 
Lænkehund, der har faaet et Spark af sin Herre. 

Der blev forøvrigt saagodtsom ikke mælet et Ord. 
Min Ledsager stirrede tavs hen for sig med korslagte 
Årme; Grenene og Træstykkerne knitrede i Baalet, og 
Skikkelserne bevægede sig mellem kverandre, snart mørke, 
snart belyste af Ilden, nu og da mumlende Noget i et 
dæmpet Sprog med et underligt raat Tonefald, og frem- 
visende eller dølgende de barske, utiltalende Træk og de 
svære, knudrede Lemmer, klædte i Huder, Jærn eller 
tunge, mørke Klædesstoffer. 

Saa skrabede den lille Baad atter paa Sandet, og 
Manden, der var sendt bort, viste sig foran Ilden, bærende 
over Skuldrene en Oppakning af Vaaben og Klæder. 

Anføreren — jeg maa vel nu kalde min gaadefulde 
Ledsager saaledes — gav Manden et Vink, og denne 
vinkede atter ad mig, at jeg skulde følge ham. 

Jeg vilde oprigtigt talt heller være løben min Vej, 
men der var nu intet Andet at gøre for mig, jeg maatte 
følge med og finde mig i, hvad man vilde foretage sig 
med mig. Vi fjærnede os et lille Stykke fra de Andre, 
og nu kastede Manden sin Oppakning paa Jorden, tog 
Kappen af mine Skuldre, og medens Tænderne klaprede 
mig i Munden af Kulde og Forskrækkelse, gav han sig 
med en Ro og Sikkerhed som en Åmme, men med be- 
tydelig kraftigere Tag end selv det stærkeste Bonde- 
fruentimmer, til at iføre mig Stykke for Stykke en 
lignende Udrustning som den, min natlige Gæst bar. 
Under denne Operation ruskede han i mig som en Storm- 

vind i en spæd Busk, og medens han trak Blousen ned- 
over mit Hoved, befølte han mine Skuldre og Overarme, 
og udstødte en gryntende Latter, da jeg ømmede mig 
ved hans Undersøgelser. 

Saa var jeg da endelig klædt paa og bevæbnet, og 
ikke uden en vis skadefro Tilfredshed førte min Amme 
mig atter hen til Baalet, hvor min Ankomst vakte en 
almindelig Munterhed. Jeg tog mig vistnok ogsaa tem- 
melig pudserlig ud. Jeg følte mit Hoved vakle under 
den tunge Jærnhue, ganske som om jeg kunde have 
baaret — med Tugt at melde — en Blyhat. Jeg følte, 
at Brystpladen, der var spændt med Remme, som løb 
over Ryggen og vare fæstede foran, jeg følte, at dette 
vistnok forholdsvis lette Pandser tyngede min Overkrop 
nedefter og skød min Ryg udefter. Sværdet kom mig 
bestandig imellem Benene, men Skjoldet var dog min 
værste Plage. Det isnede min nøgne Årm, hvergang jeg 
vilde trykke det martialsk ind til Kroppen, saaledes som 
jeg kunde huske at de gamle Kæmper gøre i de Bour- 
nonvilleske Balletter; og naar jeg, skræmmet af den 
isnende Fornemmelse, lod det hænge ned i slap Årm, 
trak Vægten af Jærnet og Træet mig helt til den ene 
Side, saa at jeg ved smaa Ryk maatte søge at genvinde 
Balancen. ; 

Da Munterheden omkring mig havde varet en Stund, 
hævede Anføreren atter Årmen, og der blev Stilhed. 
Han gik da hen til mig, lagde sin Haand påa min 
Skulder og saa” mig ind i Ansigtet med et forunderligt 
Blik, hvori påa éngang Medlidenhed og en vis Velvilje 
stod at læse. ,,Det kommer nok,” sagde han. ,Vær 
ikke bange. Jeg skal vise Dig, hvorledes man bliver en 
Mand.” Og derpaa smilede han og rettede paa min 
Hjælm og paa Skjoldet, idet han vedblev at stirre mig 
ind i Ansigtet med det forunderlige Blik, der paa samme 
Tid gjorde mig skamfuld over mig selv og drog mig 
tillidsfuld hen til ham. Pludselig rykkede han mit Sværd 

ud af Skeden, bøjede sig lidt tilbage og lod et Hug suse 
forbi mit Ansigt, saa nær min Næse, at jeg tumlede et 
Par Skridt baglænds og tabte Hjælmen. ,,Du maa vænne 
Dig til Sligt,” sagde han og rakte mig Sværdet. ,,Og nu, 
Folk,f og her vendte han sig til Mændene, ,, afsted og 
tilsøs!" 

Det var som Lynild omkring mig, idet de blanke 
Klinger ved disse Ord får ud af Skederne. Nogle af 
Mændene kastede deres Sværd højt op i Luften og greb 
dem ved Haandtaget førend de atter naaede Jorden. 
Det lignede Stjærneskud fra Nattehimlen. Saa klang og 
buldrede Staalet mod Skjoldene, og Mændene raabte og 
larmede som om de vare besatte. Et lignende Bulder 
og lignende Raab kom, men langt svagere og ligesom et 
Ekko, derude fra Søen, hvor nogle Blus viste sig ombord 
paa Skibet. Og saa styrtede hele Flokken lig et Kobbel 

Jagthunde ned til Strandbredden, nogle endogsaa helt 
" ud i Vandet; Skibet derude bevægede sig med plaskende 
Åaretag indefter saa langt det kunde flyde; og Anføreren, 
jeg og to af Mændene stagede os i den lille Baad ud 
til Skibet; de Øvrige af Flokken fulgte vadende efter. 

Vi kom ombord. Et stort, firkantet Sejl blev hejset, 
og dels ved Hjælp af Sejlet, dels ved lange, svære Aarer 
fjærnede vi os langsomt fra Landet; og svagere og svagere 
blev Skæret fra det. forladte Baal derinde paa den øde, 
flade Kyst.” — 

»Det bliver jo ordenlig interessant,” lød Værtens 
Stemme i den mørke Stue, hvor hidtil kun Cigarernes 
ulmende Gløder havde tilkendegivet Selskabets Nærværelse. 
Værtens Stemme var maaske ikke fuldt saa satirisk som 
umiddelbart førend Fortællingens Begyndelse, men ikke- 
destomindre lød der fra Hr. Top et temmelig skarpt: 
»Jeg bad mig forskaanet for Bemærkninger. Det var 
Betingelsen for at . ...f 

» Videre, videre,” faldt et samlet Kor ham i Talen. 

Og saa fortsatte Fortælleren. 

,Forunderligt, forvirrende, næsten til at fortvivle 
over, havde min Skæbne ført mig, mig kongelig dansk 
Embedsmand ud blandt disse raa Mennesker, ombord i 
et lille, sletikke propert Skib, ud påa Havet i Nattens 
Mulm og Mørke. Hvad skulde det blive til? Hvorlænge 
skulde jeg blive i disse Menneskers Vold? Hvad vilde 
man sige imorgen i Kontoret, naar . ...? Det svimlede 
helt for mig. Kontoret! Min Embedsgerning! Sely om 
jeg nu endelig kom tilbage og meldte mig til Tjeneste: 
Ingen vilde da tro mig, naar jeg fortalte, hvor jeg havde 
været henne. Man vilde betragte mig som sindssyg; jeg vilde 
miste min Stilling, min Anciennetet, maaske min Pension '! 
— Og naar saa endda blot Morgenen vilde komme; men 
dette evige Mørke! Ganske vist brød efterhaanden et 
svagt Dagskær frem derudefra, hvorhen vi styrede; men 
den svage Lysning efterfulgtes ikke af et endnu kraftigere 
Skær, der kunde tyde paa Solens Opgang. Vi vedblev 
at sejle og ro, men ingen Sol stod op. Et underligt 
vekslende. Halvlys, snart lidt mere, snart lidt mindre 
dæmpet omgav os paa alle Sider, og i dette Halvlys lærte 
jeg da mine sælsomme Omgivelser at kende. 

Heldigt for mig var det, at jeg som Dreng i den 
lille Søstad, hvor jeg er født, ved idelige Sejl- og Roture 
saa nogenlunde havde gjort mig fortrolig med Livet tilsøs. 
Jeg behøvede da ikke at frygte for Søsyge blandt de 
andre Onder, hvoraf jeg muligvis kunde komme til at lide. 

Da Skibet begyndte at slingre i den Dønning, der 
nu satte ind imod os, saa” Folkene ombord hen til mig, 
som om de i Samklang med min øvrige Svaghed ventede 
sig et lille Lystspil af den sædvanlige Slags, hvori ikke- 
søvante Personer pleje at tage Hovedrollen. Men jeg 
holdt mig tappert, og det lod til at gøre et, om endogsaa 
kun forbigaaende, godt Indtryk paa disse haarde Ulke, 
der selv syntes at befinde sig ret i deres Es ombord, 
skønt Gud skal vide, at Lejligheden var alt andet end 
" bekvem. 

Forsaavidt jeg i det omtalte Halvlys kunde overse 
mit svømmende Fængsel, fandt jeg, at Skibet var saa 
stort som en af de større Paket-Jagter, med hvilke jeg 
i mine yngre Dage havde gjort adskillige Sejlture mellem 
min Fødeby, Købstaden, og mit tilkommende Opholdssted, 
Hovedstaden. Rummet midtskibs var imidlertid uden 
Dæk og afgav Plads for Rorbænke. Forude var et lille 
Dæk, hvad vi vilde kalde en Bak, og agterude var 
Skansen, hvor en Luge førte ned til en Slags Kahyt, 
opfyldt med Vaaben, Huder og Fødemidler. 

Saaledes var Fartøjet. Folkene vare beskæftigede 
ved Åarerne hvergang Vinden løjede af eller forandrede 
sin Retning; men saalænge vi kunde føre Sejl pudsede 
de deres Vaaben, ved hvilken Beskæftigelse En eller 
Anden fortalte en lang Historie, der syntes mig bestandig 
at indeholde det Samme: Skildringer af Slagsmaal, led- 
sagede af voldsomme Fagter. Engang imellem udviklede 
der sig af disse Skildringer et lydeligt Mundhuggeri, som 
vor Ånfører maatte dæmpe ved nogle korte, men fyndige 
Ord. Jeg fik da Lejlighed til baade at iagttage den 
Magt, som den unge, kække Mand havde over disse store, 
raa Slagsbrødre, og tillige lærte jeg Besætningens Karakter 
at kende i et Omfang, der lod mig ane, hvilke Voldsom- 
heder der kunde afstedkommes, saasnart Tøjlerne blot 
slappedes en lille Smule overfor denne Samling af vilde, 
ubændige Naturkræfter. 

Vor unge Anfører lod forøvrigt ikke til at anfægtes 
synderligt af sit Mandskabs Ejendommeligheder. Han 
sad den meste Tid agterude ved Roret, stirrende lige 
frem for sig, nu og da kastende et Blik ud til en Søfugl, 
som kom fiyvende henover Bølgetoppene, eller henvendende 
et Par opmuntrende Ord til mig, som stod ved hans Side 
og øvede mig i at bære mine Vaaben og min øvrige 
Ekvipering med nogenlunde Anstand. Kun engang, da 
to af de største Slagsbrødre forude geraadede i Klammeri 
og allerede havde løftet deres Vaaben, sprang han op 


R30 


med et højt, vredt Udraab, løb frem langsmed Rælingen 
og slog til den ene Mands Arm, saa at den hævede Økse 
fløj langt ud i Søen. Hans Øjne funklede da som en 
ung Falks, og hans Stemme dirrede medens han irette- 
satte de to forbløffede Kontraparter. ,,Spar Eders Økse- 
hug til Fjenden og kævles ikke som to Kællinger,” raabte 
han vredt, og hele det samtlige Mandskab stødte de to 
Urostiftere ned i Rummet og udbrød derpaa i begejstrede 
Raab, hvorimellem jeg nu tydeligt kunde skælne de enkelte 
Ord: Hil Dig Regin! Hil Dig, vor Drot! 

Den unge Helt besvarede disse Leveraab med nogle 
korte, bestemte Kommandoord, og kom da atter tilbage 
til mig uden at jeg kunde mærke, at det Passerede 
havde gjort noget videre Indtryk paa ham. ,,Jeg vil lære 
Dig at bruge dine Vaaben,” sagde han til mig, og kaldte 
en Mand hen for at tage Roret eller rettere den lange 
Styreaare i sit Sted. Jeg fik da en formelig Lektion i 
at dække mig med Skjoldet, bøje mig hastigt til Siderne, 
gøre Udfald og hugge dygtigt til. Jeg havde endnu be- 
holdt nogle Reminiscenser fra Huggeøvelserne i mine 
Studenteraar, og da den Fægtekunst, som Regin udøvede, 
just ikke var saa overordentlig kombineret, kom jeg ret 
godt efter det. Hvad det imidlertid skortede mig paa, 
var Kræfter til at føre alle disse Hug med, og da Regin 
indsaa” dgtte, sendte han mig forud blandt Folkene, for 
at jeg skulde tage fat med ved en af de tunge Åarer. 

Jeg kundé da saaledes betragte mig som en Slags 
Galejslave. Men det svære Arbejde, som bragte mine 
Årmmuskler til at dirre og pressede Sveden frem i store 
Strømme over mit hele Legeme, dette for mig saa uvante 
Slid var dog ikke det Værste. Nej, Selskabet omkring 
mig, det var det Værste. Jeg vil sletikke tale om alle 
de Skoser, jeg maatte døje (thi endskønt jeg ikke ganske 
forstod Ordene, saa forstod jeg dog meget godt Meningen); 
nej, Skoserne kunde det endda være det samme med, 
men der var andre Ubehageligheder ved mine Omgivelser. 


231 


Disse skæggede, langhaarede Fyre i deres Klæder af 
Skind eller Uld vare aldeles ikke renlige Mennesker. Jeg 
tvivler paa, at de nogensinde skiftede deres Tøj; Rede- 
kam og Børste kendte de øjensynligt ikke noget til, og 
jeg saa” dem meget sjældent vaske sig. Jeg vil ikke 
bestemt paastaa, at mine Sidemænd havde Utøj paa sig, 
men — jeg tør dog heller ikke ganske benægte det. 
Renligheden var i ethvert Fald ikke fremherskende hos 
nogen af dem, og jeg blev meget glad, da Regin atter 
vinkede mig tilbage til sig. 

Hos ham blev jeg siddende indtil Halvlyset atter gik 
over til Mørke. Saa blev Vinden mere stadig, Folkene 
lagde Åarerne ind, og for det store, firkantede Sejl skød 
vort Fartøj brusende og skummende gennem Vandet. 

Regin var tavs, som han hele Tiden havde været. 
Jeg havde for min Part ikke Lyst til at tale, og saaledes 
bleve vi da siddende Side om Side, lyttende til Søens ens- 
formige Skvulpen modSkibets Sider og stirrende udi Mørket, 
som nu lagde sig tæt og tungt udover det urolige Hav. 

Jeg blev betaget af en saa knugende Modløshed i 
denne Tavshed og dette Mørke, at jeg vist ikke var 
langtfra at springe overbord, da en Ild, der blev tændt 
forude hos Folkene, bragte mit Sind i Ligevægt igen. 
Det sker jo ofte, at forholdsvis ringe Omstændigheder 
foraarsage et Omslag i Ens Stemning, og denne Ild, hvis 
Gnister fér lysende bort, ud i Natten, kastede atter 
nogle Haabets Funker i min Sjæl, Haab om at dog en- 
gang alt dette Mystiske vilde forsvinde og jeg selv blive 
sat tilbage i min gamle Stilling paa Landjorden, mellem 
mine gamle Vaner og gamle Omgivelser. 

Saa lød der pludselig forude en Stemme — Sang- 
stemme — dyb og kraftig, om end noget ensformig lige- 
som Søens Brummen og Vindens Susen, og derpaa faldt 
hele Selskabet ind i et vildt, næsten brølende Kor, og 
man hørte Vaabenstykker blive slaaede mod hverandre, 
og Gnisterne for fra Ilden langt, langt ud i den mørke Sø. 

Regin lod til at finde Behag heri. Da han havde 
hørt en Stund derpaa, beordrede han Ilden slukket. 
Sangen hørte da op af sig selv, og jeg blev sendt ned- 
under i Ågterrummet for at sove, hvilket jeg ogsaa snart 
gjorde, indhyllet i et stort Bjørneskind og vugget af 
Skibets gyngende Bevægelser. 

Jeg drømte, at jeg atter var hjemme i min egen 
Stue, at jeg laa i min egen Seng og at hele den 'Historie 
med Lyset gentog sig. Og jeg var netop kommen saavidt 
i min Drøm, at jeg havde set Fakkelen hblusse ivejret og 
den besynderlige Fremmede foran mig, da jeg med et 
lille Skrig for op fra mit Bjørneskind og stirrede søvn- 
drukken frem imod et Lysskær, som syntes at nærme 
sig mine Øjne i en foruroligende Grad. 

Det var Regin. Han bøjede sig henover mig med 
en brændende Fyrrespaan i Haanden. ,Sover Du?” 
spurgte han med en langt blødere Stemme end hidtil. 
Jeg gned mine Øjne og svarede vist noget forvirret Tøjeri. 
Han smilte, stak den brændende Spaan ind i en Ring i 
Væggen, og satte sig paa et opredt Leje af Huder og 
Skind ligeoverfor mig. Han havde ikke længer den 
blinkende Hjælm paa Hovedet; det lange Haar flød i 
fyldige Lokker nedover den stolte Hals, og en mørk, 
folderig Kappe var hægtet over Brystet og bedækkede 
hele Legemet. 

»Mine Mænd have klaget over, at jeg har taget Dig 
ombord,” vedblev han med den samme bløde Stemme, 
og idet han saa” mig smilende ind i Øjnene. ,, De sige, 
at Du er en Kvinde, og tro, at Du vil bringe Uheld med 
Dig i Slaget.” Her lo han paa en dæmpet, ejendommelig 
Maade og viste de hvide Tænder. ,,Frygt kun ikke; her 
raader jeg, og Ingen skal krumme et Haar paa dit Hoved, 
saalænge Regin kan svinge sit Sværd. Jeg skal lære 
Dig at bruge dine Vaaben, saa at Du kan skærme Dig 
mod dine Fjender. En stor Angriber vil Du vel aldrig 
blive, men netop saaledes som Du er kan jeg lide Dig. 

Styrke og Mod har Regin kendt nok af. Din Svaghed, 
som gør Dig lidet anseelig overfor de vilde Mænd, har 
vundet Dig Regins Hjærte.” 

Her bøjede den ranke Skikkelse sig frem imod mig, 
lod sin Haand glide langsomt over min Pande og Kind 
og nedover mit Bryst, hvor den standsede ved mit Hjærte. 
Et sælsomt Udtryk viste sig i de store, klare Øjne 
ligefor mig. 

»Frygter Du mig?" syntes disse Øjne at spørge, og 
idetsamme bøjede det stolte Hoved sig nedover mig, et 
flygtigt Kys berørte min Pande, og en næsten bedende 
Stemme hviskede: ,,Regin er din Ven. Giv Regin dit 
Hjærte.” 

Hvad var dog alt dette? og hvilke underlige Tanker 
og ubestemte Attraaer greb mig? Det svimlede helt for 
mig, Skibets gyngende Bevægelser greb ind i min Tanke- 
gang; jeg saa” Alt som i en Taage, der uophørligt viftede 
frem og tilbage, og da jeg atter med Klarhed kunde 
skælne Omgivelserne, viste Fyrrespaanens rødlige Skær 
mig den sovende Regin, udstrakt paa sit Leje derovre 
ved den raat sammentømrede Væg med de groteske 
Slyngninger og fremspringende Drageornamenter. Den 
blottede Arm, kraftig, men fintformet, laa knuget fast 
om Nakken, hvorfra Haaret spredte sig som en skummende 
Strøm ned til begge Sider. Ansigtet var drejet bort fra 
mig; jeg saa” kun den ungdommeligtrundede Kind, hvor 
selv den første Ynglingealders fine Dun endnu ikke vare 
fremspirede. Det højthvælvede Bryst steg og sank i 
regelmæssige Bølgedrag under den folderige Kappe. 

Som Regin dér laa, kunde man næsten have antaget 
ham for en sovende Kvinde. Jeg smilede vel øjeblikke- 
ligt over min Antagelse, men kunde dog ikke forhindre, 
at den paatrængte sig mine Tanker. Da gled Armen 
ned fra Nakken, og ligesom mekanisk greb Haanden om 
Sværdet, der laa halvt uddraget af Skeden ved Siden af 
Lejet. Den kække, myndige Skikkelse deroppe fra Dækket 

mellem de stridbare Vildmænd randt mig øjeblikkelig 
ihu, og med et Suk over min forunderlige Stilling, med 
en underlig Hengivenhed for den unge Helt ligeoverfor 
mig, men forresten med fuldstændig forvirrede Begreber 
sank jeg tilbage i en vis sløv Mathed, der. snart gik 
over til en tung Søvn, fuld af de mest selvmodsigende 
Drømme.” 

»Hør nu, Søren! . ...' vilde just Værtens Stemme 
til at begynde; men en øjeblikkelig Hyssen fra alle Kanter 
gjorde enhver Formaning fra Fortællerens Side overflødig, 
og han fortsatte, forøvrigt som En, der allerede er kommen 
saadan ind i sin Fortællings Stemning, at en hvilken- 
somhelst Afbrydelse overhøres. 

»Jeg havde ligget nogen Tid og drømt de aller- 
besynderligste Drømme, da jeg atter blev vækket, men 
dennegang ved et stærkt Bulder oppe paa Dækket. Jeg 
får op overende og saa” over til Regin. Han var borte. 
Lejet var kastet tilside og laa hultertilbulter omkring 
påa Gulvet. En Lem i Gulvet stod aaben, og fra For- 
dybningen stak Vaaben op af alle Slags, Pile, Spyd, 
Økser og Sværd, Skjolde og andre Dækvaaben. Regins 
blanke Hjælm laa henne i en Krog. Jeg blev ganske 
bange. Skulde der være tilstødt ham Noget? Skulde 
de vilde Mænd paa Dækket ....? Jeg følte det løbe 
koldt ned ad Ryggen paa mig ved Tanken -om, at jeg 
maaske nu var overgivet ene og uden Forsvarer til deres 
brutale Forgodtbefindende. Jeg blev angst, dødelig angst; 
jeg tilstaar det. Men Skammen over min Fejghed greb 
mig et Øjeblik efter. Jeg besluttede at sælge mit Liv 
saa dyrt som muligt, og da mit eget Sværd forekom mig 
noget vel-tungt at haandtere, greb jeg en nem lille 
Haandøkse ud af Vaabenbunken, og stillede mig med frem- 
strakt Skjold foran Lugen, der førte op til Dækket. 

Idetsamme hørte jeg Regins Stemme ovenpaa, og da 
dens Tonefald kun var myndigt og bestemt som sædvanlig 
men sletikke lod til at varsle nogen Fare for dens Ejer- 

mand, blev jeg inderlig glad. Og samtidig, da hermed 
Udsigten til Fare for mit eget Vedkommende var forbi, 
følte jeg ret, hvor inderligt jeg deltog i den unge Helts 
Ve og Vel, og hvor forfærdeligt Budskabet om eller 
maaske selve Synet af hans Død vilde have været mig. 

Jeg lagde atter mine Vaaben fra mig og saa” mig 
om — ja, ærligt talt, jeg saa” mig om efter Noget, der 
kunde ligne et Vandfad og en Redekam. Men der var 
intet saadant at finde. Jeg blev lidt ærgerlig, og maaske 
tillige lidt skamfuld paa min Værts Vegne. Og dog, — 
Tanken om Forsømmelighed i Toilettet kunde jeg tiltrods 
for Manglen paa Toiletgenstande sletikke forene med 
Regins skønne Skikkelse. Maaske han havde sine egne 
Sager, ligesom han utvivlsomt havde sine egne Tider til 
sit Toilette. Jeg purrede da op i mit Haar saa godt jeg 
kunde, og vilde just til at stige op paa Dækket for at 
finde en Pøs eller lignende Genstand, hvori jeg kunde: 
vaske mig, da Regins Hoved viste sig i Lugen. ,,Skynd 
Dig; tag dine Vaaben og kom herop!" raabte han hastigt. 

Jeg greb Skjold, Hjælm og Økse og var i et Nu 
oppe ved hans Side. 

Et overraskende Syn mødte mig. 

Halvmørket, Taagen, eller hvad jeg nu skal kalde 
det, var næsten naaet frem til en vis dagsvanger Klarhed. 
Nogle hundrede Alen fra vs rejste et højt Lands lodrette 
Klippemure sig ivejret, og imellem Landet og vort Skib 
laa — et andet Skib, udstyret omtrent som vort eget 
og bemandet med en Flok Mennesker, der godt kunde 
have passeret for Brødre eller Søskendebørn til dem, vi 
havde ombord. 

Jeg stirrede forbavset over imod dem, og de påa 
deres Side stirrede over imod os. Men hvilket Blik de 
dog sendte os! Der var især en 3—4 Stykker, svære, 
høje Karle, der stod langs Rælingen agterude hos ham, 
der styrede. De saa” ikke paa os, nej de gloede — 
som Hunde, som Ulve. Den ene holdt Skjoldet støttet 

foran sig paa Rælingen og havde sat Hagen fastklemt 
ned over den øverste Skjoldrand, saa at Hovedet med 
de brede Kæbeben og de dybtliggende Øjne traadte frem 
for sig alene. Jeg kunde ikke taale at se paa dette 
Hoved. Jeg kom til at tænke paa Scenen i ,,Macbeth" 
hos Heksene i Hulen. Og saa stirrede det saa roligt 
over påa mig, blot med en ganske svag Bevægelse af 
Kæberne! Jeg gruede ved Tanken om at skulle møde 
det, Ansigt til Ansigt, paa nært Hold. 

Og det kom os paa nært Hold. Hele Skibet med 
Besætning bevægede sig langsomt roende over imod os. 
Luften var stille, en svag Dønning brød sig inde under 
den stejle Kyst. Jeg hørte den underlige sukkende Lyd 
af Dønningen over Stenene; jeg hørte Lyden fra vort 
eget klaprende Sejl og fra Aaretagene ombord i den 
fremmede Skude. Regin stod ubevægelig ved min Side. 
Jeg skævede umærkeligt forudefter for at se, om vore 
Folk vare parate til at tage mod det, som jeg nu kunde 
sige mig uundgaaeligt maatte komme. 

Jo, de vare parate! Deres Blik gav saamænd ikke 
de Andres noget efter derovre ombord i det fremmede Skib. 

Saa kom en Pil susende over imod os. Regin skød 
sit Skjold ivejret og opfangede den deri. Jeg saa” paa 
den dirrende Pil, hvis Jærnod var trængt helt igennem 
Skjoldet og havde ridset Armen ved Haandleddet. Regin 
lo, højt, hoverende, greb mit Skjold og kastede sit eget 
ned igennem Lugen. ,Hent Vaaben op!" bød han en af 
Folkene og bøjede sig bagover til Kast med det Spyd, 
som han holdt i den højre Haand. 

Han saa” majestætisk ud, saaledes som jeg opfangede 
Billedet af ham, medens han tog Sigte. 

Han bar en Hjælm med bred Skygge og var klædt 
i en Pantsersærk, der naaede halvvejs nedover Laaret, 
og som paa Årmen rækkede til Albuen. En Økse — 
rigtignok betydeligt større end min — hang i en Snor 
ved hans Bælte. 

Hvis Mændene derovre lignede Ulve, saa lignede 
Regin en ung Tiger. Og nu skød pludselig det slanke, 
faste, spændte Tigerlegeme sig frem; Ringene raslede i 
Pantsersærken, og ud fér Spydet, susende og hvinende; 
og det traf — traf godt. Manden med Hagen mod 
Skjoldet fik ikke Lov til at stirre længer den Gang. 
Hoved og Skjold og hele Manden drejede sig ivejret som 
en Spiralfjeder og styrtede. forover ned i Vandet. 

Et rasende Skrig og en formelig Pileregn strømmede 
over til os. Jeg havde grebet et Skjold og gjorde nu 
som alle de Andre: jeg dækkede mig det bedste, jeg 
kunde, og brølede forresten af alle Kræfter. 

Og saa tørnede Skibene sammen. 

Omtrent samtidig hermed begyndte Klarheden i Luften 
at synke tilbage igen til det forrige Halvmørke, ja det 
blev maaske endog mørkere nu end det før havde været. 
Jeg skal ikke saa nøje kunne afgøre det, thi Bulderet, 
Kampskrigene og det rasende Slagsmaal, som nu opstod, 
gjorde mig fuldkommen udygtig til at anstille nogensom- 
helst ordnet Iagttagelse. Med en Iver og Begærlighed, 
som var der Tale om den fornøjeligste Ting af Verden, 
stormede begge Skibsbesætninger forud, hvor Sammen- 
stødet havde fundet Sted. En aldeles utrolig forvirret 
og sammenblandet Masse af Skuldre, som trængte sig 
frem, Hoveder, som bøjede sig til alle Sider, og Årme, 
som hævede og sænkede sig ligesom-Stempelstøtter i en 
Dampmaskine, en vanvittig, mylrende, i sig selv indflettet 
Menneskemasse bølgede hid og did for mit Blik. Jeg 
begreb Alt, kun ikke, at der i det Hele taget var Plads 
til at slaa, og at man ikke slog sig selv eller sin nærmeste 
Ven for Panden. 

Det lod ikkedestomindre til, at man ganske godt 
fandt ud af, hvor og hvem Slaget skulde ramme. Regin 
f. Eks., som jeg bestandig kunde kende paa det lange, 
flagrende Haar, Regin, den unge Tiger, svang den tunge 
Økse som om det kunde have været en Fluesmække, og 

jeg er sikker nok paa, at de Fluer, som bleve trufne, 
vare de rette. 

Med en underlig, halv sød, halv feberisnende Gysen 
var jeg bleven staaende paa min Plads agterude. Mine - 
Fødder vare som lænkede til Dæksplankerne; jeg forsøgte 
at kaste et Spyd, — hvoraf der laa en stor Mængde paa 
Skansen — men mit Kast traf en af vore egne Folk, der 
slog drabeligt om sig med en Stump Økseskaft i Næven. 
Dog er jeg sikker påa, at jeg ikke ramte ham videre 
farligt. Han vedblev i ethvert Fald at slaa om sig, 
indtil et Par andre og rimeligvis stærkere Næver end 
hans egne vare saa uhøflige at kvæle ham, ikke mange 
Skridt borte fra hvor jeg stod. 

Kampen trak sig i det Hele taget mere og mere 
agterefter. Og da dette gik op for mig, da jeg forstod, 
at Lykken var os imod, og da den nysnævnte Kvælescene 
indtil det Yderste havde angrebet mine iforvejen stærkt 
medtagne Nerver, saa slog min Sindsstemning pludselig 
om indeni mig; jeg blev rasende, jeg blev hævngerrig; 
mine Fødder løsnede sig som med et Ryk fra Plankerne, 
og jeg styrtede frem, frem til Kamp for Regin, som nu 
trængtes saa haardt fra alle Sider. 

Hvordan, hvornaar, hvorledes det var mig muligt, 
véd jeg ikke. Men jeg naaede frem fra Toft til Toft, 
huggende med min lille Økse tilhøjre og tilvenstre. En 
varm, klæbrig Vædske sprøjtede mig ind i Ansigtet og 
tilklistrede mine Fingre. Jeg spurgte mig ikke selv, om 
det var Blod. Jeg brød mig om Ingenting. I ethvert 
Fald bandt den klæbrige Vædske mine Fingre endnu 
fastere om Økseskaftet. Og Øksen skulde jeg bruge, 
bruge eftertrykkeligt for at naa hen til min dyrebare 
Ven. Og jeg naaede ham. Jeg opfangede akkurat et 
overrasket og taknemmeligt Blik fra hans Øjne; jeg saa” 
akkurat at Blodet løb ham ned over Kind og Hals, nedad 
den højre, hævede Arm; jeg saa” at Armens Bevægelser 
bleve svagere og svagere; jeg saa” at Øjnenes Ild flammede 

mindre og mindre stærkt. Jeg skød min venstre Årm 
med Skjoldet hen for ham, jeg lod min højre Haand 
med Øksen sænke sig ned imod et Par glubende, blod- 
underløbne Øjne lige tæt ved Regin. Saa bragede mit 
Skjold sammen under et mægtigt Slag; jeg kastede Øksen 
fra mig, slyngede begge mine Årme om min dyrebare 
Ven, og uden at gøre mig Rede for min Handling, kun 
følgende et Instinkts hemmelige Tilskyndelse, styrtede jeg 
mig med min blødende, næsten sammensunkne Byrde 
udover Rælingen. 

Vi sank dybt ned i Vandet. Det susede og brusede 
for mine Øren, og det tindrede som dansende Ildluer 
for mine Øjne. Byrden var tung; jeg holdt den fast 
omklamret. Jeg troede aldrig vi vare komne op igen. 

Men det kolde Vand bragte Liv i min dyrebare 
Byrde. Med fælles Hjælp skød vi opefter og med fælles 
Hjælp svømmede vi videre. Taagen laa nu rugende over 
Vandet. Vi hørte Buldret og Skriget fra Skibene bag 
os; men Lyden var dæmpet og brudt, og snart hørte den 
fuldstændig op. Saa øjnede vi Klippemuren lige for os. 
Dønningen bar os ind imod den, og udmattede lige indtil 
vore sidste og svageste Kræfter, slæbte vi os over de 
vaade, tangglatte Skær og krøb i mg under nogle mægtige 
Blokke ved Foden af Klippemuren. .... i 

»Hvad var det for et Land, Søren?” spurgte Værten 
halvhøjt og med en Betoning, som om han gærne vilde, 
men ikke rigtig turde afbryde. ,,Det staar da ikke i 
Danmarks Geografi.” 

»Det kan have været Bornholm,” yttrede jeg blidt. 

»Åa ja, det kan saa,” svarede Fortælleren sagtmodig. 
»I ethvert Fald har jeg senere mange Gange besøgt denne 
smukke Ø for at opfriske . ...f 

»Videre!” bad adskillige Stemmer. 

Og Fortælleren fortsatte. 

»Jeg sad bøjet over Regin, som laa dybtstønnende 
med Ryggen støttet mod en Sten. Jeg kunde ikke tale, 


240 


men knugede hans Haand og søgte ved Hjælp af min 
Kofte, som jeg trak af mig, at mildne hans haarde Leje. 
Han rejste sig med Besvær overende og vilde afslaa den 
tilbudte Hjælp... ,,Kan Du høre Noget fra Skibene?” 
spurgte han. Jeg lyttede. Nej, Alt var stille. ,,Her 
maa være Huler i denne Klippe," sagde han, , hvor vi 
kunne krybe ind og faa Vunderne lægte, — hvis de jellers 
ville læges." Jeg rejste mig op. ,,Skaf mig Drikkevand; 
min Tunge brænder,” sagde han. 

Jeg spurgte, om jeg ikke skulde hjælpe ham den 
tunge Pantsersærk af. ,,Gaa blot,” sagde han. ,,Skaf 
mig Vand; søg en Hule op! Ringsærken skal jeg selv 
besørge!” ; 

Jeg kravlede over de løse Klippeblokke og Stene, 
som i Mængde laa nedstyrtede mellem Fjeldet og Havet. 
Taagen laa tæt ude over Vandet, men herinde kunde 
man dog skimte Genstandene nogenlunde tydeligt i en 
Kreds af et halvt hundrede Skridt omkring sig. Jeg 
kom til en brat Skrænt, hvor en græs- og buskbegroet 
Jordmasse var skredet ned ovenfra mellem to stejle 
Klippetaarne. Højden af disse Taarne kunde jeg ikke 
bestemme, thi Taagen rugede deroppe. Men ved Foden 
var der lyst nok til at jeg kunde skælne en mørk Spalte 
i Muren. Det viste sig at være Indgangen til en nogen- 
lunde rummelig Hule, hvor Lysningen udefra faldt en 
4—5 Skridt ind. Rundt om Indgangen laa den skredne 
Jord, og mellem dens Planter sivede klart Vand ned fra 
Klippen. Jeg opsamlede ivrigt alt det Vand, jeg kunde 
overkomme, i et stort Skræppeblad, og vilde just med 
mit gode Budskab begive mig tilbage til Regin, da jeg 
til min Forbavselse, ja næsten Skræk, saa” ham langsomt, 
vaklende fra Sten til Sten, komme hen imod mig. Pantser- 
særken havde han krænget af sig og kastet bort, kun 
min Kofte holdt han i Haanden. Blodet piblede nedover 
Panden, og da han begærligt greb efter Skræppebladet, 
saa” jeg, at hans uldne Kofte foran paa Brystet og langs 
nedad det ene Ærme næsten var stiv af størknet Blod. 

Da: han havde drukket, sank han ned ved Indgangen 
til Hulen. Han vægrede sig ivrigt for at modtage min 
Hjælp, men krøb selv et Skridt eller to ind i Hulen, 
hvor han da siddende lænede sig op imod Væggen. 

»Jeg troede, Du havde sveget mig," sagde han nu 
og fæstede sine Øjne paa mig. ,,Du blev saa længe 
borte.” Jeg svarede Intet. Graaden kvalte min Stemme. 
Og ligesaa meget for at skjule min Sorg som for at 
komme den Haardtsaarede til Hjælp, gav jeg mig til at 
afrive Græs og Løv rundtomkring fra, og med dette 
Underlag og min vaade Kofte.redte jeg da et idetmindste 
nogenlunde blødt Leje bagved den Siddende. 

Han stirrede forundret paa mig. ,,Du har altsaa dog 
givet Regin dit Hjærte; Regin, som nu ikke længer kan 
byde Dig Noget til Gengæld'!" 

Han stønnede og tog sig til Brystet. Jeg pegede 
paa Lejet bagved ham, men han undslog sig. 

»Mine Vunder ville ikke læges," vedblev han og 
knugede Haanden imod Siden. ,,Ikke om jeg nu laa paa 
det kosteligste Leje og Kvinder med bløde Hænder gik 
mig tilhaande. Dog, hvad siger jeg, Kvinder! Du er jo 
netop en Kvinde, — som elsker mig, — en Kvinde, som 
har en blød Haand — og et mildt Hjærte. Jeg er 
Kæmpen, den unge Helt, hvem Odins Ravne svigtede. 
Men Du svigtede ikke. Du var stærkere end alle hine 
usle Drog derude, som spottede over din Svaghed, da 
deres egen Styrke endnu ikke var prøvet. . Lad Havet 
nu sluge dem. Du var den Stærkeste. Du overlever os 
Alle. Saa giver jeg da Regins Hemmelighed i den Over- 
levendes Haand!" , 

Og hurtig som Lynet greb den Saarede fat i Kofte- 
bræmmen nedenfor sin Hals, flængede det uldne Tøj fra 
Bryst og Skuldre, og sank stønnende bagover paa Lejet. 

Jeg stirrede skælvende frem for mig. Kæmpen, Helten, 
Anføreren for de vilde Mænd ombord paa Vikingeskuden, 
var forsvunden. Der laa ved mine Fødder en dejlig 
Kvinde. Den blottede Jomfrubarm, snehvid, hvælvet, 

hævede og sænkede sig, frembød og unddrog de kyske 
Tilsigelser om lønlig Gunst, Elskovsbebuderne, Naturens 
Segl over Kvindens Hemmelighed og Mandeviljens dybeste 
Attraa. 

Tilsigelsen var min, Hemmeligheden var min! Ak, 
og nu skulde Livet ende! Staalet havde brudt den Blomst, 
hvis fine Støv ingen Mandeviljes Attraa havde røvet. Det 
var Døden. Jeg kunde ikke tvivle derpåa.  Saaret i 
Panden fortalte det ikke. Jeg aftørrede Saaret, jeg 
kyssede Blodet bort; dette var ikke Døden. Den skønne, 
kraftfulde Årm var flænget. Jeg omviklede den med 
Blade, ombandt den med en Strimmel af mit Tøj. Men 
Regin rystede paa Hovedet og pegede under sit venstre 
Bryst. Derfra, hvor Livets Kilde efter de evige Love. 
skulde tage sit Udspring, derfra rislede Dødens mørke 
Strøm, uvægerligt, ustandseligt fort. 

»Jeg fryser,” hviskede hun og tildækkede sig atter. 
Jeg lagde hendes Hoved i mit Skød og strøg det lange 
Haar fra hendes Pande. Hun blev blegere og blegere. 
Pludseligt lynede hendes Øjne. ,,Her i Livet vil Regins 
Favn kun lidet lønne din Elskov; men histoppe vil jeg 
modtage Dig som Valkyrie, og da skal mit Favntag 
skænke Dig dobbelt Løn for hvad Du her maa savne. 
Naar jeg er død, da drag ud til hint Skib. Hug ham 
Banesaar, som gav mig mit. Og naar Regins Død er 
hævnet, da vil Du snart finde din Død; thi Du er dog 
svag, — din Årm er ingen Kæmpes,” tilføjede hun med 
et Smil. 

Jeg forstummede. Hvad skulde jeg svare? Hvem 
var dog denne Kvinde? Var jeg da inde i hin forunder- 
lige Tid, hvis mægtige Røst klinger helt ned til vore 
egne vanslægtede Tider, men saa fjærnt, langvejs fra, saa 
ganske i Modsætning til vort eget Liv, at vi næsten ikke 
uden at tage Hyklerens Maske for Ansigtet tør paaberaabe 
os den som Noget, hvorfra vi aflede Slægtskab og 
Fællesbo? 

Jeg svarede hende langsomt: ,,Jeg er Kristen.” 

Hun saa paa mig og vendte derpaa Hovedet utaal- 
modigt bort. ,Jeg forstaar Dig ikke.” 

Jeg søgte at forklare hende, hvad jeg mente. Hun 
hørte i Begyndelsen efter, men efterhaanden adspredtes 
hendes Miner, hendes Aandedræt blev tungt, hun greb 
min Haand, og idet hun ved min Hjælp rejste sig over- 
ende, slyngede hun den saarede Årm om min Skulder 
og hviskede: ,,Jeg forstaar Dig ikke. Der er Guder nok 
i Valhalla. Sæt ikke flere derind; de kunne ikke forliges. 
Dine Guder passe for Dig, mine for mig. Du og jeg 
kunne enes, fordi vi have vor Elskov imellem os. Men 
Guderne vilde ikke kunne enes; de vilde bekrige hin- 
anden. Og hvem tror Du vilde sejre? Jeg tror paa 
Styrken; den har jeg troet paa saalænge jeg har levet. 


Derfor kan jeg nu dø — saaledes som jeg dør.” 
Hun drog mig hæftigt ind til sig. Jeg følte hendes 
sitrende Kys. , Bevar mig dit Hjærte . ... Giv Ingen 


.…… + Regins Hjærte.” Hun gled nedover mit Bryst. 
Hendes Blod strømmede udover mig; jeg vidste, hun var 
død. Og jeg skreg højt op i min Smerte. Jeg slog i 
Fortvivlelse min Haand mod Klippevæggen ........ 
Ja, mine Herrer. Jeg havde slaaet min Haand tilblods, 
og jeg var i en Tilstand af Fortvivlelse og Angst, som 
ikke lader sig beskrive, da —" 

»Da Du vaagnede, Søren,” sagde Værten drillende. 

»Ganske vist vaagnede jeg,” gentog Fortælleren, idet 
vi hørte ham rejse sig fra sin Stol og gaa over Gulvet 
i den mørke Stue. ,,;Ganske vist, naturligvis! Og jeg 
ærgrer mig nu over at have ladet mig forlede til at for- 
tælle min Historie for et saa lidettroende Selskab. Godnat!" 

Vi hørte Døren gaa. Straks efter kom Tjeneren ind 
med Lys. Vi saa” forbavsede paa. hverandre. Fortælleren 
var virkelig gaaet.  Virkningerne af den besynderlige 
Fortælling havde efterladt højst forunderlige Spor påa 


vore Ånsigter. 
Holger Drachmann. 


[Oversættelsesret forbeholdes.] 


Ferdinand Lassalle. 

Lassalle før Agitationen. 


Flectere si nequeo Superos, Acheronta movebo. 
Vergil-Lassalle. 


En af de Begivenheder, som i dette Aarhundrede 
have overrasket og forbavset Evropa mest, en Begivenhed, 
som man rundtom i de forskellige evropæiske Lande 
endnu gør mislykkede Forsøg paa at forstaa, det er den 
Proces, ved hvilken Hegels Tyskland har forvandlet sig 
til Bismarcks Tyskland. Man taler snart, som om den 
gamle Slægt med ét Slag var uddød og den nye Stamme 
skudt op uden Rod, snart som om en vendisk-slavisk 
Indpodning havde fordærvet eller forbedret Stammen. 
For Nogle er det nye Tyskland Jernmasken. Det gamle 
filosofisk-poetiske Aasyn var det sande, og over det har 
nu Preusservæsenet lagt sig som Masken over hin ulykke- 
lige Fange. Andre udfinde, at det gamle godmodigt- 
romantiske Ånsigt netop var Masken, bag hvilken de 
sande Træk, som nu vise sig, hyklerisk bleve skjulte. 
Den ene af disse Anskuelser er ligesaa uforstandig som 
den anden, og de bero begge paa samme Uvidenhed om 
det moderne Tysklands Udviklingsgang. Hvo der i Lite- 
raturen studerer denne, vil Skridt for Skridt kunne for- 
følge, hvorledes den nye Generations Ideer, Handlemaade 
og Livsanskuelse har udviklet sig organisk af den ældres. 

Svælget mellem Hegels og Bismarcks Tyskland fylder sig 
da efterhaanden for Blikket, Fysiognomierne paa denne 
og hin Side af Svælget frembyde beslægtede Træk. Enkelte 
interessante og højst udprægede Fysiognomier, der tegne 
sig kraftigt paa Historien som Baggrund, betegne i og 
for sig allerede Overgangen og Sammensmeltningen af to 
Generationers ÅAÅandspræg. Blandt disse Fysiognomier har 
Tyskland næppe et interessantere og skarpere skaaret 
end Ferdinand Lassalles. Han fødtes d. 11. April 1825 
og døde, saaret i Duel, d. 31. August 1864. Han var en 
fremragende Discipel af Hegel, og man har i sin Tid 
ikke uden Grund kaldt ham Bismarcks Lærer; thi lader 
en direkte Paavirkning sig end ikke bevise, saa har dog 
saavel i den indre som i den ydre Politik den store 
Statsmands Bedrifter med Hensyn til afgørende Punkter 
nøjagtigt realiseret den filosofiske Agitators Program. 

Den, der vil lære Lassalle at kende, bør begynde 
med Studiet af hans Flyveskrifter. Man læser ikke kold- 
sindigt denne Prosa: En overordentlig Lærdom er her 
behersket af en aldeles moderne Veltalenhed, strængt logisk 
og strængt saglig, hvis tilbagetrængte Begejstring staar 
præntet i Ildskrift mellem Linjerne for nu og da at blusse 
op; en ubeskrivelig Dristighed i alle Angreb sekunderes 
af en urokkelig jernhaard Fasthed i ethvert Forsvar; Sprog 
og Stil er en Type for sig. Af Deklamation intet Spor. 
Forfatteren véd og kan for Meget til at han skulde ville 
deklamere. Men heller intet Spor af Lærdommens Ballast. 
Det er en Tungtbevæbnet, som her fører sin Krig; men 
sjældent saa” man saa tung en Bevæbning baaret saa let. 
Af trykte Kilder erfarer man kun lidet om Forfatterens 
Personlighed og Liv. Flere Rejser i Tyskland med 
lange Ophold have imidlertid bragt mig i Berøring med 
et ikke ringe Antal Personer, Mænd og Kvinder, påa 
hvis Dom jeg sætter Pris, der have kendt Lassalle 

personligt. Som bekendt have de offenlige Stemmer 
om Lassalle, efter at Angrebene vare forstummede ved 
hans pludselige Død, i vore Dage antaget en ganske anden 
Karakter end da han endnu var i Live. Aaben Åner- 
kendelse af hans Betydning og hans Evner er ikke sjælden. 
Flertallet afde private Domme om ham lyde derimod 
relativt ufordelagtigt. Hans private Bekendte have sjældent 
læst ham mere end flygtigt, sjældent eller aldrig delt 
hans Anskuelser. Hans Svagheder have tydeligt nok 
været af dem, som man ikke behøvede at være Psykolog 
for at opdage, og Størstedelen af det dannede Publikum 
ligesom Størstedelen af offentlige Personligheders private 
Bekendte blive let hængende ved iøjnefaldende Svagheder, 
især naar disse rent overses af en forgudende Tilhænger- 
skare. Jeg ventede ikke i den højere Borgerstand at 
komme til at høre kærlige Domme over En, der døde i 
Strid med det hele borgerlige Samfund i sit Fædreland, 
kæmpende næsten ene med en hel Presse imod sig; 
alligevel tilstaar jeg, at en saa gennemgaaende Uvilje, 
en efter min Opfattelse saa ufuldstændigt begrundet og 
endnu saa levende Misstemning mod den Døde var mig 
uventet. Formodentlig er det denne Misstemning, man 
har at takke for den Vanskelighed, det koster nutildags 
at forskaffe sig et fuldstændigt omfattende Kendskab til 
Lassalle. En ordentlig, endsige en samlet Udgave af hans 
Skrifter eksisterer ikke; de fleste af dem kunne kun faas 
gennem en socialistisk Kommissionær i Leipzig, hvis 
grænseløse Utilforladelighed omtrent umuliggør Anskaf- 
felsen, og hvad han har paa Lager er ikke blot trykt 
paa det sletteste Papir, men vansiret ved plumpe og 
vildledende Trykfejl”). Sjældnere Sager findes end ej 
+) Som Eksempel paa slige vil jeg kun anføre to: ,damit sie 
durch keinen Rest einer sittlichen selbstståndigen Staats- 
anwalt beengt" for ,,Staatsgewalt". og ,Ist es Vorbereitung 
zum Hochverrath wenn ich Jemanden in einen unerlaubten 


Verein einzutreten auffordere?" istedetfor ,,erlaubten”.  Hoch- 
verrathsprocess 1864, S. 38, 43. 

… paa Berlinerbibliotheket. Hvad der foreligger trykt af 
biografiske Oplysninger og Breve er næsten Intet”). Men 
tyder Alt dette som sagt paa en endnu ikke udslettet 
Misstemning mod Lassalle, saa er denne Misstemning dog 
langtfra at være absolut. Det har slaaet mig, at man i 
Reglen har udtalt sig om den Afdøde med des større 
Velvilje, Anerkendelse, Varme, Beundring, jo nøjere man 
håvde kendt ham. Dette taler i høj Grad til Fordel for 
Lassalle; thi det gaar altid saaledes med virkeligt be- 
tydelige Aander. Medens de, der kun blænde ved Ta- 
lentets eller Ryets Prestige, ligesom Paven i Rom gælde 
des mindre, jo nærmere man kommer dem eller staar 
dem, finde betydningsfulde Personligheder størst Hen- 
givenhed hos dem, der kende dem bedst. Jeg har nu i 
et Par Aar ladet alle disse Domme og Udtalelser strides 
og forliges i min Sjæl, medens jeg atter og atter med 
samme usvækkede Interesse studerede deres Genstand 
fuldstændigt, og naar jeg nu fordyber mig paany i dette 
Emne, danne alle hine Opfattelser i Forening med alle 
mine egne ældre og yngre Stemninger og Indtryk af deres 
Genstand en underlig mangestemmig Symfoni i mit Indre. 
Jeg kénder Lassalle saa godt som man kan kende ham 
uden nogensinde at have set eller hørt ham; jeg har 
den Sympathi, der betinger en Forstaaelse, med Lyssiderne 
af hans Væsen og ser dem begrænsede af dets Skygge- 
sider; til udtømmende at vurdere hans mangesidige 
Virksomhed er jeg ikke istand; dertil udfordres, at man 
i lige saa høj en Grad som han er inde i Filologi, Filo- 
sofi, Jurisprudens og Statsøkonomi; men jeg vil forsøge 
at give det psykologiske Grundrids til et Portræt. 

Der er skrevet saare meget for og endnu mere imod 
de af Lassalle i hans sidste Leveaar opstillede Teorier. 
Man har angrebet og man har konstateret deres Rigtighed. 
Der er bleven ført en yderst hidsig Strid om Hensigts- 

+) Som bekendt nedlagde for ikke lang Tid siden Rodbertus 

Protest mod Udgivelsen af hans og Lassalles Korrespondance. 

mæssigheden af hans seneste praktiske Forslag. Til at 
fælde Dom i denne Strid tiltror jeg mig ikke Evner- og 
til at deltage i den har jeg ingen Lyst. Hvad jeg kunde 
ønske gjort, og hvad jeg vil forsøge selv at gøre, da 
ingen Anden endnu har følt Tilbøjelighed dertil, det er 
hvad Sainte-Beuve vilde kalde: farre acte de littérature 
med Hensyn til Lassalle, oplyse hvad Slags Natur han 
var, opdage det oprindelige Grundlag i hans Væsen, hans 
dybestliggende sjælelige Egenskaber og hans herskende 
Ideer, Grundpræget i hans Aand, Formen af hans Talent, 
kort sagt at karakterisere ham som Forfatter uden at 
blande denne Opgave sammen med den højst forskellige, 
der falder Mange saa forunderligt let, at sidde til Doms over 
et af vore Dages vanskeligste og mest brændende Spørgsmaal. 

Det Liv, jeg vil oprulle, blev ført med en saa liden- 
skabelig Intensitet, at det ligesom får Samtiden forbi, 
før denne kunde besinde sig paa det. Lassalles viden- 
skabelige Værker kunde ikke læses af de almindeligt 
Dannede, og hans Flyveskrifter kunde kun delvis forstaas 
af Arbejderne, der læste dem. Som kritisk Tænker staar 
Lassalle uanfægtet. Ingen Institution og ingen Mand, 
paa hvem hans Haand er faldet, har nogensinde forvundet 
Slaget. Det betyder ikke meget, om en udmærket Viden- 
skabsmand har fejlet i Enkeltheder. Tiden skyller Vild- 
farelsen bort og Menneskeheden arver Resten. 


II. 

Den gamle græske Filosof Heraklit, der saalænge 
var Genstand for Lassalles Studium, anvendte en Mængde 
forskellige sindbilledlige Udtryk for at betegne sit Princip: 
Ild, Strøm, Retfærdighed, Krig, usynlig Harmoni, Bue og 
Lyra; de falde En ind, naar man søger et Symbol, der 
kunde betegne Livsprincipet i Ferdinand Lassalle. Et- 
steds i et Brev, der er fuldt af Utaalmodighed over, 
hvor langsomt Begivenhederne udvikle sig, bruger Lassalle 
det Udtryk ,,;min glødende Sjælf; blandt tusinde, der 

kunde ville anvende en Talemaade som denne, der er 
bleven til Frase, har han alene brugt den uden Over- 
drivelse: der var virkelig inderst inde i ham Noget, der 
bestandig var som Ild. Hans brændende Kærlighed til 
Videnskab og Kundskab, hans Tørst efter Retfærdighed 
og Sandhed, hans Begejstring, hans ubændige Selvfølelse, 
hans dybe Forfængelighed, hans Mod, hans Magtglæde: 
Alt havde den samme flammende og fortærende Karakter. 
Em Lysbringer var han og en Flammebringer; en Lys- 
bringer, fripostig og trodsig som Lucifer selv, en Fakkel- 
bærer, der gærne stillede sig selv i fuld Belysning ved 
Skæret af den Fakkel, hvormed han bragte Klarhed — 
grand oseur et grand poseur. — I Heraklits Verden var 
Buen og Lyren i Forening det herskende Princip; Lyren 
er Harmoniens, det vil sige den fuldendte Dannelses 
Symbol, Buen med sin dræbende Solpil betegner Virk- 
somhed og Tilintetgørelse. Ogsaa i Lassalles Aand raa- 
dede Buen og Lyren i Forening, den fuldendte teoretiske 
Dannelse og den rastløse praktiske Virksomhedsdrift. 
Sjældent har i Verdenshistorien en saadan Forening af 
teoretisk og praktisk Begavelse været set. Men den, der 
havde iagttaget Lassalle ved Begyndelsen af hans Bane, 
vilde, hvis han besad paa éngang sympatetisk og fremad- 
skuende Blik, paa ham have kunnet anvende de Ord, han 
selv anfører af den gamle nyplatoniske Tænker Maximos 
fra Tyrus: ,Jeg forstaar Apollo, Bueskytte er Guden og 
Musiker, og jeg elsker hans Harmoni, men jeg frygter 
hans Skyttekunst.””) 

Lassalle fødtes i Breslau; hans Fader var en ikke 
fremragende begavet, men brav og hæderlig Købmand, 
begge Forældrene israelitiske. Sønnen var oprindeligt 
bestemt til Handelsmand; men da han paa Handelsskolen 
i Leipzig kun gjorde ringe Fremskridt, blev det besluttet 
at lade ham forberedes privat til Universitetet i hans 

+) Lassalle: Die Philosophie Herakleitos des Dunkeln von Ephesos. 

Fædrenestad.  Laåssalle var hele sit Liv igennem den 
kærligste Søn, og Forholdet mellem ham og hans Familie 
efter jødisk Vis et meget inderligt og fast. Moderen 
hang under Lassalles hele Livsbane med største Begej- 
string ved Sønnen, fandt sig i Alt, hvad han foretog og 
fandt tilsidst Alt godt. I den Alder, hvor alle Drenge 
ere nægsvise og fremtrædende, var Lassalle en ualmindelig 
næsvis og højmælet Dreng. Hvad han selv i sit senere 
Liv saa tidt betegnede som sin ,,Frækhedf, røbede sig 
allerede da. Vi staa her ved Racemærket i hans Sind, 
Grundformen for hans Temperament, ved den- Egenskab 
hos ham, hvis Spire mest træffende betegnes ved. det 
jødiske Ord Chutspe, der paa éngang er Åandsnærværelse, 
Frækhed, Dumdristighed, Uforskammethed og Uforfærdet- 
hed, og der let forstaas som den Yderlighed, til hvilken 
Frygtsomheden og den tvungne Eftergivenhed hos en et 
Par Aartusinder igennem forpint og undertrykt Race 
naturnødvendigt ved indbrydende Ku!tur slaar om. Naar 
Lassalle under en af sine Kriminalprocesser i sin For- 
svarstale trods Præsidentens Trusler om at Ordet vil 
blive ham berøvet gennemhaaner Statsadvokaten, og 
efterat Ordet virkelig er bleven ham berøvet tiltvinger 
sig Ret til yderligere at tale ved nu: at aabne en Dis- 
kussion om, hvorvidt det er tilladeligt at berøve ham 
Ordet, saa er det ,,Chutspef. , Denne ,,Chutspef, der 
hos almindelige Individer af denne Race undertiden er 
saa modbydelig i Skikkelse af Paatrængenhed eller ube- 
rettiget Lyst til at trænge sig frem, undertiden saa morsom 
og snild som Uforbløffethed og Raadsnarhed, var hos 
ham, i hvis Sjæl saa store Evner slumrede, kun det 
Element, hvoraf hans personlige Daadstrang udviklede 
sig, og hvis Farve hans Virksomhedsdrift bestandig box 
holdt: Hans Trang og Evne til Handling var nemlig ikke 
den rene — angelsaksiske eller amerikanske — Fore- 
tagelsesaand, der kun rastløst og praktisk vil frembringe 
og ordne. Det var en Virksomhedstrang, der søgte 

Modstand og kun levede og aandede i Opposition. En 
af Tysklands Digtere, der kun en enkelt Gang havde set 
Lassalle paa en Koncert, sagde til mig: ,,Han saa ud 
som lutter Trods; men påa hans Pande laa en saadan 
Handlekraft, at det ikke vilde have undret En, om han 
havde erobret sig en Trone.” — Inderst inde altsaa en 
Handlekraft, der opsøgte Hindringer og overvandt Hin- 
dringer, og som underordnede sig alle de Midler til Sejr; 
der fandtes i hans Sind: Koldblodighed, Kamplyst, Ær- 
gerrighed, Herskesyge, uovervindelig Aplomb i det af- 
gørende Øjeblik. 

Allerede som Dreng paa 15—16 Aar opkastede 
Lassalle sig i et Hjemmet forstyrrende Anliggende 
til Familiechef, optraadte som bydende Mand overfor 
Ældre og Voksne og ordnede ved energisk Optræden en 
delikat og vanskelig Sag. Som 23aarig Yngling under 
sin første halvaarlige Varetægtsarrest plejede han, langt 
fra strængt at føje sig efter Fængselsordenen, at give 
Fangevogterne Befalinger, og vilde disse paa nogen Maade 
lade ham føle deres Autoritet, førte det til meget hæftige 
Optrin. Da han erfér, at hans Søster havde indgivet et 
Bønskrift om Benaadning for ham, rettede han straks en 
Skrivelse til Kongen for at sikre sig mod enhver Mis- 
forstaaelse. Der var Noget af en Cæsar i denne Yngling, 
hvem forskrækkede Borgermænd engang skulde betragte 
som en Catilina. Han var skabt for Magten, han var 
stemplet til Hersker, og da han ikke fødtes som Prins 
eller som Adelsmand, men som Barn af Middelstanden 
og af en tilsidesat Race, blev han Tænker, Demokrat og 
Agitator, for ad denne Vej at naa det Element, hvortil 
han skabtes. Meningen er ikke, at Lassalle var sig dette 
bevidst. Men Meget, der for Bevidstheden staar som 
Maal, er for Naturen kun Middel, og Naturen i ham 
krævede Magt, Betydning, ja selv den Glans og de 
Jubelraab, der tilkommer den betydelige Fører for et 
Folk eller en Stand, og det paa samme Tid som den 

lod ham fødes paa yderste. Venstre og gav ham Seklers 
Ufrihed og Seklers Forurettelser at hævne til Mødrene- 
arv. — maatte han da ikke tidligt føle sig paa éngang 
som revolutionær og som Chef? Disse Anlæg mødtes 
med den moderne Videnskabs Indflydelse, og Lassalle var 
skabt til Videnskabsmand; men den hele moderne Viden- 
skab arbejder efter sit Væsen i det radikale Fremskridts 
Tjeneste, og jo dybere En er grebet af dens Aand, des 
stærkere føler han sig draget til Opposition mod Alt, 
hvad der kun har det Nedarvedes Åutoritet. 

Saa tidligt Lassalle nu end modnedes som Dreng, 
var det dog langtfra, at denne tidlige Modenhed udslettede 
eller dræbte Barnet i ham. Han hører ikke til de Mænd, 
der aldrig have været Børn; han hører til dem, der be- 
standig bevarede noget Barnligt. Man maa ikke af 
Spielhagens rent digteriske Skildring af Helten i ,In 
Reib' und Gliedf lade sig forlede til den Antagelse, at 
Lassalle var den blege, tavse, evigt alvorlige Dreng som 
Leo. Han havde endnu som Mand megen Følelse, meget 
Gemyt, besad kun liden Selvbeherskelse i det private 
Liv, gav Forbitrelse og Herskesyge frit Løb og faldt et 
Øjeblik derefter med fuldendt Elskværdighed tilføje; han 
kunde være Barn og gøre Barnestreger saa fuldt som 
Nogen. Til det Barnlige, ja Barnagtige hos ham hørte 
tidligt hans Kærlighed til alt Glimrende og hans Lyst 
til at glimre. Han, Demokraten, var klædt som en Dandy, 
med udsøgt Elegance å quatre épingles, om end med 
Smag. Han satte Pris paa at have sine Værelser smag- 
fuldt udstyrede, ja udsmykkede. Man fandt i hans Hjem 
ikke blot Elegance, men et Stænk af Dekoration. Lassalle 
foretog i Begyndelsen af Halvtredserne to Rejser til 
Orienten og medbragte Drapperier og Kunstgenstande 
derfra, hvormed hans Bolig var smykket. Han var en 
Smule- af en Skuespiller, som Herskernaturer ikke sjæl- 
dent ere det (Napoleon, Byron). Hans Dinéer og Soupéer 
vare de udsøgteste og bedste i Berlin paa samme Tid som 

han var Arbejdernes Talsmand. Der er heri visselig ikke, 
hvad man kunde ville se deri, en direkte Modsigelse, men 
en Modsætning, som den findes i en rig og kompliceret 
Natur, hos en med levende Skønhedssans udrustet Jakobiner, 
hos en med pragtfuldt forsirede Vaaben stridende Revolu- 
tionens Soldat, hos en Mand, der endnu ikke helt har 
rystet Barnet af Ærmet. Der var paa éngang noget højst 
Moderne og noget i høj Grad Antikt i Lassalles Aands- 
anlæg, og dette Antike var atter dobbelt. Han var en 
Alkibiades i Nydelsessyge og Evne til at finde sig tilpas 
i alle Omgivelser, blandt Videnskabsmænd som blandt 
Revolutionsmænd, i Fængslet som i Balsalen, ,,i sin Ung- 
dom gaaende i Fængsel med samme Ligegyldighed som 
mangen Anden til Balf”), og han var en antik Romer i 
Viljestyrke, Handlekraft, politisk Blik og Evne til at 
erobre og organisere. 

Ledet af sm Begejstring for den klassiske Oldtid gav 
Lassalle sig paa Universiteterne i Breslau og Berlin til 
at studere Filologi og i Forening hermed Hegelsk Filosofi, 
hvis dialektiske Methode han med Iver og Henrykkelse 
tilegnede sig. Samtidigt inddrak han det unge Tysklands 
revolutionære Ideer. Da han havde forladt Universitetet, 
levede han som ung uafhængig Privatmand ved Rhinen 
og studerede i Diisseldorf og ligeledes under et Ophold 
i Paris 1845 græsk Filologi og Filosofi. 

I Paris lærte den da 20aarige Lassalle Heinrich Heine 
at kende, og man faar et højt Begreb om den unge 
Students Genialitet, naar man ser, i hvilken Grad han 
indtager og blænder Tidsalderens Aristofanes, som dog 
sandelig ikke var af dem, der lod sig dupere. Man faar 
fremdeles et højt Begreb om Digterens psykologiske 
Skarpblik, naar man ser, i hvilke Udtryk han taler til 
og om den, der overfor ham dog i Åand som i Åar 
maatte synes et" Barn. Lassalle har tydeligt nok med 


+) Proces i Dusseldorf 27de Juni 1864, Slutningen. 

sædvanlig Energi taget sig af den syge og forladte Digters 
altid saa pinlige pekuniære Forhold og ved kraftig Op- 
træden til hans Gunst i Tyskland ordnet dem for ham. 
I Brevene til Lassalle, hvem Heine stadig kalder ,sin 
dyrebare elskede Ven”, ,,sin kæreste Vaabenbroderf, 
forekomme Ytringer som: , Idag indskrænker jeg mig til 
at takke Dem; endnu har aldrig Nogen gjort saa Meget 
for mig. Heller ikke har jeg endnu hos Nogen fundet 
saa megen Passion og Forstandsklarhed i Handling for- 
enet. Visselig har De Ret til at være fræk — vi Andre 
usurpere blot denne guddommelige Ret, dette himmelske 
Privilegium. — I Sammenligning med Dem er jeg en 
beskeden Flue.f Og et andet Sted: ,,Lev vel og vær 
overbevist om, at jeg elsker Dem uudsigeligt. Hvor 
det glæder mig, at jeg ikke har taget fejl af Dem; men 
heller Ingen har jeg havt en saadan Tillid til som til 
Dem — jeg, der er saa mistroisk, ved Erfaring, ikke af 
Natur. Siden jeg faar Breve fra Dem, svulmer mit Mod 
og jeg befinder mig bedre.””) Det virker næsten rørende 
at se den 46aarige Mand, den store af saa mange Lidelser 
knækkede Digter søge Beskyttelse hos denne staalhaarde 
unge Sjæl, hvis Vilje 20 Vintre have hærdet til Ubøje- 
lighed, og som har Mod tilovers for alle dem, der klage 
og besvære sig rundt omkring ham. Heine søgende Hjælp 
hos Lassalle, det er Antilopen, der stiller sig under den 
unge Løves Beskyttelse. — En Antydning i et Brev til 
Ferdinands Fader viser, at Lassalle overfor Heine er 
optraadt som ivrig Atheist. Heine ,,gad se hans Ansigt”, 
naar han hører, at den dødssyge Digter har omvendt sig til 
Theismen. Andre Antydninger og Drillerier vise, at Las- 
salle i Paris ikke var ufarlig for Kvindehjærter. Til al 
Lykke er imidlertid i et Brev fra Heine til Varnhagen 
von Ense bevaret os en fuldstændig Skildring af Ferdinand 
Lassalle, en Skildring, der ikke blot er mindeværdig som 


+) Heine: Briefe 3ter Theil. Breve fra Januar og Februar 1846. 

træffende Produkt af den sikreste og fineste Pen, Tyskland . 
dengang besad, men dobbelt interessant fordi den giver os 
Billedet af Lassalle, som han var, før Offenligheden kendte 
hans Eksistens, og før han selv var optraadt i Litera- 
turen. Vi have her en Lassalle avant la lettre: 


»Min Ven, Hr. Lassalle, der bringer Dem dette Brev, 
er en ung Mand af de mest udmærkede Aandsevner: med 
den grundigste Lærdom, den omfangsrigeste Viden, den største 
Skarpsindighed, jeg nogensinde har set; med den rigeste 
Fremstillingsgave forbinder han en Viljens Energi og en 
Habilité i Handling, der sætter mig i Forbavselse, og dersom 
hans Sympathi for mig ikke udslukkes, venter jeg den virk- 
somste Bistand af ham. I ethvert Tilfælde var denne For- 
ening af Viden og Kunnen, af Talent og Karakter for mig et 
glædeligt Fænomen. .... Hr. Lassalle er nu éngang en saa 
udpræget Søn af den nye Tid, der ikke vil vide Noget af 
den Forsagelse og Beskedenhed, hvormed vi i vor Tid mere 
eller mindre hyklerisk have hutlet og vrøvlet os frem. — 
Denne nye Slægt vil nyde og gøre sig gældende i den synlige 
Verden; vi, de Gamle, bøjede os ydmygt for det Usynlige, 
snappede efter Skyggers Kys og blaa Blomsters Duft, forsagede 
og klynkede og vare dog maaske lykkeligere end disse haarde 
Gladiatorer, der saa stolt gaa Kampdøden imøde.” 


Hvilke Ord! i hver Linje Kunstnerens gennemskuende 
Øje, Mesterens Haand og Skalkens fine Skæmt og saa i 
Slutningssætningen Seerens profetiske Fremtidsblik. 


III 


Den Ilte August 1848 stod for Assiseretten i Koln, 
anklaget for den moralske Medskyld i Tyveri af et lille 
Skrin, en Yngling med et stolt og vindende Ydre, der 
1 Dommens Signalement betegnes saaledes: Ferdinand 
Lassalle, 23 Aar gammel, Privatmand, født i Breslau, 
sidst bosat i Berlin, 5 Fod 6 Tommer høj, med brunt 
kruset Haar, fri,Pande, brune Øjenbryn, mørkeblaa Øjne, 
proportioneret Næse og Mund, rund. Hage, langagtigt 
Ansigt og slank Statur. Den saaledes signaliserede unge 
Mand. holdt hin Dag en Forsvarstale, hvortil den gode 

Assiseret aldrig havde hørt Mage. Han var anklaget for 
2 Aar tidligere at have forledet to andre unge Mænd, 
der ligesom han i den Hatzfeldtske Skilsmisseproces havde 
taget ivrigt Parti for Grevinde Sophie v. Hatzfeldt, til 
fra Grevens Elskerinde at rane en lille Kasse, hvori 
vigtige Dokumenter formodedes indeholdte. Retten dømte 
ham, men den højere Instans underkendte dens Dom. 
Lassalles Forsvar udvikler, hvilket Motiv der hår bragt 
ham til at føre Grevindens Sag: 


»Familien tav. Men det hedder, hvor Mennesker tie, 
der ville Stene tale. Hvor alle Menneskerettigheder krænkes, 
hvor selv Blodets. Stemme forstummer og det , hjælpeløse 
Menneske forlades af sine fødte Beskyttere, der hæver med 
Rette Menneskets første og sidste Slægtning, Mennesket, sig. 
De kende Alle og have med Rædsel læst den ulykkelige Hertug- 
inde af Praslins forfærdelige Historie. Hvem af dem vilde 
ikke have ilet med at staa hende bi i hendes Dødskamp. 
Nuvel, mine Herrer, jeg siger Dem, at her er ti Gange Praslin. 
Thi hvad er en Times korte Dødskamp mod Kvalerne under 
en 20 Åar igennem vedvarende dødelig Smerte! Hvad ere 
de Saar, der slaas af en Kniv, mod det langsomme Snigmord, 
som man med raffineret Grusomhed begaar mod et Væsens 
hele Eksistens, hvad ere de mod denne en Kvindes uhyre 
Lidelse, hvis Livsret man 20 Aar igennem Dag for Dag træder 
under Fødder, og hvem man, for ustraffet at krænke hende, 
først med Flid forsøger at prisgive til Foragt." 


Den unge Mand, der anklaget i en saa besynderlig 
Anledning lagde saa ridderlige Følelser for Dagen, havde 
19 Aar gammel i Berlin lært den da omtrent dobbelt 
saa gamle, men skønne og imponerende Grevinde (født 
Fyrstinde) v. Hatzfeldt at kende, og rørt over hendes 
Ulykker kastede han sig ind i Processen mellem denne 
højtstaaende Dame og hendes Mand. Den i ,, Kassette- 
historien" implicerede unge Dr. Mendelssohn indførte ham 
først hos hende, og det er maaske ikke for dristigt at 
antage, at den pur unge Mands betydelige Skønhed, hans 
elegante Skikkelse og hans udmærket smukke mørkeblaa 
Øjne gjorde et meget gunstigt Indtryk. En Ven af 

Lassalle har meddelt mig, at denne kort efter Bekendt- 
skabet med Grevinden gik til Greven, 'der temmelig en- 
stemmig betegnes som et yderst slet og fordærvet Subjekt, 
og udfordrede ham. Da den højbaarne Junker i sin 
fyrstelige Stilling kun svarede med at le ,,den dumme 
Jødedreng" ud, var det at Lassalle for Alvor besluttede 
at tage Grevindens Sag i sin Haand. Han fulgte hende til 
Disseldorf og helligede nu i Aar af sit Liv sin hele Kraft 
til Kampen for hendes Formuesinteresser og sociale Stilling. 

Man begriber, at Forældrene i første Øjeblik med 
Sorg og Bekymring saa” Lassalle drives ud af sin Bane 
for at hævde en dem ganske fremmed Personligheds Ret. 
Han havde som Filolog tidligt røbet de ualmindeligste 
Evner, Mænd som Boekh og Alexander v. Humboldt lovede 
den unge Videnskabsmand (Underbarnet, som Humboldt 
kaldte ham) den mest glimrende Fremtid, og Moderen 
havde gærne set en Professor i Sønnen. Hun fandt sig dog 
hurtigt i det Skete, især da det gjordes hende indlysende, 
at Ferdinand som Jøde alligevel vilde finde alle Veje til 
en Universitetskarriére spærrede. Haardest har det ganske 
sikkert været for ham selv at blive udrevet af sine begyndte 
Studier. Hans store Værk om Heraklit, der alt i Begyn- 
delsen af 1846 paa en ringe Del nær var udarbejdet, saa” 
ved denne voldsomme Distraktion først Lyset i 1859. Han 
siger med Hensyn hertil i sin Forsvarstale: 


»Ogsaa mit Blik, m. H., var bestandig rettet paa de 
almene Spørgsmaal og Anliggender, og jeg har maaske taget 
det stærkt i Betænkning at afbryde min hele Løbebane idet- 
mindste et Par Åar igennem og anvende min hele Virksomhed 
paa Afværgelsen af en blot individuel Misskæbne, hvor hjærte- 
sønderrivende det end er for et Menneske med Hjærte at 
maatte se et andet Menneske, hvem han anser for godt og 
ædelt, gaa hjælpeløst til Grunde midt i Civilisationen overfor 
Voldsmagten. Men jeg såa” i dette Anliggende almindelige 
Standpunkter og Principer repræsenterede; jeg sagde mig, at 
Grevinden var et Offer for sin Stand, jeg sagde mig, at man 
kun i en Fyrstes og Millionærs overmodige Stilling uden Sky 
vovede og turde vove saadanne Ugerninger, en saadan Kræn- 

kelse af Samfundet i dets sædelige Grund. .... Jeg skjulte 
mig ingenlunde Vanskelighederne ved dette Foretagende. Jeg 
saa” vel, hvilken vanskelig Opgave det var at oplyse denne 
aargamle, historisk blevne Uret, hvorledes Sagen, hvis det 
kom til Proces, vilde gøre udelukkende Krav paa min Handle- 
kraft og saaledes nødvendiggøre en lang Afbrydelse åf min 
egen Karriére; jeg vidste ret vel, hvor svært det er at besejre 
et falsk Skin, hvilke frygtelige Modstandere Rang, Indflydelse 
og Rigdom ere, at de og kun de evig og altid finde Alliance 
i Bureaukratiets Rækker, fremdeles vidste jeg, hvilken Fare 
jeg selv herved kunde løbe. Jeg vidste dette uden at det 
kunde holde mig tilbage. Jeg besluttede at stille mod Skinnet 
Sandheden, mod Rangen Retten, mod Pengenes Magt Aandens 
Magt. Hindringerne, Opofrelserne, Farerne skræmmede mig 
ikke; men havde jeg vidst, hvilke uværdige og infame Bag- 
vaskelser der vilde træde mig imøde, hvorledes man vilde 
dreje og vende de reneste Motiver netop til det Modsatte og 
hvilken beredvillig Tiltro de elendigste Løgne vilde finde — 
nu, jeg haaber, at min Beslutning heller ikke derved var 
bleven rokket, men det havde kostet mig en haard, en 
smertelig Kamp." 


Tvungen af Forholdene, af. Anklageaktens Hen- 
tydninger, af Rygter og Bagvaskelser nødes Lassalle. til 
at omtale den Beskyldning, man har rettet mod ham for 
at staa 1 et Kærlighedsforhold til sin Klient. Intet, siger 
han, bliver almindeligere troet end denne Beskyldning. 
Åt protestere mod den vilde have været latterligt. Han 
”" beraaber sig paa hvad Vidner have udtalt som deres 
Overbevisning angaaende dette Forhold, paa fremlagte Breve 
fra ham selv, hvoraf det Modsatte fremgaar. Han forklarer, 
hvorfor han dog i denne Sag overalt er stødt paa Vantro: 


»M. H., meget ansete Mænd i denne By, Mænd, som 
vilde mig vel, Mænd, der havde indhentet Oplysninger om 
mine Forhold og efter de ærefulde Meddelelser, der vare 
gjorte dem, ikke kunde tro paa en smudsig Egennytte, disse 
Mænd have til mig selv udtalt som deres Overbevisning, at 
der absolut maatte bestaa et Kærlighedsforhold mellem Grev- 
inden og mig — og da jeg tillod mig at spørge, hvorpaa de 
grundede denne ÅAntagelse, blev ligesaa aabent svart mig: paa 
Intet — paa Intet i Verden uden derpaa, at en saa stor 

Opofrelse for en fremmed Sag ellers slet ikke lod sig for- 
klare! Disse Mænd, m. H., jeg indrømmer det, dømte som 
modne Verdenskendere og erfarne Mænd. Men de oversaa” 

t. De oversaa” min Ungdom, og de oversaa”, at hvor meget 
end vor Tid kan være Egoismens Tid, Ungdommen dog til 
alle Tider har været og vil vedblive åt være Uegennyttig- 
hedens, Begejstringens og Opofrelseslystens Alder." 


Der er i disse Ord en vis Ærlighedens og Sandhedens 
Akcent, som ikke skuffer. I hvilket Forhold Lassalle 
end stod til Grevinden, kunde han som Mand af Ære 
ganske vist ikke for Offenligheden indrømme, at et 
Kærlighedsforhold imellem dem fandt Sted. Men Maaden, 
hvorpaa han benægter det, viser klart, at han — per- 
sonlig Begejstring for den paagældende Dame ufortalt — 
fra Begyndelsen af har kastet sig ud i dette Hav af 
praktiske Kampe ledet udelukkende af en brændende 
Indignation og af en rent aandelig Drift, der overvandt 
alle Betænkeligheder, Driften til at stille den nøgne Ret 
imod Magten. 

Lassalles Forhold til Grevinden i de nærmest føl- 
gende Åar have givet hans Modstandere Anledning til 
stedse fornyede Angreb paa hans Moralitet. Om dets 
sande Beskaffenhed vides selvfølgelig Intet, ligesom Intet 
skulde synes Offenligheden mere uvedkommende. I Las- 
salles senere Leveaar var Grevindens Forhold til ham ganske 
en anden Moders, og hun kaldte ham mundtligt og i Breve 
bestandig kun ,,Barnf. Grevinde Hatzfeldt lever endnu. 
— Maaske vil det for Mangen tage sig ud som et retorisk 
Fif, naar Lassalle paastaar i dette individuelle Anliggende 
at have set almindelige Standpunkter og Principer 
legemliggjorte. Denne Mistro vilde sikkert være ugrundet. 
Det er fremragende Menneskers Særkende, at de i det 
enkelte Tilfælde, der møder dem og som er mødt tusinde 
Andre uden at opfattes anderledes. end som enkelt til- 
fældig Begivenhed, se en almen Skæbne; de ane ved en 
øjeblikkelig Indskydelse, hvilken Mangfoldighed af Ulykke- 
lige der sukke under en lignende Kval som den, hvortil 

de ere blevne Vidne; de søge bag Uretten efter Urettens 
sociale Aarsag og rette deres Angreb imod denne Aarsag, 
hvor Andre kun vilde tænke paa Foruretteren. Derfor 
tror jeg, at Lassalle mener hvad han siger, naar han 
udtaler det Haab, at i hine Dage (1848), da Løgnens, 
Hykleriets og Undertrykkelsens System allevegne styrtede 
sammen, Sandhedens Dag ogsaa vilde bryde ind ,,0ver et 
Forhold, der såa inderligt som kun et individuelt Tilfælde 
kan det, som en Mikrokosme afspejler den almene 
Kval, den nu til sin Grav stundende og stønnende Misére 
og Undertrykkelse, og dermed ogsaa over en redelig og 
ved alle Kriminal- og andre Forfølgelser urokket Stræben 
efter at opnaa mishandlede Menneskerettigheders Aner- 
kendelse.” F) 

Den Tale, hvoraf jeg har meddelt nogle Brudstykker, 
er det ældste literære Produkt, der foreligger fra Las- 
salles Haand. Dets Interesse beror paa det Indblik, det 
yder i Mandens oprindelige Fond som Yngling. Jeg har 
gjort opmærksom paa den Følelsens Ægthed, der ligger 
til Grund. Sligt røber sig i Stilen og lader sig ikke 
eftergøre. En Tro paa Rettens Sejr over Magten ligger 
dybest som varm ungdommelig Enthousiasme. Lige 
op til den ligger Selvfølelsen, Lassalle tror mindre paa 
Aandens Magt end paa sin egen Aands Magt til at trodse 
og overvinde alle Vanskeligheder. Her er Ridderlighed 
og Kamplyst og saa i Formen endnu Noget af Advokatens 
Talent til at indtage en Position, til at eksploitere en 
Situation og male med grelle Farver: Menneskerettig- 
heder o.s.v. Og dog er dette allerede næsten for meget 
sagt. Hvis noget Saadant her er tilstede, da er det 


+) F. Lassalle: Meine Vertheidigungsrede wider die Anklage der 
Verleitung zum Cassetten-Diebstahl, gehalten am 11. August 1848 
vor dem kgl. Assisenhofe zu Céåln und den Geschworenen. — 
Der Criminalprocess wider mich wegen der Verleitung zum 
Cassetten-Diebstahl, oder: Die Anklage der moralischen Mit- 
schuld. Ein Tendenzprocess. Kåln. Wilh. Greven. 1848. 

endnu saa fint, saa svagt, at det højest ligger som en 
ganske svævende Farvetone over Talen. Men hvad der 
her utvetydigt træder frem, det er endnu en Egenskab, 
en dybtliggende hos Lassalle: Hensynsløsheden. Hensyns- 
løsheden er et rent moderne Ideal. Jeg erindrer, at 
Bismarck etsteds i sine Breve paa en gammel Lærers 
eller Vens Beskyldning for altfor stor Hensynsløshed 
svarer de ærligt mente og højst lærerige Ord: ,,Ich bin 
umgekehrt lange nicht riicksichtslos genug, eher feige.” 
Hensynsløsheden (jeg behøver vel næppe at bede Læseren 
om ikke at identificere dette Ord med Raahed, Pietets- 
løshed eller lignende) er et Ideal fra de sidste Aartier. 
Det var ikke vore Fædres. Hvor ofte have de ikke 
citeret Hamlets: 
Beslutningens medfødte Ungdomsrødme 
Dør i det syge, gustne Overlæg. 

Hvilke Fejl den nulevende Generation end har, Hamlets 
Ord passe ikke mere paa den. Hvad vi beslutte, det udføre 
vi, forsaavidt ydre Forhold tilstede det. Åt gaa mod sit 
Maal hensynløst uden at sky hverken reel udvortes Mod- 
stand eller reelle, udvortes Midler, det er en rent moderne 
Dyd og Last. Den Sag, der første Gang bringer Lassalle 
paa Ånklagebænken, var af .den Natur, at kun en tidligt 
udviklet Hensynsløshed kunde indvikle ham i den. At 
betegne det attenterede Ran af et Grevinden tilhørende 
Dokument uden videre som Tyveri, vilde være ligesaa 
latterligt som dumt; men en i Valget af sine Midler rigo- 
ristisk Natur vilde have gyst tilbage derfor. Og har han 
end ikke direkte havt Lod eller Del ”deri, saa har han 
indirekte havt det gennem det Herredømme, han udøvede 
over Deltagerne. Det karakteriserer Herskedriften i hans 
Sind, naar det udtrykkeligt i Anklagen hedder, at han 
skønt den yngste af Grevindens Forsvarere blev blindt 
adlydt af sine Fæller. 

Fra 1846 af førte da Lassalle Grevindens Processer. 
Arbejdet var saa kolossalt, Vanskelighederne saa enorme, 

at han, en Arbejder uden Mage, istedetfor som han 
1848 mente: endnu at maatte bruge nogle Aar dertil, 
tilbragte næsten 10 Aar af sit Liv i disse Kampe. Han, 
der ikke var Jurist af Fag, kom saaledes ad praktisk Vej 
ind i en Videnskab, hvori han teoretisk skulde gøre 
Epoke. En Mand, der længe er bleven anset for Tysk- 
lands omtrent første Advokat har privat efter at have 
studeret Processen erklæret, at ingen Fåagmand kunde 
have ledet den bedre. For 36 Domstole førte Lassalle 
Grevindens Sag. Kun en Vilje som hans kunde forslaa 
til en saa sejg Udholdenhed, som her var nødvendig, og 
det medens han snart sad i Årrest som anklaget for 
Medskyld i det nævnte Tyveri, snart i Fængsel som dømt 
for at have opfordret til at beskytte Forfatningen med 
Vaabenmagt mod Statskoupet 1848; fra Fængslet af førte 
Lassalle ufortrødent Processen; løsladt førte han den 
med endnu større Kraft, og det medens Filosofi, Politik, 
Økonomi, alle hans Studier, alle hans Livsplaner atter 
og atter opsatte og udskudte ventede paa hans Frigørelse 
fra dette utaknemmelige Hverv. Endelig var hans Mod- 
stander, Greven, træt og mør. ,,Den dumme Jødedreng" 
havde.gjort ham det for broget. Dom blev ikke fældet, det 
kom til Forlig, og Lassalle vandt, hvad han havde attraaet, 
en fyrstelig Formue for Grevinden. Saalænge Processen 
stod paa, havde han med hende delt den ikke betydelige 
Sum, der aarligt blev tilstaaet ham fra Hjemmet; thi i 
al den Tid havde Grevinden Intet; til Gengæld havde 
han kontraktmæssigt betinget sig en vis aarlig Rente, 
hvis Sagen vandtes. Saaledes var han.fra nu af i 
pekuniær Henseende uden Sorger og kunde hellige sig 
til abstrakt videnskabelige, Intet indbringende Studier 
uden Dag for Dag at være henvist til Bekymringen for 
at tjene sit Brød. | 
G&G. Brandes. 


(Sluttes i næste Hæfte). 


Roms Kejsere i Marmor. 
(Tanker og Indtryk fra Roms Musæer). 


Dersom I gaa op paa Kapitolium for at se Julius 
Cæsar — og hvor skal man træffe ham, om ikke der? — 
saa vent ikke at faa Sullas ,,skødesløst omgjordede Dreng" 
at se, med den egenraadige Holdning, den overtalende 
Gestikulation, det lokkede Hoved, de sorte, livlige Øjne 
og de velformede, slanke Lemmer! Den Cæsar, Afrodites 
Ætling, hvis Ungdomsskønhed tiltrak sig de paa Forum 
forsamlede Borgeres Blikke og henrykkede Kong Niko- 
medes, den Cæsar er forsvunden. Enten I gaa tilvenstre 
for at se Cajus Julius” Brystbillede i det Kapitolinske 
Musæums Kejsersal, eller tilhøjre, hvor hans kolossale 
Statue venter Eder i Arkaden til Konservatorernes Palads, 
vil I ikke opdage noget Spor af Spradebassen, om hvem 
Cicero ytrede: ,,Naar jeg ser hans uendelig omhyggelig 
krøllede Lokker og iagttager, hvorledes han stryger dem 
med en Finger, forekommer det mig umuligt, at det 
Menneske kan ruge påa en saa stor Ulykke — den ro- 
merske Fristats Omstyrtning.” 

Men det er næsten Skade, at han er borte. Han 
burde vise sig paany, ikke alene in effigie, men lyslevende 
paa Korso. Englænderne, der i Skarer drive der omkring, 
vilde maaske under hans Toga genkende en Frænde af 
deres egen Pelham. De unge Romere vilde hilse ham 

som deres drømte Ideal. Den seneste Nuance af Pariser- 
Lapsen, som, udgaaet fra Jesuiterskolerne, begynder at 
fortrænge det andet Kejserdømmes mislykkede Mønstre 
paa mandlig Elegance, ,le petit-crevé", vilde forbavset 
stirre efter Hedningen, hvis aandfulde Ansigtstræk maatte 
faa forøget Relief af det tomme og ”seminaristfromme, 
men ikke fordringsløse Åasyn, som er ejendommeligt for 
disse unge Franskmænd, og hvori man saa tydelig som 
i en Kundgørelse læser: Je ne sais rien; done je suis un 
homme du monde. 

Julius Cæsars kolossale Statue i Konservatorernes 
Palads er et antikt Værk, sandsynligvis fra den første 
Kejsertid, men i ingen Henseende et Mesterværk. At 
Føreren for Roms gyldne Ungdom ikke engang til- 
nærmelsesvis kan anes her, maa vi ikke standse ved, thi 
det er den alderstegne Imperator, Verdens Enevoldsherre, 
og ikke den unge Patricier, som Billedhuggeren har villet 
fremstille. Men her mangler saa Meget, som vi troede 
uadskilleligt fra Cæsar. Foran os staar en fuldtrustet 
Feltherre, i hvis benhaarde Oldingeansigt der aldrig har 
lyst et Kornmod af det Geni, der som Lynild splittede 
Galliens og Germaniens Hære, knuste Pompejus” Krigerry, 
styrtede Fristaten og tilintetgjorde Resterne af gammel- 
romersk Dyd. Ikke et Glimt af den Elskværdighed, der 
hos den gamle Cæsar saavelsom hos den unge indtog 
Modstanderen, eller af den Skønhedssans, som gjorde 
ham til Kunstner mellem Historieskrivere og Rhetorer, 
eller af det Storsind, der med menneskelig Adel for- 
gyldte dæmonisk Egoisme. Er dette den Mand, som med 
sin Persons poetiske Magt gjorde et mangeaarigt møj- 
sommeligt Felttog til et højstemt Heltedigt for de graa- 
nede Krigere, som under Rustningens og Oppakningens 
Byrde maatte følge ham fra Vaabenskifte til Vaaben- 
skifte gennem alle Gallernes og Belgernes Lande, over 
Rhinen ind i Germaniens Skove, over Havet ind i det 
ukendte Britannien? Manden, som med Lemmer svækkede 


265 


af Udsvævelser, Sygdom og Nattevaagen gik barhovedet 
i Solhede og Skylregn foran sine Legioner, og, naar et 
Vandløb standsede Toget, først af Alle svømmede over, eller, 
naar en Fylking vaklede, kastede sig ind i Slagtummelen, 
kæmpende som Soldat i Rækkerne, efter at han som Felt- 
herre havde ordnet Alt for Sejren? Findes der Geni i 
disse Træk, saa er det Regnemesterens, der af Tidens 
Krav, Samfundets Brøst, Menneskenes Dyder, Lyder og 
Laster har sammensat et indviklet Regnestykke og løst 
det til egen Fordel med kold Ihærdighed. 

Findes der Samvittighed, er det en saadan, der ud- 
taler sig 1 den græske Digters ironiske Ord, som Cæsar 
ofte skal have havt paa Læberne: Hold Lov og Ret i 
Ære! Men om Du bryder dem, saa bryd dem for en 
Trone! Findes der Lidenskab, er det den, som de 
kaade Soldater sang om, naar de fulgte deres Feltherres 
Triumfvogn: Borger, vogt nu din Hustru! Maaneskins- 
issen drager ind! Endnu værre Ting sang de ved samme 
Lejlighed om deres forgudede Høvding, men Intet, som 
ramte ham paa et mere føleligt Sted. Akilles' ømskindede 
Punkt var Hælen; Cæsars Issen. For tidligt bleve de 
saa omhyggeligt plejede Lokker tynde, og det var et 
ulykkesvangert Jertegn for Rom. Thi mere end Alexander- 
støtten, som han saa” i Gades, drev dette ham frem mod 
hans tilsigtede Maal; han kunde ikke føre Haanden til 
Hovedet uden en Paamindelse om, at han havde den 
Alder bag sig, da Macedoniens Helt havde erobret en 
Verden. Han søgte at hjælpe sig ved ,,Diskonteringf ; 
Kammen laante fra Baghovedet for at dække Issens 
Mangel, men tilsidst var ogsaa Laangiveren blank. Cæ- 
sars Historieskrivere paastaa, at blandt de Udmærkelser, 
som Senatet ødslede paa ham, var Rettigheden til altid 
at bære Laurbærkrans den, der faldt bedst i hans Smag, 
fordi Kransen skjulte hans Skaldethed. Det være nu 
hermed som det vil: for hvert enkelt Haar, som faldt fra 
dette Hoved, voksede der en Lok paa ,,den Dionæiske 

18% 


266 


Cæsars Stjærne", Kometen, som varslede et nyt Tidsrum 
for Rom og endnu, paa antike Reliefer, dvæler over hans 
Pande som Tvillingstjærnerne over Dioskurernes. 

Men nok om denne Cæsarstatue. De andre Kunst- 
værker under samme Årkade og i Paladsets Gaard synes 
satte herhen og ordnede af en ironisk Aand. I Nærheden 
ses to uhyre Hoveder: det ene, som man tror, af en 
Domitianus-Kolos, det andet af en Otho. Kæmpefrugter, 
voksede i Furen, som Cæsar pløjede. Lige overfor ham 
trykker en Løve vellystig Kæverne i en Hest, som skælver 
under dens Kløer. Borgerkrigene, som udsuge Frihedens 
Blod. Ved Siden af denne imponerende Gruppe titte 
frem fra Skumringen bag et Jærngitter fangne Barbarer 
med afhugne Hænder. Skikkelser saa uhyggelige og 
truende, som om Saga havde stillet dem der til Varsel 
om hendes Dødsdom over det cæsariske Roma. Ved 
Domitianushovedet et Fodstykke til Urnen, som har gemt 
den ældre Agrippinas Støv. En Haandfuld Aske af - 
gammelromersk Dyd. 

Der findes andre og bedre Billeder af Kejserdømmets 
Grundlægger. Ingensteds møder man dog den Cæsar, vi 
drømte os paa Skolebænken. De fleste vise os et lidende, 
mørkt, ja kvalfuldt Aasyn. Dag og Nat væver denne 
Aand paa en Væv af store nyttige Tanker, som han vil 
udføre; men han aner, at inden Erindringen om hans 
Lovbrud er kunnet blevet svøbt ind i dette glimrende 
Slør, skal han selv segne under en gennemboret Toga. 
Maaske aner han noget endnu Værre: at hans Skygge er 
dømt til et evigt Triumftog, fulgt af de samvittighedsløseste 
Sjæle fra alle Generationer; at Afskummet af. Filosoferne, 
ham til Ære og hans større eller mindre Efterabere til 
Beskyttelse, skal opstille Læren om en dobbelt Moral, 
en for Skæbnehelten og en for almindelige Mennesker ; 
at Historiens mest lysende Forbrydere skulle pege paa 
ham som et retfærdiggørende Forbillede og, dersom de 
falde for Skæbnens Slag, hylle sig i hans Kappe, saafremt 

de ikke foretrække den korsfæstede Messias” Purpur- 
kjortel, hvis Lod det jo blev at tilfalde tærningspillende 
Soldater som Bytte. 

Naar den vandrende Jøde flakker gennem Verden, 
følger han det endeløse Spor af det cæsariske Spøgelses 
Triumfvogn. Foran ham jager Genfærdet af den Helt, 
som gav Lovens Hellighed et ulægeligt Saar, da han 
laante Forbrydelsen Lykkens og Geniets forførende Skønhed ; 
bag ham lyder Stemmen af den Helt, som gav sig selv 
ind under Loven og lige til Døden paa Korset opfyldte 
Retfærdighedens Krav. Saaledes skal den arme Stodder 
fra Jerusalem vakle mellem Rubikons og Jordans Messias, 
indtil den sidste Røst, som lovsynger Lykkens Afgud, er 
forstummet, og det sker, naar det syvende Indsegl er 
brudt over Verden. 

Ved Siden af Cæsars Billedstøtte burde man opstille 
Gordianus' — for Afvekslingens Skyld. Jeg tror, at 
Cæsars Marmorlæber vilde fortrække sig til et Smil ved 
Tanken om den Rædsel, hvormed Gordianus saa” sig af 
en Brænding kastet op paa den Strandbred, som han, 
Cæsar, med brændende Hu og med alle Skibskunstens 
Midler søgte at naa ind til. 

Det hændte engang, at en alderstegen, ærværdig 
Mand, som tilbragte sine ledige Timer i Selskab med 
Bøger, forstyrredes i sine Tanker af Raab, som opløftedes 
omkring hans Hus. Soldater og Borgere havde omringet 
det. En Kriger med draget Sværd i den ene Haand og 
en Purpurdug, revet af en Fane, i den anden, stormede 
i Spidsen for en Folkehob gennem Porten ind i Atriet 
og brølede til de skælvende Slaver: ,,Hvor er Prokonsulen?” 
Man pegede påa et Værelse. Skaren styrter ind og 
finder sit Offer liggende paa en Løjbænk.  Mauricius, 
Hobens Anfører, kaster Rurpurdugen over den Gamle, 
hæver Sværdet og raaber: ,,Hil Dig, Gordianus Augustus!" 
— ,Hil!f istemme alle de Andre og kaste sig paa Knæ. 
Men Oldingen smider Purpurdugen som en Nessusskjorte 

med Rædsel fra sig og raaber: ,,Tilbage! Maximinus er 
Eders Kejser, ikke jeg.” — ,; Maximinus", svares der 
ham, ,er Guders og Menneskers Fjende! Maximinus 
staar Dig selv efter Livet! Frels os! Frels Fædrelandet! 
Tag Cæsars Diadem!”" — ,Aldrig!f — ,,Du skal. Vælg 
Diademet eller Døden! Tag Purpuret, eller vi sønderrive 
Dig! Du og din Søn, I skulle herske over os.” — 
»Skaaner mig!" — ,Nej!f — Mauricius griber Purpuret, 
Kejserværdighedens Kendemærke, for endnu en Gang at 
kaste det over hans Skuldre. Oldingen søger at værge 
sig og falder under Brydningen til Jorden. Man griber 
ham, rejser ham op, svøber Purpuret med Magt omkring 
ham og viser ham som Kejser frem for det jublende Folk. 

Nogen Tid derefter var den yngre Gordianus faldet 
i et Slag og den gamle havde selv lagt Strikken om sin 
Hals for at slippe Diademet om sit Hoved. Mennesket 
er Tingenes Maal, sagde den græske Tænker. Hersker- 
magten over Verden har det Værd, man sætter paa den. 
Men da Gordianus ikke var en Julius Cæsar, kunde han 
ikke heller vente Frelse af en Brutus. 


K ) x 

Den mærkeligste af Cæsars nyere Biografer og 
Dommere er vel Napoleon III. I sin Fortale til ,,Phestorre 
de Jules César" har han sammenkædet to forskellige 
historiske Synsmaader med hinanden. For Cæsars Ved- 
kommende er han ,,Determinist”, hylder han Anskuelsen 
om en diamanthaard Nødvendighed. Cæsar maa man tage 
som han var: en Aand, saaledes formet, at Tidens Væsen 
i ham fik det mest tro Udtryk: sit tænkende Hoved og 
sin iværksættende Haand. En saadan Natur maa ikke 
maales med Moralens Maalestok, thi over Moralen staar 
Nødvendigheden — paa, den høje Forfatters Sprog la 
providence.. Forsynet fremkalder stundom Genier, der 
have et Hverv af Skæbnen — une mission providentielle — 

at fuldbyrde her i Verden. De skulle nemlig vise den 
Vej, Folkene bør følge. Hvorvidt de selv handle i fuld 
Bevidsthed om at være Forsynets Sendebud og Redskab, 
er et Spørgsmaal, hvorpaa Forfatteren ikke indlader sig. 
Kort sagt: naar de virke, det maa nu være i den høje 
Følelse af deres Kaldelse eller idet de følge egoistiske 
Lidenskaber og træde paa Alt, som hidindtil har gældt 
for helligt, gøre de Forsynets Gerning. De kunde ikke 
handle anderledes. 

Hvad dernæst Folkene angaar, er den kejserlige 
Tænker ikke Determinist. De have faaet den kostbare, 
men farlige Gave af Valgfrihed. De kunne gaa den 
Vej, som en Skæbnehelt har vist dem, eller tage en 
anden. Held de Folk, som forstaa og følge saadanne 
Frelsere som Cæsar og Napoleon I! Men: ,,Ye de Folk, 
som miskende og modarbejde dem! De gøre som Jøderne: 
de korsfæste deres Messias; de ere blinde og forbryderiske!” 
En højtidelig Advarsel, en streng Dom! De stakkels 
Folk have Grund til at klage over den Viljens Frihed, 
som er faldet i deres Lod. Skæbneheltenes trygge Stilling 
vilde være at foretrække; de kunne ikke samle Skyld 
over sig. Værst er det dog, at Folkene, naar de ere 
villige til at følge det frelsende Geni, som sendes dem 
til Anfører, ikke have et eneste afgørende Kendetegn, 
hvorpaa de kunne skelne en sand Messias fra en falsk, 
efter at man har berøvet dem det indre Vidnesbyrd: 
Moralens Prøvesten, som uskikket til at anvendes paa 
slige Genier. Eller er det Meningen, at Menneskenes 
Øjne skulle aabnes for disses himmelske Fuldmagt, naar 
en Cæsar trænger ind i Statens Skatkammer og truer med 
Døden den unge modige Folketribun, som, sin Pligt tro, 
har stillet sig paa Saturnustemplets Trappe og holder Loven 
mod de fremstormende Ransmænd? Eller naar Napoleoner 
sprænge Rigsdage og kaste Landets højeste Domstol ud 
påa Gaden? Desværre have disse Bedrifter saa skuffende 
Lighed med Forbrydelser, at Folkene overfor en mildere 

Dommer end den høje Forfatter maaske til en vis Grad 
syntes undskyldte, dersom de tog fejl og opfattede 
Gerningsmændene som kaldede snarere til Tugthuset end 
til den messianske Trone. I saa Tilfælde vil der vel altid 
findes Blinde, som mene, at den Messias, som har vidnet 
om sig selv i Menneskenes Samvittighed, er den eneste, 
der fortjener dette Navn. Men paa den anden Side — 
og det kan tjene til Trøst — ville de altid være mange, 
som hilse en Messiasfane i Vimplen paa ethvert Skib, 
som bærer en Cæsar og hans Lykke. Romerne forgudede 
deres Cajus Julius og gjorde sig fortjente til den Lykke, 
som Forfatteren har lovet de Folk, som følge en Skæbne- 
helts Vink. Under den lange Dødskamp, deres Samfunds 
cæsariske Tidsrum fremviser, mættedes de med Brød og 
moredes de med Skuespil. 

I Begyndelsen af dette Aarhundrede foretog den 
engelske Konsul Fagan Udgravninger i Roms gamle Havne- 
stad Ostia og fandt da blandt Andet et Brystbillede af 
parisk Marmor, uskadt og af saa frisk en Glans, som om 
det nys havde forladt Mesterens Værksted. Busten, som 
forestiller en Yngling med — om jeg saa maa sige — 
udsøgt fine Ansigtstræk, kan nu ses i Museo Chiaramonti 
i Vatikanet, og Kopier i skinnende Carrara møder man 
overalt i de romerske Kunsthandleres Vinduer, thi dette 
Hoved virker magnetisk paa de Forbigaaendes Blikke. 
Vil Du i din Indbildningskraft gøre samme Forsøg som 
Wagner, Ålkymisten, i sine Digler og Retorter, saa tag 
Duften af hellenisk Dannelse og human Følelse, tag ogsaa 
et fuldt Maal af hellenisk Snuhed og bland disse Stoffer 
med romersk Ædrulighed og Viljekraft, og dersom din 
Sjæl har nogen skabende Evne, vil Du have dannet Dig 
et Billede af den unge Oktavius, senere kaldet Cæsar 
Oktavianus Augustus. 

Pande, Øjne og Mund danne her et ejendommeligt 
psykisk Hele. Øjnene have Intet af det Skarpe og 
Søgende, som forraader Hensigten at ville trænge ind i en 
anden Sjæls Lønkroge; men de aabne sig med et klart Blik, 
som fængsler den iagttagne Genstand og fører Indtrykkene, 
rene og tydelige, til en Hjærne, om hvis mægtige, men 
logisk rolige Arbejde denne Pande giver en Anelse. Det 
fine Smil om Læberne vidner om, at Arbejdet er lykkedes, 
at han har gennemskuet os og véd, hvad vi ere værd. 
Men dette Smil har Intet, som saarer den Gennemskuede. 
Hans Dom er ligesaa mild som den er træffende. Vil 
han end drage Fordel af vore Fejl, vil han hellere be- 
nytte vore Dyder, om vi have nogle, og han kaster gærne 
Velviljens Lod i Vægtskaalen for at lade de sidste mer 
end opveje de første. Hans eget Ansigt bærer Præget 
af en sjælden Ligevægt mellem Sjælsevnerne. Der findes 
et passende Maadehold i Alt, ogsaa i Geniet. Af disse 
Ansigtstræk kunde Horats, Cæsar Åugustus' Ven, have 
faaet Ideen til sit ,,aurea mediocritas". 

Den unge Oktavius er smuk, man kunde sige skøn. 
Naar man ser denne Ånsigtsform, hvor Pande og Næse 
ligge i næsten samme Linje, og som er mere hellenisk 
end mange af de græske Portrætbuster, vi endnu besidde, 
erindres man om, at den oktaviske Æt nedstammede fra 
Thurii, en atheniensisk-sybaritisk Koloni i Nedre-Italien. 
Biografen Suetonius giver os Farverne til disse Former. 
Det let bølgende Haar faldt i det Gule, Øjnene havde 
en mild og venlig Glans, Teinten spillede mellem sol- 
brændt og hvidt. 

Cæsars Årving lignede ikke den unge Cajus Julius i 
lapset Væsen. Han klædte sig simpelt og fordringsløst. 
Haaret, som Cæsar vilde have misundt ham, helligede 
han ikke en Tanke, undtagen naar Slaven Haarklipperen 
indfandt sig med Saksen. Det var ham et ligesaa kede- 
ligt Øjeblik som Vaskningen er for Smaapoge. Det 
hændte da, at han kaldte paa endnu en Haarskærer og 

lod dem begynde hver ved sit Øre, indtil Saksene mødtes 
over Issen. Imidlertid læste han i en eller anden Bog, 
og naar den kedsommelige Forretning var til Ende, 
værdigede han ikke Spejlet et Øjekast for at se, om 
Saksenes ensidige Arbejde havde afstedkommet et sammen- 
hængende Hele. 

Rom har mange antike Marmorbilleder af Augustus, 
fremstillende ham i forskellige Aldere. Vi have nu set 
ham som Yngling. Det bedste Billede af ham som moden 
Mand, som Imperatoren i al sin Glans og Ære, blev i 
Aaret 1863 opgravet af Kampagnens Jord og staar nu i 
Braccio Nuovo i Vatikanet. En Spadseretur til Finde- 
stedet lønner sig. Man gaar ud gennem Porta del Populo 
og følger den gamle Flaminiske Vej over et Stykke af 
Kampagnen, hvis historiske Minder opfylde Vandrerens 
Sjæl, medens Landskabsbilleder af storslaaet Skønhed 
lægge Beslag paa hans Øje. Her udbreder den Valplads 
sig, som afgjorde Kampen mellem Hedenskab og Kristen- 
dom. Her ved den Milviske Bro, hvor nu St. Nepomuk, 
tyk af affekteret Aandelighed og Barok-Svulst, spejler 
sig i Floden, druknede Kejser Maxentius i Tiberdyndet og 
med ham Hedenskabets Sag. Kampen begyndte i Nærheden 
af de rødlig skinnende Klipper ved Maalet for vor Gang 
(saxa rubra) og trak sig efterhaanden ind mod Staden. 
Rom véd endnu: ikke Udfaldet, og Senatorerne tænke 
skælvende paa, for hvem de skulle rejse Triumfbuen, 
hvem af dem — Konstantin eller Maxentius — de skulle 
fejre som ,,Frihedens Genopretter”f eller brændemærke 
som ,Tyran”, thi dette Spørgsmaal skal løses af Vaaben- 
lykken. Endelig se de fra Pincius' Skraaninger de gamle 
ærefulde Bannere med S. P. Q. R. synke i Støvet og 
Konstantins sejrsdrukne Fylkinger storme frem under 
Korsfanen.  Altsaa: Hil Konstantin! Skændsel over 
Maxentius?” Minde! Guddommen, divinitas, for at tale 
paa Konstantin-Buens teologisk forsigtige Sprog, giver jo 
altid Dyden Sejr. Lykken er Fortjenestens Maalestok. 

Nasonernes Grav, som erindrer om Åugustus-Smigreren 
Ovidius, men som ikke kom til at gemme hans Støv, 
Nicolas Poussins Dal, Valpladsen, hvor de 305 Fabiere 
faldt, gaa vi forbi og naa saa hen til Livias, Augustus' 
Hustrus Landsted. I Gruset, som bedækkede Ruinerne 
af denne pragtfulde Villa, opdagede man for elleve Aar 
siden den skønneste Åugustusstatue, som er kommen til 
vor Tid. Statuen laa i Stykker, men disse vare fuld- 
stændige og næsten uskadte, saa at Kunstværket under 
Teneranis omhyggelige Hænder og uden nogen Restau- 
rering, der er værd at tale om, atter voksede sammen 
til et Hele. Augustus staar her i Imperatorens Skrud, 
i rigt smykket Harnisk, Tunika og Purpurkåppe, med 
Scepteret i den venstre Haand og den højre Arm ud- 
strakt, som om han, beskyttende og velsignende, nedkaldte 
Olympens Fred over Jorden. Ifølge Suetonius havde 
Augustus ,,en usædvanlig smuk Skabning”". Den genfinder 
man her. Lemmernes harmoniske Forhold erindre om 
hans Aands Ligevægt. Stillmgen er indtagende, Hovedet 
og Gestikulationen prægede af den mildeste Majestæt. 
Den harniskklædte Verdenshersker synes at gentage 
Vergils til ham sigtende Vers: 

Nu ere Kampene endte, og mildnede Seklerne vorde. 

Paa denne Billedstøtte have hans Hustrus Blik mangen 
en Gang dvælet, men med hvilke Følelser? 24 Aar 
gammel giftede Augustus sig med Livia; efter mere end 
et halvt Aarhundredes Samliv sov han hen i hendes 
Favn. Hans Øje søgte endnu i Døden hendes; de sidste 
Ord, han ytrede, vare: ,,Livia, mindes vort lykkelige 
Ægteskab!” Kan en elskende og pligttro Hustru vinde 
større Ros? Ogsaa den strænge Tacitus giver Kejser- 
indens private Liv de bedste Vidnesbyrd. Og alligevel 
ere de gyseligste Beskyldninger rettede mod hende. Vare 

de sande, vilde Augustus ved sin Årne og sit Hjærte 
have næret en Aand fra Dybet i den Skabning, som han 
troede var Mønsteret for en dydig Kvinde. Augustus 
var omgivet af en blomstrende Slægt, men en hemmelig- 
hedsfuld dæmonisk Magt havde sneget sig over hans 
Tærskel, og den Ene efter den Anden af dem, han el- 
skede, hjemfaldt til en tidlig Død eller en Skæbne, som 
gjorde Døden ønskelig. Tilsidst kunde han have klaget 
med den nordiske Digters Ord: ,,Plyndret for Frænder, 
som Fyrren for Grene." Rygtet siger, at det var hende, 
Livia, som, medens hun omgav Åugustus med øm Omsorg, 
bortryddede hans Søstersøn og Svigersøn, den unge haabe- 
fulde Marcellus, saavel som hans Dattersønner Lucius og 
Cajus Cæsar, samt endelig ogsaa blandede Gift til sin 
Æsgtefælle for at bane Tiberius Vej til Tronen. I Lateran- 
musæet staar hendes Brystbillede, men dette Ånsigts kolde 
Skønhed røber Intet for Efterverdenen af hvad det skjulte 
for hendes Omgivelser.  Spaden har bragt frem for 
Dagens Lys de Vægge oppe paa Palatiner-Bjerget, indenfor 
hvilke hun ammede Tiberius og sveg hans Fader, for at 
fange Åugustus' Hjærte. Disse Vægge, ligesom Væggene 
i hendes Villa ude paa Kampagnen, skinne endnu i glad 
Farvepragt, men gyselige Sagn spøge paa det ene som 
paa det andet Sted, og Vandreren forlader dem med 
mørke Spørgsmaal. Tæt ved Livias Landsted stod den 
Lund, hvorfra Grenene toges til Cæsarernes Laurbær- 
kroner. Paa mangen en romersk Kejsers Pande have 
disse Kranse kastet en Skygge fra Livias Tanker. 

Der findes flere gode Billeder af Augustus end de, 
som nu ere omtalte. I Portikaen til Villa Albanis Casino 
ser man tvende Tronstatuer, af hvilke særlig den ene 
gør Indtrykket af Majestæt. Fra Otrikolis paa Fund saa 
rige Jord ejer Vatikanet en Åugustus som Ypperstepræst 

med togatilsløret Hoved. Et Brystbillede i det Kapito- 
linske Musæum fremstiller ham i hans høje Alderdom, 
men straalende af Værdighed og Skønhed. 

I intet af disse Billeder har jeg kunnet faa Øje paa 
hvad Ampére, den geniale Forfatter til ,,Phøistowre romaine 
å Rome", har opdaget i deres Træk. Han siger, at Au- 
gustus ser falsk ud, at hans Blik røber Hykleren, at 
mangeaarige Rænker, Angst og Løgn have givet ham et 
uudsletteligt Præg af Uro og Trusel. Dog Ampére op- 
træder ikke som upartisk Dommer, men som ivrig Sag- 
fører. Det er en ædel Sag, Fristatens Sag, han har 
paåataget sig, og det skader jo ikke, da mellem Historie- 
skriverne saa mangen en Lachaud staar rede til at tale 
for den modsatte. Han har dog ikke set Augustus i 
Lyset fra Palatiums Sol, men snarere i Skinnet fra 
Tuilleriernes Gasflammer en eller anden Nat, da en 
nyere Cæsar havde samlet omkring sig Statskupets Felt- 
herrer, købte Senatorer, tvetydige Damer, Skæbne-Lærens 
Filosofer og den literære Verdens Kameliadyrkere. Under 
Indtrykket af slige Syner tegner Ampére sin Åugustus 
og gør denne ansvarlig for hvad han har set. Det er 
at gribe langt nok tilbage i Aarsagernes Kæde, uden 
derfor at gribe det Rette. En god Republikaner gør 
ikke en Kejser eller en Konge eller en Folkefører eller 
et Parti først og fremmest ansvarlig for Frihedens 
og Sædelighedens Undergang; for ham er Folket selv 
skyldigt — det romerske i sin Cæsarisme, det franske i 
sm. Det er en uværdig Lære, Læren om ,det stakkels 
uskyldige Folkf, og langt mere usand end de Maistres 
Paastand: les peuples wont jamais que le gouvernement 
gwils méritent. Og det er et ynkeligt Syn, at se et 
mægtigt og dannet Folk, som overfor Verdens Domstol 
ikke vil svare for sine Tilskikkelser, men altid har en 
Povel eller Per at skyde Skylden paa. 

Augustus ser ikke falsk ud — men snu, det ind- 
rømmes. Der er dog et Stykke Vej mellem Snuhed og 

Falskhed. Det Ene ligger endnu indenfor Hæderens 
Grænseskæl; det Andet langt udenfor. Hvad Uroen" og 
»Truselen” angaar, findes der ikke Spor deraf. Tværtimod: 
Augustusbusterne sande Suetonius” Ord, at ,,hans Træk 
vare rolige og glade, enten han talede eller tav." Naar 
man har set dem, forstaar man, hvorledes Sagnet har 
kunnet opstaa om en gallisk Høvding, som vilde styrte 
Augustus i en Afgrund, men hindfedes derfra af det 
milde Udtryk i hans Ansigt. 

Vor Maade at se paa paavirkes mere end man tror 
af vore Tanker om det Sete. Og Ampére har, som vi 
vide, ikkun daarlige Tanker om Augustus. 

Tacitus ytrer sig om denne med en Varsomhed, som 
stikker af mod Ivrigheden, hvormed senere Historieskrivere 
have villet afsløre hans indre Menneske, og Sikkerheden, 
hvormed de have dømt dette. Mere end nogen af sine 
Efterfølgere har Forfatteren til ,,Romerske Aarbøger"” 
indset det Vanskelige i at samle de spredte Træk af Au- 
gustus” Liv til et helstøbt Billede af psykologisk Sandhed. 
En tilsyneladende Enhed kan vel opnaas med. ringe 
Skarpsindighed og liden Kunst, naar man stempler alt 
det Gode, hvormed han i flere Decennier foregik sin Tid, 
som 'Hykleri. Men til en saadan Godtkøbs - Forklaring 
kan Tacitus ikke bekvemme sig. Paa den anden Side 
kan han ej heller rose en Mand, hvis Dyder endogsaa 
syntes ham skikkede til at fremskynde det romerske 
Folks og den romerske Stats Forfald. Af den Grund 
sparer han paa Domme eller lægger dem i Munden paa 
Andre. For strængt moralsk at gøre Ret imod eller und- 
skylde den, som fuldbyrdede Cæsars Værk, stiller han 
endogsaa den forhadte Enevoldsherskers Billede i det 
gunstigste Lys, Sandheden indrømmer. Skyggen af ÅAu- 
gustus”' Ærgerrighed dæmpes, naar man ser den ved 
Siden af Folkets Slavesind.… Tacitus indrømmer, at 
Folket foretrak 'Trældommens Tryghed for Frihedens 
Farer. Det elskede sine Lænker ligesaa meget, som 

Augustus sin Magt. Tacitus kaster den tungeste Del af 
Ansvaret paa Folkets Skuldre og vender sig tavs bort 
fra den Mand, som ophøjede sig til Statens Herre, da 
han fornedrede sig til at være Tjener for Folkeaandens 
Svaghed. 

Gibbon kunde have lært Noget af den store romerske 
Historieskrivers Forsigtighed og Ampére Noget af hans 
veltalende og stolte Tavshed. Men Gibbon griber straks 
til Forstillelsen som Nøglen til den Gaade, der hedder 
Oktavianus Augustus. Denne er et koldt beregnende 
Hoved, et følesløst Hjærte, en fejg Karakter, en Hykler, 
som fra sit 19%de til sit Y”Ode Aar har baaret Hykleriets 
Maske, uden at det er lykkedes Samtiden at gennem- 
skue ham. 

Var denne Samtid da ikke faldet dybt nok til at 
mistænke enhver Dyd og foretrække enhver Last? 

Det Billede, som Gibbon i nogle haarde Træk har 
tegnet, udføres i de fineste Enkeltheder af Ampére. Men 
med hver Slagskygge, han lægger ind, fremtræder Billedet 
ikke alene hæsligere, men ogsaa mere usandsynligt, og 
naar han gør ethvert af Åugustus' Ord, enhver af hans 
Gerninger til en Løgn eller et Bedrageri, da maa Læseren 
tilsidst spørge sig selv, om dette er en sund Psykologi, 
og om man virkelig har spredt Lys over hans Karakter 
og Drivfjedre, naar man gør ham til et Monstrum, der 
1 50 Aar uafladelig og heldig spiller den Dydige, uden 
at Rollen, som hos andre Skuespillere, slaar ind i Sjælen 
og gaar over til et Slags Natur. 

Augustus smykkede Rom med herlige Bygninger og 
Kunstværker, men ikke med noget kejserligt Palads. Paa 
en Tid af tøjlesløs Yppighed, da romerske Borgere omgav 
sig med østerlandske Kongers Pragt, og østerlandske 
Konger rejste Templer for det romerske Senats Fyrste, 
boede denne paa Palatiner-Bjerget i et lille Hus, som 
før havde tilhørt Taleren Hortensius. Paa hver Side 
af Indgangen stod et Laurbærtræ; over Døren hang 

den af Senatet skænkede Egeløvskrans.  Søjlegangen 
udenfor Huset var lille og opført ikke af Marmor, ikke 
engang af Travertinsten, men af den plettede vulkanske 
Tufsten, Peperinen, som er det tarveligste af romerske 
Bygningsmaterialier. Den, der traadte ind i Haab om 
bag de fordringsløse Mure at finde Marmorstøtter, kunst- 
nerisk Bohave, kostbare Mosaiker, havde taget fejl. Der 
opdagedes Intet, som vidnede om den rige Mand og fine 
Kunstkender. Borde, Løjbænke og hvad Andet man saa”, 
erindrede om et beskedent borgerligt Hus. Et lille 
Kammer i det øverste Stokværk var Værtens Årbejds- 
værelse. Det kaldte han sit ,,Syrakusaf. Helst arbejdede 
han dog omgiven af sin Familie. 

I denne Bolig levede det romerske Riges Hersker 
over 40 Aar. De Børn, som voksede op ved hans Årne, 
lærte han selv at læse. Hvor saa” han ikke med Til- 
fredshed sine kvindelige Slægtninge ved Ten og Vævestol. 
Til Hverdagsbrug bar Kejseren aldrig andre Klæder end 
dem, som vare forfærdigede af Hustru, Søster eller Datter. 

Hvorfor valgte han denne Levevis, naar han havde 
kunnet overstraale Persiens fordums Storkonge i Pragt? 
Det Svar ligger nær, at han gjorde saaledes, fordi det 
var hans Natur. Et andet Svar ligger heller ikke langt 
borte: han var sine Medborgeres højeste moralske Dommer 
og holdt sig forpligtet til at være dem et Mønster med 
Hensyn til Fædrenes ukunstlede Livsvaner. 

Men nej! Ampére har set dybere. Naar det glæder 
Åugustus at se sin stolte Livia eller sin smukke, endnu 
dadelfri Julia ved Tenen, eller naar han tager den lille 
Lucius Cæsar paa Knæet og taalmodig lærer ham Bog- 
stav for Bogstav, saa er det Hykleren, der med smaa 
idylliske Billeder vil narre Romerfolket til at glemme 
Enevoldsherskeren over den beskedne Husfader. Bordene 
og Stolene ere ikke saa uskyldige, som de se ud til: 
den, der har gennemskuet deres Ejer, øjner i dem les 
ruses de son caractére et Vhypocrisie de sa politique. 

Selv Peperinen i Husets Piller er et Skælmsstykke: 
Jjusque dans le choix de sa maison et des materiaux, dont 
elle était formée, Auguste semble avoir cherché å tromper 
sur la nature de son pouvorr. 

I Nærheden af sit Hus byggede Augustus et pragtfuldt 
Apollotempel, hvor han indrettede en udvalgt Bogsamling, 
smykket med Billedstøtter eller Buster af berømte For- 
fattere. Atter en Snare! Toujours le méme calcul: il se 
faisait petit, pour se faire puissant. Naar han lagde et 
nyt Forum ud for Romerne, var det for at bortmane 
Frihedsminderne, som spøgede paa det gamle, skønt det 
maa indrømmes, at disse Spøgelser i Skikkelse af Templer, 
Basilikaer, Billedstøtter, Talerstole o. s. v. levnede Bor- 
gerne det knappeste Albuerum. Og naar stædige Hus- 
ejere hindrede ham i at give sit Torv en regelret Form, 
var den Ågtelse, han heri viste for den private Ret, ikkun 
et Middel til ustraffet Krænkelse af den offentlige. 

Naar jeg læser disse Ampéres Forklaringer, faar jeg 
Indtrykket af Overanstrængelse. Augustus overanstrænger 
sig og Ampére ligesaa: den Ene for at hykle i Stort og 
Smaat, Vigtigt og Uvigtigt, Muligt og Umuligt; den An- 
den for at være skarpsindig i Tide og i Utide, samt for 
at overtyde Læseren om, at har den listige Oktavianus 
ført hele Verden bag Lyset, saa har han nu endelig 
truffet paa et Øje, som følger Bedrageren i alle hans 
Krinkelkroge og Smuthuller, ja som endogsaa opdager 
ham gennem Peperinen. 

For mit Vedkommende har jeg ingen Lyst til at af- 
klæde Augustus alle andre menneskelige Egenskaber, for 
at gøre ham til en legemlig Abstraktion af Forstillelse. 
Jeg vil ikke nægte ham den Lettelse en Gang at være 
sig selv overfor Verden. Lad ham, ligesom enhver Anden, 
have havt sine Modsætninger og Modsigelser. Menneske- 
sjælen er en elastisk Ting og har Plads for saadanne. 
Udenfor det Muliges Omraade ligger ikke engang den 
Kunst i samme Barm at huse Frihedskærlighed og 

Ærgerrighed, republikansk Samvittighed og kongelige 
Tilbøjeligheder. Den Forstillelse, som mest drives, gaar 
ikke ud paa at narre Verden men sig selv. Man vil 
overtale sig til at tro, at Samvittigheden er tilfredsstillet, 
naar man giver efter for Lidenskåben. I den Forstand 
var Åugustus uden Tvivl en Hykler. Og vi maa dømme 
ham strængt derfor! Det er vor Ret, det er vor Pligt. 
Thi dersom vi dømte ham mildt, hvor meget snarere 
vilde vi da ikke bære over med samme Fejl hos — visse 
Andre. Lad os nemlig tilstaa, at der findes en Hykler 
af samme Årt, som staar Enhver af os nærmere end 
Augustus ! 

Oktavianus var en fintdannet Aand med Modtage- 
lighed for de mest forskellige Indtryk og Ideer — vel 
ikke nogen dyb, men en omfangsrig og klar Modtage- 
lighed, forenet med Evnen til at veje og vurdere Ind- 
trykkene. Ved nærmere Granskning finder man i hans 
Liv en Mængde Træk, som uimodsigelig vidne om, at han 
havde Sans for det moralsk Ophøjede saavelsom Smag 
for det Skønne. Men for en Romer, selv den mest van- 
slægtede, forudsat at han endnu havde moralsk Følelse, 
gaves der intet mere opløftende Syn end den gamle Fri- 
stat med dens strænge Heltesind, haarde Lovlydighed og 
uudtømmelige Offervillighed. Og nu at mistænke Åugu- 
stus for at være en dødelig Fjende af denne Storheds 
Minder, og i ham at se den ihærdige Hykler, som under 
Frihedsvennens Maske ruger påa uophørlig nye Mord- 
planer mod borgerlig Selvstændighed, det er i psykolo- 
gisk Henseende lige saa voldsomt som unødvendigt. Det 
løser ikke, men forvirrer hans Sjæls Gaade. "Det er min 
Overbevisning, at han beundrede Republiken og elskede 
dens Minder. Jeg skynder mig dog at tilføje: beundrede 
Kepubliken, fordi Ingen vilde oprette den, elskede dens 
Minder, fordi de laa saa langt borte, paa den anden 
Side af Borgerkrigenes og Diktaturernes Rædsler. Altsaa 
platonisk Kærlighed, Beundring paa Afstand. Men det 

er de ærligste af alle Følelser. De komme mindst i 
Strid med vore egoistiske Formaal. Vi tro paa dem, 
fordi vi aldrig faa Lejlighed til alvorlig at prøve dem. 
Med denne Opfattelse gør jeg ikke Augustus nogen Ære, 
og det er heller ikke Meningen; men jeg gør ham mindre 
monstrøs, mere menneskelig, for saa vidt han over for 
sig selv undsér sig ved kun at tilbede sin Egennytte. 
Jeg sætter ham i Stand til, i Lighed med alle os Andre, 
i et af Sjælens Kamre at indrette et Kapel for noget 
mere Tilbedelsesværdigt, som han oprigtig føler for, fordi 
denne Tilbedelse adler ham i egne Tanker uden at volde 
hans Egoisme Ulejlighed. Mere end en Fyrste har ment 
han var en god Republikaner, saalænge der ikke var 
Spørgsmaal om at oprette Republiken. 

Jeg vover at gaa et Skridt videre. Har jeg været 
dristig nok til at udtale den Mening, at Åugustus nærede, 
lad det nu være platoniske, Følelser for Friheden, maa 
jeg tilføje, at denne Kærlighed ikke var aldeles uvirksom, 
ikke aldeles ørkesløst nedsænket i Betragtning af. et 
uskadeligt Ideal. Ville vi være retfærdige, maa vi ind- 
rømme, at den samme Mand, hvis kraftige og maadeholdne 
Regering gav Verden en hidtil aldrig nydt Frodefred, 
at den samme Mand førte en indre Krig med stor Ihær- 
dighed mod saadanne Lyder i Tiden, som fremkalde og 
støtte Enevælden. Forsigtig førtes Krigen, det er sandt, 
thi Forsigtighed, sagde han selv, er en Feltherres ypperste 
Dyd; men om AÅlvoret i hans Stræben vidne de djærve 
Slag han slog, hvor Mildhed ikke strakte til. Kan man 
tænke sig, at en hemmelig Fjende af en. fri Samfunds- 
indretning vilde sætte sit eget Liv paa Spil, for at puste 
nyt Liv i Statsinstitutioner, som havde været og endnu 
havde til Opgave at være Frihedens Bærere? Dette vovede 
Augustus, da han med passende Midler rensede Senatet 
for Hundreder af Medlemmer, der fremfor Andre vare 
skikkede til Redskaber for Enevælden: Ødelande, som 
påa Undergangens Rand ventede Frelse af Cæsars Naade, 

Spytslikkere, som havde følt sig hædrede ved de skæn- 
digste Ærinder i Magtens Tjeneste. Ogsaa Ridderstanden 
søgte han at hæve, og Folket lod han vide, at Almisser 
vanærede det, at den fattigste Romer formedelst sin Borger- 
ret skulde være Adelsmand med Pligter mod Samfundet og 
sig selv. Augustus saa' at hvad der forhen havde været 
og endnu kaldtes det romerske Folk, mere og mere ud- 
tyndedes til en kosmopolitisk Pøbel. Ingen Forandring 
var gunstigere for Enevælden. Et Folk har Minder og 
føler sig som retsgyldig Samfundsmagt. Men en Pøbel 
uden Stamtavle, uden fædrelandske Erindringer, uden 
national Følelse lever heller end gærne af Imperatorens 
Kornuddelinger, glædes ved hans Skuespil og følger hans 
Vink. Augustus søgte at standse dette Forfald. Romer- 
folkets Blod maatte ikke udarte, dets gamle Åand ikke 
fuldstændig kvæles under det voksende Trællesind, og med 
dette for Øje iværksatte Kejseren Foranstaltninger, som 
et større Syn paa Menneskehedens Krav ikke vilde have 
tilstedet ham, idet han nemlig vanskeliggjorde Slavens og 
den Frigivnes Overgang til Borgerklassen. Cæsarismen var 
ellers, som man véd, højlig ,,liberalf, naar det gjaldt om 
at nedbryde Skranker, der vare Ligheden til Hinder, men 
kunde tjene Friheden til Bolværk. 

Denne hans Følelse for Romerblodets Hellighed ytrede 
sig ogsaa i Forsøg paa at værne den gamle qviritiske 
Nationaldragt, Togaen, mod udenlandske Moder, helleniske 
og galliske. Et saadant Sværmeri var tilgiveligt. Hvor 
store Minder knyttede sig ikke til denne Dragt! Mere 
end en Gang havde Verdens Skæbne været baaret i Toga- 
figen. Og hvor plastisk rig er den ikke i sine statelig 
nedfaldende Folder! Da Augustus en Dag gik over forum 
romanum og i Folkevrimlen saa” saa faa Togaer og saa 
mange Kapper af andet Snit og Farve, gjentog han ve- 
modig det Vergilske Vers: 

Romerne, Jordens Herrer, det Folk der hylles i Toga. 

Fjærnt laa nu de Dage, da ,,romersk Husmoder" var 
et Hædersnavn. Syndefaldet i Samfundet begynder ikke 
med Eva men med Adam. Længe værner Kvinden om 
god Sæd; hun gør det af nedarvet Vane, om ej af Drift 
til det Ærbare. Men naar Manden har gjort hende til 
sin Lige i Last, synker hun hurtig dybere end han, og 
Fordærvelsen er da ulægelig, thi Slægtens Vugge staar 
ved en skændet Arne. Dertil var det kommet i Rom. 
Det romerske Folks Forfald røbede sig mest afstikkende 
i den romerske Kvinde. De ældste og ædleste Ætter 
døde ud, de frie Borgeres Skare smeltede aarlig sammen, 
fordi Mændene frygtede for Ægteskabets Farer. Gifter- 
maal var det Samme som at give sit Navn hen til at 
vanæres af en udsvævende Hustru. Man foretrak da den 
frie Kærlighed, thi at narres af en Slavinde fandt man 
mindre krænkende end at bedrages af en Ægtefælle. 
Augustus greb ind med Lovens Haand for at beskytte 
Hjem og Stat. Men Loven er afmægtig, naar Moralen 
er død. Dog er det et Billede, der er værd at mindes: 
den gamle Imperator staaende oprejst i sin Loge i Skue- 
spilhuset, medens man allevegne fra Riddernes Bænke 
raaber til ham under den hæftigste Gestikulation: ,,Ned 
med dine Ægteskabslove!f Da Raabet lyder med forøget 
Styrke, vinker Augustus Germanikus og hans Børn til 
sig og tager den mindste Dreng i sine Arme. Ved hans 
Side staar nu den af Romerne tilbedte Helt, den unge 
Familiefader i sin mandlige Skønhed. Kejseren peger 
påa ham og paa de blomstrende Børn, for med et Billede 
påa den højeste jordiske Lykke: det dydige Hjem, at 
… berolige det stormende Folk og anskueliggøre, hvor godt 
han havde ment det med sine Love. 

Man gør Augustus saa kløgtig, naar man i Alt hvad 
han foretager sig eller undlader at foretage sig ser Snarer 
for Friheden. Og dog vilde han have været temmelig 
kortsynet, dersom han ikke havde indset, hvad en Cali- 
gula, en Nero, en Domitianus uden Besvær kunde faa Øje 

paa: at Tyranniet ikke kender sit eget Bedste, hvis det 
ikke staar paa en god Fod med Usædeligheden. 

Havde Augustus ventet, at hans Bestræbelser for en 
moralsk Folkeaands Genoplivelse umiddelbart vilde fostre 
en ny Slægt af Catoner er det vel muligt, at Udsigten 
til et saa velsignelsesrigt Resultat snarere vilde have af- 
kølet end opflammet hans Iver. Men han vidste vel, at 
den gode Sæd, han saaede, faldt i utaknemmelig Jord 
og i bedste Fald vilde komme til at bære sen Frugt. 
For sin egen Magt havde han Intet at befrygte af en 
bedre Slægts Opvækst. Saa meget ærligere kunde han 
søge at forhindre en slettere. Gennem Marv og Ben 
maa han, saavelsom de alvorlige Mænd i hans Omgivelser, 
have følt deres Ven Horats” Spaadom om, at de daværende 
Romere, ringere end deres Fædre, vilde blive Ophav til et 
Afkom, uslere end de selv. 

To Gange tilbød Augustus at ville nedlægge den 
højeste Magt. Dette er blevet stemplet som det frækkeste 
Træk af hans Hykleri. Nu mener ogsaa jeg, at han 
næppe vilde have gjort Tilbudet, dersom han ikke havde 
været vis paa Afslaget. Det er nemlig sandsynligt hos 
en Mand, hvis eneste Lidenskab — men ikke eneste Til- 
bøjelighed — var Magten og som saa godt havde brugt 
den til Samfundets Gavn. Men var denne Handling derfor 
ene og alene en Frugt af Forstillelse? Indeholdt den 
ikke en Paamindelse til Senat og Folk om Noget, som 
de syntes at ville glemme: at Enevoldsherskeren i det 
romerske Rige var Folkets Ombud, en tilfældig Forvalter 
af dets Magt, og derfor, for at forblive i sit Kald, havde 
dets aabenbarede Vilje og fornyede Tilladelse nødig? 
Man har saa ofte sagt, at Augustus ville ,,;narre Folket 
med en Skygge af Frihed”. Men den Omhu, hvormed 
han vaagede over de republikanske Navne og Former, 
lader den sig ikke bedre forklare af hans Ønske om at 
holde Tilbagevejen til Fristaten aaben, efter at han og 
hans Nærmeste havde forladt Skuepladsen? Af ,,Frihe- 
dens Skygge" lod Ingen sig narre, hverken den, som 

vilde, eller den, som ikke vilde Frihedens Realitet. Man 
kender den Tids Romere daarlig, dersom man frakender 
dem Evnen til at undervurdere Alt og udtyde Alt til det 
Værste. En Smule Skygge tog de ikke for Virkelighed, men 
en smuk Virkelighed, hvis den engang aabenbarede sig, 
holdt de gærne for en Skygge. Augustus, der havde 
drukket af det helleniske Tænkesæts Kilder, vidste, at 
større Ære ventede ham hos Efterverdenen som Omskaber 
af Republiken end som Grundlægger af et Tyranni. Og 
er det ikke i høj Grad hans Fortjeneste, at der udkræ- 
vedes Aarhundreder, før Romerriget var sunket ned til 
noget Lignende som de østerlandske Despotier? I Sandhed, 
Æren herfor tilkommer ham mere end Senat og Folk. Den 
Skygge af Frihed, han opretholdt, har man at takke for, at 
da Verden var stængt for Republiken, fandtes der dog 
endnu for Republikanere et Fristed — paa Kejsertronen. 
Derkunde Mænd som Antoninerne, som Cacitus, Historie- 
skriverens Ætling, som Julian endnu virke i Fristatens 
Aand, endskønt Folket var ude af Stand til at gennem- 
trænges af denne Åand. 

Da Augustus efter et Abdikationstilbud vendte til- 
bage fra det højtidelige Møde i Senatet til sin Hytte paa 
Palatiner-Bjærget, tror jeg ikke, at han sagde til sig 
selv: ,,hvilken snedig Fyr du er — — dolis instructus et 
arte pelasga! hvor du forstaar at tilfredsstille Menneskenes 
Lyst til at føres bag Lyset!” Snarere vilde han overtale 
sig selv til at tro, at det Skridt, han nylig havde gjort, 
var et uforkasteligt Vidnesbyrd om Uegennytte og Borger- 
sind. Narrede hans Selvkundskab ham nogensinde, saa 
var det nok her. Han har aldrig tænkt sig som den 
levende politiske Modsætning til Bruter og Catoner. 
Bærere af disse store Navne stod i en anden Lejr end 
den, hvori Skæbnen kastede ham ind som Cæsars Årving; 
men hans Ærbødighed for dem var uforstilt, han priste 
med sine Yndlingsdigtere atrocem animum Catonis og 
spurgte med dem: Qwis te, magne Cato, tacite relinquet? 
Efterat han ved Middagsbordet havde indtaget sine tre 

— ved større Lejligheder seks — Retter Mad og paa 
Løjbænken med Æneiden i Haanden afventede den lille 
Middagslur, som han med Panden støttet mod Haanden 
plejede at tage sig, hvilede hans Øje maaske mere end 
en Gang paa de Vergilske Linjer: 

Mon Tarqvinerne selv du ønsker at skue, samt Brutus', 
Hævnerens, modige Aand og de generobrede Fasces? 
Konsulsmagten vinde han skal, som den Første, der bærer 
Strænghedens Økse; som Fader han skal sine oprørske Sønner 
stæde til gruelig Straf for Vold mod den herlige Frihed. 


Tung er din Lod! Hvad den kommende Slægt end dømmer om 
Daaden, 


sejrer dog Hæderens voldsomme Lyst og Ømhed for Hjemmet. 

Ultor Brute!  SPulchra libertas! Augustus kunde 
slumre ind med disse Ord paa sine Læber, uden at 
frygte for urolige Drømme. Brutus” Skygge og Frihedens 
Skønhed vare for ham æsthetisk-tiltalende, men ikke po- 
litisk farlige Spøgelser, og Enevælden var saaledes påa 
Forhaand rodfæstet i alles Sind, at han under sin lange 
Regering aldrig fik Lejlighed til for Alvor at prøve hvor- 
meget hans Kærlighed til Friheden vejede mod Vægten af 
hans Ærgerrighed. Selv ansaa han sig for den bedste 
Cato, som fandtes i Rom, og det var vel ikke uden -en 
Hentydning hertil, at han, saa ofte Talen i hans Venne- 
kreds faldt paa gammelromersk Dyd, med et Anstrøg af 
trøstende Vemod ytrede: ,,Vi maa nøjes med den Cato, 
vi have." 

Uden en saadan, lad nu være altfor smigrende Op- 
fattelse af sig selv, vilde han vanskelig have været i 
Stand til under et langt Liv og ramt af mangen huslig 
Sorg at bevare den Sjælens Fred, som spredte Glæde 
over hans Tilværelse og gjorde ham mild og vennesæl. 
Vi bør kunne tilgive ham, at hans Dyder fremmede Ene- 
vælden, naar vi se, at de følgende Cæsarers Laster ikke 


formaaede at styrte den. 
Viktor Rydberg. 


(Oversat efter Forf.s Manuskript ifølge hans Ønske af Otto 
Borchsenius.) 


Om Retten til Arbejde. 


Et Foredrag, 
holdt i Studenterforeningen den 19de December 1874. 


I det mærkværdige Åar 1848 var ,,Retten til Arbejde" 
paa Alles Læber i Frankrigs Hovedstad. Naar disse Ord 
klang, blev en Mangfoldighed af Sjæle betaget af de hæf- 
tigste Lidenskaber; for deres Skyld gik Tusinder i Døden. 
Nu til Dags hører man kun sjælden hint Begreb nævne; 
men det er ikke, fordi den Sag, hvorpaa det peger hen, 
har ophørt at finde Forkæmpere. Grunden er udelukkende 
den, at Feltraabet i Aarenes Løb har skiftet Form. Af 
alle de Udgangspunkter, som Socialisterne have taget, 
forekommer intet mig saa aabenhjærtigt at gaa løs paa 
Spørgsmaalets Kærne som det, de valgte i Frankrig 1848. 
Enhver i egentlig Betydning socialistisk Stræben vil, selv 
om den foreløbig indskrænker sig til kathedersocialistiske 
Forlangender, til Syvende og Sidst ikke kunne nøjes med 
nogetsomhelst Mindre, end at Staten tilsikrer Enhver, 
som kan og som vil arbejde, en nogenlunde anstændig 
lønnet Beskæftigelse. Dette Program maa nødvendigvis 
mægtigt tiltale Alles Følelser. Man kan ikke gennem- 
læse de i Frankrig førte Forhandlinger uden uvilkaarlig 
at gribes af Vemod, naar man til Slutning maa lade 
Hjærtet vige for Forstanden og indrømme, at hin Tanke 

— i al Fald under Menneskehedens nuværende Vilkaar — 
desværre kun er en Utopi, et forvovent Ideal, til hvis 
Virkeliggørelse Ingen, der vil tage Hensyn til andre 
ligesaa berettigede Fordringer, formaar at anvise Vejen. 
Vort Fædreland blev i 1848 saa godt som helt uberørt 
af den socialistiske Bevægelse; i den grundlovgivende 
Rigsforsamling bragtes Retten til Arbejde slet ikke paa 
Bane. Nu, da de socialistiske Ideer ogsaa have faaet 
Indpas hos os og fremkaldt en vel begrundet ÅAttraa 
efter, at Staten i højere Grad end tilforn skal tage sig 
af de Svage og Fortrykte, forekommer det mig ikke 
ubetimeligt, at man gør sig klart, hvor Grænsen for 
Statens Indskriden bør sættes. I Kraft af Forstandens 
Sejr over Hjærtet skønner jeg ikke bedre end, at Grund- 
loven har truffet det Rigtige, naar den hævder Retten 
til Understøttelse og Retten til Undervisning, men ude- 
lukker Retten til Arbejde. Da Kravet paa den sidst- 
nævnte Ret som sagt ikke er et tilfældigt Indfald, men 
et Punkt, hvor den rene Socialisme afgørende adskiller 
sig fra al Kathedersocialisme, saa haaber jeg, at det 
— uagtet Spørgsmaalet for Øjeblikket hovedsagelig er 
af rent teoretisk Natur — vil have mere end historisk 
Interesse for Dem at følge mig gennem de kolde, for- 
standsmæssige Grunde, som i 1848 bleve gjort gældende 
af de franske Talere og Statsmænd, og som have deres 
Betydning, hver Gang Nogen uden Omsvøb toner det helt 
socialistiske Flag. 

Til Belysning af Arbejdets Værd og Betydning skal 
jeg begynde med at erindre om en Ytring af Apostlen 
Paulus. I det andet Brev til Menigheden i Thessalonika 
indskærper han blandt Andet, at den, som ikke vil 
arbejde, heller ikke skal have Føden (jvfr. 3, 10). Er 
der noget Ord i de bibelske Bøger, som i vore Dage 
finder Genklang hos Alle, baade hos de Højeste og de 
Laveste, da er det dette. Der har været Tider, hvor 
Ørkesløshed og Fornemhed vare enstydige Begreber, Tider, 

hvor de Rige og Dannede hengav sig til alskens daarlig 
Tant og med Foragt saa” ned paa dem, som vare nødte 
til at trælle. En slig Adskillelse mellem en arbejdende 
og en ikke arbejdende Del af Menneskeheden bestaar ikke 
længere; den bestaar i al Fald ikke som Noget, der har 
gyldigt Krav paa at være. Der er ganske vist Mange, 
som henleve deres Liv i Lediggang og uafbrudt Nydelse; 
men der er Ingen, som offentlig tør sætte sin Ære i en 
Tilværelse af den Natur; der er ingen Stand, uden at 
den jo mere eller mindre undser sig ved at tælle saa- 
danne Medlemmer i sin Midte. Naar vi ved Arbejde 
ikke blot tænke paa legemligt Slid, paa rent nævenyttige 
Bestræbelser, men paa enhver hæderlig, for Samfundet 
gavnlig Virksomhed, saa ere alle ordentlige Borgere — 
hvilke end forøvrigt deres Livsvilkaar ere — enige om, 
at det er Arbejdet, som adler Mennesket, at kun den 
med Rette har Adgang til Nydelsen af Jordens Goder, 
der påa en eller anden Maade deltager i den Stræben, 
som Samfundet udfolder for at tilvejebringe disse Goder. 

Altsaa: kun den, som vil arbejde, har Ret til at 
spise. En praktisk Ordning af Samfundet med denne 
Sætning som Udgangspunkt vilde være temmelig let, hvis 
vi ikke mødte andre Vanskeligheder end den, at der gives 
Adskillige, som vel have Lyst til at spise, men aldeles 
ingen Lyst til at arbejde. Til'disse kunne de, der ud- 
øve Samfundsmagten, med stor Sindsro sige: ,,Velan, 
naar I ikke ville arbejde, saa faa I at sejle Eders egen 
Sø. Er der Nogen, som for egen Regning vil underholde 
Eder, — for os gærne. Hvis ikke, maa I gaa til Grunde. 
Vi kunne ikke paatage os at holde Liv i Mennesker, som 
vægre sig ved at være med til at skaffe Livsbetingelserne.” 
Naar denne Tale blev efterfulgt af tilsvarende Hand- 
linger, 9: af en fuldstændig Ligegyldighed ligeoverfor de 
påagældende Personer, saa maatte den nødvendigvis 
gøre Underværker. Lad end Lysten til Arbejde være 
nok saa ringe: Lysten til at dø er ordentligvis betydelig 

mindre. Giv den Dovne Valget mellem Arbejde eller 
Døden; der er ingen Tvivl om, at han vælger Arbejdet. 
Langt mere indviklet bliver Myndighedernes Stilling, 
naar de have at gøre med Folk, som baade have Lyst 
til at spise og til at arbejde, men som paa Grund af 
Sygdom, for stor Ungdom eller Alderdom ikke kunne 
arbejde, eller som vel kunne arbejde, men som med 
deres bedste Vilje ikke ere i Stand til at skaffe sig 
Arbejde. I alle civiliserede Samfund indrømmes det, at 
Staten paa en skammelig Maade vilde svigte sin Opgave, 
hvis den i disse Tilfælde hengav sig til den nys omtalte 
Ligegyldighed. At spise er Noget, som ikke taaler lang 
Opsættelse, men som maa besørges hver eneste Dag. 
Hvem borger for, at de Nødlidende i rette Tid formaa 
at finde Private, som baade kunne og ville staa dem 
bi? Og hvilken Skændsel vilde det ikke være, om Men- 
nesker, der, i Kraft af deres Villighed til at arbejde, 
have en moralsk Ret til at leve, døde af Sult midt i et 
Samfund, der har Midler til at yde dem en Haands- 
rækning. Overalt finde vi derfor i de moderne Stater 
ved Siden af den private Velgørenhed et offentligt Fat- 
tigvæsen. For at tage det Eksempel, som ligger os nær- 
mest, bestemmer saaledes den danske Grundlov i $ 84: 
»Den, der ikke selv kan ernære sig og Sine, og hvis 
Forsørgelse ikke paaligger nogen Anden, er berettiget 
til at erholde Hjælp af det Offentlige, dog mod at under- 
kaste sig de Forpligtelser, som Lovene herom paabyde.” 
Men — maa vi spørge — er det nu i sin Orden, at 
vor Grundlov skærer dem, som ikke kunne arbejde, og 
dem, som ikke kunne faa Arbejde, over én Kam? Burde 
den ikke have gjort en bestemt Forskel paa disse to 
Klasser? At den, der ikke kan arbejde, maa finde sig i 
udenvidere at modtage Understøttelse, det følger af sig 
selv. Men hvor ydmygende er det ikke for et ærekært, 
arbejdsdygtigt Menneske at faa Mad og' Drikke uden at 
gøre Gavn derfor! Den, som modtager uden at give igen, 

er ikke Ligemand med den, som giver. Er det forsvar- 
ligt, at brave Mennesker tabe politiske Rettigheder og 
ophøre at være jævnbyrdige med deres Medborgere? 
Betages vi ikke uvilkaarlig af hjærtelig Medfølelse, 
naar vi læse om Arbejderne i Lyon, som i Aaret 1831 
grebe til Fortvivlelsens Selvtægt og drog i Kamp efter 
at have sat paa deres Fane den berømte Indskrift: 
vivre en travaillant ou mourir en combattant? Vilde 
det ikke have været langt mere stemmende med Ret 
og Billighed, hvis vor Grundlov havde fulgt det For- 
billede, som var givet i de Bestemmelser, der op- 
rindelig indeholdtes i den 1848 for den franske National- 
forsamling forelagte Forfatning”), hvis altsaa $ 84 havde 
lydt omtrent saaledes: ,,De, som ere udygtige til Arbejde, 
have Ret til offentlig Understøttelse; de, som kunne ar- 
bejde, men som ikke påa anden Maade formaa at 
skaffe sig Arbejde, ere berettigede til at forlange Arbejde 
af Staten? ? 

Det videnskabelige Forsvar for denne Fordring, for 
Retten til Arbejde er forsøgt af Socialisten Victor Con- 
sidérant, Charles Fouriers Discipel, i en Artikel ,,Théorie 
du droit de propriété", som han i Maj 1839 lod indrykke 
i sit Tidsskrift Phalange. Han begynder med at fastslaa, 
at Jordens Overflade saaledes, som den fra først af 
fremtræder, ikke tilhører disse eller hine enkelte Men- 
nesker, men den hele Menneskeslægt. Adgangen til den 
er en naturlig Ret af samme Beskaffenhed som Adgangen 
til Luften og Solstraalerne. Da Mennesket lige saa lidt 
kan leve uden Jordens Frugter som uden Atmosfære 
og Varme, saa vilde det være lige saa naturstridigt at 
udelukke ham fra Brugen af Jorden som at spærre 
Luften og Solen for ham. I denne Betragtning finder 
Forfatteren, at vi yderligere maa bestyrkes, naar vi paa- 
agte, hvilken den principielle Grundvold er, hvorpaa al 

sand Ejendomsret hviler. Denne Grundvold er Arbejdet. 
Ingen kan med Føje gjøre Krav paa udelukkende Raadig- 
hed over Andet end det, som han ved sin Virksomhed 
har frembragt; men om Jordens Overflade gælder jo 
netop, at den i sin oprindelige Skikkelse ikke er frem- 
bragt af Menneskene, men forefundet af disse som noget 
Givet. For at forene den individuelle Udstykning af 
Jorden med den naturlige Ret have Nogle foreslaaet, at 
Jorden skulde deles lige mellem Alle. Dette Forslag af- 
vises paa det Bestemteste af Considérant. Thi for det 
Første vilde den naturlige Ret ikke derved blive fyldest- 
gjort. Da den hele Jord tilhører den hele Menneskeslægt, 
saa har ethvert Menneske Fordring påa den hele Over- 
flade og vilde derfor være beføjet til at gøre Indsigelse 
mod at indskrænkes til en bestemt lille Plet. Hertil 
kommer, at en saadan Ordning vilde umuliggjøre al 
Civilisation, og at den vilde være i høj Grad upraktisk; 
den maatte hvert eneste Øjeblik gøres om, da Antallet 
af Mennesker uafladelig veksler. Men paa den anden 
Side hævder Forfatteren, at det ikke gaar an at lade 
Jordens Overflade staa aaben for Alle. Det vilde være 
det Samme som evindelig at fastholde Menneskeslægten 
i en barbarisk Tilstand. Det er en ligefrem fysisk Be- 
tingelse for dens Forøgelse og Udvikling, at Jorden 
dyrkes. Men Dyrkningen er et Arbejde, og Arbejde be- 
grunder Ejendomsret. Altsaa faa de, som paatage sig 
denne Gerning, Ret over de Produkter, som de frem- 
bringe, ja de faa tildels Ret over Jorden selv, da den 
erholder en større Brugbarhed og Værdi ved den Be- 
handling, som de lade den undergaa, og denne Jordens 
højere Værdi er saa afgjort knyttet til Overfladen, at 
den ikke påa nogen Maade lader sig skille derfra. Saa 
sandt der virkelig skal foregaa en fremadskridende Kul- 
turudvikling, såa sandt er det derfor en uundgaaelig 
Nødvendighed, at Jordens Overflade fratages den hele 
Menneskehed og overgives til en Del af den, nemlig til 

dem, som enten selv have dyrket den eller have faaet 
den overdragen ved Arv, Gave eller Køb fra de første 
Besiddere. Men denne individuelle Ejendom er kun 
stemmende med den naturlige Ret paa den Betingelse, 
at det aldrig glemmes, at de øvrige Mennesker, som paa 
Grund af de faktiske Forhold ingen Jord eje, have gyl- 
dig Adkomst til den oprindelige, naturlige Kapital 9: til 
den Værdi, som Jorden har i sin første, udyrkede Til- 
stand. Af denne Værdi gaa de besiddelsesløse Mennesker 
glip. Ejendomsretten bliver derfor kun holdbar, saafremt 
Ejermændene give en passende Erstatning, saafremt alt- 
saa de Besiddelsesløse erholde en Ret, som opvejer den, 
de have mistet. Førend Jorden blev udskiftet, dengang 
da Menneskene endnu levede i Barbari, havde de fire 
naturlige Rettigheder, idet de maatte jage, fiske, samle 
Frugter og lade deres Dyr græsse overalt. ,Hvilkenf, 
spørger Considérant, ,vil nu den Form være, hvorunder 
den naturlige Ret kan forliges med Vilkaarene for et 
civiliseret Samfund?" ,,Svaret”", siger han, ,er let. I den 
vilde Tilstand er Mennesket for at bruge sim Ret nødt 
til at virke. De Arbejder, som Fiskeriet, Jagten, Ind- 
samlingen af Frugter og Dyrenes Græsning kræve, ere 
Betingelserne for Udøvelsen af hans Ret. Den oprinde- 
lige Ret er kun Retten til disse Arbejder. Nu vel, hvis 
et civiliseret Samfund, som har taget Jorden i Besiddelse, 
og som berøver Mennesket Evnen til frit, som han har 
Lyst, at udøve sine fire Rettigheder paa Jordens Over- 
flade, hvis dette Samfund som Erstatning for disse Ret- 
tigheder, hvorfor det plyndrer Individet, anerkender hans 
Ret til Arbejde: da vil Individet — væsenlig set og 
under Forudsætning af Principets tilbørlige Anvendelse 
— ikke mere have Grund til at beklage sig. I Virkelig- 
heden var hans oprindelige Ret Retten til Arbejde i et 
fattigt Værksted, midt i den raa, udyrkede Natur; hans 
virkelige Ret vilde blive den samme Ret udøvet i et 
Værksted, der er bedre forsynet og rigere, og hvor 

derfor den individuelle Virksomhed maa være mere pro- 
duktiv. Den ueftergivelige Betingelse for Ejendommens 
Lovmæssighed er altsaa, at Samfundet anerkender, at 
Proletariatet har Ret til Arbejde, og at det tilsikrer 
det idetmindste ligesaa mange Subsistensmidler for en 
vis Virksomhed, som denne Virksomhed vilde have til- 
vejebragt i den oprindelige Tilstand." 

I Modsætning til de Fordringer, som ellers pleje at 
fremsættes fra den socialistiske Lejr, ser Victor Considé- 
rants nys skildrede Tankegang saa maadeholden ud, at 
man ved første Øjekast ikke skulde ane, at man har 
med en Socialist at gøre. Han hævder den individuelle 
Ejendomsrets Nødvendighed; han anerkender Kapitalens 
Berettigelse; han har Intet at indvende mod Årv og 
mod Uligheden mellem Menneskenes økonomiske Vilkaar. 
Han forlanger kun, at Samfundet skal være saaledes ind- 
rettet, at et hvilketsomhelst Menneske er sikker paa at 
erholde de Subsistensmidler, som han ved egen Virk- 
somhed kunde erhverve sig, hvis han var en Vild, der 
levede i Egne, hvor man Intet kender til Jordens Ud- 
stykning og Fordeling mellem private Ejermænd. Og 
dette maa tilvisse bifaldes af Enhver, der ikke har 
drevet sin Uvilje mod Socialismen saa vidt, at han rent 
har glemt, at et velordnet Samfund har Pligter mod sine 
svage og ulykkeligt stillede Medlemmer. Hemmeligheden 
ved hans Socialisme stikker i den Form, som han har 
givet sin Fordring, naar han for de Besiddelsesløse 
kræver Ret til Arbejde. Til dette Punkt skal jeg senere 
komme tilbage; foreløbig skal jeg nøjes med at frem- 
hæve, at selve denne Form er uberettiget og aldeles ikke 
følger af Præmisserne. Det er sandt, at den Vilde har 
Ret til at jage, fiske, samle Frugter og græsse sine Dyr; 
det er sandt, at han kun kan udøve disse Rettigheder 
under den Forudsætning, at han arbejder; men det er 
aldeles ikke sandt, at man nødvendigvis maa bestemme 
hans Ret som en Ret til at arbejde. Hvis han faar 

Jordens Goder uden at arbejde, saa har han, hvad han 
kan forlange og vilde være ganske ubeføjet til at beklage 
sig. Det tør vistnok ogsaa betragtes som givet, at en 
Vild, som fik Mad og Drikke uden at anstrænge sig, 
aldeles ikke vilde falde paa at udstøde Veraab over Til- 
værelsen. Men naar saa er, mon da den Besiddelsesløse, 
der lever i et civiliseret Samfund, som i Reglen har 
Brug for hans Kræfter, med Grund tør føle sig for- 
urettet, hvis Staten, naar han undtagelsesvis mangler 
Beskæftigelse, ikke anviser ham Årbejde, men uden at 
spørge om Vederlag holder Liv i ham? Ja, det forstaar 
sig: det Husly, som en Fattiggaard tilbyder, er ikke 
synderlig lifligt, rummeligt og elegant; men det er vist- 
nok hævet over al Tvivl, at det nok kan maale sig med 
de Jordhuler, hvortil den Vilde saa ofte maa tage sin 
Tilflugt. Og ganske vist er den Kost, som Fattigvæsenet 
opvarter med, kun lidet fin og delikat; men den maa 
være meget omtaaget i sin Forestilling om Naturtilstan- 
dens Beskaffenhed, som indbilder sig, at denne magre 
Kost i Behagelighed og nærende Kraft skulde staa under 
de usle Rødder og Frugter, som den Vilde ikke saa 
sjælden maa stille sin Hunger med. Vil man være ret- 
færdig i sin. Sammenligning mellem den Fattiges og den 
Vildes Kaar, saa bør man ikke glemme, at det sandelig 
ikke er hver Dag, at den Sidstnævnte har Held til at 
bemægtige sig et Raadyr eller lignende fornøjelige Med- 
skabninger. Og det Fortrin har da den Fattige i ethvert 
civiliseret Samfund, som opretholder et offentligt Fattig- 
væsen, at han ingensinde er udsat for ligefrem at dø af 
Hunger, — en Skæbne, til hvilken den Vilde derimod 
hyppigt er hjemfalden. 

Altsaa, naar man gaar ud fra de Forudsætninger, 
hvortil Victor Considérant støtter sig, saa kan man ikke 
sige Andet end, at alle Menneskers naturlige Ret til 
Jordoverfladen i dens oprindelige Skikkelse sker Fyldest, 
at med andre Ord Jordens Udstykning mellem private 

Ejermænd hviler paa et tilstrækkelig tilforladeligt Grund- 
lag, saafremt Staten tilsikrer Enhver, der ikke selv for- 
maar ved Arbejde at skaffe sig det Fornødne, Adgang 
til en Understøttelse af den Beskaffenhed og under de 
Vilkaar, som ere nødvendige, hvis det overhovedet skal 
være muligt at opretholde et offentligt Fattigvæsen. Men 
ligesom vi, naar Talen er om enkelte Personer, finde det 
i høj Grad paaskønnelsesværdigt, at En gør Mere end 
sin strænge Pligt, saaledes er der næppe Nogen, uden at 
han jo vilde sætte stor Pris paa, at Staterne i deres 
Grundlove formaaede at ombytte Retten til Understøt- 
telse med Retten til Arbejde. Det Bedste er og bliver 
det Bedste; og at den sidste Ret er et langt større Gode 
end den første, derom kan der ikke tvistes. Thi som 
jeg før betonede, det er haardt at skulle købe Mad og 
Drikke med Opgivelse af Jævnbyrdighed med sine Med- 
mennesker. En slig Opgivelse er højst saarende for 
Æresfølelsen. Hvo vilde ikke ønske, at Staten formaaede 
at værne om de allerringeste Borgeres Æresfølelse, at 
den var istand til at garantere Enhvilkensomhelst en fri 
AÅrbejders selvstændige Stilling i Samfundet! Men naar 
vi befinde os påa det politiske Omraade, saa spørge vi 
først og fremmest ikke om det Ønskelige, men om det 
Mulige. At ordne en Stat er ikke et Foretagende, som 
egner sig for Digtere; det er en Opgave, hvis rette Løs- 
ning fremfor Alt kræver, at man holder sin Indbildnings- 
kraft i Tømme og uvægerlig forbliver indenfor Virkelig- 
hedens haarde, prosaiske Grændser. Hvad siger nu 
Virkeligheden om den her omhandlede Sag? Er det 
muligt at indrømme Retten til Arbejde? Det ligger nær 
at paastaa, at den, som hævder, at Enhver skal have 
Ret til Understøttelse, Intet kan have mod hin Mulighed 
at indvende. ,,Dersom”, skrev Émile de Girardin”) i 
1848, ,,Samfundet kan uddele Brød til Enhversomhelst, 

der har Trang dertil, uden at denne giver Noget til 
Gengæld, saa kan jeg ikke forstaa, at det ikke skulde 
være lettere for Samfundet at uddele Arbejde, hvoraf 
det kan høste Fordel. Eller mon de 38000 Kommuner, 
hvoraf Frankrig bestaar, ere naaede saa vidt i Civilisa- 
tion, at de ikke have flere Fremskridt behov for at gøre 
deres Agerbrng mere frugtbringende, deres Markeder 
bedre forsynede, deres Omsætninger lettere, deres Sam- 
færsel fuldkomnere, deres Transportmidler mere økono- 
miske, deres Gader sundere, deres Bygninger mere vær- 
dige til deres Bestemmelse?" Saadanne Udraab lyde 
meget smukt; men lader os ikke henrives af veltalende 
Deklamationer; lader os undersøge Sagen i al Ædru- 
lighed. 

Hvad er da egentlig Meningen med Retten til År- 
bejde? Vil det sige, at, naar f. Eks. en Skrædder- eller 
Skomagersvend ikke kan opdrive Årbejde hos nogen 
Mester, saa behøver han blot at henvende sig til en 
eller anden Person eller Institution, som da paa Statens 
Vegne skal lade ham for den almindelige Arbejdsløn sy 
saa mange Frakker eller Sko, som en Svend ordentligvis 
plejer at kunne overkomme. Man har forstaaet Ordene 
saaledes. Vi ville prøve denne Fortolkning. Hvoraf mon 
det nu kommer, at en Svend ikke kan faa Arbejde? 
Forudsat, at han gør sig den størst mulige Umage der- 
for, saa at han ikke har nogensomhelst Sløvhed eller 
Efterladenhed at bebrejde sig, saa maa Grunden være 
en af to. Enten duer han ikke til sin Profession, eller 
ogsaa er der ingen Trang til hans Virksomhed, efterdi 
vedkommende Fag er overfyldt med Arbejdere. I første 
Tilfælde, hvis han er udygtig, kan Staten naturligvis 
heller ikke bruge ham. Hvilken bagvendt Fremgangs- 
maade, om de offentlige Midler bleve anvendte til For- 
færdigelsen af Klædningsstykker, som Ingen er istand 
til at benytte: Det vilde jo aabenbart være det Samme 
som til ingen Nytte at bortkaste de Raastoffer, der 

medgaa. Staten vilde altsaa bære sig langt mere økono- 
misk ad, hvis den gav Vedkommende Årbejdslønnen uden 
at faa hans slette Arbejde til Vederlag. Jeg tænker, at 
Moralens Dom næppe turde blive gunstigere end Økono- 
miens. Maa det ikke kaldes moralsk uforsvarligt, saa- 
fremt Staten ligefrem sætter Præmie paa Udygtighed? 
Hvad der opmuntrer den Enkelte til at lægge Vind paa 
en særdeles Duelighed, er jo netop den Omstændighed, at 
jo dueligere En er, desto større Sikkerhed har han for 
at faa stadigt og vel betalt Arbejde. Hvis denne For- 
skel i Sikkerhed svinder, hvis den Duelige i saa Hen- 
seende intet Fortrin har fremfor den Uduelige, saa maa 
man vistnok betragte det som temmelig afgjort, at Fler- 
tallet synker ned til eller rettere ned under det Middel- 
maadige. Thi vel er det usandt, som Mange have paa- 
staaet, at den menneskelige Natur i og for sig har 
ligefrem Modbydelighed for at arbejde; det er i Virke- 
ligheden kun meget Faa, som rent ud have Lyst til at 
dovne. Men påa den anden Side er det unægteligt, at 
en særdeles Ånspændelse af Evnerne tiltaler de Aller- 
færreste saa lidt, at saa godt som Ingen vilde indlade 
sig derpaa, hvis man berøvede ham Haabet om derved 
at bane sig Vej til en bedre Stilling i Samfundet. Saa 
sandt det altsaa aabenbart hverken kan være Statens 
Opgave hensigtsløst at forøde de offentlige Midler eller 
at forringe den Dygtighed hos Borgerne, som overhovedet 
er Betingelsen for, at der bliver et saadant Velvære i 
Landet, at Statsmagten kan have rundelige Midler at 
raade over, saa sandt kan Staten umuligt indrømme 
Retten til Arbejde i den her omhandlede Forstand und- 
tagen paa visse Vilkaar. Den maa nødvendigvis forlange, 
at den, der henvender sig til den om Arbejde, først 
gennem en omhyggelig offentlig Prøve godtgør, at han 
virkelig for Alvor er hjemme i den Profession, som han 
udgiver sig for at forstaa. Ja, den kan ikke engang 
lade sig nøje hermed; den maa, hvis den ikke vil bringe 

den mest usalige Forvirring ind i alle Arbejderforhold, 
stille endnu én Fordring. For at en Svend eller en 
almindelig Arbejder kan faa, og, naar han har faaet, 
kan beholde Arbejde hos en Mester eller Fabrikherre, 
er det ikke nok, at der er Brug for hans Virksomhed, 
og at han baade kan og vil arbejde. Han maa desuden 
være i Besiddelse af en vis moralsk Udvikling. Den, der 
faar Arbejde, staar i et Afhængighedsforhold til Arbejds- 
giveren. Skal der komme noget Ordenligt ud af det 
Hele, saa maa hin underordne sig denne og villig rette 
sig efter de Paalæg, som gives ham. Gør han Noget, 
som er urigtigt, saa maa han taalmodig finde sig i Ad- 
varsler og Irettesættelser. Uden Disciplin gaa baade 
Værksteder og Fabrikker istaa. Under den nuværende 
Samfundsordning er Disciplinen sandelig stundom tarve- 
lig nok. Det er som bekendt kun den mindst talrige 
Del af Menneskeheden, der udmærker sig ved Lammets 
Fromhed og Føjelighed; de Fleste af os ere udstyrede 
med en god Portion Selvklogskab og Egenraadighed. 
Hvad der nogenlunde holder Egenraadigheden i Tømme 
og forhindrer den fra rent at umuliggøre den Under- 
ordning, hvorpaa al frugtbar Samvirken beror, er såare 
ofte udelukkende Frygten for Afskedigelse, Frygten for 
at miste det vante Udkomme og kastes ud paa det vilde 
Hav. Hvorledes mon det vilde gaa med Disciplinen, 
naar Staten proklamerede Retten til Arbejde, selv om 
det kun var til Bedste for dem, som havde godtgjort 
deres Dygtighed? Det er saa langt fra, at Dygtighed til 
at arbejde og Evnen til at underordne sig altid gaa 
Haand i Haand, at tværtimod Selvfølelsen og den der- 
med følgende Ulyst til at lyde stundom vokser med 
Dygtigheden. At sikre de Dygtige Arbejde hos Staten 
og det Arbejde, der betales ligesaa godt som hos de 
Private, er Et med at berøve dem enhver Opfordring til 
Selvbeherskelse. Arbejdsherren behøver slet ikke at være 
haard eller urimelig; blot han udtaler et mindre vel 

overlagt Ord eller foretager en Handling, der ikke tækkes 
Arbejderne, saa kan han uden Tvivl være sikker paa en 
Opsigelse. Den, der Intet er nødt til at taale, bliver let 
over al Maade kæphøjet. Hvis altsaa Staten ikke aldeles 
vil forstyrre Forholdet mellem Arbejderne og Arbejds- 
giverne, saa maa den lade Retten til Arbejde være ind- 
skrænket til dem, som føre et tilforladeligt Bevis for, at 
deres Arbejdsløshed ikke er deres egen Skyld, ikke er 
en naturlig Følge af, at de have undladt at vise den 
Lydighed og Hensynsfuldhed, som altid kan kræves af 
den Underordnede. 

Hvis nu Retten til Arbejde bliver knyttet til hine 
tvende Betingelser, hvis den gøres afhængig af paalide- 
lige Garantier for Vedkommendes Duelighed og Mo- 
ralitet, mon der da ikke er al mulig Udsigt til, at denne 
Ret bliver Noget, der kun har hjemme paa et Stykke 
Papir, men ikke kommer til at træde ud i Virkeligheden? 
Forholder det sig ikke saa, at den, der er duelig til sin 
Gerning og brav i sin Færd, aldrig er udsat for at staa 
uden Årbejde? er ikke denne sørgelige Lod udelukkende 
forbeholdt dem, paa hvem der i den ene eller anden 
Henseende er Væsenligt at udsætte? Ingen kan besvare 
disse Spørgsmaal bekræftende, medmindre han paa en 
uforsvarlig Maade lukker Øjnene for Virkelighedens bitre 
Kendsgerninger. Erfaringen lærer, at Efterspørgslen efter 
en eller anden Vare stundom kan aftage saaledes, at 
der ikke længere er Arbejde nok til alle dem, som have 
uddannet sig til at tilfredsstille denne Efterspørgsel. 
Som en Følge heraf kommer en Del af de paagældende 
Årbejdere til at staa ledige. paa Torvet. Da denne 
ulykkelige Stilling ikke kan lægges dem selv til Last, 
efterdi den skyldes Omstændigheder, hvorover de ikke 
ere Herrer, ja som de end ikke ere istand til at forudse, 
er det saa ikke rimeligt, at Staten tager sig af dem, 
eller om ikke af dem alle, saa dog idetmindste af de 
brave og hæderlige? Ja, hvis Meningen er, at Staten 

efter Evne bør hjælpe dem ud af Forlegenheden, saa 
maa vi naturligvis svare bekræftende. Helt anderledes 
derimod, naar man vil hævde Retten til Arbejde i den 
her omhandlede Forstand ad: hvis man vil forlange, at 
Staten skal give de Arbejdsløse netop den Slags Arbejde, 
som de private Arbejdsherrer ikke længere formaa at 
skaffe dem. Grunden til, at de mangle Arbejde, er jo 
ifølge Antagelsen den, at Efterspørgslen efter vedkom- 
mende Vare aftager. Skal der tilvejebringes Ligevægt 
mellem Produktion og Konsumption, saa kan det kun 
ske derved, at Produktionen formindskes. Hvis dette 
ikke sker, hvis Staten ufortøvet i samme Øjeblik, som 
Arbejderne afskediges, ansætter dem i sin Tjeneste til 
Fortsættelse netop af den Virksomhed, som de forlade, 
hvad saa? Inden jeg drager Konsekvensen, skal jeg 
først fremhæve, at det vel tør betragtes som givet, at 
Mestrene og Fabrikherrerne ikke skride til at indskrænke 
deres Bedrift, førend Prisen paa deres Varer er ifærd 
med at synke saa dybt, at de staa i Fare for ikke 
længere at faa Produktionsomkostningerne dækkede. 
Heraf følger, at den Omstændighed, at Produktionen 
uafbrudt beholder det samme Omfang, ikke betyder 
Mindre end, at baade den producerende Stat og de pri- 
vate Producenter nødes til at sælge Varerne under Pro- 
ductionsomkostningerne. Denne Fremgangsmaade kan 
Staten fortsætte, til Skatteyderne blive saa kede af 
denne hensigtsløse Anvendelse af deres Penge, at de 
træffe de ved Statens Love hjemlede Foranstaltninger 
for at standse den. Dette vil kunne vare temmelig 
længe, i hvert Fald længe nok til, at forinden stedse 
flere og flere af de private Producenter ere blevne 
tvungne af Forholdene til at opgive deres Virksomhed 
og lade Staten overtage deres Fabrikker. Altsaa: saa- 
fremt Staten anerkjender Retten til Arbejde, udsætter 
den sig for at give den private Industri Dødsstødet. 
Inden den véd et Ord deraf, bliver snart én, snart en 

anden Gren af den industrielle Virksomhed bragt ind 
under dens umiddelbare Ledelse, eller med andre Ord: 
den Understøttelse, som den yder Arbejderne, medfører 
de private Arbejdsherrers Undergang. Denne Ende faar 
Sagen saa meget desto lettere, som Staten ved over- 
hovedet at slaa ind paa denne Bane gør, hvad den for- 
maar, for at tilintetgøre et fornuftigt Fremsyn hos den 
opvoksende Arbejderbefolkning. Ganske vist er Valg- 
friheden hos Drengen, der vælger sin Stilling, eller dem, 
der vælge for ham, for Tiden overmaade begrænset. 
Saare ofte maa man tage, hvad der tilbyder sig, uden 
Hensyn til, hvorledes Fremtidsudsigterne stille sig paa 
denne eller hin Vej; men det kan dog ikke nægtes, at 
der ikke sjælden er Lejlighed til at gøre slige Betragt- 
ninger gældende; og i alle slige Tilfælde følger det af 
sig selv, at Vedkommende vogter sig for at lære en Pro- 
fession, som er saa overfyldt, at den truer med ikke at 
kunne give ham det daglige Brød. For slige Skræmme- 
billeder maa han selvfølgelig blive aldeles ufølsom, hvis 
han altid er sikker påa, naar det ikke gaar påa det 
private Omraade, at kunne blive anbragt hos Staten. 
Der er endnu én Omstændighed, paa Grund af hvilken 
det maa ansés for højst sandsynligt, at Retten til År- 
bejde bliver skæbnesvanger for den private Industri. 
Naar denne Ret staar skrevet i et Lands Grundlov, da 
maa Staten naturligvis være parat til straks at imøde- 
komme de Krav, der i saa Henseende kunne stilles til 
den. Men det er virkelig for sent at indrette et Værk- 
sted eller en Fabrik, naar de ledige Svende eller Ar- 
bejdere have meldt sig. Der skal Tid til at sætte slige 
Foretagender i Gang; og Mænd, som kunne lede dem, 
skabes ikke i en Fart; de maa, naar det Hele skal gaae 
ordentlig til, være tilbørlig opdragne og indøvede. Staten 
nødsages derfor til straks, om end i Begyndelsen efter 
en meget ringe Maalestok, at optræde som Industri- 
drivende i ethvilketsomhelst Fag. De private Producenter 

faa saaledes fra først af alle tilhobe en Konkurrent i 
Staten. Men det er indlysende, at en saadan Konkur- 
rence let kan blive saare farlig for dem, da Staten, 
fordi den har andre Midler at ty til end Udbyttet af 
sin industrielle Virksomhed, vil være i Stand til og let 
vil blive fristet til at underbyde dem. Det er nu meget 
langt fra, at de, som forsvare Retten til Arbejde, ere 
blinde for, at dette maa medføre, at Staten kommer til 
at optræde som Producent. Tværtimod: i den Artikel, 
som jeg før fremdrog, indskærper Victor Considérant, at 
»Anerkendelsen af Retten til Arbejde aabenbart kun er 
mulig paa den Betingelse, at Staten indlader sig paa at 
organisere Industrien"; han forlanger derfor, ,,at Sam- 
fundet for at stille Ejendommen paa en Grundvold, der 
i teoretisk Henseende er fuldkommen lovmæssig, og for 
faktisk at sikkre sig imod alle revolutionære Farer, hvis 
Hovedgrund er Massens usikkre og elendige Tilstand, 
fremfor Alt bør sætte sig istand til at organisere indu- 
strielle Institutioner, ved Hjælp af hvilke det kan garan- 
tere alle dem af dets Medlemmer, som anmode derom, 
et tilstrækkelig betalt Arbejde.” Men er han end altsaa 
ikke fuldstændig blind, saa er han dog i højeste Grad 
nærsynet. Det vidner om en stor Mangel paa skarpt 
Blik, om en mærkværdig Naivitet, naar han indbilder 
sig, at slige Foranstaltninger ville tjene til at befæste 
Ejendommen. Nej, da saa” Proudhon dybere i Tingene, 
da han sagde”): ,Lad mig faa Retten til Arbejde, og 
jeg overlader Eder Ejendommen" 9: ved Retten til År- 
bejde afskaffer jeg Ejendommen. For at indse Rigtig- 
heden af Proudhons Betragtning maa vi for det Første 
erindre, at det ikke er ganske heldigt, naar Considérant 
blot taler om industrielle Institutioner. Herved faar 


+) Émile de Girardin: Le droit au travail, II, S. 112 og 172—173 
og P.J. Proudhon: Le droit au travail et le droit de propriété 
i Oenvres complétes, Tome VII, 1868, S. 196—199. 

Sagen let den Vending, som om det kun er Fabriks- og 
Haandværksdrift, hvorpaa Staten vil blive drevet til at 
indlade sig. Men dette er naturligvis en aldeles vilkaar- 
lig og uigennemførlig Begrænsning. Bliver Retten til 
Årbejde hjemlet ved Loven, saa maa den selvfølgelig 
ikke blot kunne paakaldes af Svende og Fabrikarbejdere, 
men af enhvilkensomhelst Borger i Landet, altsaa ogsaa 
af dem, der have Handel, Agerdyrkning og aandelige 
Sysler til Livsopgave. Der er ikke et eneste Omraade, 
hvorpaa Mennesker kunne tumle sig, uden at Staten 
kommer til at optræde som Årbejdsgiver. Udtrykket: 
»Industriens Organisation" maa derfor i Sandhedens og 
Nøjagtighedens Interesse ombyttes med Louis Blancs be- 
rømte, altomfattende Feltraab: ,,Arbejdets Organisation”. 
Fremdeles er det næppe tilstedeligt, naar Considérant taler, 
som om de af Staten oprettede og ledede Institutioner 
bestandig kunne vedblive at have private Foretagender 
bestaaende ved Siden af sig. Nej, der vil mellem den 
offentlige og private Virksomhed udvikle sig en Konkur- 
rence, der, som jeg nys fremhævede, naar den gaar 
Haand i Haand med Retten til Arbejde og gennemføres 
med Alvor, efter al Sandsynlighed vil ende med, at de 
private Producenter bukke under. Lader os høre Louis 
Blanc. Efterat han i Marts 1848 for det i Palais Luxem- 
bourg forsamlede Arbejderparlament med faa raske Træk 
havde udkastet et Fremtidsbillede af den Ordning af Ar- 
bejdet, hvorfor han var begejstret, udbrød han tilsidst): 
»Staten vilde naa til Virkeliggørelsen af denne Plan 
gennem successive Forholdsregler. Meningen er ikke at 
krænke Nogen. Staten vilde opstille sit Mønster; ved 
Siden deraf vilde man have de private Institutioner, det 
bestaaende økonomiske System. Men saa stor er den 
elastiske Kraft, som vi tiltro vort System, at det i kort 


+) Jvfr. Louis Blanc: La Révolution de Février au Luxembourg, 
5347: 


305 


Tid — det er vor faste Tro — vilde have udstrakt sig 
over hele Samfundet, dragende de rivaliserende Systemer 
til sig med en uimodstaaelig Tiltrækning. Det vilde være 
som en Sten, der kastes i Havet og danner den ene 
Cirkel efter den anden, den ene større end den anden." 
Ifølge Louis Blanc vil altsaa — hvor ivrigt han end selv 
adskillige Gange protesterer mod denne Konsekvents — 
Enden paa det Hele blive, at alle Landejendomme, alle 
Fabrikker og Værksteder, kort sagt enhver Bedrift, af 
hvad Navn nævnes kan, falder ind under Statens Be- 
siddelse”). Dette er naturligvis ingenlunde det Samme 
som, at Alle blive lige velhavende. Med denne Indret- 
ning af Samfundet lader der sig meget vel forene en 
saadan Fordeling af det Udbytte, som Samfundets pro- 
ducerende Virksomhed giver, at de, der have overladt 
deres Marker, Fabrikker o. s. v. til Staten, faa en større 
aarlig Godtgørelse end de, der ikke kunne skyde Mere 
end deres personlige Arbejde ind i det store Aktie- 
selskab. Men det er i al Fald klart, at Ejendommen vil 
have undergaaet den mest afgørende Forandring, at den 
vil blive aldeles forskellig fra det, som vi nu forstaa ved 
dette Navn. 

Om nu en saadan socialistisk Omdannelse af Samfundet 
er mulig, om den vil medføre fælles Elendighed eller alminde- 
ligt Velvære, derpaa skal jeg ikke indlade mig. En Bedøm- 
melse heraf vilde kræve en omhyggelig Gennemgaaelse af de 
mangehaande Maader, hvorpaa man har tænkt sig Arbej- 
dets Organisation sati Værk. Jeg skal her indskrænke mig 
til at berøre det Forhold, hvori dette socialistiske Ideal 
staar til Retten til Arbejde. Og det træffer sig da saa 
mærkeligt, at, medens Retten til Arbejde er Forudsæt- 
ning og Udgangspunkt for Idealet, saa vil Idealets Virke- 
liggørelse nødvendigvis bevirke, at denne Ret gaar til 
Grunde. Det maa nemlig fastholdes, at Retten til Arbejde i 


+) Jvfr. Alfred Sudre: Histoire du Communisme, S. 390—395. 

denne Sammenhæng bestandig er at forstaa om Retten 
til en bestemt Slags Arbejde, om Retten til efter eget 
Ønske, saafremt Vedkommende da ellers duer dertil, at 
blive enten Ågerdyrker eller Skomager eller Læge 0. s. v. 
Alle disse Ønsker kan Staten kun imødekomme, saa- 
længe der endnu er private Virksomheder tilbage, som 
den kan opsluge. Mængden af Arbejdere maa i ethvilket- 
somhelst Fag nødvendigvis rette sig efter den forhaanden- 
værende Trang. Der kan f. Ex. i et Land kun være et 
begrænset Antal Læger eller Sagførere. Det strider mod 
alle Regler for en sund Husholdning, om Regeringen 
ansætter flere, end der behøves, saa at de gaa og falde 
over hverandre uden at have Tilstrækkeligt at bestille. 
Og paa den anden Side ér det fuldstændig ugørligt kun- 
stigt at forøge Efterspørgslen; det vilde være i højste 
Grad baade uøkonomisk og umoralsk, om Regeringen 
lagde Vind paa at frembringe flere Sygdomme og Rets- 
trætter hos Borgerne, end der allerede er. Den har 
tværtimod den omvendte Opgave; thi Sygdomme og Rets- 
trætter ere ikke til for Lægernes og Sagførernes Skyld, 
men omvendt disse for hines Skyld. Som det gaar med 
Læger og Sagførere, saaledes gaar det ogsaa med Skræd- 
dere, Skomagere og alle mulige Andre. Naar i et eller 
andet Fag den. private Virksomhed er ophørt, og naar 
der allerede er ansat saa mange Funktionærer, som Nød- 
vendigheden kræver, saa maa Staten, hvis der endnu 
melder sig Flere, nødvendigvis svare, at den kun kan 
sysselsætte dem paa det Vilkaar, at de -paatage sig, hvad 
andet Arbejde den maatte have at byde dem. Lader os 
tænke os, at Udviklingen har naaet et saadant Højde- 
punkt, at alle Fag ere komne ind under Statens Ledelse, 
at der ikke er en eneste Borger, uden at han jo saa at 
sige er bleven forvandlet til en Statsembedsmand. Hvad 
saa? Ja saa bliver det for Fremtiden Staten, der skal 
træffe Bestemmelse om Anvendelsen af den opvoksende 
Slægt. Hvert Aar vil den i Henhold til de statistiske 

Opgørelser sige: i Aar behøve vi saa og saa mange 
Skræddere, saa og saa mange Læger, saa og saa mange 
Arkitekter o. s. v. Naturligvis er der Intet i Vejen for, 
at den saa vidt muligt kan respektere den Enkeltes Til- 
bøjelighed, men vel at mærke kun for saa vidt muligt. 
Har Staten f. Ex. ikke Plads for flere Læger, og En 
alligevel føler en uimodstaalig Drift til at slaa ind paa 
denne Vej: saadanne individuelle Nykker vil der ikke 
kunne tages Hensyn til. Hin Enkelte vil ikke som nu 
have Lov til at følge sit eget Hoved og prøve sin Lykke; 
han maa til Ære for Statistiken finde sig i at blive 
stukken ind i en eller anden ham aldeles ligegyldig 
Virksomhed, hvor der mangler et Nummer i den for- 
langte Mængde af Arbejdere. Statens Myndighed maa 
faa et endnu videre Omfang; hvis den skal bære An- 
svaret for hver Enkelts Bekæftigelse og Underhold, saa 
kan den ikke med Sindsro se paa, at Borgernes Antal 
forøges eller formindskes paa en saadan Maade, at det 
hele Maskineri staar i Fare for at komme i Uorden; 
den nødsages derfor til at stille Ægteskaberne under en 
Kontrol, hvorom vi nu til Dags ikke have nogen Ånelse. 
Den vil fremdeles ikke kunne tillade, at Enhver efter 
Behag fæster Bo i Landet, hvor han vil. Skal den store 
Produktionsvirksomhed bære den behørige Frugt, saa 
maa der fremfor Alt herske Punktlighed og Orden. 
Ligesom nu for Tiden en. Officier uden Indsigelse har 
at begive sig fra det ene Garnisonssted til det andet, 
naar Krigsministeriet finder denne Forflyttelse belejlig, 
saaledes vilde for Fremtiden Enhver med Hensyn til 
Opholdssted blive højere Autoriteters Forgodtbefindende 
undergiven. Behager det f. Eks. en Urtekræmmer for- 
trinlig at bo i Odense, det hjælper ikke. Hvis der i 
Odense er én Urtekræmmer for mange, men i Svendborg 
én for lidt: fluks maa han til Svendhorg. Kortsagt: ved 
Arbejdets fuldstændig gennemførte Organisation af Staten 
knuses den personlige Frihed aldeles; Samfundet for- 

vandles til en stor Tvangs- og Årbejdsanstalt. Rigtignok 
trøste Socialisterne os med, at den Stat, hvorom de pro- 
fetere, til Gengæld vil blive aldeles demokratisk, at En- 
hver vil komme til at øve den samme Indflydelse paa 
Regeringens Dannelse. Thi naturligvis ere de Fleste af 
dem enige om, at enhver Regering, baade den, der fore- 
staar det Hele, og de, der staa i Spidsen for de under- 
ordnede Kredse, bør tilvejebringes gennem den mest ud- 
strakte Udvidelse af Valgretten. Alt dette kan være 
overmaade dejligt; det er særdeles tiltalende for den 
Enkelte at være sikkret en medbestemmende Indflydelse 
påa det Heles Gang; men hvad har det Altsammen at 
betyde, naar han trods al sin Stemmen mister sin Selv- 
bestemmelsesret? Helligere endnu end alle de offentlige 
Rettigheder ere de rent personlige Rettigheder. At have 
— naturligvis indenfor rimelige Grænser — fri Raadig- 
hed over sin Person, dette er et Maal, som Mennesket 
ikke kan opgive at tilstræbe, uden at fornægte en højst 
væsenlig Side af sin Natur. Den fuldstændigste Sikker- 
hed for rigelig Nydelse af Mad og Drikke vilde i Længden 
føles som en Ulykke, naar den blev købt med Opgivelsen 
af den personlige Frihed. Er der blandt de moderne 
politiske Forfattere Nogen, som har talt varmt og ind- 
trængende for Personlighedens Ret, saa er det Stuart 
Mill. Hans Skrift ,,on liberty" er et Indlæg, der gør 
ham lige megen Ære baade som Menneske og som Tænker. 
Men efter at have læst denne Bog overraskes man, naar 
man i hans politiske Økonomi ser ham foretrække Kom- 
munismen for den nuværende ufuldkomne Samfunds- 
orden. Han gør blandt Andet gældende”), at ,det 
store Flertal af Arbejdere i England og de fleste 
andre Lande have lige saa ringe Frihed til at vælge 
deres Beskæftigelse eller Opholdssted, at de praktisk 
ere lige saa afhængige af bestemte Regler og af 


+) Jvfr. Principles of political Economy, Peoples edition, S. 128 
—129. 

Andres Vilje, som de kunde være under nogetsomhelst 
System, naar undtages ligefremt Slaveri.” Dette er 
unægteligt sandt. Men naar han deraf slutter, at ,,Kom- 
munismens Indskrænkninger vilde være Frihed iSammen- 
ligning med de Vilkaar, som største Delen af Menneske- 
slægten nu for Tiden er underkastet”, da turde han 
højligen tage Fejl. Thi han maa tilvisse siges at være 
altfor lidet kritisk ligeoverfor Kommunismen, naar han 
kort i Forvejen bemærker, at ,,Individerne i et kommu- 
nistisk Samfund ikke behøve at være lænkebundne til en 
bestemt Beskæftigelse eller til et bestemt Sted.” Naar 
galt skal være, er det dog altid bedre, at Nogle have 
det godt, end at Alle have det slet. Selv for dem, 
der have trukket det korteste Straa, er denne Tingenes 
Tilstand ikke helt at foragte. Lad end Muligheden for 
en Forbedring af deres Kaar være nok saa ringe, de 
beholde dog altid Haabet om maaske enten ved Dygtig- 
hed eller ved gunstige Omstændigheder at opnaa en 
Stilling, der skaffer dem en større personlig Frihed. 
Men over den Port, som fører ind til Kommunismens 
Rige, bør, hvad den personlige Frihed angaar, sættes 
den Indskrift: ,,Lader Haabet fare”. I dette Rige er der 
ingen Plads for den fri, selvgyldige Personlighed; Enhver 
maa finde sig i at blive en uselvstændig Brøkdel af det 
store Hele. Alle de derfor, som have den personlige 
Frihed kær, kunne kun med Bekymring se Staten -begive 
sig ind paa et Spor, der, konsekvent fulgt, fører til Kom- 
munismen. Retten til Arbejde er et af de Vejskæl, hvor 
de politiske Tankegange svinge i Retninger, der aldrig 
kunne mødes til fælles Samvirken. Den klinger fra først 
af som en højst tiltrækkende, blid socialistisk Formel; 
dens sidste Konsekvents er det kommunistiske Ideal. 
De, der her stemme for og imod, tilhøre diametralt mod- 


satte, uforligelige politiske Skoler. 
Å. €. Larsen. 


(Sluttes i næste Hæfte.) 


Et Skud i Taagen. 


Den lille grønne Stue paa Stavnede var øjensynlig 
nærmest indrettet paa at tjene som Gennemgang til den 
øvrige Flugt af Værelser. Ialfald indbød de lavryggede 
Stole, der vare stillede op langs med det perlemalede 
Panel, ikke til længere Ophold. Paa Midten af Væggen 
sad der et Hjorte-Gevir og kronede en lys Plet, hvis 
Form tydeligt angav, at et ovalt Spejl her engang havde 
havt sin Plads. Den ene af Takkerne bar en bredskygget 
Damestraahat med lange céladongrønne Baand. I Hjørnet 
tilhøjre stod der en Fuglebøsse og en tørstig Calla, i det 
andet en Bunke Medestænger og i en af Snørerne var 
der indknyttet et Par Hansker. Midt i Stuen fandtes et 
lille rundt Bord med forgyldt Fod; en stor Buket Bregner 
laa paa dets sorte Marmorplade. 

Det var sent paa Formiddagen. I en stor og gylden 
Stime strøg Sollyset ind gennem en af de øverste Ruder 
og dalede ned midt imellem Bregnerne; nogle af dem 
var frodigt grønne, de fleste vare visne, ikke tørre og 
sammenkrøllede, de havde ganske deres Form, men den 
grønne Farve var vegen for en Uendelighed af gule og 
brune Skatteringer fra det spædeste Hvidgule- til det 
kraftigste Rødbrunt. 

Ved Vinduet sad der en Mand paa en femogtyve 
Aar og stirrede hen paa de lystige Farver. Døren ud 
til Naboværelset stod vidt aaben og ved Klaveret der- 

inde sad en høj ung Dame og spillede. Klaveret stod 
nær ved det aabne Vindu og Karmen var saa lav at hun 
kunde se ud paa Græsplænen og Vejen, hvor en ung 
Mand i en lidt vel stilfuld Ridedragt var beskæftiget 
med at ride en Skimmel til. Rytteren var hendes For- 
lovede, Niels Bryde hed han; hun var Husets Datter. 
Skimlen derude var hendes og det var en Fætter til 
hende, der sad inde i Forstuen, en Søn af hendes Far- 
broder Proprietær Lind til Begtrup, der var død arm 
og forgældet og om hvem der i levende Live aldrig var 
bleven sagt et godt Ord, hvad han da heller ikke for- 
tjente. Sønnen Henning havde Lind til Stavnede taget 
sig af og bekostet opdraget, dog kun saa nogenlunde, 
thi uagtet Henning var godt begavet og havde megen 
Lyst til Bogen, blev han dog taget ud af Latinskolen 
saasnart han vel var konfirmeret og kom saa hjem til 
Stavnede for at lære Landvæsenet. Nu var han et Slags 
Forvalter paa Gaarden, men havde ingen ret Myndighed, 
da den gamle Lind ikke kunde afholde sig fra at tale 
med allevegne. 

Hans Stilling var i det Hele taget meget ubehagelig. 
Gaarden var i daarlig Forfatning og der kunde Intet 
gøres for at forbedre den, da der manglede Kapital. Der 
kunde slet ikke være Tale om at holde Skridt, ikke med 
Tiden, men ikke engang med Naboerne. Alt maatte gaa 
som det havde gaaet, Gud véd hvorlænge: saa megét 
som muligt for saa lidt som muligt. I daarlige Aar 
maatte der derfor ogsaa sælges Jordlodder fra, for at 
man dog kunde faa rede Penge at se. 

Det var i det Hele en saare sørgelig Drift for en 
ung Mand at sætte sin Tid og sine Kræfter ind paa; 
hertil kom at gamle 'Lind var meget hidsig og umed- 
gørlig og da han havde vist Henning de omtalte Vel- 
gerninger, mente han ikke at være ham nogetsomhelst 
Hensyn skyldig. Han undsaa sig saaledes ikke, naar 
han blev heftig, for at lade denne høre hvad for en 

forsulten Unge han havde været da han tog ham til sig 
og blev han rigtig vred, gik han endog saa vidt at han 
kom med, ganske vist sandfærdige, men ogsaa højst 
skaanselsløse Hentydninger til Faderens Færd. 

En ugift Onkel nede i det Slesvigske, som drev en 
udstrakt Tømmerhandel, havde flere Gange søgt at faa 
Henning ned til sig og denne var ogsaa for lang Tid 
siden løben bort fra Livet paa Stavnede, hvis han ikke 
havde været saa forelsket i Datteren at han ikke kunde 
tænke sig Muligheden af at leve noget andet Sted end 
hun. Det var imidlertid ingen lykkelig Kærlighed. 
Agathe kunde godt lide ham, de havde leget sammen 
som Børn, for den Sags Skyld ogsaa som Voksne; men 
da han en Dag, det var nu et Åar siden, havde erklæret 
sig for hende, var hun bleven baade vred og forbavset 
og havde sagt ham, at hun ansaa det for en ubesindig 
Spøg og at hun ikke haabede at han vilde give hende 
Anledning til at betragte det som en fiks Vanvittighed, 
ved nogensinde tiere at hentyde til noget Lignende. 

Sagen var nemlig den at den nedværdigende Be- 
handling hun stadig saa” ham udsat for og som han taalte, 
ganske vist af Hensyn til sin Kærlighed til hende, vir- 
kelig havde nedsat ham i hendes Øjne, saaledes at hun 
ansaa ham for hørende til en anden og lavere Kaste 
end hendes egen, ikke lavere i Rang eller fordi han var 
fattig, men lavere i Følelse, lavere i Æresbegreb. 

Saa kom nogen Tid efter Forlovelsen med Bryde. 

Hvad havde Henning ikke lidt i det Fjerdingaar, 
det havde staaet paa! og dog blev han; han kunde 
ikke give Slip paa Tanken om at vinde hende, han 
haabede der skulde ske et eller andet, ja han haabede 
egentlig næppe, han fantaserede om mærkelige Begiven- 
heder, der skulde indtræffe og gøre Ende paa Forbin- 
delsen, men han ventede ikke hans Fantasier skulde blive 
Virkelighed, han trængte til dem som Paaskud for at 
blive. 

»Agathe!" kaldte Rytteren derude og holdt sin Hest 
an ved det aabne Vindu, ,,du ser jo slet ikke paa os 
og nu gør vi dog vore Sager saa net.” 

Agathe drejede Hovedet om mod Vinduet, nikkede 
til ham og sagde idet hun blev ved med at spille: , Vist 
ser jeg paa jer, I var jo nær faldet derhenne ved Sne- 
bolletræet"; og hun gjorde nogle hurtige Løb højt oppe 
i Diskanten. 


»Gaa nu! — Hyp!f og hun slog over i en larmende 
Galopade. 

Men Rytteren blev holdende. 

»Naa?” 


»Sig mig, vil du blive siddende der ved Klaveret 
hele Formiddagen. 

Jan 

»Ja, saa tror jeg vi vil prøve det — ja, vi kan 
vel nok ride over til Hagestedgaard og komme igen til 
Middag?” 

»Ja, naar I skynder jer, farvel, tykke Blis, Farvel 
Niels”, 

Saa red han, hun lukkede Vinduet og spillede videre, 
men holdt snart op; — det var dog meget morsommere 
at spille, naar han red derude og var utaalmodig. 

Henning sad og saa” efter den Bortridende. Hvor 
han hadede dette Menneske; havde han blot ikke været ...…. 
og de passede slet ikke for hinanden; vilde der bare 
komme en lille Kurre paa Traaden at de ret kunde 
komme til at vise sig for hinanden som de virkelig 


Agathe kom ind i den grønne Stue nynnende påaåa 
Motivet til den Nocturne, hun nys havde spillet, hun gik 
hen til det lille Bord og gav sig til at ordne Bregne- 
buketten. Sollyset faldt lige paa hendes Hænder; de 
var store og hvide, dejligt formede. Henning blev altid 
betaget af disse smukke Hænder, og idag bar hun meget 


vide Ærmer, saa den runde Årm saas lige op til Albuen; 

de var saa yppige disse Hænder med deres fyldige Blødhed, 
blændende Hvidhed og kraftige Former; og saa det fine 
skiftende Muskelspil, de yndefulde Bevægelser — der var 
saadan en nydelig bølgende Bevægelse naar de strøg 
hen over hendes Haar. Hvor havde han ikke tidt havt 
Ondt af dem, naar de maatte springe og strække sig 
over de dumme Tangenter, det passede de slet ikke til, 
de skulde ligge stille i Skødet af en mørk Silkekjole, 
smykkede med store Ringe som nøgne Haremskvinder. 

Som hun stod der og syslede med Bregnerne var 
der i hendes Ansigt et Udtryk af ligegyldig Lykke, der 
æggede Henning. Hvorfor skulde Livet være saa lyst og 
let for hende, der havde ranet hvert Glimt af Lys fra 
ham? Om han skræmmede hende op af denne lyse Ro, om 
han jog en lille Skygge over hendes Vej! Hun havde 
slængt hans Kærlighed ned i Støvet for sine Fødder og 
var gaaet hen over den som var den en livløs Ting, som 
var det ikke en Menneskesjæl, der længselsfuld og lykke- 
syg vred og vaandede sig i denne Kærlighed...... 

»Nu kan han snart være i Borreby”, sagde han saa 
og saa” ud ad Vinduet. 

»Nej, han vilde til Hagestedgaard”, svarede hun. 

»Naa, ja det andet er jo ikke meget af Vejen.” 

»Hvad for noget? det er jo slet ikke paa Vejen.” 

»Nej, det er det jo egentlig heller ikke — kommer 
han der ligemeget endnu?" 

Hvor? 

»I Borreby naturligvis, hos Skovfogden.” 

»Det véd jeg virkelig ikke, hvad skulde han komme 
der efter?” 

»Åa, det er vel Folkesnak, — du véd de har den 
kønne Datter.” 

sOgssaa?? 

»Ja Herregud! alle Mandfolk er da ikke Munkef, 

»Siger man da noget?” 

»Aa hvad, man siger jo noget om alle Folk, men 
han kunde jo gærne være noget forsigtigere.” 

»Men hvad siger man da? hvad siger man? 

,Åa, Stevnemøder og... det Sædvanlige.” 

»Du lyver Henning! det er der Ingen der siger, det 
er Noget du laver Altsammen.” 

»Hvorfor spørger du saa? — Hvad Fornøjelse skulde 
jeg forresten have af at gaa og fortælle Folk om den 
Lykke, han gør hos de Borreby Piger!" 

Hun lod Bregnerne ligge og gik hen til ham. ,, Saa 
lav havde jeg ikke troet du var, Henning," sagde hun. 

»Ja, Kæreste, jeg kan saa godt forstaa du bliver op- 
bragt, det maa jo ogsaa være kedeligt for dig at han 
ikke kan lægge saa meget Baand paa sig — ialtfald nu.” 

»Fy Henning! det er usselt og uværdigt af dig, men 
jeg tror ikke dine Løgne.” 

»Ja det er jo ikke mig der siger det,” sagde han 
og saa” ned for sig, ,jeg har ikke set dem kysse hin- 
anden.” 

Agathe bøjede sig hen mod ham og slog ham for- 
agteligt paa Kinden. 

Han blev bleg som et Lig og saa” op paa hende 
med et Blik, der halvt var en syg Hunds og kun halvt 
en krænket Mands. Agathe skjulte Ansigtet i sine Hænder 
og gik hen mod den aabne Dør. Der stod hun lidt og 
støttede sig som om hun var svimmel, saa saa” hun over 
Skuldren hen påa ham og sagde koldt og roligt: ,,Hen- 
ning, jeg vil sige dig, jeg fortryder ikke hvad jeg har 
gjort.” 

Saa gik hun. 

Henning sad længe som bedøvet, saa vaklede han 
op paa sit Værelse og kastede sig paa sin Seng. Han 
væmmedes ved sig selv. Nu var Alt forbi — det Klogeste 
han kunde gøre var at skyde sig en Kugle for Panden; 
leve — luske sig Livet igennem med et skulende Blik 
som en sparket Hund? — Nej! — Hun havde stemplet 

ham med Trællens Mærke ved sit Slag og hun havde 
Ret, der var intet Andet at gøre overfor en saadan Lav- 
hed. Hvor havde han ikke elsket hende! — brændende 
— vanvittigt; men ikke som en Mand, som en Hund, — 
i Støvet for hendes Fødder som for et Gudebillede. De 
stod i Haven, hun skar sit Navn i et Træ, Vinden legede 
med hendes Haar, han stjal sig til at kysse en af de 
flagrende Lokker og var lykkelig i Dage derefter; nej 
hans Kærlighed havde aldrig havt mandigt Mod eller 
frejdigt Haab, han var Træl i Alt, i sin Kærlighed, sit 
Haab, sit Had. — Hvorfor havde hun ikke troet hvad 
han fortalte, men stolet blindt paa Niels? Han havde 
aldrig løjet for hende, det var den første lave Handling 
han. nogensinde havde begaaet og hun havde straks set 
det! Det var fordi hun aldrig havde tiltroet ham Andet 
end hvad lavt og lumpent var. Hun havde aldrig for- 
staaet ham, og for hendes Skyld havde han udholdt dette 
lange kummerlige Liv paa Stavnede, hvor hver Bid Brød 
han havde puttet i sin Mund var bleven gjort bitter ved 
Mindelser om at den var en Gave. Han kunde blive 
rasende ved den Tanke. Hvor han hadede sig selv for 
sit vanvittige Taalmod, for sin ydmyge Haaben. Han 
kunde myrde hende for det hun havde gjort ham til, og 
han vilde hævnes, hun skulde betale ham de lange For- 
nedrelsens Åar, de tusinde kvalfulde Timer. Hævn for 
hans tabte Selvagtelse, Hævn for hans slaviske Elskov 
og for Slaget paa hans Kind. 

Saa vuggede han sig nu i Drømme om Hævn, som 
før 1 Drømme om Elskov, og han skød sig ikke, han 
rejste ikkeheller. 


En Formiddag to eller tre Dage senere stod Hen- 
ning nede i Gaarden med Bøsse og Jagttaske. Som han 
stod der kom Niels Bryde ridende ligeledes udrustet til 
Jagt og ihvorvel de nu begge to syntes grumme lidt om 
hinanden, taltes de dog venligt ved og lod særdeles 

henrykte over at det traf sig saa heldigt at de kunde 
gøre Turen sammen. De fulgtes saa ad ned til ,,Røn- 
nen”, en temmelig stor, lyngklædt, lav og flad Holm ude 
mod Fjordmundingen. Rønnen var hen paa Efteraaret 
meget besøgt af Sælhunde, som boltrede sig paa de lave 
Sandbanker, der skød ud fra Stranden, eller sov paa de 
store Rullesten, som laa i Landingen. Og det var disse 
Sælhunde Jagten gjaldt. Da de havde naaet Stedet, gik 
hver sm Vej langsmed Vandet. Det graalige disede Vejr 
havde lokket mange Sæler ind og de hørte jævnlig hin- 
anden skyde. Efterhaanden tog Disen til og ved Mid- 
dagstid laa Taagen tyk og tæt over Holm og Fjord, det 
var ikke muligt at kende Sten og Sælhunde fra hinanden 
i tyve Skridts Afstand. 

Henning satte sig nede ved Stranden, og stirrede 
ind i Taagen. Der var ganske stille, kun en blid, skvul- 
pende Lyd fra Vandet og en enlig Strandløbers ængste- 
lige Piben dukkede en Gang imellem op af den tunge, 
trykkende Tavshed. 

Han var træt af alle disse Tanker, træt af at haabe, 
træt af at hade, syg af.at drømme. Sidde ganske stille 
og stirre døsigt ud for sig, forestille sig Verden som 
noget, der laa langt borte i det Fjærne, som noget, der 
var overstaaet, sidde her ganske stille og lade Timerne 
dø en for en, det var Fred, det var næsten Salighed. 
Da lød der en Sang gennem Taagen, frejdigt og jublende: 

Til Majdag fører jeg hjem min Brud, 

En Rosensblomme i Liljeskrud. 

Spil Spillemænd, spil! 

Den Dag skal Skoven ha” Grønt i sin Hat 
Og Engen ha” Blomster i Barm. 

Og fuld saa Maanen skal være den Nat, 
Men Solen skal danse sig varm. 

Og Gøgen skal kukke og Lykke os spaa 


Og Finker skal fløjte og Drosler skal slaa, 
Men Sorgen skal holde sig hjemme. 

Det var Niels Brydes klare Røst. Henning sprang 
op; som et Lyn slog Hadet ned i ham, hans Øje brændte, 
han lo hæst, saa kastede han Bøssen til Kinden, 

Men Sorgen skal holde sig hjemme. 
klang det igen; han sigtede mod Lyden ind i Taagen, 
de sidste Ord døde i Knaldet — saa var Alt stille 
som før. 

Henning maatte støtte sig til den rygende Bøsse, 
han holdt Aandedrættet tilbage for at lytte — nej, Gud- 
skelov! der var kun Vandets Skvulpen og det fjærne 
Skrig af opskræmmede Maager. — Jo! det jamrede sig 
derinde i Taagen. Han kastede sig ned paa Jorden, 
trykkede Ansigtet ned i Lyngen og holdt sig for Ørene. 
Tydeligt saa” han det fortrukne Ansigt, Lemmernes Krampe- 
trækninger og det røde Blod, der ustandseligt vældede 
ud af Brystet, Strøm paa Strøm, dreven frem ved hvert 
Hjærteslag — falde ned paa den brune Lyngtop, risle 
nedad Grene og Stamme og saa sive bort mellem de 
sorte Rødder. 

Han løftede Hovedet og lyttede: det jamrede sig 
"endnu, men han turde ikke gaa der hen, nej, nej! han 
sled i Lyngen med sine Tænder, gravede med Hænderne 
i den løse Bund, som for at søge Skjul, væltede sig som 
en Vanvittig frem og tilbage, men endnu var det ikke 
forbi derinde, endnu hørte han det klage. 

Endelig tav det. Han laa længe og lyttede, saa 
krøb han langsomt paa alle Fire ind i Taagen. Det 
varede længe inden han kunde se Noget, saa fandt han 
ham omsider ved Foden af en lille Jordbanke. Han var 
stendød; Skuddet havde truffet ham lige i Hjærtekulen. 

Henning tog Liget i sine Arme og bar det tværs 
over Rønnen ned i den Baad, de vare komne derover i, 
saa tog han Åarerne og roede mod Land. Fra det Øje- 
blik han havde set Liget havde hans Bevægelse sat sig 
og der var traadt et stilfærdigt, dumpt Vemod i Stedet. 

Han tænkte paa Livets Forgængelighed og paa hvordan 
han skaansomst skulde forberede dem derhjemme. 

Da han var kommen i Land gik han op til en Bonde- 
gaard for at faa fat i et Køretøj. Manden spurgte 
hvordan Ulykken var sket. Beretningen dannede sig 
næsten som af sig selv paa Hennings Læber: Bryde var 
krøben over en Banke derude paa Vestsiden med Bøssen 
i Haanden, Hanen havde sagtens staaet paa Halv, Noget 
havde taget fat i den og Bøssen var gaaet af. Henning 
kunde af Skuddet høre at de var nær ved hinanden og 
havde raabt paa Bryde, da han intet Svar fik blev han 
urolig og gik efter Knaldet, saa fandt han ham ligge lige 
nedenfor Jordbanken, men da var han allerede død. 

Han fortalte det Hele roligt i en dæmpet, bedrøvet 
Tone og havde slet ingen Fornemmelse af Skyld medens 
han fortalte det; men da de havde faaet Liget op i 
Vognen og det sank ned i Halmen, faldt Hovedet om 
paa Siden og slog med et svagt Bump mod Vognfaddingen, 
da var Henning nær besvimet og han var ganske hjærte- 
syg medens de kørte med Liget over Borup til Hage- 
stedgaard. 

Hans første Tanke da han havde faaet Liget afleveret 
var at løbe sin Vej og det var kun med den allerstørste 
Selvovervindelse han tvang sig til at blive til Begravelsen 
var forbi. Der var i den Ventetid en feberagtig Uro 
over ham i det Ydre og noget sælsomt Opskræmt ved 
hans Tanker, der gjorde, at de ikke kunde holde fast 
ved noget Bestemt, men flakkede fra det ene til det 
andet. Denne deres rastløse Hvirvlen og Kredsen, som 
han ikke havde Magt til at” standse var ved at gøre ham 
vanvittig, og naar han var ene gav han sig til at tælle 
eller han nynnede og slog Takt med Foden for paa denne 
Maade ligesom at fængsle Tankerne og slippe for at blive 
hvirvlet ind i deres forfærdelige, udmattende Runddans. 

Endelig kom da Begravelsen. 

Dagen efter var Henning paa Vejen til sin Onkel 
Tømmerhandleren for at bede ham om at give ham en 
Ansættelse i hans Forretning. Han traf Onkelen i en 
meget nedtrykt Sindsstemning. Hans gamle Husholderske 
var nemlig død for en Maanedstid siden og han havde 
i disse Dage maattet afskedige sin Driftsbestyrer paa 
Grund af Utroskab. Henning var derfor saare velkommen. 
Han sætter sig nu med Iver ind i Forretningen og efter 
et Åarsåids Forløb overtager han Ledelsen af den. 


Fire Aar senere er der foregaaet en Del Forandringer. 
Tømmerhandleren er død og Henning indsat til hans 
Hovedarving. Gamle Lind til Stavnede er ogsaa gaaet 
til sine Fædre, men har efterladt Gaarden saa gæld- 
betynget at den har maattet sælges og der er ved Salget 
saagodt som Intet bleven tilovers til Agathe. Stavnedes 
nye Ejer er Henning, der har opgivet Tømmerhandelen 
og er vendt tilbage til Landbruget. Paa Hagestedgaard 
er Niels Bryde bleven efterfulgt af en Klavsen, der med 
det Første skal have Bryllup med Agathe, som nu bor 
hos Sognepræstens. Hun er endnu smukkere end før. 
Med Henning er det anderledes. Det er ikke til at se 
påa ham at han har havt Lykken med sig. Han ser 
næsten gammel ud, Ansigtstrækkene ere skarpe, Gangen 
mat, han gaar noget kroget, taler lidt og meget sagte, 
hans Øje har faaet en underlig tør Glands og Blikket 
er bleven uroligt og vildt. Naar han tror sig ene smaa- 
snakker han med sig selv og gestikulerer dertil. Folkene 
der paa Egnen tror derfor han drikker. 

Men det er ikke det. Dag og Nat, naarsomhelst, 
ingensinde véd han sig sikker for Tanken om Mordet paa 
Niels Bryde. Hans Aand og Evner er visnede i denne 
evige Angst, thi naar den Tanke kommer er det ikke 
som Anger eller dunkel Kummer, men som levende, flam- 
mende Rædsel, et forfærdeligt Delirium hvor Synet for- 

vildes, saa Alt bevæger sig: strømmende, dryppende, sæl- 
somt rislende, og Alt har skiftet Farve, det er ligblegt 
eller dunkelblodigt rødt. Og der er en Dragen i al den 
Strømmen som suged det af alle AÅarer, som diede det 
af alle Nervers fine Traade og Brystet gisper i navnløs 
Angst, men intet forløsende Skrig, intet lettende Suk kan 
bane sig Vej over de blege Læber. 

Saadanne Syner er Tankens Følge, derfor frygter 
han den, derfor er hans Blik uroligt og hans Gang saa 
mat. Den Frygt er det, der har afkræftet ham og den 
Kraft han endnu har tilbage lever i hans Had. Thi han 
hader Agathe, hader hende fordi hans Sjæl er gaaet til 
Grunde ved hans Kærlighed til hende, hans Livslykke 
forspildt ved hende, hans Fred ved hende, men mest 
hader han hende fordi hun intet aner om hele den Verden 
af Kval og Elendighed som hun har skabt; og naar han 
nu snakker med sig selv under truende Fagter, saa er 
det Hevn han tænker paa, Hevnplaner han gaar og drøfter. 
Men han lader sig ikke mærke med Noget, han er Ven- 
ligheden selv mod Agathe, han bekoster hendes Udstyr, 
og senere var han hendes Fører til Alteret, og hans 
Venlighed kølnedes ikke efter Brylluppet; han hjalp og 
raadede Klavsen i alle Maader og de gjorde i Fælleds- 
skab flere store Spekulationshandler, som havde et ud- 
mærket Udfald. Henning holdt saa op, men Klavsen 
havde Lyst til at blive ved og Henning lovede at støtte 
ham med Raad og Daad. Det gjorde han ogsaa. Han 
forstrakte ham med meget betydelige Pengesummer og 
Klavsen gik fra den ene Spekulation til den anden. Han 
vandt ved nogle, tabte ved flere, men jo mere han spe- 
kulerede jo ivrigere blev han. Et meget stort Fore- 
tagende skulde endelig gjøre ham til en rig Mand. Det 
fordrede flere store Udbetalinger og Henning hjalp ham 
stadig; den sidste stod til Rest, da trak Henning sig 
tilbage. Udsigterne syntes Klavsen meget lovende, og 
drog han sig nu udaf Sagen var han ødelagt, men betale 

kunde han ikke. Saa skrev han Hennings Navn efter 
påa et Par Veksler, der var Ingen, der vilde fatte Mis- 
tanke og Vindingen vilde snart komme. 

Foretagendet mislykkedes. Klavsen var næsten rui- 
neret. Vekslernes Forfaldsdag var nær, det Sidste maatte 
forsøges, saa sendte han Agathe op til Stavnede. Hen- 
ning blev forbavset ved at se hende, thi det var ikke 
længe siden hun havde gjort Barsel og Vejret var raat 
og regnfuldt. Han førte hende ind i den grønne Stue 
og hun fortalte der om den mislykkede Spekulation og 
om Vekslerne. 

Henning rystede paa Hovedet og sagde roligt og 
mildt, at hun maatte have misforstaaet sin Mand, man 
skrev ikke andre Folks Navne paa Veksler, det var nemlig 
en Forbrydelse, ligefrem en Forbrydelse som Loven straf- 
fede med Forbedringshuset. 

Nej, nej, hun havde ikke misforstaaet sin Mand, hun 
vidste det var en Forbrydelse, det var netop derfor han 
maatte hjælpe; blot han ingen Indsigelser vilde gøre 
mod Underskriften, saa var Alt godt igjen. 

Ja, men saa maatte han betale Vekslen og det kunde 
han ikke, han havde allerede saa mange Penge i Klav- 
sens Foretagende at han var bebyrdet over Evne. Han 
kunde ikke. 

Hun græd og bad. 

Men hun maatte virkelig betænke at han havde tabt 
uhyre ved Klavsen. Da hun fortalte ham at Foretagendet 
var mislykket var det virkelig som om En havde slaaet 
ham paa Øret, saa overrasket og fortumlet blev han. 
Ved at bruge dette Udtryk kom han til at tænke paa at 
hun engang havde slaaet ham, kunde hun huske det. 
Nej! ... det var en Dag han drillede hende med at 
Bryde . .. kunde hun virkelig ikke huske det? jo hun 
havde i elskværdig Ilterhed slaaet ham paa Kinden, påa 
den Kind der. 

Ja men kunde han ikke hjælpe. 


323 


Det var her i denne Stue. Ak, det var en anden 
Tid, en mærkværdig Tid. Han troede endogsaa at han 
havde friet til hende en Gang, det kom ham saadan for. 
Sæt at hun havde taget ham, men det var taabeligt at 
tale om, nej Bryde det var en smuk Mand, og saa skulde 
han komme saa sørgeligt af Dage, den smukke Fyr. 

Ja, ja, men var der virkelig ingen Udvej, slet ingen? 

Hun skulde ikke tro det med Vekslerne, det var 
Noget Klavsen havde bildt hende ind for at lokke ud af 
ham om han ikke nok kunde hjælpe ham lidt endnu, 
det var et Fif, Klavsen var fiffig, meget fin, meget fin. 

Nej, det var virkelig som hun sagde. Dersom hun 
kom tilbage med et Afslag maatte Klavsen flygte til 
Amerika, Vognen som skulde bringe ham til Jernbane- 
stationen i N. var allerede trukken frem da hun gik 
herop. 

Nej det havde han ikke troet om Klavsen. Det var 
dog den laveste Kæltringstreg! bringe den Mand i Ulej- 
lighed, der havde hjulpet og hjulpet ham atter og atter. 
Han maatte være meget slet. Det var oprørende, og 
saa bringe Vanære over Kone og det uskyldige Barn. 
Hun skulde høre hvad Folk vilde sige! Stakkels Agathe, 
stakkels Agathe! 

Hun kastede sig ned for ham og bad: ,, Henning, 
Henning hav Medlidenhed med os!” 

»Nej, og tusinde Gange nej, mit Navn skal være 
uden Plet, jeg hjælper ikke en Forbryder.f 

Saa gik hun. 

Henning satte sig og skrev til Politiet i N. om at 
anholde Klavsen for Vexelfalsk, naar han viste sig paa 
Jernbanestationen. En Stafet blev sendt afsted med 
Brevet. 

Om Aftenen hørte han at Klavsen var rejst, næste 
Dag at han var anholdt i N. 

Agathe maatte lægge sig til sengs, da hun kom hjem; 
svækket som hun var af den nys overstandne Sygdom 

havde hun ikke kunnet taale Anstrængelsen og de stærke 
Sindsbevægelser. Efterretningen om at Klavsen var greben 
knækkede hende ganske. Sygdommen antog en heftig 
feberagtig Karakter og tre Dage efter sendtes der Mel- 
ding til Stavnede om at hun var død. 

Dagen før Begravelsen gik Henning til Hagested- 
gaard. Vejret var mørkt og taaget, Løvet faldt i Flokke, 
der var en ram, muldet Lugt i Luften. 

De førte ham ind i Ligstuen, Vinduerne vare blæn- 
dede med hvide Klæder, der brændte et Par Lys ved 
Ligets Hovedgærde. Luften var tung af Blomsterduft 
fra de mange Kranse og af Lugten af Ligkistens Fernis. 

Han blev næsten festlig stemt ved at se hende ligge 
der i den fantastiske, hvide Ligdragt. De havde lagt et 
hvidt Lin over hendes Ansigt; han lod det ligge. Hæn- 
derne laa foldede paa Brystet; de havde givet hende 
hvide Bomuldshansker paa. Han tog Haanden, trak 
Hansken af og puttede den ind paa sit Bryst. Saa saa” 
han nysgerrigt paa Haanden, bøjede paa Fingrene og 
aandede paa dem som for at varme dem. Længe holdt 
han hendes Haand i sin, det blev mørkere og mørkere 
i Værelset, Taagen tog til derude. Saa bøjede han sig 
hen mod Ansigtet og hvidskede: ,,Farvel Agathe! jeg vil 
sige dig noget inden vi skilles, jeg fortryder heller ikke 
hvad jeg har gjort,” saa slap han Haanden og gik. 

Da han kom udenfor kunde han neppe se Lade- 
bygningen saa tyk var Taagen. Han fulgte Stranden 
hjem. — Nu var han hevnet, og såa! hvad såa imorgen, 
og iovermorgen hvad saa? — Der var saa stille, kun en 
Smule Lyd fra Vandet dernede; — men han kunde ikke 
høre sit Hjærte, jo, det slog dog, men saa mat, saa mat, 
— hvad? det lød som et Skud! og nok et! Han rystede 
påa Hovedet smilede og mumled': ,nej, ikke to, kun ét, 
kun ét.” Han var saa træt, men hvile — han havde 
ingen Ro til at hvile. Han standsede et Øjeblik” og saa 
sig om: der var ikke meget at se, Taagen dannede en 

Mur omkring ham, Taage foroven, Taage rundt om, Sand 
forneden; dér laa hans Fodspor i Sandet i en lige Linje; 
midt ind i Taagekredsen naaede de, ikke videre; han gik 
lidt igjen, nej de kom ikke længer end til Midten, men 
bagved ham, der, hvor han havde gaaet, der var der 
Kredse fulde af hans Fjed. — Han var dog meget træt, 
det var Sandet, der ,;var saa tungt at gaa i — hvert 
Fodspor havde kostet ham nogle af hans Kræfter, ja! 
det var en Række af Grave for hans svundne Kræfter 
— og til den anden Side, der laa Sandet jevnt og glat 
og ventede, — der foer en Gysen igjennem ham: det er 
En, der gaar over min Grav — der er Nogen, der gaar 
i mine Fodspor, det pusler derinde i Taagen bagved som 
af Kvindeklæder, der er noget Hvidt derinde i den hvide 
Taage. Han gik igen saa stærkt han kunde. Benene 
rystede under ham, det sortnede for ham, men fremad 
maatte han, afsted igennem Tåagen, for det derinde 
fulgte ham bestandigt. Det kom nærmere og nærmere, 
Kræfterne var ved at forlade ham, han vaklede fra den 
ene Side til den anden, sære Blink får forbi hans Øjne, 
skarpe, skærende Lyde klang ham i Øret, den kolde 
Sved stod paa hans Pande, hans Læber aabnedes i Rædsel, 
saa sank han om paa Sandet. Og ud af Taagen kom 
det, formløst og dog kendeligt, snigende sig over ham 
tungt og langsomt. Han søgte at rejse sig, saa greb det 
ham i Struben med klamme hvide Fingre. .... 

Den næste Dag, da Agathe skulde begraves, maatte 
Følget vente en Stund, men der kom dog ingen fra 
Stavnede for at følge hende. 


J. P. Jacobsen. 


Ferdinand Lassalle. 


Lassalle før Agitationen. 
(Sluttet.) 


IV. 

Først og fremmest vendte da Lassalle tilbage til sin 
»Heraklit”". Saaledes som Bogen foreligger trykt er det 
for den opmærksomme Læser ikke vanskeligt ligesom 
at spore to Hænder. Den modne Mand har sammen- 
redigeret og udgivet, hvad Ynglingen havde forsket og 
fundet. Det er tydeligt nok, at en mere historisk Op- 
fattelse i Aarenes Løb har afløst den tidligere strængt 
metafysiske og rent hegelianske. Alligevel giver Bogen 
et forholdsvis tro Billede af Lassalles videnskabelige Liv 
som ganske ung. ,,DiePhilosophie Herakleitos des Dunkeln"” 
er en Studie i Hegelsk Aand, en Studie henhørende til 
Filosofiens Historie. Der var i Lassalles Organisation 
Noget, der mægtigt maatte drage ham til den i hans 
første Ungdom absolut sejrrige Hegelske Filosofi: hans 
Naturs dialektiske Anlæg og hans Trang til at komme i 
Besiddelse af en Nøgle eller Dirk, hvormed han kunde 
aabne sig Vej til den Forstaaelse og Kundskab, som er 
Magt. Hvad lovede den Hegelske Filosofi ikke sine 
Dyrkere! At Lassalle særligt søgte til Heraklit var, som 
man kan slutte, først begrundet i hans ÅAands liden- 
skabelige Hang til at give sig i Kast med Vanskelig- 
heder, der vilde skræmme enhver Anden — fra den graa 
Oldtid af bar Heraklit jo Navnet den Dunkle, og hvad 

der var tilbage af ham bestod kun af faa og spredte 
Fragmenter og udfordrede Kundskab til den hele klassiske 
Literatur for at suppleres og forstaas — dernæst har 
tydeligt nok den begejstrede Hegelianer følt Lyst til at 
skildre en Aand, der for ham stod som en fjærn Forløber 
for Hegel selv og som en saadan, der netop paa Grund 
af sit Slægtskab med den moderne Mester var uforstaaet, 
— endelig har den unge hæftige Nutidsapostel følt Til- 
trækning til en Oldtidsstorhed, hvem mangt et opbevaret 
Karaktertræk betegnede som udrustet med Egenskaber 
og Ejendommeligheder, som han følte gære i sin egen 
Sjæl. Ogsaa om Heraklit sagdes det jo, ,,at han havde 
villet forvise al Stilstand og Ro af Verden, der kun 
havde været ham absolut Bevægelse" og med hvilken 
Tilfredsstillelse udbryder ikke Lassalle etsteds: ,,Man ser, 
at Heraklit var meget langt fra hin Apathi, der meddeler 
de senere Stoikeres ethisk-politiske Ræsonnementer en saa 
dyb Kedsommelighed: DervarStormidenneNatur.””) 

Som næsten alle Lassalles Skrifter indeholde en 
Protest mod at betragte en enkelt Disciplin eller en 
enkelt Videnskab i aandløs Isolerthed — et Træk, hvori 
hans medfødte Blik for det Hele og Store aabenbarer 
.sig — saaledes aabnes ogsaa dette Værk med Hævdelsen 
af den Sætning, at nu, da Historien har ophørt at gælde 
for en Samling af Kuriosa, da ogsaa Tanken opfattes 
som historisk Produkt og Filosofiens Historie som Frem- 
stilling af dens kontinuerlige Selvudvikling, er den Tid 
forestaaende, da Filosofiens Historie saa lidet som Kun- 
stens, Statens eller Livsformernes i det borgerlige Samfund 
vil blive skrevet som en isoleret Disciplin. Man maa 
imidlertid ikke af den Akcent, der her er lagt paa en 
historisk Udvikling, lade sig forlede til at antage Las- 
salles Standpunkt i dette Værk for mindre hegelsk og 
mere moderne end det er. Fortalen, der akcentuerer 


+) Lassalle: Herakleitos I, 51; T, 443. 

dette Historiske, hører jo utvivlsomt til Bogens allersidste 
Partier. Iøvrigt er Standpunktet rent metafysisk. Kaldes 
den videnskabelige Tanke end her et historisk Produkt, 
saa betragtes Tankens Kategorier dog som evige meta- 
fysiske Væsenheder, hvis Selvbevægelse og ,, Omslag" avle 
Historien. Filosoferne ordnes historisk ikke efter deres 
totale psykologiske Udviklingstrin, men efter den Plads, 
som den Kategori, de opfattes som Repræsentanter for, 
indtager i Systemet.  Heraklit svarer til Vorden, Par- 
menides til Væren, følgelig vide vi a priori, at Parmenides, 
hvor langt højere end Heraklit han end staar som Åand, 
stilles før og under ham”). 

Hermed skal imidlertid langt fra være antydet, at 
Lassalle ikke har forstaaet Heraklit. Tværtimod. Netop 
den hegelsk-metafysiske Methode slog fortræffeligt til, 
hvor det gjaldt om Forstaaelsen af en Tænker, hvis 
Styrke og Originalitet laa i en til Grænsen af Sofistik 
udviklet Dialektik. Jeg vilde i dette Punkt ikke forlade 
mig paa min egen Dom alene; men jeg har spurgt en 
Mand, der paa dette Omraade er Autoritet — Professor 
i Filologi ved Universitetet i Berlin — om, hvorvidt 
Lassalle efter hans Opfattelse havde forstaaet Heraklit, 
og fik det karakteristiske Svar: ,,Vist har han forstaaet 
ham. En sundt anlagt Filolog vil ikke forstaa Heraklit, 
ja bør slet ikke kunne forstaa ham. Men man kan ikke 
nægte, at Lassalle har forstaaet ham og at hans Bog er 
en udmærket dygtig Bog.” 

I Opfattelsen og Gengivelsen af Heraklits Metafysik 
føler man den skolerette Hegelianer: Vordens Begreb, 
Identiteten af den store Modsætning, Væren og Ikke- 
Væren, er den guddommelige Lov. Naturen selv er kun 
den legemliggjorte Forkyndelse af denne dens inderste 
Sjæl udgørende Lov om Modsætningernes Identitet. Dagen 


+) Lassalle: Herakleitos I, 35. Sammenlign Lazarus und Steinthal: 
Zeitschrift fir Voålkerpsychologie und Sprachkunde. 2 B. 333. 

er kun den Bevægelse at forvandle sig til Nat, Natten 
kun dette at blive til Dag, Solopgangen er kun en uaf- 
brudt Nedgang o.s. v. Altet er med ét Ord kun den 
synlige Virkeliggørelse af denne det indbyrdes Modsattes 
Harmoni, der er gennemgribende gennem alt Værende 
og styrer det Hele. — Saa hegelsk, at selv Heiberg ikke 
kunde have sat det mere påa Spidsen eller med større 
Fryd boltret sig i Skoleterminologien, er Forklaringen af, 
hvorledes Heraklit fremgaar af Eleaterne: ,,Disses rene 
almene Væren er altsåa efter sit Væsen — da al virkelig 
Væren kun er bestemt kvalificeret Væren — Ophævelse 
og Negation af enhver virkelig sanselig Væren eller den 
rene Ikke-Væren. Den forsonede Modsigelse, den til- 
værende Ikke-Væren er Kærnen i hans Filosofi og be- 
tegner dens hele Dybde (sic!). Man kan foreløbigt sige, 
at den bestaar i den ene Sætning: Kun det Ikke-Værende 
er.”%) Hvis Heiberg, der jo døde som Etatsraad, ikke 
i det Hinsidige føler sig ilde tilmode ved Overensstemmelse 
med en såa berygtet Revolutionær, saa har han ,,over 
Skyen" kunnet række Lassalle Haanden for saadan en 
Udviklings Skyld”). Lassalle forklarer dernæst slaaende 
rigtigt, hvorledes det gik til, at Heraklit trods dette ab- 
strakte Fundament kom til åt give sit Princip Navne 
hentede fra Sanseverdenen: ,,Heraklit opfattede Ikke- 
Væren og dens Enhed med Væren vel som virksom, 
men dog altid kun som objektiv værende, som objektivt 


+) Lassalle: Herakleitos I, 25, 35. 
++) Fuldstændigt kom Lassalle aldrig ud over den Hegelske Jargon. 
I hans Tragedie ,,Franz v. Sickingen" taler Karl den Femte 
om sine Formaal og siger saa rent hegelsk: 
Wenn Ihr die meinen 
Zu Eures Wollens Inhalt machen kånnt — dann Franz 
Dann sollt Ihr steigen. 
Endnu i hans sidste større Skrift ,,Capital und Arbeit? 
tales om Begrebernes ,,Slaaen om”. Se ligeledes ,,System d. 
erworb. Rechte" I, 9 om Begrebets dialektiske Virksomhed. 
RT 

sig sættende og fuldbringende, endnu ikke som tilbage- 
reflekteret i sig, endnu ikke som forsigværende, subjektiv 
Tanke. Og fordi hans Princip endnu kun er den objek- 
tivt tilværende Ikke-Væren, kan han ogsaa bestandig kun 
udtale det som saadant, 9: i Form af objektivt tilværende 
Eksistenser. Men den objektivt tilværende Ikke-Væren 
er Ild, Strøm, Krig, Harmoni, Tid, Nødvendighed, Alt 
styrende Retfærdighed og Grænser sættende Dike" (I, 36). 

Er den Methode, Lassalle i sin historisk filosofiske 
Forskning anvender, nu saaledes rent hegelsk, saa er 
det paa den anden Side ligesaa tydeligt, at Hoved- 
interessen ved hans Forsknings Genstand for ham er 
den, at den præformerer hans store Mester. Var Hegel 
bleven født imod Slutningen af det 6te Aarhundrede før 
vor Tidsregning i det asiatiske Grækenland, saa var han 
bleven Heraklit. Om Heraklit var det jo allerede i Old- 
tiden bleven bemærket, at han, der satte Modsætningerne 
som Urprincip, ikke indrømmede Modsigelsens Grund- 
sætning. Heraklit havde jo allerede med en om Spinozas 
Pantheisme mindende Vending erklæret, at for Gud er 
Alt skønt og retfærdigt, men Menneskene have kaldt Et 
retfærdigt, et Andet uretfærdigt”). Og hos Heraklit 
allerede fandtes den filosofiske Tilbøjelighed, der under 
Hegelianismens  Blomstringstid var saa dominerende, til 
ved alle Lejligheder at sige den saakaldte sunde Menneske- 
forstand hvasse Ubehageligheder.  Lassalle bemærker 
selv (II, 276), at naar en moderne Filosofi har fundet 
Behag i gentagne Gange at fremhæve, at det tilsyne- 
ladende mest Bekendte og Hverdags, som Enhver tror 
at vide af sig selv, netop vides mindst og er af en for 
den reflekterende Forstand ligefrem ufattelig Natur, saa 
er Heraklit som første Forkynder af en i Sandhed spe- 
kulativ og som saadan opfattet Ide ogsaa den, der først 
har udtalt sig ligesaa skarpt om den uspekulative Tæn- 
kens og den subjektive Forstands Afmasgt. 


+) Lassalle: Herakleitogs I, 119, 92. 

Heraklits Ethik, siger Lassalle, sammenfattes i den 
ene Tanke, der tillige er selve det Sædeliges evige Grund- 
begreb: Hengivelse til det Almene”). Dette er paa 
engang græsk og moderne; men Lassalle kan ikke nægte 
sig den Glæde i den specielle Udførelse af denne Tanke 
hos den gamle Græker at paavise Overensstemmelsen 
med Hegels Statsfilosofi. ,,Ligesom i den Hegelske Filosofi 
Lovene opfattes som Virkeliggørelse af den almene sub- 
stantielle Vilje uden at der ved denne Bestemmelse i 
mindste Maade tænkes paa Subjekternes formelle Vilje 
og Optælling af disse Viljer, saaledes har ogsaa Heraklits 
Almene Intet at gøre med den empiriske Alheds Kate- 
BORN IF, 

Dog ikke blot påa Grund af Analogien med Hegel, 
men påa Grund af Overensstemmelsen med Lassalles 
inderste politiske Anskuelse, fremhæver han dette Moment. 
Fra sin tidligste Ungdom af havde jo ogsaa han i Stats- 
ideen set Moral og Ret og Fornuft inkarneret. Begei- 
stringen for denne Ide, Troen paa Statens Mission ikke 
blot som Beskytter men som Fremmer af Ret og Kultur, 
gaar igennem alle hans Skrifter. Den spores i hans 
lærde videnskabelige Undersøgelser som her i Heraklit, den 
aabenbarer sig kraftigere, skønt kun glimtvis, i hans 
store juridiske Værk (System der erworbenen Rechte, I, 
47, II. 603, ff£.), imdtil den endelig i hans politiske og 
økonomiske Agitationsbrochurer forkyndes med liden- 
skabelig Polemik imod Manchestertheorien og med al 
den Overbevisningens Varme, der gjorde ham saa elsket 
og frygtet som Taler og Skribent. 

Modsætningen mellem Heraklit og Lassalle er paa 
dette Punkt kun den, åt medens man udfra den græske 
Tænkers Statsteori meget vel forstaar, hvorledes han, 
trods sin Respekt for det Almene, maatte træde i skarpeste 


+) I, 431. 
xx) II, 439. 

Modsætning til Masseherredømmet i sin Fædreneby, Efesus, 
er det vanskeligere at fatte, hvorledes Lassalle ud fra 
sit analoge Hegelske Grundbegreb om Staten kunde 
komme til praktiske Konsekvenser, der snarere stamme 
fra Rousseau end fra Hegel. Men der var her i denne 
interessante Individualitet en indre Spaltning af den Årt, 
som saa ofte forekommer hos fremragende Aander. Af 
Instinkt og i Kraft af sine første Principer var Lassalle 
en Forguder af Intelligensen, af den objektive Fornuft, 
en lidenskabelig Modstander og Foragter af den offent- 
lige Mening og af Tallet. Af Overbevisning derimod og 
i Kraft af sine politiske og praktiske Principer var Las- 
salle som bekendt udpræget Demokrat, konsekvent og 
sejrrig Forfægter af den almindelige Stemmeret, For- 
kæmper for et Masseherredømme af en Art, som Historien 
ikke før har set. Åandsaristokrat og Socialdemokrat! 
større Modsætninger end denne kunne rummes i et 
Menneskehjerte; men man nærer dem ikke ustraffet i sit 
Sind. Hvad vi her berøre er i Principernes Verden den 
samme Kontrast, der rent udvortes lagde sig for Dagen, 
naar Lassalle med sin udsøgt elegante Dragt, sit fine 
Linned, sine lakerede Støvler talte for og med en Kreds 
af Fabrikarbejdere med sodet Hud og haarde Hænder. 
Men var der nu end i denne Henseende en Slags 
Kontrast mellem Lassalle og hans beundrede Græker, 
saa føler man Ligheden naar man læser Skildringen af 
Heraklits Personlighed med dens utrolige Selvfølelse og 
Menneskeforagt. Hvilken Forestilling har ikke den Mand 
havt om sit Værd, der som Heraklit mere end en Gang 
lod sig forlyde med, at ,,Menneskene udenvidere vare 
ufornuftige og han alene vidende, medens alle andre 
handlede som i Søvnef, eller der om sine Medborgere, 
ikke blot i Almindelighed, sagde at de ,fortjente at 
hænges, da Mængden dog kun mæskede sig som Fæf, 
men med Hensyn til et enkelt bestemt Tilfælde, Fordri- 
velsen af hans Ven Hermodoros, bemærkede at ,,Efesierne, 

saasnart de vare voksne, alle burde slaas ihjel, og de 
Umyndige forlade Byen, da de havde fordrevet Hermo- 
doros, den herligste iblandt dem, i Kraft af den Tanke- 
gang: Hos os skal Ingen være den Fortræffeligste; men 
er En det, saa være han det andetsteds og hos Andre”,) 
Hvo kan tvivle paa at disse Ord ofte ere rundne Lassalle 
i Hu i den Tid, da han Aaret før sin Død saa sig bag- 
vasket og lagt for Had overalt, havde aarelang Fængs- 
ling som Perspektiv for sit Øje, levede forfulgt af Øvrighed 
og Presse og modtoges med Lunkenhed af største Delen 
af dem, han vilde hjælpe og hvem hån ofrede sin Ro. 
Jeg tror næppe man finder en mere slaaende Parallel til 
hine fortvivlet-selvbevidste Ytringer af Heraklit, der vidne 
om en Bitterhed og Menneskeforagt som Timons fra 
Athen, end Lassalles iøvrigt dejligt skrevne melankolske 
»Meditation”, der slutter ,,Kapital und Arbeit": 


Og denne Borgerstandens absolute Fordummelse — i 
Lessings og Kants, Schillers og Goethes, Fichtes, Schellings 
og Hegels Land! &Ere disse aandelige Heroer da virkelig 
kun som en Flok Traner paa Flugt susede hen over vore 
Hoveder? Er af dette uhyre aandelige Arbejde, af denne 
indre Verdensomdrejning, som de have fuldbragt, Intet, Intet, 
slet Intet gaaet over i Nationen, og bestaar den tyske 
Aand virkelig kun i en Række af ensomme Individer, der, 
hver for sig overtagende Årven fra sine Forgængere, fort- 
sætte deres ensomme og for Nationen frugtesløse Arbejde 
under bitter Foragt for deres Medverden?  SHvilken For- 
bandelse har da gjort Borgerstanden saaledes arveløs, at der 
af alle de vældige Kulturarbejder, der ere foretagne i dens 
Midte, af denne hele Atmosfære af Dannelse ikke er faldet en 
eneste Draabe befrugtende Dug i dens stedse mere fortørrende 
Hjærne? . . . Borgeren fejrer Fester for vore Tænkere — 
fordi han aldrig har læst deres Værker! han vilde brænde 
dem, hvis han havde læst dem. Han sværmer for vore 
Digtere, fordi han kan citere et Par Vers af dem eller har 
set et eller andet Stykke af dem, men aldrig har tænkt sig 
ind i deres Verdensanskuelse!" 


+) Lassalle: Herakleitos II, 269, 281, 442. 

Endnu en Overensstemmelse, den sidste imellem 
Heraklit og Lassalle, danner den trods Selvfølelsen og 
Stoltheden saa lidenskabelige Trang til Ry og Ære, til 
Andres Beundring og Ros. Heraklit har sagt det ofte 
citerede Ord: De større Skæbner opnaa det større Lod 
(den store Løn)”). Og han har sagt, hvad der kaster 
Lys paa denne Sætning at ,,Hoben og de, der tykkes sig 
vise, følge Folkenes Sangere og spørge Lovene om Raad, 
uden at vide, at Mængden er slet, Faa kun gode, og at 
de Bedste stræbe efter Hæder; thi, siger han, de Bedste 
vælge én Ting istedenfor Alt, det stedsevarende Ry blandt 
de Dødelige",”) Ry var for Heraklit da netop hint 
største Lod, som den større Skæbne kan erhverve; hans 
Kærlighed til Hæder var ikke den blot umiddelbare, som 
ligger 1 Blodet, men en ved Refleksion og Filosofi be- 
grundet. Ry, siger Lassalle, er i Virkeligheden det Mod- 
satte af Alt, det modsatte af den umiddelbare reale Væren 
og af Tilværelsens enkelte Formaal. Det er Menneskenes 
Væren i deres Ikke-Væren, ren Vedvaren trods selve den 
sanselige Tilværelses Undergang, derfor er den Menne- 
skets opnaaede og til Virkelighed vordne Uendelighed; 
og tilføjer han med Varme: som dette er Grunden, 
hvorfor Hæderen altid har grebet store Sjæle saa mæg- 
tigt og hævet dem ud over alle smaa og indskrænkede 
Formaal, som det er Grunden, hvorfor den ,først kan 
nærme sig Haand i Haand med den prøvende Dødsengelf 
(Platen], saaledes er det Grunden, hvorfor Heraklit i den 
ser den sædelige Virkeliggørelse af sit spekulative Princip. 

Lad denne Vurdering af Hæder og Ry nu end stemme 
nok saa godt med Heraklits metafysiske System, saa staar 
det dog fast at det er en drøj logisk Modsigelse at forene 
denne Trang til Andres Beundring med hin dybe Foragt 
for Andres Dom. Men hvad der logisk ikke lader sig 
forene, det kan, som den ringeste Verdenskundskab lærer, 


+) Lassalle: Heraklit. II, 434, 
+%) Lassalle: Heraklit. II, 436. 

fortræffeligt forliges psykologisk, og derfor kunne vi da 
ogsaa hos Lassalle træffe en Stolthed, der aldrig giver 
tabt eller bukker under, nøje sammenslynget med en 
uimodstaaelig Trang til at tage Ros og Komplimenter 
til Indtægt og til at indkassere fremmede Beundrings- 
eller Bifaldsudbrud. Lad mig ikke blive misforstaaet! 
Intet er naturligere, Intet menneskeligere end at glæde 
sig over de Bedstes Bifald og Ros. Den, som var fuld- 
komment ligegyldig for Sligt vilde ikke let blive Forfatter, 
ikke let optræde i hvilkensomhelst Retning. Ja man kan 
gaa videre og sige: for Skribenten og for Taleren er en 
vis Grad af Anerkendelse en ligefrem Nødvendighed, den 
Betingelse, uden hvilken han som saadan ikke kan drage 
Aande. Men han kan, naar Strømmen gaar ham imod, 
eller naar han gaar imod Strømmen, som Tilfældet var 
med Lassalle, nøjes med private Beviser paa Paaskønnelse, 
og han bør meget nødigt og neppe engang under den 
yderste Miskendelse offentligt paaberaabe sig denne pri- 
vate Hyldest. Men denne Fristelse har Lassalle ikke 
kunnet modstaa; dertil har hans Stolthed ikke forslaaet, 
han paaberaaber sig privat Anerkendelse paa urette Sted 
og uden sand Takt. Det er mere end et oratorisk Fægter- 
greb hos ham, det er en Ting, der falder ham naturlig. 
Jeg sigter her ikke til at han nu og da med kogende 
Selvfølelse udtaler hvad der er den rene Sandhed og 
hvad vel var værd at sige overfor alle de Løgne og For- 
vanskninger, der slyngedes imod ham, at han var ikke 
Dilettant, men Videnskabsmand og en betydelig, en over- 
legen Videnskabsmand, der havde frembragt varige Værker, 
ja et epokegørende Hovedværk. Men jeg sigter til hans 
usalige Forkærlighed for Ærens Larm og Skrald, dens 
Pauker og Trompeter, som han fordrede eller hævdede 
sig selv ved ringe Lejligheder. Hvad ligner det saaledes 
at han overfor Arbejdere roser sig af i en litterær Satire 
at have angrebet den bekendte, højst maadelige Literatur- 
historiker Julian Schmidt ,unter dem rauschenden Beifall 


336 


der gråssten Gelehrten und Denker Deutschlands, die mir 
dafir mindlich und brieflich die Hand schiittelten”. +) 
Udgivelsen af den nævnte yderst vittige og overmodige 
men formløse Pamflet forvandler sig for ham (omtrent 
som for Kierkegaard dennes literære Skærmydsler) til en 
aandelig Stordaad. Og hvor dybt dette Karaktertræk 
ligger i Lassalle føler man først ret, naar man ser det 
fremtræde, hvor han digter frit, hos hans Yndlingshelt 
Ulrich v. Hutten i Dramet ,,Franz v. Sickingenf. Med 
en Pathos, der kommer dybt fra Lassalles Inderste, skil- 
drer Ulrich hvorledes han blev tilmode, da ,det mørke 
Trostyranni" atter hævede sit Hoved i Tyskland, da 
Mørkemændenes fastsluttede Falanks hævede sig mod den 
paåany opvaagnede Videnskab, og Kåln, ,,Præstenedrig- 
hedens tyske Residens" forkætrede Reuchlin og hans 
Skrifter. Tilløbet er fortrinligt, selv det Larmende og 
Bragende i Diktionen er påa sin Plads, indtil vi endelig 
havne i den ulyksalige Appelleren til Applausen: 

Ich wusste jetzt, wozu ich ward geboren, 

Wozu so hart gehåmmert in des Ungluicks Esse! 

Wie sich im Meer die Woge tosend sturtzt, 

Wie Brandung von dem Ufer wiederschlågt, 

So sturtzte ich mich flammensprub'nden Åuges 

Zitternd vor Leidenschaft, vor Wollust rasend 

Kopfuber in den ungeheuren Streit. 

Des Zornes Axt, des Spottes Stachelkeule 

Schwang ich zermalmend auf der Gegner Haupt, 

Unter Europas lautem Beifallsklatschen 

Und seines schallenden Gelåchters Wucht, 

Ihr Jammerdasein auf der Parodie 

Schaubuhne an den offnen Pranger schlagend. 

Doch eine Welt von Hass erzeugt ich mir, 

Die mit mir ringt, der ich entgegen ringe 

— Auf Tod und Leben, Brust an Brust gedrångt. 

Det vil da nu maaske efter den Fremstilling, her er 

givet, synes mindre overraskende end man ved første 


+) Die Feste, die Presse und der Frankfurter Abgeordententag. 

Blik er tilbøjelig til at finde det, at Lassalle har tilbragt 
saa stor en Del af sin Ungdom med Studiet af en Aand, 
der i Tid og Kultur ligger os saa fjærnt. Man vil have 
iagttaget, at hin Tænker ikke blot i sit logiske Anlæg 
og sm dialektiske Tendens, men i sin Ethik med dens 
Ånprisen af Staten og af Opofrelsen for det Almene, ja 
i sine personlige Egenskaber, Dyder saavelsom Laster, 
påa en ganske særegen Maade stemmede overens med 
den unge Beundrer, hvis Erobring han gjorde nogle 
tusinde Aar efter sim Død i Kraft af samme Lov, der 
skaffede Sokrates en saa lidenskabelig Dyrker i Søren 
Kierkegaard. 
y: 

Jeg har allerede berørt, at det Tidsrum af Lassalles 
Liv, der optoges af Studierne til Heraklit og af Grevinde 
Hatzfeldts Processer, ogsaa indbefatte hans første politiske 
Optræden og dens Følger. 

Faa Maaneder efter Kolner-Anklagen finde vi atter 
Lassalle paa Anklagebænken, denne Gang i Diisseldorf 
og efter hans eget Udtryk: saa spækket med Kriminal- 
forfølgelser som en Krigers Panser med Pile. Den store 
socialt-politiske Bevægelse i Åaret 1848 havde med Vælde 
udrevet ham af hans private Kamp. Trods sin Ungdom 
var han et af de indflydelsesrigeste og virksomste Med- 
lemmer af det dengang i Tyskland saa talrige republi- 
kanske Parti; trods sin Ungdom var han en Fører. Han 
afholdt politiske Møder og talte der, han lod Plakater 
opslaa paa Gadehjørnerne, i hvilke han opfordrede til 
bevæbnet Modstand, da den preussiske Regering i 
November 1848 med et Forfatningsbrud erklærede National- 
forsamlingen for opløst. Forhadt som han var fra den 
Hatzfeldtske Affære, frygtet for sin resolute og uforfærdede 
Optræden blev han, saasnart Kontrarevolutionen følte 
sig i Besiddelse af Overtaget, kastet i Fængsel,. og ved 
enhver optænkelig Chikane lod man Varetægtsarresten 
og Forundersøgelsen strække sig ud over et halvt Aar. 

Den Tale, som Lassalle nu holdt for sine Dommere, 
er efter min Opfattelse et af de beundringsværdigste 
Vidnesbyrd, der i Historien foreligger om Mandsmod og 
Veltalenhed hos en Yngling. Vidste man det ikke, vilde 
intet Menneske tro, at denne Tale var holdt af en ung 
Mand paa 23 Aar. Her er Lassalle skøn. Her staar 
han besjælet og indenfra belyst af den ædleste, reneste 
Pathos, der kan fylde et Menneskebryst, uden at man et 
eneste Sekund tvivler paa Følelsens Ægthed eller Dybde. 
Her fører han Ordets Klinge med en Kraft og en Kunst, 
en Elegance og en Vælde, der overhovedet ikke lader 
sig overgaa, og det uden et Øjeblik at paradere med sin 
Færdighed. Her staar han første Gang lys og smuk paa 
. sit Væsens Højde. Denne Tale har hele den første Ung- 
doms friske Farveskær uden paa et eneste Punkt at være 
ungdommeligt blomstrende eller yppig. Orla Lehmanns 
Veltalenhed synes at ligge 50 Aar tilbage sammenholdt 
med denne. Men hvorledes skildre en politisk Tale, som 
man ikke kan forudsætte bekendt, og hvis Styrke er 
ligeligt fordelt paa ethvert Punkt, saa man maatte kende 
den helt for at vurdere den. Man kan og maa give 
nogle Citater — det er sandt, men Citatet giver kun en 
slet Forestilling om Talens bevægede Liv, en Spand Vand 
er ikke mere en Bølge. 

Højst karakteristisk begynder Talen med den Er- 
klæring, at den ikke vil beskæftige sig med Forsvaret 
som saadant, hvilket Defensor har besørget, men med 
Anklagen, den Anklage, som Taleren vil slynge imod den 
Sag, der er anlagt imod ham, hvis Corpus delicti Anklage- 
akten udgør. Endnu mere karakteristisk begynder han 
med de Ord, at han altid med Glæde vil bekende, at 
han efter sin inderste Overbevisning staar paa et absolut 
revolutionært Standpunkt, at han er ,revolutionær af 
Princip". Dog vil han ikke føre sit Forsvar fra dette 
Standpunkt, da Regeringen selvfølgelig ikke anerkender 
det. Man kan, siger han, ikke alvorligt træffe og saare 

en Modstander, naar man befinder sig paa et fra hans 
væsentligt forskelligt Standpunkt. Vaabnene naa da ikke 
hinanden og man slaar i Luften. Man kan vel gendrive 
en Modstander fra et diametralt forskelligt Standpunkt, 
idet man oplyser Usandheden af hans Grundprinciper, 
men man kan ikke beskæmme ham, ikke eftervise In- 
konsekvensen hos ham, Forræderiet mod de Principer, 
til hvilke han selv bekender sig eller dog nødvendigvis 
maa lade som bekendte han sig. ,,1 Angrebets og dets 
skærende Skarpheds Interesse vil jeg derfor nedlade mig 
til at stige ned til det Standpunkt, som Statsprokuratoren 
som Øvrighed i en strængt konstitutionel Stat idetmindste 
udvortes maa hævde, det strængt konstitutionelle Stand- 
punkt og føre mit Forsvar udelukkende paa denne 
Grundvold.” 

Lad os dvæle ved dette Udtryk ,revolutionær af 
Princip", der saa ofte forekommer hos Lassalle, der saa 
tidt fortolket af ham dog bestandig er bleven misfor- 
staaet paany og som paa en vis Maade antyder Kærnen 
i hans hele politiske og sociale Livsbetragtning.”) Saa 
tidt man kalder ham revolutionær svarer han med at 
sige at den faktiske Sandhed af denne Beskyldning har 
han i sit Væsens Sanddruhed hundrede Gange indrømmet, 
hvor den og blev rettet mod ham, for Offentligheden, i 
sine Bøger, i sine Taler, ja en Mangfoldighed af Gange 
selv for Domstolene. Det kommer da kun an paa, hvad 
han forstaar derved. I sin ,,Åssisenredef" gør han med 
Styrke gældende at Regeringen har tabt selv ,,den møre, 
lamme Krykke, som Retsstandpunktet giver" og han siger: 
»I Folkenes Liv er Retsstandpunktet et slet Standpunkt; 
thi Loven er kun Udtryk for Samfundet og dettes skrevne 
Vilje, aldrig dets Mester. Har Samfundets Vilje og Krav 


+) Smlgn. om dette Udtryk: Assisenrede 1848 S. 32, 49. Arbeiter- 
programm, S.7%. An die Arbeiter Berlins, $. 13. Hochverraths- 
process, S. 12. Die Wissenschaft und die Arbeiter, S. 41. 

forandret sig, saa hører den gamle Kodeks hen i Histo- 
riens Museum og i dens Sted træder Nutidens nye Billede, 
dens nye Portræt". Derfor tilraaber han sine Dommere paa 
et andet Sted i Talen: ,,Lad de rhinske Domstole aabent 
proklamere sig som Revolutionstribunaler — og jeg er 
beredt til at anerkende dem og staa dem til Regnskab. 
Revolutionær af Princip, som jeg er, véd jeg paa hvad Art 
Berettigelse en sejrrig Magt, naar den optræder aabent 
og utilhyllet, tør gøre Fordring. Men aldrig vil jeg uden 
Modsigelse taale, at man under Rettens skinhellige Form 
øver den sanglanteste Vold og under selve Lovens Ægide 
stempler Loven som Forbrydelse og Forbrydelsen som 
Lov". 

Hvor meget disse Ord nu end tyde paa en personlig 
Forkærlighed for Anvendelsen af voldsomme Midler, har 
Lassalle dog hele sit Liv igennem hævdet den rent viden- 
skabelige Betydning af Ordet Revolution, som han an- 
vender det. Hans Taler vrimle af Spottegloser over 
dem, der ej kunne læse eller høre Ordet Revolution uden 
at se ,svungne Høtyve" for deres Øjne. Revolution vil 
sige Omvæltning, og en Omvæltning har altid fundet Sted, 
naar — ligemeget om med eller uden Anvendelse af Magt, 
thi paa Midlerne kommer det ikke derved an — et helt 
nyt Princip bliver stillet i Stedet for den bestaaende Til- 
stand. Reform derimod indtræder kun der, hvor. den 
bestaaende Tilstands Princip bliver bibeholdt og kun 
udviklet til mildere eller konsekventere eller retfærdigere 
Fordringer. Paa Midlerne kommer det heller ikke herved 
an. En Reform kan sættes igennem ved Oprør og Blods- 
udgydelse og en Revolution i dybeste Fred. Den rædsels- 
fulde Bondekrig, hvilken Lassalle ogsaa altid har betegnet 
som en alt andet end revolutionær Bevægelse, var et Forsøg 
paa ved Vaabenmagt at fremtvinge en Reform. Opfindelsen 
af Bomuldsspindemaskinen 1775 og overhovedet den mo- 
derne Industris fredelige Udvikling har Lassalle altid karak- 
teriseret som en gigantisk Revolution. Det:gælder da her, 

som ved saa mange andre Lejligheder først og fremmest 
om at ville forstaa. Ingen tænkende Læser kan tvivle 
paa, at Lassalle dybt har følt hvad han etsteds ud- 
bryder”): ,,Hverledes? En har som jeg med en Faust- 
agtig Trang til Kundskab, med den sejgeste alvorligste 
Udholdenhed arbejdet sig igennem fra Grækernes Filosofi 
og den romerske Ret, gennem Åandsvidenskabens mest 
forskellige Fag til moderne Nationaløkonomi og Statistik, 
og De kan for Alvor tro, at han kunde ville slutte 
denne hele lange Dannelse med at trykke Proletaren 
Brandfaklen i Haanden? Hvorledes! Har man saa liden 
Kundskab og Indsigt i Videnskabens sædeligt . dannende 
Magt, at man endog blot kan antage dette for muligt?”. 
Da Muligheden af at forklare Lassalles Forkærlighed for 
Magtmidlerne derved, at han skulde have havt' dette 
Perspektiv for Øje, nu saaledes er helt udelukket, saa 
maa vi for ret at forstaa det, trænge dybere ind i hans 
Tankekreds end vi hidtil have gjort det. 

Ifald man rettede det Spørgsmaal til mig: Hvad var 
Grundtanken 1 Lassalles Idegang? Om hvilket Problem 
drejede hans Aand sig? saa vil jeg svare: Magt og Ret, 
det var de to Poler, om hvilke denne Stjerne kredsede. 
Hans Åands Grundsyssel var utvivlsomt Overvejelsen af 
hvorledes Ret og Magt forholdt sig til hinanden. Den 
vulgære Misforstaaelse er den, at han overhovedet satte 
Magten i Rettens Sted. Hvor langt dette er fra at være 
Sandheden, og hvad der har givet Anledning til Mis- 
forstaaelsen, vil hurtigt vise sig. I sit eneste digteriske 
Arbejde, der er temmelig værdiløst som dramatisk Kunst- 
værk betragtet, men højst interessant som uforbeholdent 
lyrisk-retorisk Udtryk for sin Forfatters rige Ide- og 
Følelsesliv, har Lassalle skrevet et Replikskifte (mellem. 
Oekolampadius og Hutten), der fortjener særegen Op- 
mærksomhed: 


+) Die indirecte Steuer, $. 117. 

0. 
Tror I, det hellige 

Fornufts og Sandheds Lys, der oprandt for os, 
Paany for Ufornuft kan bukke under 
Og ej ved egen Kraft besejrer Alt?  . 

H. 
O Herre! slet Historien I kender; 
I har fuldt Ret, Fornuft dens Indhold er, 
Dens Form dog er og bliver evigt Magt. 


O. 
Betænk, Hr. Ridder, Sandheds rene Sag 
Vil med det blodige Sværd I profanere! 


lR 
Ærværdige! tænk ej om Sværdet ringe! 
Et Sværd for Frihed svunget, se: det er 
Det legemvordne Ord, som selv I dyrker, 
Den Gud, der virkeligt til Verden kom. 
Selv Kristi Lære blev ved Sværdet udbredt, 
Med Sværdets Bloddaab Tyskland døbt af Karl, 
Hin Karl, som vi endnu den Store kalde, 
Ved Sværdet først blev Hedenskabet styrtet, 
Ved Sværdet ene Jesu Grav befr't, 
Med Sværdet ud af Rom Tarquinius dreven, 
Med Sværdet Xerxes pisket hjem fra Hellas, 
Hvor Videnskab og Kunst blev Seirens Frugt, 
Med Sværdet Samson, David, Gideon slog. 
Saa blev ved Sværdet før og siden fuldbragt 
Det Herligste og Bedste Jorden saa”, 
Og alt, hvad Stort man efter os vil hylde, 
Sværdet vil det tilsidst sin Sejer skylde. 


I denne Replik fremkommer for første Gang hos 
Lassalle udtalt af fuldt Bryst den Respekt for Magt 
og Magthandling, der giver hans Aand et saa ejendomme- 
ligt og saa moderne Præg. Rundt om i Stykket fore- 
komme Ytringer (af de forskelligste Personer), der ud- 
trykke denne samme Glæde over Magten som Rettens 
Rygstød. Saaledes siger Balthasar: ,,0g da nu Worms 
lo mig ud og ikke vilde indrømme mig min Ret, da tog 
han (Franz) saadan en titusind gode Grunde — jeg 
mener Pikkelhuer, Frøken — og drog med dem mod 

Worms og gav sig til en Demonstreren og en Disting- 
veren — ja Frøken, han forstaar det.” Og Ulrich af 
Hutten siger i højtideligere Stil: ,,Magten er Himlens 
højeste Gode, naar man anvender den til et stort For- 
maal, et elendigt Legetøj, naar den kun som Flitterstads 
tynger den Haand, hvori den hviler.” ”) 

Det hænder ikke sjældent, at et Yndlingsord hos en 
Forfatter eller en Yndlingslignelse antyder Karakteren 
af hans Ideal. Lassalles Yndlingsord er Ordet Jærn 
(Eisen, ehern). Mange Aar før Ordene ,,Jærn og Blod” 
bleve til politisk Løsen har Lassalle paaberaabt sig 
Jærntærningerne. Ingen Sammenligning er hyppigere 
hos ham. Jærnet repræsenterer i hans Forestillings- 
kreds den velgørende Voldsmagt, Hugget, der renser 
Vejen, Snittet, der fjærner Skaden, Kejsersnittet, der 
forkorter Tidens smertelige Veer og fremskynder den 
vanskelige Fødsel af en ny Epokes Ideal. Jærnet prises 
af Franz v. Sickingen som ,,Mandens Gud”, som Trylle- 
staven, hvis Slag bringer hans Ønskers Opfyldelse, som 
den sidste Tilfugt i Fortvivlelsen, og som Frihedens 
højeste Pant”). Og paa endnu mere betegnende, end 
mere Lassalle'sk Maade peger Franz hen til Magt- 
afgørelsen, da Kejserens Herold paa sin Herres Vegne 
har stillet ham Valget mellem at underkaste sig og 
modtage fuld Ret af Kejseren eller som Oprører at er- 
klæres i Rigens Acht. Her ligger for megen Vægt paa 
ethvert Ord, til at jeg kan oversætte eller omskrive. 

Herold, zieh hin und kunde Deinem Herrn: 

Voruber ist die Zeit der Worte jetzt, 

Und inhaltsschwer klopft der Entscheidung Stunde 

Mit eb'rnem Finger an das Thor der Zeit! 

In Zuckungen liegt dieses Reich am Boden, 


Nicht durch Gesetzesfloskeln mehr wird abgethan 
Der Streit, der es bewegt! — Schau dorthin, Herold! 


€) Lassalle: Franz v. Sickingen, 85, 2, 92. 
++) Sammesteds, 140. 62, 207. 

Siehst Du die Donnerbuchsen, die Carthaunen stehn? 
Aus ihren Mindungen schåpft diese Zeit 

Ihr ungestumes Recht — ich fuhre selbst 

Das Reichsgericht in meinem Lager mit, 

Will eine neue Ordnung machtvoll grunden 

Und eines Thuens mich erfrechen, dessen 

Kein r6m'scher Kaiser je sich unterfing! (SKlol) 


Alleréde som Yngling havde han i sine første Pro- 
cesser hævdet, at han repræsenterede Retten overfor 
Magten, og underligt nok tidt med Udtryk, dér brugte 
1 nedsættende Mening, som han selv her anvender for at 
prise og hæve. Saaledes hedder det haanligt i hans 
»Åssisen-Rede": ,,Naar man dog var bestemt paa at øse 
Retten af Kanonmundingerne, hvorfor opløste man 
da ikke uden videre Borgervæbningen?”" Og med Udtryk, 
som Balthasar i Stykket bruger for at udtale Beundring, 
men som i Lassalles egen Mund tjente den bitreste In- 
dignation, sagde han dengang: ,,Havde man ingen Ret, 
saa havde man bedre end det. Man havde i Berlin 
Belejringstilstanden, Wrangel, 60,000 Mand Soldater og 
saa og saa mange hundrede Kanoner. Man havde i 
Breslau, Magdeburg, Kåln og Diisseldorf såa og såa 
mange Soldater, saa og saa mange Kanoner. Det er 
Grunde, indtrængende, som Enhver begriber.” Med 
Lidenskabens Veltalenhed havde Lassalle i denne friske 
og stolte Tale hævdet Lovens Standpunkt overfor Volds- 
magtens: 

Og dog opløste man Forsamlingen, ja istedenfor at lade 
en ny træde sammen paa Grundlag af samme Valglov, oktroyerede 
man en Forfatning, 9: man kasserede den hele offentlige 
Retstilstand med én Streg, man var træt af langsomt at rad- 
brække Landets Retsorganisme Led for Led, Lov for Lov. 


Med ét Greb kastede man den i Pulterkammeret og stillede 


aabent i dens Sted ,sic volo sic jubeo" og Bajonnetternes 
Veltalenhed. 


Og i hvilken besynderlig Strid synes det endelig 
ikke at staa med hans Lovprisning af Jærnet og Sværdet, 
naar han dengang udraabte: 

»Sabelen er vel Sabelen, men den er aldrig Retten. 
I saadanne Dommere, der vilde nedlade sig til at straffe 
Borgerne, fordi disse have forsvaret Loven, og det i Kraft af 
hine samme Love, til hvis Værn de viede sig, i Dommere, 
der vilde betragte en Nations Hævden af dens Love som For- 
brydelse, vilde jeg ikke mere se Dommere, men — og med 
mig maaske Nationen — Magtens Séider. . . . Jeg vil i mit 
Fængsel finde mig i Alt, hvad Sabelen, som vanærer Rettens 
Former, bestemmer for mig; jeg vil hellere have, at min 
Proces antager den for mig ufordelagtigste Skikkelse, end 
jeg ved at give Svar eller paa anden Maade indvillige i en 
Procedureformalitet vil overtage en Rolle i den Retsfarce, 
som Magten morer sig med at opføre.” F) 

Alle disse og mange lignende Udtalelser tyde paa 
en levende Retsbevidsthed og et ligesaa levende Had til 
den brutale Magt som Rettens Stedfortræder. 

Men der fandtes i den tidligt modne og tidligt prak- 
tiske unge Talers Sjæl paa samme Tid en ligesaa levende 
Følelse af den ideelle Rets Magtesløshed, naar den ikke 
hævdes af praktiske Aander, af kraftige Viljer, der for- 
staa at gribe de rette Forholdsregler og Virkemidler 
for at realisere denne Ret. Og hvor var det muligt, at 
et ungt Geni, hvis dybeste Karaktermærke og inderste 
Kald var praktisk, ikke skulde have følt og iagttaget 
dette under den mislykkede og såa kummerligt mislykkede 
tyske Revolution af 1848! Hvor var det muligt, at hin 
Pande, i hvilken saa megen Handlekraft laa udtrykt, 
ikke skulde tænke Sit, naar den saa” Retten saa ynkeligt 
ligge under paa Grund af idealistisk Sky for andre 
Vaaben end Ordets, paa Grund af nedarvet. Frygt for 
den bevæbnede Autoritet, paa Grund af personlig Fejghed 
hos En, personlig Raadvildhed hos en Anden og teoretisk 
Forvrøvling og Hamletsk Tøven. Hvo der i Karl Marx's 
»Neue Rhéinische Zeitung" for 1850 har læst Fr. Engels" 
Afhandling ,,Die deutsche Reichsverfassungs-Campagnef 
(Opstanden i Rhinpreussen og i Baden), begriber, at der 


+) Lassalle: Assisenrede 16, 26, 48. 

paa denne planløse og udisciplinerede Slægt maatte følge 
en Generation, der stedse var betænkt paa at give sine 
Idealer et forsvarligt Harnisk og et kraftigt Sværd, og 
for hvem Rettens ædle Metal ikke syntes gangbar Mynt, 
medmindre den var styrket ved Magtens Kobber. Tilsidst 
smeltede det ædle og det uædle Metal da næsten sammen 
for denne Slægts Blik; den indsaa', at Jærntærningerne 
vare de haardeste og bedste, og som Brennus fordum 
kastede den Jærnet i Vægtskaalen. 

Man læse i hin Tale Lassalles Klage over, at Na- 
tionalforsamlingen ikke i rette Tid skabte en virkelig 
Borgervæbning til Skærm for Forfatningen. Man læse 
hans blodige Spot over Nationalforsamlingens Opfordring 
til ,,passiv Modstand" mod Regeringens Overgreb: 


»Den passive Modstand, mine Herrer, det maa vi selv 
indrømme vor Fjende, den var i ethvert Tilfælde en 
Forbrydelse. Et af to: enten var Kronen ved hine Forholds- 
regler i sin Ret — og da var Nationalforsamlingen, idet den 
modsatte sig Kronens lovlige Ret og kastede Tvedragt ind i 
Landet ganske vist en Bande af Oprørere og Demagoger — 
eller ogsaa var Kronens Forholdsregler uretmæssig Vold — 
og da maatte Folkets Frihed aktivt beskyttes med Liv og 
Lemmer, da maatte Nationalforsamlingen med høj Røst kalde 
Landet til Vaaben. Da var hin sælsomme Opfindelse med 
den passive Modstand et fejgt Forræderi mod Folket og mod 
Forsamlingens Pligt til at beskytte Folkets Rettigheder. ... 
Den Enkelte, m. H., kan, naar han lider Vold af en Stat, eller 
af en Masse, jeg f. Eks., naar jeg bliver dømt af Dem, med 
Ære øve passiv Modstand; jeg kan vikle mig i min Ret og 
protestere, da jeg ikke har Magt til at gøre den gældende. 
…… … Et Folk kan bukke under for Magten, som Polen — 
men det bukkede ikke under, før Valpladsen havde drukket 
dets ædleste Sønners Blod, før dets sidste Kraft var nedbrudt. 
.… … Da, naar al Kraft er brudt, da kan et saadant Folkelig 
nøjes med den passive Modstand, 2: med Retsprotesten, med 
Liden og Taalen, med Forbitrelsen i Hjærtet, med det dybt 
indesluttede stille Had, der med korslagte Arme venter paa, 
at et frelsende Øjeblik skal bringe Forløsning. Denne passive 
Modstand bagefter, efter at alle Midler til aktiv Modstand 
ere brudte, det er den højeste Grad af udholdende Heroisme! 

Men den passive Modstand straks, endogsaa uden at vove et 
Sværdslag, uden et eneste Øjeblik at appellere til den friske 
Kraft, det er det Forsmædeligste, den højeste Uforstand og 
den største Fejghed, som man nogensinde har paaduttet et Folk. 

Den passive Modstand, m. H., det er Modsigelsen selv, 
det er den taalende Modstand, den ikke modstaaende Mod- 
stand, den Modstand, der ikke er nogen Modstand. Den 
passive Modstand det er Lichtenbergs Kniv uden Blad og 
uden Skaft; det er den Pels, man skal vaske uden at gøre 
den vaad. Den passive Modstand det er den. blotte indre 
Vilje uden .ydre Daad. . . . Den passive Modstand er 
Produkt af følgende Faktorer: 

Den klart erkendte Skyldighed at skulle gøre Modstand 
og den personlige Fejghed ikke at ville gøre nogen; disse to 
Potenser avlede i væmmelig Omfavnelse i Natten den 10de 
November det svindsottige Foster: den passive Modstand." 7) 


Kan det nu undre, at den der som 23aarig Yngling 
med denne Fynd har talt mod Handlesvaghed og Magt- 
stækkethed ti Aar senere priser Jærnet som Mandens Gud? 

Og Forholdet mellem Magt og Ret vedbliver at syssel- 
sætte Lassalle. Dybere og dybere trænger han ind i 
Vekselvirkningsforholdet imellem dem og studerer stedse 
inderligere deres Betingethed af hinanden. 

11862 holder han midt under de preussiske Forfatnings- 
kampe i Berlin et Foredrag ,,om Forfatningsvæsen”. Han 
søger her at oplyse og bestemme en Forfatnings eller 
Grundlovs Ide. Ved Analyse af Navnet Grundlov finder 
han 1) at en saadan Lov maa ligge dybere end en al- 
mindelig Lovbestemmelse; det viser Ordet Grund; 2) at 
den som liggende til Grund for de andre Love maa vise 
sig som videre avlende og virkende i dem; 3) at den 
nødvendigvis maa være saaledes som den er; thi i Fore- 
stillingen om Grunden ligger Ideen om en virksom 
Nødvendighed, en virkende Kraft. 

Hvis Forfatningen altsaa danner Landets Grundlov, 
saa maa den kunne defineres som en virksom Kraft, 


+) Assisenrede, 33—35. 

der med Nødvendighed gør alle Landets andre Love og 
retslige Indretninger til det, de er, og Lassalle spørger 
da nu om der virkelig gives en saadan virksom Kraft? 
Ja visselig, er Svaret, de faktiske reale Magtforhold, 
der bestaa i et givet Samfund. De faktiske Magtforhold 
ere den levende Kraft, der bestemmer alle dette Samfunds 
Love og retslige Indretninger saaledes, at de i det Væsen- 
lige slet ikke kunne være anderledes end de ere. 

For at forklare sin Mening anvender Lassalle et op- 
lysende Tankeeksperiment. Sæt, siger han, at en eller 
anden uhyre Ildsvaade tilintetgjorde al skreven Lov i 
Preussen, at Landet altsaa ved et Ulykkestilfælde var 
blevet berøvet alle sine Love, saa der ingen anden Udvej 
var end at udstede nye. Tror man da, at man i dette 
Tilfælde kunde gaa tilværks som man lyster, udstede 
hvilkesomhelst nye Love, det konvenerede En? Vi ville 
se. Sæt altsaa det Tilfælde, at man sagde: Lovene ere 
gaaede tilgrunde og vi skrive nye, og vi ville ved denne 
Lejlighed ikke mere indrømme Kongemagten den Stilling, 
som den indtog, eller overhovedet ikke indrømme den 
nogen Stilling. — I saa Fald vilde Kongen simpelthen 
sige: Lovene kunne være gaaede tilgrunde; men faktisk 
adlyder Hæren mig og marcherer hvorhen jeg befaler, 
faktisk udlevere Tøjhusenes og Kasernernes Komman- 
danter efter min Ordre Kanonerne, og ÅArtilleriet rykker 
med dem gennem Gaderne og støttet paa denne faktiske 
Magt taaler jeg ikke, at I give mig en anden Stilling 
end jeg vil. Og Lassalle slutter: ,,De ser, mine Herrer, 
en Konge, hvem Hæren lyder og Kanonerne — det er 
et Stykke Forfatning". Og nu følger med lignende Mo- 
tivering: En Adel, der har Indflydelse ved Hoffet og hos 
Kongen — det er et Stykke Forfatning. — Sæt nu Konge 
og Adel bleve enige om i Kraft af deres Magtfuldkommen- 
hed at genindføre det middelalderlige Laugsvæsen, saa 
at f. E. Kattuntrykkeren ikke turde beskæftige Farvere 
og ingen Mester i nogen Haandværksgren have mere end 

et vist bestemt Antal Arbejdere, saa med andre Ord den 
store Produktion blev umulig. Hvad saa? I saa Fald 
vilde de store Fabrikanter, de Herrer Borsig, Egels etc. 
lukke deres Fabriker, ja endog Jærnbane-Direktionerne 
give deres Arbejdere Afsked, og den hele Arbejdermasse 
vilde, raabende paa Brød og Arbejde, bølge gennem 
Gaderne, ophidset af det hele store Bourgeoisi og en 
Kamp udbryde, i hvilken det ingenlunde var sikkert, at 
Hæren blev Sejerherre. ,,De ser altsaa, mine Herrer, de 
Herrer Borsig, Egels, de store Industridrivende overhovedet 
— de ere et Stykke Forfatning.” I Kraft af Regeringens 
Trang til store Pengemidler, ere de store Bankierer, Børsen 
overhovedet, ligeledes et Stykke Forfatning. Sætter man 
nu derimod det Tilfælde, at Regeringen fik i Sinde at ud- 
stede en Lov af den Årt, som findes i Kina, at naar En begik 
et Tyveri, skulde hans Fader straffes derfor — saa opdager 
man at den almindelige Bevisthed, den almindelige Dan- 
nelse ligeledes indenfor visse Grændser er et Stykke 
Forfatning. Sætter man sluttelig det Tilfælde, at Rege- 
ringen vilde berøve Smaaborgere og Årbejdere ej blot 
politisk men personlig Frihed, gøre dem til Vornede og 
Livegne, da opdager man, at i visse yderste Tilfælde 
den menige Mand ogsaa uden at have de store Industri- 
drivende i Ryggen er et Stykke Forfatning. 

Have vi saaledes set, hvad et Lands Forfatning er, 
nemlig de faktiske Magt-Forhold og spørge vi, hvor- 
ledes det da forholder sig med den retlige Forfatning, 
saa indse vi nu let, hvorledes den tilvejebringes: Disse 
faktiske Magtforhold skriver man ned paa et Blad Papir, 
giver dem et skriftligt Udtryk og naar de ere blevne 
skrevne ned, saa ere de ikke mere blot faktiske 
Magtforhold, men de ere blevne til Ret, og hvem der 
handler derimod bliver straffet. — Fremstillingen slutter 
da med en Paavisning af, hvorledes en Forandring i de 
reelle Magtforhold (Adelsvælde — Stædernes Opkomst og 
Flor, Forholdet mellem Hovedstadens Indvaanerantal og 

Hærens Størelse) bestandig er ledsaget af en tilsvarende 
Forandring i Forfatningen. Finder et altfor stort Mis- 
forhold Sted mellem den skrevne og den reelle Forfatning 
og bliver dette Misforhold trykkende, da indtræder virkelig 
den Ildsvaade, vi satte som Tankeeksperiment, f. Eks. i 
Skikkelse af Revolutionen i Marts 48 og — her kommer 
Lassalle tilbage til sin gamle Klage i Forsvarstalen fra 
1849 — da var det, at det seirende Folk istedetfor at 
skabe en kraftig Borgervæbning af Smaaborgere og Prole- 
tarer og saaledes forandre den reelle Forfatning, taabe- 
ligt gav sig til at skrive en ny og magtesløs, der derfor 
ikke nyttede det mindste. ,,Naar De, mine Herrer, i 
Deres Have har et Æbletræ og nu paa dette Træ hænger 
en Seddel, hvorpaa De skriver: dette er et Figentræ —, 
er Træet saa derfor blevet til et Figentræ? Nej og selv 
om de samlede deres hele Husstand, ja alle Landets Be- 
boere derom og lod det stadfæste med Ed højt og lyde- 
ligt: dette er et Figentræe — Træet bliver hvad det var 
og næste Åar vil det vise sig — det vil bære Æbler og 
ikke Figen.” 

Forfatningsspørgsmaal, slutter Lassalle, ere da op- 
rindelig ikke Retsspørgsmaal, men Magtspørgsmaal; et 
Lands virkelige Forfatning eksisterer kun i de reelle 
faktiske Magtforhold, der bestaa i Landet, skrevne For- 
fatninger have kun da Varighed og Værd, naar de ere 
det nøje Udtryk for de i Samfundet bestaaende Magt- 
forhold. 

Skulde man tro det! denne Udvikling blev straks 
af det liberale Partis Blade betegnet som en Teori 
om at Magt skulde gaa for Ret, ja Grev Schwerin 
erklærede med Hensyn herpaa under Kammerets Jubel 
at i den preussiske Stat gik Ret for Magt. Det ene 
Blad efter det andet nægtede Lassalle, i den Hensigt 
at tie ham tildøde, Optagelsen af en kort, aldeles objek- 
tivt holdt Artikel ,,Magt og Ret”, hvori han oplyser Mis- 
forstaaelsen og han nødsagedes da til at udgive denne som 

et Flyveskrift for sig. Han siger her slaaende og fyn- 
digt: ,Ifald jeg havde skabt Verden, saa er det højst 
sandsynligt at jeg denne Gang undtagelsesvis havde ind- 
rettet den i Overensstemmelse med ,, Volkszeitung””s og 
Grev Schwerin's Ønsker, altsaa saaledes, at Ret gik for 
Magt. Thi dette svarer ganske til mit ethiske Stand- 
punkt og mine Ønsker. Desværre har jeg imidlertid ikke 
været i det Tilfælde at skabe Verden og maa derfor fra- 
lægge mig ethvert Ansvar, saavel Ros som Dadel for 
dens virkelige Indretning.” Han forklarer saa, at han 
ikke har havt til Hensigt at udvikle, hvad der burde 
finde Sted, men hvad der virkelig finder Sted, ikke at 
give en ethisk Afhandling, men en historisk Un- 
dersøgelse. Og saa viser det sig da, at medens ganske 
vist Ret skulde gaa for Magt, i Virkeligheden dog 
altid Magt gaar for Ret, bestandig og saa længe til Retten 
nu ogsaa paa sin Side har samlet en tilstrækkelig Magt 
bag ved sig til at knuse Urettens Magt. Han udvikler, hvor- 
ledes den preussiske Forfatningshistorie siden 1848 bestaar 
i Retsbrud paa Retsbrud og siger: hvad betyder altsaa 
den fromme Jubel, hvormed Kammeret modtog Greven 
af Schwerin's Erklæring om at i den preussiske Stat ,,Ret 
gaar for Magt". Fromme Barneønsker og intet mere! 
Thi en alvorligere Betydning vil det kun have hos Mænd, 
der vare fast besluttede paa nu ogsaa at sætte Magt bag 
Retten. Intet Menneske i den preussiske Stat har Ret til 
at tale om Ret undtagen Demokratiet, det gamle og sande 
Demokrati. Thi det alene har altid holdt fast ved Retten 
og aldrig nedværdiget sig til noget Kompromis med 
Magten. — 

Spørgsmaalet om Forholdet mellem Magt og Ret var 
da hos Lassalle et Spørgsmaal om det Faktiske, om 
Virkeligheden. Hvad han har sagt herom er træffende 
sandt og vil ikke blive rokket af Nogen. I hvilke Til- 
fælde Retten har Magt og i hvilke Tilfælde ikke, naar 

Magten bliver til Ret og naar den bliver til Uret, har 
han forstaaet og begrebet som ingen Ånden. 

Og ikke blot med Hensyn til det Faktiske, men 
endnu dybere med Hensyn til det Retslige har han under- 
søgt og begrebet Vekselforholdet mellem den gamle Rets 
Magt, som de Konservative forfægte, og den nye ÅAands- 
magts Ret, som de radikale Partier hævde. Den gamle 
Ret er den erhvervede Ret. Den nye Magt er den nye 
Retsbevidsthed. Hvorledes forholder den nye Retsbevidst- 
hed sig til den erhvervede Ret? Den nye Retsbevidsthed 
vil give Rettigheder og berøve Rettigheder, men hvorvidt 
tør den i den sidste Henseende gaa? Hvilke Rettigheder 
ere velerhvervede, urørligt erhvervede? &Ere alle de 
gamle Rettigheder dette, saa staa vi ved Stagnationen, 
Fortiden slaar da Nutidens Liv ihjel. Kan omvendt Ingen 
bygge paa nogen fast erhvervet Ret, saa slaar Nutiden 
Fortiden ihjel. Her staa vi da ved Begrebet om den er- 
hvervede Ret, hvorom Lassalles mægtige Hovedværk 
handler. 

Den Opgave Lassalle har stillet sig med sit Værk er, 
som han i Fortalen bemærker, ingen ringere end Frem- 
stillingen af den vor hele Periode beherskende politisk- 
sociale Tanke. Hvad er det, siger han, der udgør den 
inderste Grund i vore politiske og sociale Kampe? Det 
er at Begrebet om den erhvervede Ret endnu engang er 
bleven Stridsgenstand. I det Juridiske, Politiske og 
Økonomiske er Begrebet om den erhvervede Ret den 
drivende Kilde til al videre Formning, og hvor det 
Juridiske som privatretligt fuldkomment synes at løse 
sig fra det Politiske, der er det endnu meget mere poli- 
tisk end det Politiske, der er det det sociale Element. 
Allerede den blotte Nødvendighed af at maatte henvise 
hertil, viser efter hans Anskuelse, med hvilken Overfladisk- 

hed Begrebet om det Politiske opfattes af Ordførerne 
for det liberale Bourgeoisi. 

Værkets Øjemed er allerede paa Titelbladet betegnet 
som det at forsone den positive Retsvidenskab og Natur- 
retten med hinanden. I selve det Standpunkt, Forf. i 
denne Henseende indtager, spores et overordentligt Frem- 
skridt fremfor Standpunktet i Heraklit. Vel betegner 
han sig endnu her som en Tilhænger af de Hegelske 
Principer; men dette hindrer ham ikke i med fuldkommen 
Aandsfrihed at dømme Hegels og hans Skoles System. 
Det viser sig da snart, at han har gjort den Vending, 
som Fortalen til Heraklit (ikke Værket) allerede beteg- 
nede, den samme Vending, som Hegels franske Disciple 
have foretaget, nemlig den at forvandle den mest absolute 
af alle Filosofier til en Filosofi af det Relative, den fremfor 
nogen Lære metafysiske Verdensbetragtning til en rent 
historisk. Afstanden mellem dette Aandsstandpunkt og 
den rent eksperimentelle Methode, anlagt paa Jurispru- 
dentsen er meget ringe.”) Hegel har da efter Lassalles 
Anskuelser kun givet den almindelige logiske Disposition 
til Værket, og Hegelianerne have med deres sædvanlige 
horror pleni tygget Drøv paa ham, saa at Restfilosofien 
og den positive Retsvidenskab som Følge deraf ere for- 
blevne lige saa fremmede for hinanden som Naturviden- 
skab og Naturfilosofi, og hvorfor? fordi Hegels System 
overhovedet med Hensyn til Aandsfilosofien staar i absolut 
Inkonsekvensforhold til hans egen Methode. Naar man 
paa Hegels Tid talte om Naturret, blev den opfattet 
som en fra Evighed af og alment gyldig, fornuftgyldig 
Ret, der stod i samme Forhold til den positive eller hi- 
storiske Ret, som en almindelig Tankekærne til sin Ud- 


+) Man sammenligne f. Eks. med Lassalles Grundbetragtning en 
lille Afhandling af G. Saredo, en af Italiens første Jurister: 
Del” applicazione del metodo sperimentale allo studio delle 
scienze civili e giuridiche. 

førelse og man indsaa ikke, at Naturretten selv er af 
historisk Natur og historisk Ret. Saaledes bleve da Rets- 
filosofiens Kategorier opfattede som evige og absolute 
Kategorier, Kategorier af det logiske Begreb, og saa- 
ledes forblev da den historiske Ret ubegrebet af Hegel, 
antoges at flyde af Ufornuft, Vilkaarlighed og Vold. Men 
Aanden selv er jo en Vorden i Historien. Heraf følger, 
at man i Retsfilosofien slet ikke kan tale om Ejendom- 
men, Uretten, Familien, Årveretten, det borgerlige 
Samfund, Staten, men at man af den græske, romerske, 
germaniske Åands historiske Begreb maa udvikle Begrebet 
om græsk, romersk, germanisk Ejendom etc. I Religions- 
filosofien bærer Hegel sig jo ogsaa ganske anderledes 
ad. . Hvad vilde der vel være kommet ud som Resultat, 
ifald han istedetfor at studere de forskellige Religioner 
havde talt om Guden, Dogmet, det Hinsides 0. s. v.! 
Det gælder da om at gaa historisk, ikke metafysisk til- 
værks. Hegels Disciple have i Retsfilosofien kun fulgt 
Mesterens vildledende Spor. Den dygtigste, Gans, har i 
sit Værk om Årveretten saaledes uden videre medbragt 
vore Dages Begreb om Arveret og tilmed opfattet dette 
Begreb som almindelig logisk Kategori. Hvad Lassalle 
"tre Aar senere under den hæftigste Agitation i sit Værk 
»Kapital und Arbeit" efterviste med Hensyn til den øko- 
nomiske Kategori ,,Kapitalf og den juridiske Kategori 
»Ejendom”, nemlig at de ere Kategorier af den historiske 
Aand, dette samme har han allerede i dette Værk paa- 
vist for alle juridiske Kategoriers Vedkommende, i dets 
anden Del specielt for ÅArverettens.”) 

Saa gammel som Retten selv er Afskyen for til- 
bagevirkende Love. Spørgsmaalet om den erhvervede 
Ret og Spørgsmaalet om Loves Tilbagevirkning falder 
sammen. Hvad der gør Tilbagevirkningen saa forhadt, det 

er øjensynligt den Krænkelse af den menneskelige Frihed, 
den indeholder gennem en vilkaarlig Udvidelse af Be- 
grebet Ansvar. Ud fra denne Grundtanke kommer Las- 
salle da til forskelligt fra alle tidligere Forskere at be- 
stemme den erhvervede Ret i dens Forhold. til Loves 
Tilbagevirkning saaledes: 

1) Ingen Lov tør tilbagevirke, der kun træffer Indi- 
videt gennem en af dettes Viljeshandlinger som 
Medium. 

2) Enhver Lov tør tilbagevirke, der træffer Individet 
uden at en saadan frivillig Handling er mellem- 
liggende, altsaa træffer Individet umiddelbart 
i dets uvilkaarlige, almenmenneskelige eller dets 
det af Samfundet overdragne Egenskaber, eller 
som kun træffer det derved, at den forandrer 
Samfundet selv i dets organiske Institutioner. 

Lassalle viser med stor Omstændelighed, at den mo- 

derne Afsky for Loves Tilbagevirkning aldeles ikke finder 
Sted hos Nationer og paa Civilisationstrin, for hvem Be- 
grebet om Menneskeaanden som Subjektivitet, som Frihed 
og Ånsvar endnu ikke er gaaet op. Kineserne stemple 
ved en ny Lov en Sag som Forbrydelse, der i Tillid , 
til den eksisterende Lov er udført med aldeles loyalt 
Sindelag og straffe .den uden Naade som saadan. Ja 
selv Oldtidens Jøder vare ikke naaede til de højst civilise- 
rede Nationers Respekt for den erhvervede Ret. I Sagen 
med Zelaphehads Døtre (4. Mos. 27, 1—11), hvor Iraels Gud 
træffer den juridiske Afgørelse, gør samme Gud sig, uden 
at have en Anelse derom, skyldig i en flagrant Tilbage- 
virkning i Civilsager. Men derfor var han ogsaa en orien- 
talsk Gud, der endnu ikke havde lært romersk Ret og 
ligesaa lidt var opdraget med græsk Dannelse og Kunst, 
det vil sige, Gud for et Folk, hvem Åandens Subjektivitet 
hverken var bleven klart bevidst i Retssubjektiviteten (som | 
i Rom) eller i den skønne Individualitet (som i Grækenland). 

Lassalles logiske Udgangspunkt er da egentlig den 
Tanke, han alt som Yngling udtalte i sin første ,,Åssisen- 
rede", nemlig den, at Loven er Udtrykket for det hele 
Folks Retsbevidsthed og al lovlig Ret kun en af den be- 
standig sig forvandlende Almenaand sat Bestemmelse, saa 
at enhver ny af denne Aand flydende Bestemmelse ufor- 
tøvet griber Individet med samme Ret, hvormed det blev 
grebet af den tidligere. Fast kan da for Individet kun 
det være, som det éngang paa retmæssig Maade har af- 
ledet af denne Strøm ved sin egen Handlen og Villen, 
hvad det har gjort til sit (verseinigt). Der lader sig 
ikke af Individet slaa nogen Pløk i Retsgrunden, i Kraft 
af hvilken det kunde erklære sig for Selvherre gennem 
alle Tider og trods alle fremtidige eller prohibitive Love”). 
Udførelsen af denne Grundtanke gennem den hele Rets- 
sfære optager første Bind af Værket. Fremstillingen er 
klar og skarp. til det Yderste, men næsten aldrig polemisk. 
Kun med Stahl, den bekendte romantiske Reaktionær, 
har Lassalle en alvorligere Dyst. Han viser, hvorledes 
dennes Teorier føre til at lovprise den hele bestaaende 
Samfundets Ordning som urørlig og hellig, idet denne efter 
hans Lære med alle af den flydende Rettigheder skal 
danne den Enkeltes erhvervede Ret. Ingen Tid, udraaber 
Stahl, er kaldet til at holde Dom over Fortiden og 
anerkende eller tilintetgøre de fra den stammende Ret- 
tigheder, alt efter sin Dom om, hvorvidt de ere passende 
eller ej. — Visselig, svarer Lassalle, men netop fordi 
enhver Tid er autonom, staar ingen Tid under en anden 
Tids Herredømme og er ingen forpligtet til at lade hvad 
der .strider mod dens Retsbevidsthed, beholde sin Virke- 
kraft i den, eller til at lade det, der for den staar som 
Uret, virke som Ret. Med sædvanlig Skarpsindighed 
griber han saa Stahl i adskillige Selvmodsigelser og kan 
ikke nægte sig den Fornøjelse hos sin Modstander at 

fremhæve det ,,uundgaaelige jakobinske Pust, som Enhver, 
der nærmer sig til den moderne Filosofi, selv mod sin 
Vilje modtager af den.” ”) 

Det med Hensyn til Forfatterens Psykologi og poli- 
tiske Standpunkt interessanteste Afsnit af dette lærerige 
første Bind er imidlertid uden Tvivl det, hvor han kommer 
til at behandle Spørgsmaalet om Tilbagevirkning i Love 
fra den store franske Revolution”). Her faar hin Be- 
stemmelse ,revolutionær af Princip" en ny Belysning, ; 
her faar hans Theori en mærkværdig Bekræftelse, her 
viser det sig endelig, at det ikke er Praleri, men nøgen 
Sandhed, som Lassalle senere udtaler, naar han tilraaber 
sine Dommere: ,Kender De den indre Sammenhæng i 
den franske Revolutionshistorie, mine Herrer? Jeg kender 
den til dens inderste Fibre.” >) 

De Gamle, Cicero f. Eks., havde lært, at Alt hvad 
der kan anses for bestemt ved et Folks sædelige Over- 
ensstemmelse, selv om det endnu ikke har givet sig Form 
i nogen Lov, dog, naar denne Lov kommer, kan betragtes 
som et allerede tidligere i Retssubstantsen eksisterende 
Indhold, saa at den nye Lov kun bliver at opfatte som 
Deklaration af dette Indhold. En saadan Lov vil følgelig 
efter de Gamles Anskuelse retmæssigt kunne tilbagevirke. 
Lassalle hævder. nu overfor denne Lære, at den kun har 
Gyldighed for Oldtidens Folk, hos hvem en saadan sædelig 
Enighed (substantiel Ethos) alene kunde siges at herske. 
I den moderne Tid maa den Fordring blive staaende,.at 
kun et saadant Indhold af den almindelige Retsbevidsthed 
kan gøre Krav paa retslig Virkelighed, der allerede — 
explicite eller implicite — er sat. . Men nu opstaar det 
Spørgsmaal: hvad udfordres der til at den kan betegnes 
som sat? Hvad ligger i dette Begreb? I Begrebet ligger 

tydeligt nok, at Retsbevidsthedens Indhold ingenlunde 
alene kan være fastslaaet ved Ord, at det ligesaa godt 
ved et helt Folks Handlinger kan være fastslaaet og 
virkeliggjort. 

Det franske Konvent bestemte i Lov af 17de Nivåse 
Aar 2, at enhver siden 14de Juli 1789 tiltraadt Arv 
skulde ordnes efter denne nye Lov. Under Thermidor- 
reaktionen blev de herhen hørende Bestemmelser betrag- 
tede og stemplede som flagrant Tilbagevirkning. Og dog 
laa det ubetinget ikke i Konventets Hensigt at krænke 
Reglen om Ikke-Tilbagevirkning. Det benægtes i Lovens 
Motiver at Tilbagevirknmg her finder Sted, ,,parce que 
la loi »'a fait que développer les principes proclamés 
dés lors par un grand peuplef, og det tilføjes: ,,Peffet 
rétroactif commencerait lå seulement, ou Von dépasserait 
cette limite.” Ikke desmindre blev som sagt denne saåaa- 
kaldte Tilbagevirkning senere anført som et Bevis paa 
det franske Konvents Rædselsgerninger.. Men den 14de 
Juli 1789 havde det franske Folk virkeligt ved Bastille-- 
stormen lagt sin Privilegierne og Forrettighederne mod- 
stræbende Retsbevidsthed for Dagen, og om end ikke Love, 
der give en positiv Udvikling af denne Retsbevidsthed til 
noget objektivt Nyt, kunne betragtes som satte ved hin Akt, 
forholder det sig dog anderledes hvor Indholdet af den 
nye Ret uden videre var fuldstændigt givet med den 
blotte Negation af de hidtil bestaaende Privilegier og 
Forrettigheder. Det er da ogsaa kun saadanne Love, 
som Konventet har ført tilbage til l4de Juli 1789. Saa- 
ledes se vi, siger Lassalle, denne filosofiske Forsam- 
ling erklære, at dens Arvelove kun ere en Deklaration 
af de Principer, som Folket selv ved Bastillestormen har 
proklameret og hævet til Ret. Og paa dobbelt Maade 
har Verdenshistorien retfærdiggjort Konventet dels der- 
ved, at Nivdselovens arveretlige Grundsætninger, der gik 
over i Code civil, ere forblevne uanfægtet herskende under 
det første Kejserdømme, ja endog under Restaurationen 

og fremdeles under Julidynastiet og det andet Kejser- 
dømme, og saaledes have vist sig at være et nødvendigt 
og tvingende Indhold af den Retsbevidsthed, som med 
Revolutionen kom til Magten, dels derved, at alle Historie- 
skrivere, tyske saa vel som franske, reaktionære som re- 
volutionære, filosofiske Skribenter saa godt som Forfat- 
terne af de almindelige Haandbøger datere den franske 
Revolution fra 14de Juli 1789. 

Jeg tør paastaa, at Lassalle ikke uden en Følelse 
af indre Triumf har meddelt disse interessante Fakta. 
Thi hvad her forelaa var jo ikke blot den godtgjorte 
Retsgyldighed af Love, der udsprang af en Revolution, 
men den stadfæstede Retsgyldighed af en Tilbagevirk- 
ning, der ansaaes for tilstrækkeligt begrundet ved Hen- 
førelsen til ,,den uskrevne Lovf, til en ny fuldstændigt 
revolutionær Retsbevidsthed, der havde givet sig Udtryk 
i en enkelt dybt berettiget Magt- eller Voldshandling. 


VIL. 


Anden Del af Lassalles store Værk drejer sig ude- 
lukkende om Årveretten, specielt den romerske Årveret. 
Ligesom Værkets Hensigt overhovedet er at gennembryde 
Forskellen mellem den historiske og den dogmatiske Be- 
handling af Retten, saaledes viser denne Del i et stor- 
artet Eksempel, hvorledes ogsaa det Dogmatiske i et 
Retsinstitut kun forstaas gennem Forstaaelsen af dets 
historiske Begreb ad: af det bestemte historiske Aands- 
stadium, paa hvilket det paagældende Institut til enhver 
Tid befinder sig. Lassalles Paastand er nu ingen ringere 
end den, at ikke blot dette eller hint Enkelte i den 
romerske Årveret, men hele denne Ret lige til hans Tid 
er bleven fuldstændigt ubegrebet og misforstaaet, har 
ligget hen som en ugættet Hemmelighed. 

Lassalles Opdagelse, hvilken hans Værk unægteligt 
" godtgør til den højste Grad af Evidens, er den, at AÅr- 
vingen i romersk Mening oprindeligt kun er Viljesarving, 

ikke Formuesarving af den Døde, hvorfor den romerske 
Arverets Genstand og Interesse ligesom dens historiske 
Oprindelse slet ikke ligger 1 den formueretlige Sfære, 
og denne Arveret efter sit Begreb ikke betyder nogen 
Formuestilvendelse, men er en quasi-metafysisk Anskuelse, 
der staar i direkte Strid med denne Forstandsforestilling. 
Forud for den subjektive Aands Uendelighed i Kristen- 
dommen gaar i Historien en anden, en udvortes Subjek- 
tets Uendelighed, den subjektive Viljes, der forholder sig 
til Yderverdenen og har sin Genstand i den. Der synes, 
siger Quinctilian naivt, ikke at gives anden Trøst for 
Døden end den ud over Døden gaaende Vilje. Den 
romerske Udødelighed er: Testamentet. 

Da Testamentet nu altid maatte være en institutio 
heredis, formel Indsætten af en ÅArving, da enhver i Te- 
stamentet foretagen pur Formuesfordeling var intet- 
sigende, naar den direkte Indsætten af Viljesfortsætteren 
manglede, da denne Indsætten fremdeles maatte ske før 
alt Andet, navnlig før Legaterne nævntes, og maatte 
danne Testamentets Begyndelse, da endelig, ifald Arvingen 
døde før Erhvervelsen af Arven eller hvis han afslog den, 
det hele Testamente i Reglen faldt sammen og alle Le- 
gater bleve ugyldige, ses det, at det er Arvingen, hvis 
Tilværelse først giver Testamentet Tilværelse, og som ved 
sin Vilje skænker Testators Viljesbestemmelser Hold og 
retslig Eksistens. Altsaa: kun naar den Afdødes Vilje 
er sat som eksisterende ud over hans egen Død i År- 
vingen, anskues den som endnu tilværende og kommer 
den til Udførelse i hans Testamente. Uden Viljeskon- 
tinuatoren derimod bliver den Dødes Vilje, hvad den 
faktisk er, død og intetsigende og ugyldig. 

Men naar Årvens Begreb altsaa er det, at virkelig- 
gøre den arveladende Viljes Videre-Eksistens, saa ligger 
Arveladerens Interesse ikke i at Arvingen har, men 1 
at Arvingen handler, handler efter hans, Arveladerens 
Vilje. At lade Arvingen handle efter sin Vilje, det er 

efter romersk Forestilling Arveladerens Triumf. Men saa- 
længe Arvingen endnu baade har og handler d: baade 
faar og overtager Arv, er Situationen tvetydig. Thi saa- 
længe er det altid muligt at hans egen Interesse og hans 
egen egoistiske Vilje, istedenfor at fortsætte Arveladerens 
Viljessubjektivitet, omvendt opsluger og tilintetgør den. 
Kun ét afgørende Middel eksisterer herimod, det nemlig 
ikke at tilstaa Arvingen den ringeste egne Fordel, ja 
endnu mere at bringe ham i direkte Strid med sin egen 
egoistiske Interesse. Arvingen, der ikke faar Noget, og 
dog er Årving og dog handler efter Arveladerens Vilje, 
den arveløsgjorte Årving, er det uomstødelige Bevis for 
at den arveladende Vilje, der fortsætter sig i ham, eksi- 
sterer. Den arveløse Årving er den højeste Triumf for 
denne Vilje, den højeste Nydelse af Eksistensens Fort- 
sættelse, som denne Vilje kan skænke sig. 

For at begribe, hvorledes denne dybe og overalt 
træffende Anskuelse af AÅrveretten, som Lassalle gør 
gældende, saa længe har kunnet være overset, maa man 
vide, at Juristerne hidtil bestandig havde taget Romer- 
retten i dens sidste Skikkelse hos Justinian til Ud- 
gangspunkt, istedenfor at betragte den som Endepunktet 
og søge tilbage til dens primitive Spire. Gør man dette, 
falder det klareste Lys over Lassalles skarpsindige 
Teori. Gajus meddeler, at da det i Roms ældre Tider 
stod Enhver frit at udtømme den hele Arvemasse ved 
Legater og ikke efterlade Arvingen Andet end det tomme 
Navn, saa hændtes det altfor hyppigt, at de, der vare 
indskrevne som Årvinger, meldte sig fra Arven. For at 
raade Bod paa dette Onde, fortæller han videre, fore- 
sloges den Furiske Lov (omtrent 571 efter Byens Grund- 
læggelse), der bestemte, at med Undtagelse af visse Per- 
soner maatte ingen Legatar faa større Arv end 1000 Asses 
(en ringe Sum). Men, vedbliver Gajus, heller ikke denne 
Lov opnaaede Hensigten, da man dog udtømte Formuen 
i Legater. Derfor blev da den Voconiske Lov givet 

(omtr. 585 e. B. G.), hvilken bestemte, at Ingen paa 
Grund af et Legat kunde faa Mere end Årvingen fik, 
saa det ved denne Lov dog idetmindste syntes sikret, at 
Årvingen overhovedet fik Noget. Men heller ikke dette 
hjalp. Thi ved Udstykning af Formuen til et stort Antal 
af Legater kunde man efterlade Arvingen et saadant 
Minimum, at det for ham dog ikke kunde lønne sig for 
en saa ringe Fordels Skyld at tage den hele Årvs Byrder 
påa sig. Og saaledes blev da tilsidst den Falcidiske Lov 
(omtr. 714) udstedt, i Kraft af hvilken det ikke længer 
stod Nogen frit for at raade over mere end Z/, af sin 
Formue ved Legater, og saaledes maatte Arvingen da 
nødvendigvis faa en Fjerdedel af Arven. 

Tydeligt er det nu for enhver Tænkende, at der ikke 
her, som Gajus, paa hvis Tid den gamle metafysiske Op- 
fattelse ikke mere forstodes, naivt forudsætter, kan være 
Tale om uheldige Lovredaktioner. Disse et Tidsrum af 
150 Aar omfattende tre Love indbefatte en svær og 
haardnakket Kamp, den Kamp, som den romerske Åand 
kæmper med sine egne inderste Anskuelser, og denne 
indre Krig føres vel at mærke ikke, som man har ment, 
mellem Årving og Legatar, men øjensynligt mellem — 
Årvelader og Årving. Legataren er kun Prygledrengen, 
paa hvis Ryg Arvingen leverer Årveladeren sine Feltslag. 
Det ses tydeligt nok af Lovenes Rækkefølge. Der gaaes 
ud fra de tolv Tavlers Ret, ifølge hvilken Legatarens 
Stilling er gunstigst. Pludseligt bliver den allerugunstigst 
ved den Furiske Lov, saa væsenligt forbedret ved den 
Voconiske Lov, idet Legataren kan erholde den fulde 
Halvdel af Formuen, saa endnu gunstigere ved den Fal- 
cidiske Lov, ifølge hvilken han endog kan erholde tre 
Fjerdedel af Formuen — en meningsløs Bevægelse, hvis 
den sammenlignes med Årvingens parallele Situation (der 
jo ogsaa ved den sidste Lov bliver gunstigst) — ifald 
Kampen opfattes som staaende mellem dem. Nej Sagen 
er den, at Kampen overhovedet er af ganske anden Årt, 

det er den personlige Egoismes, den sunde Menneske- 
forstands Kamp imod en hel Folkeaands: metafysisk- 
religiøse Grundanskuelse af Liv og Død.  Saalænge 
Folkeaanden i Rom endnu er uanfægtet, hel og fast i 
sin oprindelige Støbning, kan den personlige Interesse 
i Arvingen endnu ikke revoltere, fordi Arven netop er 
denne Folkeaands bindende og helligste Substans, dens 
Udødeligheds-Ide. Lang Tid gaar da hen, inden Årvingen 
vover principielt at erklære, at han vil have, absolut, 
for sig, ej blot formelt, i Forhold til Legataren. Og 
dog maa dette komme; thi den sunde Menneskeforstand 
lader sig ikke holde ude. Den Falcidiske Lov betyder, 
at Usandheden i den Fiktion, der fra Begyndelsen af 
ligger til Grund for det hele Årvevæsen, nu ogsaa bliver 
sat og erkendt. Med lex Falcidia begynder derfor det 
hele romerske Arvevæsens afgørende Undergang. Og 
dog — selv nu finder den romerske Folkeaand i Årve- 
rettens Tempel et Kapel, hvorhen den kan redde sit 
Allerhelligste. Under August kom lex Falcidia ud, og 
endnu under samme Kejser udkommer Loven om fidei- 
kommissarisk Arv, der aabner Arveladeren et nyt Åsyl. 
Hvem der er Årving paa Basis af denne frivillige Tro- 
skab (fides) mod Folkeaanden og dens hellige Over- 
leveringer, tør og kan ikke gøre Brug af den nye Tvang, 
Årvingen ved den foregaaende Lov fik Ret til at udøve 
mod Årveladeren og har ingen Fordring paa Afdrag efter 
lex Falcidia. 

Saalænge romersk Aand eksisterer, stræber den da 
at holde fast ved Sandheden af hin Fiktion om Fort- 
sættelsen af Årveladerens Viljeseksistens og om hans og 
Årvingens Viljesidentitet. Hvor ofte end Historien under 
sin Udviklingsgang stempler den som usand, Folkeaanden 
søger stedse at frelse den om end i nok saa afbleget en 
Skikkelse. Testamentet er da for det romerske Folk en 
Kultus af dets eget Væsen; thi det er den højeste Selv- 
stadfæstelse af den almene Folkeaand, hvortil Romerne 

overhovedet bringer det, og alt det er Kultus og af 
religiøs Natur, hvori et Folk fejrer den offentlige Aand, 
der gennemtrænger det. Derfor sker Testeringen ikke 
blot i Folkeforsamlingen og i Præsternes Nærværelse, 
men i de udtrykkeligt kun til religiøse Formaal sammen- 
kaldte Komitier. Og derfor bliver Romerens Vilje, som 
var Privatvilje medens han levede, til offentlig Vilje efter 
hans Død. Tidt er det blevet sagt, at den romerske 
Testator paa Grund af sin uindskrænkede Frihed overfor 
den paa Lov beroende Intestatarvefølge kunde sammen- 
lignes med en Lovgiver. Men dette er altfor lidet sagt. 
Det var i Rom Skik, at Arveladeren ej blot i Testamentet 
men ogsaa i Indskriften paa Gravmonumentet, som han 
ofte i levende Live lod rejse, fastsatte en Formuesstraf 
for Salg, Udlejning eller Bortpantning af Gravstedet, 
Bøder der altid vare at betale til Vestalindernes eller 
Pontificernes Kasse eller til det offentlige Skatkammer. 
Og en saadan Arvelader behøvede ikke at gentage disse 
Straffetrusler i Testamentet. Hvorfra tog han denne Magt 
til at straffe?. Efter alle gængse Begreber om romersk 
Arveret kunde han dog kun true Arvingen med Sligt, 
og han truer den fremmede Køber med samme Straf som 
Sælgeren. Denne Gravret viser paa Grund af sin dob- 
belte Karakter: formelt ikke at være noget Testament, 
men reelt efter sit aandelige Indhold det samme som et 
Testament oa: en sidste Vilje angaaende Bevarelsen af 
det egne Jeg, paa det Skarpeste hvad der følger af Te- 
stamentets Begreb, dets aandige Betydning. I Døden til- 
kommer der Romeren en Ret, som han i levende Live 
aldrig besad; i Døden forklarer han sig til Lovgiver. 
Den Døende maa forklare sig til Lovgiver efter sit Be- 
greb og i sin egen Interesse; thi han skal jo nu sætte 
sin Vilje som en varende og blivende og ligeoverfor den 
hele Omverden bestaaende, 9: som Lov. Og han maa og 
kan ogsaa optræde som Lovgiver overfor de andre Rets- 
subjekter og gøre Indgreb i deres Rets-Sfære. Thi over- 

for hin metafysiske Interesse, som Folkeaanden nærer for 
ham komme de andre Retspersoner, der i Sammenligning 
med ham, den Døde, ere blotte Privatpersoner, slet ikke 
i Betragtning. Langsomt fuldbyrdes saa under Romer- 
rigets Historie det metafysiske Begrebs Overgang til 
Formuesbegrebet og Viljesfortsætterens Forvandling til 
Formue-Årving, indtil endelig under Justinian ved Ind- 
førelsen af Arv sub beneficio inventarii Arvingen prokla- 
merer Formueerhvervelsen som det Afgørende, ja Eneste 
i hans Forhold til Arveladeren. Men hermed er da ogsaa 
Afgnidnings- og Denationaliseringsarbejdet tilende og den 
romerske Folkeaand forbi.”) 

Ikke nøjet med saaledes at have opdaget og frem- 
stillet den religiøst-metafysike Grundanskuelse, hvorpaa 
det hele romerske Arvevæsen hviler, eller med at have 
bevist sin Teoris Evne til at forklare selv den mest 
specifiske Detail i Årveretten, studerer Lassalle med en 
Filosofs og Filologs hele Grundighed Oprindelsen til denne 
Grundanskuelse, han som Jurist har følt sig slaaet af. 
Han gaar tilbage til Folkets forhistoriske Tid for at 
finde dens Urgrund, der ingen anden kan være end Reli- 
gionen, i hvilken Folket altid nedlægger sine ældste Erin- 
dringer. Han finder da at denne Forestilling har sin aande- 
lige Rod i den gamle Manes- og Lar-Kultus. Ved Manes 
(de Afdødes Aander) forstaar Romeren ikke de Døde, de 
Forgangne, men de Blivende. Begrebet Manes ligger i 
Ordet manere (at forblive) ganske fraset Etymologiens 
Rigtighed eller Urigtighed; thi saaledes etymologiserede 
man i Oldtiden. De ere og blive det Samme de vare: 
Aandsindividualiteter, altsaa i Overensstemmelse med det 
romerske Begreb om Aandsindividualiteten: Viljes-Sub- 
jekter, som have deres Genstand i Yderverdenen. Op- 
rindeligt brændte Romerne ikke den Døde, men begravede 


+) Se især System d.e.R. II. S. 21, 62, 72, 77, 101, 105, 179—84, 
233, 486. 

ham i sin Bolig, paa Skuepladsen for hans Viljesherre- 
dømme, og selv efter at Ligbrænding er indført, anses 
Lararium, Huskapellet, for Aandernes Sæde. Saaledes 
blive da Larerne Skytsguder, Vogtere og Bevarere af 
Huset, og forsaavidt samme Familie vedbliver at 
bebo Huset, ere de Familieguddomme. Men kun til 
Huset, ikke til Familien ere de bundne, de ere ikke 
Ahner, men Stedguddomme og blive ikke i Familiens 
Besiddelse naar den flytter. Larerne ere Magthaverne, 
de Mægtige, ,potentes". Laren bevogter vel Stedet, men 
ikke som Husgud; han beskytter kun Huset som det hans 
Magt underlagte Omraade. Heri ligger ogsaa at hans 
Forhold til den nye Besidder ikke kan være noget sær- 
deles venligt; thi denne griber jo ind i hans Magtsfære. 
For at formilde Laren og Gudinden Mania fandt da i 
Roms ældre Tider formelige Menneskeofre Sted, den nye 
Besidder slagtede sit eget Barn ved Alteret for at Fa- 
milien skulde forblive uskadt. Allerede under Kongerne 
var denne Kultus bleven forbudt i Rom; Tarquinius, der 
som Etrurer staar Religionen nærmest, genindfører den; 
Junius Brutus gør Ende paa den, idet han befaler, at 
man for at tilfredsstille Oraklet skal slaa Løg- og Valmue- 
hoveder af, det vil sige: Republiken fordriver dette fra 
de gamle pelasgiske Tider stammende Barbari. Den 
pelasgiske Aand udvikler sig til Romeraand. Romerens 
sande Religion er Retten, Religionen selv er ham kun 
det forhistoriske Udgangspunkt og bevares derfor af ham 
som noget for ham selv og hans Aand Fremmed, der dog som 
Grundlaget for hans Folkeaand fylder ham med ærefrygts- 
fuld Gysen. Medens alle andre Folk selv drive deres 
Religion, lader Romeren den derfor besørge for sig af 
et fremmed Folk, og netop af sit Stammefolk Etruskerne. 
Det er Haruspices, der komme fra Etruskerne, som for- 
lange Curtius' Død som Sonoffer til ,,Maneguden". Au- 
gurerkunsten var en etruskisk Kunst. Den Forsoning 
mellem den Afdøde og den Levende (Laren og den nye 

Besidder), som Romeraanden nu fuldbringer eller egentlig 
ikke fuldbringer men er, den er det, som finder Sted i 
Retten. Den testamentariske Arving er allerede Forso- 
ningen. Han er jo selv Fortsættelsen af den Afdødes 
Tilværelse, har optaget hans Vilje i sig. Men med dyb 
indre Nødvendighed maa Retten nu paany afspejle hin 
indre Spaltning og Splid mellem den Døde og den Le- 
vende, som fandtes i den religiøse Grundsubstans. " Paa 
Grundlaget af den skete Forsoning hæver sig da paany 
det gamle fjendtlige Forhold mellem Laren som blivende 
Vilje og hans Efterfølger i Skikkelse af Arveladerens og 
Årvingens fjendtlige Forhold til hinanden. Denne Splid 
maa opstaa paany; thi det er jo den samme Folkeaand, 
hvis Væsen fremtraadte paa det lavere Udviklingstrin, 
Religionen, der nu fremtræder paa det højere Stadium, 
Retten. Alt det tidligere Udviklede faar ved Indsigten 
i dette Forhold et helt nyt og større Perspektiv. Og 
hvad den romerske Folkeaand angaar forstaaes dens Ud- 
vikling i Rets-Sfæren ogsaa først nu fuldstændigt. Alle 
Folk have en Ret; thi alle Folk virkeliggøre et aandigt 
Indhold i den reale Virkelighed. Men hvad Romeren her 
virkeliggør, det er den uendelige Viljes-Subjektivitets 
Tanke 9: selve Rettens Indholdsbegreb og saaledes har 
han ikke en Ret, men Retten, og saaledes bliver denne 
hans Væsens sande Udtryk. Overgangen fra det pelas- 
giske Stammefolk til Romere og Grækere er da det uende- 
lige Jegs Overgang fra Religionens fantastiske Inderlighed 
til Kunstens højere Form hos Grækerne, til Rettens højere 
Form hos Romerne og Religionen bliver kun liggende bag 
begge disse Aandsformer, hist som Konstens Stof, her 
som Rettens religiøst-metafysiske Grundlag. 

Idet nu Lassalle fra denne grundige Undersøgelse 
af den romerske Arverets Væsen lader Blikket falde paa 
den germaniske Arveret, finder han, at ikke et Ord af 
det om Romerretten Udviklede passer paa den helt for- 
skellige germaniske Stammes Årveret. Grundreglen her 

er at Årven øjeblikkelig ved Arveladerens Død gaar over 
paa Årvingen. Da Germanerne dukke op i Historien, 
kende de kun Intestatarveret (Arveret uden Testament), 
og der er en uendelig Forskel mellem den Intestatarveret, 
der som i Rom kun subsidiært har Gyldighed, naar Arve- 
laderens individuelle Vilje ej har talt, og Intestatarve- 
retten som eneste og eksklusiv, som udelukkende en af- 
vigende Vilje hos Arveladeren. Den germaniske Intestat- 
arveret er da hvad den romerske med Urette er bleven kaldt: 
virkelig Familieret, og Familiens Begreb er her Personernes 
paa Blodets Baand beroende sædelige Identitet; man kunde, 
hvis det gjaldt om Antitheser, sige, at den romerske Årveret 
forholder sig til den germaniske som Vilje til Kærlighed. 
Enheden mellem Arvelader og Årving er her umiddelbart 
Blodets Identitet. Formuen betragtes efter sit Begreb som 
fælles Familieejendom; den erhverves af Arvingen, saasnart 
han er avlet, og ved Arveladerens Død bliver Erhvervelsen 
kun virkeliggjort; Ejerens Ret over Formuen er derfor 
ogsaa i hans Levetid indskrænket. De germaniske Folk 
kende som Følge deraf slet intet Testamente. Da de 
træffe sammen med Romerne, laane de vel paa rent ud- 
vortes Maade Testamentet fra dem, men forstaa natur- 
ligvis ikke det Ringeste af dets aandelige Betydning. 
De holde det romerske Testament for det, hvad det ud- 
vortes og sanseligt er, en Formuesbestemmelse. Som 
en saadan bruge de det nu, fordi det smigrer deres 
Sans for individuel Frihed; men de forstaa saa lidet 
dets Begreb, at de længe tage det for enstydigt med en 
Gave mellem Levende, ud fra den Tankegang, at en 
Formueshandling jo umuligt kunde ske, naar den Hand- 
lende allerede var død. Denne deres Vildfarelse kan da 
betegnes som logisk; det er en Vildfarelse, hvori der er 
større Sandhed end i Rettelsen af den paa dette Grundlag. 
Selv om det romerske Testamentes juridiske Karakter 
rekonstrueres indenfor det germaniske System, er det 
jo dog løsrevet fra den Begrebsgrund, hvori det alene 

havde sine aandelige Rødder og sin indre Eksistens- 
mulighed, og paa den mest udvortes Maade ført over i 
en aandelig Verden, med hvilken det i alle Retninger 
staar i Strid, ja til hvilken det staar i et indre Umulig- 
hedsforhold. De germaniske Nationers Testamentret er 
da kun en stor Misforstaaelse, en teoretisk Umulighed, 
og naar dette udsiges, er det ikke i Kraft af en vil- 
kaarlig og. subjektiv Kritik af Testamentet, men for- 
medelst en af Historien selv fuldbyrdet og derfor objektiv 
Kritik. 

De Nyeres store Vildfarelse er den, at Testamentet 
er naturretligt. Men langt fra at antage Evnen til 
at gøre Testament for en naturlig og derfor naturretlig 
Evne hos Individet, er Romeren omvendt saa gennem- 
trængt af Individets naturlige Uformuenhed til efter sin 
Død endnu at udøve en Vilje, at der behøves et Sammen- 
træf af to Viljer, Sammenstrømningen med en endnu levende 
Vilje, der gør den Dødes til sin, for at den Dødes Vilje, 
Testamentet, kan opnaa Gyldighed. Den hele romerske 
Årveret er jo netop den uhyre Anstrængelse for ikke at 
lade Viljen gaa tilgrunde med den naturlige Død, men 
at opretholde den i al Evighed ved Vedligeholdelse af 
Viljessubjektiviteten. Derfor er det, at den med Sandhed 
kunde betegnes som Udødelighedsdogmet i dets romerske 
Skikkelse. Man har gjort en Naturret ud af en Ret, 
der ingensteds og aldrig har eksisteret, hverken i det 
romerske eller i det germaniske Retssystem, hos intet 
Folk, til ingen Tid. 

Og atter slutter Lassalle da her sin Udvikling med 
en ÅAnprisning af den franske Revolutions juridisk-filo- 
sofiske Skarpblik. ,, Saaledes forstaar man, hvorledes i 
hin Tid da Verden, som Hegel siger, blev stillet paa sit 
Hoved, Fornuften, det franske Konvent i Lov af 7.—10. 
Marts 1793 afskaffede al Evne til at testere i lige 
Linje.” Af Reaktionen mod alt empirisk Overleveret ud- 
sprang Folkeaandens Tilbagegang til sin egen nationale 

Substans, den fjærnede et Stykke Romanisme. Dog det 
forstaar sig, at til de germaniske Skove gik man ikke 
tilbage. Intestatarvingerne fik ingen Ret til Arveladerens 
Formue, medens han endnu lever. De arve kun, forsaa- 
vidt der efter Døden findes Noget, men de have ingen 
Ret til at overhovedet nogen Del af Formuén kommer 
til Arv. Ideen om den individuelle Frihed havde udviklet 
sig saa vidt, at i Modsætning til det germaniske Rets- 
standpunkt Ejeren nu stod som eneste og ubetinget Ejer. 
Ejendommen er da nu ikke mere efter sit Væsen Familie- 
ejendom, hvis Fællesskab først ved Døden opløser sig; 
det vilde den kun være, hvis der var givet Intestat- 
arvingen en Ret til at formindske Årveladerens Afhæn- 
delsesevne, medens denne var ilive; men Ejendommen er 
nu rent individuel Ejendom (kun bortskænke kan 
Ejeren, der har Børn, ogsaa i levende Live ikke mere 
end en vis Forholdsdel). Paa hvilket Princip hviler da 
her Intestatarvefølgen? Som vi saa' ikke paa Intestat- 
arvingernes egne Formuesrettigheder, der alt maatte give 
sig tilkende, medens Arveladeren var ilive, og da Årve- 
laderen ikke kan testere, heller ikke paa en præsumeret 
Vilje hos ham. Det er altsaa klart, at den ikke beror 
paa Andet end paa Statens almene Vilje, der 
regulererFormuesefterladenskaberne. Den beror 
vel paa Familien, da den kun hidkalder den til Arv, 
men ej paa Familien som arvende i Kraft af sin egen 
Ret, heller ikke paa Familien som kaldet ved den Dødes 
præsumerede Vilje, men paa Familien som Statsinstitu- 
tion. Selv om nu ogsaa i de gældende Årveretter Testere- 
friheden bestaar indenfor en kvantitativ Grændse, saa 
vil dog indtil det Punkt, hvor den disponible Forholdsdel 
indtræder, Årveretten have den nu udviklede Karakter. 
Det lader sig altsaa (hvor meget dette end kan forundre 
eller forskrække) ikke nægte, at de fleste nugældende 
Årvesystemer, som f. Eks. Code Napoléon, i deres 
inderste Grund og indtil Indtrædelsen af den disponible 

Forholdsdel, i Principet ikke betyde Andet end en Re- 
gulering af Efterladenskaberne paa Samfunds- 
vegne. 

For Fortidens store Filosofer, der ikke som Lassalle 
gik historisk tilværks i Opfattelsen af Årverettens Væsen, 
maatte dens Gaade nødvendigvis forblive uløst. Opfattelsen 
af Arveretten som beroende paa den sædelige Identitet af 
Familiens Medlemmer, der giver sig ydre Virkelighed i 
den efter sit Begreb fælles Formue, tilhører Hegel; men 
han forfaldt til den Vildfarelse, at tage for ÅArverettens 
Ide overhovedet, hvad der netop kun var den germaniske 
Årverets bestemte historiske Ide. Det lykkedes ham 
derfor kun at give en Teori af Intestatarvefølgen, medens 
han ikke kunde bringe det til nogen holdbar Teori af 
Testamentet. Den eneste store Filosof foruden ham, der 
har forsøgt derpaa, er Leibnitz, som med sit geniale 
Skarpblik stod paa Nippet til trods fuldstændig Mangel 
paa historisk Kundskab at producere den romerske Årve- 
rets Princip ud fra en Fornuftovervejelse. Han siger: 
»Testamenter vilde visselig retligt ikke have nogensomhelst 
Betydning, hvis Sjælen ikke var udødelig; men da de 
Døde virkeligt leve endnu, forblive de Tingenes Herrer, 
og de Årvinger, de efterlade sig, maa opfattes som Sted- 
fortrædere for dem.” %) Saa nær er den store Tænker 
ved at fremstille den romerske ÅAÅrverets Ide. Men det 
forstaar sig, at med den Konsekvens som en Folkeaand 
tænker ingen enkelt Tænker. Medens i den romerske 
Arveret Årveladeren fortsætter sin Eksistens i Arvingen, 
der er selve den Afdødes fortsatte Tilværelse, lader dette 
sig ej tænke paa den kristelige Åands Grund, hvor det 
tros, at Individet fortsætter sit Liv ganske. andensteds 


+) Testamenta vero mero jure nullius essent momenti, nisi anima 
esset immortalis; sed quia mortui revera adhuc vivunt, ideo 
manent domini rerum; quos vero heredes reliquerunt concipiendi 
sunt ut procuratores in rem suam. 

og paa ganske anden Maade end i sin endelige Vilje, 
hvilken han netop har opgivet, da han har opgivet al 
Endelighed. Er det saaledes altsaa end sandt, at Te- 
stamentet kun under Forudsætning af personlig Udøde- 
lighed har Betydning, såa gælder dette dog kun, naar 
denne Udødelighed opfattes som i det gamle Rom; thi 
kristeligt talt er det Sjælen, som er udødelig, og den 
ejer ikke jordisk Gods, dernæst kan den som blivende 
Herre over Tingene ikke træde i dette forsonede Forhold 
til sin Stedfortræder, endelig vilde man ved paa denne 
Maade at redde Testamentet kun opnaa, at hele Be- 
grebet Ejendom faldt bort; Adam vilde som første 
Testator være eneste Ejermand”). 

Det var ikke ganske let paa nogle faa Blade at 
sammenpresse en Udvikling, der i Lassalles concise Stil 
tager mere end 600 Sider. Jeg haaber imidlertid at 
have givet Læseren et korrekt og udtømmende Begreb 
om Værkets anden Hoveddels Karakter og Grundtanke. 
Man ser, hvorpaa det løber ud; det udmunder i den 
Anskuelse, der etsteds direkte kommer til Orde i Skriftet 5), 
at en strængere Opfattelse afStats begrebet er den Kilde, 
fra hvilken alle i dette Aarhundrede gjorte Fremskridt 
flyde og fremdeles ville flyde. Udover dette Intet, ikke 
en Åntydning, ikke en Stavelse. Værket er stræng Teori; 
det indeholder ikke en Linje, der henpeger paa en Om- 
sætning af denne Teori i Praksis. Og hvad mere er: 
ikke blot indeholder Værket som grundlærd historisk- 
filosofisk Undersøgelse intet saadant Vink, men Lassalle 
har end ikke et eneste Sekund i hele Resten af sit Liv, 
ikke under den lidenskabeligste Agitation og den hid- 
sigste Forfølgelse fra Bourgeoisiets Organers Side givet sit 
Parti saa meget som et Blink med Øjnene, der kunde 
tilkendegive et Ønske om Ågitation for en til denne 


+) Smign. Lassalle: System d. e. R. II, 400—604. 
x£) I 47, 

Teori svarende Praksis. Lassalle, der i det private Liv 
kunde lade det skorte stærkt paa Selvbeherskelse, havde 
i det offentlige Liv sig selv saa ganske i sin Magt og 
var saa eminent praktisk anlagt, at han altid kun op- 
stillede de nærmeste Formaal. Saa tidt og saa haard- 
nakket han altsaa opfordrer til at agitere for Opnaaelsen 
af saadanne Formaal som almindelig og direkte Valgret, 
og Oprettelsen af Produktionsforeninger med Stats- 
kredit, om Årveretten forekuvmmer i alle hans Flyve- 
skrifter «tilsammen ikke en Linje eller en Tøddel. 

I Aaret 1861 udgav han da dette sit Hovedværk, 
tilegnet hans Fader paa dennes 70aarige Fødselsdag. 
Efter hans flere Steder ytrede Plan”) var hans Hensigt 
den, med dette Arbejde at lægge den første Grundsten 
til en sammenhængende Fremstilling af den hele Aands- 
filosofi, hvilken han ,,;maaske en Dag vil levere, dersom 
— tilføjer han højst karakteristisk — Lejligheden til 
teoretisk Frihed og Otium aldrig skulde ophøre for os 
Tyske.” I 1859 havde han sendt sin ,,Heraklitf ud i 
Verden med et Suk over, at praktiske Kampe havde 
udsat Udgivelsen i saa lang en Aarrække; i 1861 allerede 
ledsager han sit juridiske Hovedværk med et Hjærtesuk 
over, at den politiske Stillestaaen har undt ham teoretisk 
Ro til at udarbejde det. Hvor dybt han end formaaede 
at grave sig ned i Teorien, hans Attraa og hans Livs 
Længsel stod til praktisk indgribende Aktion. 


VIII. 


Vi have for ikke at afbryde Sammenhængen i en 
bestemt Idekreds hos Lassalle ladet os drage lige hen 
til Aaret 1861. Det er da nødvendigt nu at kaste et 
Blik tilbage. 

Som Deltager i Revolutionen 1848 var det Lassalle 
forment at tage Ophold i Berlin. Hans Liv i Disseldorf 


+) Fortalen, smlgn. II, 586, Note. 

var en Slags ufrivillig Forvisning fra Landets Hovedstad, 
hvor han af mange Grunde maatte ønske at turde bo. Ti 
Aar af sit Liv tilbragte han ved Rhinen, og for politiske 
Flygtninge og forarmede Demokrater og Arbejdere var 
hans Hus eller hans Pung i den Tid bestandigt aabne. 
Mange Åar senere erindrede han i en af sine Ågitations- 
taler de Rhinske Arbejdere med følgende betegnende 
Ord om denne Periode af sit Liv: ,,I kendte mig! jeg 
havde levet ti Aar midt iblandt den Rhinske Arbejder- 
stand, jeg havde med Eder oplevet saavel Revolutions- 
tiden som Halvtredssindstyvernes hvide Rædselsregimente. 
I havde, som I i Eders Adresse med Rette tilraabe mig, 
set mig saavel i hin som i denne Tid. I vidste, hvilket 
Hus der trods Hinkeldey-Westphalens”) hvide Terreur, 
trods al hin Tids vilde Retløshed indtil det sidste Øje- 
blik, da jeg dvælede blandt Eder, var det frygtløse Asyl 
for demokratisk Propaganda, det trofaste Asyl for den 
frygtløseste og mest energiske Partihjælp!f>f) Imidlertid 
Lassalle længtes til Berlin og hans Venner vare bekjendte 
med hans Ønske. Forklædt som Kusk kjørte han efter 
saa mange Åars Fraværelse ind i Hovedstaden og for- 
søgte nu fra sit Skjul gennem sine Beskyttere at udvirke 
sig Tilladelse til at blive. Ingen var saa ivrig for at 
opnaa denne for ham som den gamle indflydelsesrige 
Alexander v. Humboldt, i hvis Hus Lassalle altid havde 
gaaet ud og ind. Man havde paa højere Steder i og 
for sig Lidet eller Intet mod at tillade Lassalle at tage 
Ophold i Hovedstaden; men Grevinde Hatzfeldt's for- 
maaende Familie vilde absolut forhindre, at denne Dame 
kom til at opholde sig i sine Slægtninges Nærhed; man 
ansaa det for afgjort, at hun blev, hvor Lassalle boede, 
og søgte saaledes at fjærne hende ved Hjælp af ham; 
de preussiske Magthavere anvendte altsaa mod Lassalle 
+) Hinkeldey, datidig preussisk Politipræsident. Westphalen, da- 
,  tidig Minister. 
++) Die Feste, die Presse, und der Frankfurter Abgeordnetentag. 

nøjagtigt den modsatte Fremgangsmaade af den, som de 
østerrigske i sin Tid havde anvendt mod Byron i Italien, 
da hele Familien Giuccioli blev forvist fra Ravenna fordi 
man var overbevist om at Byron vilde følge den unge 
Grevinde. 

En Aften trængte Alexander v. Humboldt i et større 
Selskab, hvor han kom til at sidde ved Siden af Hinkeldey 
ved Aftensbordet, med Iver ind paa denne for at opnaa 
Tilladelsen for Lassalle. En Deltager i Selskabet, der 
var Vidne til Samtalen, har fortalt mig, at han tydeligt 
hørte, hvorledes Hinkeldey svarede: ,,For mig gærne, 
jeg har Ingenting imod det, mig er det fuldstændig lige- 
gyldigt, men Kongen vil paa ingen mulig Maade.” ,Er 
der intet Andet i Vejen, svarede Humboldt, Kongen paa- 
tager jeg mig at omstemme." Han holdt sit Ord og 
Lassalle blev i Berlin. Som man havde ventet tog Grev- 
inden kort efter Ophold sammesteds. Hans Liv i Berlin 
var delt mellem Studier og Adspredelser; han var og 
blev jo lige saa meget Verdensmand som Lærd; den 
offentlige Opmærksomhed tabte ham ikke af Syne og 
han havde neppe noget derimod. Rygtet om smagfulde 
og originale smaa Aftenselskaber som han gav er endog 
trængt ind i Døgnskribenternes Skildring af ham. Jeg 
erindrer saaledes i Samlingen ,,Zeitgenossen”, at have 
læst om hvorledes han havde for Skik at beruse sine 
Gjæster med Haschis og begaa lignende Eksentriciteter. 
Hvad her sigtes til er kun et enkelt lille Selskab, hvor 
Lassalle og hans Gjæster, som en af de Indbudne har fortalt 
mig, for en Gangs Skyld morede sig med i tyrkiske Dragter, 
som han havde bragt hjem med fra Orienten, at prøve Virk- 
ningen af Haschis. Til en ubetydelig Skandal, som ikke des- 
mindre gjorde en ubehagelig Opsigt, blev Lassalle i denne 
Tid Anledning. En Herre, der med Skinsygens altfor 
skarpe Blik ansaa sig for krænket af ham, gav ham i et 
større Selskab et Slag paa Øret. Lassalle, der bestandig 
havde kæmpet for at et Medlem af det demokratiske 

Parti ikke maatte duellere, og som f. Eks. var yderst 
opbragt over Duellen mellem Twesten og Manteuffel, 
havde skønt dygtig Fægter og Skytte Selvbeherskelse 
nok til trods Fornærmelsen at afslaa den Udfordring 
som fulgte. Da imidlertid næste Dag Fornærmeren til- 
ligemed en Kammerat havde passet Lassalle op paa hans 
sædvanlige Spadseretur og overfaldt ham i Nærheden af 
Brandenburger Thor, pryglede Lassalle alene begge Herrer 
i den Grad sønder og sammen, at de opgav deres kri- 
gerske Lyster. Denne ubetydelige og uskønne Begivenhed 
har kun Interesse, fordi den viser til hvilken Yderlighed 
af Lidenskab Lassalle senere maatte være kommen for 
selv at udstede den Dobbelt-Udfordring, der fremkaldte 
hans Død. I Anledning af dette Overfald forærede en 
tysk Historiker ham Robespierres Stok, som han altid 
førte med sig. Hvor kraftig Lassalle nu end var hvor 
det gjaldt legemlige Idrætter, saa var hans Helbred dog 
ingenlunde godt. Som allerede hans første ,,Åssisenredef 
viser havde han fra sin tidligste Ungdom af lidt af de 
betænkeligste kroniske Sygdomme, og da han stod i 
sine bedste Aar, var hans Sundhed undergravet. Han 
maatte underkaste sig lange og kedsommelige Kure. 
Medens han under en af disse maatte holde sig 
nogle Uger inde, modtog en Ven af ham en Dag en 
Billet, hvori Lassalle bad ham om et Besøg: ,Jeg vil 
vise Dem Noget hvortil jeg behøver Deres Raad og Hjælp, 
.og hvorfor De rimeligvis vil le mig ud, men kom blot!” 
Min Hjemmelsmand traf Lassalle skrivende påa Dramaet 
»Franz v. Sickingen", første Akt var færdig. Man be- 
griber Vennens Forundring: Lassalle det mest decideret 
udigterisk anlagte Menneske forsøgende sig som Digter. 
»Jeg ved hvad De vil indvende, skyndte Lassalle sig med 
at sige; jeg ved saa godt som De at jeg ikke er Poet. 
Men Lessing har ogsaa skrevet Dramer med den Be- 
vidsthed, at han ikke var Digter. Uden at ville sammen- 
ligne mig med Lessing, indser jeg ikke, hvorfor jeg 

ikke o.s.v” Med Hensyn til det Theatralske, som han 
ikke forstod sig paa, og med Hensyn til Versene var det 
han ønskede Hjælp af Vennen, der er en sand metrisk 
Kunstner. Dennes første Raad var da, at Lassalle skulde 
skrive Stykket i Prosa, et Raad der ikke kunde være 
bedre; thi Prosaen vilde om end oratorisk dog altid 
være bleven fortrinlig i sin Årt, medens Lassalle i en 
aldeles forbausende Grad manglede Evnen til at skrive 
et korrekt og velklingende Vers. Man kan just ikke 
sige, at han absolut manglede Øre; thi han forelæste 
godt og gærne metriske Oversættelser af de græske Dig- 
tere; men hans egne Vers afgive højst pudsige Vidnes- 
byrd om Usikkerheden af hans metriske Sands. Seks- 
fodede Jamber løbe i hans Drama paa den mest be- 
drøveligt ildeklingende Maade ind blandt femfodede, og 
Akcenterne i disse urimelige Vers falde — hvor det kan 
falde sig. ,,Der Wissenschaften Wiederhersteller" klang 
for Lassalles Øren som et godt ,,blank versef. Ikke des- 
mindre eller rettere netop derfor var Lassalle ej til at 
bevæge til Opgivelse af Verseformen, som nu engang 
stemte med hans fra Grækerne og Hegel abstraherede 
Teorier om et højtideligt Drama. Saaledes fik da Franz 
v. Sickingen den Form, det har. Det besidder som æsthe- 
tisk Produkt — fraset den intelligente Plan — omtrent 
alle de Formfejl, et poetisk Arbejde kan have, det vrimler 
af Smagløsheder, Scenerne slæbe sig hen og have hverken 
Haand eller Fod; at det er absolut uspilleligt forstaar 
sig næsten af sig selv. Ikke desmindre kan man påa 
ingen Maade sige at Stykket, fyldt som det er til Randen 
med Lassalles glødende Energi, virker upoetisk. Den 
dybe politiske Forstaaelse af en hel mægtigt bevæget 
Tidsalder og den lynsvangre Pathos som udgaar fra den, 
har visselig sim Poesi. Som det foreligger, er dette Drama 
i ethvert Tilfælde den mærkværdigste Guldgrube for den, 
som studerer dets Forfatters Psykologi. Hvor man saa 
befinder sig i Læsningen af hans Værker, det rinder En 

bestandigt i Hu, det indeholder Alt: den dybeste Selv- 
karakteristik af Ferdinand Lassalle som Natur og Privat- 
personlighed, og de alsidigste og talrigste Vink til den 
psykologiske Forstaaelse af hans Verdensanskuelse, hans 
Syn paa Historien, hans hele ydre og indre Politik. En 
Helhed er det ej og kan derfor heller ikke under Skil- 
dringen af Lassalle tages som saadan; men overalt kan 
det bruges som Illustration. Lad os her kaste Blikket 
påa den Selvskildring, det indeholder. Jeg citerer de 
vigtigste Steder med Omskrivning af de mange Gange 
skrækkelige Vers i Prosa og anfører kun enkelte slaaende 
Linjer i Originalen. Ulrich v. Hutten skildrer sit elen- 
dige Liv, siden han af Paven blev lyst i Ban. Han for- 
tæller, hvorledes Stædernes Raad af Sky for Strid med 
Paven eller Fyrsterne ikke have vovet at aabne ham 
Tilfugt inden deres Mure. ,,0g dog,” siger han, maaske 
havde de skjænket mig Åsyl, hvis jeg havde villet love 
at forholde mig stille, men: 


Ich kann nicht schweigen, kann durch Schweigen nicht 
Mir Obdach und des Leibes Sicherheit erkaufen ; 

Mich treibt der Geist! Ich muss ihm Zeugniss legen, 
Kann nicht verschliessen, was so måchtig quillt. 


Jo stærkere, siger han, den almindelige Nød voxer, 
saa at Enhver som i Pestens Tid skjuler sig i sit Hus 
eller lydløs sniger sig forbi de Andre, desto mere driver 
ÅAandens Magt mig til at kaste mig mod Ødelæggelsen 
og bekrige den stedse hæftigere, jo mere den truer. O 
havde jeg tusinde Tunger! Med alle tusinde vilde jeg 
netop nu tale til Landet. Langt heller vil jeg, hidset 
som et Stykke Vildt, flakke fra én Landsby til en anden 
end tie og svigte Sandhedens Kald. .... Ros mig ikke 
derfor Franciscus. Mange have haardt dadlet mig derfor: 


Und doch, wenn ich es recht erwåge, glaub ich 
Nicht Tadel und nicht Lob d”rum zu verdienen, 
Wenn ein Gemith mir mitgegeben ward, 

Dem der gemeine Schmerz weher als Andern thut 
Dem mehr als Andern die gemeine Noth 

Zu Herzen geht — ich kann's nicht åndern, Herr! 
Es ward mir eingepflanzt. 


Han skildrer sine Venners Holdning. Nogle glædede 
sig ved at sé ham igjen, men mange trak sig svagsindede 
og sky tilbage fra ham. ,,Nogle sagde mig det rent ud, 
Andre vilde ikke sige det saa ligefrem, men jeg følte det 
vel, at jeg var dem til: Byrde. Atter Andre hvem min 
Stemme i onde Tider havde trøstet, hvem jeg havde været 
et Anker i mangen en Storm — de sagde mig, at de 
hemmeligt gærne vilde vedblive at være mine Venner, 
men dog offentligt ikke mere godt kunde vise sig med 
mig, de kunde ikke helt fordærve det med Rom. 


Sieh, Herr, von Freunden das erfahren missen, 
Denen man stets mit willigem Gemiuth 

Und freier Liebe hingegeben war. 

O, das schmerzt hart! 


Optaget med Inderlighed hos Franz v. Sickingen og 
elsket af dennes Datter Marie, svarer Ulrich den unge 
Pige: ,,Før Du hengiver Dig til denne Kærlighed, Marie, 
saa kend den Forbandelse, hvoraf jeg drives frem. Det 
er den mægtigste, den mest uafvendelige af alle dem, 
som en Gud i sin Kærligheds Vrede kan nedslynge paa 
en Dødeligs Hoved. O evigt bliver den gamle Fabel 
sand! Da i Rom en Afgrund aabnede sig og Pest og 
Fordærvelse truede Byen, da sagde Oraklerne, at kun 
det Kostbareste, naar det kastedes i Svælget, kunde 
sone Guderne. Og se! højt tilhest, i Vaabnenes festlige 
Smykke sprang Curtius ned i Afgrunden viende sig til 
Underverdenens mørke Aander! De Bedste maa springe 
i Tidens aabne Gab, kun over deres Legemer lukker 
Afgrunden sig.” Og Franz tænker ganske som Ulrich 
og — ganske som Lassalle. Han siger: ,,Vi skylde vort 
Liv til hine store Formaal, i hvis Værksted Slægterne 

sendes hen som Årbejdere, Jeg har gjort hvad jeg har 
kunnet og føler mig fri og let, som en, der redeligt har 
betalt, hvad han skyldte.” — Men af alle i Stykket fore- 
kommende Repliker karakteriserer ingen bedre og fuld- 
stændigere end den følgende Lassalles inderste Viljesliv, 
som han førte det, naar han drevet til det Yderste i indre 
Anspændelse eller ydre Farer sugede Vilje af uudgrun- 
delige indre Kilder. I denne Replik er han virkeligt 
Digter; thi han har her følt saa dybt, at Ordene opsendte 
fra denne Dybde stige i Vejret som Lyrik. Forskjellen 
mellem en Rhetor og en Digter er jo den, at Taleren 
har de Andre for Øje, medens den lyriske Digter er ene 
med sig selv. Men ene med sig selv er Lassalle i dette 


Udbrud: 


Blick nicht zur Erde, Balthasar, blick auf! 

Im Aeussersten erst offenbaret sich 

Des Mannes ganze Kraft. — Verblassend weichen 
Zurucke von ihm die Bedenken all”, 

Die erdgeboren ihn zur Erde ziehn, 

Und aus dem Schiffbruch vielverschlungner Plåne 
Und aus den Trummern seiner eitlen List 

Hebt sich der Geist in seine reine Gråsse. — 

In die Unendligkeit, die in ihm schlummert, 

Die Willensallmacht kehrt er wachsend ein, 
Saugt zugedruckten Auges neue Kraft, 

Neue Erfillung aus sich selber, setzt 

Auf eine Karte seines Lebens Summe 

Und sich entladend flammt er auf zur That 

Die gleich dem Blitz in einem Augenblick 

Der festgewordnen Dinge Antlitz åndert. 


Det forekommer mig, at man i disse Ord har den 
sande, den ideale Lassalle, Lassalle, som han i sine 
bedste Timer var. Og er det ikke Manden? Hvilket 
Resultat kommer ikke selv ved de største Aander ud, 
naar man vil sammentælle alle de Timer, hvori de ikke 
vare sig selv, og vil bedømme dem derefter! Hvor megen 
Tid have de ikke nødtvungne givet til Legemets Krav 
og Hverdagslivets Fornødenheder og Adspredelser! Hvor 

megen have de ikke spildt ved Søvn, ved Sygdom, ved Lege- 
mets Pleje, ved Andres Krav paa deres Opmærksomhed og 
Deltagelse! Og hvad der gælder om alle disse for Aands- 
livet direkte tabte Timer, gælder det ikke i næsten lige 
saa fuldt et Omfang om den Part af deres Sjæleliv, som 
ubehersket Lidenskab, urolig Selvsyge, Nydelseslyst eller 
Svaghed have usurperet? Maa og skal man ikke saavidt 
blot muligt se bort herfra, naar man vil vide, hvad den 
Enkelte inderst inde var, og er det retfærdigt eller for- 
nuftigt evindeligt at hænge sig i en mægtig Åands 
Skrøbeligheder og Fejl? I ethvert Tilfælde bør man be- 
gribe, at den, der vilde lægge lige saa stor Vægt paa de 
negative som paa de positive Egenskaber, — hvad han 
end forresten vil kunne gøre ud af Manden, ikke kan 
gøre noget Billede af ham. Thi det staar fast, at Ingen 
kan male noget Portræt, ifald han vil forsøge paa at 
give Originalen en Mine, som han i alle Situationer 
kunde have, og ifald han ikke har et Ideal af Person- 
ligheden for Øje. Hvad det gælder om, er at se dette 
Ideal, hvilket det paa mere eller mindre fuldstændig 
Maade historisk lykkedes at aabenbare sig for Verden i 
den enkelte betydelige Aand, som virkende i alle dens 
Ytringer og Bedrifter. Og dette Ideal af sit Væsen har 
Lassalle i hine Linjer malt. 

Stykket indeholder endnu ligesom en Ånelse om hans 
pludselige Endeligt. Marie spørger Ulrich, da hun ser 
ham saa mistrøstig med Hensyn til sin Fremtid, om han 
da ikke tror paa en højere Styrelse, der fremmer det 
Godes Sag. Han svarer: 

Das grosse Ganze kann auf sie wohl bauen. 
In eigner Weisheit planvoll sich verschlingend 


Fuhrt es sich seinem eignen Ziele zu 

In allen Windungen sich nie verlierend. 

Der Einzelne steht auf des Zufalls Pulvermine, 
Auffliegend sprengt sie in die Lifte ihn. 

Der ligger en sand og bitter Livsfilosofi i disse Ord, 
bitter: for enhver Enkelt, sand for Alle, men sandest for 
den, der som Lassalle selv lægger Miner og selv stormer 
underminerede Skanser. 

Med disse næsten selvbiografiske Træk i Stykket vil 
den, der studerer Digterens Personlighed, føle de Træk 
der indéholde hans historiske og politiske Grundsyn, nær” 
sammenknyttede. Allerede i sin ,,Åssisenredef havde 
Lassalle skildret, hvorledes den indre Bevægelse i Sindene, 
der i Virkeligheden behersker Historiens Udviklingsgang, 
ikke lader sig kue ved Forholdsregler, som blot ramme 
dens ydre Symptomer: ,,Længe før Barrikaderne i den 
ydre Verden kunne rejse sig, maa i Borgernes Indre den 
Afgrund være gravet, der opsluger Regeringsformenf, og 
i Overensstemmelse hermed siger her Franz v. Sickingen 
til Kejser Karl det vægtige Ord, at han ej maa over- 
vurdere sin Magt; thi ,,han kan kun fremskynde, ikke 
forhindre, kun forme, ikke undertrykke.” Her har man 
Grundlaget for Lassalles historiske Tro, omsat i politisk 
Aksiom; enhver teoretisk Overbevisning antog hos ham 
jo straks en praktisk Form. Paa denne hans Over- 
bevisning om en sig uimodstaaeligt fremarbejdende hi- 
storisk Strøm hviler hans Afsky for alle diplomatiske 
Smaakunster, alle halve Midler og al Forstillelse. Da 
Karl vil underhandle med Reformationen, svarer Franz: 
»Med Sandheden gives ingen Underhandlen, I kunde 
ligesaa gærne ville underhandle med Ildsøjlen, der gik 
foran Israels Folkf og da Franz senere opbyder sine 
Tropper udtrykkeligt til Krigstog mod Staden Trier i 
den Hensigt saaledes uigennemskuet at kunne samle en 
Hær, han kan bruge mod alle de øvrige Fyrster, fore- 
holder Balthasar, Stykkets skarpest skuende Politiker, 
ham Dumheden af denne Klogskab. Hvem skuffer Du? 
siger han; ikke dine Fjender, thi hvormeget en Mand 
ogsaa forstiller sig, hans Fjende aner altid, hvad han mener 
og vil; Livsdriften i den Truede sporer hurtigt Planerne 


383 


hos den, der truer ham med Undergang. Fyrsterne har 
Du da ikke skuffet, de se med sikkert Instinkt i Dig 
deres Stands svorne Fjende og tro ikke paa Fablen om 
denne ringe Fejde. Kun dine Venner har Du omhygge- 
ligt skuffet og narret, de troede Dig paa Ordet, for dem 
betød denne Fejde kun den ringe Sag, Du gjorde den 
til, og de støttede Dig ikke. Nej, vilde Du slaa løs, da 
var det bedre for Dig, at Du aabent rejste Dig mod Kejser 
Karl, at Du skrev Omdannelse af Kirken og af Riget i 
store Træk læseligt paa dit Banner, ja bedre endog, at 
Du selv i Kraft af den Ret, dit Formaal giver Dig, ud- 
raabte Dig til Kejser over dette Rige og løslod Nationens 
bundne Kræfter, end åt Du saaledes leger Skjul med 
dine Venner, uden at have narret en eneste af dine 
Fjender. 

O nicht der Erste seid Ihr, werdet nicht 

Der Letzte sein, dem es den Hals wird kosten 

In grossen Dingen schlau zu sein. Verkleidung 

Gilt auf dem Markte der Geschichte nicht, 

Wo im Gewuhl die Vålker Dich nur an 

Der Riustung und dem Abzeichen erkennen; 

Drum hille stets von Scheitel bis zur Sohle 

Dich kuhn in Deines eignen Banners Farbe. 

Dann probst Du aus im ungeheuren Streit 

Die ganze Triebkraft Deines wahren Bodens 

Und stehst und fållst mit deinem ganzen Konnen. 

Nicht dass Ihr sturzet ist das Schrecklichste — 

Dass, wenn Ihr sturzt, Ihr hinsinkt in der Bluthe 

Der unbesiegten, ungebrauchten Kraft — 

Das ist es, was ein Held am schwersten trågt. 


Den politiske Grundanskuelse, som i denne Replik 
er udtalt, det er den, som Lassalle i hele sit følgende 
Liv har hævdet og fulgt. Den er det, som opbragte ham 
mod Datidens ,,Fortschrittsparteif, da det under sin 
Kamp med Ministeriet indbildte sig at det ved bestandig at 
foresnakke Regeringen, at den jo dog var konstitutionel, 
kunde faa den selv til at indrømme det eller tro paa 
det. ,,De ville, udraabte han, omlyve Regeringen. Men 

alle reelle Fordele i Livet saavel som i Verdenshistorien 
lade sig kun opnaa ved Omarbejden og Ompløjen, aldrig 
ved Omlyven.””) Den samme Anskuelse var det, der 
øjeblikkeligt da Bismarck kom til Roret og medens 
Luften genlød af Forbandelser mod ham, lod Lassalle 
alene se Fremtidens Mand i ham og bragte ham til 
med fuldkommen Sikkerhed at spaa, hvad Bismarck 
vilde gøre. Anklaget for Højforræderi paa Grundlag af, 
at han har villet omstyrte Forfatningen ved Agitation 
for den almindelige Valgret, tilraaber han sine Dommere: 
» Vel, mine Herrer, skønt en simpel Privatmand, kan jeg 
sige Dem: jeg vil ikke alene omstyrte Forfatningen, men 
inden et Aar har jeg muligvis allerede omstyrtet den.... 
Det varer maaske ikke et Åar, saa er den almindelige 
Valgret oktroyeret. De stærke Spil, mine Herrer, 
kunne spilles med Kortene paa Bordet! Det er 
det stærkeste Diplomati, der ikke behøver at omgive 
sine Beregninger med nogensomhelst Hemmelighedsfuldhed, 
fordi de ere grundede paa en Nødvendighed af Erts. Og 
saa forkynder jeg Dem da paa dette højtidelige Sted, at 
maaske vil før et Åar er gaaet hen Hr. v. Bismarck have 
spillet Robert Peels Rolle, og den almindelige og direkte 
Valgret være oktroyeret.””) Som bekjendt opfyldte Bis- 
marck denne Spaadom efter Krigen med Østerrig for det 
nyskabte nordtyske Forbunds og senere for det tyske 
Riges Vedkommende. 

Vi have da set de almindelige politiske Principer, 
som Stykket indeholder, Principer, der ere dybt ejen- 
dommelige for dets Forfatter. "— Ved den særligt tyske 
Politik, det rummer, er her ikke Stedet til at dvæle. 
Jeg vil kun bemærke, at den uden Indskrænkning er den 
nu herskende: Brændende Uvilje mod Smaafyrsterne og 
mod alle Smaastater. ,, Historiens Trækluft, siger Franz, 
kan ikke stryge gennem slige Smaaparceller" ; dernæst 


+) Was nun? S. 24. Smlgn. Offenes Antwortschreiben, S. 5. 
xx) Hochverraths-Process, S. 44. 

dyb Forbitrelse over Folkets Fordummelse under Præste- 
vælden, Had til Rom, og som Maal: en protestantisk 
Kejser i Spidsen for det tyske Rige. 


LX: 

Netop paa samme Tid, som Lassalle sendte ,,Franz 
v. Sickingen" ud i Verden fandt han sig for første og 
sidste Gang i sit Liv foranlediget til offentligt (om end 
undtagelsesvis anonymt) at udvikle sine Anskuelser om 
den ydre Politik, der af Preussen burde følges. Den ita- 
lienske Krig var erklæret, en mægtig Sindsbevægelse ry- 
stede Europa og den national-liberale Borgerstand stod 
i lige Grad desorienteret og ophidset og raabte paa Krig 
imod Louis Napoleon for at straffe hans Angreb paa 
Østerrig, der som tysk Stammeland for enhver Pris burde 
understøttes. Italiens retfærdige Sag og Preussens poli- 
tiske Interesse bleve lige letsindigt satte tilside for en 
blind og daarlig Følelsespolitik. Under denne Tingenes 
Tilstand var det, at Lassalle slyngede sin Brochure ,,Den 
italienske Krig og Preussens Opgave, en Stemme fra 
Demokratiet" ud i Verden. Han viser her først, at 
Demokratiet ikke uden Brud paa sit eget Program, kan 
træde de frie Nationaliteters Princip under Fødder. Han 
godtgør, hvor taabeligt det vilde være af Had til Napo- 
leon d. 3die at lade sig henrive til at bekæmpe ham paa 
et Punkt, hvor han — ligegyldigt af hvilke Motiver — 
har taget en Sag i sin Haand, der maa og vil blive ham 
selv allerfarligst. Han udvikler saa, at Napoleon, vak- 
lende som han staar, splittet og delt i alle sine Formaal, 
allieret med Victor Emanuel og støttende Paven, kæm- 
pende for Folkefrihed i den Hensigt at styrke sit eget 
Tyranni, paa langt nær ikke er Demokratiet saa farlig som 
Østerrig er det; thi Østerrig vilde jo dengang sige ,et i sig 
selv fast og konsekvent reaktionært Princip.” Og endelig 
træffer han Sømmet paa Hovedet ved den klare Paavis- 
ning af, hvorledes de politiske Følger af den italienske 

Krig kun kunne komme Preussen og Tyskland til Gode. 
Hvorfor? Fordi Østerrigs Nederlag jo netop vil udjævne 
de Hindringer for Tysklands Enhed, hvorpaa Revolutionen 
af 1848 og Datidens tyske Enhedsbestræbelser strandede 
saa elendigt. Hvad nyttede det nemlig, at Revolutionen 
dengang ophævede det tyske Forbund, som man naivt 
antog for Aarsag til Adsplittelsen, naar den ikke hævede 
Adsplittelsens sande og dybe Aarsag, nemlig Ligevægten 
mellem de to store tyske Staters Magtstilling. Delt- 
heden beroede jo ikke paa en slet skrevet Forfatning, 
men paa de faktiske Magtforhold. Og til at give Lige- 
vægten mellem Staternes Styrke det første Stød maatte den 
italienske Krig, under Forudsætning af Frankrigs Sejr, 
uundgaaeligt føre. ,,Den Dag, da Østerrig som Forbunds- 
stat tilintetgøres, blegne ogsaa Farverne paa Baierns, 
Wiirtembergs og de andre Landes Grændsebomme.” Paa 
den Dag var for Lassalle Tysklands Enhed konstitueret og 
sikret. — Og med et beundringsværdigt Seerblik, der i 
Virkeligheden kun beror påa en dybt indtrængende For- 
staaelse af alle faktiske Forhold, spaaer nu Lassalle, 
uforstyrret af Folkestemningens rent forskellige Drømme- 
rier og Tilbøjeligheder, uberørt af Avisernes stik modsatte 
Profetier og Trusler, Alt hvad der vil komme — og Ålt 
hvad der er kommet: at Frankrig vil annnektere Savoyen 
og Nizza, og at Italien imod Napoleons Ønske vil kon- 
stituere sig som en eneste Stat. Hildet som han er i de 
sædvanlige tyske Fordomme mod Danmark, fordrer han 
i Nationalitetsprincipets Navn at Preussen skal føre Krigen 
mod Danmark og annektere Slesvig og Holsten, og der- 
næst at det skal kaste Østerrig ud af det tyske Forbund 
og endelig slutte med at proklamere det tyske Kejser- 
rige. — Da Freden til Villafranca var sluttet, fore- 
tog Lassalle en Rejse til Italien, boede flere Dage hos 
Garibaldi paa Caprera og skal have forsøgt at bevæge 
denne til at foretage et Friskaretog ind i Østerrig for 
ad denne Vej at hidføre Tysklands Enhed. For sit eget 

Land at udrette noget lige saa Stort, som Garibaldi 
havde udrettet for sit Fædreland, har — underligt nok — 
maaske i sangvinske Øjeblikke hørt til Lassalles Fremtids- 
drømme. Foreløbig trak han sig, da Alt i Politiken paany 
var stille, tilbage til sit Studereværelse, udarbejdede sit 
»System der erworbenen Rechtef og stod nu 1861 med 
to store teoretiske Arbejder bag sig i sm fulde Mands- 
kraft, 36 Åar gammel som nødtvungen Tilskuer til det 
Lidet, der i den ydre Verden skete. Det var et Åar før 
Bismarcks Tiltrædelse af Udenrigsministerposten, og den 
udenrigske Politik laa brak. Det sociale Spørgsmaal, 
der endnu langt mere end alle politiske fyldte den unge 
Lærdes Sjæl, var siden 1849 forsvundet fuldstændigt fra 
Skuepladsen i Tyskland. Det gamle demokratiske Parti 
var ikke mere. Med den Lidenskab, der udmærkede 
Lassalle i Alt, hvad han foretog sig, fordybede han sig 
nu stedse inderligere i Statsøkonomien, som han fra sin 
tidligste Ungdom havde dyrket, og ved hvis grundige 
Studium han alene i Overensstemmelse med sine prak- 
tiske Anlæg kunde krone en Række af videnskabelige 
Forskninger, der vare gaaede ud fra Metafysiken i den 
graa Oldtid og som ud fra dette Udgangspunkt dybt 
gravende havde brudt sig historisk og filosofisk Vej lige 
ind i den mest moderne Politik og Statistik. Med dyb 
Utaalmodighed saa han paa samme Tid overfladiske og 
ukaldede Faiseurs lede den offentlige Mening til For- 
fuskning af de store sociale Problemer, ærlige og uvi- 
dende Ubetydeligheder forsøge paa ved de mest util- 
strækkelige, ja ofte hensigtsstridige Midler, at afhjælpe 
de skrigende Nødstilstande. En dyb Medlidenhed brændte 
i hans Sjæl. Og der slumrede ubrugte Evner i ham, 
han var skabt til Tribun og det var nu mere end 
et Åarti siden han havde talt. Udrustet som han var 
med alle de Evner, der udfordres til Handling: Aands- 
nærværelse, Aplomb, Snarraadighed, Herredømme over 
Andre, sjælden Gave til Organisation og med en Verden 

af uløste Opgaver foran sig, var han henvist til at lægge 
Hænderne i Skødet. Han havde' prøvet paa at vække 
de Mægtige med sin Stemme, maaske et Øjeblik haabet 
at se Preussen gribe til Handling, for ad den Vej, han 
havde anvist, at realisere hvad han ansaa” for dets Op- 
gave og absolute Formaal. Han havde forsøgt at be- 
væge de Højtstaaende .,flectere superos", men hans Stemme 
havde tabt sig blandt de Manges. Han var ved sin Sam- 
fundsstilling og sin Fortid for bestandig udelukket fra 
som Magthaver fra oven af at udrette Noget for sine Ideer 
og for Folkets Vel. Atter og atter maatte da den Tanke 
opstaa hos ham, om det ikke skulde kunne lykkes ham at 
organisere og disciplinere de nu i 12 Aar fra Politiken 
udelukkede Masser til politisk Aktion. Hvad maatte der 
ikke kunne udrettes fra neden af? Hed det ikke hos 
Vergil: Hvis jeg ej kan bevæge de Overjordiske, vil jeg 
sætte Underverdenen i Bevægelse! — Saa kom den preus- 
siske Konflikttid. Striden om  Militærorganisationen 
stillede Regeringen og Kammeret absolut fjendtligt mod 
hinanden og for Flertallet stod det, som gjaldt Kampen 
Absolutisme eller Folkefrihed.- Et Øjeblik synes Lassalle 
at have haabet energisk Optræden af Bourgeoisiet gennem 
dets Repræsentanter. Men mere og mere skuffet og indig- 
neret over Kammerets' Holdning ansaa” han det for givet, 
at Borgerstandens politiske Rolle var udspilt. Dens kon- 
servative Interesser maatte bevirke, at den hellere lod sig 
sine Friheder berøve end den kaldte den frygtede fjerde 
Stand til Hjælp til Frihedens Forsvar. Arbejderstanden blev 
da paany en Magt. Den alene havde ingen reaktionære In- 
teresser, men var Folkefrihedens fødte Støtte. Og en Rege- 
ring, der laa i en Strid paa Liv og Død med Bourgeoisiet, 
havde, efter hans Opfattelse, slet intet Andet tilovers end 
selv at appellere til Arbejderne som Stand. Fra en di- 
rekte Indflydelse paa denne Regering og dermed paa den 
politiske og sociale Udvikling, var han absolut udelukket, 
mellem ham og den laa hele Afstanden mellem junkerlig 

Reaktion og revolutionær Radikalisme. Men var han 
udelukket fra en indirekte Indflydelse ifald han uden at 
skabe sig nogen unødvendig Fjende, uden hverken at an- 
gribe Monarkiet i Almindelighed eller Dynastiet eller 
Regeringen eller Nationalfølelsen eller Religionen eller 
Arveretten udrev den saakaldte fjerde Stand af dens 
Umyndighedstilstand og vakte den til en rolig og lovlig 
Kamp for social og politisk Ligeberettigelse (ikke Lighed) 
med de øvrige Klasser? Nej ingenlunde. Hvad Under 
da, om han grublende som Achilles i sit Telt mangen 
en Dag og mangen en Nat i sit stille Sind har gentaget 
Vergils: 
Flectere si nequeo Superos, Acheronta movebo. 


G&G. Brandes. 


Dansk Juleliteratur. 


De sidste Maaneder før Jul udgøre den Tid, da den 
hele literære Verden med samt dens Planeter og Drabanter 
er i fuldest Virksomhed. Begge disse sidste Maaneder igennem 
have alle Stadens Bogtrykkerpresser knaget og stønnet af 
Overanstrængelse og Sætternes Fingre med rasende Hast 
sprunget om mellem Bogstaverne; Forfatterne have i Produk- 
tionens sidste Feber sat Prikker over i'erne i Manuskriptet 
og foretaget Parforcejagten efter Trykfejl i de Korrekturer, 
som aandeløse 'Bogtrykkerdrenge have bragt, — indtil endelig 
kort før Jul som Resultat af saa mange Anstrængelser Bjer- 
gene føde — og det ikke en Mus, men et Bjerg af Bøger, 
der først sent, forhaabentligt sent ville faa Noget med Mus 
og deslige at bestille. Kort før Jul staar den hele nyskabte 
Literatur paa engang under Vaaben, alle Bøgerne pyntede 
som unge Damer til Bal, nogle smukke og friske, andre med 
Skønhedsplet paa Titelbladet og forlorne Yndigheder under 
Stadsen, men alle i deres bedste Puds. — Hvorfor danne to 
af vore ældste og bedste Digteres, Paludan-Millers og Chr. 
Winthers Bøger i denne Henseende en Undtagelse? Hvilken 
Læser vil kunne forsone sig med det hæslige røde Omslag 
om Paludan-Millers ,,Adonis" og med det grimme, urene 
Papir, hvorpaa dette lille fine Digt er trykt! Det forekommer 
os, at naar man har den Ære at udgive Fr. Paludan-Mullers 
Poesier, bør man sørge for, at de komme Publikum i Hænde 
i den smukkeste Udstyrelse, der kan tilvejebringes. ,,Adonis" 
hører i Aand og Ide nøje hen til den Cyklus af mythologiske 
Digte, der i Paludan-Miillers Digterliv gik forud for ,,Adam 
Homo" : en rent hedensk Livsanskuelse er i disse Poesier udtalt 
med en ganske ejendommelig Romantik. Døden forherliges 
som Grækerne forherligede den i Genien med den omvendte 

Fakkel. I ,Tithonf var Nydelseslivet hos Aurora skildret 
som saa tomt for den Udkaarne, at han fra det længtes ned 
til Jordens Uro og Plage, her er det ikke mod Virksomhed, 
men mod den evige Glemsels Hvile og mod den evige Be- 
tragtnings Drømme, at Venus's Yndling Adonis higer fra 
Gudindens Favn. Sjældent har Livstræthedens Længsel efter 
Fred fundet et skønnere Udtryk end i Slutningen af dette 
smukke lille Digt. Sjældent er den stille Lykke, Kontempla- 
tionen skænker, lovprist med ædlere Inderlighed. Denne 
Apotheose af Døden har en Svanesangs Renhed. Men 
vender Digteren nu i ,,Adonis" Virkeligheden og dens Røre 
Ryggen, saa har han i et andet Arbejde af lettere Natur, 
»Tiderne skifte", vist, at hans Deltagelse for Historiens Om- 
skiftninger og Dagens Kampe ikke er udslukt. Man kan sige, 
at Digteren i dette Stykke, som desværre ikke besidder til- 
strækkelig scenisk Spænding og Effekt, skildrer vore Dages 
Kamp mod Standsulighederne under Billedet af en Kamp mod 
Standsforskellen i Fortiden, og med mere Sympathi for Frem- 
skridtet end Mellemgenerationen hertillands besidder, viser 
den alderstegne Digter os den opvoksende Slægt (repræsenteret 
af en ung fra Udlandet hjemvendt og for Rousseau begejstret 
Doktor) som i alt Væsenligt berettiget overfor de Ældres 
Hildethed i Fordom og Konvenients. Det forstaar sig iøvrigt, 
at den fra gammel Tid konservative Digter ogsaa giver det 
Bestaaende sin Ret og er paa sin Post mod den altfor over- 
ilede Triumf over Pudder og Parykker; de gamle Skikke og 
Sædvaner bevares i hans Stykke foreløbig, efter at deres 
Fundament er rokket. Til en saadan Betænkelighed ved 
altfor resolute Forandringer spores Lidet eller Intet i den af 
Paludan- Millers Samtidige og Aandsbeslægtede Hr. Biskop 
Martensen udgivne Brochure ,, Socialisme og Kristendom". 
Det synes næsten, som om den ældste Generation i Danmark 
er den, som med størst Liberalitet iagttager Aarhundredets 
Stræben og Søgen. Hvad der betegner den sidstnævnte lille 
Bog, er det aarvaagne Blik for vore Dages demokratiske Be- 
stræbelser, som den katholske Kirkes Fyrster allerede længe 
have udmærket sig ved, men som det er nyt at iagttage hos 
en protestantisk Biskop. Alliancen mellem Ultramontanismen 
og enkelte socialistiske Grupper har længst været en Kends- 
gerning i Tyskland, hvis katholske Bisper vel vide hvad de 
gøre — der kan næppe være Tvivl om, at ogsaa hertillands 
Socialismen foreløbig vil gribe den imod den fra Kirken 
fremstrakte Haand. At Biskop Martensen iøvrigt paa samme 

Tid som han ved ethisk-religiøse Betragtninger berøver sine 
Udsagn enhver revolutionær Karakter lader sig drage noget 
for vidt af sin Iver, kan maaske ikke benægtes. Saaledes 
f. Eks., naar han med Hensyn til Aagerlovene tiltræder et 
uigennemførligt Projekt af Rud. Meyer. Det er let forstaaeligt, 
at Biskop Martensen paa dette Omraade kan være udsat for 
undertiden at øse af de mindre gode Kilder. En saadan 
mindre god Kilde er netop Rudolph Meyer, Redaktøren af 
den reaktionære ,,Berliner Revue", til hvis Geschåft det hører 
altid at staa i den ømmeste Forbindelse med den klerikale 
og junkerlige ,,Kreuzzeitung" paa den ene Side og Socia- 
listerne paa den anden. Biskop Martensens Grundanskuelse 
er hentet fra Lassalle, men han synes snarere at støtte sig 
til Gengivelser af dennes Lære end til hans egne Udtalelser. 
Hr. Biskoppen vilde ellers næppe kunne tillægge den ,,revolu- 
tionære" eller ,, falske" Socialisme i vore Dage saa absurde 
Meninger som den, at alle menneskelige Individualiteter ere 
ens, eller den, at Samfundet ikke skal være en Organisme (S. 39). 
Hverken hos Marx eller hos Lassalle vil Biskop Martensen 
kunne finde den første Sætning, og hvad den sidste angaar, 
bestaar de socialistiske Bannerføreres Ensidighed som bekendt 
netop omvendt i at ville anvende et Overmaal af Organisation. 
Vi ere overbeviste om, at Hr. Biskoppen yderst ugerne gør 
sine Modstandere blandt Socialisterne Uret. Men paa flere 
Punkter kan han næppe siges fri derfor. Den Beskyldning, 
som Biskop Martensen retter mod Socialisterne for at ville 
»Opløse Familielivet", have disse ikke én, men hundrede Gange 
besvaret med at sige, at de omvendt ville sikre det mod den 
Opløsning, som det den hele Dag igennem fortsatte Fabrik- 
arbejde medfører for det. Og Beskyldningen for at ville 
»ophæve den private Ejendom" have de ligesaa tidt besvaret 
med det Udsagn, at de netop ville indføre gennemgaaende 
Privat-Ejendom, medens Privat-Ejendommen efter Biskop Mar- 
tensens egen Mening nuomstunder faktisk er ,,0phævet" for 
9/10 af Statsborgernes Vedkommende. Til Gengæld ere faa 
af dem gaaede saa vidt som Biskop Martensen i enkelte Ud- 
tryk og Fordringer. Den Lassalleske Socialisme f. Eks., der 
i sit Væsen er strængt monarkisk, vilde ikke beraabe sig paa 
Luthers med spærret Skrift anførte Citat: ,,Dine Fyrster ere 
blevne Tyves Stalbrødre" (S. 21), og vilde lige saa lidt op- 
stille det besynderlige Forlangende om Fastsættelsen af en 
Rentefod (8. 51). Dog vil Læseren end maaske saaledes i 
Enkeltheder hist og her stemme sig imod det Indtryk, han 

modtager af Biskop Martensens lille Skrift, saa er det dog 
i og for sig saa fortjenstfuldt at skrive et saadant, naar man 
befinder sig i en Samfundsstilling, der staar de Gæringer, der 
bevæge Masserne, fjærnt, at Biskop Martensen sikkert ved 
dette sidste Skridt er steget i alle deres Agtelse og Velvilje, 
der betragte det som et Gode, at vor Kirkes Hoved studerer 
og forstaar sin Tid. Hans Bog er den eneste literære ,,Be- 
givenhed", Julen har bragt. Hermed skal dog ingenlunde 
være sagt, at den ikke har bragt meget Glædeligt og 
Læseværdigt. Til dette hører fremfor Alt Tredje Bind af 
H. C. Andersens nye Eventyr og Historier, der nu frem- 
træde i en samlet Udgave, illustrerede af Frølich. Ethvert 
af de Hæfter, hvoraf Bogen bestaar, har allerede gjort sin 
Lykke og vundet sin Læsekreds, da det første Gang udkom. 
Vi ville kun fremhæve et enkelt Moment, at den komiske 
Kraft hos Digteren fremtræder saa usvækket i denne sidste 
Samling som i hans første Produktioner. Ganske vist er den 
overgivne og fortræffelige Spøg ,,Laserne", der lige morsomt 
parodierer dansk og norsk Pjalteri, af ældre Dato, men 
»Loppen og Professoren" og ,,Tante Tandpine", som ere fra 
de allersidste Aar, overraske ved det friskeste og lyseste Lune. 
Ligeledes humoristisk, men udført i større og bredere Stil er 
det ypperlige Eventyr ,,Den store Søslange". Det er lykkedes 
Digteren ved sin kraftigt fantastiske Behandling selv af det 
mindst Fantastiske som en Telegraftraad at føre Læseren ind 
i en Trylleverden, hvor Alt synes En at gaa aldeles naturligt 
til. — Paany udgivet om end i omarbejdet Skikkelse fore- 
ligger Henrik Ibsens ,,Fru Inger til Østraat", der sikkert 
for en stor Del af Læseverdenen vil staa som en ganske ny 
Bog. Ibsens nuværende Smagsstandpunkt afspejler sig i den 
nye Udgave, der mere karakteriserer sig ved Bortskæringen 
af Alt hvad der var Deklamation og blot Ordprang i den 
gamle end ved nye Tilføjelser. Det fortjener at noteres, at 
Heltens Skikkelse ved disse Bortskæringer har vundet betyde- 
ligt. Alle de Pralerier og Smagløsheder, der skulde betegne 
Allerhelvedeskarlen, ere faldne bort. Saaledes have f. Eks. 
i Niels Lykkes første store Monolog de simple Ord ,,Blomster 
brækkes, Blomster visne" afløst følgende Tirade: ,,Blomsterne 
visne tidligt her i Norden! en Jomfru kommer til Skade, hun 
faar et Knæk, og saa er det forbi engang for alle. Jeg gad 
vide, om det er af Harm og Blussel over at hun mister, hvad 
man kalder Æren, eller om det skulde være af Sorg og Smerte, 
fordi hun finder Svig hos den Mand, hun har hengivet sig 

til? Nu, i begge Tilfælde er hun en Taabe, og en Taabe 
mer eller mindre i Verden o. s. v." Kort sagt: Digtet har 
ved de foretagne Forandringer vundet i Holdning og Adel. 
Vil man fra en Digter, der forlængst har vundet og grund- 
fæstet sit Navn, kaste Blikket paa en, der staar i Begreb 
med at vinde sig et, da læse man Holger Drachmanns 
Skildringer ,,I Storm og Stille", en frisk og talentfuld Bog, 
hvis smukke Illustrationer Forfatteren selv har tegnet. Den 
indeholder Sager af højst forskelligt Værd, den unge Skribent 
har meget mere produktiv Evne end Selvkritik. Saaledes er 
Indledningen ,,Paa den øde Ø" noget daarligt Gods, der let 
kunde skræmme en Læser fra Bogen, og den brede Fortælling 
»Flugten til Amerika" langt fra behandlet med tilstrækkelig 
overlegen Humor, tilmed næsten slet ikke komponeret. Til 
Gengæld er her noget virkeligt og sjældent Godt. Den store 
Novelle ,,Fra Sandets Regioner" er en fuldstændig original 
og i høj Grad dygtig Komposition, med et sikkert Natursyn 
og en skarp rammende Satire. Der er et ungt, kraftigt Pust 
i denne Fortælling, hvis Svagheder i mange Enkeltheder 
glemmes over store Fortrin. Ingen forstaar i dansk Literatur 
for Øjeblikket at lade en Haandværker eller Sømand tale saa 
sandt og saa morsomt som Hr. Drachmann. ,,Now Tommy!" 
er en net Bagatel med en smuk og overraskende Pointe, og 
»Vil han naa om Pynten?", Bogens bedste Stykke, er et 
lyrisk Digt i Prosa, hvis fuldkomne Stil. antyder den Højde, 
Forfatteren kan naa til. For 2 Aar siden udgav denne For- 
fatter en Digtsamling, der med Rette vakte Opmærksomhed ; 
den røbede ingenlunde et ringere Talent end Richardts første, 
om den end ikke kunde blive saa populær. Nu har Chr. Ri- 
chardt paany glædet Læseverdenen med en Digtsamling, 
»Billeder og Sange", som vi af Hjærtet ønske alt Held. 
Faa Nulevende blandt os kunne skrive et Vers som Richardt. 
Af Digtene i denne Samling er der et ,,Mod Efteraarf,.… der 
ved sit yndige Naturmaleri hører til hans bedste Landskabs- 
billeder, og en Sang ,,I Schweiz", hvor Naturstemningen paa 
den smukkeste Maade smelter sammen med Menneskekærlig- 
hedens rent humane Følelse. Digteren ønsker at kunne føre 
alle dem, der maa ,trælle haardt" i Livet, op i den rene 
Bjergluft: 
Ja de, som stuves derhjemme 
fra Kvist til Kælderens Hul, 


De skulde herop paa Bjerget . 
og vaske sig for Kul! 

Og løsne Lungernes Skimmel 

1 Græssets krydrede Duft 

Og se denne Blomstervrimmel 

Og komme lidt nær Guds Himmel 
I Alperosens Luft! 

Og de, som daglig maa døje 
Maskinens snurrende Gang, 

de skulde ha”e Lov at høre 

en Bjærgstrøms brusende Sang! 
De skulde ha”e Lov at følge 

det sælsomt vekslende Spil, 

dens Fald, dens Krumninger vilde 
helt op, hvor Strømmen er Kilde, 
helt op, hvor Floden blev til. 

Det 'er godt, at der endnu i Danmark er Nogen, 
der kan skrive saa smukke Vers. Undertiden ser det ud 
som skulde de mange oversatte Digtere rent fortrænge de 
indfødte. Af Iwan Turgéniew er to fortræffelige Bøger 
Romanen ,Røg" og ,,Nye Billeder fra Rusland" udkomne i 
Hr. Vilh. Møllers Oversættelse; deres Publikum er dem sikret. 
Et interessant Indblik i en anden fremmed Verden afgiver en 
Bog, der ikke hører Skønliteraturen til, men som skøndt for- 
fattet som Doktordisputats ligefuldt kan læses med Fornøjelse 
af enhver almindelig Dannet: Hr. Schandorph's lærerige 
Monografi ,,Goldoni og Gozzi". Den ene af disse to berømte 
Digtere var klassisk, den anden romantisk. Saavel klassiske som 
romantiske ere to danske Musadyrkere D'Herrer H. H. Nye- 
gaard og Rudolf Schmidt, der have forelagt Læseverdenen 
en samlet Udgave af deres Poesier, en maaske ikke ganske 
overflødig Forsigtighed, da de enkelte Digtninge, spredtvis 
publicerede, muligvis ikke have fæstnet sig stærkt i Læsernes 
Erindring. At de begge samtidig ere blevne grebne af den 
Tanke, at minde det danske Folk om deres digteriske Eksi- 
stens, gør det lettere at konstatere den mærkværdige Lighed, 
der findes mellem disse to lyriske Aander. Nu lyse de sam- 
men paa den poetiske Stjærnehimmel. De ere begge svær- 
mende Drømmere og dog kraftige Realister, begge dybt 
religiøse Gemytter, begge i højeste Grad sædeligt bevægede 
Moralister og dog varme Erotikere, og endelig — det klinger 
igennem inderst inde som fra en brusten Stræng — begge 
miskendte. Man undres over Hr. Schmidts djærve Realisme 
i Digtet ,,Den badende Dreng": 

Med din Kaskæt trykt fast paa det vaade Haar 
Paa Sten du sidder, Foden i Vand end 


Og iført Skjorten kun du tærer 
Kringlen, den stenhaarde Kommenskringle. 

og dog tør hermed-maale sig Hr. Nyegaards Beskrivelse af 
sig selv i en barnlig Situation diende ved Musens Bryst: 


Omkring den Skønnes Liv jeg Armen slynged” 
Min Tanke vuggedes i salig Blund 

Ved Brystets Tvillinghøje Læben gynged 

Og Sneen smeltede fra Læbens Grund, 

En Rose, klædt i Kærlighedens Rødme 
Udfolded Kronen der, hvor Liljen stod. 

I fulde Drag indaanded jeg den Sødme, 

Hvis Vellyst væbned mig med Guders Mod. 


Selv i metrisk Henseende udfolde de to Digtere samme 
Færdighed; man sammenligne : 


»Under Kampen" (Nyeg.) med —£,Frejas Roser" (Schm.) 


— Smerten knuger dit Bryst, | Men naar i Ungdommens 
Uro griber din Sjæl Livsalige Vaar 
Nu da Frihedens Helt, Folkenes | Et Par 
kaarede Ridder Hvem Lykken har udset og kaaret 
Tolk for Ideernes Krav, Talsmand | Øje faar 


for Sprogenes Ret Paa de samme to forenede Roser 
Ligger paa Valen i Blod, fældet | Og bukker sig for hver at tage 
ved Spydstageretten. sin. 


Det første er Heksameter, det andet er — et frit Verse- 
maal. Endnu citere vi blot, for at Læserne ret kunne kende 
disse ,,to forenede Roser" og ,, bukke sig for hver at tage 
sin", et lille Digt, der betegner det lettere Vid hos Lyrikere 
af denne Natur. Det kaldes 


Impromptu. 


Har Du sagt Å, saa maa Du sige B, 

Naar Valg er gjort, kan Valg ej længer ske. 
Saa Du det ikke før, Du burde set det 

Men er det sket, og har først A Du sagt, 
Bliv rask kun ved, lad ingen Tvivl faa Magt, 
Saa kommer snart Du gennem Alfabetet. 


Er dette Nyegaard eller er det Schmidt? Vi tør trøstigt 


spørge om Nogen drister sig til at afgøre et saa vanskeligt 
Problem ? 


Vil man glæde sig over en Modsætning til disse For- 
fattere, saa tage man et Bind af Mark Twain i Haanden. 
Her er hverken Lyrik eller Erotik, hverken Salighed eller 
Drømme: et skarpt Hoved, et hurtigt Svar og en dygtig 
Næve, det er Amerikanerens personlige og literære Egen- 
skaber. Man tænke sig, at Dickens raadsnare og lystige Marc 
Tapley var bleven i Amerika og havde nedsat sig som Feuille- 
tonist, og man vil have en Forestilling om Twains Humor. 


39% 


Med det Livsprincip til Baggrund: ,,Aldrig skal man narre 
mig i nogen Fælde", ser han alle denne Verdens Rædsler og 
Elendigheder fra den lystige Side, og driver dernæst regel- 
mæssigt det Komiske ud i den allersidste Konsekvens. Allige- 
vel skjuler der sig et varmt og medfølende Hjærte under 
denne Spot, der undertiden ogsaa bliver trist af lutter Lystig- 
hed. 'Tvivler man om, at det er det virkelige: Amerika og 
den ægte Yankee, han skildrer, kan man skaffe sig Overbevis- 
ningen derom gennem en anden Julebog ,,Træk af Livet i 
Amerika", der indeholder en Række yderst lærerige og vel- 
skrevne Breve om amerikansk Samfundsliv. Psykologiske 
Iagttagelser veksle med økonomiske Beregninger, Temperance- 
Krigen beskrives og Udsigterne til en fredelig Ophævelse af 
Mændenes Underkuelse drøftes; et meget interressant Kapitel 
behandler det nu brændende Spørgsmaal Spiritismen — kort 
og godt det er en overmaade morsom Bog. Men for at 
vende tilbage til Mark Twain, saa beror endel af hans Pro- 
duktions humoristiske Virkning paa Stilens snurrige Vendinger 
med dens formidable Overdrivelser, og dem er Oversætteren 
Hr. Watt tilsyneladende kommen godt fra, desværre paa ad- 
skillige Steder ikke uden Præjudice for det danske Sprog. 
Der hører megen Skødesløshed til at nedskrive en Sætning 
som denne: ,I over en Time tog vi lige saa megen Interesse 
i Overland City som om vi aldrig havde set en By før." Og 
dog hvad er dette mod en Sætningsbygning som den en anden 
Oversættelse paa sin allerførste Side frembyder! Den islandske 
Fortælling ,Indride og Sigrid" begynder saaledes i Hr. 
Kaalunds Oversættelse: 

»I det østlige Island ligger en stor og smuk Bygd, ret folkerig 
endnu, men langt flere Gaarde fandtes her dog i Side-Halls Dage, 
og vide ser man nu kun Spor til Tomter, hvor Sagaerne fortæller 
at der har været vel byggede Høvdingesæder. Her gaar Syn for 
Sagen men om Åarsagen er derimod de Lærde ikke enige: om de 
smukke Bopæle ligger øde paa Grund af Befolkningens Uduelighed, 
som Nogle mener, da dog Landet end er ligesaa ,,yndigt og skønt" 
som i gamle Dage, da Normændene besatte sig der, og da store 
Strækninger endnu venter paa Opdyrkning, eller om man skal 
tilskrive Havisen og Tømmermanglen den aftagende Befolkning, 
medens Landet i det tiende og ellevte Aarhundrede paastaas at 
have været frit for Havis og skovbevokset fra Fjæld til Fjære, eller 
om begge Aarsager tilsammen har bevirket Forandringen — er 


imidlertid Spørgsmaal, som vi vil lade staa hen for at vende os 
til noget helt andet.” 


Man fristes til med en lille Forandring at citere Hol- 
bergs Ord: ,Ak Væ det danske Sprog — den Indgang var 

for lang". En saadan Indledning, der fuldstændig tager Vejret 
fra En, vækker just ikke Læselysten, hvad der ellers er Skade, 
da Bogen frembyder endel kulturhistorisk Interesse. 

Ja, det danske Sprog, det bliver rigtignok misbrugt i 
disse Tider og det ikke af Oversætterne alene, nej ogsaa de 
»originale Fyre" skrive det mange Gange snarere med en 
Svovlstik end med en Pen. I hvad man kalder ,,dannede" 
Noveller som Hr. S. Møllers finder man de usaligste Dilettantfejl. 
Den Vanskelighed, Forf. har ved at forbinde Ord og Sætninger, 
bringer ham f. Eks. til bestandig at bruge Konjunktionerne galt. 
Paa en eneste Side (5) kan plukkes følgende Buket: ,,Hans Haar 
var kruset og tykt, skønt allerede graanet — Blikket var 
klart og stærkt, men faldt dog kærligt — en Jomfru, stærkt, 
men dog harmonisk bygget, og med særdeles bestemt udfor- 
mede ÅAnsigtstræk, men smuk — hun sad i faa Skridts Af- 
stand, lidt længere borte stod Sønnen, men i ærbødig Tavs- 
hed syntes begge at vente o.s. v.". I en saadan Prosa læser 
man ugærne marvløse Reminiscenspoesier som Hr. Møllers; 
og dog bør selv den Årt ukunstnerisk Fremstilling langt 
foretrækkes for den kunstige Stiliseren, hvortil Forf. af 
»I Landflygtighed" hengiver sig. Skønt dette Værk kaldes 
»et historisk Livsbillede fra Reformationstiden", vilde man 
maaske tilgive at der hverken findes Liv eller Billede deri, 
gjorde det blot ikke Fordring paa vist historisk Præg. Det 
overalt: vedligeholdte Sprog — en slet Kopi af C. Bern- 
hardts ,,Krøniker fra Kristjan den 2dens Dage" og P. P's 
»Grevens Fejde" — er den Art Gammeldansk, som skal være 
fælles for alle Aarhundreder, svarende til den bekendte Theater- 
Bondedialekt, der skal gælde for alle Landets Egne. Ved 
Hjælp af enkelte Gloser og en gal Ordstilling — for det 
Meste sættes Adverbierne først i Sætningen — opnaas der 
en gammeldags Udstaffering af Samtalerne, der, hvis ikke alle 
Folk dengang talte som Bibeloversættelse og Postiller, er saa 
affekteret som vel muligt. ,,Nu er Klokken seks" hedder 
saaledes paa Barnersk (S. 16): ,,Alt er en Stund forløben 
siden Viseren paa Uhrværket pegede paa fem."  ,,Sæt Dig 
ned og spis" udtrykkes: ,, Udfyld skyndsomst din Plads ved 
Disken og lad Mad og Drikke smage Dig." Holberg vilde spørge, 
om Folk ogsaa talte saadan i de korte Vinterdage. 

Ovenpaa Sligt er det en sand Vederkvægelse at tage 
»I Naadsensaaret" i Haanden. Det er en simpel lille 
Kærlighedshistorie, fjærn fra al Forcerthed og Spræl, uden 
enhversomhelst Tendens, og udført med en saadan Stilens Kunst, 

at Læseren slet ikke mærker, hvor fuldendt Fremstillingen er. 
Sprogets sunde Strøm flyder endnu ligesaa klart som i Christian 
Winthers unge Dage. Hvad kunde ikke vor Literaturs unge 
Mænd lære af denne Mesterens fuldkomne Form! 

En hel anden Karakter har Sproget i Bergsøes nye, 
velskrevne Noveller. Den største Fortælling ,,Pillone" minder 
påa engang om Spaniernes picareske Roman og den ridderlige 
piéce de cape et d'épée. Den er et Melodrama fra Porte 
Saint-Martins allerbedste romantiske Dage. Eventyr paa 
Eventyr, Rædsel paa Rædsel, Overaskelse paa Overraskelse, 
Forvandlinger, Flugt, Overfald, Jernbaneplyndring, dejlige 
Kvinder, Jalousi, Mord, — ,, hvo kan nævne, hvo kan mindes 
alt"! — Det er umuligt ikke at være i Spænding og ikke 
at følge med, naar man først er bleven greben af Forf.s vold- 
somme Indbildningskraft, der snurrer En rundt og gør En 
svimmel, saa man som han ser Virkeligheden i en blændende 
Fantasibelysning. Saadan en Historie, der har en udmærket 
flot og godt malet Theaterdekorations hele Virkning, bør egentlig 
fortælles i Tusmørket ved Kaminilden, medens Tilhørernes 
Skikkelser tegne sig som spøgelseagtige Skyggefigurer paa 
Væggen. Bergsøes Helt er en Røverkaptejn med spidspullet 
Hat, Helgenbillede ved Barmen, Raseri i Hjærtet, Pistoler i 
Bæltet, iført Fløjelsbluse og Knæbenklæder, kortsagt Fra 
Diavolo som vi alle kende ham fra Operaen. Hvor vilde 
denne Fyr, der ligesom Forf.s Stil stadig har le diable au 
corps, forskrække de blide, opofrende Smaavæsener, der fra 
Årilds Tid have været alle Damefortællingers Idealer og som 
derfor Julens Forfatterinder Silvia Bennet og Johanne 
Schørring heller ikke undgaa. Som Helheder gøre disse 
Bøger ikke noget fyldigt Indtryk. Hos Fru Schiørring findes 
Tilløb til noget Betydeligt. I ,,En Rejse-Skizze" er med faa 
Træk en original Kvindeskikkelse tegnet, og ,,Dr. Agnes" 
indeholder et smukt Indlæg for Kvindeemancipationen. Frk. 
Bennet har øjensynligt stillet sig sine Opgaver med Alvor og 
Inderlighed, men hun bør vogte sig for en stereotyp præken- 
agtig Jargon, der ikke falder hende naturlig og som skader 
det iøvrigt gode Indtryk, den beskedne Forf. gør. Begge 
Bøger ere som man kunde vente meget religiøse og deres 
Helte ligesaa moralske som Bergsøes var forvoven og guds- 
forgaaen. 

At Damer tænke og skrive som Damer, er let at forstaa; 
men naar man har gjort sig bekendt med Hr. J. Paludans 
Behandling af den franske Literatur, spørger man sig selv, 

hvordan det kan behage en Mand at optræde som en snærpet 
gammel Jomfru, Lærerinde i et af Byens bedste Instituter og 
født Tante. Hvad der er af et Mandfolk i denne Bog, er 
tysk: tysk den pedantiske, aandløse Faktasamlen, tysk det 
enfoldige Had til den franske Kulturs hele Retning. Efterat 
Hr. Paludan med dyb Misbilligelse og under megen Hoved- 
rysten har læst endel fransk Literatur — den hele har han 
vel næppe gennemgransket — har han akslet sit Skind, svunget 
sin Pen og sat sig til Doms over de Digtere og Videnskabs- 
mænd, der lide under den Nationalulykke at være franskfødte. 
Under Synspunktet Historie kan ingenlunde hvad deraf er 
kommet ud blive seet, det er nærmest en Advarsel mod Læs- 
ning af franske Bøger. Maaske for ,,at gøre Bogen anvendelig 
i de højere Klasser af Pigeskoler og paa Kursus", hvad Forf. 
efter Fortalen har tænkt paa, blive de yderst subjektive 
Domme, der fældes, udstafferede med et hvidt Halsbind af 
objektiv Fornemhed, såa at Læseren ikke faar at vide, hvem 
det er, der staar inde for denne Mængde af fuldstændig 
ubeviste og ubevislige Kendelser.  Gaadefuldt bliver det i 
hvert Fald, hvorledes Nogen i et Land, til hvis største 
borgerlige Goder det hører, at Censurens Dage ere forbi, 
ganske uopfordret kan føle sig kaldet til at overtage en 
Censorpost for en fremmed Literatur. Man faar ved Læs- 
ningen en Fornemmelse som saa” man alle de største franske 
Forfattere løbe Spidsrod gennem to Geledder af Teologer og 
Seminarister i ,,bunte Reihe", Hver faar sit Løbepas trykt 
fast paa Ryggen: materialistisk, letfærdig, modbydelig, mang- 
lende ethvert Spor af digterisk Idealitet, raa af Indre som 
af Ydre (Balzac!) usund, berygtet o. s. v. En Digterinde af 
Mme de Girardin's Talent og Betydning, Forfatterinden af 
det fortrinlige Drama ,,Lady Tartuffe", affærdiger Hr. Paludan 
med Ordene, at hun idetmindste ikke ,,vækker Anstød". Om 
Encyklopædisterne bemærker Hr. P., at ,,det mærkeligste er, 
at disse Filosofer med alt det ofte personlig vare hæderlige 
Mænd." — Kun naar man holder den franske Literatur op 
mod Balles Lærebog og Ingemanns Romaner som de absolute 
Literatur-Idealer, kan man komme til at skrive en Bog som 
denne ,,Udsigt over den franske Nationalliteraturs Historie". 
Den upartiske Læser maa herved uvilkaarligt komme til at 
tænke paa hin Undersøgelse, Svanen i Andersens udødelig 
sande ,grimme Ælling" underkastes i Bondehuset. Scenen 
er forandret. Vi ere paa Dannelsesanstalten, hvor den franske 
Literatur er antagen paa Prøve. Katten er Kandidat, 

Hønen er Institutbestyrerinde, og ,altid sagde de: Vi og 
Verden, for de troede, at de vare Halvparten og det den 
allerbedste Del. 

»Kan Du læses højt uden Anstød?" spurgte hun. 

»Nej." 

»Ja, saa bliver Du aldrig anvendelig paa Kursus." 

»Kan Du krumme Ryg og lade være atgnistre?" spurgte han. 

Nej: 

,Ja saa maa Du tage imod dit Skudsmaal.” 

To Bind Forelæsninger af Erik Bøgh, som ere hørte 
og kendte af det hele København, foreligge i nye Oplag, lette 
og morsomme Bøger. Ærbødighedsorganet er ikke synderligt 
udviklet hos denne Københavnernes enfant terrible. Han karak- 
teriseres maaske bedst som Rationalist. Han har ingen Respekt 
for det historisk Overleverede (Middelalderens Herlighed, 
Riddertiden o. s. v.), og hans Lyst er den med megen bon 
sens at tale det jævnt Fornuftiges Sag (om det Urimelige i 
Forlovelsesvæsenet, Tanteforkælelsen o.s.v.). +, Vrangen af 
Kulisserne", der giver en smuk Fremstilling af Skuespillerens 
oprivende Liv, er den bedste Forelæsning, ligesom selve 
Titlen betegner, hvad det er hans Færdighed at skildre. 
Med mindre Talent, men i samme Retning som de Bøghske 
Forelæsninger har en Hr. B.C. skrevet en Række ,,Øjebliks- 
fotografier", hvori der drages til Felts mod det københavnske 
Selskabslivs Smaalatterligheder. Forf. har utvivlsomt Ret, 
men han vilde opnaa langt større Virkning, hvis han istedetfor 
at behandle uskyldige Fadæser som ,det Vanvittigste af Alt" 
skildrede dem uden Kommentar. Et umiskendeligt sprogligt 
Slægtskab findes mellem disse Smaastykker og den eneste 
store Roman, Julen har bragt: Urolige Tider (Hard times). 
Bogen er komponeret som Forf.s tidligere Romaner: en stor 
Kriminalforbrydelse som Baggrund fremhæver de sympathetiske 
Personers Væsen og Færd. Som ,,Et Handelshus" mindede 
om ,Dombey & Søn", saaledes genkalder denne Roman 
»Martin Chuzzlewitz" (Peckniff — Hr. Baumann). Det er 
en underholdende og spændende Bog. Personerne staa skarpt 
karakteriserede, men rigtignok vel tidt efter Dickens” Mønster 
ved et næsten grimaceagtigt tilbagevendende psykologisk Træk. 
Alligevel er en Frigørelse fra den Dickens'ske Paavirkning i 
denne sidste Roman umiskendelig, saasnart den sammenlignes 
med Forf.s tidligere. Vi vilde ønske, at det kunde lykkes 
ham helt at afryste den, saa han ikke mere saa” de danske 
Forhold gennem engelske Briller. — Naar vi endnu have 

nævnt en temmelig broget Samling af Oversættelser ved Navn 
»Euterpe", i hvilken Dr. Geertz” Gengivelse af den Lukianske 
Dialog ,,Menippos” Rejse til Himlen" vækker Lyst til at se 
alle Lukians Dialoger omplantede paa Dansk af samme kyn- 
dige Haand, ere vi til Ende med denne lange Juleliste. Har 
man ventet sig Overraskelser af Julebordet, er man ganske 
vist bleven skuffet; men man ser, der findes saavel solide og 
smagfulde Arbejder som lettere Nips. Ser man hen til Landets 
Lidenhed, maa man indrømme, at der hos os for Tiden findes 
en stærk og mangesidig literær Bevægelse. Selve Julelitera- 
turen har nødvendigvis altid en vis Karakter af Present- 
Literatur. Gid de øvrige Grene af Literaturen ogsaa maatte 
blomstre i det nye Aar!) 
Red. 


+) Opløsning paa den ovenfor S. 396 fremsatte Gaade. Digtet 
»Impromptu" er forfattet af Hr. Rudolf Schmidt. 


En Berigtigelse. 


I dette Tidsskrifts Novemberhæfte forekommer i Anmel- 
delsen af Victor Norfelts Brochure et urigtigt Udtryk: der 
staar to Steder ,,Daabstvangens Ophævelse" istedetfor ,, Tvungen 
borgerlig Navnegivelse". I Tyskland, hvor Artiklen blev 
skreven, faldt Daabstvangens Ophævelse umiddelbart sammen 
med Indførelsen af obligatorisk Anmeldelse af Fødslerne for 
den borgerlige Øvrighed, og saaledes forlededes jeg til den 
Fejl at bruge det første af disse'Udtryk som Betegnelse for 
den sidste Sag. 

Først ved Indførelsen af den tvungne borgerlige Fødsels- 
anmeldelse er Daabstvangen faktisk ophævet; thi først da 
synes Staten at sige til Individerne: Mig er det nok, at 
Barnets Fødsel anmeldes for den borgerlige Øvrighed.  Alle- 
rede i den første Maaned efter Tvangens Ophævelse viste sig 
i Berlin det overraskende Resultat, at i et af Arbejder- 
kvartererne (St. Jacobi Sogn) kun i 12 Tilfælde af 150 den 
kirkelige Daab blev ønsket. At Ophævelsen af de Mulkter, 
hvormed Daaben tidligere blev fremtvungen i Danmark, faktisk 
slet ingen Virkning har havt, beror ganske sikkert ikke blot 
påa den hos os herskende Opinion, men i Særdeleshed derpaa, 
at Fødslerne ikke skulle anmeldes paa et ikke- kirkeligt 
Statskontor. Paa samme Maade som borgerligt Ægteskab, 
hvad selv af Modstanderne anerkendes, ikke kan siges at være 
indført i et Land, hvor Ægteskabets Indgaaelse for den 
borgerlige Øvrighed ikke er obligatorisk, paa samme Maade 
er Daabstvangen i Virkeligheden ikke hævet, hvor der ikke 
fordres Fødselsanmeldelse og Navnegivelse for den borgerlige 
Øvrighed. 

To Punkter i en længere Artikel om denne Sag i ,,Dag- 
bladet" foranledige mig til et kort Genmæle. 

»Dagbladet" hævder i en Tone, som en urbanere Dan- 
nelse plejer at vrage, at ,Jøder" allerede af Sømmeligheds- 
hensyn burde holde sig tilbage fra al Talen med om den Art 
Spørgsmaal. Disse Ord kunne let give Anledning til den 
Misforstaaelse, at jeg i min lille Anmeldelse havde stillet mig 
påa et ,jødisk" Standpunkt. Jeg har hverken gjort det her 
eller overhovedet nogensinde i mit literære Liv. Kun hvis 
dette var Tilfældet, kunde Hr. Topsøe medtage det som en 
Faktor i Sagen, ikke naar han kun véd det af Mandtalslister 
eller andre lignende Dokumenter eller af private Meddelelser. 
At jeg er af jødisk Afstamning, er en Sag, der er ,,Dag- 
bladets" Redaktør og dette Anliggende saa absolut uvedkom- 
mende, som det vilde være det, om jeg var døv eller havde 
Negerblod i mine Aarer. At jødiske Rigsdagsmænd under 
Rigsdagens Forhandlinger have holdt sig udenfor kirkepolitiske 
Debatter, kan være en ganske naturlig Levning af Forkuetheden 
i tidligere Tider, men afgiver i ethvert Tilfælde ingen Norm. 

»Dagbladet" udslynger fremdeles den giftige Beskyldning 
imod mig, at der ,,ikke er nogen dansk Publicist, der har givet 
Anledning til saa mange uretfærdige Beskyldninger og ned- 
sættende Anklager mod sit Fædreland" som jeg. — Mine 
Skrifter ere blevne omtalte i den evropæiske Presse. Det vil 
let forstaas, at en stærk Fremhæven af formentlige Fortrin 
ved disse Bøger let kunde drage lidet smigrende Udtryk efter sig 
om den Kritik, de i Danmark havde fundet, og, som det var 
at vente af Udlændinge, ogsaa let adskillige dels ubetydelige, 
dels store Fejltagelser i Omtalen af danske Forhold. Jeg 
har selvfølgelig intetsomhelst Ansvar for slige mange Gange 
letfærdigt affattede Revue- og Journalartikler, som jeg tidt og 
ofte end ikke har læst. Den, der i en AÅarrække som Forfatter 
har set Bladartikler paastaa snart dette, snart hint fuldstændigt 
Urigtige om ham og Andre, væbner sig efterhaanden med en 
fuldkommen Apathi overfor Sligt og sporer ingen Lyst til at 
indsende Berigtigelser til de forskellige Blade, især fordi 
Erfaringen til Overflod har lært ham, at disse sjældent eller 
aldrig blive optagne”). Var jeg bleven ufordelagtigt bedømt 


+) Et Eksempel hentet fra de sidste Dage. ,,Dagbladet" indeholdt 
for nylig en Artikel, hvis Forfatter i Anledning af en Bog af 
Herbert Spencer, Englands berømteste nulevende Tænker, 
bemærkede, at denne — Herbert Spencer — efter Bogen at 
dømme gør Indtryk af at være en meget (!) ung (!!) Mand 
med nogle titaniske Vuer, om hvem det maatte haabes, at 
Tiden vilde give ham større Modenhed (!!!), det var i alt Fald 

i Udlandet, saa var jeg vis paa at se Dadelen prange med 
fede Typer i den mig fjendtligt sindede Del af den danske 
Presse, ligesom jeg, uden at protestere, i den har læst Forsøg 
paa ved direkte forfalskede Oversættelser af Artikler om mig 
at give Publikum en urigtig Forestilling om den fremmede 
Kritik. Nu blev jeg saavel i Tyskland som i Frankrig og 
England bedømt med stor Overbærenhed og Velvilje. Der 
stod da ikke Andet tilbage end at betegne de Angreb paa den 
mig fjendske Presse, der nogle enkelte Steder ledsagede Omtalen 
af mine Skrifter, som Angreb paa Danmark og det”danske 
Folk. De Herrer Redaktører anse sig gærne for identiske 
med Danmark. Lykkeligvis er imidlertid Danmark noget fra 
en Gruppe københavnske Blade, Redaktørerne og deres Med- 
arbejdere højst Forskelligt, er det nu betydeligt mere end 
for 10—15 Aar siden og vil med hver Dag blive det mere. 

»Dagbladet", der selv gentagne Gange har antydet for 
sine Læsere, at den evropæiske Dannelse er frisindet i en 
ganske anden Mening end den danske, og f. Eks. selv 
har meddelt, at ,,alle dannede Mennesker i Tyskland ere 
Fritænkere", kan ikke anse det for underligere, at disse 
»Fritænkere" finde den officielle Presse-Orthodoksi, som jeg 
hertillands har at bekæmpe, bornert, end at de Orthodokse 
hertillands finde de friere Anskuelser forkastelige. — Det 
Maal, jeg i en Række af Skrifter har forfulgt, er det at 
betale min Gæld til mit Fædreland ved at bidrage Mit til 
at hæve dets Aandsliv et Trin. Jeg har ingen Ånstrængelse 
gjort for at menagere den Opinion, som forefandtes, da jeg 
netop bestandig er gaaet ud paa at frembringe en ny. Dette 
kan ingen Forfatter gøre uden direkte eller indirekte at ud- 
tale sig imod Mangt og Meget, især mod Mange, der i hans 
Fædreland staa i høj Kurs, og man har benyttet denne Om- 
stændighed mod mig som man til alle Tider har benyttet den 
mod Mænd i en lignende Stilling som "min. Den berømte 
russiske Forfatter Alexander Herzen, der vel mere end nogen 
anden Skribent har bidraget til Ruslands nuværende Opsving, 
maatte, som han i sine Memoirer meddeler, bestandig finde 
sig i at afmales som slet Patriot, fordi Udlandet gennem ham 
lærte Skyggesiderne ved det russiske Liv at kende. Døgnets 
Skælden og Smælden er imidlértid ikke Historiens endelige 


Tilfældet med hans Forgænger Stuart Mill. En kort Artikel 
blev indsendt til Bladet, der paaviste, at der i ti Linjer om 
Spencer var begaaet ti Fejl. Dagbladet" optog den ikke. 

Dom. — Min Modstander, Hr. Topsøe, har fulgt en anden 
Bane end jeg. Han har skrevet digteriske Forsøg, der ere 
blevne modtagne forbindtligt af Kritiken, hvad ikke kan 
undre i et Land og paa en Tid, hvor Rudolf Schmidt'er nyde 
en vis Anseelse som Poeter, og han har som Politiker for- 
staaet at anslaa den Stræng, som for Øjeblikket helst bliver 
hørt i København. Han har uden Tyivl ogsaa sit Maal. Det 
er næppe alene at være en i København afholdt Literat, der 
forstaar at tage Hatten af paa rette Maade, eller ved stadigt 
Hensyn"til den i ethvert Øjeblik givne Opinion bestandig at 
flyde ovenpaa som en lille persona grata. Hr. Topsøe mener 
ganske sikkert at tjene vort fælles Fædreland paa sin Maade, 
jeg mener at tjene det paa min. Fremtiden vil vise, hvem 
af os det lykkes at gøre sit Fædreland mest Nytte og tjene 


det bedst. 
G. Brandes. 


Om Retten til Arbejde. 


Et Foredrag, 
holdt i Studenterforeningen den 19de December 1874. 


(Sluttet). 


I det Foregaaende har jeg, naar jeg talte om 
Retten til Arbejde, bestandig tænkt paa en bestemt 
Slags Arbejde, paa det Arbejde nemlig, hvortil hver 
Enkelt har en særlig Dygtighed. Paa et helt andet, 
for de egentlige Socialister lidet tilfredsstillende Stand- 
punkt stilles vi, hvis Meningen af hint Udtryk blot er 
den, at de Arbejdsløse vel skulle have Krav paa at 
sysselsættes af det Offentlige, men at de tillige- maa 
finde sig i at modtage, hvad Arbejde Staten maatte 
være i Stand til at tilbyde dem. Staten kan da nøjes 
med at anvise dem, der paakalde hin Ret, Vejarbejde, 
Grøftegravning og andet Deslige. Da den altsaa hverken 
behøver at oprette Værksteder eller Fabrikker, kommer 
den ikke til at optræde som Konkurrent med den private 
Virksomhed. Som Følge heraf falder en stor Del af de 
Farer bort, som Retten til Arbejde medfører, naar den 
forstaas paa den først angivne Maade. Til den Årt af 
grove Årbejder, som jeg nys pegede hen paa, vil der vel 
altid være Trang i Samfundet; det tør derhos betragtes 
som en given Sag, at de offentlige Midler saa godt som 
altid ville være tilstrækkelige til at sætte dem i Gang, 
og det saa meget mere, som Staten naturligvis ikke kan 

være forpligtet til at betale Mere for dem end den 
gangbare Pris for slige Arbejder, 9: Mere end den Løn, 
som en almindelig Daglejer plejer at oppebære. Men er 
Daglejers Stilling er tilvisse saa ringe, at næppe Andre 
end de, for hvem der absolut ingen anden Udvej gives, 
ville tage deres Tilflugt til Staten, hvorfor det orden- 
ligvis maa blive et saare begrænset Antal Mennesker, 
om hvis Sysselsættelse der kan være Tale. Det maa 
derfor indrømmes, at, naar Retten til Arbejde undergives 
en saa vældig Begrænsning, saa er der ikke stor Sand- 
synlighed for, at en Stat ligefrem skulde bevæge sig ind 
påa det Umuliges Omraade ved i sin Grundlov udtryk- 
kelig at tilsikre alle Borgerne denne Ret. Men en 
nøjere Overvejelse vil ikke destomindre føre til den Er- 
kendelse, at den vil handle særdeles uklogt, hvis den 
gør det. Det er jo alle de ringest Stillede, alle dem, 
der til daglig Brug eller i al Fald engang imellem maa 
tage til Takke med en Daglejers eller et Tjenestetyendes 
beskedne Kaar, for hvem en saadan Bestemmelse nærmest 
skulde være til Gavn; men der er al Udsigt til, at den 
i Stedet for at gavne kun vil virke højst demoraliserende 
paa dem. Thi, som Samfundet nu er indrettet, have de 
en stor Opfordring til at anstrænge sig for at faa År- 
bejde hos private Arbejdsgivere, og til, naar de ere 
blevne anbragte, at opføre sig saaledes, at Arbejds- 
giverne vedblive at beholde dem. De vide, at de i modsat 
Fald ingen anden Udvej have end Fattigvæsenet, og, 
naar dette er fornuftigt indrettet, vil et Fattiglems sociale 
Stilling altid staa saa meget under en Daglejers, at de 
af al Magt værge sig mod at synke saa dybt. Denne 
Opfordring til Selvvirksomhed og en god Opførsel for- 
svinder aldeles, naar Staten sikrer Retten til Arbejdet. 
Hvem gider anstrænge sig, naar han uden Anstrængelse 
kan opnaa det Selvsamme! Og vil det ikke i Længden 
blive en Umulighed for de private Arbejdsgivere at 
komme ud af det med Daglejerne, naar disse bestandig 

kunne sætte dem Kniven paa Struben ved at kaste sig 
i Statens Arme? Naturligvis kan der noget raades Bod 
derpaa, saafremt Retten til Arbejde knyttes til visse 
moralske Garantier. Men selve den Omstændighed, at 
en saadan Ret findes, kan dog vanskelig undlade at frem- 
kalde paa den ene Side en vis Ligegyldighed for Op- 
naaelse af Arbejde hos Private, paa den anden Side en 
vis Træghed og Uvillighed under Arbejdets Udførelse. 
Fordi En ikke opfører sig saaledes, at han rent ud 
mister Retten til Arbejde, derfor kan han gærne i sin 
Færd lade særdeles Meget tilbage at ønske. Demorali- 
sationen vil let angribe endnu Flere end Daglejerne. 
Det er ethvert Menneskes Pligt i de gode Dage at tænke 
paa de onde. Den, som bærer sig fornuftigt ad, undlader, 
hvis det paa nogen Maade er muligt, at bruge Alt, hvad 
han fortjener; han lægger Lidt til Side, for at han, 
hvis han skulde komme til at mangle Arbejde, ikke skal 
være blottet for det Nødvendige eller nødt til at gaa 
påa Fattigvæsenet i den Tid, der henrinder, inden Lykken 
atter smiler til ham. Daglejeren formaar ganske vist 
sjælden at samle sig en Spareskilllng. Dette er derimod 
eller burde i al Fald — om end naturligvis efter en 
meget beskeden Maalestok — være Tilfældet med dem, 
der befinde sig et Trin over dem, med Fabrikarbejdere 
og Haandværkssvende. Hvis de aldeles ikke kunne gøre 
det, er det i Reglen, fordi de selv have forhindret det 
ved for tidlig at indlade sig i Giftermaal. En saadan, 
påa fornuftigt Fremsyn bygget, sund Sparsommelighed 
hører til de Træk, hvorved civiliserede Mennesker af- 
gørende adskille sig fra vilde. Det er i Statens, i Civili- 
sationens Interesse, at saa mange Borgere som muligt 
beflitte sig herpaa. Men følger heraf ikke, at Staten 
modarbejder sine egne Formaal, naar den proklamerer 
Retten til Arbejde? Thi mon ikke Adskillige af dem, 
der kunne spare, ville afholde sig derfra og slaa sig til 
Ro med den Betragtning, at, hvis det virkelig skulde 
PR fø: 

gaa saa galt, at de bleve helt arbejdsløse, saa kunne 
de i hvert Fald blive Daglejere i Statens Tjeneste? Der 
er endnu én Kilde foruden Sparepengene, hvortil den 
hæderlige og brave Årbejder i onde Dage tør see hen 
med Fortrøstning, nemlig: velvillige Medborgeres Bistand. 
Turde det ikke være rimeligt, at Retten til Arbejde vil 
bevirke, at denne Kilde vil flyde mindre rigeligt? Der 
gives Mange, som gærne ville forhindre en Medborger 
fra at komme under Fattigvæsenet. Mon ikke adskillige 
af disse Mange ville blive forvandlede til kolde og lige- 
gyldige Tilskuere, hvis det staar fast, at Vedkommende 
ogsaa uden deres Hjælp er sikker paa at blive oven 
Vande? Men kan det kaldes tilbørligt, at Staten i 
Stedet for at tilskynde den private Velvilje til at give 
sig Vidnesbyrd i Kærlighedsgærninger, gør, hvad den 
formaar, for at kvæle den? Lader os nu tænke os, at 
det virkelig gaar saa vidt, at Retten til Arbejde paa- 
kaldes af Andre end dem, der høre til de egentlige 
Daglejeres Stand. Saa længe Vedkommende ere Folk, 
der ere vante til grove Forretninger, vil der ikke opstaa 
særdeles Vanskeligheder. Dette maa derimod nødven- 
digvis blive Tilfældet, saafremt den Virksomhed, hvorved 
de ellers fortjene deres Brød, er af en finere Natur. 
Naar man giver en Spade til Mennesker, som pleje at 
haandtere en Naal, eller maaske endog en Pen, saa 
behøver man ikke at være i Besiddelse af nogen særdeles 
profetisk Begavelse for med Sikkerhed at kunne forud- 
sige, at det Arbejde, som de Fleste af disse ville udføre, 
kun vil have et saare ringe Værd. Hvis man nu lader 
Lønnen svare til Arbejdets Beskaffenhed, saa er der al 
mulig Sandsynlighed for, at den som oftest vil blive saa 
ringe, at de ikke engang ere i Stand til at friste Livet. 
Man vil vel derfor i Reglen blive nødsaget til at betale 
dem en Løn, der er lige saa stor som den, der oppe- 
bæres af Folk, som virkelig formaa at udføre, hvad dér 
kræves af en Årbejdsmand. Men i saa Fald er det ikke 

let at indse, hvorfor man ikke lige saa gærne kan lade 
dem henfly til Fattigvæsenet. Det er jo for at spare 
dem for et Fattiglems ydmygende Skæbne, at man 
hævder Retten til Arbejde. Men man opnaar for alle 
de nævnte Menneskers Vedkommende kun at sætte én 
Ydmygelse i Stedet for en anden. Thi Thiers har uom- 
tvistelig Ret, naar han i den Anledning indskærper”), at 
,det er endnu mindre vanærende at modtage en Almisse 
af Staten end at gøre sig skyldig i Bedrageri, 9: end at 
lade sig betale en Løn for et Arbejde, som man ikke 
udfører.” 

Enhver maa vistnok indrømme, at alle de her frem- 
satte Indvendinger have en ikke ringe Betydning. Skulde 
En eller Anden med Anerkendelse heraf føle sig fristet 
til at fastholde, at de mislige Sider ved Retten til AÅr- 
bejde dog, naar Alt kommer til Alt, rigelig opvejes. af 
de gode, saa maa han, inden han sætter sig altfor fast 
1 sin Anskuelse, ikke glemme til Slutning at betænke, at 
Lovene i et Land bør være saaledes indrettede, at de 
ikke blot kunne anvendes under jævne, dagligdags For- 
hold, men at de ogsaa nogenlunde kunne passe påa 
overordentlige Tilfælde, eller at de i al Fald, hvis saa- 
danne møde, ikke efter al Rimelighed maa afstedkomme 
ubodelige Farer. Og der kan tilvisse indtræffe over- 
ordentlige Begivenheder. Det er muligt, at Misvækst, 
Krig, uheldige Spekulationer eller andet Deslige kan 
medføre, at pludselig betydelige Skarer af Mennesker 
staa uden Virksomhed. Hvilke forfærdelige Ulykker der 
under slige Forhold kan afstedkommes i et Land, der 
har garanteret Borgerne Retten til Arbejde, derpaa af- 
giver Frankrigs Historie i 1848 et lærerigt og advarende 
Eksempel. Det ligger udenfor min Plan at give en 
Skildring af hine Begivenheder. Jeg ønsker kun for 
det her foreliggende Spørgsmaals Vedkommende at minde 


+) Jvfr. De la propriété, 2den Udgave, S. 247. 

om de afgørende Hovedtræk”). Den 24de Februar flyg- 
tede Ludvig Philip. Under den kaotiske Gæring, hvorfor 
Paris denne og de følgende Dage var Skuepladsen, skete 
det blandt Andet, at en Arbejder den 25de Februar 
tvang Louis Blanc — dog ikke mod hans Vilje — til i 
den provisoriske Regerings Navn at underskrive et De- 
kret, hvori Regeringen forpligtede sig til at garantere 
alle Borgere Arbejde. Dette Dekret blev Udgangspunktet 
for en Række Forlegenheder og Vanskeligheder, der til 
Slutning kun kunde løses med Sværdet. Som en Følge 
af Revolutionen var der nemlig kommen en total For- 
virring ind i Forretningslivet. Mangfoldige saa sig nød- 
sagede til at begrænse eller til endog helt at ophøre 
med deres Virksomhed. Dette medførte, at Tusinder og 
atter Tusinder dreve om i Gaderne uden at have det 
daglige Brød. Ligeoverfor denne stedse voxende Elendig- 
hed maatte Regeringen holde sit givne Løfte, hvis den 
ikke vilde udsætte sig for, at Tøjlen helt slap den ud 
af Hænderne: Ministeren for de offentlige Arbejder, 
Marie, skred derfor — men rigtignok paa en Maade, der 
var 1 fuldstændig Strid med Louis Blancs Planer — til 
Oprettelse af Nationalværksteder. Herhen strømmede de 
Mange, som stod uden Beskæftigelse; man saa' blandt 
dem ikke blot simple Arbejdere, men Folk af den finere 
Klasse, Kunstnere, Læger og Skribenter. Dag for Dag 
voksede Antallet; i Begyndelsen af Juni var det steget til 
117,000. Daglønnen var to Francs; skønt i og for sig 
ikke overmaade stor var den dog stor nok til at lokke 
Mange, som kunde faa Arbejde i deres Hjemstavn, ind 
fra Provinserne til: Hovedstaden. Det forekom dem, at 
det ikke var nær saa morsomt at slide hjemme som at 


+) Jvfr. Émile Thomas: Histoire des ateliers nationaux, og A. L. 
v. Rochau: Geschichte Frankreichs vom Sturze Napoleons bis 
zur Wiederherstellung des Kaiserthums. IE, S. 188—190, 224—8235 
og 246—249. 

gaa og dovne i Paris. Om alvorligt Arbejde var der 
nemlig ikke Tale i Nationalværkstederne. Man havde i 
Reglen ikke Andet at byde end Jordarbejder og det 
ovenikøbet Arbejder, som vare til liden eller ingen Nytte. 
Man lavede f. Eks. Dæmninger og Grave, for hvilke der 
aldeles ikke var Brug. I økonomisk Henseende maatte 
en slig Tilstand i Længden føre til Statens finansielle 
Ruin; de sidste fire Uger, Værkstederne bestod, beløb 
Omkostningerne sig til mere end fire Millioner. De mo- 
ralske Virkninger vare af en endnu forfærdeligere Be- 
skaffenhed. Arbejderne vare i Virkeligheden ikke Andet 
end ÅAlmisselemmer; Arbejdet tjente kun som Paaskud 
til at modtage Almisser under Navn af Løn. I Værk- 
stedernes talrige Befolkning fik Paris saaledes et stort, 
i magelig Lediggang levende og vel organiseret Proleta- 
riat, der nødvendigvis maatte blive et frugtbart Stof for 
politiske Agitatorers Bearbejdelse. Og paa Ophidselser 
manglede det ikke; herfor havde Regeringen selv sørget, 
idet den under 28de Februar — med Louis Blanc som 
Præsident og Arbejderen Albert som Vicepræsident — 
havde oprettet en AÅrbejderkommission. Denne Kommis- 
sion, til hvilken de forskellige Arter af Arbejdere selv 
valgte Delegerede, blev i Palais Luxembourg af Louis 
Blanc indviet i hans højtflyvende Planer om Arbejdets 
Ordning; der blev holdt mange Taler, fulde af tomme, 
velklingende Talemaader om Frihed, Lighed og Broder- 
skab. Men de virkelig fortjenstlige Foranstaltninger, 
hvortil Arbejderparlamentet gav Anledning, ere snart 
talte. Hovedudbyttet var en Mængde umulige socialistiske 
Forslag, hvorpaa Regeringen ikke kunde indlade sig, 
men som fandt mægtig Genklang hos de lavere Folke- 
klasser. Inden faa Maaneder vare henrundne, indsaa" 
man Nødvendigheden af at ophæve Nationalværkstederne. 
I Slutningen af Maj skred Regeringen til nogle for- 
beredende Forholdsregler, idet den forordnede, at de 
ugifte Arbejdere, som vare mellem 18 og 25 Aar, skulde 


414 


opfordres til at indtræde i Hæren, og at de, hvis de 
vægrede sig, skulde udstryges af Værkstederne. Den samme 
Skæbne skulde ramme saavel dem, som ikke i mindst 
seks Maaneder havde havt fast Ophold i Paris, som dem, 
der afslog at træde i Tjeneste hos de private Arbejds- 
givere, der vare villige til at modtage dem. Fremdeles 
bestemtes, at den faste Dagløn skulde ombyttes med 
Betaling for Akkordarbejde, og at en Del af Arbejderne 
skulde fjærnes fra Paris og beskæftiges i Provinserne. 
Da Direktøren for Værkstederne, Émile Thomas, erklærede, 
at han ikke kunde udføre disse Befalinger, fordi de stred 
mod Dekretet af 25de Februar, blev han afsat og under 
Politibevogtning ført til Bordeaux. Alt dette satte År- 
bejderne i en feberagtig Bevægelse; de saa”, at, hvis de 
ikke gjorde Modstand, vilde der rimeligvis snart blive 
gjort Ende paa det Underhold, som de havde vænnet 
sig til at betragte som en af de helligste Menneske- 
rettigheder. I Begyndelsen lykkedes det at holde den 
oprørske Stemning nede. Men da Ministeren den 20de Juni 
forlangte en ny Bevilling til Nationalværkstederne, stødte 
den paa saa stærk en Modstand, at der, uagtet den for 
denne Gang gik igennem, ikke længere kunde være Spor 
af Tvivl om, at Nationalforsamlingen vilde benytte den 
første Lejlighed, der maatte tilbyde sig, til at hæve 
Værkstederne. Dagen efter forkyndte Moniteuren, at man 
nu vilde skride til at optage alle de Arbejdere, som vare 
mellem 18 og 25 Aar, i Hæren, og at man vilde sende 
en Del af de øvrige til Provinserne. Dette blev af Ar- 
bejderne opfattet som en aabenlys Krigserklæring. De 
rejste sig til en Kamp, som antog saa alvorlige Dimen- 
sioner, at det for at redde Samfundet blev nødvendigt 
at suspendere Friheden. Cavaignac valgtes til Diktator; 
fra den 23de til den 26de Juni varede Blodsudgydelsen 
i Paris's Gader. Man har beregnet, at der omkom om- 
trent 10,000. Saa dyrt maatte Frankrig betale den Let- 
sindighed, hvormed man havde indrømmet Folket Retten 

til Arbejde. Intet Under, at Mangfoldige bleve grebne 
af Rædsel for en Ret, der kunde styrte Landet i saa 
stor en Elendighed. Da under Forhandlingerne om den 
nye Forfatning ogsaa den ubetingede Ret til Arbejde 
kom paa Bane, rejste adskillige Talere — navnlig Thiers — 
saa stærke og velgrundede Indvendinger mod den, at 
den, trods de socialistisk-sindede Medlemmers An- 
strængelser, efter en lang og glimrende Debat — fra 
den 12te til den 16de September — blev udstemt af 
Forfatningen. Louis Blanc, som allerede forinden var 
bleven nødt til at gaa 1 Landflygtighed, nedlagde fra 
Udlandet en Protest mod denne Beslutning. I sit Indlæg 
hævdede han”), at Nationalværkstederne, i hvis Indretning 
og Ledelse han ikke havde havt nogensomhelst Andel, 
Intet havde bevist angaaende Retten til Årbejde, efterdi 
det i hans og enhver fornuftig Socialists Øjne maatte 
staa som en utilgivelig Fejl, at man ikke havde taget 
Hensyn til de forskellige Arbejderes særlige Dygtighed, 
men dømt dem alle til en ensformig, ufrugtbar Virksom- 
hed, som var fremmed for deres daglige Vaner. Heri 
er der unægtelig en stor Sandhed. I farefulde og be- 
vægede Tider, naar Mange staa brødløse, maa Gennem- 
førelsen af Retten til Arbejde saare let blive til et 
tomt Gøglespil, medmindre man ved Årbejdet tænker 
paa dette eller hint bestemte Arbejde, medmindre altsaa 
Staten paatager sig formelig at organisere Arbejdet. 
Men Louis Blanc er højlig paa Vildspor, naar han deri ser 
Samfundets Frelse; thi selv om hans Forslag skulde være 
muligt at udføre, saa strander det allerede afgjort derpaa, 
at dets Iværksættelse, som jeg før udviklede, er Et med 
Frihedens Undergang. 


+) Le Socialisme, droit au travail, 2den Udgave, S. 81 og 94—96, 
jvfr. Louis Blanc: Pages d”Histoire de la Révolution de Février 
1848, S. 58—72. 

Saaledes staar altsaa Sagen. Man kan fortolke 
Retten til Arbejde, som man vil; man kan ved Arbejdet 
tænke paa det bestemte Årbejde, hvortil Enhver duer, 
eller paa det Arbejde, som Staten maatte være i Stand 
til at tilbyde. Det er ligegyldigt, hvilken Fortolkning vi 
vælge; i begge Tilfælde viser det sig, at naar hin Ret 
skal være mere end et tomt Ord, at, naar den skal for- 
vandles til en levende Virkelighed, saa støder dens 
Gennemførelse paa uovervindelige Vanskeligheder. Enhver, 
som ikke lever i en indbildt Drømmeverden, maa — om 
han end nok saa nødigt vil — til Slutning bekvemme 
sig til at indrømme, at det i dette Stykke er bedst at blive 
ved de Grundprinciper, hvorpaa det gamle Samfund hviler. 
Staten kan ikke principielt, men kun rent undtagelsesvis) 
indlade sig paa at skaffe Folk Arbejde; den kan i sin 
Grundlov alene forpligtige sig til at yde dem, der staa 
ledige paa Torvet, Fattigvæsenets tarvelige Understøttelse. 
De, som ønske bedre Kaar, maa fremfor Alt ikke glemme 
selv at stride. Ligeoverfor de umulige Forlangender, som 
Socialisterne ofte fremføre, kan Staten ikke Andet end 
idelig indskærpe, at der, hvad det juridiske Grundlag for 
Samfundets Ordning angaar, fremdeles maa lægges et 
stort Eftertryk paa det gamle Ordsprog: Enhver er sin 
egen Lykkes Smed. Men idet jeg hævder dette, maa jeg 
tillige paa det Bestemteste fastholde, at det er noget 
helt Andet end at vedkende sig Manchester-Skolens For- 
mel: laissez faire, laissez passer. Der gives Mange, som 
af Uvillie mod Socialismen lade sig drive over til den 
modsatte Yderlighed, til en ensidig Individualisme, der 
aldeles miskender Statens humane Opgave. Blandt disse 
indtager Frédéric Bastiat en fremragende Plads. Han 
er skarp, vittig og knusende, hver Gang det gælder om 
at gennemkritisere den Hærskare af utopiske Forslag, 


+) Jvfr. &$ 2 i Lov af 3die Marts 1860 om Straffen for Løsgængeri 
og Betleri. 

hvormed hans Fædreland blev oversvømmet; men han 
kommer tilkort, naar han selv skal give en positiv Be- 
stemmelse af Statens Væsen. Thi da har han intet Andet 
at byde end dette”), at Statsmagten er Individernes fælles 
Kraft, der udelukkende bør anvendes til det lovmæssige 
Forsvar af alle individuelle Rettigheder, hvis eneste For- 
maal er at tilvejebringe Respekt for Alles Frihed og 
Ejendom. Eller med andre Ord: ifølge hans System ind- 
skrænkes Staten til at spille en Dommers og Politibetjents 
Rolle. Det bliver dens Pligt paa ethvilketsomhelst Om- 
raade at afholde sig fra positive Foranstaltninger. Et 
Forsvar for det Bestaaende, der føres fra et saadant 
Standpunkt, kan i Længden umulig faa Bugt med den 
revolutionære Socialisme. Det kan et Øjeblik imponere 
ved sin Livlighed og Dygtighed; men det varer kun kort, 
inden med fornyet Kraft det Spørgsmaal trænger sig frem: 
Men hvad skal der da blive af alle dem, som ere uhel- 
digt stillede i Kampen for Tilværelsen? skal Staten med 
Sindsro se paa, at de bukke under, naar det blot sker 
paa en lovmæssig, 9: paa en i udvortes Henseende nogen- 
lunde anstændig Maade? Det hjælper kun lidet, at 
Bastiat idelig og idelig henviser til Harmonien i Til- 
værelsen og forsikrer os, at Alt vil ordne sig paa den 
bedste Maade, naar man giver de individuelle Kræfter 
frit, ubundet Spillerum. Thi hin Harmoni er kun et 
Fremtidsideal; i den Yerdensorden, hvori vi leve, er 
Harmonien paa mange Maader tilbagetrængt af fæle 
Disharmonier. For disse Disharmonier har Bastiat et 
altfor lidet aabent Øre. Jeg skal som et enkelt Vidnes- 
byrd herom blot pege hen paa hans Polemik mod Victor 
Considérants Teori, mod hvilken han til Slutning anfører FF), 
at Grundejendommen giver Mere, end Considérant fordrer, 
idet den ikke blot giver Retten til Arbejdet, men endog 


+) Jvfr. Harmonies économiques, 6te Udgave, 1870, S. 553. 
+%) Jvfr. Harmonies économiques, 6te Udgave, S. 339. 

selve Arbejdet. Det tør vistnok ikke nægtes, at den 
maa være meget hildet i en forudfattet ideel Betragtning 
af Livet, meget blind for de faktiske Forhold, som for 
Alvor kan overse, at det virkelig tidt og ofte hænder, 
at den, som vil arbejde, ikke med alle sine Ånstrængelser 
kan faa Arbejde. En slig blind Tro paa, at Alt nok af 
sig selv vil gaa fortræffeligt, formaa vistnok kun de Færreste 
at fastholde; jeg tvivler paa, at ret Mange ville finde udelt 
Behag i en Anskuelse, der konsekvent gennemført maa 
ende med, at Skoler og Universiteter, at Blinde- og 
Døvstummeinstituter og andre deslige almennyttige In- 
stitutioner ophæves som Noget, der ikke vedrører Staten. 
Jo mere denne Tankegang forfægtes og forfølges, desto 
mindre kunne selv de, der staa Socialismen allerfjærnest, 
undlade at gribes af Sympathi, naar de læse, hvorledes 
Louis Blanc i den franske Nationalforsamling udbrød”): 
»Hvad vi have sagt, hvad vi ville hævde, er, at Staten 
bør skride ind mellem den Svage og den Stærke for at 
beskytte den Svage, at Staten har en Formynderpligt at 
opfylde mod de Uvidende, mod de Fattige, mod alle dem, 
der have Beskyttelse behov, mod alle dem, som lide.” 
Men jeg finder det i sin Orden, om de havde undladt at 
tage Del i det Bifald, hvormed han blev hilset, naar han 
i Årbejderparlamentet gav hin Grundsætning en saadan 
Anvendelse, at han udtrykkelig forlangte, at Staten 
skulde intervenere paa det industrielle Omraade for at 
knuse den frie Konkurrence. Skønt Bastiat og Louis 
Blanc betegne to absolut modsatte Yderpunkter, stemme 
de dog forsaavidt overens, som de begge ere ensidige 
Idealister og derfor begge mangle det rette realistiske 
Blik påa de praktiske Forhold. Men da de betragte 
Samfundet fra forskellige Sider, gaar Fejlsynet i for- 
skellig Retning. For Bastiat synes Virkeligheden bedre, 
for Louis Blanc slettere, end den er. Heraf følger atter, 


+) Jvfr. Émile de Girardin: Le droit au travail, I. S. 232. 


419 


at Hin frabeder sig al Mellemkomst af Staten i Indi- 
vidernes Årbejde, medens Denne omvendt vil gøre Staten 
rent overmægtig i Forhold til Individerne, aldeles over- 
seende, at der — i Kraft af de ved Menneskenaturen 
givne Betingelser for en frugtbar Udvikling — er en 
faktisk Grænse, som Staten ikke kan overskride, uden at 
den udsætter sig for at forværre Tilstanden i Stedet for 
at forbedre den. Denne Grænse er betegnet ved Retten 
til Arbejdet. Naar Staten indrømmer denne Ret og i 
Medfør deraf indlader sig paa en kunstig Organisation 
af Arbejdet, da er det rette Forhold mellem den og 
Individerne forrykket. Men mod Alt, hvad der kan gøres, 
uden at hin Grænse overskrides, er der principielt Intet 
at indvende. Paa den anden Side er det umuligt engang 
for alle principielt at afgøre, hvorvidt indenfor den rette 
Begrænsning Statens Omsorg for Individerne bør gaa. 
Der gives ingen farligere Vildfarelse i Politiken end den 
at indbilde sig, at man kan opstille almengyldige Sæt- 
ninger, der ubetinget passe paa ethvert Folk og paa 
enhver Tid. Politiken er først og fremmest en praktisk 
Videnskab. Mange af de Foranstaltninger, som maatte 
hilses med Glæde i det 18de Aarhundrede, vilde være et 
afgjort Misgreb i det 19%de; hvad der befordrer den 
engelske Nations Fremskridt, vil maaske være en Hæmsko 
for den danske, Kun saa Meget kan siges i al Alminde- 
lighed, at hvad der til en bestemt Tid kan paavises at 
ville blive til virkelig Gavn for et Folk, det bør ogsaa 
udføres med Kraft og Energi.… 

Vilde man spørge, hvad der nu for Tiden i vort Land 
tør kræves af Staten, saa er der navnlig ét Punkt, 
hvorpaa jeg, inden jeg slutter, kunde ønske at henlede 
Opmærksomheden. Dette Punkt er Oplysningen. Ogsaa 
den hører naturligvis til de Ting, hvormed Bastiat vil 
forbyde Staten at befatte sig; han erklærer ligefrem+), at 


+) Jyfr. La Loi i Oeuvres complétes, 1854, IV, S. 362. 


420 


det er ,,et Angreb påa Friheden og Ejendommen, en legal 
Plyndring", naar man tager fra de Bemidlede for at 
betale Lærere, der skulle undervise de Ubemidledes Børn. 
Heldigvis er det ikke Bastiat, som har skrevet vor 
Grundlov; vi ere saa lykkelige at leve i et Land, hvor 
de fattige Børns Oplæring er erklæret for en Sag, som 
Staten ikke blot kan, men endog skal tage sig af. 
Paa denne Bestemmelse i Grundloven tror jeg, at der 
bør lægges den største Vægt; en rundhaandet Gennem- 
førelse af den vil uden Tvivl være- et af de mægtigste 
Midler til at løfte den lavere Del af Samfundet op til 
den bedre Stilling, hvorefter den med Føje higer. Thi 
Retten til Undervisning er den bedst mulige Erstatning 
for Retten til Arbejde. Jo bedre Borgerne ere oplærte, 
desto mindre vil der være Trang til, at Staten sikrer 
dem Arbejde. De, der virkelig due til Noget, ere i 
teglen kun under overordentlige Forhold udsatte for at 
mangle en nogenlunde anstændig lønnet Beskæftigelse; 
og slige Forhold tør vel ordentligvis antages kun at 
være en forsvindende Overgangstilstand. Hertil kommer, 
at en sund, solid Uddannelse modvirker saavel Sløvhed 
og Træghed som Letsindighed og Ubesindighed; den 
plejer som oftest at aftføde Opvakthed, Paapassenhed, 
Fremsyn, fornuftig Hensyntagen til de praktiske Forhold, 
kort sagt alle de personlige Egenskaber, som ere Be- 
tingelsen for, at Mennesker — hvad enten det nu sker 
enkeltvis eller i Åssociationer — med Held kunne deltage i 
den almindelige Konkurrence. Med Aanden i Grundloven 
har man altsaa som sagt al Anledning til at være til- 
freds; derimod vil næppe Nogen nægte, at de praktiske 
Foranstaltninger, som ere trufne for at virkeliggøre Loven, 
langt fra tilfredsstille billige Fordringer. Undervisningen 

Almueskolen staar endnu paa et altfor lavt Trin; i 
mangfoldige Byer savnes tekniske Skoler, og i København 
har man endnu ikke drevet det til Oprettelsen af en 
stor, tidssvarende Haandværksskole. Paa dette Omraade 

foreligger der for det danske Samfund en stor og mægtig 
Fremtidsopgave, hvis rette Løsning maa ligge Alle paa 
Hjærte. Det er ikke mere end billigt, at den her i 
denne Kreds omfattes med om muligt endnu større 
Varme end nogetsomhelst andet Sted. Thi hvilken Klage 
end En eller Anden af os maatte føle sig beføjet til at 
rette mod Samfundstilstanden, — hvad Oplysning an- 
gaar, have vi ingen Grund til at klage; tværtimod, vi 
have al Aarsag til at være Samfundet saare taknemmelige 
for de Goder, som i saa Henseende ere blevne os til 
Del. Saa sandt Taknemmelighed bør lægge sig for Da- 
gen i Ord og Gerning, såa sandt er det vor ligefremme 
Pligt, naar Lejlighed gives, med Iver at føre Oplysningens 
Sag. Det er i sin Orden, at man med gode Grunde af- 
viser alle urimelige Fordringer, som de Ringe og For- 
trykte maatte falde paa at gøre til Staten; men hver 
Gang der fra neden råabes paa Lys, bør dette Krav 
i og finde de nidkæreste og kraftigste Talsmænd. 


Å. €. Larsen. 


En Fortælling om et Barn. 


Kaptejn F. havde i sin Ungdom og langt hen i 
Manddomsaarene ført et meget bevæget Liv. Han var 
gaaet i fremmed Tjeneste, havde deltaget i flere Krige, 
været haardt saaret, og han havde tilbragt mer end 13 
Maaneder i tungt Fangenskab. Træt af et saa anstrængt 
Liv længtes han efter Ro og vendte derfor som en 
Mand paa 40 Åar tilbage til sit Fædreland. Kort efter 
sin Hjemkomst købte han sig en smuk Landejendom, 
og giftede sig med en elskværdig Pige. De levede godt 
sammen, og skønt han vel baade mod sin Hustru og sine 
Undergivne kunde vise sig stræng og bydende, mødte 
han dog i sit Hjem baade Agtelse og Kærlighed. Knap 
et Aar efter Brylluppet fødte hans Kone ham en velskabt 
Datter. 

I stærk Sindsbevægelse gik han op og ned ad Gulvet, 
da man bragte ham Efterretningen om det lykkelige 
Udfald. 

Da han saa” den lille nyfødte Pige i Moderens Arm, 
lyste vel hans Ansigt af en inderlig Glæde, men han 
kunde dog ikke tilbageholde den Ytring, der som et 
halvkvalt Suk undslap hans Læber: Tænk, om det havde 
været en Søn! I Løbet af fem Aar blev han Fader til 
endnu tre smaa Piger, og hver Gang viste han sin 
Skuffelse paa en stærkere og mere uforbeholden Maade. 

Ved den fjerde Datters Fødsel varede det endog 
temmelig længe, inden han gik ind til sin Hustru. Med 
synlig Forstemthed sagde han hende nogle venlige Ord, 
men kastede næppe et Blik paa Barnet. Denne unaturlige 
Kulde vedligeholdt sig i længere Tid og kostede Moderen 
mange lønlige Taarer; men da den lille Marie var henved 
et halvt Aar gammel, udfoldede hun allerede saa megen 
Kløgt og Elskværdighed, var saa indtagende ved sin 
Livfuldhed og Ynde, at den haarde Faders Sind lod sig 
bøje, saa han ganske blev overvunden ved Barnets Spøg 
og Kærtegn. ( 

Hun blev nu snart hans erklærede Yndling. Han 
kunde i hele Timer ganske leve for hende, han red 
Ranke med hende paa sit Knæ, trak hende i den lille 
Barnevogn omkring i Haven, bar hende ned til Hestene, 
lod hende give dem Brød og var saa indtaget i hende, 
som han endnu ikke havde været det i noget af de andre 
Børn. 

Denne hans store -Forkærlighed blev med Varme 
gengældt. Hos ingen i Huset, selv ikke hos sin Moder, 
vilde den Lille saa gærne være som hos ham. Hun 
jublede, naar hun langt borte saa” ham komme, kaldte 
paa ham med Utaalmodighed og slog sig ikke til Ro, 
før hun fik sin Vilje og han tog hende op paa sin Arm; 
saa lagde hun kælent sin bløde Kind op til hans skæg- 
gede Ansigt, og lo med Henrykkelse til de Andre. Da 
hun begyndte at gaa alene, søgte hun snart hen til 
hans Dør, bankede med de smaa Fingre, først ganske 
sagte, saa stærkere og stærkere, saa han blev tvunget 
til at aabne for hende, selv om han ønskede at være 
uforstyrret. 

Denne Indrømmelse viste han kun mod hende, og 
Fru F. smilede tidt ved sig selv, naar hun blev Vidne 
til den Magt, som dette deres yngste Barn havde vundet 
over sin Fader. Han fortalte ofte Børnene om sine 
mange Rejser, og om alle de forunderlige Ting, han 

havde set i fremmede Lande, og længe før hun egentlig 
kunde forstaa noget deraf, lyttede Marie med spændt 
Opmærksomhed til hans Ord, og stirrede med store 
Øjne ufravendt ind i hans Ansigt. Hendes Plads var 
altid paa hans Skød, og tidt trykkede han hende med 
Stolthed op til sig, naar hun ved et Udraab eller et 
Spørgsmaal lagde sin Opvakthed for Dagen. 

Saaledes hengik flere Aar i uforstyrret Ro og in- 
derlig Tilfredshed. Kaptejn F. havde stor Interesse for 
sit Landbrug, han forbedrede stadig sine Jorder, og Husets 
Formuesomstændigheder blev med hvert Aar bedre. Ved 
et Dødsfald i Familien var der desuden tilfaldet ham 
en ikke ubetydelig Fideikommiskapital, men denne vilde 
ved hans Død gaa over til en langt ude Beslægtet, hvis 
han ingen Sønner fik. 

Hans Hustru blev imidlertid atter frugtsommelig; 
men istedetfor at glæde sig herover blev han mørk og 
forstemt, og de Faa, som kendte ham nøjere, tvivlede 
ikke om, at det var Frygten for en ny Skuffelse i Haabet 
om at blive Fader til en Søn, der hidkaldte denne 
sørgelige Sindsstemning. Efter en svær Fødsel, under 
hvilken Fru F.s Liv svævede i stor Fare, kom Barnet til 
Verden. Det var en Søn, stor og kraftig, med et tæt, 
mørkt Haar over hele det lille Hoved. Kaptejn F. hørte 
dette Budskab med stum Forbavselse, og stirrede længe 
tvivlende hen for sig, som om han ikke ret kunde fatte 
hvad det var der blev sagt til ham; men da han blev 
vis paa sin Lykke, da han holdt den lille Dreng i sine 
Årme, da han saa” sin Hustrus kærlige Ansigt, hendes 
glade Smil, der ligesom spurgte ham: naa, har jeg nu 
ikke opfyldt min Pligt, er du ikke nu tilfreds med mig? 
da fyldtes hans Hjærte af Taknemmelighed og Glæde. 

Barnet trivedes ypperligt og udviklede sig hurligt. 

Kaptejn F. hørte i høj Grad til de Fædre, der ude- 
lukkende foretrække det yngste Barn og næsten synes 
at glemme de andre, for kun at beskæftige sig med 

dette. Hans tre ældste Pigebørn havde, det ene efter 
det andet, maattet finde sig i denne Troløshed; kun 
Marie, som nu var fem Åar gammel, havde endnu ikke 
været udsat for nogen Omveksling i hans Kærlighed. 
Men nu kom Turen til den lille Pige, og da hun saa- 
længe havde været sin Faders kæreste Selskab, og des- 
uden var et Barn med langt stærkere og varmere Følelser 
end sine Søstre, saa blev Forandringen saa meget mere 
smertelig. 

Det var nu ikke hende, men den saa længe ønskede 
Søn, der var Genstanden for hans Ømhed, den, med 
hvem han i sine ledige Timer helt beskæftigede sig. I 
Begyndelsen var hendes Glæde over den lille Broder saa 
stor, at hun ikke mærkede denne Tilsidesættelse, men 
alt som Tiden gik, følte hun tungt, at det nu ikke 
var hende, som indtog den første Plads i sin Faders 
Hjærte. En sørgmodig Skygge hvilede tidt over det før 
saa glade Ansigt, og spejdende kunde hun ofte betragte 
ham, naar hun saa” ham lege med Drengen, som om 
hun vilde spørge ham: har du da ikke et Ord tilovers 
for mig? og naar hun då, som det sædvanlig var Til- 
fældet, slet ikke blev bemærket, sneg hun sig stille bort, 
og søgte da som oftest hen i en ensom Krog af Haven. 
Der udviklede sig snart hos Barnet en mørk og pirrelig 
Sindsstemning, der i Forening med en vaklende Sundhed 
gjorde hende opfarende og trættekær. Hendes Moder 
bemærkede med Bedrøvelse denne sørgelige Forandring, 
men Åarsagen dertil var ikke gaaet op for hende. 

Kaptejn F. behandlede fra nu af sin tidligere Ynd- 
lmg som et vanartet Barn, der maa omgaas med Alvor 
og Strænghed, aldrig formildet ved en kærlig Mine eller 
et opmuntrende Ord. 

Marie holdt inderlig af sim Broder, og det var 
hendes største Glæde naar hun var inde i Barnekammeret, 
at tale til ham, lege med ham, og more sig over hans 
smaa Kunster; men naar hendes Fader var tilstede, 

nærmede hun sig aldrig Barnet, og han havde derfor 
sat sig fast i Hovedet, at hun ikke kunde lide den Lille. 

En Morgen, da hun i Dagligstuen var ene med 
Drengen fordybet i sin Leg i den anden Kant af Væ- 
relset, hørtes der pludselig et hvinende Skrig. Kaptejn 
F. traadte hurtigt imd, og fandt ham liggende paa 
Gulvet ganske blodig i det lille Ansigt; han havde slaaet 
sig slemt i Panden og var ude af sig selv af Fortvivlelse. 

Søsteren, som var løben hen til ham, stod med et 
ængsteligt Ansigt foran ham og søgte at berolige ham. 
Paa en hæftig Forespørgsel om hvorledes det var gaaet 
til, svarede hun med skælvende Stemme, at hun ikke 
vidste det, hun havde leget henne ved Vinduet, da hendes 
Broder var faldet. 

»Du lyver!f udraabte Kaptein F., idet hans Ansigt 
blev dødblegt, han tog sin lille Datter ved Haanden og 
trak hende hurtigt med sig ind i sit eget Værelse. Han 
tillaasede Døren, tunge Slag og en dæmpet Klage mødte 
hans Hustrus Øre, da hun ængstelig lyttede udenfor. 

Da han noget efter traadte ud, var hans Udseende 
besynderlig vildt og forstyrret; kans Kone vovede ikke 
at tiltale ham, men gik stille hen mod Døren til hans 
Værelse. 

»Jeg forbyder Dig at gaa derind,” sagde han med 
hul og klangløs Stemme; ,det halstarrige Barn skal 
udstaa sin Straf alene.” Med disse Ord aflaasede han 
atter Døren og stak Nøglen til sig. 

Fru F. var en af hine svage Kvinder, som aldrig 
vove selvstændig at træde op mod deres Mands Vilje. 
Naar han gjorde hende selv eller Andre Uret, tav hun 
ydmygt stille, og fældede tidt i Enrum bitre Taarer. 
Saaledes ogsaa dennegang. 

I den pinligste Spænding tilbragte hun flere kval- 
fulde Timer; endelig hørte hun sin Mand gaa ind til 
Barnet. Han talte til det, men intet Svar paafulgte. 
Nu kunde hun ikke udholde det længer; hun ilede ind 

til dem for selv at trøste sin lille Pige, uden at ændse 
om hun havde faaet Lov dertil eller ikke. Det Syn, der 
nu mødte hende, var rystende. 

I en Krog henne ved Kakkelovnen sad Marie paa 
Gulvet, med Hænderne krampagtig sammenknyttede og 
med stive, stirrende Øjne, der ligesom vare berøvede 
deres Sekraft. Brystet hævedes af et stærkt Åandedræt 
og en forstenet Rædsel stod præget i det lille fine An- 
sigt. Hendes Fader stod bøjet over hende. ,, Bring 
hende tilsengs,” sagde han med dirrende Stemme, , hun 
er meget syg.” 

Der blev straks sendt Bud efter Lægen; men han 
bragte dem ingen Trøst. Da han saa” Barnet, var det 
ham klart, at her kunde hans Kunst intet udrette. Det 
ene hæftige Krampeanfald afløste det andet, og ikke et 
Glimt af Bevisthed vendte mer tilbage. 

Begge Forældrene vaagede ved hendes Seng; men 
alt ved Midnat var deres Pleje overflødig, kort før 12 
drog hun det sidste Suk. 

Hvad der foregik i Faderens Sind, var ikke let at 
gennemskue. Intet fortvivlet Udbrud af Smerte, ingen 
Selvbebrejdelse undslap hans Læber, han ænsede ikke 
sine Omgivelser, talte til Ingen, men gik næsten bestandig 
med hurtige Skridt op og ned ad Gulvet i sit eget Værelse. 

Han befattede sig ikke med nogen af alle de For- 
beredelser, som gaa forud endogsaa for det mindste 
Barns Begravelse; men overlod alt til sin Hustru, og då 
hun kort før Liget skulde bringes bort, spurgte ham, om 
han dog ikke nok efter Skik og Brug selv vilde følge 
det til Jorden, rystede han kun paa Hovedet, og gjorde 
med Haanden en afvisende Bevægelse. 

Flere Maaneder hengik uden at der foregik nogen 
Forandring, da kom der pludselig en forunderlig Uro 
over ham, og noget Frygtsomt i hans Blik ængstede ofte 
hans bekymrede Hustru; det faldt hende ind, at der 
kunde være Fare for hans Forstand. 

Hvor dyb en Sorg han end ved sin Haardhed havde 
forvoldt hende, følte hun dog ofte en Trang til med 
Venlighed at nærme sig ham. Men hun manglede Mod 
hertil. Har en Mand først iklædt sig Indesluttethedens 
kolde Harnisk overfor sin Hustru, da er det svært for 
hende derigennem at søge Vejen til hans Hjærte. 

Mørk og tavs søgte han at undvige hende, frygtsom 
og nedslagen fandt hun sig deri. 

Saaledes var deres Forhold, da han pludselig en 
Aften i Skumringen traadte ind til hende, og bad hende 
om at følge med ham ind i hans Værelse. Hun for- 
færdedes næsten over denne Anmodning, men fulgte dog 
villig hans Opfordring. Med Haanden anviste han hende 
at tage Plads i Sofaen, og satte sig saa ved hendes 
Side. Han vedligeholdt i nogen Tid en fuldkommen 
Tavshed. Endelig, men som om det var ham svært at 
bringe Ordene frem, tiltalte han hende saaledes: ,,Du 
maa nu ikke tvivle om Sandheden af, hvad jeg her vil 
aabenbare Dig, ikke tro, at det er et tomt Hjærnespind, 
en sygelig Forestilling, fremkaldt ved tunge, længselsfulde 
Tanker. Nej, det er kun alt for vist, vort Barn har 
ikke Ro i Graven, flere Gange har hun vist sig for mig, 
altid paa samme Maade. 

En Eftermiddag, da det begyndte at mørkne og jeg 
sad alene her, idet jeg søgte at genkalde mig hendes 
Billed, da jeg tænkte paa den Tid, hvor hun glad og 
tillidsfuld nærmede sig til mig, sikker paa min Kærlighed, 
hørte jeg med Et en sagte Lyd udenfor min Dør. Den 
gentog sig endnu engang, og jeg kendte nu tydelig den 
sagte Banken paa min Dør af hendes smaa Fingre, saa- 
ledes som jeg saa ofte havde hørt den i tidligere 
lykkelige Dage. Jeg rejste mig op og vilde lukke hende 
ind, men før jeg naaede Døren, stod hun foran mig 
der, midt paa Gulvet, og saa” paa mig med et Blik saa 
alvorligt og bebrejdende, som ingen Levendes Øje kan 
udsende. 

Den sælsomme Angst, som betog mig, maatte dog 
vige for min Kærlighed; jeg bøjede mig ned mod hende, 
for igen at trykke hende til mit Hjærte, men frygtsom 
undveg hun mig, og hun tyede nu hen til den Krog 
i mit Værelse, hvor hun havde fundet sit sidste Tilflugts- 
sted her paa Jorden. Da jeg ogsaa her søgte at nærme 
mig hende, var hun der ikke længer, jeg hørte kun en 
sagte Lyd som af noget, der fjærnede sig. 

Det er saaledes ikke alene hendes Liv her, jeg har 
berøvet hende, men ogsaa Freden hinsides Graven. 

Du har endnu aldrig udtalt din Forbandelse over 
mig, men stille gemt den i dit Hjærte; slyng den nu 
kun ud over mit Hoved, din Mildhed kan jeg dog ikke 
bære.” 

Fru F. søgte med kærlige Ord at berolige . sin 
ulykkelige Mand; han syntes ikke at høre hvad hun 
sagde til ham, men han faldt atter hen i sit mørke, 
tavse Tungsind. 

Dagene hengik for ham uden Beskæftigelse, og i de 
lange, søvnløse Nætter kastede han sig urolig om paa 
sit Leje. De tre Pigebørn havde deres Soveværelse 
ved Siden af Forældrenes, og Døren stod aaben ind til 
dem. En Nat mærkede Fru F., at hendes Mand sagte 
stod op af Sengen; ved det svage Lys af Natlampen 
saa” hun ham gaa hen mod Børnenes Værelse, hvor han 
blev staaende stille i den aabne Dør. 

Hun frygtede for at han var blevet syg, stod derfor 
hurtig op og gik hen til ham for at spørge ham, om der 
var noget, han ønskede. 

Skønt hun lagde sin Haand paa hans Arm, idet 
hun talte til ham, syntes han først ikke at bemærke 
hende, men stirrede ufravendt paa de sovende Børn. 
Men pludselig vendte han sig mod hende og sagde halv 
hviskende: ,, Tal Du til hende, jeg tør det ikke, men Dig 
kan hun jo ikke frygte. Saa, der kyssede hun den 
Sidste. Hun har været hos dem alle tre, men ingen af 

dem mærkede det. Kun jeg alene føler altid naar hun 
kommer.” — Rolig og besindig søgte Fru F. at tale 
sin Mand tilrette. 

Kort Tid efter naaede en ondartet Skarlagensfeber, 
der længe havde hærget Omegnen, ogsaa til dem. 

I Løbet af 14 Dage bortrev den Husets tre Døtre, 
og nu var den lille Dreng eneste Barn. 

Kaptejn F. kunde ikke længer udholde Livet i sit 
Hjem. Han gik atter tilsøs, og den gule Feber endte 
hans Lidelser, da han lige havde naaet de vestindiske Øer. 

Fru F. levede efter sin Mands Død endnu i mange 
Aar. Hendes Søn, hvis Opdragelse nu var hendes Livs 
Formaal, skænkede hende megen Glæde; han havde 
arvet sin Faders Dygtighed og hendes milde Sind, og 
levede et virksomt og lykkeligt Liv. 

R. Hauch. 


G. Kr. Hilker. 


Dekorationsmaleren Georg Kristian Hilker, som 
døde iaar den 13de Januar i en Alder af omtrent 68 
Aar, var en Kunstner, hvis Navn der vil blive spurgt 
efter, saa længe som de malede Pilastre i Universitetets 
Forhal og andre ypperlige Arbejder blive skaanede for 
Tidens Ødelæggelser.  Meddeleren af disse Linjer er 
ikke i Stand til at fortælle Hilkers Levnetsløb. Hvad 
hans Stilling i den danske Kunst angaar, kan man sige 
saa Meget, at han er en aandelig Ætling af Billedhuggeren 
H. E. Freund, hvis Eftervirkning paa vor Kunst egentlig 
mere maa søges paa Dekorationens end paa Skulpturens 
Omraade. I sin brændende Enthusiasme for, hvad han 
i Italien havde set af Kunsthaandværk og Dekoration, 
tænkte Freund nemlig for ramme Alvor paa og, hvad 
mere er, virkede han for her hjemme i Danmark at 
gennemkultivere det daglige Liv, lige fra det Største til 
det Mindste, med Kunst, saaledes at end ikke Ildklemmen 
eller Spyttebakken blev glemt. —,,Det kalder Verden 
Galenskab!f som der staar i Grundtvigs Romance. 
Hans i højeste Grad uverdslige Enthusiasme for at 
skabe et antikt Kunstparadis her oppe under den 56de 
Breddegrad fandt først og fremmest sin Tumleplads i 
hans egne daglige Værelser ved Frederiksholms Kanal, 
men! slog tillige Gnister ud af andre Kunstnersjæle, 

navnlig Bindesbøll og Hilker. Freunds Privatbolig gav 
det første og virksomme Eksempel for Dekorationen af 
Thorvaldsens Museums Indre og af Universitetets Forhal. 
I den maleriske Dekoration af Museet har Hilker taget 
virksom Del, blandt Andet ere de skønne Hvælvinger over 
Hjørneværelserne i anden Etage, hvor Maleri-Galleriet 
ender og hvor Thorvaldsens Skitser staa opstillede, malede 
af ham. 

Han havde allerede dengang paa Rejser i Italien 
gjort selvstændige Studier i Pompeji, i Rafaels Loger, 
Peruzzis dejlige Arbejder i Farnesina, og mange andre 
Steder. Hans Studietegninger og Akvareller, af hvilke 
større Rækker ved Lejlighed have været udstillede, sidst 
paa den nordiske Udstilling 1872, høre til det Fortræffe- 
ligste, som man faar at se af den Slags. Han leverede 
Tegninger til F. von Quast's smukke Værk over Ravenna, 
og udgav selv et Par Hæfter pompejanske Studier. Efter 
Hjemkomsten blev det overdraget ham og Constantin 
Hansen at smykke Universitetets Forhal med Fresko- 
malerier. Hilkers Del i Arbejdet var naturligvis den orna- 
mentale. Hvo har ikke betragtet — nej, lad os være saa 
ærlige at sige: Hvor Mange have rigtig givet sig Tid til 
at betragte Hilkers Udsmykning af de høje, brede Pilastre 
i dette Rum, og hvor Manges Øjne ere ikke gledne lige 
saa ligegyldige hen over disse ypperlige Kunstværker som 
over andet , Vægsmøreri"? Det er, hvad de gamle 
Italienere, som først gravede antik Dekoration frem i 
underjordiske Rum, vilde have kaldet ,,Grottesker", og 
hvad man nutildags tidt kalder ,,Arabeskerf, skønt 
Himlen skal vide, at de Intet have med Årabien at gøre. 
Store frodige, friske og fugtige Planteformer, Stængler 
og Blade, slynge sig opad den violblaa Grund, indflettede 
med eller omslyngende fantastiske Menneske- og Dyre- 
former, Symboler eller Smaabilleder, hvert Øjeblik ligesom 
dannende en afsluttet, skøn og rig symmetrisk Figur, 
men alligevel atter stræbende videre og ledende Øjet 

opad og opad gennem et harmonisk Spil af bestandig 
nye Figurer, indtil de øverst oppe krones - af en let 
ungdommelig Skikkelse, der staar triumferende paa 
Toppen af det hele Fantasispil.  Sammenlignede med 
den antike Dekoration, som her har været Kunstnerens 
nærmeste, om end ikke udelukkende Forbillede, bære 
disse Arbejder Spor af det samme Refleksionsforhold, 
hvori alle moderne Kunstnere, der have reproduceret 
Antiken, staa til Originalen selv. En saa himmelsk 
munter og spillende, kaad og overgiven Gratiedans, som 
de gamle Pompejaneres Pensel har opført paa Fladen, 
genfinder man ikke ganske hos Hilker; han beregner 
Symmetrien lidt ængsteligere, han gør mere Indtryk af 
at komponere end af at improvisere. Men hvor finder 
man i det moderne Dekorationsmaleri Noget, som over- 
gaar disse Kompositioner i Harmoni, i Rigdom og 
Skønhed, denne Pensel i Bredde og Formsikkerhed, 
denne Kolorit i Adel og Finhed? Gid vor akademiske 
Ungdom engang imellem vilde se paa disse Ting, i 
Stedet for at skrabe Farven af dem med deres Stokke! 

Hilker har tillige Æren for den smukke Disposition 
af hele Rummets Udsmykning, som desværre nu skæmmes 
saa slemt derved, at den gule Okkerfarve, der er Grund- 
farven i det Hele, og tillige er benyttet meget i det 
Enkelte, allevegne løsner sig fra Fladen. Senere ledede han 
den pragtfuldere og mere glinsende Dekoration af Universi- 
tetets Festsal, i hvilken Renæssancekarakteren har Over- 
haand. Det er et Foretagende, der gør ham stor Ære, 
men ved Udførelsen benyttedes foruden hans tillige andre 
— forøvrigt meget dygtige — Hænder; og der er næppe 
Noget i Festsalen, der forkynder hans Pris som Kunstner 
saa godt, som den strængere, ædlere Skønhed og den 
mere gennemførte Form i Forhallens malede Ornamenter. 
I Landbohøjskolen, påa Herlufsholm, paa Sorø Akademi, 
1 Ledøje Kirke og i Privatbygninger, f. Eks. en Gaard i 
Ny-Vestergade, som senere ejedes af Grevinde Danner, 

har han udført fortrmlige Arbejder. Mindre betydelig 
er hans Medvirksomhed i Dekorationen af Kristian den 
Fjerdes Kapel i Roskilde Domkirke og hans Arbejder 
f. Eks. i Nationalbanken. Den antike og den antikiserende 
Renæssancestil var næsten allevegne Grundlaget for hans 
Dekorationsstil; hverken Middelalderen eller den senere 
flotte, yppige, glinsende Renæssance forstod han sig syn- 
derlig paa, og hvor Opgaven var at benytte vor egen 
barokke Renæssance fra Kristian den Fjerdes Tid, kunde 
Hilker ikke længere være Manden. Han var selv vistnok 
udrustet med megen praktisk Sans og samlede sig i sit 
lange Kunstnerliv mange gode tekniske Erfaringer. Men 
det Forhold, hvori han stod til Sydens Dekorationsmaleri, 
og hans Lyst til at arbejde i dets Aand stillede ham i 
teknisk Henseende mange vanskelige Opgaver. Det har 
i Tidens Løb vist sig, at han paa flere Punkter har begaaet 
Fejlgreb med Hensyn til Farvestoffers og Bindemidlers 
Anvendelse under vore klimatiske Forhold. Overhovedet 
har det vist sig, at man maa gaa forsigtigere tilværks 
end baade han og Marstrand, Bindesbøll og Const. Hansen 
ret have været betænkte paa. Men i vor Kunsthistorie 
vil Hilker altid bevare sin Plads som den, der i en 
virksom og i mange Henseender ypperlig Periode bar hele 
vort Dekorationsmaleri og repræsenterede det med Ære. 


Jul. Lange. 


Dannelse og Kristendom. 


»Har De hørt Skandalen?" saaledes gaar det som en 
Løbeild fra Mund til Mund gennem den , hele By" 2: gennem 
alle dannede Familier; ,,den unge Kandidat Petersen, Biskop- 
pens Søn, har forlovet sig med en simpel Tjenestepige, en 
Husmandsdatter fra Smørumnedre, en fuldkommen udannet 
Person! Det er dog ret Skade for den belevne og elskværdige 
unge Teolog! Det er ikke mere end otte Dage siden, jeg 
hørte ham præke i Hofkirken saa yndigt og overbevisende 
om den rette kristelige Lydighed, og saa gaar han hen bag- 
efter og begaar en saa nedrig Handling! Tænk, hvilken for- 
færdelig Hjærtesorg det dog maa være for den kære gamle 
Biskop! Og Bispinden! Hun, som er saa komplet Dame, 
hvad vil hun dog stille op med saadan en Svigerdatter? Og 
hvad vil man dog sige derom paa højere Steder? Kongen 
havde jo lovet saa sikkert at gøre ham til Hofprædikant om 
et Par Åar, naar han havde naaet en passende Alder, men 
nu har han jo gjort sig selv fuld-stændig' umulig. En Hus- 
mandsdatter! Har man nogensinde hørt noget Lignende! Og 
fra Smørumnedre! Saadan et Navn!f' Og saa gaar Sladderen 
fra den ene Ende af Byen til den anden gennem alle Sel- 
skaber og Baller, indtil man otte Dage efter har faaet en ny 
Skandale at beskæftige sig med. 

Hvad har den stakkels teologiske Kandidat da egentlig 
gjort? Tidligere var han som de fleste andre unge Mennesker. 
Han havde som Student moret sig et passende Antal Åar i 
Studenterforeningen med sine Kamerater, var en yndet Kavaler 
i Selskabslivet, havde saa sat sig ned og læst til teologisk 
Embedseksamen, da han ikke følte noget særligt Kald i nogen 
anden Retning, og da hans Faders Stilling og Indflydelse 
kunde sikre ham en hurtig Karriere paa denne Vej. Han 

tog den hele Sag som de Fleste tage den, som en Forret- 
ning; han tog ogsaa teologisk Attestats paa samme Maade, 
og var efter alt dette fremdeles den samme elskværdige Sel- 
skabsmand og den samme gode og lydige Søn, som gjorde 
sine Forældre Glæde. Om han var troende, spurgte Ingen 
om, ikke engang hans Forældre; han var jo døbt og kon- 
firmeret i den kristelige Tro og havde ikke vist Tilbøjelig- 
hed til at gaa ud af Folkekirken, og altsaa var han en god 
Kristen. Men saa blev han en skøn Dag troende, og med 
Troen kom en Afsmag for hele det hule verdslige Liv, han 
hidtil havde ført; han fik Modbydelighed for det tomme 
aandsfortærende Selskabsliv; han søgte og fandt Hvile i den 
kristelige Tro. Foreløbig var der ingen Ulykke deri. Det 
gjorde ham endog interessant i Verdens Øjne, at han saa- 
ledes havde slaaet sig fra den; det var endog meget passende, 
at en ung Mand, som var ifærd med at blive Præst, dog i 
nogen Tid vendte Verdsligheden Ryggen for desto bedre at 
forberede sig til sit høje Kald. Hans Fader Biskoppen saa” 
det heller ikke ugærne, men lod dog engang et Ord falde 
om, at han ikke maatte gøre formeget ud deraf, da det let 
kunde faa et pietistisk Anstrøg, og Pietisme er ikke velsét i 
Statskirken og paa højere Steder. Men Kandidaten agtede 
sin Tro og sin Bibel højere end sin Faders Formaninger. 
Hans Tro førte ham til at søge Samkvem med andre Troende, 
der samledes til gudelig Andagt uden Hensyn til ydre Stand 
og Vilkaar, og saa kom ,,Skandalen”. Thi i disse Forsam- 
linger gjorde han Bekendtskab med den unge Husmands- 
datter, som tjente hos en Bager der i Byen, og da han var 
kommen til den faste Erkendelse, at kun Hensyn til sand 
kristelig Tro skulde være det Afgørende for ham ved Valget 
af en Hustru, saa valgte han hende. Om hende galdt det 
med Sandhed, at end ikke i Israel kunde man finde saa stærk 
en Tro. Hos hende kunde man virkelig sige, at Kristen- 
dommen var et Liv og ikke en Lære, thi endskønt hun var 
ferm nok i sin Bibel og Katekismus, saa var hun dog ikke 
bleven staaende ved dette Ydre, men var gennem de gude- 
lige Forsamlinger bleven vakt til en dyb og inderlig kristelig 
Tro, hun var saa fuldkommen som overhovedet kan tænkes 
her paa Jorden, opoffrende og lydig i sin Gerning og et 
Mønster i hele sin Vandel. Men hun var som sagt kun af 
simpel Stand og var tilmed en stor, grov og klodset Person, 
rød i Ansigtet og paa Hænderne, og utiltalende over al 
Maade. Og såa var hun uvidende om Alt undtagen om de 

kristelige Dogmer, saa uvidende som kun den kan være det, 
der alene har faaet sin Opdragelse i en offentlig dansk 
Almueskole. Men hun erkendte denne sin indre Armod; hun 
tog den i beskeden Ydmyghed som et Kors, Vorherre havde 
lagt paa hende her i Verden, og hun vidste ogsaa, at Vor- 
herre selv har sagt: ,,Salige ere de Fattige i Aanden, thi 
Himmeriges Rige er deres", og i Kandidatens Øjne var denne 
hendes Ydmyghed hendes kosteligste Smykke. 

Det var altsaa det, Kandidaten havde gjort. Han havde 
sat en levende kristelig Tro, en ydmyg og from Bekendelse 
af Daabspagten højere end alle verdslige Fordele, han havde 
ladet Kristendommen være den afgørende Livsmagt i en af 
Livets vigtigste Handlinger. Og han var glad i sin For- 
sagelse, og hans Tro gjorde ham stærk mod alt det Onde, 
han maatte høre, ikke mindst fra Forældrene, om den Sorg, 
han havde forvoldt dem ved at forlove sig med en Pige, 
som ikke var præsentabel, thi Rygtet havde denne Gang Ret: 
det var en Hjærtesorg ikke mindre for den kære Bispinde 
end for Biskoppen, som under disse Forhold kun fandt ringe 
Trøst i at genkalde sig de opbyggelige Taler, hvormed han 
i sit lange Liv saa ofte havde trøstet sin Menighed for 
dens skuffede verdslige Forhaabninger. Han fandt ikke en- 
gang nogen Trøst i sin sidste smukke Præken, der gik 
ud paa at vise, hvorledes det er Kristendommen, som ved 
at forkynde den sande Frihed og Lighed har gengivet 
de tidligere fortrykte Lag af Samfundet deres: Menneske- 
rettigheder, hvorledes Kristendommen forkynder, at alle 
Mennesker ere lige, idet de alle ere Syndere, o. s. fr. Det 
var ikke engang langt fra, at han ønskede den uskreven, 
skønt den havde gjort en saa overordenlig Lykke, thi da 
han foreholdt sin Søn det Ufornuftige i hans Opførsel og 
bad ham saa indstændigt om straks at hæve denne ulykke- 
lige Forbindelse, saa kunde Alt endnu blive godt, saa svarede 
Kandidaten ham: ,,Kære Fader! Jeg var betænkt paa, inden 
jeg gjorde det afgørende Skridt, at raadspørge Dig derom, 
da det var mig vigtigt at vide baade min Faders og min 
øverste Trosforesattes Mening derom, men da jeg saa havde 
hørt den veltalende og overbevisende Præken, Du holdt i 
Søndags, saa var jeg ikke mere i Tvivl, ja jeg var vis paa, 
at jeg vilde gøre Dig en sand Glæde med mit Valg. Det 
smerter mig dybt, at jeg har taget fejl heri, men Du maa 
ikke forlange, at jeg nu skal ofre denne Piges Rygte og 
hele Fremtid, naar Du ikke med andre Grunde kan over- 

bevise mig om, at jeg har handlet urigtigt.” Biskoppen 
havde Intet at sige hertil, men det skar ham dybt i Hjærtet, 
at han saaledes skulde se sin eneste Søns glimrende Karriere 
afskaaren. Og, Haanden paa Hjærtet, Alle I, som kalde Eder 
Kristne her i Landet: Hvormange iblandt Eder, selv blandt 
de alvorligste Troende, vil uden Hykleri kunne sige til Eders 
Søn, der bringer en Svigerdatter til Huset: ,,Jeg glæder mig, 
min Søn, over at Du har valgt denne Pige alene for den 
Tros Skyld, hvori jeg har oplært Dig, og uden noget smaa- 
ligt verdsligt Hensyn til Guld, Skønhed eller Forstand", eller 
til Eders Datter, som fører en Svigersøn til Eder: ,,Du har 
gjort ret, min Pige, i at vælge denne fattige Arbejdsmand 
til Din Husbond, thi hans levende kristelige Tro skinner som 
et Lys blandt Menigheden, og Dit Valg viser, at vi ikke 
forgæves har opdraget Dig i from Ydmyghed og til For- 
sagelse af denne Verdens falske Glimmer.” — 

Jeg stod netop i min Have og filosoferede over denne 
»Skandale", som- en geskæftig Nabofrue, der lige var flyttet 
ud fra Byen, om Formiddagen havde meddelt mig med Til- 
læg af alle sine egne og sine Veninders velvillige Rand- 
bemærkninger, medens jeg med Spaden i Haanden holdt mig 
parat til at falde over en Muldvarp, som havde begyndt paa 
at anrette en sørgelig Ødelæggelse i mit nylig tilsaate Gule- 
rodsbed, da Havelaagen aabnede sig for en Besøgende. Det 
var en ung Frue, der laa paa Landet i en nærliggende Bonde- 
gaard, og som jeg vidste var en meget ivrig”og ihærdig Til- 
hænger af den grundtvigianske Religion, men forøvrigt havde 
jeg kun et ganske flygtigt Bekendtskab til hende; jeg plejede 
ikke engang at hilse hende, naar jeg mødte hende. … Det for- 
undrede mig derfor lidt at se hende komme ind, men jeg 
saa” straks paa hende, at der maatte være noget Usædvanligt 
paa Færde: der var noget Betaget over hele hendes Person, 
og over hendes i sig selv smukke Ansigt var der udbredt et 
ejendommeligt forklaret, halvt højtideligt, halvt triumferende 
Udtryk, som gjorde det endnu mere indtagende end ellers. 
Jeg mindedes ikke at have sét denne Slags Udtryk siden 
Krigsaarene i 1848, men dengang var det ikke usædvanligt 
at finde det paa ellers ganske dagligdags Ansigter, naar der 
var kommen Efterretning om en Sejr eller om en hæderlig 
Bedrift fra Krigsskuepladsen; vildfremmede Mennesker med- 
delte den da til hinanden som om de vare gamle Venner, og 
den overstrømmende patriotiske Glæde gjorde dem for et 

Øjeblik naturlige og bragte dem til ganske at forglemme 
Konveniensens filistrøse Fordringer. Saaledes gik det ogsaa 
her. Den unge Frue gik lige hen til mig, rakte mig Haanden 
som til en fortrolig Bekendt og sagde: ,,De maa undskylde, 
at jeg saadan uden videre kommer ind til Dem, men ingen 
af mine Omgangsvenner er herude idag, og jeg maa meddele 
min Glæde til et andet Menneske. Tænk Dem, min Sviger- 
inde Marie er bleven forlovet igaar, og kan De gætte med 
hvem?" For min Skyld kunde Marie være bleven forlovet 
med Kejseren af Kina uden at det vilde have forundret mig, 
saa lidt kendte jeg til hende og hendes Omgangskreds, og 
saa uklar var jeg med Hensyn til hendes Chancer i det 
ægteskabelige Lotteri, men inden jeg paa Maa og Faa havde 
kunnet nævne en passende Mandsperson, reddede hun mig 
ud af min Forlegenhed, idet hun med en Hurtighed, som 
viste, at nu kunde hun ikke længere holde paa den store 
Nyhed, tilføjede: ,Med den unge Lensbaron Trane!" Og 
hendes Figur hævede sig flere Tommer over hendes alminde- 
lige Højde, da hun udtalte dette imponerende Navn, medens 
det straalende Udtryk i hendes Ansigt samtidigt blev saa, ja 
hvad skal jeg sige, helgenagtigt forklaret, at jeg for Høflig- 
heds Skyld følte mig nødsaget til ogsaa at se saa henrykt 
ud, som det overhovedet var mig muligt uden at føle nogen 
indre Henrykkelse, og jeg søgte derfor ogsaa forgæves efter 
Ord for at udtrykke den. Der var imidlertid ikke tabt noget 
derved, thi min Tavshed blev aabenbart udlagt som den na- 
turlige Glæde, Enhver maatte antages at overvældes af ved 
Meddelelsen af en saa vigtig Nyhed, og da hun derved følte 
sig ligesom mere hjemme, blev hun mere fortrolig og aabnede 
ganske uforbeholdent hele sin Sjæl. ,,De véd jo (jeg havde 
ingen Ide derom), at Marie var i Besøg derude i Foraaret, 
men da var der saa mange Fremmede, at der slet ingen Ro 
var, og Vejret var ogsaa saa uheldigt, der kunde aldrig blive 
noget af Spadsereture i Haven, og saa blev det jo ikke til 
noget dengang. Men for fjorten Dage siden kom der uventet 
igen en Indbydelse til hende og hendes Moder, og nu var 
de ganske en famille, saa nu kunde der jo gøres noget for 
Sagen. De kender jo min Svigermoder (jeg vidste næppe, 
hvordan hun saa” ud); har hun først besluttet en Ting, saa 
kan hun ogsaa sætte den igennem, og imorges fik jeg da 
endelig deres Forlovelseskort. Maa jeg vise Dem det, det 
tager sig saa elegant ud med den lille Krone over. Ja, De 
maa saamænd gærne beholde det”, tilføjede hun nedladende, 

da jeg vilde række hende det igen; ,,min Mand har sendt 
mig en hel Bunke, for der er bleven trykket to tusinde, da 
der skal sendes saa mange omkring. Og tænk blot, hvad 
for et Liv Marie kommer til at føre; hundrede tusind om 
Aaret, det kan man kalde for noget, og yndige Rideheste og 
Ekvipager, det er rigtig noget for hende; har hun ventet 
længe, den Stakkel, paa at blive gift, har Vorherre da ogsaa 
belønnet hende for hendes Taalmodighed." Under denne Ord- 
strøm, som jeg kun har kunnet give en svag Efterligning af, 
havde jeg imidlertid besindet mig paa, at den omtalte unge 
Lensbaron ingenlunde. var mig ubekendt, tværtimod vidste 
jeg, at han, skønt endnu ikke myndig, havde benyttet sin 
Ungdom og sine Penge saa godt i Paris og Wien, at han nu 
var halvdød af Udsvævelser og næppe vilde holde sammen i 
mange Åar. Det gjorde mig derfor virkelig ondt for Marie, 
der, efter Alt hvad jeg vidste, var en meget elskværdig og 
dannet, ufordærvet ung Pige, og jeg kunde ikke bare mig 
for at henkaste et beskedent Spørgsmaal om, hvorvidt den 
unge Mands Karakter og Moralitet nu ogsaa harmonerede 
med hans Millioner og med den rene kristelige Vandel, som 
hans tilkommende Svigermoder og hele hendes Familie vare 
saa bekendte for, kort sagt, om han ogsaa var et saa ønsk- 
værdigt Parti, naar man saa” bort fra hans Titel og Rigdom; 
men disses fortrinlige Egenskaber dækkede aabenbart Ejerens 
Synder med en kærlig Kaabe. ,,Bedste Norfeltf, svarede den 
unge Frue, idet hun ligesom neddyssende vinkede nedad mod 
Jorden med den lille fintbehanskede Haand, ,,det véd vi jo 
Allesammen, at disse unge Adelsmænd skal have en Tid til 
at rase ud i; de behøver jo ikke som de Andre at tage 
nogen Embedseksamen, men kan anvende hele deres dejlige 
Ungdomstid paa at tilegne sig det fuldendte Væsen, som er 
saa nødvendigt for Mænd i deres Stilling, og om de skejer 
lidt ud, Herregud, de er dog ogsaa Mennesker. Naar først 
Marie bliver Lensbaronesse, saa vænner hun ham nok af med 
disse Ungdommeligheder; man kan saamæn tidlig nok blive 
gammel her i Verden. Der skal være et umaadeligt stort 
Bal otte Dage efter Bryllupet, og Marie har allerede bestilt 
sin Balkjole fra Paris. Ja, det kan man rigtignok kalde", 
og såa tog hun da med lettet Hjærte Afsked, medens jeg 
skyndte mig tilbage til mit Gulerodsbed og ærgerlig ønskede 
alle Lensbaroner og deres Svigerinder Pokker i Vold, thi 
Muldvarpen havde benyttet sig af den lange Vaabenstilstand 
og havde skudt' adskillige Skud op paa de mest ubekvemme 

Steder i det nye Bed. Men fra den Dag af hilste jeg altid 
den unge Frue med en særegen Agtelse, som hun rimeligvis 
tror skyldes hendes fornemme Svoger, men som har en ganske 
anden Grund, thi blandt mine mange kristelige Damebekendt- 
skaber har jeg aldrig før truffen nogen, som med en saa 
elskværdig Ugenerthed har aabnet deres Hjærtes Skatkammer 
for mig og vist mig, hvor propfuldt det var af Verdslighed. 

Det var, som man kan tænke, i øvrigt ingenlunde vel 
sét blandt den kristelige Svigerfamilies mange kristelige 
Venner, at Marie skulde gøre et saa glimrende Parti. De 
kunde vel ikke finde stærke Ord nok for… at udtrykke 
deres Glæde, naar de lykønskede hende til hendes Forlovelse, 
men bag hendes Ryg gav deres inderlige Misundelse sig Luft 
i en dydig Forargelse over, at man saaledes vilde ofre sig 
eller sin Datter paa Rigdommens Alter, og da jeg tilfældig 
boede midt i Bisværmen, kunde jeg ikke undgaa at høre det 
summe om Ørene paa mig og bemærke, hvordan de velvillige 
Veninder ikke engang lævnede den stakkels Baron for fire 
Skilling Marv i Knoglerne. Der var imidlertid ikke en af 
de Forargede, som ikke med Glæde vilde have givet hvad 
det skulde være for at kunne sætte sin Datter i Maries Sted. 
Og hvor mange blandt Eder, som kalde Eder Kristne her i 
Landet, selv blandt de alvorligste Troende, vil, naar en Lens- 
greve eller Miljonær frier til Eders Datter, spørge om den 
unge Mand i og for sig uden Hensyn til hans Rang og Rig- 
dom er saadan, som I kunde ønske en kristelig Svigersøn 
skulde være? Hvor mange iblandt Eder vilde ikke under 
saadanne Forhold ignorere selv et ganske betydeligt Kvantum 
af Ryggesløshed og Last, medens I vilde finde det formaste- 
ligt, om det samme Menneske, hvis han vår en fattig Stodder, 
turde vove at kaste sine Øjne paa Eders rene og fromme 
kristelige Datter? — 

Jeg vil standse her med disse Eksempler for ikke at 
blive misforstaaet, som om jeg vilde holde en Moralpræken 
for mine Læsere. Intet er fjærnere fra min Tanke. Jeg 
ønsker blot at fremdrage nogle Stykker af det daglige Liv, 
noget, som Enhver kendes ved fra sin egen Erfaring, for at 
vi i denne Diskussion om Dannelse og Kristendom kunne 
have noget Haandgribeligt at holde os til, saa at vi ikke 
komme til at bevæge os i en taaget Almindelighed. Og jeg 
frygter ikke for at blive beskyldt for Overdrivelse, naar jeg 
har fremdraget disse Par Eksempler. Jeg véd vel, at der 
gives Undtagelser, at man kan finde Folk baade i de lavere 

og de højere Stænder, som virkelig vove at trodse de Stands- 
fordomme, hvorunder de leve, og virkelig gennemføre det, 
at lade Kristendommen være den afgørende Livsmagt for 
dem. Biskoppens Søn er jo netop en saadan. Men det 
gælder om dem, hvad Vergil siger: 
»Apparent rari nantes in gurgite vasto" ; 

de danne kun de Undtagelser, som ere nødvendige for at 
bekræfte Reglen. 

Og Reglen er altsaa den, at Kristendommen 7kke er det 
Afgørende for Nutidens Kristne, at de Kristnes Handlinger 
her i Livet bestemmes af en Mængde andre Hensyn, der 
kunne være af meget forskellig Art, men som alle have det 
tilfælles at være verdslige, altsaa at være væsentlig forskel- 
lige fra de Hensyn, som Kristendommen forlanger, man skal 
tage. Og vel at mærke, disse de Kristnes verdslige Hensyn 
ere nøjagtigt af samme Årt og Beskaffenhed som de Hensyn, 
der tages af de Ikke-Kristne. Jeg har gaaet rundt som 
Diogenes med sin Lygte og søgt om den kristelige Livsmagt, 
men jeg har ikke kunnet finde den, hvor man skulde vente 
at finde den, og hvor man har vist mig hen for at se den. 
Jeg har funden Mangfoldige, som aabent og med Glæde be- 
kendte sig at være Kristne, som vilde finde Livet tomt og 
uudholdeligt, naar de ikke hver Søndag kunde deltage i det 
kristne Menighedsliv, saaledes som det leves ved de offentlige 
Gudstjenester, og som vistnok vare villige til, hvis Fordringen 
blev stillet til dem, at ofre deres Liv hellere end at for- 
nægte nogen af deres Tros Dogmer, men deres Liv var des- 
uagtet i ingen Henseende praktisk forskellig fra de med dem 
i social Henseende ligestillede Ikke-Kristnes Liv: skulde der 
vælges en Ægtefælle eller Svigersøn eller Svigerdatter eller 
desl., saa toge hine nøjagtigt samme verdslige Hensyn som 
disse, og hvor bliver saa Kristendommens Livsmagt af? Poul 
Møller omtaler etsteds en ung Pige, som elskede sin Tante 
lidenskabeligt og kunde have døet for hende, bogstavelig 
talt, men gnide hendes syge Ryg hver Aften med Kamferolie, 
det var for meget, dertil elskede hun sin Magelighed for 
højt. Saaledes gaar det ogsaa Nutidens Kristne. Naar det 
kommer til Stykket og de i det daglige Liv skulle give Af- 
kald paa noget af den behagelige brede magelige Verdslighed, 
som ikke ret harmonerer med den evangeliske Kristendoms 
Fordringer, saa skyde de Kristendommen tilside og gemme 
den til om Søndagen. De Ikke-Kristne skyde den helt til- 
side, men kommer begge Dele ikke omtrent ud paa Et? 

Thi det er jo netop i det daglige Liv, at Forsagelsen 
af det Verdslige skulde vise sig, hvis det skal have nogen 
Art med Kristendommen, hvis det skal være mere end en 
tom Talemaade, at Kristendommen er et Liv og ikke blot 
en Lære. Gudstjenesten om Søndagen er jo nemlig den rent 
ydre Bekendelse af Læren; Deltagelsen deri betyder selv- 
følgelig slet Intet uden en Erklæring om, at man er Kristen, 
hvad der altsaa (for den Udenforstaaende) lige saa godt kunde 
opnaas ved en rød Sløjfe paa Brystet eller et lignende Em- 
blem. Og den almindelige kristelige Moral har jo forlængst 
gennemtrængt den civiliserede Lovgivning og den almindelige 
sædelige Bevidsthed paa en saadan Maade, at man ikke ret 
vel kan tale om, at det nu til Dags er Kristendommen, der 
viser sin Livsmagt ved at ave de grovere naturlige Drifter, 
da Loven og den hele dannede Opinion ganske har paataget 
sig dette Arbejde. Loven kan imidlertid efter sin Natur kun 
holde sig til det rent' Ydre og mere Iøjnefaldende, at stjæle, 
røve, myrde, o. desl., men den kristelige Morais inderste 
Væsen, Troens mere skjulte Livsfrugt, kan den ikke paatage 
sig at vaage over. Der bliver derfor et meget stort Gebet 
indenfor den grove ydre Ramme, hvor Kristendommen har 
Lejlighed til at vise sin Livsmagt hos sine Bekendere. Her, 
hvor den borgerlige Lov slipper sit Tag baade i Kristne og 
Ikke-Kristne og overlader det til dem selv at leve som de 
ville, her maatte der vise sig en iøjnefaldende og umis- 
kendelig Forskel mellem ægte Kristne og Navnekristne, der- 
som Kristendommens Bekendere virkelig saaledes vare gennem- 
syrede af deres Tro, at Kristendommen var bleven til et Liv 
for den store kristelige Masse og ikke til en overfladisk 
Lære. Men det er her, man forgæves spejder til højre og 
venstre efter en saadan Forskel. Her, hvor der bliver givet 
Enhver frie Tøjler til at følge den Magt, som for ham er 
Livsmagten, her gælder det som sagt nu til Dags for .de 
Fleste, baade for Kristne og Ikke-Kristne, at Verdsligheden 
er Livsmagten. 

Lad os tage endnu et Eksempel for at faa et sikrere 
Syn paa denne Sag, f. Eks. Forholdet mellem Herskab og 
Tyende. Her kunde jo Kristendommen ret faa Lejlighed til 
at vise sin Livsmagt ved at udjævne den dybe sociale Ulig- 
hed mellem et velhavende, dannet og troende Herskab og et 
fattigt, udannet, men troende Tyende. Men uagtet Nutidens 
Kristne bestandig bekende og vel ogsaa ere overbeviste om, 
at de elske Alle, navnlig alle kristelige Brødre, og uagtet 

det tydeligt nok fremgaar af Evangelierne, at Meningen her- 
med er, at der skal være et virkeligt aandeligt Samliv mel- 
lem saadanne kristelige Brødre, saa er der jo nu til Dags 
nøjagtigt samme skarpt begrænsede Afstand i Samfundet 
mellem et troende Tyende og Herskab som mellem et vantro. 
De tilsyneladende Undtagelser, man i større Maalestok finder, 
f. Eks. i Bondestanden, hvor i det mindste tidligere selv den 
rigeste Gaardmand fuldstændigt optog sit fattige Tyende i 
sin Familiekreds, har, som man let vil se, Intet med Kristen- 
dommen at bestille. Den sociale Lighed, der tilsyneladende 
gennemføres i denne Stand, er udelukkende begrundet i, at 
Husbond og Tyende staa paa samme Dannelsestrin, have lært 
deres Katekismus i samme Almueskole, men ellers i Livet, 
ved Giftermaal f. Eks., kommer den sociale Ulighed mellem 
Gaardmænd og Husmænd, der væsenligst betinges af Forskel 
i Velstand, tilstrækkeligt frem, og er i Virkeligheden "lige 
saa stor som mellem Tyendet og Herskab af højere Stand. 
Men Kristendommens Betydning i dette Forhold kommer alt- 
saa tydeligst frem ved at se paa de højere Stænder, ved at 
tage f. Eks. en troende Præstefamiljes Behandling af deres 
Tjenestefolk. De have en uklar Fornemmelse af, at de maa 
gøre Noget for dem, derfor lade de dem først og fremmest 
gaa i Kirke, lader dem deltage i Husandagten, om saadan 
holdes, og giver dem opbyggelige Bøger at læse. Men der- 
med standser Brødreforholdet. Om Tyendet iøvrigt er nok 
saa troende og maaske vil komme til at sidde aller øverst i 
Paradiset, saa holdes de dog her i Verden tre Skridt fra 
Livet, nede paa den dem efter deres Dannelse tilkommende 
ringe Plads i Samfundet, thi .,man kan dog virkelig ikke 
optage sine Tjenestefolk i sin Familie", tage dem ind, naar 
man har Selskab af Byens Honoratiores, hvad vilde Folk dog 
sige dertil? Der gives næppe noget mere slaaende Bevis for, 
hvor underordnet en Rolle Kristendommen nu til Dags 
spiller i Livet, end dette Tyendeforhold, thi den Smule For- 
søg, der gøres paa at være deres Brødre, at man kalder dem 
op og lader dem staa inden for Døren i Dagligstuen, naar 
man synger Morgen- og Aftensang, medens man selv er halvt 
flov ved Situationen og er glad, naar de skyndsomst tage 
Flugten efter endt Andagt, dette lille Tilløb til at gennem- 
føre det evangeliske Lighedsprincip i Livet er jo saa paro- 
disk, at man virkelig hellere rent maatte opgive det. Og 
det er hos de bedste og mest oprigtige Kristne, at man 
kommer saa vidt; de fleste Steder tænker man slet ikke paa, 

at Ens Tyende kan gøre Fordring paa at være Ens Brødre. 
Og det nævnte eller lignende Tilløb, som nu til Dags for- 
søges, skyldes ret beset slet ikke Kristendommen, thi man 
har i de foregaaende Aarhundreder ikke mærket det Mindste 
til noget Sligt; det skyldes alene den Humanitet, som Dan- 
nelsen har begyndt paa at fremelske i Samfundet, denne 
Humanitet, der ligesom ligger i Luften og derfor lejligheds- 
vis ogsaa smitter de Kristne. 

Alene saadan et enkelt Punkt, hvor det var saa let at 
vise lidt Kristenkærlighed uden at behøve at prostituere sig 
for Verden, nemlig Tyendets Forplejning, viser hvor tarveligt 
det er bevendt med Kristendommens Livsmagt. Det er ganske 
vist et materielt Æmne, og det skurrer maaske i Mangens 
Øre at sætte noget saa Ophøjet som Kristendommen i For- 
bindelse med noget saa Underordnet som Folkemaden. Jeg 
har endogsaa mere end éngang faaet det Svar, naar jeg vilde 
bringe dette Spørgsmaal paa Bane, at det var meget uaan- 
digt at tale om saadan en Sag, at i en kristelig Familje fik 
Tyendet naturligvis saa god Behandling som det skulde 
have, at da Kristendommen er et Liv og ikke en Lære, saa . 
kan den, der ikke tror og ikke er levende, selvfølgelig slet 
ikke dømme om de Kristnes Forhold. Om de Kristne virkelig 
kunne berolige sig selv med saadanne tomme Ord, véd jeg 
ikke, men selv med Fare for at blive betragtet som materiel 
og ikke ,levende", kan jeg dog ikke indse andet, end at en 
saadan Sag netop egner sig til at belyse den moderne Kristen- 
dom, og at det ikke er rent hen i Vejret, at Kristus selv 
har sagt: ,,Paa deres Frugter skulle I kende dem", eller at 
han har sagt: ,,Lader saa Eders Lys skinne for Menneskene, 
at de se Eders gode Gerninger og ære Eders Fader, som 
er i Himlen", Nu er det som bekendt det Almindelige her 
i Landet hos de højere Stænder, at Tyendet faar tarveligere 
Mad end Herskabet. Dette er maaske i sin Orden, men hvad 
der ikke er i sin Orden er, at denne tarvelige Mad ofte er 
saa tarvelig og knap, at der bliver en skærende Modsætning 
mellem den og Herskabets overdaadige Middag. Dette er 
navnlig Tilfældet i Folkehusholdningerne paa Landet, hvor 
saa sjældent nogen kærlig Haand tager sig af Maden og 
sørger for at en omhyggelig. og renlig Tilberedning kan bøde 
påa Magerheden, men hvor som oftest en Jomfru, hvem det 
er om at gøre at faa det billigt, forestaar det Hele. Den 
Haan og Foragt, som gennem denne forsømmelige Forplejning 
vises Tyendet, føles dybt af dette, og det er et af de Mo- 

menter, som meget bidrager til at opirre de i Samfundet 
lavere Stillede mod de mere begunstigede Klasser. Det er 
imidlertid ikke for at moralisere over denne Sag, at jeg 
fremdrager den, men kun for ved Hjælp af den at finde den 
kristelige Livsmagt. Er det nu altsaa Tilfældet, at der er 
nogen som helst Forskel i denne Henseende mellem kristelige 
og ukristelige Huse? Er det en bekendt Ting blandt Tyendet, 
at det ubetinget er bedst at tjene hos kristelige Familier, 
fordi disse gennemgaaende behandle deres Tyende langt mere 
som Brødre og Søstre end Tilfældet er med de ukristelige 
Familier? Jeg tror ikke, at selv den mest forblindede og 
selvretfærdige Kristen tør paastaa noget saadant. Og Grunden 
til at Tyendet saa saare ofte ogsaa i kristelige Huse bliver 
behandlet saa uforsvarligt med Kosten, er jo ingenlunde den, 
at det i det Hele for de Kristne stiller sig som noget Uaan- 
digt at beskæftige sig med den legemlige Forplejning, tvært 
imod, de tillægge den en stor Betydning. Naar der f. Eks. 
skal være Bispevisitats, saa steges og brases der i Køkken 
og Kælder, og man henter en Kogekone fra Hovedstaden, 
naar Præstekonen mistvivler om sin egen Tilstrækkelighed, 
ja man har før sét, at Bispen selv har befordret Kogekonen 
med omkring i sin egen Vogn fra Præst til Præst. Alt dette 
viser jo, at man godt véd at vurdere Madens Betydning, ja 
at man endogsaa tillægger den en saa stor Betydning, at 
man mistvivler om, at Bispen, som til daglig ellers faar fin 
Mad, vilde kuune taale i nogle Dage at leve mere tarveligt. 
Jeg kender som sagt saadanne Tilfælde, men jeg kender 
ingen Eksempler paa, at en kristelig Familie af og til be- 
handler sit Tyende som den behandler sin kristelige Broder 
Biskoppen. Jeg kender ikke engang noget Eksempel paa, at 
Biskoppen, naar den rige Ånretning blev serveret ved Visi- 
tatsen, har standset Husmoderen og har sagt: Kristelige 
Venner! Lad os give et Bevis paa, at vi elske vore Brødre! 
Vi ere jo saa vante til at leve godt, lad os derfor for en- 
gangs Skyld kalde Tyendet ind, som har maattet trælle Dag 
og Nat for at faa beredt dette herlige Maaltid, og lad dem 
prøve hvad det er at gøre sig tilgode, medens vi, blot for 
denne Gang, tage tiltakke med Tyendets tarvelige Mad. — 
Det er som sagt ikke fordi. jeg forlanger, at Nogen skal 
bære sig saaledes ad, at jeg anfører dette;. men jeg spørger 
blot, naar man aldrig sér noget Saadant, hvor da den kriste- 
lige Livsmagt, den saa meget omtalte, er henne. Jeg paa- 
staar blot, at det Liv, som Nutidens dannede Kristne føre, 

i ingen Henseende adskiller sig fra det, som de dannede 
Ikke-Kristne fører, at Kristendommen slet ingen Magt har 
nu til Dags til at paatrykke sine Bekenderes Liv og Vandel 
noget særegent ophøjet Præg. 


Reglen er altsaa den, at det i de moderne saakaldte 
kristelige Samfund 7kke er Kristendommen, der er det til 
Grund liggende for de sociale Ligheder og Uligheder, 
hverken for Kristne eller for Ikke-Kristne.. Reglen er den, 
at ligesom Kristendommen ikke har Kraft i sig til hos sine 
Bekendere at udjævne den store Forskel, der af andre Grunde 
er mellem de forskellige Lag af Samfundet, saaledes gør det 
omvendt ingen Adskillelse mellem de i social Henseende iøvrigt 
Ligestillede, om de ere Kristne eller Vantro. Kristendommen 
forkynder selv, at den kan og skal gøre alle sine Bekendere 
til Brødre, men naar man vil se rigtigt efter, opdager man 
snart, at det kun er en Talemaade, og at den ikke har denne 
Evne. Hvad er det da, der nutildags betinger Lighed og 
Ulighed i social Henseende? f 

For at finde ud deraf kan vi vende tilbage til Biskoppen 
og hans Søn. Hvis Husmandsdatteren fra Barn af havde 
været opdraget i en-velhavende dannet Familie, saa at hun 
var vokset op til at blive en, vel temmelig styg, men vel- 
opdragen, net og kundskabsrig ung Dame, der da var taget 
ud som Gouvernante hos en Præst, i hvis Hus Kandidaten gjorde 
hendes Bekendtskab, havde Forlovelsen saa været en Skan- 
dale? Paa ingen Maade. Man ser ofte saadanne Forlovelser, 
og de vække ikke nogen særlig Opsigt. Jeg vil naturligvis 
ikke paastaa, at det ansees for særligt ønskeligt for en 
Biskop at faa en, selv nok saa velopdragen, Husmandsdatter 
til Svigerdatter, men blot fremhæve, at det isaafald ikke 
behøver at være ham en Sorg, nemlig hvis han ikke er mere 
end nødvendig versligsindet. Skandalen ligger altsaa ikke i 
den ,,simple Ekstraktionf", heller ikke i Mangelen paa Skønhed 
eller Penge, men hovedsagelig i Mangelen paa Opdragelse. 
Dannelsen vilde i dette Tilfælde have udjævnet den meget dybe 
Kløft, som der i social Henseende er mellem en Biskopssøn 
og en Husmandsdatter. Og ligesom vi har set, at hendes 
levende Tro og kristelige Vandel ikke vejede et eneste Gran 
i Vægtskaalen til hendes Fordel ved Spørgsmaalet cm hendes 
Adkomst til at faa Kandidaten, saaledes vil man vistnok ind- 
rømme, at det ligesaalidt, hvis hun var dannet og velopdragen, 
vilde skade hendes Adkomst i mindste Maade, om hun var 

en afgjort Fritænker og forlængst havde glemt hvert Ord af 
de tre Troens Artikler. Thi Reglen er, at Kristendommen 
end ikke som et Bispørgsmaal bliver draget med ind i 
Diskussionen. Og i og for sig er dette fuldkommen rigtigt. 
Kristendommen har ikke og kan ikke mere faa nogen levende- 
gørende Indflydelse paa Nutidens civiliserede Samfundsliv; 
det Forkerte ligger ikke i, at den ikke har nogen saadan 
Indflydelse, men deri, at man indbilder sig selv og Andre, 
at den har -det. Det er Dannelsen i dette Ords videste Be- 
tydning, der er og nødvendigvis maa være den rette Maale- 
. stok for det sociale Livs Tvivlsspørgsmaal. Det er Dannelsen, 
der væsentlig frembringer Lighed i social Henseende, og 
omvendt betinger Ulighed i Dannelse en social Ulighed, 
som Kristendommen hverken kan eller skal kunne udviske. 
Det er derfor fuldstændig berettiget af Biskoppen at tage 
det som en Hjærtesorg, naar hans dannede og aandeligt udvik- 
lede Søn ødelægger sin Fremtid i alle Henseender ved at for- 
binde sig med en udannet og aandeligt uudviklet Pige, der 
aldrig vil kunne harmonere med sin Mand i Smag og i hele 
Maaden at tage Livet paa. Biskoppen har Ret, naar han 
inderst i sin Sjæl holder fast paa, at Ulighed i Dannelse er 
en afgørende og uforbederlig soeial Ulighed. Det Forkerte 
for hans Vedkommende ligger ikke i, at han i saa Henseende 
er fulgt med Tiden, og at han, maaske ubevidst, har bøjet 
sig for Humanitetens algyldige Love; det Forkerte ligger i 
den Tvetydighed, hans Stilling som kristelig Biskop bringer 
ham i, thi som saadan maa han ex officio holde paa Tale- 
maaden om at Kristendommen er det Afgørende i Verden; 
han maa bekende denne Talemaade i Ord og Skrifter for 
Menigheden, medens hans Handlinger klart bevise, at han 
ikke engang selv kan respektere Talemaaden for andet end 
for hvad den i Virkeligheden er. 

Med Marie og hendes Lensbaron er Forholdet et noget 
andet. Den Verdslighed, som her lægges for Dagen af Maries 
kristelige Familie, er af en ganske anden Årt end den, der 
kommer frem hos Biskoppen.  Verdslighed betyder i sin 
videste Almindelighed alle de Hensyn til denne Verdens 
Goder, der tages af Menneskene her i Livet, men disse Hen- 
syn ere af meget forskellig Værdi og Beskaffenhed; der gives 
en sund og berettiget Verdslighed og der gives em usund 
og forkastelig Verdslighed, og disse to Arter maa man nøje 
skelne fra hinanden. Den berettigede Verdslighed kan f. Eks. 
aabent vedkende sig at stræbe efter et vist Kvantum af 


449 


Rigdom, men Rigdommen er ikke dens Maal; det er kun 
et Middel for den til at kunne naa Maalet her paa Jorden, 
nemlig at føre en sund og menneskeværdig Eksistens. Den, 
der som en aandelig eller legemlig Arbejdsmand maa anvende 
alle sine Kræfter blot for at skaffe sig det daglige Brød, og 
som gennem nok saa anstrængt Arbejde aldrig naar videre, 
han fører en ynkværdig, umenneskelig Tilværelse, som den 
sunde Verdslighed altsaa søger at komme ud over.  Maalet 
er i Almindelighed Udviklingen af den menneskelige Aand 
gennem Erhvervelsen af Kundskaber og Dannelse og gennem 
Vedligeholdelsen af den legemlige Sundhed, som er et nød- 
vendigt Substrat for en sund aandelig Virksomhed; en vis 
Respekt for sit eget Legeme er i Reglen Tegn paa en sund 
Sjæl. Denne Verdslighed lægger altsaa den sande Humanitet 
aabent og med Bevidsthed for Dagen; det hører med. til 
dens Religion at bekende den. Den moderne Kristendom be- 
kender sig, som vi saa” hos Biskoppen, ogsaa til den, men 
ikke aabenbart, thi denne for et sundt Menneske naturlige 
Verdslighed og Glæde over Livets Goder er uforenelig med 
den Forsagelse, som den evangeliske Kristendom, den moderne 
Kristendoms oprindelige Grundlag, kræver af sine Bekendere. 

Den anden Årt af Verdslighed, den man i Almindelighed 
mener, naar man bruger dette Udtryk, er forkastelig baade 
fra det absolute, humane, og fra det relative, kristelige Stand- 
punkt. Det er en Synd, som hår den Ejendommelighed 
fremfor alle andre Synder, at den indretter sig paa at synde, 
den bringer Synden i System. I hvor høj en Grad dette 
Karaktertræk bidrager til at forøge denne Synds Syndighed, 
ser man bedst ved at tænke sig en anden almindelig anerkendt 
Synd bære sig åd paa samme Maade, f. Eks. hvis En købte 
sig fortrinlige Bøsser og indrettede sig paa hver Dag at skyde 
sine Naboer. Det er netop det, Verdsligheden gør. Den 
køber sig et smukt Hus, smukke Møbler, moderne Klæder 
og indretter sig paa at gøre Selskaber og i det Hele paa at 
vise en smuk Overflade frem for Verden. Men det verdslige 
Liv er dens Maal og ikke Middel til noget Højere; derfor er 
denne Årt Verdslighed. saa ofte forenet med en vis Grad af 
Udannethed, ja den er egentlig altid Tegn derpaa. Den 
mangler ogsaa saa ofte Respekt for det legemlige; for at 
kunne gaa en Time om Dagen paa Gaden med smukke moderne 
Klæder, sulter og fryser den gærne den øvrige Tid af Døgnet 
i Hjemmet, hvor Ingen ser det. Denne Verdslighed sætter 
Alt i Formen, i Skinnet, Indholdet er den ligegyldigt, og" 

den er saa fjærn fra åt angre sin Synd, at den som sagt 
ganske ugenert belaver sig paa at vedblive med Synden. 
Derfor er den Sammenblanding af det indbildte Kristelige, 
og det Bundverdslige, som Maries Familie lægger for Dagen, 
et saa vammelt Fænomen, fordi det Verdslige bliver saa grelt 
i Belysning af det Kristelige, som forkynder sig selv som 
Forsagelse, medens det i sin Forbindelse med det Verdslige 
fremtræder saa klart som Hykleri. Man kan forstaa, at den 
kristelige Tro kan forenes med de Synder, som uforvarende 
overvælde et Menneske; man kan forstaa, at en Kristen i 
Hidsighed kan slaa sin Næste ihjel, at Peder blev saa over- 
vældet af Angst for sit Liv, at han fornægtede sin Herre, 
men hvis han havde indrettet sit hele Liv paa daglig at 
fornægte sin Frelser, som ofrede sig for ham paa Korset, 
saa vilde dog Ingen kunne antage, at det var Alvor med 
hans Tro. 

Hvis nu Lensbaronen havde været et dannet og kund- 
skabsrigt Menneske, en dygtig, praktisk Landmand, en indsigts- 
fuld Godsejer, for hvem Rigdommen ikke var et Middel til 
at leve et ødselt og udsvævende Liv, men som ved Hjælp af 
sine Penge skabte sig en indholdsrig og lykkelig Tilværelse, 
saa havde det fra det humane Standpunkt været berettiget 
og rigtigt af Maries Familie at være fornøjet med Forlovelsen, 
selv om Baronen havde været en nok saa udpræget og bevidst 
Fritænker, thi Dannelsen bekender sig aabenbart til den An- 
skuelse, at Rigdom under saadanne Forhold er en Lykke, 
fordi den giver sin Besidder en uafhængig Tilværelse, og at 
det derfor er værd at tage den med, naar den tilbyder sig. 
Men kristelig set vilde Familien dog være kommen i den 
samme 'Tvetydighed som Biskoppen, idet dens. theoretiske 
Kristendom og praktiske Verdslighed vilde have ondt ved 
at forliges. 

Og naar et kristeligt Herskab overfor sit Tyende siger: 
Man kan dog virkelig ikke saadan optage sine Tjenestepiger 
i sin: Familiekreds, -— saa har de i deres Egenskab af 
" Kristne Uret, thi en alvorlig og troende Kristen maatte 
ubetinget gøre dette af egen Drift, men som Børn af det 
nittende Aarhundrede har de Ret, thi man Åan virkelig ikke 
med sin bedste Vilje gøre Kristendommen til den afgørende 
Livsmagt, man kan ikke engang faa sig selv til at tro paa 
den Usandhed, at det er Kristendommen, der gør Alle lige. 
Fra det absolute, humane Standpunkt har de altsaa Ret, thi 
fra dette Standpunkt er Dannelsen det Afgørende, men deres 

Uret bestaar i, at de med Munden bekende den kristelige 
Religion, medens de i Hjærtet bekende den humane Religion. 
Humaniteten siger nemlig med fuld Bevidsthed og uden at 
søge at tilsløre Sagen, at der er en saa stor Kløft mellem 
de dannede og de udannede Stænders hele Livsopfattelse, at 
det vilde være unyttigt at prøve paa at arbejde dem sammen, 
og at man derfor hverken kan eller skal optage sit Tyende 
som Sønner og Døtre af Huset, saalænge de ere udannede. 
Men Humaniteten siger tillige, at man bør stræbe efter at 
udjævne Forskellen ved at bibringe de lavere Stænder den 
Dannelse, man hidtil har forholdt dem, og Humaniteten viser 
i Gerning, at naar denne Lighed i Dannelse er tilstede, saa 
er Kløften udjævnet trods alle andre sociale Uligheder.  Kri- 
stendommen kan ikke taale denne Ildprøve. Den har i Aar- 
hundreder havt Lejlighed til at vise sin Livskraft i Forholdet 
mellem Herskab og Tyende, men uden noget Resultat. Der 
har i umindelige Tider været at finde saa troende og sande 
enfoldige Kristne blandt den tjenende Klasse som overhovedet 
var at finde nogetsteds, men deres Tro har ikke bidraget et 
eneste Gran til at gøre Forholdet mellem dem og deres 
kristelige Herskab mere inderligt og broderligt, Der har 
nøjagtigt været den samme Åfstand mellem troende Herskab 
og Tyende som mellem ikke-troende, en Afstand, som til de 
forskellige Tider har været forskellig, men som aldrig har 
været afhængig af Kristendommens Fordringer, men kun af 
den Maade, hvorpaa den almindelige sædelige Bevidsthed til 
enhver given Tid opfattede dette Forhold. 


Det er imidlertid ikke blot i det daglige Liv, at man 
har Lejlighed til at iagttage Brydningerne mellem Dannelse 
og Kristendom. Som man kunde vente det af den store Rolle, 
disse to Magter i det Hele taget spille i Verden, kommer 
Forholdet mellem dem ogsaa frem i Literaturen, og den op- 
mærksomme lIagttager har her ofte Anledning til at fortsætte 
sine Studier og berige sin Erfaring. Stoffet, man har at vælge 
imellem, er rigt nok, men jeg skal her indskrænke mig til 
at nævne et enkelt Skrift, som nærmest har været en Ån- 
ledning for mig til at fremsætte de foregaaende Betragtninger, 
nemlig en af em Præst nylig udgiven , politisk Betragtning" : 
»Hvorfra skal Hjælpen komme?" .Hovedindholdet af denne 
lille Pjece er i Korthed det, at Forholdene her i Landet i 
politisk Henseende for Øjeblikket ikke ere glædelige, at man 

af forskellige Grunde ikke kan vente Hjælp hverken fra Højre 
eller Venstre, hverken fra de national-liberale Mænd eller fra 
Bondevennerne eller fra det forenede Venstre, thi disse for- 
skellige Partier have enten udspilt deres Rolle eller frembyde 
ikke tilstrækkelige Kapaciteter; Hjælpen skal derimod komme 
fra Grundtvigianerne, det eneste Parti, der forener ægte 
Kristendom (2: Grundtvigianisme) med ægte Folkelighed, og 
derfor det eneste Parti, der er istand til at frembringe politiske 
Dygtigheder: ,,Kun den, der opvokser heri (i Kristendom og 
Folkelighed), kan blive en fuldt udviklet Personlighed." 

Man vil se, at det er samme Anskuelse, som tidligere 
flere Steder er kommen til Orde, saaledes f. Eks. i et lille 
Skrift af Præsten Otto Miller: ,,Politik og Kristendom", der 
ifjor vakte endel Opsigt ved at erhverve sin Forfatter en 
Adresse fra ligetænkende Mænd af Partiet. Men medens 
denne sidste Pjece var skreven fra et saa ensidigt Standpunkt, 
at man straks saa”, at en Diskussion om Sagen var umulig, naar 
man ikke hørte til Partiet og benyttede dets Stikord, saa er 
den førstnævnte Pjece aabenbart forfattet af en Mand, der 
ikke blot har Respekt for Kristendommen, men ogsaa for 
Dannelsen, og den faar derved en mere almindelig Interesse. 

Hvad den politiske Side af Betragtningen angaar, da er 
jeg for mit Vedkommende meget tilbøjelig til at tro, at der 
ligesaa godt blandt Grundtvigianerne som blandt andre Partier 
kan findes Mænd, som kunde magte den Opgave at føre 
Statsskibet sikkert gennem Tidens mange Skær, og jeg er i 
saa Henseende ikke enig med ,,Fædrelandet", som nylig i sin 
Omtale af dette Skrift udtalte sig afgjort imod, at Partiet 
skulde kunne opvise politiske Dygtigheder. Men hvad jeg 
vil fremhæve er dette, at om saadanne Mænd findes og om 
de faa Lejlighed til at godtgøre deres statsstyrende Evner, 
saa vil det aldrig være i deres Egenskab af Grundtvigianere, 
at de ville magte Opgaven, men kun fordi de då ere i Be- 
siddelse af den almenmenneskelige Dannelse, Dygtighed og 
Viljeskraft, som udkræves til at være et Folks Leder. Ja, 
hvad mere er, det er kun ved at gemme Grundtvigianismen 
i deres Hjærtes Lønkammer og ved at lade deres almindelige 
humane Personlighed faa uindskrænket Herredømme hos sig, 
at de ville være istand til at gøre Fyldest paa Minister- 
taburetten. Det, der gør en Grundtvigianer til en saadan, 
ligesom det, der gør en Muselman til en Muselman, er jo nemlig 
en bestemt formuleret Tro paa et bestemt formuleret Dogme, 
en Tro, der for den Troende er den Livskraft, der holder 

ham oppe under Livets vekslende Bryderier, og som er ham 
en Borgen for, at han i et andet Liv bliver delagtig i den 
Løn, der venter Guds udvalgte Menighed. Men hvilken 
tænkelig Forbindelse kan der være mellem denné rent private 
og personlige Tro og de Fordringer, der stilles til en dygtig 
Minister? Vil en nok saa inderlig Tro hjælpe en Mand det 
allermindste til at føre en dygtig diplomatisk Noteveksling 
med Tyskland eller til at træffe den rigtige Bestemmelse an- 
gaaende Retningen af de jydske Tværbaner eller til at ordne 
Kvaksalverlovgivningen paa en fornuftig Maade. Ligesaa godt 
kunde man paastaa, at en Skomager eller Skræder med en 
levende Tro maatte sy bedre Sko eller Klæder end en vantro 
Lavsbroder, thi Kristendom og Politik har ligesaa lidt med 
hinanden at bestille som Kristendom og Haandværk; intet af 
Stederne saalidt som nogetsteds i det borgerlige Liv har man 
Brug for eller spørger man om Inderligheden af den private 
Tro, men man spørger udelukkende om almindelig eller faglig 
Dånfelss og Dygtighed. 

Uagtet man skulde tro, at denne Sandhed er saa ind- 
lysende, at det næsten bliver en Trivialitet at udtale den, 
saa er det dog ligesaa vist, at der blandt de mange forkerte 
Paastande, som føre en frodig Tilværelse i denne bagvendte 
Verden, næppe gives nogen saa almindelig udbredt og saa 
sejglivet som den.  Fremfor noget andet Spøgelse trænger 
den til at faa en Pæl gennem Kroppen, men uagtet dette er 
sket tidt nok og tilsyneladende solidt nok af Sandhedens 
Talsmænd, saa hjælper det ikke stort; dens Hoveder tælles 
ikke som hos Hydraen efter Hundreder, men efter Tusinder, 
og den er saa indvokset i Menneskeslægten, at den kun vil 
forsvinde med de Generationer, hvori den har fæstet Rod. 
Man kan faa enhver fornuftig Mand med almindelig Dannelse 
til Punkt for Punkt at maatte indrømme Paastandens Uhold- 
barhed, men næppe er han bleven færdig dermed, før han 
ufortrødent ligesom Galilæi, sans comparaison iøvrigt, gentager 
sit ,E pur si muove", Selv den Præst, som har forfattet 
den her omtalte Pjece, er jeg overbevist om vilde med Lethed 
give den sunde Sans og den aabenbare Logik Æren, naar 
man diskuterede Sagen med ham under fire Øjne, men han 
vilde dog ikke forandre en Tøddel af sine Betragtninger, 
hvis han Dagen efter skulde udgive dem paany. Man kan 
faa indrømmet, at den Største i Himmeriges Rige ofte er, 
ja helst maa være, en. af de Mindste her paa Jorden; man 
kan faa indrømmet, at en fuldkommen uvidende og i et 

civiliseret Samfund hjælpeløs Indianer kan være den største 
Pryd for den Menighed, til hvis Tro han er omvendt; man 
kan faa indrømmet, at hvis fanatiske Trosbrødre faldt paa at 
sætte en saadan Troende i Spidsen for Statsstyrelsen, man 
da med Hænder og Fødder vilde modsætte sig at faa denne 
rene, usminkede Kristendom sat som Ledestjærne for Sam- 
fundet; og man kan faa indrømmet, at en Mand som Fyrst 
Bismarck ikke har Fortjenester af sit Land paa Grund af 
nogensomhelst Inderlighed i Troen, men tværtimod paa Grund 
af Egenskaber, der maa anses for at være uforenelige med 
nogen Tro overhovedet; man kan faa Alt dette og meget 
mere indrømmet, og dog hører man den gamle Paastand gen- 
tage i samme Åandedræt med uforstyrrelig Ro, ligesom Nissen 
i Fortællingen stikker sit Hoved op mellem Flyttegodset, naar 
man tror ham vel indestængt i det forladte Hus. 

Herved er der foreløbigt ikke andet at gøre end at 
protestere efter bedste Evne og forøvrigt afvente bedre Tider 
og mere Klarhed i den almindelige Bevidsthed, men i Mellem- 
tiden er det ialfald en stor Trøst at ikgidåge, hvorledes 
den Dannelse, som man ikke vil indrømme Hæderspladsen, dog 
ikke undlader at gøre sin Almagt gældende selv hos sine 
Fornægtere. Vi træffe nemlig her det samme Fænomen, som 
vi ovenfor have paavist at være det hyppigste i det daglige 
Liv: Kristendommen anerkendes med Ord, men Dannelsen 
respekteres i Gerning. Naar ,,en Præst" saaledes opsummerer 
sit Resultat, siger han, at det, der ene har Betydning i 
Politiken, er Kristendom og Folkelighed, to Egenskaber, som 
jo i Virkeligheden Alle ville betakke sig for at lade sig regere 
af, naar de ikke vare forenede med og beherskede af en 
overlegen human Dannelse. Men ellers i Afhandlingen, hvor 
han lader sin Dannelse faa dens naturlige Raaderum, udtaler 
han sig som om der ikke var noget saadant til som de to 
nævnte Faktorer. Saaledes S. 9: ,,Skal et Lands Styrelse 
være heldbringende og føre Folket frem, da maa den udgaa 
fra de Personligheder, som til den givne Tid repræsentere 
den største Åandsmagt, det bedste, som da er oppe i Folket, 
der altsaa raade over de største Åandskræfter i Forbindelse 
med den Kundskabsdannelse, som de ikke kunne undvære, 
der skulle optræde ledende og styrende overfor Mængden." 
Det er gyldne Ord, som Enhver kan underskrive, og de vise 
klart, hvor lidt alvorligt Forfatteren selv tager Talemaaden 
om Kristendommens Enevælde; Folkeligheden er jo nemlig 


455 


ingen selvstændig Faktor, men efter Partiets Sprogbrug kun 
en Affødning af den specifiske danske Tro. 


Den Livsmagt, som Alle i Stilhed bøje sig for, men som 
kun saa Faa loyalt ville anerkende, er altsaa Dannelsen i 
dette Begrebs hele Omfang: Kundskaber, Forstandens Dannelse, 
Hjærtets Dannelse, Viljens Dannelse, kort sagt Udviklingen 
af den menneskelige Personligheds mange Spirer gennem Hu- 
manitetens Opdragelse. 

Lad os med et Par Træk karakterisere en enkelt Side 
af denne Humanitet, den Affødning af den, som man kan 
kalde den humane Socialisme, forsaavidt som Humaniteten 
her træder i Forhold til de store sociale Spørgsmaal. Læserne 
ville ikke forarges over dette tidligere saa ildeklingende Ord, 
der saa ofte er sat i Forbindelse med Revolutioner og røde 
Frihedshuer, thi dette mistænkelige Udtryk er nylig blevet, 
om jeg saa maa sige, lutret ved at anvendes af en Forfatter, 
hvis Loyalitet er hævet over al Tvivl, og som ved at opstille 
Begrebet ethisk Socialisme har hævdet Ordet Ret til ogsaa 
at være et Udtryk for ophøjede og rene Følelser. 

Et af de Spørgsmaal, som afstedkommer mest Gæring i 
Samfundet og som besvares saa forskelligt af de forskellige 
Samfundklasser, er Spørgsmaalet om Nødvendigheden af de 
bestaaende sociale Uligheder. 

Naar man er uenig om en Sag og i Diskussionen derom 
er kommen saa vidt, at man har stillet Spørgsmaalet nøgent 
frem, afført alle besmykkende Talemaader, saa kommer man 
ogsaa tilsidst til det Punkt, at man enten maa kunne blive enig, 
eller at Uenigheden træder frem som principiel, begrundet i 
et væsentligt forskelligt Syn paa Livet og Menneskene. Hvor 
Talen er om sociale Spørgsmaal, vil. Uenigheden. til Syvende 
og Sidst dreje sig om det Grundprincip, om man anerkender 
eller ikke anerkender "alle Menneskers Ligeberettigelse med 
de Modifikationer, som et ordnet borgerligt Samfund med 
tvingende Nødvendighed medfører; om man mener, at alle 
Mennesker ere skabte af ét Slags Ler, eller at nogle ere 
dannede af en Årt finere Porcellænsjord, saa at Samfundet 
for deres Skyld maa indrette Rangklasser, Titler, Ordener, 
Grevskaber og Baronier, hvorved deres Fortrinlighed fremfor 
den gemene Hob ret kan blive iøjnefaldende; om man an- 
tager, at Ligheden er en guddommelig Institution eller at 
Uligheden er af en endnu ældre Datum, saa at man med hin 

gamle adelige Frøken indigneret fastholder, at ,selv om Vor- 
herre vil give Borgerlige Adgang til Himlen, saa vil min 
Broder Erik dog aldrig give sit Minde dertil", 

Den humane Socialisme gaar selvfølgelig ud fra alle 
Menneskers Ligeberettigelse, thi det er dens Væsen at være 
menneskelig. Vel er den lige saa bange som alle besindige 
Medborgere for at komme ind paa den fantastiske Socialisme, 
for at efterstræbe Utopier, men dette forhindrer den ikke i at se, 
at der er et saa stort Spillerum mellem Utopiernes Paradis 
og den nuværende Verdensordning, at man foreløbig kan 
arbejde ufortrødent væk paa sociale Forbedringer uden Frygt 
for at man i de første tusinde Aar skal rykke Utopierne for 
nær. Og den nærer ogsaa ligesom de gamle Statsmænd stor 
Frygt for at komme ind paa den revolutionære Socialisme; 
men medens de Konservative slutter saaledes, at da der 
maa være Forskelle i Verden, og da der vitterligt er For- 
skelle i Verden, saa er for saa vidt Alt i Orden, og man 
behøver kun hist og her at rette lidt derved, saa siger 
Humaniteten, at da der er en himmelvid Forskel paa de 
Forskelle, som nødvendigt maa eksistere og paa dem, som 
for Tiden eksisterer, saa er det nødvendigt at foretage en 
grundig Omdannelse, ja maaske en hel Omvæltning af mange 
sociale Forhold for at rykke det Ønskelige og Opnaaelige, 
det Menneskelige, en lille Smule nærmere. 

Som man ser, er det bestandig til Fortolkningen af det 
Nødvendige at man kommer tilbage; man maa bestandig 
klare sig dette Begreb i dets Anvendelse paa hvert enkelt 
socialt Spørgsmaal. Naar den arbejdende Klasse saaledes 
klager over den ulige Fordeling af Rigdom og Fattigdom, og 
man da spørger, om denne Ulighed er nødvendig, saa maa man 
ganske vist med alle tænkende Mennesker foreløbig dertil svare: 
Ja, den er til en vis Grad nødvendig; det er umuligt, at 
give Alle lige mange Penge; om man imorgen tidlig vilde 
dele alle Landets Rigdomme nøjagtigt lige mellem alle Landets 
Beboere, saa vilde den gamle Ulighed være vendt tilbage 
inden Aften; det er umuligt, at Alle kunne være fælles om 
Formue, .thi det er en af de dybest rodfæstede Fordringer i 
Menneskenaturen at eje Noget, man kan kalde sit Eget; 
enhver Kommunisme, som gaar ud paa Ophævelsen af Ejen- 
domgsretten er en Utopi. Men der er en anden Art af Rig- 
dom, som Møl og Rust ikke kan fortære og Tyvehaand ikke 
kan rane, det er den aandelige Rigdom, Oplysning, Kund- 
skaber, Dannelse af enhver Art. Naar man overfor den gen- 

tager Spørgsmaalet, om den eksisterende uhyre Ulighed er 
nødvendig, om det vilde være et frugtesløst Arbejde at prøve 
paa at fordele Kundskabernes Rigdom ligeligt til Alle, saa 
kan man ikke med de Ledere, der bære Kristendommens Fane 
som Banner, affærdige denne Sag med at sige, at det nok maa 
tillades Arbejderne, naar de først have lært deres Kristendom 
ordentlig og ere blevne forsvarligt konfirmerede, da at besøge 
de Haandværkerskoler, som humane Menneskevenner have be- 
gyndt at oprette for dem, men hvor de vel at mærke aldrig 
kunne erhverve sig andet end en ren Fagdannelse, og endda 
kun en ufuldkommen, fordi de mangle Betingelsen derfor, en 
forsvarlig og grundig elementær Fordannelse. Ved dette 
Spørgsmaal viser det sig, hvor forskelligt Opfattelsen af det 
Nødvendige er, thi her svarer den humane Socialisme med 
Overbevisningens Sikkerhed: Nej, det er ikke nødvendigt, at 
der er nogen væsentlig Forskel i denne Henseende, thi Dan- 
nelsens Rigdom har det Særegne ved sig, at den ikke svinder 
ind ved at meddeles, at den, der ejer den, daglig kan øse 
ud af sin Velstand med begge Hænder, og dog bestandig 
selv blive rigere; derfor er det tværtimod nødvendigt og en 
uundgaaelig Fordring af den sunde Menneskelighed, at denne 
Dannelsens Rigdom meddeles til Alle uden Undtagelse og i 
saa fuldt Maal, som Samfundet paa nogen Maade formaar at 
gøre det; thi Ingen vil tabe derved, Alle, baade de Enkelte 
og hele Samfundet, vil vinde derved. Og Meddelelsen af 
Dannelse til Alle er tillige et virksomt og det eneste ratio- 
nelle Middel til at modarbejde den først omtalte Ulighed i 
Rigdom, og det viser sig da her, at Enigheden mellem den 
ethiske og den humane Socialisme paa hint Punkt kun er 
tilsyneladende. Thi medens Kristendommen bliver staaende 
magtesløs over for Problemet om den ulige Rigdom, og idet 
den ganske opgiver det, derved tillige paa en Maade sank- 
tionerer de skærende Modsætninger, som Livet nu i saa 
Henseende fremviser, saa kommer Humaniteten, idet den 
modsat Kristendommen benægter Nødvendigheden af Ulighed 
i Dannelse, tillige til at løse Problemet om Ulighed i Rig- 
dom, ikke saaledes, at den hæver den, men saaledes, at den 
borttager dens Braad, at den ,,harmoniserer" Rigdommens 
Ulighed i Dannelsens ,,Enhed", Thi ved Kundskaber og 
Dannelse bibringer man Menneskene Evne til at erhverve sig 
Velstand, Evne til at bevare den, Evne til at være tilfreds 
med Lidet, Evne til at danne sig et hyggeligt Hjem selv 
med smaa Kaar, Evne til at gribe ind i sin egen Skæbne, 

til at søge sig et nyt Hjem, hvis det gamle ikke længere 
har Plads tilovers. Dannelsen lærer Menneskene at betragte 
Rigdom som et betinget Gode; Dannelsen giver Evne til 
under ulige ydre Kaar at hævde sin Plads i Samfundet, den 
er Betingelsen for at kunne tage sig selv tilrette paa en 
menneskeværdig Maade, ikke ved raa fysisk Kraft; den er 
den eneste Magt, som formaar at holde Mennesket oppe og 
kan forhindre det i at synke ned til et rent Trældyr. Dan- 
nelsen endelig er, som ,,en Præst" saa rigtig har sagt, det 
Eneste, som de ikke kunne undvære, der skulle optræde 
ledende og styrende overfor Mængden, med andre Ord, Dan- 
nelsen er det Eneste, der under den almindelige Valgret kan 
skabe brugbare Rigsdagsmænd. 

Det er Statens Opgave indenfor sit Omraade at bringe 
Menneskehedens hele naturlige og aandelige Livsindhold til 
Virkeliggørelse. Her er et Stykke af denne Opgave, som er 
en livskraftig og fremadskridende Nation værdig. Ligesom 
William Pitt i sin Tid gav efter for de engelske Fabrik- 
herrers Forestillinger og tillod dem atter at bruge Børnene 
i Fabrikerne med de Ord: ,,Tager Børnene", og ligesom de 
toge dem og ofrede dem til den tidlige Død, saaledes har 
Fortidens Kongemagt her i Landet, da den indrettede Stats- 
kirken, sagt til Gejstligheden: ,, Tager Børnene", og de toge 
dem og ofrede dem til en systematisk Vankundighed. Det er 
den demokratiske Nutidsstats Opgave at tage Børnene tilbage 
og gengive dem til den humane, menneskelige Dannelse, at 
gøre dem alle delagtige i den Dannelse, som hidtil udelukkende 
har været forbeholdt de begunstigede Klassers Børn. 

Det er ingen Utopi, vi her staa overfor; det er 'en 
Opgave, som kan løses med. nogen Energi og god Vilje. 
Man ser straks dette ved at kaste et Blik paa den, ved at 
se paa Udgangspunktet og paa Maalet. Skolernes nuværende 
Tilstand er træffende skitseret for kort siden af Professor 
Rovsing (Fædrelandet 16de Okt. f. A.), hvis Ord jeg skal 
tillade mig at anføre: Skolevæsenet i det protestantiske Ev- 
ropa kan siges at have taget sin Begyndelse med selve Re- 
formationen ... 8. Saavel den højere som den lavere Skole 
var (af Reformatorerne) beregnet paa Kirkens Tarv, hin var 
for de vordende Gejstlige, denne for Lægfolk. Den lavere 
Skole, Folkeskolen, var fra Begyndelsen af kun Konfirmand- 
forberedelse, og det varede længe, inden den ved Siden af 
det, som var Hovedsagen, indrømmede nogen Plads til anden 
almennyttig Kundskab. I alle de nordiske Lande er Til- 

standen saaledes endnu.  Religionsundervisningen er Hoved- 
sagen, det der optager det Allermeste af Tiden. Man vilde 
gærne bibringe Børnene nogen verdslig Viden, men der er 
ikke Tid til det; det er den almindelige Undskyldning og 
Klage overalt". Det er som man ser, et fattigt Udgangs- 
punkt, naar Maalet er Gennemførelsen af det Princip, som 
en sund konstitutionel Stat ikke kan undgaa at anerkende, 
nemlig at alle Børn uden Hensyn til ydre Kaar faa fri 
Adgang til at erhverve sig en saa høj Grad af almindelig 
Dannelse, som Samfundet + det Hele taget kan yde, men 
hvad skulde der være tilhinder for at naa dette Maal? Der 
er vel Ingen, der vil paastaa, at de ,,nødvendige" Forskelle 
i Samfundet strække sig saa vidt, at Almuens Børn ikke 
skulde have Evne til at lære det samme som de Riges Børn? 
Og hvis det ikke er Tilfældet, saa kan Midlerne til at naa 
Maalet angives med faa Ord: Gode, tilstrækkelige Skoler; 
dygtige Lærere; fortrinlige Højskoler til Uddannelse af Læ- 
rere; Erkendelsen af, at Folkeskolelærerne bør lønnes højt, 
fuldt saa høit som nogen Embedsmand i Landet, thi deres 
Opgave er at bibringe Folket Dannelse, og denne Opgave er 
fuldt saa vigtig som nogen Embedsgerning, hele Samfundets 
Interesser berøres deraf. Og endelig en fast og energisk 
gennemført Skoletvang med dens Supplement, Forbud mod 
at Børn i Skolealderen anvendes til Fabrikarbejde eller Tyende- 
gerning af nogen Årt, thi uden Skoletvang hjælpe de bedste 
Skoler Intet, idetmindste ikke før der er opvokset en ny 
Generation, som selv erkender og har følt den Velsignelse og 
Magt, som Kundskaber bringe. Til en saadan Folkeskole, 
der meddeler alle Landets Børn fyldige og omfattende almen- 
menneskelige elementære Kundskaber, ville de nuværende 
saakaldte Folkehøjskoler danne et betydningsfuldt Supplement 
i Forbindelse med tekniske Skoler og Fagskoler af enhver 
Årt, thi Folkehøiskolerne ville da have et Grundlag at bygge 
paa, medens de nu ganske svæve i Luften; de ville da kunne 
tilegne sig Grundtvigs smukke Sang ,Hvad Solskin er for 
det sorte Muld, er sand Oplysning for Muldets Frænde" ikke 
som en from Talemaade, men som en levende Virkelighed. 
Til alt dette behøves der naturligvis Penge, men det 
danske Folk behøver ikke at lade Sagen strande derpaa, 
hvis man ellers erkender, at denne Reform af Almueskolen 
er tidssvarende, ja paatrængende nødvendig. Og man maa 
vel huske paa, at der vanskeligt kan anvendes formeget paa 
denne Sag, og at Alt, hvad der anvendes, kommer tifold til- 

bage. Hvad om man f. Ex. satte denne Sag i Forbindelse 
med Indførelse af en virkelig Religionsfrihed og med Op- 
hævelse af Folkekirken, såa at man successivt anvendte de 
ledige Præsteembeder i Skolens Tjeneste, indrettede Præste- 
gaardene til Skolehuse og lønnede Lærerne med Embedets 
Indtægter? Af de tusinde Pastoraters Indtægter, ligeligt for- 
delte, kunde der leve mindst to tusinde Skolelærere og leve 
bedre end nogen Skolelærer nu lever. Og Staten fik da 
tilvejebragt et foreløbigt ret grundigt Opsving i Skolevæsenet 
uden at det vilde koste en eneste Skilling. Tilmed vilde 
Spørgsmaalet, om Indtægten af Præstejorderne skulde være 
et særligt ,,Fond" eller et særskilt ,,Aktivf", derved løses 
paa en tilfredsstillende Maade, og de hidtidige gejstlige Ind- 
tægter vilde ikke profaneres ved at gaae i den materielle 
Statskasse, men vilde fremdeles tjene Aandens Interesser. 
Alt dette kan her imidlertid kun behandles antydningsvis og 
fremsættes kun for at skitsere den humane Socialismes Tanke- 
gang saa tydeligt som Pladsen tillader, og derved mulig at 
vinde Samstemning hos den tænkende og humane Læser. 


Naar man derfor spørger om, hvorfra Hjælpen skal komme, 
da maa man dertil svare: Hjælpen, forsaavidt det beror paa 
os selv, skal komme ved at opdrage hele Folket, navnlig det 
menige Folk, til kundskabsrige og intelligente Borgere; Hjælpen 
skal komme ved gennem en omfattende almenmenneskelig 
Undervisning at udvikle Folket til selvstændigt dømmende og 
tænkende Mennesker, der ikke som den uvidende Hob er et 
blindt Bytte for egoistiske Partiførere; Hjælpen skal komme 
ved at anvende alle Kræfter paa at skabe en fyldig og frugt- 
bringende Folkeskole, der i lige Grad antager sig alle Landets 
Børn. Men Betingelsen for at dette kan ske, er at man 
indser, at Kristendommen vel kan være en Livsmagt, ja en 
afgørende Livsmagt for den enkelte Troende, men at den ikke 
skal være Livsmagten for det hele borgerlige Samfund som 
Helhed, og at man derfor ikke kan raadspørge den i Nutidens 
store Samfundsspørgsmaal. Betingelsen er den, aabent og uden 
Omsvøb at bekende den Magt, Dannelsen har over os Alle. 
Dannelsen og Dogmerne har til alle Tider kæmpet med hin- 
anden om Herredømmet i Verden. Sejren er ikke usikker, 
men det tager Tid for Oplysningen at faa Bugt med sejge 
Fordomme og indgroede Vaner, det tager Tid at faa Dog- 
merne henvist til deres rette Plads, til at være en privat 

Sag mellem Enhver og hans Samvittighed, en Sag, der ikke 
vedkommer Nogens borgerlige Liv og Færden her i Verden. 
Meget tyder imidlertid paa, at Dannelsen snart har faaet 
Overtaget. Thi medens Dogmerne vel endnu formaar at 
fængsle Samfundet i deres middelalderlige stillestaaende For- 
mer, saa formaar de dog intetsteds i det Liv, som rører sig 
indenfor de døde Former, at frigøre sig for Dannelsens uimod- 
staaelige Magt, de formaar intetsteds at staa selvstændig 
påa deres egne Ben. Men først naar Dannelsen loyalt 
anerkendes som den eneste rette Livsmagt her paa Jorden, 
vil Dogmernes usalige Samfundstyranni være forbi, og saa vil 
der først for Alvor kunne tages fat paa Løsningen af de 
store Opgaver, som den humane Socialisme har at udføre. 


Victor Norfelt. 


Bj. Bjørnson: Et Handelshus (En Fallit). 


(Korrespondance fra Stockholm.) 


Ikke sandt, kære Venner, I erindre endnu vore Disputer 
fra iforforfjor om vore respektive Fædrelandes Dyder og 
Fejl? I huske uden Tvivl, hvorledes vi, som altid Danske 
og Svenske, naar de komme sammen, og de første gensidige 
Komplimenter ere sagte, fortabte os i Debatter om Sverrig 
eller Danmark var videst fremme i Kultur, og hvorledes 
begge Parter søgte at hævde sit Fødeland Forrangen. Jeg 
gav undertiden tabt — især sent paa Aftenen, jeg var des- 
uden ene mod saa mange; saa rejste jeg bort og adhue sub 
Judice lis est; saa kom den Tid, da jeg modtog jert ven- 
lige Brev om at sende Jer nogle Ord til ,,Det nittende Aar- 
hundrede" og nu indfrier jeg idag mit maaske ildebetænkte 
Løfte, fordi jeg mener paa Prent og med Udsigt til Sejr at 
kunne fortsætte hin Disput, hvori jeg som ene og fremmed i 
København saa tidt maatte forstumme. Eller afgiver det 
maaske ikke et tydeligt Fingerpeg med Hensyn til Spørgs- 
maalet om hvem af os der er forud, at medens I ere saa 
glade over jert nye Theater, at I slet ingen nye Stykker 
spille paa det, saa have vi paa engang faaet et nyt Theater 
(,Nya Teatern" vid Blasieholmsgatan), en ny højst talentfuld 
Theaterdirektør og det bedste nye Stykke, der i Mands 
Minde er skrevet og spilt, opført paa det ved private Kræfter 
byggede Theater af vor nye Direktør? Er det Stykkets danske 
Titel, der har afskrækket Eder? har man frygtet for at ,,spille 
Fallit" paa Eders kongelige Theater? Eller er det jer na- 
tionale, iøvrigt altid saa elskværdige Lyde ,,Vrøvlet", denne 
Sag; for hvilken vi ingen passende Betegnelse have, der her 
har holdt Jer tilbage? 

»Et Handelshus", som Stykket hedder hos os, frem- 
kaldte straks et overordentligt Tilløb, saa stort, at det for de 
i Theatersager Profane var meget svært at faa Billet; der 

dannedes queue allerede om Natten i 12 til 14 Graders 
Kulde. Ved Protektion af en høj Beskytter kom jeg alt 
den første Aften ind, sad godt, saa? godt, og det er Ind- 
trykket af denne Aften, som jeg nu skal forsøge at meddele 
»Det nittende Aarhundrede", det danske Organ, om hvis 
Læsere jeg med størst Sikkerhed véd, at de med Interesse følge 
enhver Ytring af virkeligt aandeligt Liv i Samtiden og i Norden. 
Indtrykket af den smukke med hvidt og Guld dekorerede 
Tilskuerplads, overfyldt af en skuelysten Skare, i hvilken 
vore smukkeste Blondiner straalede i Festtoilette, stemte En 
påa bedste Maade til den Kunstnydelse, for hvilken Tæppet 
gik op. Bjørnsons nye Stykke fulgtes helt igennem med 
Opmærksomhed og Glæde, afbrødes af Bifald, sluttede under 
Bifald. Det er en i Ordets gode Forstand realistisk Nutids- 
skildring, en saadan, der hos os maaske staar mindre paa- 
faldende, da vi allerede længe have spillet de bedste af Au- 
giers og den nyere franske Skoles Værker, men som vil 
komme til Eder som et Pust fra en ny poetisk Verden, naar 
Stykket naaer til at blive opført i København, hvor saavidt 
jeg véd det moderne franske Drama hidtil kun er blevet frem- 
stillet paa Forelæsninger, dem jeg i Foraaret 72 var Tilhører til, 
men hvor Scribe og hans danske Konsorter saa længe have 
spærret det moderne Skuespil Vejen, og hvor jeg ser, at I 
lige nu først ere naaede til Åugiers Gabrielle, et Arbejde, 
som det franske Akademi jo allerede i Aaret 1849 tilkendte 
en Præmie for Dyd, men som efter Eders Bladkritik at 
dømme paa jer Scene ser fuldt saa fattigt som dydigt ud. 
Bjørnsons Stykke har det Fortrin, at dets. Indhold lader 
sig opsummere med to Ord. Hovedet for den Familie, det 
fører frem for os og hvis forskellige Medlemmer alle in- 
" teressere os i højeste Grad, staar ved Stykkets Begyndelse 
paa Randen af en Fallit; han har som Indehaver af en 
kolossal Forretning længe med største Sindrighed, ja med 
Fortvivlelsens Genialitet kæmpet for at holde sig oven Vande; 
han staaer i andet Akt paa Nippet til at frelses, idet en af 
Forretningslivets Matadorer giver sit Minde til at forstrække 
ham med en betydelig Sum, da ægte dramatisk Omslaget 
sker gjennem en enkelt stærkt bevæget Samtale mellem 
Helten, Tjælde ved Navn, og en Advokat fra Hovedstaden, 
en klartseende og koldblodig Mand, der har fjærnet hin Hjælp, 
der kun kunde forhale Katastrofen, og hvis Ord med Sand- 
hedens egen Magt tvinge Tjælde ti at erklære sig fallit. 
Da dette er sket og dette Tordenbudskabs forskellige - Virk- 
ning paa alle Familiens Medlemmer "og Venner er fremstilt, 

kan Familien begynde et nyt Liv og Stykket ende som en 
fredelig Idyl. 

Lad mig skildre Eder et Par af de. fortrinligste Scener. 
Der er først og fremmest Stykkets Eksposition, som i Liv og 
malerisk Sikkerhed søger sin Lige. I hver Replik er den 
rige ørkesløse Families Dagligliv malt. Den yngste Datters 
Forlovede, Løjtnanten, ligger paa Sofaen og spørger, hvad 
man skal finde paa den Dag, hans Forlovede i Gyngestolen 
gider ikke svare, nikker, nynner og synger de Par Ord hun 
i den stærke Sommervarme overhovedet gider fremføre tre 
fire Gange efter hinanden, Fruen gaaer om døsigt fortvivlet 
over, hvad hun skal opfinde at give de ventede Gæster til 
Middag — der ligger en død blytung Middagsstemning over 
Huset, en Atmosfære af Lediggang, Lede ved sig selv og 
Andre, pinlig Bekymrethed angaaende Bagateller, Vrøvl og 
Mundhuggeri. Digteren har med faa sikre Træk vist os 
Moderens Forkuethed og Forpinthed ved nødtvungen at skulle 
gaa op i Rigmandslivets Sorger, Signes Sødhed og Elskvær- 
dighed under Landladhedens Maske, Valborgs, den anden 
Datters, strænge kraftige Natur, der under disse Forhold op- 
træder som  Hjærtenshaardhed og Pengehovmod. == Tjælde 
vender hjem, ridende paa en dejlig brun Hest, Familiens 
Stolthed og alle Kavalleriløjtnantens Ønskers Maal. Han 
kommer fra en Forretningsvens Fallit, forstemt og træt og 
adspredt. Blandt de Repliker, der falde, gøre især Valborgs 
haarde Domme over Fallenten Indtryk; hun er Veninde af 
hans Datter og erklærer, at hun, hvis hun var i dennes Sted, 
aldrig vilde tilgive Faderen, da den, som bringer en saadan 
Skam og Ulykke over sin Familie ingen Skaansel fortjener, 
og en Fortielse, som den, der er gaaet forud, uden videre 
maa betegnes som en samvittighedsløs Løgn. — Scene mellem 
Tjælde og den kloge, overlegent dannede, overlegent prøvende 
og frittende Advokat Berent fra Kristiania, der erklærer 
sig bemyndiget af Bankerne til at skaffe sig et Skøn over de 
forskellige Huses Stilling og hertil udbeder sig Tjældes Hjælp. 
— Tjælde modtager Telegram, at hans forhaabede Frelser- 
mand, Børsfyrsten Konsul Lind fra Hovedstaden vil ankomme 
til Middag og samtale om Forretninger. Han føler sig som 
befriet fra alle sine Angster. Middagsinvitationerne udstedes 
i en kostelig Scene, hvor alle de, man bestemmer sig til at 
indbyde, lige fra Knutzon med z til Knudsen med s, faa 
en kort slaaende Karakteristik. — Anden Akt aabnes med 
Middagsselskabet, der er en af Stykkets ypperste Glans- 
scener. Af et som Manuskript trykt Eksemplar, jeg er sat i 

Besiddelse af, tillader jeg mig at aftrykke følgende Anord- 
ning af Gangen fra Middagsbordet, i hvilket Bjørnson næsten 
som de italienske Maskekomediers Digtere har overladt det 
til Skuespillernes Genialitet at benytte de fortrinlige Vink 
han har givet — Vink, af hvilke hos os næsten intet var 
givet forgæves. 


Anden Scene. 

Først kommer Konsul Lind, ført af Tjælde. Man hører den 
første forsikre den anden, at Middagen var udmærket, og Tjælde 
svare, at den var efter fattig Lejlighed paa Landet i en Smaaby. 
Lige i Hælene paa dem Grossererne Holm og Ring i stærk Sam- 
tale om Trælastpriserne; den første mener, at de ville synke endnu 
dybere, den anden, at de ville stige og det snart; de staar i om- 
vendt Forhold til Kullet og Jernet, hvilket den første paa det 
allerstærkeste benægter. Umiddelbart efter disse Præsten, ført af 
Husets Svigersøn Hamar. Den første forsikrer den anden, som 
er lidet ædru, at han har mindre imod Sognebaandets Løsning, 
dersom Menighedslemmerne fremdeles skal være bundne til at be- 
tale deres lovlige Sognepræst, hvad enten de bruge en anden eller 
ej: — thi der skal være Orden i al Ting, saasom Orden er en 
væsentlig Bestanddel af Guds Rige. Hamar søger at faa nogle 
Ord indførte om den brune Hest; men det lykkes ikke. Samtidig 
Knutzon og Falbe i Ordskifte om en Danserinde, som Falbe 
har set i Hamburg og som kunde hoppe tre Alen i Højden, hvilket 
den første tillader sig at drage i Tvivl; men det er udenfor al 
Tvivl, saasom Falbe engang har spist ved samme Table d'håte 
som hun. Finne, Knudsen, Jakobsen lige efter. Man hører 
Jakobsen byde de andre sit Hoved. Det gælder, at han har Ret 
— og man hørér de andre med megen Iver forsikre, at det aldeles 
ikke var saaledes ment som han har opfattet det; — men Jakobsen 
kan forsikre dem, at han gir Fanden, hvad de har ment, men at 
hans Principal er den største Handelsmand, den hæderligste Karl 
i Verden, 1 alt Fald i Norge.  Overtoldbetjent Pram gaar for 
sig selv i stille Indadvendthed. Alle Samtaler føres paa én Gang. 


Dette Charivari afløses af Skaaltale med pudserlige Af- 
brydelser og forsinket Kanonsalut, hvorpaa følger en alminde- 
lig Konversation med saa humoristisk-satiriske Repliker, som 
kun en stor Digter kan skrive dem. Konsulen siger Farvel 
under ny Kanonsalut og Tjælde synes reddet. Saa følger 
Samtalen med Advokaten, som spilles af Direktøren selv, vor 
fortræffelige Stjernstrøm, med den isnende Advokatkulde 
og den fornemme Ro, der udfordres for at man kan forstaa, 
hvorledes ikke blot Vredesudbrud og Trusler, men selv den 
løftede Revolver i Tjældes Haand preller af mod den sand- 
hedskærlige Forretningsmands gennemskuende Blik og væg- 
tige Ord. Denne Scene blev især ved Stjernstrøms Spil af 
saa afgjørende Betydning, at den sikkert mest foranledigede 
den Slutningsfremkaldelse, for hvilken Skuespilleren i sin 
Egenskab af Theaterdirektør i en kort Tale frembar sin Tak. 

Dog kan man ikke uden Uretfærdighed overse, hvor stor en 
Del i Aftenens Held den dygtige Fremstiller af Tjælde, Hr. 
Holmquist havde. Modsætningen mellem hans ubeherskede 
Lidenskabelighed og Berents lidenskabsløse Sikkerhed var af 
den højeste Virkning, maaske' overhovedet Stykkets stærkeste 
Effekt — og det til Trods for, at den hele Samtale kun 
drejer sig om Forretninger, afhandlede forretningsmæssigt i 
de tekniske Udtryk. En smuk og inderlig Dialog mellem 
Tjælde og hans Hustru, der i lange Tider har anet Alt; de 
aabne nu i den højeste Nød for første Gang deres Hjærter 
for hinanden. Saa følger i en bevæget Scene den forbitrede 
Pøbels Storm mod Huset under Skrig og Stenkast, foranle- 
diget ved den Misforstaaelse, at et Pistolskud, som Hamar 
affyrer mod den elskede brune Hest, for at den ej skal falde 
i Kreditorernes Hænder, gælder den udenforstaaende Mængde. 
Denne Storm bliver til Ildprøven, paa hvilken de sande 
Venner kendes. Hamar fjærner sig fra Signe. Den ærlige 
Sannæs nærmer sig Valborg. Fjerde Akt , efter Stormen" er saa 
den afsluttende Idyl under ny opblomstrende Lykke i ringe Kaar. 

Hvad der heroppe alene kunde kaste som en Skygge 
over Stykket, var de endnu friske Erindringer om visse For- 
styrrelser i vore merkantile Forhold, visse store uhyggelige 
Fallitter, der for ikke lang Tid siden have rystet vort Sam- 
fund. Hos Eder vil, saavidt jeg véd, ingen lignende Be- 
givenheder ved deres Virkelighedsindtryk kunne blande Stem- 
ningen hos Publikum. , 

Hvad der hos os end mere har forhøjet Beundringen 
for Stykkets Digter, er den i literære Kredse vel bekendte 
Omstændighed, at han samtidigt med at han skrev dette 
Stykke har forfattet et andet efter min Anskuelse teknisk 
endnu fortrinligere, men i hvert Fald ligesaa dygtigt Skue- 
spil ,,Redaktørenf", Det fremstiller en Kamp mellem et 
af de indflydelsesrige Blade her i Norden og to unge Mænd, 
Brødre, Førere for et demokratisk og frisindet Parti i Hoved- 
staden, der understøttes af en Bondebefolkning af Grundt- 
vigsk Farve; den ældste af Brødrene bukker under i Kampen, 
dræbes tilsidst af Presseforfølgelsen, men den yngre, som 
har grebet Faklen i det Øjeblik den faldt ud af hans syge 
Broders Haand, fortsætter Kampen og vinder trods Redak- 
tørens Forsøg paa offentligt og borgerligt at tilintetgøre 
ham, paa engang sin Brud og Sejren i den politiske Kamp. 
Hovedpersonen, Redaktøren, er skildret som Type. I have i 
Eders nyere Litteratur et beslægtet Forsøg i Hostrups ,, Mester 
og Lærling", Men medens hine Tiders ,,Redaktør" er en 

ganske uvidende og latterlig Personnage, er Redaktøren her 
en velbelæst og kundskabsrig, paa ingen Maade latterlig, 
men frygtet og mægtig Person. Man skal i Kristiania ikke 
have villet spille Stykket, fordi man frygtede for, at enkelte 
satiriske Stænk skulde opfattes som Satire mod en bestemt 
Privatmand, hvad maaske kan have en Årt Rimelighed; jeg 
har imidlertid hørt, at det af lignende Grunde skulde være 
forkastet i Danmark, Noget der forekommer mig i allerhøjeste 
Grad ufornuftigt, eftersom Eders dannede og slebne Redak- 
tører jo staa saa højt over den afskyelige Figur, som her 
er tegnet, at Ingen hos Eder vilde kunne finde Hentydninger i. 
Stykket. Jeg vil ikke tro, at Rygtet har Ret; mig tykkes 
det vilde være næsten en Prostitution for de Danskes National- 
theater, om det vragede et saadant Skuespil. — Lad mig 
slutte med nogle Ord om vor nye Theaterdirektør. Han 
er et ægte Stockholmerbarn, lys og aaben i Sind og 
Væsen, og en af dem, hvem et ægte Snille have ført gennem 
Verden hen paa den Plads, som dette Snille bestemte for 
dem.  Stjernstrøm begyndte som Elev i Hs. svenske Maje- 
stæts kongelige Køkken, og det fortælles, at det var en af 
ham egenhændigt for Carl Johans egen Mund lavet Omelette, 
der ved sine kulinariske Dyder først vakte Kongens Interesse 
for den tilkommende Theaterdirektør som Omelettens Ophav. 
Hans Hu stod allerede da til Skuespilkunsten; han forberedte 
sig med sjælden Energi, lod f. Eks. Tænder trække ud, der" 
sad forkert og afstedkom en Læspen, lærte og indstuderede 
Roller og optraadte første Gang 22. Marts 1833. 20 Aar 
gammel var han kongelig Skuespiller og havde i sit Reper- 
toire Roller som Don Carlos, Mortimer i ,,Maria Stuart", 
Ferdinand i ,,Kabale und Liebe" og Hernani. Han uddan- 
nede sig videre, først i Tyskland (Berlin, Dresden, Wien), 
saa i Paris. Fra 1854—66 ledede han Mindre teatern her 
i Stockholm og optraadte bl. A. i Roller som den gamle 
Marquis d'Auberive i vort fælles Yndlingsstykke, Augiers 
fortræffelige ,,Les effrontés". Saa solgte han sit Theater, 
rejste atter udenlands, gav Gæsteroller i Kristiania og Stock- 
holm og er nu paany optraadt som Chef for et Theater under 
de AÅuspicier, jeg har skildret.  Stjernstrøm er mere end en 
ypperlig Skuespiller, han er en sand Dramaturg, en gennem- 
dannet Mand med den grundigste Indsigt i alt, hvad der 
vedrører den literære og tekniske Side af hans Kunst. Jeg 
ønsker Eder en lignende Direktør for Eders ny Theater. 


C. H—z. 


Literatur. 


Alessandro Manzoni: De Trolovede, oversat af 
J. C. Barth. I—II. København 1874. 


Medens vistnok kun fåa af dem, som rejse til Italien, 
undlade at stifte Bekendtskab med Como-Søens vestlige Arm, 
der strækker sig fra Pynten Bellaggio ned til Como og frem- 
byder et meget smukt Skue med sine mange Villaer, er der 
næppe mange, der besøge den østlige Arm fra Bellaggio ned 
til Lecco, hvor Adda-Floden atter strømmer ud af Søen og 
fortsætter sit Løb ned til Po. Denne Årm er rigtignok 
heller ikke saa smilende, og den lille By har ikke noget 
Usædvanligt at fremvise; men hvo der bevarer Mindet om 
Manzonis Roman og ikke frygter for at forlade den slagne 
Jernvej, vil dog næppe fortryde en Udflugt fra Milano eller 
Como gennem det herlige Landskab Brianza; og hvis han 
endnu ikke kender Noget til Como-Søen, vil han sikkert have 
Glæde af en Dampskibsfart fra Lecco rundt om Bellaggio 
til Como. 

Det er til denne Egn, at Manzoni har henlagt Scenen 
for sin Fortælling, der tillige er en omhyggelig og levende 
Skildring af Livet og Sæderne i Norditalien for halvtredje 
Hundredaar siden. Helten er kun en ringe Silkespinder, og 
Fortællingen gaar ud paa at skildre de mange Vanskeligheder, 
han har at overvinde, før det lykkes ham at blive forenet 
med sin udkaarne Brud. Men alt medens Digteren med 
Mesterhaand fremstiller disse beskedne Menneskers mange 
Sorger og Kampe saaledes, at man bestandig følger dem med 
den største Interesse, forstaar han tillige at fremmane en 
Mængde Skikkelser af forskellige Stænder og Karakterer, der- 
iblandt ogsaa historiske Personer og knytte dem saaledes 
sammen med historiske Begivenheder og Optrin, at det Hele 

danner et sandt og levende Billede af deres Samtids brogede 
og bevægede Liv. Han viser ikke blot sin overlegne Digter- 
evne og sit dybe psykologiske Blik naar han fremstiller saa- 
danne Karakterer som den frygtsomme, forkuede, men dog ret 
skikkelige Præst Don Abbondio, som Fader Cristoforo, denne 
stolte Mand, der forstaar at overvinde sig selv og sætte sin 
Ære i Ydmyghed, som den fornemme, verdsligtsindede Nonne 
Gertrude, den ædle Kardinal Federigo Borromeo, den rygges- 
løse Don Rodrigo og den hemmelighedsfulde ,,Ubenævnte" ; 
men i sine Skildringer af Hungersnøden og Pesten i Milano 
fremhæver han saaledes enkelte Træk af det individuelle Liv 
og forener det Historiske med det Digteriske paa en saadan 
Maade, at det sandelig maatte være et underligt Menneske, 
der ikke skulde føle sig bevæget af de gribende Scener, han 
forstaar at male. Hans Kunst viser sig ikke blot i Skildringen 
af det Store og Ædle; han tegner ogsaa det Lave og Usle, 
det Naive og Dagligdags med den største Skarphed og Finhed, 
men dog ingensinde saaledes, at han lader sig selv drage 
nedad. — Overalt mærker man det samme ædle Hjærte, den 
samme levende Retfærdighedsfølelse, den samme Højhed i 
Sindet. Ingensteds forfalder han til Svulst eller falsk Pathos; 
dertil har han for megen Ironi; men en Ironi, der hverken 
er saarende eller trættende. 

Hans Fremstillingsmaade vil maaske forekomme En og 
Anden noget tung og ofte bredere end adskillige af Nutidens 
Læsere synes om. Vist er det, at man hos ham ikke vil 
finde nogen Jagen efter en glimrende og blændende Frem- 
stilling, men tør bliver han dog aldrig. Han krydrer be- 
standig sin Fremstilling med træffende Lignelser og malende 
Billeder; men han ødsler aldrig dermed. Han er ikke af 
dem, der ere villige til at staa paa Pinde for det ,store" 
Publikums Smag; og det behøver han da heller ikke: han 
har overalt fundet saa mange Læsere, som han ønskede. 
Hans Bog er ikke blot udkommet i mangfoldige Oplag i 
Italien, men ogsaa oversat paa alle civiliserede Sprog. Paa 
Dansk er den tidligere oversat af Schaldemose. Denne Over- 
sættelse, der synes at være temmelig skødesløs, fulgte Original- 
udgaven, der udkom for næsten 50 Aar siden. Den anden 
Udgave, der ikke maa forveksles med det andet Oplag, udkom 
1840 i Milano. Den er i Indhold ganske ens med Original- 
udgaven; men Manzoni, har for at bringe sit Sprog i nærmere 
Overensstemmelse med den toskanske Dialekt og med Tale- 
sproget, foretaget saadan en Mængde sproglige Forandringer 

eller Rettelser, at næsten hver Linje frembyder en eller flere 
Varianter. Disse Forandringer have ingenlunde vundet al- 
mindeligt Bifald. Mange holde ganske bestemt påa den første 
Udgave, medens Andre ligesaa afgjort foretrække den anden; 
og man vedbliver at optrykke dem begge. Efter Manzonis 
Død har nu Spørgsmaalet igen fremstillet sig med større In- 
teresse. Man har trykt en Prøve paa en Udgave med begge 
Tekster, den ene lige overfor den anden, og fremsat Ønsket 


om at faa hele Bogen trykt paa samme Maade. 
Prøve vil bedst oplyse Forholdet: 


lste Udgave. 


Ed ecco un turpe monatto 
avvicinarsi alla donna, e far vista 
di torre il peso dalle sue braccia, 
ma pure con una specie d”insolito 
rispetto, con una esitazione in- 
volontaria. Ma quella, ritraen- 
dosi alquanto, in atto perd che 
non mostrava né sdegno né dis- 
prég1io,…,NO0l£disse: non lå mi 
toccate per ora, deggio riporla 
io in su quel carro: prendete”. 


En lille 


2den Udgave. 


Un turpe monatto andåé per 
levarle la bambina dalle braccia, 
con una specie perd d'insolito 
rispetto, con un'esitazione in- 
volontaria. Ma quella, tirandosi 
indietro, senza perd mostrare 
sdegno né disprezzo, ,no!" disse: 
»non me la toccate; devo metterla 
10 su quel carro: prendete". Cosi 
dicendo, apri una mano, fece 
vedere una borsa ecc. 


Cosi dicendo, aperse una mano, 
mostro una borsa ecc. 


Den foreliggende Oversættelse, der følger den anden 
Udgave, er i det Hele foretagen med stor Omhu; det er 
tydeligt, at Oversætteren baade har god Kundskab i Italiensk 
og er gaaet med Kærlighed til sit Foretagende, som ingen- 
lunde er let, da Manzoni, skønt han just ikke hører til de 
vanskeligste Forfattere, dog ofte bruger proverbiale og fami- 
liære Udtryk og Vendinger, hvis nøjagtige Betydning det 
undertiden kunde være vanskeligt nok for adskillige Italienere 
at forklare. At Sproget»ikke altid. falder let og flydende, 
kan ikke lægges Oversætteren til Last, da dette idetmindste 
for største Delen skriver sig fra Manzoni selv. Oversætteren 
har aabenbart bestræbt sig for at gengive Nuancerne i de 
forskellige Personers Sprog, og ofte er det vistnok lykkedes; 
men undertiden har han valgt sit Udtryk med mindre Smag, 
f. Eks. naar han oversætter (I, p. 50): ,mettergli una pulce 
nel” orecchio" ved ,,sætte ham Lus i Skindpelsenf. Jeg maa 
tilstaa, at jeg ikke kendte Betydningen af dette folkelige 
Udtryk; men i Videnskabernes Selskabs Ordbog finder jeg det 
forklaret ved ,,at sætte Splid mellem Nogen, gøre Ondt værre", 
Det er altsaa heller ikke ganske rigtigt oversat, da den 
italienske Talemaade betyder ,,at gøre En hed om Ørene, gøre 

En angst". Der er et Par andre Ord, om hvilke jeg maa 
tilstaa, at jeg ikke kender dem, f. Eks. ,,gudsbar" (II, p. 334) 
og ,Klaade" (I, p. 321), hvilket sidste, paa en forvirrende 
Maade, ogsaa er brugt om en Kvinde (II, p. 352). At slutte 
efter det italienske Ord ,,baggiano", der nærmest betyder ,et 
Tossehoved", maa ,,Klaade" vel være enstydigt med ,,Klodrian". 
Paa sine Steder findes der nogle Germanismer, f. Eks. ,,Hatte- 
krampe" for ,,Hatteskygge" (II, p. 324). Side 141 i anden 
Del har Oversætteren taget Franskmanden Jean Bodin for en 
Italiener: ,,Bodino". Naturligvis er der ogsaa nogle Trykfejl, 
der dog ikke ere videre forstyrrende, maaske med Undtagelse 
af prelosqus for plerosque i den latinske Note II, p. 232. 
Men alt Sligt er dog for ubetydeligt til at forringe den For- 
tjeneste, man erhverver sig ved en virkelig omhyggelig Over- 
sættelse, eller til at formindske selve Oversættelsens Værd og 
Brugbarhed. 
Thor Sundby. 


J.E.Sars: Udsigt over den norske Historie. Første Del. 
Kristiania 1873. 


Da Norge i Begyndelsen af dette Aarhundrede var blevet 
et selvstændigt Rige, blomstrede Historiegranskningen frodig 
frem under en stærk Opblussen af Nationalfølelsen, og ved 
to Mænds Arbejde, Keysers og Munchs, fik Norges Historie 
en kritisk Udforskning, som mange Slægtled ikke have for- 
maaet at give Danmarks. Men disse det fri Norges Historikere 
vendte sig med Mishag bort fra den lange Afhængigheds- 
periode, og Rigets Storhedstid i Oldtid og Middelalder blev 
det stadige Maal for deres Værker. Kun med Sagatidens 
Nordmænd følte man sig aandelig i Slægt, og dér uddannede 
sig mere og mere den Opfattelse, at Norges Historie bestod 
af tre store Perioder, som blot i det rent Ydre hang sammen, 
saaledes at den storartede Udfoldelse i Sagatiden uden egenlig 
Overgang afløstes af den dybe Stilhed i Unionstiden, der da 
atter ligesaa pludselig veg Pladsen for Norges nye Frihedstid; 
Overgangene traadte i Skygge, , baade de, som førte til, og 
de, som førte fra Norges Glansperiode.” — I Modsætning 
hertil lægger Sars overalt Udviklingstanken til Grund. Han 
søger at paavise den sammenhængende og lovbundne Udvikling, 
der forbinder hine tre Perioder, og at fremdrage de alminde- 
lige Synspunkter, som den ivrige Syslen med. Enkelthederne 

har bragt i Forglemmelse. Denne Plan udfører han, støttet 
påa et grundigt Studium af den norske Historie, der har en 
omfattende almenhistorisk Dannelse til Baggrund. 

Af Sars” Arbejde foreligger endnu kun den første Del, 
hvori han fører Norges Historie frem til Kongedømmets ende- 
lige Sejr med Olaf den hellige. I Stedet for den tidligere 
Opfattelse af Sagatiden som noget oprindelig færdigt og af- 
sluttet paaviser han her den skridtvise Uddannelse af Norges 
historiske Karakter og følger Udviklingens Gang fra det for 
alle ariske Folk fælles Grundlag indtil den ejendommelig 
udprægede Kultur, der fremtræder i Sagatiden. Indenfor 
dette Tidsrum er Udviklingen tillige stadig fremadskridende, 
og Sars forkaster derfor alle Theorier om en forhistorisk 
Guldalder, hvorfra der senere skulde være Tilbagegang, hvad 
enten denne Guldalder med Romantikerne henlægges til det 
fællesgermanske Standpunkt eller med danske Oldforskere 
til Mellerhjernalderen. Udgangspunktet, den oldariske Kultur, 
var lavere end noget senere Punkt i Udviklingen, og selv da 
Germanerne optraadte som en særlig Folkegren, sondrede fra 
og kæmpende med Kelter og Romere, havde de endnu langt 
fra den udprægede Ejendommelighed, som man har villet 
tillægge dem. Ikke i en saadan, men i en ,,ydre Situation" 
søger Sars Hovedgrunden til deres verdenshistoriske Rolle; 
hvad der adskiller dem fra andre Folk, er kun en Grads- 
forskel, et noget større Maal af Frihed, end der plejer at 
findes paa lignende Trin, og Åarsagen hertil er deres Frem- 
dragen af Krigerlivet, der som samfundsdannende er et mindre 
ubetinget Princip end Religionen og derfor frembringer en 
større Bevægelighed i de germanske Samfundsforhold. Dog 
findes her endnu kun Spirer til en ejendommelig Udvikling, 
men disse Spirer, som i de romanske Lande bukke under 
for den antike Kultur, komme til videre Uddannelse i de 
Lande, hvor Romanismen og Katolicismen først sent vandt 
Overhaand, i det saksiske England og i Norden. 

Især i Norden fortsættes Udformningen af de germaniske 
Ejendommeligheder under gunstige Betingelser. Ligesom 
Tyskland paavirkes Norden stærkt af den romerske Kultur, 
men denne er her fjærn, bliver vækkende, uden at blive over- 
vældende. Og skønt Nordboernes Vikingetog ere en ligefrem 
"Fortsættelse af Folkevandringen, faa de dog en afvigende 
Indvirkning; medens Sydgermanerne som hele Folk indvan- 
drede paa romersk Grund og derved ganske gik op i den 
romanske Kultur, foretages de nordiske Tog til Søs og kun 

en Mængde Krigerfølger drage ud for at bekæmpe og over- 
vinde Vestevropas Folk; Hovedmassen af Folket bliver i 
Hjemmet og fortsætter her sin Udvikling uden noget Brud, 
blot ansporet paa de mangfoldigste Maader af rige Indtryk 
fra de hjemvendte Vikinger. Det krigerske Liv, som allerede 
gav. Tacitus' Germaner deres ejendommelige Præg, bliver i 
Norden det alt gennemsyrende; Kampen bliver Nordboens 
Hovedsyssel i Livet, og Religionen lover ham en evig Fort- 
sættelse deraf. — Men samtidig med, at den spirende Ejen- 
dommelighed saaledes udvikles, gaar strax hvert af de nor- 
diske Folk sine egne Veje, og her faar de skandinaviske 
Landes Natur en afgørende Betydning. Det norske Folk 
bliver i sit Fjældland forskelligt fra de danske Slettebeboere. 
Den forskellige Natur præger sig i Sproget og Folkekarak- 
teren, og endnu mere, den foranlediger en afvigende Bebyggelses- 
maade og derigennem en hel forskelligartet Samfundsorden. 
I Danmark opretholde Germanerne deres mærkelige Landsby- 
forfatning, hvorefter Byen er den egenlige Ejer af Jorden, 
som for største Delen dyrkes i Fællesskab; i Norge derimod 
gør Naturen denne Ordning umulig; hver Bonde nedsætter 
sig her for sig og opdyrker fra sin Gaard saa meget Land, 
han formaar, aldeles uafhængig af sine Naboer. Det er ind- 
lysende, at denne norske Odelsforfatning er i høj Grad gun- 
stig for Åristokratiets Udvikling, medens Landsbyfællesskabet 
stedse hæmmer den enkeltes' Opadstræben. Og den samme 
Modsætning fremtræder i de større Træk. Danmarks lave 
og tæt sammenliggende Lande kunde samles til en politisk 
Enhed, længe før de spredte Indbyggere ved Norges dybt- 
indskaarne Fjorde eller i dets langstrakte Dale endnu havde 
fundet nogen fælles Interesse, noget forenende Baand. Dan- 
marks og Norges Udvikling bliver "derfor tidlig afvigende; 
hver følger sin særlige Retning ud fra det med Sydgermanerne 
fælles Grundlag. I Danmark faa vi et stærkt Enekongedømme, 
under hvilket Folket danner en temmelig ensartet Masse, 
medens Spirerne til en Adel træde helt tilbage; — modsat 
i Norge: her blive netop disse Spirer stærkt udviklede, og 
her fremtræder, tæt under lidet indflydelsesrige Smaakonger, 
et mægtigt Åristokrati, med bestemte Forrettigheder og 
støttet til udstrakt Godsbesiddelse. 

Hele denne Udvikling, hvorved Norge efterhaanden løser 
sig ud fra Fællesskabet med de beslægtede Nationer, er 
hovedsagelig en indre, og Sars vil i det hele nødig opfatte 
de historiske Forandringer som frembragte ved pludselige 

" ydre Stød. Han forlader den norske historiske Skoles Theori 
om en ny Indvandring ved Vikingetidens Begyndelse og an- 
tager, at det er de samme Folkeslag, som have levet i Norden 
gennem hele Jernalderen. Mere tilbøjelig er han til at til- 
lægge den almenhistoriske Situation en meget stor indirekte 
Indflydelse paa det enkelte Lands Udvikling. Det er væsen- 
ligst ad denne Vej, han forklarer Kongedømmets pludselige 
Sejr i Norge med Harald Haarfager, thi om der end samtidig 
kan paavises Enhedstendenser i Norge, om man end kan hen- 
vise til Opkomsten af Folkenavnet norsk, til Lovgivnings- 
enheden for visse Landsdele, var Norge dog endnu langt 
fjærnet fra en virkelig Enhed. Harald Haarfagers Samling 
af de norske Fylker bliver derfor et Værk af hans Person- 
lighed, og sejrer, frembaaret af Kongedømmets Styrke i det 
øvrige Europa, i de nordiske Nabolande saavelsom i Vestens 
toneangivende Riger. 

I denne anticiperede Indførelse af Enekongedømmet ligger 
hele Norges og Islands følgende Historie som in nuce. Åristo- 
kratiet faldt, men uden egen Skyld; det stod endnu i sin 
fulde Kraft, og derfor gik det heller ikke under, "men flyttede 
kun sit Sæde fra Norge til Island, hvor den norske Udvik- 
ling saa blev fortsat i en end mere aristokratisk Retning. 
I Norge sejrede Kongedømmet altsaa, dog kun for i halvandet 
Aarhundrede at omtumles i stadige Kampe mod Provins- 
selvstændigheden og det tilbageblevne Åristokrati. Sin ende- 
lige Sejr vinder det først, efterat det noget har mindsket sine 
Krav, og især efter at det i Kristendommen har fundet et 
retsligt Grundlag for sin Magt; thi da den hedenske Religion 
var nøje knyttet til den gamle Stammeforfatning og til Stor- 
ætterne, blev den nye Religion med sit Enhedsstræv en natur- 
lig Forbundsfælle af den nye Enhedsstat. Den Konge der 
kristner Norge, Olaf Trygveson nemlig, bliver ogsaa den, der 
tilføjer Aristokratiet det afgørende Nederlag. Han bæres 
frem af Lykken i Forbund med alle Tidens nye Magter, 
medens Åristokratiet skal forsvare den gamle Religion saa- 
velsom den gamle Forfatning, og kommer i Strid med. den 
vakte Folkeaand ved at maatte støtte sig til Danmark, i 
Strid med sig selv ved at maatte opkaste sig til Hersker, 
da Rigsenheden nu éngang var dannet (Haakon Jarl). Med 
Olaf Trygveson sejrer derfor Enhedsstaten, og da Olaf den 
hellige falder som Martyr for det nationale og kristelige 
Kongedømme, er Kampen til Ende; Rigets Patron er ikke 
mere Thor, men Hellig-Olaf, der fra hin laaner det røde 

Skæg og Stridsøksen, og bliver Personificationen af det 
norske Rige. 

Dette er efter Sars Hovedtrækkene i Norges ælste Hi- 
storie, og Enhver vil allerede heraf kunne se, hvor gennem- 
arbejdet og vel sammenliængende hans hele Opfattelse er. 
Netop derfor føler man sig ikke opfordret til at gaa i Rette 
med Forfatteren om Enkeltheder, thi alle saadanne ere fuld- 
stændig indarbejdede i Helheden og kunne vanskelig uddrages 
af denne til særlig Drøftelte. Paa de fleste Punkter har 
Sars sikkert havt det rette Syn, og selv dér, hvor hans Op- 
fattelse er mest ny, fremtræder den saa gennemtænkt, med 
et saa fast Grundlag i det faktiske, at man ikke kan nægte 
ham sit Bifald. Dette gælder for Eks. om hans Paavisning 
af den tidlige og stærke Modsætning mellem Danmark og 
Norge, mellem det monarkisk-demokratiske Sletteland og det 
aristokratiske Bjergland, og hans Følgeslutning, at den ældre 
Edda i sin nuværende Form væsentlig maa tilhøre Norge, 
bliver ogsaa vanskelig at rokke, skønt man ganske vist maa 
tillægge Vekselvirkningen mellem de to Lande en langt større 
Indflydelse, end Sars er tilbøjelig til. Men vi tilføje, at 
om end Mythologiens afsluttede Udvikling maa henføres til 
Norges aristokratiske Skjaldedigtning, saa har Danmark sam- 
tidig udført en ligesaa stor literær Bedrift paa et andet 
Punkt. Medens Normændene i Mythologien fandt et Fælles- 
omraade for deres politisk sønderdelte Land, var Enheds- 
staten i Danmark med Midtpunkt i det kraftige Kongedømme 
særlig gunstig for Historieskrivningens Udvikling. Derfor staar 
ogsaa den danske Sagnhistorie med en mærkværdig Fylde og 
Rigdom overfor Normændenes faa historiske Oldsagn, og 
samler sig fastsluttet om Lejrekongernes lange Række. I begge 
Lande er det Vikingetiden, der bringer et stærkt aandeligt 
Røre; som Mythologien da bliver omskabt i Norge, saaledes 
faar Sagnhistorien i Danmark den Skikkelse, hvori den nu 
fremtræder hos Saxo. Vel ere adskillige Kongenavne ældre, 
vel stamme. flere Fortællinger fra ældgamle Myther, men det 
er Vikingeaanden, der lever og rører sig i disse Sagn fra 
først til sidst; allerede de ældste Konger foretage Vikingetog 
mod Øst og Vest, og velbekendte Træk fra Normannernes 
Kampmaade tillægges her de gamle danske Konger. Mod- 
sætningen mellem Danmarks og Norges Samfundsforfatning 
har altsaa udtrykt sig i begge Landes Literatur, og den af- 
spejler sig endnu i Mythologiens og Sagnhistoriens Optegnere, 
i den største Sagamand, der tillige var Islands største Åristokrat, 

og i den danske Krønikeforfatter, der saa nøje var knyttet 
til Danmarks Kongehus. 

Sars” historiske Værk er en meget usædvanlig Tilsyne- 
ladelse i den nordiske Literatur; det er frembragt af Strøm- 
ninger og Fremskridt i Historieskrivningen, som ingen før 
ham har anvendt paa de skandinaviske Landes Historie, og 
dets Forudsætninger maa søges fjærnt fra Norge. Vi have 
her ikke en almindelig Historiker, som skildrer de samtidige 
Rørelser i en Periode eller fastsætter Begivenhedernes ydre 
Følge, heller ikke en Filosof, der betragter det norske 
Folks Historie som en særlig Gren af Menneskeaandens og 
forstaar Norges Ret til at være, ved at paavise den ejen- 
dommelige Aandsform, det virkeliggør. Vi har ikke den 
simple Historikers hvad, ikke Filosofens hvorfor, men den 
filosofiske Historikers hvorledes. Den filosofiske Historie- 
skrivning eller rettere Historievidenskaben i stræng Forstand, 
stræber at paavise den lovmæssige Udviklingsgang i Menneske- 
hedens Levnetsløb, søger at finde Underlovene, uden at ville 
fastsætte Historiens Grundaarsag eller Endemaal. Denne Ret- 
ning hører især hjemme i Frankrig, hos et Folk, hvis logiske 
Aand ikke tilfredsstilles ved en blot Sammenstilling af Fakta, 
og hvis lidet dybe Aand hindrer det fra Forsøg paa at se de 
historiske Begivenheder som umiddelbare Udtryk for Menneske- 
aandens Udvikling. Endnu før den filosofiske Historieskrivning 
var bragt i System, fik den en Repræsentant, hidtil maaske 
sin største, i Guizot, der paa en glimrende Maade anvendte 
dens Methode i sine Forelæsninger over Evropas og Frank- 
rigs Civilisationshistorie. I disse Guizots Værker fra Juli- 
revolutionens Tid have vi sikkert de nærmeste Forbilleder 
for Sars'? Arbejde. Dette spores især paa Samfundsudviklin- 
gens Omraade. Begge Forfattere kunde gaa ud fra en Til- 
stand, i hvilken alle Samfundsformer fandtes jævnsides: Guizot 
begynder Frankrigs Historie lige efter Folkevandringen, da 
gammelt og nyt mødtes, det nye endnu ikke fæstnet, det 
gamle brudt ved Barbarernes Fremtrængen; Sars fører Norges 
Historie tilbage til Germanernes Fællesleven ved Kristi Tid, 
påa hvilket tidlige Udviklingstrin der var uudfoldede Spirer 
til alt, til Aristokrati og Demokrati saavelsom til Monarki. 
Den følgende Tid udvikler derpaa, snart én, snart en anden 
af disse Muligheder, alt eftersom Betingelserne blive gunstige 
for én, hæmmende for en anden, og vekselvis indvirker saa 
Naturen, saa indre historiske Situationer, saa ydre Begiven- 
heder. Udviklingen faar i Frankrig, det større Land, nærmest. 

Karakteren af Selvudfoldelse, og ligeledes er den i Norge 
længe selvstændig, om end mere udformende og uddybende end 
skabende, men til Slutningen bryder den verdenshistoriske 
Situation overmægtig ind over det mindre Land; først Konge- 
dømmet, snart efter Kristendommen indbringes udefra, og der 
sker herved det Brud i Udviklingen, som senere foraarsager 
en pludselig Stagnation. Hvad Frankrigs ældste Samfunds- 
udvikling angaar, staar Guizots Fremstilling som klassisk og 
Granskningen følger her endnu de Hovedlinjer, som har har 
draget. Ved en lignende Fremgangsmaade, dog overalt med 
stor Ejendommelighed og gennemtrængende Skarphed, har 
Sars kunnet paavise Gangen i Norges sociale Udvikling, og 
denne Side af Historien lader lidet tilbage at ønske i hans 
Behandling. 

Men er Samfundsudviklingen det eneste Synspunkt for 
Historiens Løb? Foregaar der ikke, jævnsides med For- 
andringerne i Regeringsformer og Institutioner, fuldt saa vig- 
tige Ændringer i Individernes Opfattelsesmaade og Anskuelser? 
Allerede Guizot fremhævede denne Dobbeltsidighed i den 
historiske Udvikling, og fulgte i den franske Civilisations 
Historie Udviklingsgangen i Sæder og Skikke, i Folkets moralske 
og intellektuelle Meninger med samme Opmærksomhed, som 
han henvendte paa Omdannelsen af de politiske og sociale 
Former. I denne Henseende, forekommer det os, har Sars 
ikke taget tilstrækkeligt Eksempel af hin store Mester. Indi- 
videt træder i den norske Forfatters Arbejde altfor meget 
tilbage, Samfundets Tilstand bliver det alt overvejende Syns- 
punkt. Ved Læsningen af Sars Betragtninger har man ikke 
sjældent en Følelse af, at Bevægelsen mangler fast Grund, 
ligesom svæver i Luften, og Grunden hertil er hin Elimine- 
ring af Individet, af ,,de enkelte levende ÅAander, som dog 
ere de egentlig virkende Punkter i Historiens Løb" (Lotze). 
Kun paa et enkelt Sted er den individuelle Aandsudvikling 
stærkere fremdraget, hvor nemlig Sars i sine Slutnings- 
betragtninger angiver Forholdet mellem det nordiske Heden- 
skab og den indtrængende Kristendom. Men her er det alt- 
saa kun fra et særligt Synspunkt, at Datidens rige ÅAands- 
udvikling betragtes; og fremfor Alt er denne Aandstilstand 
langtfra tilstrækkelig forbundet med den forudgaaende Ud- 
vikling fra det Grundlag, som er fælles for alle Ger- 
manerne. Det, der fremdrages, er kun enkelte Sider af 
Aandslivet, de, som den nordiske eller norske Særudvik- 
ling har frembragt eller mest afgjort omdannet; derimod 

savner man i denne Skildring saavelsom tidligere de dybest- 
liggende Ejendommeligheder, der maa føres tilbage til den 
germanske Folkegren som Helhed. — Vi erindre vel, at Sars 
ikke vil tillægge Germanerne nogen udpræget Ejendommelighed 
allerede paa det fjærne Tidspunkt, da de endnu vare forenede 
til én stor Folkestamme; men denne Opfattelse kan næppe 
fastholdes og for Sars har den kun været mulig, fordi han 
altfor udelukkende fæster Blikket paa de sociale Forhold 
og mythologiske Forestillinger, ikke paa den hele individuelle 
Aandsudvikling. Thi det er ikke blot i Germanernes Samfunds- 
former og Religion, at der fremtræder en Ejendommelighed, 
som vistnok er noget mére udpræget end Sars vil medgive. 
Fremfor alt turde det vanskelig kunne nægtes, at Germanerne 
da allerede ved særegne ÅAandsanlæg have staaet i en stærk 
Modsætning til de antike Folk. I mange Åarhundreder havde 
de været adskilte fra de Folkefærd, som tidlig fandt Vejen 
til Sydevropas lykkelige Egne; under et langt Liv i et 
barsk Klima, i snart bjergfulde eller skovbedækkede, snart 
sumpede Lande var der hos dem uddannet fysiologiske og 
psykologiske Ejendommeligheder, som ikke genfindes hos de 
sydligere Folkeslag, Ejendommeligheder, der skulde frembringe 
en Opfattelse af Tingene, der afviger meget fra de lyse og 
harmoniske, men stærkt begrænsede og mindre inderlige 
Anskuelser hos de antike Folk. Dette aandelige Særpræg, 
som kan spores i Skildringerne hos Cæsar og Tacitus, 
der stode de fremmede Barbarers Aandsliv saa fjærnt, det 
viser sig senere saa ensartet hos de forskelligste germanske 
Folkefærd, at det sikkert maa føres tilbage til deres Fælles- 
tid. Det fremtræder skarpt i den germanske Aands ældste 
Frembringelse, i Bjowulfsdigtet, det indgaar en mærkelig 
Forbindelse med Kristendommen i Kædmons og Kynewulfs 
saksiske Poesi og i det tyske Digt Heliand, det viser 
sig endelig i de nordiske Sagn og Myther. Udtømmende at 
bestemme dette germanske Folkesærpræg, kan være vanske- 
ligt; at det findes, er uomtvisteligt. Krigerlivet, hvori Sars 
vil se Grunden til Germanernes Ejendommeligheder, kan kun 
forklare enkelte Sider deraf og mindst deres særegne Åands- 
anlæg, det skulde da være, at man ved deres krigerske Liv 
mindre vilde tænke paa Kampen mod Mennesker end paa 
deres lange Kamp mod en haard Natur. 

Sars imødegaar med Rette den evindelige Fremdragen 
af en ,nordisk Folkeaand, der fungerer som et Slags my- 
thisk Væsen eller en skolastisk Entitet," der opfattes som 

fuldt færdig og skal forklare alt, uden selv at blive for- 
klaret. Imidlertid har hans polemiske Retning vistnok ført 
ham for vidt. Som han lægge vi Udviklingstanken til Grund; 
kun har der ligesaa vel været en stærk Udvikling fra Årer 
til Germaner som fra Germaner til Normænd. Da alle de 
ariske Folk boede sammen et Sted i Højasien, kan der ikke 
have været nogen indgribende Forskel mellem de- enkelte 
Stammer; naar der senere hos Germanerne vise sig Ejen- 
dommeligheder, som sondre dem fra de øvrige Årer, maa 
disse altsaa være frembragte i det lange og dunkle Tidsrum, 
der ligger mellem den fællesariske Kultur og Germanerne 
paa Cæsars Tid. Disse Ejendommeligheder, der ved Germa- 
nernes første Optræden vise sig som noget givet, blive de 
egenlig bevægende Kræfter i Stammens historiske Liv; de 
fremtræde som særegne aandelige Anlæg, der delvis og efter- 
haanden faa deres Udtryk i Virkeligheden og idet disse 
individuelle Åandsformer kun omdannes meget langsomt, danne 
de de relativ faste Punkter under Ændringen af de sociale 
Forhold; ved at føre de historiske Bevægelser tilbage til 
Individet, kommer den virkelige Sammenhæng i Udviklingen 
frem. Sars har ikke forsøgt sig paa denne ganske vist yderst 
vanskelige Opgave og har derved fjærnet sig fra den Retning, 
som Historievidenskaben har taget siden Guizots Tid. Han 
danner f. Eks. en stærk Modsætning til Taine, og naar man 
om dennes engelske Literaturhistorie har sagt, at den mere 
viser Identiteten gennem Tiderne end Udviklingen, kan man 
overfor Sars med endnu større Ret gøre gældende, at hans 
Værk lader den til Grund liggende og bærende Enhed træde 
alt for meget i Skygge for Udviklingens fortsatte Ændringer. 

Den som ikke fæster. Blikket paa Germanernes ejen- 
dommelige Aandsanlæg, vil ikke kunne forstaa deres verdens- 
historiske Betydning. 

Dette gælder ogsaa om Sars, der nærmest vil søge denne 
påa det sociale Omraade, altsaa se den udtrykt i Feudalsystemet. 
Herimod kan nu for det Første rejses kritiske Indvendinger af 
stor Vægt: Lensvæsenet kommer saa ofte igen paa de for- 
skelligste Steder, at dets Forekomst snarere synes at maatte 
føres tilbage til en historisk Situation end til særlige Ejen- 
dommeligheder hos en enkelt Folkegren, og af indre Grunde har 
den nyeste tyske Videnskab været lidet tilbøjelig til at 
indrømme germanske Institutioner nogen stor Indflydelse paa 
Lensforholdets Uddannelse i Middelalderen. Fremfor alt maa 
det dog gøres gældende, at hin Bestemmelse af Germanernes 

Betydning er for snæver og ikke rammer Midtpunktet. 
Deres Ejendommelighed var langt mindre udpræget i poli- 
tisk end i individuel Retning; den fremtræder = skar- 
pest og klarest paa Literaturens Omraade.  SNaar den 
franske Positivisme, Comte saavelsom Littré, derfor helt under- 
kender Germanernes Indflydelse, og i Folkevandringen kun 
ser den haardeste Sygdom, vi kende, kan denne Opfattelse 
maaske fastholdes overfor de sociale Forhold; aldeles uholdbar 
er den derimod paa det aandelige Omraade. Her træder med 
Germanerne noget nyt ind i Verden, og den gennemgribende 
Raceforskel mellem germanske og romanske Folk udgør det 
moderne Europas Aandshistorie. For-at forstaa dette, behøver 
man kun at sammenligne en nederlandsk eller tysk Maler med 
en italiensk eller fransk, at stille Shakespeare mod Racine, 
eller, som det nylig er sket her hjemme, at vise, hvor for- 
skellig Romantiken optræder i Tyskland og i Frankrig. Man 
se hen til det Øjeblik i det sekstende Aarhundrede, da de 
evropæiske Folk skulle vælge deres Religion: medens alle 
Romanerne holdt fast ved Katolicismen, sejrede Protestan- 
tismen hos næsten alle de germanske Folk (Taine). Og dette 
Fællesskab for Germanerne er ikke frembragt i Middelalderen; 
før denne endnu var ret begyndt, viser der sig, i England 
som i Tyskland, ved de germanske Folks første Sammentræf 
med Kristendommen det inderligere, mere personlige Forhold 
til Religionen og den hele Underkenden af den traditionelle 
Form til Gunst for det bagvedliggende Indhold, som i Reforma- 
tionstiden bliver Aarsag til alle Germanernes fælles Forladen af 
den romanske Katolicisme; her fremtræder hos Germanerne, 
syv ÅAarhundreder før Luther, en protestantisk Tendens, her 
er et Fingerpeg for Historikeren, i hvilken Retning han maa 
søge deres største, mest utvivlsomme Indflydelse. — 

Vi have søgt at paavise, hvad vi anse for en Ensidighed 
i Sars” historiske Syn, og hvorledes denne fører ham til en 
Undervurdering af Germanernes Fællesejendommelighed. Selv 
under Forudsætning af en saadan Mangel, bliver hans Værk 
ikke desto mindre en virkelig epokegørende Produktion, der vil 
blive betydningsfuld for hele den nordiske Historieskrivning, 
Om der end er Ting, som Sars ikke har set, er der endnu 
meget mere, som han har set og gengivet. Han har frem- 
bragt et Værk, saa helstøbt fra Ende til anden som om dets 
Emne var en ofte behandlet Genstand, medens det tværtimod 
er første Gang; at Nordens Historie er set under et paa éngang 
saa universelt og saa gennemført videnskabligt Synspunkt. 

En ny og vanskelig Opgave har Sars løst saa heldig, at 
vi haabe, at hans Værk vil virke ansporende paa de nor- 
diske Historikere, de danske ikke mindre end de norske; 
thi ogsaa Danmark kan i høj Grad trænge til et Værk, der 
kan klare den historiske Udviklingsgapg, og samle de mang- 
foldige Specialundersøgelser som i ett Brændpunkt, hvorfra 
Granskningen da paany kan sprede sig til alle Sider. Hvis 
nogen skulde have Mod til at udføre et saadant Arbejde, 
kunne vi kun ønske, at det maa komme til -at staa i Linje 
med det Værk, som Sars har skænket sit Fædreland. 


Kr. Erslev. 


John Stuart Mill: Om Friheden. 
John Stuart Mill's Levnet, fortalt af ham selv. 
Paa Dansk ved Vilh. Arntzen. 


Oversættelsen af disse to beundringsværdige Bøger er 
udført med Kærlighed og Omhu. Kun hist og her er ind- 
løbet en Fejl. Saaledes staar i ,,Om Friheden", $. 126, L. 
15. ,,Frafaldf for Forfald"; i Selvbiografien, S. 61, L. -9 
fr. n., ,naar alt kommer til alt" istedenfor ,,naar det kommer 
til Stykket", — Den, der uden Kundskab til andet Sprog 
end Dansk vil lære Stuart Mill at kende, har da nu fire 
Bøger, hvoraf han kan danne sig et Billede af den engelske 
Tænker, nemlig foruden de nu oversatte hans Skrift om 
Kvindesagen og hans saa lærerige, men hos os såa upaaagtede 
»Moral, grundet paa Lykke- eller Nytteprincipet", Skrifter, 
der alle staa i et nært indre Forhold til hverandre”).  Des- 
uden foreligger i vor Literatur en grundig og dygtig Karak- 
teristik af Mill's filosofiske og sociale Lære udfra et fra hans 
eget forskelligt Standpunkt i Dr. H. Høffding's Bog , Den 
engelske Filosofi i vor Tid” (S, 18—66). 

Mill's Levnet vakte kort efter hans Død en ny In- 
teresse for ham og hans Skrifter. Mod det overvældende 
Indtryk af overlegen Aand og Kundskab, som Bogen med- 


+) Mill's Moral blev kun omtalt i ,,Dagbladet”, og dette Blad, 
der er for aandsfrit til at bekymre sig om Navneværdier, til- 
delte Stuart Mill i den Anledning en SALE KG i. Stil" med 
den skarpe Tilrettevisning, det senere gav Herbert Spencer. 
»Dagbladet" billiger ikke den nyere engelske Filosofi. 

delte, havde det aandelige Kræmmerlaug, der havde bekæmpet 
ham i England og andensteds, intet andet at stille end den 
Paastand, at Mill's hele Opdragelse og Dannelse var altfor 
ualmindelig og unaturlig til at han kunde betragtes som en. 
Fører. Istedenfor at »beundre den fuldkomne aandelige Kon- 
stitution, der bragte Mill til at gaa uskadt og fuldt udrustet 
ud af en saa overbebyrdende og farlig Skole som hans Fa- 
ders, valgte man at stemple ham som ÅAbnormitet paa Grund 
af det utroligt store Kundskabsforraad, han allerede som 
Dreng var sat i Besiddelse af. Som bekendt reagerede 
Mill's Natur imod den kunstige Overudvikling af hans aande- 
lige Evner under en Krise, som han paa en rørende Maade 
har skildret, en Krise, som Dr. Høffding i sit Skrift paa en 
skarpsindig, men efter min Opfattelse ikke fyldestgørende 
Maade søger at forklare ved en Følelse hos Mill af Lykke- 
moralens Utilstrækkelighed. Det er neppe et Vidnesbyrd 
mod Lykkemoralen, at Moral alene ikke skaber Lykke. Havde 
Mill paa hin Tid kendt sin tilkommende Hustru, vilde Krisen 
have antaget en ganske anden Karakter; hun vilde sikrere 
end mnogensomhelst Udviklingsmoral have hjulpet ham ud 
over den nedslaaede Sindstilstand, som han har malt med de 
træffende Ord: ,,Jeg var strandet ved Begyndelsen af min 
Rejse med et velrustet Skib og et Ror, men uden. noget 
Sejl". Man bør ikke overse hans egen Ytring derom, at 
»hvis han havde elsket nogen Anden højt nok til at betro 
denne Anden sin Sorg vilde han ikke have været i den Til- 
stand han var", i 

Sejlet paa dette Skib, der havde saa rig og kostbar en 
Ladning inde, var og blev en sværmerisk Begejstring med 
Hang til at forgude og underkaste sig, og Faderens Ind- 
flydelse var paa hin Tid i Aftagen, Hustruens endnu ikke 
begyndt. Følgelig laa han stille.  Mill's Natur frembyder 
den Dobbelthed at være ædru, undersøgende og opløsende 
påa streng prosaisk-videnskabelig Maade og samtidig tilbøjelig 
til et Liv med store Idealer og Fremtidssyner. for Øje. 
Han, Tænkeren ,,;med Kvindehjærtet" var paa engang som 
Forfatter næsten fantasiløs, derfor tør og metodisk i sin 
Stil, og som Menneske i høj Grad poetisk, derfor dristig 
til Forvovenhed, menneskekærlig indtil Sværmeri og elskende 
indtil Tilbedelse. Det dybe Hang, der laa i hans Sind til 
at tjene ikke blot en Sag, men en personlig Inkarnation af 
det Aandeligée, der var ham helligst, bragte ham til efter 
hinanden at dyrke to Personligheder, ”der, skønt begge 

sjældne og højst betydelige, neppe vare ham overlegne, hans 
, Fader og hans Hustru. Til Faderen (og Bentham) saa han 
op i sin første Ungdom, til sin Hustru i hele den øvrige Del 
af sit Liv. Store Digtere som Dante eller Petrarca have 
sat de af dem paa fantastisk Maade elskede Kvinder et fan- 
tastisk Monument, men jeg véd ikke, at nogen Digter har 
aflagt et saa varmt og saa sanddru Vidnesbyrd om en Kvindes 
blivende Betydning for ham, som Mill har afgivet det om sin 
Hustrus Værd. 

I Forening med hende er det, at han har udarbejdet 
det andet nu udkomne Skrift ,Om Friheden", et gennem- 
følt og fra alle Sider gennemtænkt Indlæg for Tænkefriheden og 
den personlige Originalitets Berettigelse overfor Orthodoksiens og 
den abeagtige Efterlignelsesdrifts Bornertheder, der, som Mill 
selv har sagt, kan betragtes som ,,en Slags filosofisk Haandbog" 
for en enkelt Sandhed, som Alle bekjende med Læberne og 
næsten Ingen i Handling. De første Afsnit i denne Bog ere 
mesterlige, det tredie om Grænserne for Samfundets Myn- 
dighed overfor den Enkelte staar usikrere i sine Omrids, 
uden Tvivl paa Grund af den Overgang fra overvejende 
Individualisme til overvejende Socialisme, i hvilken Forf.s 
Anskuelser under hans modnere Leveaar befandt sig. Mere 
end Tankernes Nyhed er det Tænkemodet, der giver denne 
Bog dens Karakter, og det var ogsaa et Thema, hvortil Mill 
mundtlig ofte kom tilbage, at det var Modet, hvorom det for 
en Forfatter navnlig gjaldt. Medens Flertallet af saakaldte 
frisindede Mænd næsten altid købe relativ Frisindethed paa 
et enkelt Punkt med dobbelt Forstokkethed paa andre, er 
Mill paa sin Post mod enhversomhelst Konveniens eller For- 
dom, ja gaaer angrebsvis tilværks imod den, opsøger den 
med fuldkommen Uforfærdethed i dens Forskansning. 

Han viste dette Mod ligeoverfor det sociale Spørgsmaal 
ikke blot ved at gøre sig til Talsmand for de mest upopu- 
lære Anskuelser, ja for Meninger, der betragtedes med Afsky 
og Angst af de herskende Klasser i England, men ved over- 
for Årbejderklassen at staa ved de ubehagelige Sandheder, 
han havde sagt den. Ingen var fjærnere fra at være Demagog 
end han. Der forekommer i Mill's Levnet ingen smukkere 
Situation end den, hvor han adspurgt paa et af lutter År- 
bejdere bestaaende Vælgermøde, om han havde skrevet og 
offentliggjort de Ord, at de arbejdende Klasser i England 
»endnu i Almindelighed vare løgnagtige", straks og stolt 
svarte ,Ja" (,I did"). ,,Næppe havde jeg udtalt dette Ord, 

siger Mill, før et voldsomt Bifald rungede gennem Forsam- 
lingen. Det var aabenbart, at Arbejderne vare saa vante til, 
tvetydige og undvigende Svar fra dem, der søgte deres 
Stemmer, at de, naar de i Stedet herfor fik en direkte Til- 
staaelse af Noget, der var dem ubehageligt, langt fra at 
blive fornærmede. straks sluttede, at dette var en Mand,,de 
kunde have Tillid tilf, 

Han viste samme Mod med Hensyn til Nationalfølelsen 
hos sine Landsmænd. Saa engelsk han end er ved Udvik- 
ling og Dannelse nævner han i sine Skrifter næsten aldrig 
England og engelske Forhold uden for at dadle og nedsætte 
dem, og hvor han kan finde en Lejlighed til at hæve frem- 
mede, især franske Tilstande paa de engelskes Bekostning 
forsømmer han det aldrig. Siden Byrons og Shelleys Tid 
var der ikke talt med en saadan Ringeagt om Englands lov- 
priste Konstitution, om Englands nyere. Historie, om det 
engelske Selskabsliv, om engelske Lyder og Laster som i 
Mill's almenfattelige Skrifter. Han gaaer i dette Punkt øjen- 
synligt for vidt, men hans Afsky for at vinde Popularitet 
ved at smigre Nationalforfængeligheden gjør ham Ære. 

Han viste endelig dette Mod i Spørgsmaalet om For- 
tidens Religion. ,,Hvad selve Religionen angaaer, siger han 
i sin Selvbiografi, saa troer jeg, at den Tid er kommen, da 
enhver forstandig Mand, der efter, moden Overvejelse har 
overbevist sig om, at de gældende Meninger ikke alene ere 
falske, men ogsaa skadelige, har den Pligt at gøre sine af- 
vigende Meninger bekendte; idetmindste bør han gøre det, 
hvis hans Stilling eller Navn gør det sandsynligt, at der vil 
tillægges hans Mening. Betydning. En saadan Tilstaaelse 
vilde engang for alle gøre Ende paa den almindelige Fordom, 
at hvad man meget uegentligt kalder Vantro er forbunden 
med en uklar Tanke eller et slet Hjærte. Verden vilde blive 
forbauset, hvis den erfarede, hvor mange af dens mest ly- - 
sende Prydelser, af dem, som nyde den mest almindelige 
Udmærkelse og Agtelse paa Grund af Visdom og Godhed, 
der ere fuldstændigt skeptiske i religiøse Spørgsmaal. Mange 
undlade imidlertid at. tilstaa deres Skepticisme, mindre af 
personlige Hensyn end paa Grund af en samvittighedsfuld, 
skønt efter min Mening aldeles misforstaaet Frygt for at 
gøre mere Skade end Gavn ved at udtale Noget, der kunde 
svække den eksisterende Tro og, som de mene, herved ogsaa 
den existerende Tugt". 

Ingen vil kunne læse de to nu oversatte Bøger uden en 
Følelse af, at Stuart: Mill er en af de ædleste Mænd, som 
har levet, en af de aandfuldeste og fordomsfrieste, som England 
og Evropa i dette Aarhundrede har besiddet.  Bekendt- 
skabet med en Aand af denne Rang og denne Renhed.er i og 
for sig saa stort et Gode, saa vækkende og frigørende, at 
Manglerne ved hans Talent og hans Bøger forsvinde under 
Indtrykket af Forfatterens sjælelige Højhed. Han havde 
Mangler, men ingen Fejl. 

! g G. Brandes. 


Eugéne'Manuel: Arbejderliv. Skuespil i én Akt. 
Oversat af Chr. K. F. Molbech. 


Rundt om i Pressen har man været enig om at betragte 
dette Stykke som henhørende -under den larmoyante Genre 
og i den Anledning mindet om fordums Tiders rørende Fa- 
miliedramer. Ingen, der overværede Fremstillingen paa det 
kgl. Theater, vil dette undre; thi da Skuespillerne stadig 
flød hen i Taarer under Spillet, og Graad som bekendt er 
yderst smitsom, overdøvede tilsidst de følsomme Tilskuerinders 
Næsefanfarer selve Fremstillernes Suk og Hulken. Derimod 
vil den, der kun kjender ,,/es owuvriers" fra Læsning eller 
fra dets Opførelse i Frankrig, ikke kunne undlade at for- 
bavses over, at dette ædruelige lille Skuespil i saa høj Grad 
kunde sætte Lommetørklæderne i Bevægelse. Nu da den 
danske Oversættelse foreligger trykt, kan Publikum skifte Sol 
og Vind mellem Forfatteren og Skuespillerne. 

É Sagen er, at ,,Arbejderliv" er sat i Scene som Ballet 
og spilles som Duftvaudeville. Hvor Marcel f. Eks. forærer 
sin Moder Shawlet, draperes hun malerisk dermed og danner 
dernæst en lille Gruppe med de to beundrende unge Menne- 
sker, saa man faar en Fornemmelse som Frøken Nielsen 
umiddelbart derefter vilde danse en pas de shawl; hvor 
Marcel og Helene dække Bordet, sker det med saamange 
nette Hop og Drejninger om denne Genstand, at ingen Ballet 
vilde skamme sig over en saadan Borddans, og saaledes be- 
standig. Vore Skuespillere udviske Rollernes alvorlige og 
simple Karakter; kun Hr. J. Wiehe gav Morin med den 
rette Maske og Stemme og overgik deri langt sin franske 
Kollega Maubant. Og dog bragte de Andres Spillemaade ogsaa 

ham ind i det Taarekvalte, skønt Morin kun éngang maa græde, 
nemlig der hvor Marcelrystet bebrejder Moderen hendes Haardhed. 
Hr. E. Poulsens Marcel er en artig Dreng, en glad Sømands- 
gut i ulastelige Søndagsklæder, Coquelins er en Blanding af 
en lystig gamin og en alvorlig ung Mand, paa hvis Ansigt 
man kunde læse Sandheden aføde Ord: min Moder græd — 
detiblev jeg gammel af". Frøken Nielsen deklamerer tragisk.og 
gestikulerer akademisk, hvor Mlle Nathalie talte fortrykt! 'og 
ulykkelig med Årmene som frysende sluttede ind under Shawlet, 
og Frøken Schnell er en blid ung Dame med Manerer som | 
Lotte i Amors Genistreger, der aldeles intet har tilfælles 
med en lille flittig Parisersypige. Som sagt, man maa undres 
over, at Fremstillingen af dette halvt didaktiske Skuespil 
kunde løbe ud i Føleri;; der er dog saa lidt Sentimentalt i 
dets simple Handling, dets fordringsløse Skildring af fordrings- 
løse Mennesker og saa megen Sandhed i dets dybestliggende 
Motiv: Spørgsmaalet om Barnekærlighedens sande Grund er 
Instinkt eller Taknemmelighed. Det er Synd, at vort Theater 
tager saa ukunstnerisk fat paa saa fint et Kunstværk, tilmed 
naar dette findes i en fortræffelig Oversættelse. Hvad man 
kan bebrejde denne, er alene Beskærelsen af et Par Repliker, 
hvørved de skønne centrale Ord: Quicongue sart lire est un 
homme sauvé! ere faldne bort; iøvrigt kan kun den nøjeste 
Kendskab til fransk Talebrug i Forening med den fineste 
Sprogsans for det Danskes Vedkommende paa en saadan 
Maade, som her overalt er Tilfældet, vælge de fuldkommen 
adækvate Udtryk. Hvad angaar nogle hidsige Angreb paa 
Versificationen, som hist øg her ere rejste, saa behøver vel 
Dantes Oversætter paa dette Punkt intet Forsvar; alligevel 
til Gavn for de i- dette Spørgsmaal Uindviede være det sagt, 
at der ikke mange Steder i dansk dramatisk Poesi kan op- 
vises en saa kunstforstandig Forening af naturlig Diktion og 
"velklingende jambisk Rytme. 


E. B. 

